
Rick Riordan s-a născut pe 5 iunie 1964 în San 
Antonio, Texas. A predat timp de cincisprezece ani 
limba engleză şi ştiinţele sociale în diverse şcoli 
din Statele Unite, însă a decis „cu greu” să renunţe 
la cariera de profesor după ce a cunoscut succesul 
editorial cu literatura de factură polițistă, dar mai 
ales cu seria pentru copii Percy Jackson și 
Olimpienii, apărută deja la Editura Arthur. Ceea ce 
a început ca o simplă poveste inspirată din 
mitologie, spusă copiilor săi înainte de culcare, a 
devenit în câțiva ani o adevărată „modă” culturală, 
numai în librăriile americane fiind disponibile de-a 
lungul timpului peste treizeci şi cinci de milioane 
de exemplare din seriile Percy Jackson, Cronicile 
familiei Kane şi Eroii Olimpului. Până în prezent, 
Rick Riordan a ocupat deja locul întâi pe lista New 
York Times a celor mai bine vânduți autori, iar 
traduceri din cărțile sale au apărut în peste treizeci 
de ţări. 

Volumul Sabia Verii este primul din seria nou 
apărută, inspirată din mitologia nordică, Magnus 
Chase şi zeii din Asgard. 


Capitolul 1 


Bună dimineaţa! Vei muri 


Mda, ştiu. Veţi citi despre cum am murit în 
chinuri groaznice şi veţi spune: „Uau! Ce tare, 
Magnus! Pot să mor şi eu în agonie?” 

Nu. Nu se poate. 

Nu săriţi de pe acoperișuri. Nu vă aruncaţi în 
faţa maşinilor şi nici nu vă daţi foc. Nu așa se face. 
Nu veţi sfârşi unde am sfârșit eu. 

În plus, nu vreţi să fiţi în pielea mea. Decât dacă 
aveți vreo dorință nebună să vedeţi războinici 
strigoi care se hăcuiesc între ei, săbii care străpung 
nasul unor uriași şi elfi întunecaţi în costume şic, 
altfel, nici prin cap să nu vă treacă să căutați uşile 
cu cap de lup. 

Mă numesc Magnus Chase. Am șaisprezece ani. 
O să vă povestesc despre cum s-a dus de râpă viaţa 
mea după ce-am fost ucis. 

. 

Ziua a început destul de normal. Dormeam pe 
trotuar sub un pod din Grădina Publică când un tip 
mi-a tras una şi m-a trezit, spunându-mi: 

— Eşti căutat. 

Apropo, de doi ani locuiesc pe străzi. 

Unii veţi zice: „O, ce trist!” Alţii: „Ha, ha, ce 
ratat!” Dar dacă m-aţi întâlni pe stradă, nouăzeci şi 
nouă la sută dintre voi aţi trece pe lângă mine de 
parcă aş fi invizibil. V-aţi ruga: „Doamne, sper să 
nu-mi ceară bani”. V-aţi întreba dacă sunt mai în 
vârstă decât par, pentru că un adolescent n-ar avea 
ce căuta pe străzile din Boston în toiul iernii, 
înfăşurat într-un sac de dormit vechi şi împuţit. 
„Cineva ar trebui să-l ajute pe sărmanul băiat!” 

Apoi aţi merge mai departe. 

Mă rog. N-am nevoie de mila voastră. Sunt 
obişnuit să mi se râdă în nas. Şi foarte obişnuit să 
fiu ignorat. Să continuăm. 


Vagabondul care m-a trezit e un tip pe nume 
Blitz. Ca de obicei, arăta de parcă trecuse printr-un 
uragan. Părul negru şi sârmos era plin de bucățele 
de hârtie şi de rămurele. Avea pielea măslinie și, 
din loc în loc, era acoperită cu gheaţă. Barba creaţă 
îi era răvăşită. Poalele hainei erau tivite cu zăpadă 
pentru că o târâse pe jos — Blitz avea un metru 
şaizeci şi cinci înălțime —, iar pupilele îi erau atât 
de dilatate încât se confundau cu irisurile. Expresia 
lui mereu alarmată îl făcea să arate ca şi cum ar fi 
pe punctul să tipe. 

Am chpit ca să-mi limpezesc ochii. Aveam în 
gură un gust de hamburger stătut. Sacul de dormit 
era cald și chiar n-aveam chef să ies din el. 

— Cine mă caută? 

— Nu sunt sigur. 

Blitz şi-a frecat nasul care îi fusese rupt de 
atâtea ori încât căpătase forma unui fulger. 

— Împart unii fluturași cu numele şi fotografia 
ta. 

Am înjurat. Cu poliţiştii şi gardienii din parc mă 
descurcam. Dacă auzeau de polițiști leneși, 
asistenți sociali voluntari, studenți beti, dependenți 
de droguri în căutare de victime mici şi neajutorate 
de care să se lege, eram liniștit. Toate astea ar fi 
fost ca şi cum cineva ar fi încercat să mă trezească 
punându-mi în față clătite şi suc de portocale. 

Dar dacă cineva ştia cum mă cheamă şi cum 
arăt, asta nu era bine. Poate că cei de la adăpost se 
supăraseră că le stricasem casetofonul. (Colindele 
alea mă scoseseră din minţi.) Poate că fusesem 
surprins de vreo cameră de supraveghere când 
furasem ultima dată din buzunare în cartierul 
teatrelor. (Hei, aveam nevoie de bani pentru pizza.) 
Sau poate că, deși puţin probabil, poliția mă căuta 
ca să-mi pună întrebări despre moartea mamei... 

Mi-am adunat lucrurile, chestie care mi-a luat 
cam trei secunde. Sacul de dormit bine strâns a 
ajuns în rucsac, alături de periuţa de dinţi, niște 
şosete şi lenjeria de corp. Cu excepția hainelor de 


pe mine, era tot ce-aveam. Cu rucsacul pe umăr şi 
cu gluga gecii trasă până în dreptul ochilor, puteam 
să mă pierd uşor în mulțimea de pietoni. Boston-ul 
era plin de puştani de liceu. Unii erau mai 
slăbănogi şi arătau mai tineri decât mine. 

M-am întors spre Blitz. 

— Unde i-ai văzut pe ăia cu fluturaşii? 

— Pe Beacon. Se îndreaptă spre partea asta. Un 
tip alb de vârstă mijlocie şi o adolescentă, probabil 
fuică-sa. 

M-am încruntat. 

— N-are nicio noimă. Cine... 

— Nu ştiu, puştiule, dar trebuie să pleci. 

Blitz a privit printre gene în lumina soarelui care 
răsărea colorând în portocaliu ferestrele zgârie- 
norilor. Din motive care nu-mi erau foarte clare, 
Blitz ura lumina zilei. Poate era cel mai scund și 
mai trupeş vampir boschetar din lume. 

— Ar trebui să mergi la Hearth. Se învârte prin 
Copley Square. 

Am încercat să nu mă enervez. Oamenii străzii 
din zonă spuneau în glumă că Hearth şi Blitz erau 
mama și tatăl meu, pentru că fie unul, fie celălalt 
era mereu în preajma mea. 

— Mersi, am spus. Mă descurc. 

Blitz şi-a ros unghia de la degetul mare. 

— Nuş’ ce să zic, puştiule. Azi e altceva. 
Trebuie să fii foarte atent... 

— De ce? 

A aruncat o privire peste umărul meu. 

— Uite-1. 

Nu vedeam pe nimeni. Când m-am întors, Blitz 
dispăruse. 

Mă scotea din minţi când făcea chestia asta. 
Puf! Tipul era ca un ninja. Un ninja vampir 
vagabond. 

Aveam de ales: să merg în Copley Square şi să 
stau cu Hearth sau să o iau spre Beacon și să 
încerc să-i depistez pe cei care mă căutau. 


Descrierea lui Blitz îmi stârnise curiozitatea. Un 
tip alb de vârstă mijlocie şi o adolescentă care mă 
căutau la răsăritul soarelui într-o dimineaţă 
friguroasă. De ce? Cine erau? 

M-am strecurat pe malul iazului. Nu mergea mai 
nimeni pe aleea de sub pod. De aici puteam vedea 
dealul şi pe oricine s-ar fi apropiat pe aleea de sus, 
fără să fiu văzut. 

Pe jos se așternuse un strat de zăpadă. Cerul era 
atât de albastru încât te dureau ochii. Crengile 
desfrunzite ale copacilor arătau de parcă ar fi fost 
trase în sticlă. Vântul îmi trecea prin haine, dar 
frigul nu mă deranja. Mama obişnuia să glumească 
spunând că sunt pe jumătate urs polar. 

„La naiba, Magnus!”, m-am dojenit. 

Chiar și după doi ani, amintirile despre ea erau 
ca un teren minat. Cum dădeam peste una, cum 
îmi pierdeam de îndată liniştea sufletească. 

Am încercat să mă concentrez. 

Bărbatul și fata veneau spre mine. Părul 
grizonant îi trecea bărbatului peste guler — nu 
pentru că ar fi fost asta intenția, ci pentru că nu 
părea să dea doi bani pe tuns. Arăta încurcat, ceea 
ce m-a dus cu gândul la un profesor suplinitor: 
„Știu că am fost lovit de un cocoloş de hârtie 
înmuiată în scuipat, dar habar n-am cine l-a 
aruncat.” Era încălțat cu nişte pantofi total 
nepotriviți pentru iarna din Boston. Şosetele aveau 
nuanţe diferite de maro. Cravata arăta de parcă îi 
făcuse nod bâjbâind pe întuneric. 

Fata sigur era fiica lui. Avea părul la fel de des 
şi ondulat, deși al ei era blond deschis. Era 
îmbrăcată mai rezonabil, cu cizme de iarnă, blugi 
şi un hanorac, de sub care, la gât, se întrezărea un 
tricou portocaliu. Avea o expresie mai hotărâtă, 
mai furioasă. Ţinea strâns în mână un teanc de 
fluturași de parcă ar fi fost nişte eseuri la care ar fi 
primit pe nedrept note proaste. 

Dacă pe mine mă căuta, nu voiam să mă 
găsească. Era înfricoşătoare. 


Nu i-am recunoscut nici pe ea, nici pe taică-său, 
dar ceva se întâmpla în creierul meu... ca şi cum 
un magnet încerca să extragă o amintire foarte 
veche. 

Tatăl şi fiica s-au oprit la răscruce. S-au uitat în 
jur de parcă abia şi-ar fi dat seama că se aflau în 
mijlocul unui parc pustiu, în toiul iernii, la o oră 
imposibilă. 

— Incredibil, a spus fata. Îmi vine să-l strâng de 
gât. 

Presupunând că se referea la mine, m-am 
ghemuit și mai mult. 

Tatăl a oftat. 

— Poate c-ar trebui să încercăm să nu-l 
omorâm. E unchiul tău. 

— Dar doi ani? a întrebat fata. Tată, cum a putut 
să nu ne spună nimic timp de doi ani? 

— N-am nicio explicaţie pentru comportamentul 
lui Randolph. Niciodată n-am avut, Annabeth. 

Am tras aer în piept cu atâta forţă încât mi-a fost 
teamă că mă vor auzi. Parcă mi s-ar fi luat un văl 
de pe creier, dezvăluind amintiri încă vii de când 
aveam şase ani. 

Annabeth. Ceea ce însemna că omul cu părul 
grizonant era... unchiul Frederick? 

Mi-am amintit de ultima Zi a Recunoștinței 
petrecută în famile: Eu şi Annabeth în biblioteca 
din casa unchiului Randolph, jucându-ne cu nişte 
piese de domino, în timp ce la parter adulții țipau 
unul la celălalt. 

„Ai noroc că trăieşti cu maică-ta.” Annabeth a 
mai aşezat o piesă de domino pe clădirea 
miniaturală pe care o făcuse. Era incredibil de bine 
construită şi avea coloane în faţă, ca un templu. 
„Eu o să fug de-acasă”. 

N-aveam nicio îndoială că vorbea serios. Eram 
uimit de siguranţa ei. 

Apoi unchiul Frederick a apărut în prag. Avea 
pumnii strânşi. Expresia lui sumbră contrasta cu 
renul zâmbitor de pe puloverul pe care îl avea pe 


el. „Annabeth, plecăm”. Annabeth s-a uitat la 
mine. Ochii ei cenușii erau un pic prea fioroşi 
pentru o elevă în clasa întâi. „Ai grijă de tine, 
Magnus”. 

Cu o mișcare din deget, a dărâmat templul din 
piese de domino. 

A fost ultima dată când am văzut-o. 

După acea zi, mama a fost de neclintit: „Ne 
ținem departe de unchii tăi. Mai ales de Randolph. 
Nu-i voi da ce-și doreşte. Niciodată”. 

Nu mi-a explicat ce-şi dorea Randolph sau 
pentru ce se certase cu Frederick şi Randolph. 

„Ai încredere în mine, Magnus. Dacă stăm prin 
preajma lor... e prea periculos”. 

Aveam încredere în mama. Nici după moartea ei 
n-am luat legătura cu rudele mele. 

Acum, dintr-odată, mă căutau. 

Randolph locuia în oraș, dar, din câte ştiam, 
Frederick şi Annabeth locuiau tot în Virginia. Şi 
totuşi, iată-i aici, împărțind fluturaşi cu numele și 
fotografia mea. Oare de unde făcuseră rost de o 
fotografie cu mine? 

Îmi vâjâia capul atât de tare, încât am ratat o 
parte din discuția lor. 

— ... ca să-l găsim pe Magnus, a spus unchiul 
Frederick. Şi-a scos smartphone-ul. Randolph se 
află la adăpostul din South End. Spune că fără 
succes. Ar trebui să încercăm la adăpostul pentru 
tineri de pe cealaltă parte a parcului. 

— De unde ştim că Magnus mai trăiește? a 
întrebat Annabeth cu tristeţe. După doi ani! Poate 
zace îngheţat în vreun şanţ! 

Într-un fel eram tentat să sar de unde mă 
ascundeam şi să strig: „TA-DA!” 

Deşi trecuseră zece ani de când o văzusem pe 
Annabeth, nu-mi plăcea s-o văd necăjită. Dar după 
atâta timp petrecut pe stradă, învăţasem pe calea 
cea grea: nu te arunca niciodată cu capul înainte 
până nu înţelegi ce se întâmplă. 


— Randolph e convins că Magnus trăieşte, a 
spus unchiul Frederick. E undeva în Boston. Dacă 
chiar e în pericol... 

Au luat-o spre strada Charles, şi sunetul vocilor 
lor a fost purtat de vânt. 

Tremuram, dar nu de frig. Îmi venea să fug după 
Frederick, să-l abordez şi să-i cer să-mi spună ce 
se întâmplă. De unde ştia Randolph că încă eram 
în oraş? De ce mă căutau? În ce fel îmi era viaţa 
pusă în pericol mai mult decât în orice altă zi? 

Dar nu m-am luat după ei. 

Mi-am amintit ultimul lucru pe care mi-l 
spusese mama. Mă codisem să folosesc scara de 
incendiu, s-o părăsesc, dar ea m-a prins de mâini și 
m-a privit în ochi. „Magnus, fugi! Ascunde-te. Să 
n-ai încredere în nimeni. O să te găsesc eu. Orice 
ai face, nu-i cere ajutorul lui Randolph”. 

Apoi, înainte să ies pe fereastră, ușa 
apartamentului a fost făcută țăndări. Din beznă au 
apărut două perechi de ochi albaştri strălucitori... 

Am alungat amintirea şi m-am uitat cum unchiul 
Frederick şi Annabeth se îndepărtau, luând-o spre 
est, spre parcul Common. 

Unchiul Randolph... Din cine ştie ce motiv, 
luase legătura cu Frederick și Annabeth. Îi făcuse 
să vină în Boston. În tot acest timp, Frederick și 
Annabeth nu ştiuseră că mama a murit, iar eu am 
dispărut. Părea imposibil, dar dacă era adevărat, de 
ce le spusese Randolph tocmai acum? 

Exista un singur mod de-a obţine răspunsuri fără 
să fiu nevoit să mă întâlnesc cu el. Casa lui din 
oraş era în Back Bay, o plimbare scurtă de unde 
mă aflam. Din ce spusese Frederick, Randolph nu 
era acasă. Era undeva în South End, căutându-mă. 

Cum nimic nu se compară cu o spargere dacă 
vrei să-ți începi ziua în mod plăcut, am hotărât să-i 
fac o vizită. 


Capitolul 2 


Bărbatul cu sutien de metal 


Conacul familiei era naşpa. 

O, desigur, voi n-aţi fi fost de aceeaşi părere. Aţi 
vedea imensa casă cu șase etaje placată cu gresie, 
cu garguie la colţurile acoperișului, cu vitralii 
luminoase, cu scări din marmură şi toate celelalte 
detalii care sugerează că aici locuiesc nişte 
bogătaşi şi v-aţi întreba de ce dorm pe străzi. 

Două cuvinte: unchiul Randolph. 

Era casa lui. Era fiul cel mai mare, aşa că 
moştenise casa de la bunici, care muriseră înainte 
să mă nasc. N-am știut niciodată prea multe din 
povestea familiei, dar între cei trei copii, 
Randolph, Frederick și mama, era foarte multă 
ranchiună. După Marea Schismă de la Ziua 
Recunoştinţei, n-am mai trecut niciodată pe la casa 
bătrânească. Apartamentul nostru era la vreo cinci 
sute de metri distanţă, dar Randolph ar fi putut la 
fel de bine să locuiască pe Marte. 

Mama nu pomenea de el decât dacă se întâmpla 
să trecem pe lângă casa placată cu gresie. Atunci 
arăta spre casă aşa cum arăţi spre o stâncă 
periculoasă. „O vezi? Uite-o. Evit-o”. 

După ce am ajuns pe străzi, se întâmpla să trec 
noaptea pe lângă ea. Mă uitam pe ferestre și 
vedeam vitrine strălucitoare cu săbii şi topoare 
antice, coifuri înfricoşătoare cu apărătoare pentru 
față care mă priveau de pe pereţi, statui care se 
iveau la ferestrele de la etaj ca nişte fantome 
împietrite. 

M-am gândit de multe ori să intru în casă şi să 
arunc o privire, dar niciodată n-am fost tentat să 
bat la ușă. „Te rog, unchiule Randolph, ştiu că ai 
urât-o pe mama şi pe mine nu m-ai văzut de zece 
ani; ştiu că-ți pasă mai mult de piesele tale de 
colecție vechi şi ruginite decât de familie; dar aş 

putea să locuiesc în casa ta minunată și să mănânc 
firimiturile de pâine rămase de la masa ta?” Nu, 
mulțumesc. Mai bine rămân pe stradă şi mănânc 
falafel vechi de-o zi de la food court. 

Cu toate astea... Mă gândeam că n-ar trebui să 
fie prea greu să pătrund în casă, să dau o tură și să 
văd dacă puteam găsi nişte răspunsuri pentru ce se 
întâmpla. Și dacă tot intram, poate reuşeam să iau 
nişte chestii pe care să le amanetez. 

Îmi pare rău dacă asta vă jigneşte simţul civic. 

De fapt, staţi aşa. Nu, nu-mi pare rău. 

Nu fur de la oricine. Îi aleg pe ticăloşii nesuferiţi 
care au oricum prea mult. Dacă conduci un BMW 
nou şi parchezi pe un loc rezervat persoanelor cu 
handicap, fără să ai vreun handicap, atunci da, n- 
am nicio problemă să-ţi sparg geamul și să-ți iau 
mărunţișul din suportul pentru pahar. Dacă ieşi din 
Barneys cu o pungă de batiste de mătase, vorbind 
absorbit la telefon şi împingând nepăsător oamenii 
care-ţi ies în cale, te voi aştepta, gata să-ți fur 
portofelul. Dacă îți permiți să dai cinci mii de 
dolari ca să-ți sufli nasul, atunci îți permiţi să-mi 
faci şi mie cinste cu cina. 

Sunt deopotrivă judecător, juriu şi hoţ. Şi dacă 
vorbim de ticăloşii nesuferiți, cred că nimeni nu-l 
întrecea pe unchiul Randolph. 

Casa dădea spre Bulevardul Commonwealth. 
Am luat-o prin spate, spre o străduță numită poetic 
Aleea Publică nr. 429. Locul de parcare al lui 
Randolph era gol. Nişte scări coborau spre intrarea 
de la subsol. N-am văzut niciun sistem de alarmă. 
Uşa avea o încuietoare simplă, fără siguranţă. 
„Haide, Randolph. Complică și tu puţin lucrurile”. 

În două minute eram înăuntru. 

Am ajuns în bucătărie şi m-am servit cu niște 
felii de curcan, biscuiţi și lapte din cutie. Falafel n- 
avea. La naiba! Chiar îmi era poftă, în schimb am 
găsit un baton de ciocolată și l-am îndesat în 
buzunar pentru mai târziu. (Ciocolata trebuie 
savurată, nu mâncată pe fugă.) Apoi m-am 

îndreptat spre parterul casei, un mausoleu cu 
mobilă de mahon, covoare orientale, picturi în ulei, 
pardoseli de marmură şi candelabre de cristal... 
Era jenant. Cine trăieşte așa? 

La şase ani nu-mi dădeam seama cât de scumpe 
erau toate lucrurile astea, dar părerea mea despre 
conac nu se schimbase: întunecat, apăsător, 
înfiorător. Mi-era greu să mi-o închipui pe mama 
crescând aici. Înţelegeam perfect de ce devenise o 
admiratoare înfocată a spaţiilor deschise. 

Apartamentul nostru de deasupra restaurantului 
Korean BBQ din Allston fusese destul de 
confortabil, dar mamei nu-i plăcuse niciodată să 
stea în casă. Spunea mereu că adevărata ei casă era 
Blue Hills. Obişnuiam să mergem în drumeţie și să 
campăm acolo indiferent de vreme — aer curat, fără 
pereți sau plafoane, fără oameni, doar rațe, gâște şi 
veverițe. 

Prin comparaţie, casa asta placată cu gresie 
părea o închisoare. Cum stăteam singur pe hol, 
parcă-mi umblau pe piele nişte gândaci invizibili. 

Am urcat la primul etaj. Biblioteca mirosea a 
soluție de lustruit cu parfum de lămâie şi a piele, 
aşa cum îmi aminteam. Pe un perete se afla o 
vitrină luminată plină de coifurile ruginite de 
vikingi ale lui Randolph şi de lame de secure 
oxidate. Mama îmi spusese la un moment dat că 
Randolph a predat istorie la Harvard până să fie 
concediat în urma unui incident jenant. N-a intrat 
în detalii, dar era evident că tipul rămăsese un 
împătimit al artefactelor. 

„Eşti mai deştept decât unchii tăi, Magnus”, mi- 
a spus mama cândva. Cu notele tale, poți intra cu 
uşurinţă la Harvard”. 

Asta se întâmpla cât ea încă trăia, eu eram încă 
la școală şi aş fi putut avea un viitor, fără să fiu 
nevoit să fac rost de următoarea masă. 

Într-un colţ al biroului lui Randolph se afla o 
lespede mare de piatră, ca o piatră funerară, 
cioplită şi pictată cu modele şerpuite complicate, 


12 


de culoare roşie. În mijloc avea un desen grosolan 
cu o fiară care-și arăta colții — un leu sau poate un 
lup. 

M-am cutremurat. Mai bine să nu ne gândim la 
lupi. 

M-am apropiat de biroul lui Randolph. Speram 
să găsesc un computer sau un carnețel cu 
informaţii utile — orice ar fi putut explica de ce mă 
căutau. În schimb, pe tot biroul erau împrăștiate 
bucăți subțiri și îngălbenite de pergament subțiri ca 
foile de ceapă. Arătau ca nişte hărți făcute de un 
copil din Evul Mediu pentru științele sociale: 
schiţe şterse ale unei linii de coastă pe care 
anumite puncte erau marcate cu nişte simboluri pe 
care nu le cunoşteam. Deasupra lor era un săculeţ 
de piele, pe post de prespapier. 

Mi-a stat inima-n loc. Am recunoscut săculețul. 
Am dezlegat şnurul şi am scos o piesă de 
domino... doar că nu era o piesă de domino. La 
şase ani, când mă jucam cu Annabeth, asta îmi 
închipuisem. De-a lungul anilor, convingerea mi se 
întărise. Dar, în loc de puncte, pe aceste pietre erau 
pictate nişte simboluri roşii. 

Cea pe care o aveam în mână arăta ca o ramură 
de copac sau ca un F deformat: 


Inima îmi bătea cu putere. Nu ştiam sigur de ce. 
M-am întrebat dacă fusese o idee bună să intru în 
casa aia. Simţeam că se prăbuşeau pereţii peste 
mine. Fiara de pe lespedea uriaşă din colţ parcă 
rânjea la mine, conturul roşu strălucind ca sângele 
proaspăt. 

M-am dus lângă fereastră, crezând că pot să văd 
afară. De-a lungul bulevardului se întindea 
Commonwealth Mall — o fâşie de parc acoperită cu 

zăpadă. Copacii desfrunziți erau împodobiţi cu 
beculeţe de Crăciun. In capătul străzii, înconjurată 
de un gard de fier, se afla statuia de bronz a lui 


Leif Eriksson“, pe un piedestal, cu mâna streașină 
la ochi. Leif privea spre pasajul Charlesgate, de 
parcă ar fi spus: „Uite, am descoperit o 
autostradă!” 

Obişnuiam să glumesc cu mama pe seama lui 
Leif. Uniforma lui era sumară: o fustă scurtă şi un 
pieptar care semăna cu un sutien de viking. 

Habar n-aveam ce căuta statuia aia în centrul 
Boston-ului, dar m-am gândit că nu putea fi o 
coincidență că unchiul Randolph a ajuns să-i 
studieze pe vikingi. Locuise aici toată viaţa. 
Probabil că zi de zi îl privise pe Leif de la 
fereastră. Copil fiind, poate că Randolph se 
gândise: „Cândva o să-i studiez pe vikingi. 
Bărbaţu cu sutiene de metal sunt ca lumea!” 

Privirea mi-a coborât spre baza statui. Cineva 
stătea acolo... şi se uita la mine. 

Ştii cum e când nu recunoști din prima pe 
cineva când îl vezi într-un loc neașteptat? În umbra 
lui Leif Eriksson stătea un bărbat înalt şi palid într- 
o geacă de piele neagră, pantaloni negri de 
motociclist şi ciocate. Părul scurt şi tepos era 
blond, aproape alb. Singura pată de culoare era un 
fular în dungi, roşu cu alb, înfășurat la gât, și care 
îi cădea pe umeri ca o acadea topită. 

Dacă nu l-aș fi cunoscut, aş fi zis că voia să 
imite un personaj de anime. Dar îl cunoşteam. Era 
Hearth, prietenul meu boschetar şi „mama” mea 
surogat. 

M-am cam speriat şi m-am simţit puţin jignit. 
Mă văzuse pe stradă şi mă urmărise? N-aveam 
nevoie de un zeu protector care să-mi poarte de 
grijă. 

Mi-am desfăcut braţele: „Ce faci aici?” 

Hearth a făcut un gest ca şi cum ar fi cules ceva 
din mâna făcută căuş şi l-ar fi aruncat. După doi 

ani petrecuţi împreună, ajunsesem să pricep destul 
de bine limbajul semnelor. 

Îmi spunea: „ȘTERGE-O!” 

Nu părea alarmat, dar era greu să-l citeşti pe 
Hearth. Nu-şi prea arăta emoțiile. De câte ori 
pierdeam vremea cu el, se holba la mine cu ochii 
lui cenușii spălăciți de parcă s-ar fi aşteptat să 
explodez. 

Am pierdut secunde preţioase încercând să-mi 
dau seama ce voia să spună și ce căuta aici când ar 
fi trebuit să fie în Copley Square. 

A mai făcut un semn: a îndreptat în faţă 
arătătoarele, coborându-le şi ridicându-le de două 
ori. „Grăbeşte-te”. 

— De ce? am întrebat cu voce tare. 

Din spatele meu am auzit o voce gravă: 

— Bună ziua, Magnus. 

Am tresărit. În pragul ușii bibliotecii stătea un 
bărbat cu pieptul bombat, cu o barbă scurtă albă şi 
păr cărunt. Peste costumul de lână închis la culoare 
avea un palton bej de caşmir. Cu mâinile 
înmănuşate strângea capătul unui baston din lemn 
lustruit, cu vârf metalic. Ultima dată când îl 
văzusem avea părul negru, dar i-am recunoscut 
vocea. 

— Randolph. 

Şi-a înclinat capul un milimetru. 

— Ce surpriză plăcută. Mă bucur că eşti aici. 

Nu părea nici surprins, nici bucuros. 

— N-avem prea mult timp. 

Mâncarea şi laptele au început să mi se agite în 
stomac. 

— M-mult timp... înainte să ce? 

Pe frunte i-au apărut cute. Nasul i s-a încrețit ca 
şi cum ar fi simțit un miros ușor neplăcut. 

— Azi împlineşti şaisprezece ani, nu-i aşa? Vor 
veni să te omoare. 

Capitolul 3 
Nu vă urcați în maşină cu rude ciudate 


LA MULȚI ANI MIE! 

Era 13 ianuarie? Sincer, habar n-aveam. Timpul 
zboară altfel când dormi sub poduri și mănânci din 
tomberoane. 

Deci aveam șaisprezece ani. Drept cadou, 
fusesem încolțit de unchiul Ciudăuilă, care m-a 
anunţat că aş putea fi victima unui asasinat. 

— Cine... am dat să întreb. Ştii ce? Nu 
contează. Mi-a făcut plăcere să te văd, Randolph. 
Eu o să plec acum. 

Randolph a rămas în prag, blocându-mi calea. A 
îndreptat vârful metalic al bastonului spre mine. 
Jur că simţeam tocmai din celălalt capăt al camerei 
cum mă înțeapă în piept. 

— Magnus, trebuie să discutăm. Nu vreau să te 
găsească. Mai ales după tot ce s-a întâmplat cu 
mama ta... 

Un pumn în faţă ar fi fost mai puţin dureros. 

Amintirile din acea noapte au început să mi se 
învălmășească în cap ca un caleidoscop, 
provocându-mi o senzație de greață: cum se 
zeuduise clădirea în care locuiam, țipătul de la 
etajul inferior, mama — care fusese nervoasă și 
paranoică toată ziua — care mă trăgea spre scara de 
incendiu, spunându-mi să fug. Uşa spartă făcută 
țăndări. Din hol au apărut două fiare, cu blana de 
culoarea zăpezii murdare şi ochii strălucitori, 
albaştri. Degetele mi-au alunecat pe balustrada 
scării de incendiu şi am căzut, aterizând pe o 
grămadă de saci de gunoi de pe alee. Câteva 
momente mai târziu, ferestrele apartamentului 
nostru au explodat, iar flăcările au țâşnit în afară. 

Mama îmi spusese să fug. Am fugit. Îmi 
promisese că mă va găsi. N-a fost să fie. Apoi, am 
auzit la ştiri că trupul îi fusese recuperat din 

incendiu. Poliția mă căuta. Aveau să-mi pună 
întrebări legate de indicii de incendiere 
premeditată, de problemele disciplinare de la 
şcoală, de relatările vecinilor despre strigătele şi 
zgomotul puternic care se auzise din apartamentul 
nostru chiar înainte de explozie şi despre fuga mea 
de la locul faptei. În nicio mărturie nu se pomenea 
de lupi cu ochi strălucitori. 

Din acea noapte m-am tot ascuns, am trăit în 
umbră, prea ocupat cu supraviețuirea ca s-o pot jeli 
ca lumea pe mama, întrebându-mă dacă fiarele 
alea nu fuseseră cumva doar o halucinație de-a 
mea... Dar știam că nu era aşa. 

Acum, după atâta timp, unchiul Randolph voia 
să mă ajute. 

Am strâns atât de tare în palmă piesa de domino 
încât mi s-a imprimat o urmă. 

— Nu ştii ce s-a întâmplat cu mama. Nu ţi-a 
păsat niciodată de noi. 

Randolph a coborât bastonul. S-a sprijinit în el 
ŞI apoi şi-a coborât privirea în covor. Aproape c-ar 
fi crezut că-i rănisem sentimentele. 

— Am rugat-o pe mama ta, a spus. l-am spus să 
te aducă aici, să locuieşti într-un loc unde te 
puteam proteja. A refuzat. După ce a murit... 

A scuturat din cap. 

— Magnus, habar n-ai cât te-am căutat sau ce 
pericol mare te paşte. 

— Sunt bine, am izbucnit, deși inima îmi bătea 
nebunește. Mi-am purtat singur de grijă. 

— Poate, dar vremurile alea s-au dus. 

Siguranţa din vocea lui Randolph mi-a dat fiori. 

— Ai împlinit şaisprezece ani, vârsta maturității. 
Le-ai scăpat o dată în noaptea în care a murit 
mama ta. A doua oară nu le vei mai scăpa. E 
ultima noastră şansă. Lasă-mă să te ajut, altfel nu 
mai apuci ziua de mâine. 

Lumina palidă de iarnă a pătruns prin vitraliu, 
scăldând chipul lui Randolph în culori care se tot 
schimbau, transformându-l ca un cameleon. 

N-ar fi trebuit să vin aici. Am fost un prost, un 
prost, un prost. Mama îmi spusese clar de 
nenumărate ori: „Nu te duce la Randolph”. Și 
totuşi, iată-mă la el. 

Cu cât îl ascultam mai mult, cu atât eram mai 
îngrozit şi mai dornic să aud ce avea de zis. 

— N-am nevoie de ajutorul tău. 

Am pus piesa aia ciudată de domino pe birou. 

— Nu vreau... 

— Ştiu despre lupi. 

Asta m-a oprit. 

— Știu ce ai văzut, a spus mai departe. Ştiu cine 
a trimis creaturile alea. Indiferent ce cred cei de la 
poliție, eu ştiu adevărul despre moartea mamei 
tale. 

— Cum... 

— Magnus, sunt atâtea lucruri pe care trebuie să 
ti le povestesc despre părinții tăi, despre 
moştenirea ta... Despre tatăl tău. 

Un fior rece ca gheaţa mi-a alunecat pe șira 
spinării. 

— L-ai cunoscut pe tata? 

N-am vrut să-i dau lui Randolph prea multă 
putere. Traiul pe străzi mă învățase cât de 
periculoasă putea fi puterea. Dar mă prinsese. 
Trebuia să aud totul. Judecând după sclipirea din 
ochii lui, ştia şi el lucrul ăsta. 

— Da, Magnus. Identitatea tatălui tău, moartea 
mamei tale, motivul pentru care am refuzat s-o 
ajut... toate se leagă. 

A făcut un semn spre vitrina cu prețioasele lui 
obiecte vikinge. 

— Toată viaţa mea am avut un singur scop. Am 
încercat să desluşesc un mister istoric. Până nu 
demult, n-am avut tabloul complet. Acum însă îl 
am. Totul are legătură cu ziua de azi, ziua în care 
împlineşti şaisprezece ani. 

M-am retras spre fereastră, cât mai departe de 
unchiul Randolph. 

— Uite ce e, nu înțeleg mai nimic din ce-mi 
spui, dar dacă îmi poţi spune ceva despre tata... 

Clădirea s-a zguduit de parcă undeva departe s- 
ar fi tras o salvă de tun — un huruit atât de puternic 
încât mi-au clănţănit dinții în gură. 

— În curând vor fi aici, a venit avertismentul lui 
Randolph. Nu mai avem timp. 

— Cine sunt ei? 

Randolph a pornit spre mine șchiopătând, 
sprijinindu-se în baston. Genunchiul drept părea să 
nu-i funcționeze. 

— Îţi cer foarte mult, Magnus. N-ai niciun 
motiv să te încrezi în mine. Dar trebuie să vii cu 
mine chiar acum. Ştiu unde e moştenirea ta. 

A arătat spre vechile hărți de pe birou. 

— Împreună putem recupera ce-ţi aparţine. E 
singurul lucru care te-ar putea proteja. 

M-am uitat peste umăr, pe fereastră. Hearth 
dispăruse din Commonwealth Mall. Asta ar fi 
trebuit să fac şi eu. Uitându-mă la unchiul 
Randolph, am încercat să identific vreo asemănare 
cu mama, ceva care să-mi inspire încredere. N-am 
găsit nimic. Un trup impozant, ochii negri 
pătrunzători, un chip serios şi un fel rigid de-a fi... 
era exact opusul mamei. 

— Maşina mea e în spate, a spus. 

— P-poate ar trebui să-i aşteptăm pe Annabeth 
şi pe unchiul Frederick. 

Randolph s-a strâmbat. 

— Ei nu mă cred. Nu m-au crezut niciodată. 
Din disperare, ca ultimă soluție, i-am adus la 
Boston ca să mă ajute să te caut, dar acum, dacă 
tot eşti aici... 

Clădirea s-a zguduit din nou. De data asta 
bubuitura a părut mai apropiată şi mai puternică. 
Aş fi vrut să cred că provenea de la vreun șantier 
din apropiere sau de la o ceremonie militară sau 
orice altceva cu o explicație mai simplă. Dar 
instinctul îmi spunea altceva. Sunetul semăna cu 

pasul puternic al unui uriaş — era la fel cu cel care 
ne zguduise apartamentul în urmă cu doi ani. 

— Te rog, Magnus! 

Lui Randolph îi tremura vocea. 

— Şi eu mi-am pierdut familia din cauza acelor 
monştri. Mi-am pierdut soția, pe fiicele mele. 

— Tu... tu ai avut familie? Mama nu mi-a spus 
niciodată nimic... 

— Nu, bănuiesc că n-a făcut-o. Dar mama ta... 
Natalie a fost singura mea soră. Am iubit-o. A fost 
groaznic s-o pierd. Nu te pot pierde şi pe tine. Vino 
cu mine. Tatăl tău ţi-a lăsat ceva ce trebuie să 
găseşti — ceva ce va schimba lumile. 

Prea multe întrebări mi se învârteau în minte. 
Nu îmi plăcea sclipirea de nebunie din ochii lui 
Randolph. Nu îmi plăcea că folosise pluralul Zumi. 
Și nu-l credeam că încercase să mă găsească după 
moartea mamei. Fusesem vigilent tot timpul. Dacă 
Randolph ar fi întrebat de mine, unul dintre 
prietenii mei de pe stradă m-ar fi avertizat, așa 
cum făcuse de dimineaţă Blitz cu Annabeth și 
Frederick. 

Ceva se schimbase — ceva ce-l făcuse pe 
Randolph să creadă că merita să mă caute. 

— Ce se întâmplă dacă fug? am întrebat. Vei 
încerca să mă opreşti? 

— Dacă fugi, te vor găsi. Te vor ucide. 

Îmi simţeam gâtul ca plin de cocoloaşe de vată. 
N-aveam încredere în Randolph. Din nefericire, 
ştiam că e sincer în legătură cu oamenii care 
încercau să mă omoare. Se simţea adevărul în 
glasul lui. 

— Bine, atunci, am spus, să facem o plimbare. 

Capitolul 4 
Serios, omul nu ştie să conducă 


Aţi auzit povești despre şoferii nepricepuţi din 
Boston? Aşa e şi unchiul Randolph. 

Individul a pornit cu BMW-ul 528i (trebuia să 
fie un BMW) şi a prins viteză pe Bulevardul 
Commonwealth, ignorând semafoarele, 
claxonându-i pe alți şoferi, trecând haotic de pe o 
bandă pe alta. 

— Ai ratat un pieton, i-am spus. Vrei să te 
întorci să-l loveşti? 

Randolph era prea distras ca să-mi răspundă. Se 
uita întruna spre cer de parcă s-ar fi aşteptat să 
vadă nori de furtună. A trecut în viteză cu BMW-ul 
prin intersecţia din Exeter. 

— Deci, unde mergem? l-am întrebat. 

— La pod. 

Clar ca lumina zilei. Nu sunt decât vreo 
douăzeci de poduri în Boston. 

Mi-am trecut mâna peste scaunul din piele 
încălzit. Trecuseră vreo şase luni de când nu mai 
mersesem cu o mașină. Ultima dată urcasem în 
Toyota unui asistent social. Înainte de asta, într-o 
mașină de poliție. De fiecare dată sub un nume 
fals. Am reuşit să scap mereu, dar în ultimii doi 
ani, maşinile deveniseră pentru mine ca niște 
celule. Nu eram sigur că de data asta aveam mai 
mult noroc. 

Aşteptam ca Randolph să-mi răspundă la toate 
întrebările cicălitoare pe care voiam să i le pun, 
cum ar fi: Cine e tata? Cine a ucis-o pe mama? 
Cum ţi-ai pierdut soția şi copiii? Ai halucinaţii în 
acest moment? Chiar trebuie să foloseşti apă de 
colonie cu aromă de cuişoare? 

Dar el era prea ocupat să provoace haos în 
trafic. 

În cele din urmă, doar pentru a face conversaţie, 
l-am întrebat: 

— Deci, cine încearcă să mă omoare? 

A făcut dreapta pe Arlington. Am ocolit Grădina 
Publică, am trecut pe lângă statuia ecvestră a lui 
George Washington, pe lângă şirurile de felinare 
cu gaz şi gardurile vii acoperite cu zăpadă. Am fost 
tentat să sar din mașină, să alerg până la iazul cu 
lebede şi să mă ascund în sacul de dormit. 

— Magnus, a spus Randolph, mi-am dedicat 
viaţa studiului explorării de către scandinavi a 
Americii de Nord. 

— Uau, mulțumesc, am spus. M-ai lămurit cu 
asta. 

Dintr-odată, Randolph chiar mi-a amintit de 
mama. S-a încruntat exasperat la mine la fel ca ea, 
mi-a aruncat aceeaşi privire pe deasupra 
ochelarilor, ceva de genul: „Te rog, pușştiule, las-o 
mai moale cu sarcasmul”. M-a durut inima dându- 
mi seama de asemănare. 

— Bine, am spus. O să-ți fac pe plac. 
Explorarea întreprinsă de scandinavi. Adică de 
vikingi. 

Randolph s-a strâmbat. 

— Mă rog... Viking înseamnă pirat. E mai 
degrabă o descriere a activității lor. Nu toți 
scandinavii erau vikingi. Dar, da, despre ei e 
vorba. 

— Statuia lui Leif Eriksson... Asta înseamnă că 
vikingii... ăăă... adică, scandinavii au descoperit 
Boston-ul? Am crezut că pelerinii au făcut asta... 

— "Ți-aş putea ţine o prelegere de trei ore doar 
despre asta. 

— Te rog nu. 

— E de ajuns să spunem că scandinavii au 
explorat America de Nord şi chiar au construit 
aşezări în jurul anului 1000, cu aproape cinci sute 
de ani înaintea lui Cristofor Columb. Oamenii de 
ştiinţă s-au pus de acord în această privinţă. 

— Ce uşurare. Nu-mi place când oamenii de 
ştiinţă nu se înţeleg. 

— Dar nimeni nu poate spune sigur până unde 
au navigat scandinavii spre sud. Au ajuns ei până 
la Statele Unite de azi? Statuia lui Leif Eriksson a 
fost proiectul de suflet al unui gânditor din anii 
1800 care voia să creadă asta, un tip pe nume Eben 
Horsford. Era convins că Boston-ul era aşezarea 
uitată întemeiată de scandinavi, Norumbega, 
punctul cel mai îndepărtat în care ajunsese 
expediția lor. Ştia asta din instinct, era doar o 
senzaţie, dar nu avea nicio dovadă palpabilă. 
Majoritatea istoricilor l-au considerat un trăsnit... 

S-a uitat la mine cu înţeles. 

— Lasă-mă să ghicesc, am spus. Tu nu crezi că 
e un țicnit. 

M-am abținut să spun: „Cine se-aseamănă se- 
adună”. 

— Hărțile de pe biroul meu, a continuat 
Randolph. Ele sunt dovada. Colegii mei spun că 
sunt niște falsuri, dar nu sunt. Mi-am pus reputația 
la bătaie în privinţa asta! 

„De asta ai fost dat afară de la Harvard”, mi-am 
ZIS. 

— Exploratoriui scandinavi chiar au ajuns foarte 
departe. Căutau ceva... Şi au găsit acel ceva aici. 
Una dintre corăbiile lor s-a scufundat în apropiere. 
Ani de zile am crezut ca epava se află în Golful 
Massachusetts. Am sacrificat totul ca s-o găsesc. 
Am cumpărat o corabie şi am pornit împreună cu 
soția mea şi cu copiii în expediții. Ultima oară... 

Vocea i s-a frânt. 

— Furtuna a apărut din senin, focul... 

Nu părea nerăbdător să spună mai multe, dar am 
prins ideea: îşi pierduse famila pe mare. Chiar că 
mizase totul pe teoria asta nebunească despre 
prezenţa vikingilor în Boston. 

Mi-a părut rău pentru el, desigur. Dar nu-mi 
doream să fiu eu următoarea lui victimă. 

Ne-am oprit la intersecția dintre Boylston şi 
Charles. 

— Mă gândeam c-aş putea coborî aici. 

Am încercat mânerul. Portiera era încuiată. O 
încuiase şoferul. 

— Magnus, ascultă. Nu întâmplător te-ai născut 
în Boston. Tatăl tău voia să găseşti ce-a pierdut în 
urmă cu două mii de ani... 

Am simțit furnicături în picioare. 

— Ai spus... două mii de ani? 

— Mai mult sau mai puţin. 

M-am gândit să țip şi să lovesc în geam. Mi-ar fi 
sărit cineva în ajutor? Dacă aş fi reuşit să ies din 
maşină, poate i-aş fi găsit pe unchiul Frederick și 
pe Annabeth, presupunând că erau mai puţin 
nebuni decât Randolph. 

A virat pe strada Charles şi a luat-o spre nord 
printre Grădina Publică şi parcul Common. 
Randolph m-ar fi putut duce oriunde -— la 
Cambridge, North End sau într-un loc izolat unde 
te poţi descotorosi de cadavre. 

Am încercat să-mi păstreze calmul. 

— Două mii de ani... mai mult decât trăiesc 
taţii obişnuiţi. 

Faţa lui Randolph mi-a amintit de Omul din 
Lună din vechile benzi desenate alb-negru: palidă 
şi rotundă, plină de găuri şi cicatrice, cu un zâmbet 
secretos nu foarte prietenos. 

— Magnus, ce ştii despre mitologia scandinavă? 

„E din ce în ce mai bine”, mi-am zis. 

— Ăăă... nu prea multe. Avea mama o carte cu 
imagini din care-mi citea când eram mic. Parcă 
mai sunt şi vreo două filme despre Thor, nu-i aşa? 

Randolph a clătinat din cap dezgustat. 

— Filmele alea ridicole. N-au nicio legătură cu 
realitatea. Adevăraţii zei din Asgard — Thor, Loki, 
Odin şi restul — sunt mult mai puternici, mult mai 
înspăimântători decât orice personaj pe care l-ar 
putea inventa Hollywood-ul. 

— Dar... sunt nişte mituri. Nu există cu 
adevărat. 

Randolph s-a uitat la mine cu un soi de milă. 

— Miturile sunt poveşti despre adevărurile pe 
care le-am uitat. 

— Uite, tocmai mi-am amintit că am o întâlnire 
puțin mai încolo... 

— Cu un mileniu în urmă, exploratorii 
scandinavi au sosit în ţara asta. 

Randolph a trecut pe lângă barul Cheers de pe 
strada Beacon, unde grupuri de turiști își făceau 
poze în faţa firmei. Am văzut un flyer cocoloşit pe 
care vântul îl purta pe trotuar: scria DISPĂRUT pe 
el şi era o poză mai veche de-a mea. Un turist a 
călcat pe el. 

— Căpitanul exploratorilor, a continuat 
Randolph, era fiul zeului Skirnir. 

— Fiul unui zeu... Serios, poţi să mă laşi 
oriunde. O iau la picior mai departe. 

— Omul ăsta avea cu el un obiect foarte special, 
a spus Randolph, care cândva aparținuse tatălui 
tău. În timpul unei furtuni corabia scandinavă s-a 
scufundat şi obiectul s-a pierdut. Dar tu... Tu ai 
capacitatea să-l găseşti. 

Am încercat din nou portiera. Era tot blocată. 

Ce era chiar mai rău de-atât? Cu cât Randolph 
spunea mai multe, cu atât îmi venea mai greu să 
mă conving că era nebun. Povestea lui mi s-a 
strecurat în minte — furtuni, lupi, zei, Asgard. 
Cuvintele se potriveau ca piesele unui puzzle pe 
care nu avusesem niciodată curajul să-l termin. 
Începeam să-l cred şi asta mă speria teribil. 

Randolph a ocolit intrarea în parcarea Storrow 
Drive. A parcat lângă un aparat de taxat de pe 
strada Cambridge. La nord, dincolo de şinele 
suspendate din stația de metrou Mass General T, se 
înălţau turnurile de piatră ale podului Longfellow. 

— Acolo mergem? am întrebat. 

Randolph a căutat nişte monede în suportul 
pentru pahar. 

— În toţi anii ăştia, a fost mult mai aproape 
decât mi-am dat seama. N-aveam nevoie decât de 
tine! 

— Mă simt iubit, asta-i clar. 

— Azi împlineşti şaisprezece ani. 

Lui Randolph îi dansau ochii-n cap de emoție. 

— E cea mai bună zi pentru a-ţi revendica 
moştenirea. Dar e şi momentul aşteptat de 
dușmanii tăi. Mai întâi trebuie s-o găsim. 

— Dar. 

— Ai şi tu puţină încredere, Magnus. Odată ce 
găsim arma... 

— Armă? Moştenirea mea este o armă? 

— Odată ce ajunge în mâinile tale, vei fi mult 
mai în siguranță. Pot să-ți explic. Te pot ajuta să te 
antrenezi pentru ce va urma. 

A deschis portiera. Înainte să apuce să coboare, 
l-am prins de încheietura mâinii. 

De obicei evit să ating oamenii. Contactul fizic 
îmi dă fiori. Dar voiam să fie foarte atent. 

— Un singur răspuns vreau să-mi dai, i-am 
spus. Un răspuns clar, fără înflorituri şi prelegeri 
de istorie. Ai spus că l-ai cunoscut pe tata. Cine e? 

Randolph şi-a pus mâna peste a mea, gest care 
m-a făcut să tresar. Avea palma prea aspră şi 
bătătorită pentru un profesor de istorie. 

— Jur pe viaţa mea, Magnus, că ăsta e adevărul: 
tatăl tău e un zeu scandinav. Acum grăbește-te. Nu 
putem parca aici mai mult de douăzeci de minute. 

Capitolul 5 
Mereu mi-am dorit să distrug un pod 


— Nu poţi să lansezi o bombă ca asta și apoi să 
pleci! am strigat în urma lui Randolph care se 
îndepărta. 

În ciuda bastonului şi a piciorului înţepenit, tipul 
se mişca bine. Parcă era medaliat cu aur la 
Olimpiada de șchiopătat. A luat-o repede înainte, 
urcând pe trotuarul podului Longfellow, în timp ce 
eu am pornit-o în fugă după el, cu vântul 
şuierându-mi în urechi. 

Navetiştii de dimineaţă soseau din Cambridge. 
Un şir de autoturisme se întindea pe toată 
lungimea podului, înaintând cu viteza melcului. Ai 
fi zis că eu şi unchiul meu eram singurii oameni 
atât de proşti cât să traversăm podul pe jos, la 
temperaturi sub zero grade, dar pentru că eram în 
Boston, mai erau vreo şase alergători care suflau 
din greu, ca nişte foci, în costumele lor mulate din 
lycra. Pe celălalt trotuar se afla o mamă cu doi 
copii într-un cărucior. Copiii arătau tot așa de 
fericiți pe cât mă simţeam şi eu. 

Unchiul încă era cu vreo cinci metri înaintea 
mea. 

— Randolph! l-am strigat. Cu tine vorbesc! 

— Curenţii râului, a murmurat el. Depunerile de 
pe maluri... care au permis ca timp de o mie de ani 
mareele să-şi schimbe direcția... 

— Hei! 

L-am prins de mâneca paltonului de caşmir. 

— Sari la partea în care tăticul era un zeu 
scandinav. 

Randolph s-a uitat în jur. Ne-am oprit lângă unul 
dintre principalele turnuri ale podului — un con de 
granit înalt de cincisprezece metri. Oamenii 
spuneau că turnurile arătau ca nişte solnițe și 
piperniţe uriaşe, dar mie mi s-a părut întotdeauna 

că seamănă cu Daleks din Doctor Who. (Da, sunt 
un tocilar. Daţi-mă în judecată. Şi, da, până şi 
puștii fără adăpost se mai uită la televizor — în 
camerele de zi ale adăposturilor, pe calculatoarele 
din bibliotecile publice... Avem metodele noastre.) 

Treizeci de metri mai jos, râul Charles River 
avea o sclipire de oţel, presărat din loc în loc cu 
insule de zăpadă şi gheaţă, făcându-l să semene cu 
pielea unui piton uriaş. 

Randolph s-a aplecat atât de mult peste 
balustradă că mi-a dat emoţii. 

— Ce ironie, a murmurat el. Tocmai aici, din 
toate locurile posibile... 

— Aşa, am spus, în legătură cu tata... 

Randolph mi-a pus mâna pe umăr. 

— Uită-te acolo jos, Magnus. Ce vezi? 

M-am uitat cu grijă peste balustradă. 

— Apă. 

— Nu, sculptura de sub noi. 

M-am uitat din nou. Cam pe la jumătatea 
digului, o ieşitură de granit se întindea deasupra 
apei ca o lojă de teatru, cu un vârf ascuţit. 

— Seamănă cu un nas. 

— Nu, e... Mă rog, din unghiul ăsta chiar că 
arată ca un nas. Dar e prora unei corăbii vikinge. 
Vezi? Mai e una şi pe celălalt dig. Poetul 
Longfellow, după care a fost botezat podul, era 
fascinat de scandinavi. A scris poeme despre zeii 
lor. La fel ca Eben Horsford şi Longfellow credea 
că vikingii au explorat Boston-ul. De aici și 
ornamentele de pe pod. 

— Ar trebui să organizezi tururi, am spus. Toţi 
fanii împătimiți ai lui Longfellow ar plăti bani 
frumoşi. 

— Nu înţelegi? 

Randolph încă îşi ținea mâna pe umărul meu, 
lucru care nu mă liniştea deloc. 

— Atâţia oameni au ştiut asta de-a lungul 
secolelor. Au simţit instinctiv, chiar dacă n-aveau 
nicio dovadă. Regiunea asta nu doar c-a fost 

vizitată de vikingi. A fost un loc sacru pentru ei! 
Chiar dedesubt — undeva lângă corăbiile decorative 
— se află epava unei corăbii adevărate, cu o 
încărcătură de o valoare inestimabilă. 

— Eu nu văd decât apă. Şi tot vreau să-mi 
povestești despre tata. 

— Magnus, exploratorii scandinavi au venit aici 
în căutarea axului lumilor, a trunchiul arborelui. L- 
au găsit... 

O bubuitură înfundată a răsunat de pe celălalt 
mal. Podul s-a cutremurat. Cam la un kilometru 
distanţă, din hățişul de coşuri şi turle din Back Bay 
s-a ridicat spre cer o coloană de fum negru. 

M-am sprijinit de balustradă. 

— Hm, asta n-a fost lângă casa ta? 

Randolph şi-a luat o mină gravă. Lumina 
soarelui dădea bărbii lui aspre o tentă argintie. 

— Nu mai avem timp. Magnus, întinde mâna 
deasupra apei. Sabia e acolo jos. Cheam-o. 
Concentrează-te pe ea de parcă ar fi cel mai 
important lucru din lume — lucrul pe care ţi-l 
doreşti cel mai mult. 

— O sabie? Eu... uite ce-i, Randolph, îmi dau 
seama că ai o zi grea, dar... 

— FĂ-OI! 

Asprimea din vocea lui m-a făcut să tresar. 
Probabil că Randolph era nebun, cu toată vorbăria 
lui despre zei şi săbii şi epave de corăbii antice. 
Însă coloana de fum de deasupra cartierului Back 
Bay era cât se poate de reală. Sirenele urlau în 
depărtare. Pe pod, şoferii şi-au scos capetele pe 
geamuri să se holbeze și să facă poze cu 
telefoanele. 

Şi oricât aş fi vrut să spun că e o greşeală, 
cuvintele lui Randolph s-au lipit de mine. Pentru 
prima dată, am simțit că trupul îmi vibra pe 
frecvenţa potrivită, ca şi cum, în sfârşit, aş fi fost 
reglat să mă sincronizez cu coloana sonoră a vieții 
mele de doi bani. 

Am întins mâna deasupra râului. 

Nu s-a întâmplat nimic. 

„Bineînţeles că nu se întâmplă nimic”, m-am 
certat. „La ce te aştepta1?” 

Podul s-a cutremurat și mai tare. Pe trotuar, un 
alergător s-a împiedicat. Am auzit o bufnitură în 
spate, când o mașină s-a izbit de o alta aflată în 
față şi claxoanele au început să răsune. 

Deasupra acoperişurilor din Back Bay s-a ridicat 
o a doua coloană de fum. Cenușă şi scântei 
portocalii au țâșnit spre cer de parcă ar fi fost o 
explozie vulcanică, din adâncuri. 

— Asta... asta a fost mult mai aproape, am 
remarcat. Ca şi cum ceva s-ar apropia de noi. 

Chiar am sperat că Randolph îmi va spune: „Nu, 
n-are cum. Nu vorbi prostu!” 

Parcă a îmbătrânit sub ochii mei. Ridurile i-au 
devenit mai adânci. Avea umerii lăsaţi. S-a lăsat cu 
toată greutatea în baston. 

— Te rog, nu din nou, a murmurat el pentru 
sine. Nu ca ultima dată. 

— Ultima dată? 

Apoi mi-am amintit cum își pierduse soția și 
fiicele — o furtună iscată din senin şi un foc. 

Randolph m-a privit în ochi. 

— Mai încearcă odată, Magnus. Te rog! 

Am întins mâna deasupra râului. Mi-am 
imaginat că o căutam pe mama, încercând s-o 
smulg din trecut, s-o salvez de lupi şi din 
apartamentul în flăcări. Am încercat să găsesc 
răspunsuri care să explice de ce am pierdut-o, de 
ce viața mea de atunci încoace nu fusese decât o 
pantă descendentă. 

Din apă, chiar de sub mine, au început să iasă 
aburi. Gheaţa s-a topit. Zăpada a dispărut, iar în 
urma ei a apărut o gaură în formă de mână — mâna 
mea, de douăzeci de ori mai mare. 

Nu ştiam ce să fac. La fel mă simţisem şi prima 
oară când mama mă învățase să merg cu bicicleta. 
„Nu te gândi la ce faci, Magnus. Nu ezita, că vei 
cădea. Continuă să mergi”. 

Mi-am mișcat mâna înainte şi înapoi. Treizeci 
de metri mai jos, mâna din care ieșeau aburi îmi 
imita mișcările, curăţând suprafaţa râului Charles. 
Dintr-odată, m-am oprit. Am simţit în palmă un 
punct fierbinte, de parcă aş fi interceptat o rază de 
soare. 

Era ceva acolo în apă o sursă de căldură 
îngropată adânc în mâlul rece de pe fundul râului. 
Am strâns pumnul şi am tras. 

S-a format o cupolă de apă care s-a spart ca un 
balon de gheață carbonică. Un obiect asemănător 
unei ţevi de plumb a ţâşnit în sus și mi-a aterizat în 
mână. 

Nu semăna deloc cu o sabie. Am apucat-o de un 
capăt, dar n-avea mâner. Dacă avusese vreodată 
vârf sau tăiş, între timp dispăruseră. Avea 
dimensiunea unei săbii, dar era atât de ciobită și de 
ruginită, acoperită de scoici și plină de noroi şi 
mizerie, încât nici nu ştiam sigur dacă era din 
metal. Pe scurt, era cea mai tristă, ridicolă, 
dezgustătoare bucată de fier vechi pe care am scos- 
o vreodată dintr-un râu cu ajutorul magiei. 

— În sfârşit! a spus Randolph, ridicând ochii 
spre ceruri. 

Am avut sentimentul că dacă n-ar fi avut 
genunchiul bolnav, ar fi îngenuncheat pe trotuar și 
ar fi înălțat o rugăciune zeilor scandinavi 
inexistenţi. 

— Da. 

Am ridicat noua achiziție. 

— Deja mă simt mai în siguranţă. 

— Poţi s-o faci ca nouă! a spus Randolph. 
Încearcă! 

Am întors lama. Mă miram că nu mi se 
dezintegrase încă în mână. 

— Nu ştiu, Randolph. Chestia asta pare să fi 
depășit de mult faza în care putea fi făcută ca nouă. 
Nici reciclată nu ştiu dacă poate fi. 

Dacă par neimpresionat sau nerecunoscător nu 
mă înțelegeți greșit. Modul în care am scos sabia 


31 


din râu a fost aşa de tare, încât m-am speriat. Am 
vrut mereu să am o superputere. Doar că nu mă 
aşteptam ca superputerea mea să fie aceea de a 
recupera deşeuri de pe fundul râului. Voluntarii 
care muncesc în folosul comunității m-ar fi adorat. 

— Concentrează-te, Magnus! a spus Randolph. 
Repede, înainte să... 

Cincisprezece metri mai încolo, mijlocul 
podului a fost cuprins de flăcări. Unda de șoc m-a 
împins în balustradă. Am simțit o arsură pe partea 
dreaptă a feţei. Pietonii au început să țipe. Maşinile 
virau aiurea şi se ciocneau unele de altele. 

Din nu ştiu ce motiv prostesc, am luat-o la fugă 
spre locul exploziei. Parcă nu mă puteam abține. 
Randolph a pornit șchiopătând după mine, 
strigându-mă, dar vocea lui părea îndepărtată, 
nesemnificativă. 

Focul dansa pe capotele mașinilor. Geamurile se 
făcuseră țăndări de la căldură, umplând şoseaua cu 
bucățele de sticlă. Şoferii au coborât din maşini şi 
au luat-o la fugă. 

Podul părea lovit de un meteorit. Un cerc 
desenat pe asfalt cu un diametru de trei metri, era 
carbonizat şi fumega. În mijlocul zonei de impact 
stătea o siluetă de dimensiunile unui om: un bărbat 
întunecat într-un costum închis la culoare. 

Când spun întunecat, vreau să spun că avea 
pielea de un negru perfect, cea mai frumoasă 
nuanţă de negru pe care am văzut-o vreodată. Nici 
cerneala unui calmar în miez de noapte n-ar fi fost 
aşa de neagră. Hainele îi erau la fel: geacă și 
pantaloni bine croiți, o cămașă şi-o cravată bine 
strânsă — toate făcute din același material ca o stea 
neutronică. Chipul lui era de o frumuseţe 
neomenească, de obsidian sculptat. Avea părul 
lung pieptănat pe spate cu un luciu impecabil. 
Pupilele îi străluceau ca nişte cercuri mici de lavă. 

Mi-am zis că dacă Satana ar exista, ar arăta ca 
tipul ăsta. 

Apoi mi-am zis că nici vorbă, Satana ar fi o 
nimica toată pe lângă el. Tipul ăsta era 
consultantul în materie de modă al Satanei. 

M-a țintuit cu ochii lui roşii. 

— Magnus Chase! 

Avea o voce gravă şi răsunătoare, cu un ușor 
accent german scandinav. 

— Mi-ai adus un cadou. 

Între noi se afla o Toyota Corolla abandonată. 
Consultantul în materie de modă al Satanei a trecut 
prin maşină, topind-o; şi-a croit drum prin mijlocul 
ei, aşa cum o lampă cu gaz topeşte ceara. 

Cele două jumătăți ale Corollei s-au prăbuşit 
sfârâind în spatele lui, cu roțile topite. 

— Îi voi face şi eu un cadou. 

Omul întunecat a întins mâna. Din mâneca şi 
din degetele lui ca abanosul ieşea fum. 

— Dă-mi sabia şi îţi voi cruța viaţa. 

Capitolul 6 


Faceți loc rățuştelor, 
altfel vă vor pocni în cap 


Am văzut ceva ciudăţenii la viaţa mea. 

Odată, am urmărit niște oameni îmbrăcați doar 
în slip şi cu fesuri de Moş Crăciun care alergau pe 
strada Boylston în toiul iernii. Am cunoscut un tip 
care putea cânta la muzicuţă cu nasul, la tobe cu 
picioarele, la chitară cu mâinile şi la xilofon cu 
fundul — toate în acelaşi timp. Am cunoscut o 
femeie care adoptase un cărucior de cumpărături 
pe care îl botezase Clarence. Apoi a mai fost tipul 
care pretindea că e din Alpha Centauri şi purta 
conversații filosofice cu gâştele canadiene. 

Aşa că, sigur. Un model masculin satanic bine 
îmbrăcat care putea topi maşini, de ce nu? Mintea 
mea încerca să se adapteze cât să accepte și 
ciudăţenia asta. 

Tipul întunecat aștepta cu mâna întinsă. Aerul 
din jur tremura din pricina fierbinţelii. 

La vreo treizeci de metri mai încolo s-a oprit un 
tren de navetiști Red Line. Conductorul se holba la 
haosul ce i se aşternea în fața ochilor. Doi 
alergători încercau să scoată un bărbat dintr-un 
Prius pe jumătate distrus. Doamna cu căruciorul 
dublu desfăcea chingile cu care erau asiguraţi 
copiii care țipau, în timp ce roţile căruciorului se 
topiseră. În loc s-o ajute, un idiot care stătea lângă 
ea şi-a scos telefonul, încercând să filmeze 
dezastrul. 

Mâna îi tremura atât de tare încât m-am îndoit 
că va reuşi să facă o filmare bună. 

Randolph, ajunse lângă mine, mi-a spus: 

— Sabia, Magnus. Folosește-o! 

Am avut senzația neplăcută că voinicul meu 
unchi se ascundea în spatele meu. 

Bărbatul întunecat a chicotit. 

— Domnule profesor Chase... Vă admir 
stăruința. Am crezut că ultima noastră întâlnire v-a 
fost de-ajuns. Dar iată-vă din nou, gata să mai 
sacrificați un membru al familiei! 

— Ține-ţi gura, Surt! 

Vocea lui Randolph era stridentă. 

— Sabia e la Magnus! Întoarce-te în focul din 
care te-ai întrupat. 

Surt n-a părut intimidat, deşi mie mi s-a părut că 
„întrupat” e un cuvânt foarte intimidant. 

Tipul cu focul m-a cercetat de parcă aş fi fost la 
fel de plin de scoici ca sabia. 

— Dă-o încoace, puştiule, altfel o să ai de-a face 
cu puterea lui Muspell. Voi incinera podul şi pe 
toți cei de pe el. 

Surt şi-a ridicat braţele. Flăcările i s-au strecurat 
printre degete. La picioarele lui, asfaltul fierbea. 
Alte parbrize s-au spart. Şinele de tren au gemut. 
Conductorul de pe Red Line a început să țipe 
isteric în stație. Tipul care filma cu telefonul a 
leșinat. Mama cu cei doi copii s-a prăbușit peste 
căruciorul în care cei mici continuau să plângă. 
Randolph a gemut şi s-a clătinat în spatele meu. 

Căldura lui Surt nu m-a făcut să leşin. Doar m-a 
înfuriat. Nu știam cine era ticălosul ăsta 
incandescent, dar recunoşteam un bătăuş când 
vedeam unul. Prima regulă a vieţii pe stradă: nu 
lăsa niciodată un bătăuș să-ţi ia lucrurile. 

Am îndreptat spre Surt ceea-ce-se-poate-să-fi- 
fost-cândva-o-sabie. 

— Linişteşte-te, amice. Am o bucată ruginită de 
metal şi nu mă tem s-o folosesc. 

Surt a rânjit. 

— Leit tăică-tău; nici el nu era un luptător. 

Am strâns din dinți. „Bine”, mi-am zis, „e 
vremea să-l şifonez puţin pe individul ăsta”. 

Dar până să mă pun pe treabă, mi-a trecut pe 
lângă ureche ceva şuierând şi l-a lovit pe Surt în 
frunte. 

Dacă ar fi fost o săgeată reală, Surt ar fi 
încurcat-o. Din fericire pentru el, era un proiectil 
de jucărie, cu o inimioară roz în vârf — o ciudăţenie 
de Ziua Îndrăgostiţilor, mi-am zis. Proiectilul l-a 
lovit pe Surt între ochi cu un chițăit vesel, apoi i-a 
căzut la picioare şi s-a topit instant. 

Surt a mijit ochii. Arăta la fel de confuz cum ca 
şi mine. 

Din spate am auzit o voce familiară: 

— Fugi, puştiule! 

Prietenii mei Blitz şi Hearth luau cu asalt podul. 
Mă rog... Zic eu că luau cu asalt. Asta ar 
presupune o imagine impresionantă. Nu era. Nu 
ştiu de ce, Blitz purta o pălărie cu boruri largi și 
ochelari de soare, astea pe lângă haina lui lungă și 
neagră, aşa că arăta ca un popă italian zdrenţăros şi 
foarte scund. În mâinile înmănușate ţinea un 
înfricoșător băț de lemn cu o pancartă de un galben 
aprins pe care scria: FACEŢI LOC 
RĂȚUȘTELOR. 

Fularul în dungi roşu cu alb al lui Hearth flutura 
ca o pereche de aripi frânte. A mai pus o săgeată în 
arcul roz de Cupidon și a tras în Surt. 

Binecuvântate fie inimile lor nebune! 
Înţelesesem de unde făcuseră rost de armele alea 
ridicole: de la magazinul de jucării de pe strada 
Charles. Am cerşit în faţa lui de câteva ori și 
văzusem chestiile alea în vitrină. Blitz şi Hearth 
mă urmăriseră până aici. Au apucat în grabă cele 
mai la îndemână arme mortale. Pentru că erau doar 
nişte demenți fără adăpost, nu făcuseră cea mai 
inspirată alegere. 

Stupid şi lipsit de sens? Clar. Dar m-a uns pe 
suflet cum încercau ei să mă protejeze. 

— Te acoperim noi! Blitz a trecut în viteză pe 
lângă mine. Fugi! 

Surt nu se așteptase să fie atacat de nişte 
vagabonzi cu arme uşoare. A rămas nemișcat în 
timp ce Blitz l-a lovit peste cap cu semnul pe care 
scria FACEŢI LOC RĂŢUȘTELOR. Următoarea 

săgeată a lui Hearth şi-a greşit ținta şi m-a nimerit 
în fund. 

— Hei! m-am plâns eu. 

Tare de urechi, Hearth nu m-a auzit. A trecut în 
goană pe lângă mine şi s-a aruncat în luptă, 
lovindu-l pe Surt în piept cu arcul din plastic. 

Unchiul Randolph m-a apucat de braţ. Abia mai 
respira. 

— Magnus, trebuie să plecăm. ACUM! 

Poate că ar fi trebuit s-o iau la goană, dar am 
rămas acolo înlemnit, privind cum cei mai buni 
prieteni ai mei îl atacau pe stăpânul întunecat al 
focului cu niște jucării ieftine din plastic. 

În cele din urmă, Surt s-a plictisit de joacă. I-a 
tras un dos de palmă lui Hearth azvârlindu-l prin 
aer. Pe Blitz l-a lovit cu piciorul în piept atât de 
tare încât micuțul s-a poticnit şi a aterizat în fund 
chiar în fața mea. 

— Destul! 

Surt a întins braţul. Din palma deschisă s-a 
ridicat o limbă de foc lungă care s-a transformat 
într-o sabie curbată din flăcări albe. 

— Acum chiar că m-aţi enervat. Veţi muri cu 
toții. 

— Pe galoşii zeilor! s-a bâlbâit Blitz. Ăsta nu e 
un uriaș al focului oarecare. E chiar Cel Negru! 

„Mai există Cel Galben?” am dat să întreb, dar 
la vederea sabiei de foc mi-a cam pierit cheful de 
glumă. 

Flăcările au început să se rotească în jurul lui 
Surt. Furtuna de foc s-a extins, transformând 
mașinile în cenușă, topind asfaltul, făcând ca 
niturile podului să sară ca nişte dopuri de la 
sticlele de șampanie. 

Înainte doar mi se păruse că era cald. De-abia 
acum Surt încingea atmosfera. 

Hearth s-a prăbușit pe balustradă la vreo zece 
metri în față. Nici pietonii inconştienţi şi şoferii 
prinşi în maşini n-aveau să reziste prea mult. Chiar 
dacă flăcările nu-i atingeau, aveau să moară 

asfixiați sau de hipertermie. Nu ştiu de ce, pe mine 
încă nu mă afecta căldura. 

Randolph s-a clătinat, sprijinindu-se cu totul de 
brațul meu. 

— Eu... eu... am, am... 

— Blitz, am spus, du-l pe Randolph de-aici. 
Târăşte-l dacă trebuie. 

Din ochelarii de soare ai lui Blitz ieșea fum. 
Borul pălăriei începea să ardă mocnit. 

— Copile, nu te poţi bate cu tipul ăla. E Surt, 
Cel Negru în persoană! 

— Ai mai spus asta. 

— Dar eu şi Hearth ar trebui să te protejăm! 

Am vrut să i-o trântesc: „Şi vă descurcați de 
minune cu pancarta aia cu FACEŢI LOC 
RĂȚUȘTELOR!” Dar la ce mă puteam aștepta de 
la doi boschetari? Nu făceau parte din trupele 
speciale. Erau doar prietenii mei. Sub nicio formă 
n-aveam să-i las să moară apărându-mă pe mine. 
Cât despre unchiul Randolph... Nu-l prea 
cunoșteam. Nici nu-mi prea plăcea de el. Dar eram 
rude. Îmi spusese că nu mai suporta să piardă încă 
un membru al familiei. Mda, nici eu. De data asta 
n-aveam de gând să fug. 

— Du-te, i-am spus lui Blitz. Îl iau eu pe 
Hearth. 

Blitz a reuşit cumva să-l sprijine pe unchiul 
meu. S-au îndepărtat împleticindu-se. 

Surt a izbucnit în râs. 

— Sabia va fi a mea, puștiule. Nu poți schimba 
soarta. Îţi voi transforma lumea în cenuşă! 

M-am întors să-l înfrunt. 

— Începi să mă scoţi din sărite. Acum va trebui 
să te omor. 

Am intrat în zidul de foc. 

Capitolul 7 
Arăţi grozav fără nas, serios 


Probabil vă gândiţi: „Uau, Magnus. Ce prostie 
din partea ta!” 

Mulţumesc. Am şi eu momentele mele. 

În mod normal, nu intru în ziduri de foc. Dar am 
ştiut că n-o să fiu rănit. Știu că sună ciudat, dar 
încă nu leşinasem. Căldura nu mă deranja prea 
tare, chiar dacă asfaltul mi se topea sub picioare. 

Temperaturile extreme nu m-au deranjat 
niciodată. Nu ştiu de ce. Unii oameni au 
încheieturi flexibile. Alţii pot da din urechi. Eu pot 
dormi iarna afară fără să mor îngheţat şi pot să-mi 
țin mâna deasupra unei flăcări de chibrit fără să mă 
ard. Aşa câştigasem câteva pariuri în adăposturile 
pentru oamenii străzii, dar nu m-am gândit 
niciodată că toleranța mea avea ceva special... 
magic. Şi nici nu mi-am testat vreodată limitele. 

Am trecut prin perdeaua de foc şi l-am pocnit pe 
Surt în cap cu sabia ruginită. Pentru că întotdeauna 
încerc să-mi țin promisiunile. 

Lama n-a părut să-l rănească, dar flăcările 
învolburate s-au stins. Pentru o milisecundă, Surt 
s-a holbat la mine complet şocat. Apoi mi-a tras un 
pumn în burtă. 

Am mai primit eu pumni la viaţa mea, dar nu de 
la un luptător de foc de categoria grea al cărui 
nume de scenă era Cel Negru. 

M-am încovoiat ca un şezlong. Vederea mi s-a 
înceţoşat și am început să văd triplu. Când mi-am 
revenit, eram în genunchi, holbându-mă la balta 
aburindă de lapte, curcan şi biscuiţi regurgitați de 
pe asfalt. 

Surt ar fi putut să-mi taie capul cu sabia de foc, 
dar cred că nu m-a considerat demn de asta. Se 
plimba încoace şi-ncolo prin fața mea, ţâţâind. 

— Slăbuţ, a zis. Un băieţel moale. Dă-mi sabia 
de bunăvoie, progenitură a tribului Vanir. Îţi 
promit că vei muri repede. 

„Progenitură a tribului Vanir?” 

Învățasem o mulţime de insulte bune, dar pe 
asta n-o mai auzisem. 

Încă mai aveam în mână sabia ruginită. Mi-am 
simțit pulsul în metal de parcă sabia ar fi avut o 
inimă proprie. De-a lungul lamei și până în urechi 
s-a auzit un murmur slab ca motorul pus în 
mișcare al unei maşini. 

„Poţi s-o faci ca nouă”, îmi spusese Randolph. 

Aproape că îmi venea să cred că vechea armă se 
agita, se trezea la viaţă. Însă nu destul de repede. 
Surt mi-a tras un picior de-am zburat cât colo. 

Am aterizat pe spate, cu privirea la cerul 
acoperit de fum. Probabil că Surt mă lovise atât de 
tare ca să am halucinaţii înainte de moarte. La 
treizeci de metri în aer, am văzut o fată în armură, 
călare pe un cal de ceaţă, care dădea ocol câmpului 
de luptă. În mână avea o suliță din lumină pură. 
Armura ei de zale strălucea precum sticla 
argintată. Purta un coif conic de oţel peste un batic 
verde, ca un cavaler medieval. Avea un chip 
frumos, dar aspru. Pentru o fracțiune de secundă, 
privirile ni s-au întâlnit. 

„Dacă eşti reală”, mi-am zis, „ajută-mă”. 

Fata a dispărut în fum. 

— Sabia, a spus Surt, aplecat deasupra mea cu 
faţa lui de obsidian. E mai valoroasă dacă mi-o dai 
de bunăvoie, dar dacă trebuie, ţi-o voi smulge din 
mâna moartă. 

Sirenele răsunau în depărtare. M-am întrebat de 
ce echipajele de urgenţă nu apăruseră deja. Apoi 
mi-am amintit de celelalte două explozii de 
proporții din Boston. Oare Surt le provocase? Sau 
mai adusese cu el nişte prieteni incandescenţi? 

La marginea podului, Hearth s-a ridicat cu greu 
în picioare. Deja începeau să miște şi câțiva dintre 
pietonii inconştienți. Pe Randolph și Blitz nu-i 

vedeam nicăieri. Speram să se fi pus la adăpost 
deja. 

Dacă reuşeam să-l ţin ocupat pe Omul de Foc, 
poate că ceilalți aveau timp s-o şteargă de acolo. 

Am reuşit cumva să mă ridic în picioare. 

M-am uitat la sabie și... da, cu siguranţă aveam 
halucinaţii. 

În loc de o bucată de fier vechi ruginit, ţineam 
în mână o armă adevărată. Simţeam mânerul 
învelit în piele, cald și exact pe măsura palmei 
mele. Garda, o bucată de oţel obișnuită, lustruită și 
ovală contrabalansa lama de aproape optzeci de 
centimetri, care avea două tăișuri și vârful rotunjit, 
mai potrivit pentru sfârtecat decât pentru 
înjunghiat. Pe centru, lama avea un şanţ lat 
inscripționat cu rune vikinge, ca cele pe care le 
văzusem în biroul lui Randolph. Aveau o nuanţă 
mai deschisă de argintiu, ca şi cum ar fi fost 
încrustate la forjarea lamei. 

Sabia chiar murmura, ca vocea unui om care 
încearcă să găsească tonul potrivit. 

Surt s-a tras un pas în spate. Ochii lui roșii ca 
lava pâlpâind de neliniște. 

— Habar n-ai, puștiule, ce ţii în mână. Nici nu 
vei trăi suficient cât să afli. 

Şi-a rotit iataganul în aer. 

N-aveam niciun pic de experienţă cu săbiile, în 
afară de faptul că am văzut de douăzeci şi şase de 
ori Mireasa Prințului când eram mic. Surt m-ar fi 
spintecat în două dacă sabia mea n-ar fi avut alte 
planuri. 

Aţi ținut vreodată un titirez pe vârful degetului? 
Simţi cum se mișcă singur, înclinându-se în toate 
direcțiile. Sabia făcea la fel. Se mişca singură, 
parând sabia de foc a lui Surt. Apoi a descris un 
arc, trăgându-mi braţul după ea, şi s-a înfipt în 
coapsa dreaptă al lui Surt. 

Cel Negru a urlat. Rana din coapsă a început să 
fumege,  aprinzându-i pantalonii. Sângele lui 

sfârâia şi strălucea ca lava unui vulcan. Sabia de 
foc s-a dezintegrat. 

Până să-și revină, sabia mea a sărit în sus şi l-a 
tăiat pe faţă. Surt s-a dat înapoi urlând, cu mâinile 
căuş în dreptul nasului. 

Cineva striga în stânga mea — mama cu cei doi 
copii. 

Hearth încerca s-o ajute să-i scoată pe mititei 
din căruciorul care fumega gata să ia foc. 

— Hearth! am tipat, înainte să-mi amintesc că 
n-are rost. 

Cum Surt era încă preocupat, am șchiopătat spre 
Hearth şi am arătat spre capătul podului. 

— Du-te! Du-i pe copii de aici! 

Putea să citească pe buze, dar nu i-a plăcut 
mesajul meu. A clătinat din cap cu fermitate, 
ridicându-l în braţe pe unul dintre copilaşi. 

Mama îl legăna pe celălalt. 

— Pleacă, i-am spus. Prietenul meu te va ajuta. 

Mama n-a stat pe gânduri. Hearth mi-a aruncat o 
ultimă privire: „Nu e o idee bună”. Apoi a urmat-o 
pe femeie, cu bebeluşul care i se zgâlţâia în braţe 
plângând: „A! A! A!” 

Tot mai rămăseseră oameni nevinovaţi blocaţi 
pe pod: şoferi blocați în mașini, pietoni care se 
foiau năuci, cu hainele aburinde şi pielea roşie ca 
niște homari. Sirenele echipajelor de intervenţie se 
auzeau mai aproape, dar nu-mi dădeam seama cum 
ar fi putut poliția sau paramedicii să intervină câtă 
vreme Surt era încă dezlănțuit, incendiind totul în 
Jur. 

— Puştiule! 

Vocea Celui Negru suna de parcă ar fi făcut 
gargară cu sirop. 

Și-a luat mâinile de pe faţă şi am văzut de ce. 
Sabia mea care acţiona singură îi tăiase nasul. 
Sângele îi aluneca pe obraji şi cădea sfârâind pe 
asfalt. Pantaloni îi arseseră şi rămăsese în niște 
boxeri roşii imprimaţi cu flăcări. Cu boxerii şi cu 

râtul tocmai retezat, arăta ca o variantă diabolică a 
lui Porky Pig. 

— Te-am suportat destul, a bolborosit. 

— Exact la asta mă gândeam şi eu în privinţa ta. 

Am ridicat sabia. 

— O vrei? Vino ŞI 1a-0. 

Privind în urmă, a fost o prostie din partea mea 
să spun asta. 

Am zărit din nou deasupra mea ciudata siluetă 
cenuşie — fata călare care se învârtea ca un vultur, 
urmărind evenimentele. 

În loc să atace, Surt s-a aplecat şi cu mâinile 
goale a smuls nişte asfalt din şosea. A făcut din el 
o minge incandescentă fumegândă pe care a 
aruncat-o cu viteză spre mine. 

Încă un sport la care nu mă pricep: baseball-ul. 
Am rotit sabia, sperând să lovesc proiectilul. Am 
ratat. Ghiuleaua de asfalt mi s-a înfipt în burtă și 
acolo a rămas — arzând, pârjolind, distrugând. 

Nu puteam respira. Durerea era atât de mare 
încât am simțit cum toate celulele din corp îmi 
explodau una după alta. 

În ciuda acestui fapt, am fost cuprins de calm 
ciudat: eram pe moarte. N-aveam să-mi mai revin. 
M-am pomenit gândind: „Bine. Măcar să fie o 
moarte memorabilă”. 

Vederea mi-a slăbit. Sabia murmura și mi se 
mișca în mână, dar abia îmi mai simţeam braţele. 

Surt m-a studiat, rânjindu-mui cu faţa lui distrusă. 

„Vrea sabia”, mi-am spus. „Nu se poate s-o 
aibă. Dacă e să mor, îl trag și pe el după mine”. 

Slăbit, am ridicat mâna liberă. Am făcut un gest 
pe care îl putea înţelege şi fără să cunoască 
limbajul semnelor. 

A urlat şi a atacat. 

Când a ajuns lângă mine, sabia a sărit în sus şi l- 
a străpuns. Mi-am folosit ultimele forţe să mă agăţ 
de el în timp ce inerția ne-a aruncat pe amândoi 
peste balustradă. 

— Nu! 

A încercat să se elibereze, izbucnind în flăcări, 
lovind cu picioarele şi încercând să-mi scoată 
ochii, dar nu i-am dat drumul şi ne-am prăbuşit în 
râul Charles, cu sabia încă înfiptă în stomacul lui, 
în timp ce măruntaiele îmi erau arse de asfaltul 
topit din burtă. Am zărit apariția de fum — fata 
călare care cobora galopând drept spre mine, cu 
mâna întinsă. 

PLEOSC! Am căzut în apă. 

Şi am murit. Sfârşit. 

Capitolul 8 


Atenţie la interval şi 
la individul păros cu secure 


Când eram la şcoală așa îmi plăcea să închei 
poveştile. 

E finalul perfect, nu? „Billy a mers la şcoală. A 
avut o zi bună. Apoi a murit. Sfârşit”. 

Nu se termină în coadă de pește. Pune punct 
frumos şi elegant. 

Doar că, în cazul meu, n-a fost aşa. 

Poate vă gândiţi: Dar, Magnus, n-ai murit cu 
adevărat. Altfel n-ai putea spune povestea. Ai fost 
doar pe-aproape. Apoi ai fost salvat ca prin 
minune, bla, bla, bla”. 

Nu. Chiar am murit. Sută la sută: maţele mi-au 
fost distruse, organele vitale arse, m-am izbit cu 
capul de apa îngheţată a râului după o cădere de la 
12 metri, mi-am rupt toate oasele, plămânii mi s-au 
umplut cu apă rece ca gheaţă. 

Termenul medical folosit este mort. 

„Doamne, Magnus, şi ce-ai simţit?” 

M-a durut. Rău. Mulţumesc de întrebare. 

Am început să visez. Lucru ciudat — nu numai 
pentru că eram mort, ci şi pentru că eu nu visez. 
Mai mulți oameni au încercat să mă contrazică în 
privința asta. Toată lumea visează, mi-au zis, doar 
că eu nu-mi amintesc visele. Însă vă spun că mereu 
am dormit lat. Până când chiar am fost lat. După 
aceea, am visat ca un om normal. 

Eram în Blue Hills, într-o drumeţie cu mama. 
Aveam în jur de zece ani. Era o zi caldă de vară, şi 
briza răcoroasă adia printre pini. Ne-am oprit la 
Lacul Houghton ca să aruncăm pietre în apă. Am 
reuşit trei ricoşeuri. Mama a reuşit patru. 
Întotdeauna câştiga. Nu ne păsa de asta. Râdea şi 
mă îmbrăţişa şi mie îmi era de-ajuns. 

E greu s-o descriu. Ca s-o înţelegi cu adevărat 
pe Natalie Chase, trebuia s-o cunoşti. Obişnuia să 
glumească că animalul ei spiritual era Tinker Bell 
din Peter Pan. Dacă v-o puteţi imagina pe Tinker 
Bell pe la treizeci şi ceva de ani — mai puţin aripile 
— în haine din flanelă şi dril și încălțăminte Doc 
Martens, atunci aveţi o imagine destul de clară 
despre cum arăta mama. Era micuță, cu trăsături 
delicate, părul scurt şi blond, cu o coafură pixie şi 
ochi de un verde aprins care străluceau ironic. Ori 
de câte ori îmi citea poveşti, mă uitam la pistruii 
pe care-i avea pe nas şi încercam să-i număr. 

Radia de fericire. Mai bine de-atât nu pot s-o 
descriu. lubea viaţa. Entuziasmul ei era molipsitor. 
Era cea mai amabilă, cea mai calmă persoană pe 
care-am cunoscut vreodată... Asta până cu câteva 
săptămâni înainte să moară. 

În vis, asta n-avea să se întâmple decât peste 
câțiva ani. Stăteam împreună lângă iaz. A respirat 
adânc, inspirând mirosul acelor calde de pin. 

— Aici l-am cunoscut pe tatăl tău, mi-a spus. 
Într-o zi de vară ca asta. 

Comentariul ei m-a luat prin surprindere. 
Rareori vorbea despre tata. Nu l-am cunoscut, nici 
n-am văzut poze cu el. Poate părea ciudat, dar 
mama nu făcea caz de relația lor, așa că nu făceam 
nici eu. 

Mi-a spus răspicat că tata nu ne-a abandonat, 
doar a mers mai departe. Nu-i purta pică. 
Rămăsese cu amintiri plăcute din scurta perioadă 
pe care o petrecuseră împreună. După ce relația a 
luat sfârşit, a aflat că era însărcinată cu mine şi a 
fost în culmea fericirii. De atunci, am rămas doar 
noi doi. N-aveam nevoie de altcineva. 

— L-ai întâlnit la iaz? am întrebat-o. Se 
pricepea să facă scărița pe apă? 

A izbucnit în râs. 

— O, da. Mă nenorocea la aruncatul cu pietre. 
Prima zi... a fost perfectă. Mă rog, cu o singură 
excepție. 

M-a tras lângă ea şi m-a sărutat pe frunte. 

— Pe atunci nu te aveam pe tine, dovlecel. 

Da, recunosc. Mama îmi spunea dovlecel. 
Râdeţi cât vreţi. După ce-am mai crescut, îmi era 
ruşine, dar asta se întâmpla pe vremea când mai 
trăia. Acum aş da orice s-o mai aud spunându-mi 
dovlecel. 

— Cum era tata? am întrebat-o. 

Mi se părea ciudat să spun tata. Cum îi spui 
cuiva „tată”, dacă nu l-ai cunoscut? 

— Ce s-a întâmplat cu el? 

Mama şi-a desfăcut braţele în lumina soarelui. 

— De asta te aduc aici, Magnus. Nu-l simți? E 
peste tot. 

N-am înţeles ce voia să spună. De obicei nu 
folosea metafore. Spunea lucrurilor pe nume şi era 
cât se poate de cu picioarele pe pământ. 

Mi-a ciufulit părul. 

— Hai să ne întrecem până la plajă. 

Imaginea din vis s-a schimbat. Stăteam în 
biblioteca unchiului Randolph. În faţa mea, 
sprijinit pe-o parte pe birou, lenevea un bărbat pe 
care nu-l mai văzusem niciodată. Își plimba 
degetele pe colecția de hărți vechi. 

— Moartea a fost o alegere interesantă, Magnus. 

Bărbatul a zâmbit. Hainele lui păreau nou- 
nouţe: tenişi de un alb strălucitor, blugi noi şi un 
tricou cu Red Sox. Părul ciufulit era o combinaţie 
de roşu, maro şi galben, care parcă spunea: „Doar 
ce m-am trezit”. Avea un chip uimitor de frumos. 
Ar fi putut face reclamă la aftershave în revistele 
pentru bărbați, dar  cicatricele îi stricau 
perfecțiunea. Pe nas şi pe obraji avea urme de 
arsuri, ca nişte cratere de pe lună. Avea buzele 
mutilate de un șir de crestături, de jur-împrejurul 
gurii — să fi fost oare găuri de la piercing-uri care 
între timp se închiseseră? Dar de ce şi-ar pune 
cineva atâtea piercing-uri în buze? 

Nu eram sigur ce să-i răspund fantasmei pline 
de cicatrice, dar cum vorbele mamei încă îmi 

stăruiau în minte, l-am întrebat: 

— Tu eşti tata? 

Halucinaţia a ridicat din sprâncene. Şi-a dat 
capul pe spate şi a început să râdă. 

— O, îmi place de tine! O să ne distrăm. Nu, 
Magnus Chase, nu sunt tatăl tău, dar cu siguranţă 
sunt de partea ta. 

A trecut cu degetul pe sub logo-ul Red Sox de 
pe tricou. 

— ÎL vei întâlni destul de curând pe fiul meu. 
Până atunci, îți dau un sfat: să n-ai încredere în 
aparenţe. Să n-ai încredere în motivele camarazilor 
tăi. O, şi încă ceva — s-a repezit şi m-a prins de 
încheietura mâinii — spune-i Tatălui Suprem că-l 
salut. 

Am încercat să mă eliberez. Mă strângea ca într- 
o menghină. Imaginea s-a schimbat. Dintr-odată 
zburam printr-o ceață cenuşie şi rece. 

— Nu te mai zbate! am auzit o voce feminină. 

Fata pe care o văzusem dând ocol pe deasupra 
podului mă ţinea de încheietura mâinii. Gonea prin 
aer pe calul ei nebulos, trăgându-mă după ea ca pe 
un sac cu rufe. Pe spate avea prinsă o suliță 
strălucitoare. Armura din zale sclpea în lumina 
cenuşie. 

M-a strâns şi mai tare. 

— Chiar vrei să cazi în Interval? 

M-am prins că nu se referea la magazinul de 
îmbrăcăminte. Când m-am uitat în jos n-am văzut 
nimic — doar un cenuşiu nesfârșit. Am hotărât că 
nu voiam să cad. 

Am încercat să deschid gura. N-am putut. Am 
clătinat slab din cap. 

— Atunci nu te mai zbate, mi-a ordonat. 

Sub coif, câteva şuviţe de păr negru îi ieşiseră 
de sub baticul verde. Avea ochii de culoarea 
scoarței de sequoia. 

— Nu mă face să-mi pară rău, a spus. 

Mi-am pierdut conştienţa. 

M-am trezit fără aer, cu mușchii încordaţi, în 
alertă. 

M-am ridicat în capul oaselor şi mi-am dus 
mâna la burtă, așteptându-mă să găsesc o gaură 
mare în locul intestinelor. Însă nici vorbă de asfalt 
care să ardă mocnit. Nu mă durea nimic. Sabia 
aceea ciudată dispăruse. Hainele îmi arătau normal 
— nu erau nici ude, nici arse, nici rupte. 

De fapt, hainele mele arătau prea bine. Aceleași 
lucruri pe care le purtam de câteva săptămâni — 
singura mea pereche de blugi, cămășile puse una 
peste alta, geaca — nu puţeau. Păreau să fi fost 
spălate şi puse la loc pe mine cât fusesem 
inconştient, un gând care m-a neliniștit. Ba chiar 
miroseau a lămâie, amintindu-mi de vremurile 
bune când mama îmi spăla rufele. Pantofii arătau 
ca noi, erau la fel de lucioşi ca atunci când îi 
scosesem din tomberonul din spatele magazinului 
Marathon Sports. 

Ce era şi mai ciudat: până și eu eram curat. Nu 
mai eram murdar pe mâini. Pielea îmi părea 
proaspăt frecată. Mi-am trecut degetele prin păr şi 
nu mai era încurcat, nici urmă de crenguţe sau 
mizerie. 

M-am ridicat încet în picioare. N-aveam nicio 
zeârietură. M-am clătinat pe călcâie. Mă simţeam 
de parcă aş fi putut alerga un kilometru. Am tras 
aer în piept şi am simțit miros de foc în şemineu și 
de furtună de zăpadă. De uşurare era să izbucnesc 
în râs. Reuşisem cumva să supraviețuiesc! 

Doar că... era imposibil. 

Unde mă aflam? 

Treptat, am început să văd mai limpede. Stăteam 
în curtea din faţă a unei case opulente, de genul 
celor de pe Beacon Hill — opt nivele de calcar alb 
impunător şi marmură gri care se înălţau pe cerul 
hibernal. Uşile duble erau din lemn gros, închis la 
culoare, întărit cu fier. Fiecare uşă avea pe mijloc 
un ciocănel în formă de cap de lup în mărime 
naturală. 

Lupi... era suficient să mă facă să urăsc locul 
ăsta. 

M-am întors să caut o ieşire spre stradă. Nu 
exista niciuna, doar un zid de calcar alb, înalt de 
cinci metri care înconjura curtea. Cum să n-ai 
poartă? 

Nu vedeam mare lucru peste zid, dar era clar că 
eram tot în Boston. Am recunoscut câteva clădiri 
din jur. În depărtare se ridicau zgârie-norii din 
Downtown Crossing. Probabil mă aflam pe strada 
Beacon, chiar vizavi de parcul Common. Dar cum 
ajunsesem aici? 

Într-un colţ al curţii se afla un mesteacăn înalt, 
cu coaja de un alb imaculat. M-am gândit să mă 
caţăr în el ca să trec peste zid, dar nu ajungeam la 
crengile de jos. Apoi mi-am dat seama că 
mesteacănul era complet înfrunzit, lucru care n-ar 
fi trebuit să fie posibil în toiul iernii. Şi asta nu era 
tot: frunzele aveau o strălucire aurie de parcă ar fi 
fost suflate cu aur de douăzeci şi patru de carate. 

Lângă copac, pe perete, era prinsă o placă de 
bronz. N-o observasem mai înainte pentru că 
majoritatea clădirilor din Boston au plăcuţe 
inscripționate, dar acum m-am uitat mai atent. 
Textul era în două limbi. O dată era folosit 
alfabetul scandinav pe care-l văzusem mai 
devreme. A doua oară era scris în engleză: 


BUN VENIT LA COPACUL GLASIR. 
CERȘITUL INTERZIS. VAGABONDAJUL 
INTERZIS. 
APROVIZIONAREA HOTELULUI: 
VĂ RUGĂM FOLOSIŢI INTRAREA DIN 
NIFLHEIM 


Bine... Mi-am depăşit doza zilnică de 
ciudăţenii. Trebuia s-o şterg de-acolo. Trebuia să 
trec peste zid, să aflu ce s-a întâmplat cu Blitz şi 
Hearth — poate şi cu unchiul Randolph dacă mă 
simţeam suficient de generos — şi apoi, poate să fac 

autostopul până în Guatemala. Mă săturasem de 
oraşul ăsta. 

Apoi uşile duble s-au deschis spre interior cu un 
scârțâit. O lumină galbenă, orbitoare s-a revărsat 
afară. 

În prag a apărut un bărbat voinic. Era îmbrăcat 
în uniformă de portar: joben, mănuși albe şi un 
frac verde închis, cu literele HV brodate pe rever, 
dar era imposibil ca tipul ăsta să fi fost portar de- 
adevăratelea. Avea fața plină de negi şi murdară de 
cenuşă. Nu-şi mai aranjase barba de zeci de ani. 
Avea ochii roșii şi o căutătură criminală, şi o 
secure cu lamă dublă prinsă la brâu. Pe ecusonul 
lui scria: HUNDING, SAXONIA, PREŢUIT 
MEMBRU AL ECHIPEI DIN ANUL 749 E.N. 

— Îmi... îmi pare rău... m-am bâlbâit. Cred 
că... ăăă... am greşit casa. 

Bărbatul s-a încruntat. S-a apropiat de mine şi 
m-a mirosit. El mirosea a terebentină şi carne arsă. 

— Ai greşit casa? Nu cred. Ai venit să te cazezi. 

— Să... ce? 

— Eşti mort, nu-i aşa? m-a întrebat. Urmează- 
mă! Te conduc la recepție. 

Capitolul 9 
Sigur vrei cheia de la minibar 


Aţi fi surprinşi dacă v-aş spune că locul era 
chiar mai mare în interior? 

Numai holul arăta precum cea mai mare cabană 
de vânătoare din lume — spaţiul era de două ori mai 
mare decât apărea din exterior. Patru mii de metri 
pătrați de parchet erau acoperiți cu piei de animale 
exotice: zebră, leu și o reptilă de doisprezece metri 
pe care nu mi-aş fi dorit s-o întâlnesc când era în 
viaţă. Pe peretele din dreapta ardea focul într-un 
şemineu de dimensiunile unui dormitor. În faţa lui, 
câțiva adolescenți în halate verzi şi pufoase de baie 
stăteau  întinşi pe nişte canapele de piele 
neîncăpătoare, râdeau şi beau din pocale de argint. 
Pe poliţa şemineului se afla capul împăiat al unui 
lup. 

„O, ce bine”, mi-am zis înfiorat. „lar lupi”. 

Tavanul, care avea sulițe pe post de grinzi, era 
susținut de coloane din trunchiuri de copaci. Pe 
pereţi luceau scuturi. Lumina părea să radieze de 
peste tot — o strălucire aurie caldă care mă deranja 
la ochi ca lumina unei după-amiezi de vară după 
ce ai stat într-o sală întunecoasă de cinema. 

Un panou aflat în mijlocul foaierului şi care nu 
era susținut de nimic anunţa: 


ACTIVITĂȚIE ZILEI 


LUPTĂ UNU LA UNU PÂNĂ LA MOARTE! 
SALA OSLO, ORA 10. 

LUPTĂ ÎN GRUP PÂNĂ LA MOARTE! 
SALA STOCKHOLM, ORA 11. 
PRÂNZ CU BUFET SUEDEZ PÂNĂ LA 
MOARTE! 

SALA DE MESE, ORA 12. 

LUPTĂ ÎNTRE ARMATE PÂNĂ LA MOARTE! 

CURTEA PRINCIPALĂ, ORA 13. 
BIKRAM YOGA PÂNĂ LA MOARTE! SALA 
COPENHAGA, 
ADUCEŢI-VĂ COVORAȘUL, ORA 16. 


Portarul Hunding a zis ceva, dar îmi vâjâia 
capul atât de tare că n-am înţeles nimic. 

— Scuze, am spus, ce? 

— Bagaje, a repetat el. A1? 

—Ăă,,. 

Am căutat cu mâna breteaua rucsacului. Se pare 
că nu înviase odată cu mine. 

— Nu. 

Hunding a mârâit. 

— Nimeni nu mai vine cu bagaje. Nu ţi-au pus 
nimic pe rugul funerar? 

— Pe ce? 

— Nu contează. 

A privit încruntat spre colțul îndepărtat al 
camerei, unde carena răsturnată a unei bărci servea 
drept recepție. 

— N-are rost să mai amânăm momentul. Haide! 

Se pare că bărbatul din spatele carenei apela la 
serviciile aceluiaşi frizer ca Hunding. Avea o barbă 
aşa de mare că ar fi putut primi propriul cod 
poştal. Părul părea un uliu izbit de parbrizul unei 
mașini. Purta un costum cu dungi verde închis. Pe 
ecusonul lui scria: HELGI, MANAGER, 
GOTLANDUL DE EST, PREȚUIT MEMBRU AL 
ECHIPEI DIN ANUL 749 E. N. 

— Bun venit! 

Helgi şi-a ridicat privirea din ecranul 
calculatorului. 

— Vă cazaţi? 

—Ăă,,, 

— Ştiţi că ora de cazare este 15, mi-a spus. 
Dacă muriţi mai devreme, nu vă pot garanta c-o să 
am o cameră pregătită. 

— Aș putea să revin la viaţă, m-am oferit. 

— Nu, nu. 

A bătut ceva pe tastatură. 

— A, uite. 

A zâmbit, dezvăluind fix trei dinți. 

— Aţi primit un apartament. 

Lângă mine, Hunding a mormăitt pe sub 
mustață: 

— Toți primesc apartamente. Toți avem 
apartamente. 

— Hunding..., l-a avertizat managerul. 

— Scuzaţi-mă domnule. 

— Nu vrei să folosesc băţul. 

Hunding s-a strâmbat. 

— Nu, domnule. 

M-am uitat când la unul, când la altul, citind 
numele de pe ecusoane. 

— Aţi început să lucraţi aici în același an, am 
remarcat. 749... ce înseamnă E.N.? 

— Era noastră, a spus managerul. Se mai spune 
şi A.D. 

— Atunci de ce nu-i spuneți A. D? 

— Deoarece Anno Domini, Anul Domnului, 
sună perfect pentru creştini, dar pe Thor îl cam 
enervează. Încă e supărat că Iisus nu s-a prezentat 
la duelul la care îl provocase. 

— Ce tot vorbiti? 

— N-are importanţă, a spus Helgi. Câte chei 
doriți? V-ajunge una? 

— Eu tot nu înţeleg unde mă aflu. Dacă voi 
sunteți aici din 749, înseamnă că au trecut peste o 
mie de ani. 

— Nu-mi aminti, a bombănit Hunding. 

— Dar e imposibil. ȘI... şi aţi spus că sunt 
mort? Nu mă simt mort. Mă simt bine. 

— Domnule, a spus Helgi, vi se va explica totul 
diseară la cină. Atunci sunt întâmpinați în mod 
oficial noii oaspeţi. 

— Walhalla. 

Cuvântul a ieşit la suprafață din străfundurile 
minții — o poveste pe care mi-o aminteam pe 
bucăţi şi pe care mi-o citea mama când eram mic. 

— HV-ul de pe rever. V de la Walhalla? 

Helgi mi-a transmis foarte clar din priviri că-i 
puneam răbdarea la încercare. 

— Da, domnule. Hotelul Walhalla. Felicitări. 
Aţi fost ales să vă alăturați oştii lui Odin. De-abia 
aştept să aud la cină despre faptele dumneavoastră 
de vitejie. 

Mi s-au muiat picioarele. M-am sprijinit de 
recepţie ca să nu cad. Încercasem să mă conving că 
totul era o greşeală — un hotel tematic bine pus la 
punct unde fusesem luat drept oaspete. Acum nu 
mai eram atât de sigur. 

— Mort, am bolborosit. Vreţi să spuneţi că sunt 
cu adevărat... Chiar sunt... 

— Cheia camerei. 

Helgi mi-a întins o piatră gravată cu o singură 
rună vikingă, asemenea celor din biblioteca 
unchiului Randolph. 

— Doriţi cheia de la minibar? 

— Ăă... 

— Vrea cheia de la mini-bar, a răspuns Hunding 
în locul meu. Copile, vrei cheia de la minibar. Va fi 
o şedere lungă... 

Simţeam un gust metalic în gură. 

— Cât de lungă? 

— O eternitate, a spus Helgi, sau măcar până la 
Ragnarok. Hunding vă va conduce la cameră. Să 
vă bucurati de Viața de Apoi. Următorul! 

Capitolul 10 


Camera mea nu e deloc oribilă 


N-am fost prea atent când Hunding m-a condus 
prin holul hotelului. Mă simţeam de parcă aş fi fost 
învârtit de cincizeci de ori, apoi mi s-ar fi dat 
drumul în mijlocul unui circ şi mi s-ar fi spus să 
mă distrez. 

Fiecare sală prin care treceam părea mai mare 
decât cea de dinainte. Majoritatea oaspeţilor 
hotelului arătau ca nişte liceeni, deşi unii păreau 
puțin mai în vârstă. Fete şi băieți stăteau împreună 
în grupuri mici, lenevind în faţa șemineurilor, 
discutând în diverse limbi, mâncând snacksuri sau 
jucând şah, scrabble şi încă un joc care presupunea 
folosirea de pumnale adevărate şi o lampă cu gaz. 
Am tras cu ochiul în saloanele laterale şi am văzut 
mese de biliard, aparate de Flipper, o sală de jocuri 
video de modă veche şi ceva care semăna cu o 
fecioară de fier dintr-o cameră de tortură. 

Angajatele hotelului, îmbrăcate cu cămăși de-un 
verde închis, se plimbau printre oaspeţi, aducând 
platouri cu mâncare şi carafe cu băuturi. Din câte 
mi-am dat seama, toate angajatele erau războinice 
solide, cu scuturi pe spate şi săbii sau topoare la 
brâu, ceea ce nu prea vezi în industria serviciilor. 

O chelneriță înarmată până-n dinţi a trecut pe 
lângă mine cu un platou aburind cu rulouri de ou. 
Mi-a chiorăit stomacul. 

— Cum de mi-e foame dacă sunt mort? l-am 
întrebat pe Hunding. Niciunul dintre ei nu pare 
mort. 

Hunding a ridicat din umeri. 

— Poţi fi mort în multe felini. Gândește-te la 
Walhalla ca la un... upgrade. Acum ești einherjar. 

A pronunţat cuvântul ceva de genul: in-her-iar 

— Einherjar, am repetat. Ce uşor e de pronunţat. 

— Da. Suntem aleşii lui Odin, soldați în armata 
lui veșnică. Cuvântul einherjar se traduce de 
obicei cu „războinic singuratic”, dar asta nu 
surprinde cu adevărat sensul. Înseamnă mai 
mult... războinicii de altă dată — războinici care 
au luptat plini de curaj în ultima viaţă şi se vor 
lupta la fel în Ziua Judecăţii. Jos! 

— Ziua Judecăţii de Jos? 

— Nu, lasă-te jos! 

Hunding m-a tras în jos când o suliță a zburat pe 
lângă noi. S-a înfipt într-un tip care stătea pe cea 
mai apropiată canapea, ucigând-l pe loc. Băuturile, 
zarurile și banii de la Monopoly au zburat în toate 
părțile. Cei alături de care jucase s-au ridicat în 
picioare, uşor iritați, aruncând o căutătură cruntă în 
direcția de unde venise sulița. 

— Te-am văzut, John Mână Roşie! a țipat 
Hunding. În salon e Interzis înțepatul cu sulița! 

Din sala de biliard a răsunat un râs şi cineva a 
răspuns... în suedeză?! Nu părea să-i pară rău. 

— Da, bine. 

Hunding a continuat de parcă nu s-ar fi 
întâmplat nimic. 

— Lifturile sunt chiar aici. 

— Stai puţin, am spus. Tipul ăla tocmai a fost 
ucis cu o suliță. N-ai de gând să faci ceva? 

— A, se ocupă lupii. 

Mi-a crescut pulsul. 

— Lupu? 

Într-adevăr, în timp ce jucătorii de Monopoly îşi 
adunau piesele, doi lupi cenușii au apărut în salon, 
l-au apucat pe mort de picioare şi l-au scos târâș de 
acolo, cu sulița încă înfiptă în piept. Dâra de sânge 
s-a evaporat instantaneu. Canapeaua străpunsă s-a 
reparat de la sine. 

M-am ghemuit după cel mai apropiat ghiveci cu 
flori. Nu-mi pasă cum sună asta. Am fost pur și 
simplu copleșit de teamă. Lupii ăștia nu aveau ochi 
albaştri strălucitori ca animalele care atacaseră 
apartamentul meu, dar tot mi-am dorit să fi ajuns 

într-o viață de apoi unde mascota să fi fost un 
gerbil. 

— Nu există reguli împotriva uciderii? am 
întrebat încet. 

Hunding a ridicat din sprânceana stufoasă. 

— A fost doar de amuzament, puştiule. Până la 
cină, victima va fi în regulă. 

M-a scos din ascunzătoare. 

— Haide. 

Înainte s-apuc să mai întreb ceva despre 
„amuzament”, am ajuns la lift. Gratule de la ușa 
liftului erau făcute din sulițe. Pereţii erau căptușiți 
cu scuturi de aur suprapuse. Panoul de control 
avea atâtea butoane, încât se întindea de la podea 
până la tavan. Cel mai mare număr era 540. 
Hunding a apăsat pe 19. 

— Cum să fie cinci sute patruzeci de etaje? am 
întrebat. Ar însemna că e cea mai înaltă clădire din 
lume. 

— Dacă ar exista doar într-o singură lume, 
atunci da. Însă face legătura între toate cele Nouă 
Lumi. Tu ai apărut prin intrarea din Midgard. Ca 
majoritatea muritorilor. 

— Midgard... 

Mi-am amintit vag ceva despre faptul că 
vikingii cred în existența a nouă lumi diferite. 
Randolph folosise şi el termenul de /umi. Trecuse 
mult timp însă de când îmi citise mama poveștile 
scandinave. 

— Adică lumea oamenilor, cum ar veni. 

— Da. 

Hunding a respirat adânc şi a început să recite: 
„Cinci sute patruzeci de etaje are Walhalla; cinci 
sute patruzeci de uşi care dau spre cele Nouă 
Lumi”. A zâmbit. Nu se ştie niciodată când sau 
unde trebuie să pornim la război. 

— De câte ori s-a întâmplat asta? 

— Păi, niciodată. Totuşi... se poate întâmpla în 
orice moment. Eu, unul, ard de nerăbdare! Până la 

urmă, Helgi va trebui să înceteze să mă mai 
pedepsească. 

— Managerul? De ce te pedepseşte? 

Hunding s-a întristat. 

— E o poveste lungă. El şi cu mine... 

Uşa din sulițe a liftului s-a deschis. 

— Nu contează. 

Hunding m-a bătut pe spate. 

— O să-ţi placă la etajul nouăsprezece. Ai 
vecini de treabă! 

Întotdeauna mi s-a părut că holurile hotelurilor 
sunt întunecate, deprimante şi claustrofobice. Însă 
etajul nouăsprezece nu mi s-a părut aşa. Tavanul 
boltit avea şase metri şi în loc de grinzi era susținut 
— ați ghicit — de sulițe. De parcă Walhalla obținuse 
o ofertă de nerefuzat de la Depozitul Angro de 
Suliţe. Torţele ardeau în suporturi de fier, însă nu 
scoteau fum, doar împrăştiau o lumină portocalie 
caldă asupra colecţiei de săbii, scuturi şi tapiserii 
puse pe pereţi. Holul era atât de lat încât ai fi putut 
juca fotbal acolo fără nicio problemă. Covorul roşu 
ca sângele avea modele în formă de ramuri de 
copac care se mişcau ca în bătaia vântului. 

Camerele se aflau la cincisprezece metri distanță 
una de cealaltă, toate cu uşi din lemn de stejar 
finisat rudimentar, întărit cu fier. N-am văzut nicio 
clanță sau broască. În mijlocul fiecărei uşi era un 
cerc de fier mare cât o farfurie în care era 
inscripţionat un nume încercuit de rune vikinge. 

Pe prima ușă scria: GUNDERSON TARE CA 
PIATRA. Din spatele uşii am auzit strigăte şi un 
clinchet metalic, de parcă ar fi avut loc o luptă cu 
săbii. 

Pe următoarea scria: MALLORY KEEN. În 
spatele acelei uși era liniște. 

Urma THOMAS JEFFERSON, J.R. Din cameră 
s-au auzit împușcături, deşi părea mai degrabă să 
fie vorba de un joc video decât de împuşcături 
adevărate. (Da, știu cum sună şi una, şi alta.) 

Pe cea de-a patra ușă scria pur şi simplu X. În 
fața ei se afla un cărucior pe care se afla un platou 
de argint cu un cap retezat de porc. Urechile şi 
râtul arătau de parcă cineva ciugulise din ele. 

Acuma, eu sunt critic culinar. Neavând casă, 
nici nu mi-aş permite să fiu. Dar totul până la 
capete de porc. 

Aproape ajunseserăm la capătul holului când, de 
după colț, a apărut în viteză o pasăre mare şi 
neagră care mi-a trecut razant pe deasupra capului, 
mai să-mi reteze o ureche. Am urmărit cum 
pasărea — un corb care ducea în gheare un carnețel 
şi un pix — a dispărut pe hol în jos. 

— Ce-a fost asta? am întrebat. 

— Un corb, a răspuns Hunding. Foarte prețioasă 
informaţia. 

Până la urmă, ne-am oprit în faţa unei uşi pe 
care scria MAGNUS CHASE. 

Când mi-am văzut numele scris cu rune, am 
început să tremur. Mi s-a spulberat și ultima 
speranţă că era o greşeală, o festă de ziua mea de 
naștere sau o încurcătură cosmică. Eram așteptat la 
acest hotel, îmi scriseseră şi numele. 

Ca să fie clar, Magnus înseamnă mare. Mama 
m-a botezat aşa pentru că familia noastră se trage 
din regi suedezi sau ceva de genul ăsta, care au 
trăit acum un milion de ani. În plus, mi-a spus că 
eram cea mai mare împlinire a vieții ei. Ştiu. Unu, 
doi, trei şi: „Ooooooo, ce drăguţ!” Era un nume 
enervant. De obicei, oamenii îl scriau Mangus, 
care rimează cu Angus. Îi corectam de fiecare dată: 
„Nu, e Magnus, rimează cu sinus”, moment în care 
mă priveau nedumeriți. 

Oricum, numele meu era pe ușă. Odată intrat se 
considera că m-am cazat. Potrivit managerului, 
asta avea să fie casa mea până la sfârşitul lumii. 

— Îndrăzneșşte! 

Hunding a arătat spre cheia pe care o aveam în 
mână, adică piatra pe care era inscripționată o 

rună. Simbolul semăna cu simbolul infinitului sau 
cu o clepsidră răsturnată: 


— E dagaz, a spus Hunding. Nu te teme. 
Simbolizează noi începuturi, transformări. În plus, 
deschide ușa camerei tale. Numai tu ai acces. 

Am înghițit în sec. 

— ȘI dacă, de exemplu, angajaţii hotelului vor 
să intre? 

— A, folosim o cheie specială a angajaţilor. 

Hunding s-a lovit ușurel peste securea de la 
brâu. 

Nu mi-am dat seama dacă glumeşte sau nu. 

Am ridicat piatra. Nu voiam s-o încerc, dar nici 
nu voiam să stau pe hol unde puteam fi străpuns de 
o suliță rătăcită sau rănit într-o coliziune cu un 
corb. Instinctiv, am lipit piatra de semnul dagaz de 
pe uşă. Cercul format din rune a început să capete 
o strălucire verde. Uşa s-a deschis. 

Am pășit şi mi-a căzut faţa. 

Apartamentul era mai frumos decât orice alt loc 
în care locuisem vreodată, mai frumos decât orice 
loc pe care-l vizitasem vreodată, inclusiv conacul 
unchiului Randolph. 

Am înaintat, ca în transă, spre mijlocul 
apartamentului, unde un atriu central se deschidea 
spre cer. Pantofii mi s-au scufundat în iarba verde 
şi deasă. Grădina era înconjurată de patru stejari 
mari, ca nişte stâlpi. Crengile de jos se răsfirau pe 
tavanul încăperii, îmbinându-se cu grinzile. 
Crengile de sus ieşeau prin deschizătura atriului, 
formând o coroană deasă. Lumina soarelui îmi 
încălzea chipul. Camera era străbătură de o adiere 
plăcută, care mirosea a iasomie. 

— Cum e posibil? m-am uitat uimit la Hunding. 
Sunt sute de etaje deasupra noastră, dar se vede 
cerul. Și suntem în toiul iernii. Cum de e însorit şi 
cald? 

Hunding a ridicat din umeri. 

— Nu ştiu, e magie. Dar e viaţa ta de apoi, 
puştiule. Ai dobândit nişte avantaje, nu-i așa? 

Le-am dobândit? Nu mă simţeam tocmai demn 
de avantaje. 

M-am răsucit încet pe călcâie. Apartamentul era 
în formă de cruce, cu patru zone care porneau din 
atriul central. Fiecare aripă era cât fostul meu 
apartament. Una dintre ele era holul pe care 
intrasem. Următoarea era un dormitor cu un pat 
mare. În ciuda dimensiunilor patului, camera era 
aerisită şi simplă: pe pat era o cuvertură bej şi nişte 
perne care păreau foarte pufoase, pereţii erau bej 
fără lucrări de artă, oglinzi sau alte elemente 
decorative. Spaţiul putea fi delimitat cu nişte 
draperii grele maro. 

Mi-am amintit cum, în copilărie, mama îmi 
aranja camera cu cât mai puţine zorzoane. 
Întotdeauna adormeam greu dacă nu era întuneric 
complet în casă și dacă erau lucruri care să mă 
deranjeze. Uitându-mă la acest dormitor, am avut 
senzația că cineva mi-a pătruns în minte de unde a 
scos exact ce aveam nevoie pentru a mă simţi 
confortabil. 

Aripa din stânga era o zonă de garderobă/baie 
cu gresie neagră şi bej, culorile mele preferate. 
Printre avantaje se numărau și o saună, o cadă cu 
hidromasaj, un dressing, o cabină de duş imensă și 
o toaletă la fel de mare. (Am glumit cu toaleta, dar 
chiar era un tron elegant, numai bun pentru niște 
morți care se respectă.) 

A patra aripă a apartamentului adăpostea o 
bucătărie şi o cameră de zi. Într-un capăt al 
camerei de zi se afla o canapea imensă din piele, 
iar în faţa ei era un televizor cu plasmă cu vreo 
şase sisteme diferite de joc băgate în dulapul cu 

aparatură. În celălalt capăt erau două fotolii cu 
spătar rabatabil puse în faţa unui șemineu și un 
perete plin de cărți. 

Da, îmi place să citesc. În privinţa asta sunt 
ciudat. Chiar şi după ce m-am lăsat de şcoală mi- 
am petrecut mult timp în Biblioteca Publică din 
Boston, unde am învăţat despre tot felul de lucruri 
doar pentru că aveam ocazia să-mi petrec timpul la 
căldură, într-un loc unde eram în siguranţă. Vreme 
de doi ani mi-a fost dor de vechea mea colecţie de 
cărți; nu m-am gândit niciodată că o să mai am 
parte de aşa ceva. 

M-am dus să văd ce cărți erau pe rafturi. Apoi 
am observat fotografia cu ramă de argint de pe 
polita de deasupra şemineului. 

O chestie ca o bulă de heliu mi-a urcat pe esofag 
în sus. 

— Nu se poate... 

Am luat fotografia. Eram eu, la opt ani, 
împreună cu mama, pe vârful Muntelui 
Washington din New Hampshire. Fusese una 
dintre cele mai frumoase excursii din viaţa mea. 
Rugasem un pădurar să ne facă fotografia. În 
fotografie zâmbeam (nu prea mai fac asta acum) și 
se vedea că-mi lipseau doi dinți din față. Mama era 
în genunchi în spatele meu, cuprinzându-mă cu 
braţele, cu riduri în colțul ochilor ei verzi, cu 
pistruii accentuaţi de soare şi părul blond fluturând 
în bătaia vântului. 

— E imposibil, am murmurat. N-a existat decât 
o fotografie. A ars în incendiu... 

M-am întors spre Hunding care îţi ştergea ochii. 

— Eşti bine? 

Şi-a dres vocea. 

— Da! Sigur că sunt bine. Celor de la hotel le 
place să-ţi pună la dispoziție suveniruri, amintiri 
din viaţa trecută. Fotografii... 

Parcă i-au tremurat buzele sub barbă. 

— Când am murit eu nu existau fotografii. 
Chestia e că... eşti norocos. 

Nu-mi mai spusese nimeni demult că sunt 
norocos. Gândul ăsta m-a scos din transă. Mama 
nu mai era de doi ani lângă mine. Eram mort sau 
fusesem avansat, de doar câteva ore. Angajatul 
acesta din Saxonia era aici din 749 e.n. Eram 
curios cum a murit și ce membri ai familiei lăsase 
în urmă. O mie două sute de ani mai târziu, încă îi 
dădeau lacrimile când se gândea la ei; mi s-a părut 
un mod chinuitor de a-ţi petrece viaţa de apoi. 

Hunding şi-a îndreptat spinarea şi şi-a şters 
nasul. 

— Am terminat cu asta! Dacă ai întrebări, sună 
la recepţie. De-abia aştept să aud diseară la cină ce 
fapte vitejeşti ai săvârşit. 

— Eu... fapte vitejeşti? 

— Hai, nu fi modest. N-ai fi fost ales dacă n-ai 
făcut ceva eroic. 

— Dar... 

— Mi-a făcut plăcere să vă fiu de ajutor, 
domnule, şi bun venit la Hotelul Walhalla. 

A întins palma. Mi-a luat o secundă să-mi dau 
seama că voia bacșiş. 

— Ăăă,.. 

M-am căutat prin buzunare, fără să mă aştept să 
găsesc ceva. În mod miraculos, batonul de 
ciocolată pe care-l şterpelisem de la unchiul 
Randolph era tot acolo, întreg şi numai bun după 
călătoria prin viaţa de după moarte. I l-am dat lui 
Hunding. 

— Îmi pare rău, e tot ce am. 

A căscat ochii cât cepele. 

— Pe toţi zeii din Asgard! Mulţumesc, pușştiule! 

A mirosit ciocolata pe care o ţinea ca pe un potir 
sfânt. 

— Uau! Bun, dacă ai nevoie de ceva, dă-mi de 
veste. Walkiria ta va veni să te ia chiar înainte de 
cină. Uau! 

— Walkiria mea? Stai aşa. N-am nicio walkirie. 

Hunding a izbucnit în râs, cu ochii la batonul de 
ciocolată. 

— Da, şi eu aş zice asta dacă aş avea o walkirie 
ca a ta. La câte încurcături a provocat... 

— Ce vrei să spui? 

— Ne vedem diseară, puștiule! 

Hunding s-a îndreptat spre uşă. 

— Am lucruri de mâncat, adică de făcut. Ai 
grijă să nu mori până la cină! 

Capitolul 11 


Incântată de cunoştinţă. 
Acum îţi voi zdrobi traheea 


M-am prăbuşit în iarbă. 

Privind cerul albastru printre crengile copacilor, 
mi-am dat seama că îmi era greu să respir. Nu mai 
avusesem o criză de astm de ani de zile, dar îmi 
aminteam toate nopțile în care mama mă ţinea în 
braţe în timp ce şuieram, simțind cum o centură 
invizibilă mi se strângea în jurul pieptului. Poate 
vă întrebaţi cum de mă mai ducea mama cu cortul 
şi să mă caţăr pe munți dacă aveam astm, dar statul 
în aer liber îmi făcea bine. 

Cum zăceam în mijlocul atriului, am inspirat 
aerul curat sperând că asta îmi va regla respirația. 

Din păcate, eram sigur că nu era vorba de o 
criză de astm. Era o cădere nervoasă severă. M-a 
şocat nu doar faptul că eram mort, prizonier într-o 
bizară viață de apoi vikingă în care oamenii 
comandau capete de porc prin room service şi se 
trăgeau în țeapă unii pe ceilalți în hol. 

La cum îmi trăisem viaţa, puteam accepta asta. 
Normal că sfârşisem în Walhalla în ziua în care 
împlinisem șaisprezece ani. Aşa sunt eu, norocos. 

Ce m-a surprins cu adevărat: pentru prima oară 
după moartea mamei eram într-un loc confortabil, 
sigur şi teafăr (din câte îmi dădeam seama). 
Adăposturile nu se puneau. Cantinele pentru 
săraci, streşinile şi sacii de dormit de sub poduri nu 
se puneau. Întotdeauna dormeam iepureşte. Nu mă 
puteam relaxa. Acum aveam timp să mă gândesc la 
lucruri. 

Şi asta nu era bine. 

N-avusesem parte de luxul de a jeli cum se 
cuvine moartea mamei. N-avusesem timp să-mi 
plâng de milă. Într-un fel, asta îmi folosise la fel de 
mult ca abilitățile de supravieţuire pe care le 

învățasem de la mama — să navighez, să pun 
cortul, să fac focul. 

Şi toate excursiile noastre în parcuri, pe munți, 
la lacuri! Atâta vreme cât vechiul ei Subaru 
mergea, ne petreceam weekendurile în afara 
orașului, explorând natura. 

— De ce anume fugim? o întrebasem într-o 
vineri, cu câteva luni înainte să moară. 

Eram nervos. Voiam să rămân şi eu odată acasă. 
Nu-i înţelegeam graba de a face bagajele şi de a 
pleca. 

Mi-a zâmbit, dar părea mai îngrijorată decât de 
obicei. 

— Trebuie să profităm de timpul petrecut 
împreună, Magnus. 

Oare mama de fapt mă pregătise să 
supraviețuiesc pe cont propriu? Ca şi cum ar fi 
ştiut ce urma să i se întâmple... dar era imposibil. 
Pe de altă parte, dacă e să ne gândim, imposibil era 
şi ca tata să fie un zeu scandinav. 

Chiar dacă încă respiram greu, m-am ridicat și 
am început să mă plimb prin noua mea cameră. 
Din fotografia de pe șemineu îmi rânjea un 
Magnus de opt ani, cu părul ciufulit şi dinți lipsă. 
Puştiul ăla era naiv, nu aprecia ce avea. 

Am aruncat o privire spre rafturile de cărți: 
autorii mei preferați din copilărie, din genurile 
fantasy și horror — Stephen King, Darren Shan, 
Neal Shusterman, Michael Grant, Joe Hill; seriile 
mele preferate de romane grafice — Scott Pilgrim, 
Sandman, Watchmen, Saga; plus o mulțime de 
cărți pe care aş fi vrut să le citesc la bibliotecă. 
(Pont de la un boschetar profesionist: bibliotecile 
publice sunt adăposturi sigure. Au băi. Nu prea 
obişnuiesc să dea afară copiii care citesc, atâta 
timp cât nu put prea tare sau nu fac scandal.) 

Am luat cartea ilustrată pentru copii cu mituri 
scandinave din care îmi citea mama când eram 
mic. Era plină de imagini simpliste cu zei vikingi 
fericiți şi zâmbitori, curcubeie, flori şi fetiţe 

blonde. Şi fraze de genul: „Zeii locuiau pe un 
tărâm minunat și frumos!” Nimic despre Surt cel 
Negru care dădea foc cărucioarelor pentru copii şi 
arunca bucăţi de asfalt încins, nimic despre lupii 
care ucideau mame și aruncau apartamente în aer. 
Asta m-a înfuriat. 

Pe măsuţa de cafea era un carneţel legat în piele 
pe care scria SERVICII CLIENȚI. L-am răsfoit. 
Meniul de la room-service avea zece pagini. Lista 
cu posturi TV era aproape la fel de lungă, iar harta 
hotelului era atât de complicată, împărțită în atâtea 
subsecțiuni, că n-am priceput nimic. Nu existau 
ieşiri de urgenţă marcate clar: IEŞI PE AICI 
PENTRU A REVENI LA VIAȚA TA DE 
DINAINTE! 

Am aruncat carneţelul în şemineu. 

În timp ce ardea, un nou exemplar a apărut pe 
măsuţa de cafea. Porcăria asta de hotel magic nu 
mă lăsa nici măcar să vandalizez lucrurile aşa cum 
trebuie. 

Într-un acces de furie, am răsturnat canapeaua. 
Nu mă aşteptam să ajungă departe, dar a alunecat 
de-a lungul camerei şi s-a izbit de perete. 

M-am uitat la pernele împrăştiate, la canapeaua 
răsturnată, la zugrăveala crăpată şi la urmele lăsate 
pe perete. Cum reușisem să fac asta? 

Canapeaua n-a revenit singură la loc. A rămas 
exact acolo unde o aruncasem. Mânia mi-a 
dispărut. Probabil că nu făcusem decât să-i dau 
bătăi de cap suplimentare unui biet angajat ca 
Hunding. Nu era corect. 

M-am mai plimbat puţin, gândindu-mă la tipul 
negru şi incandescent de pe pod şi la motivul 
pentru care își dorea sabia. Speram că Surt murise 
odată cu mine — mai definitiv decât mine — dar nu 
eram optimist. Măcar Blitz şi Hearth de-ar fi 
scăpat. (A, da. Poate şi Randolph.) 

Şi sabia... Unde era? Înapoi pe fundul râului? 
Puteai renaşte în Walhalla cu un baton de ciocolată 

în buzunar, dar nu și cu o sabie în mână. Cam 
aiurea. 

În poveştile de odinioară, Walhalla era destinată 
eroilor care muriseră în luptă. Asta îmi aminteam 
şi eu. Cu siguranță nu mă simțeam ca un erou. O 
luasem pe coajă şi mațele îmi fuseseră spulberate. 
Faptul că îl înjunghiasem pe Surt și căzusem de pe 
pod, era un eşec în toată regula. O moarte 
vitejească? Nu prea. 

Am înlemnit. 

Mi-a venit o idee care m-a zdruncinat serios. 

Mama... Dacă cineva murise vitejeşte, ea era 
aceea. Ca să mă protejeze de... 

Dar cineva a bătut la ușă. 

Uşa s-a deschis şi a intrat o fată... Aceeaşi fată 
care zburase pe deasupra podului în timpul luptei 
şi care apoi mă trăsese după ea prin golul acela 
cenuşiu. 

Renunţase la coif, la platoșă şi la sulița 
strălucitoare. Îşi prinsese baticul verde la gât, 
lăsându-și părul lung şi şaten să-i curgă în voie pe 
umeri. Pe gulerul şi manșetele rochiei albe erau 
brodate rune vikinge. La centura de aur avea 
atârnate un set de chei de modă veche și o secure 
cu o singură lamă. Arăta ca o domnişoară de 
onoare de la nunta unui personaj din Mortal 
Kombat. 

S-a uitat la canapeaua răsturnată. 

— Te-a supărat mobila? 

— Eşti reală, am remarcat. 

S-a atins pe braţe. 

— Da, aşa pare. 

— Mama, am spus. 

— Nu, a spus, nu sunt mama ta. 

— Vreau să spun — e şi ea aici, în Walhalla? 

A rostit un „O” abia auzit. S-a uitat în depărtare 
de parcă şi-ar fi cumpănit răspunsul. 

— Îmi pare rău. Natalie Chase nu e printre aleși. 

— Dar ea a fost cea curajoasă. S-a sacrificat 
pentru mine. 

— Te cred. 

Fata îşi studia cheile. 

— Dar aş şti dacă ar fi aici. Noi, walkirule, nu 
putem să-i alegem pe toți cei care au murit 
vitejeşte. Sunt... mulți factori, multe vieți de apoi. 

— Atunci, ea unde e? Vreau și eu acolo. Nu sunt 
erou! 

S-a năpustit spre mine, m-a împins în zid cu la 
fel de multă ușurință cum împinsesem eu canapea. 
Mi-a apăsat antebraţul pe gât. 

— Nu spune asta, a şuierat fata. NU SPUNE 
ASTA! Mai ales nu în seara asta, la cină. 

Respirația ei mirosea a mentă. Avea ochii 
întunecoşi şi luminoşi în același timp. Îmi 
aminteau de o fosilă pe care o avea mama — o 
secţiune transversală a unui animal marin 
asemănător unui nautilus, numit amonit. Fosila 
asta strălucea de parcă ar fi absorbit milioane de 
ani de amintiri cât se aflase sub pământ. Ochii fetei 
aveau același fel de strălucire. 

— Nu înţeleg, am bombănit. Trebuie să... 

Mi-a presat şi mai tare traheea. 

— Ce anume crezi că nu înţeleg? Că îți plângi 
mama? Că ai fost judecat pe nedrept? Că eşti într- 
un loc unde nu vrei să fii, silit să ai de-a face cu 
oameni cu care ai prefera să n-ai de-a face? 

N-am ştiut ce să-i răspund, mai ales că nu 
puteam respira. 

A făcut un pas în spate. În timp ce mă sufocam 
şi mă înecam, ea se plimba cu o privire aiurea. 
Securea și cheile de la centură i se legănau. 

Mi-am mângâiat gâtul rănit. 

„Nu fi tâmpit, Magnus”, mi-am spus. „Un loc 
nou: învaţă regulile”. 

Nu puteam începe să mă plâng şi să ridic 
pretenţii. Trebuia să las deoparte povestea cu 
mama. Aveam să-mi dau seama mai târziu dacă şi 
unde era. Deocamdată, hotelul nu se deosebea cu 
nimic de orice adăpost pentru tineri, adăpost 
temporar sau cantină socială din subsolul vreunei 

biserici. Fiecare loc avea regulile lui. Trebuia să 
aflu cine erau conducătorii, care era ierarhia, care 
erau lucrurile interzise din cauza cărora mă puteam 
trezi înjunghiat sau călcat în picioare. Trebuia să 
supraviețuiesc... Chiar dacă eram deja mort. 

— Scuze, am spus. 

Mă simţeam de parcă aş fi înghițit o rozătoare 
vie cu multe gheare. 

— Dar de ce te interesează dacă sunt erou sau 
nu? 

S-a lovit peste frunte. 

— Uau, asta-i culmea! Poate pentru că cu am 
fost cea care te-a adus aici? Poate pentru că e în 
joc cariera mea? Încă o gafă şi... 

Şi-a înghițit vorbele. 

— Nu contează. Când vei fi prezentat, aprobă ce 
spun eu. Ţine-ţi gura, dă din cap şi încearcă să pari 
curajos. Nu mă face să regret că te-am adus aici. 

— În regulă. Dar, ca să fie clar, nu ţi-am cerut 
ajutorul. 

— Pe ochiul lui Odin! Erai pe moarte! Celelalte 
opțiuni erau Helheim sau Ginnungagap sau... S-a 
cutremurat. Hai să zicem că sunt locuri mai rele 
decât Walhalla în care să-ţi petreci viaţa de apoi. 
Am văzut ce-ai făcut pe pod. Fie că recunoşti sau 
nu, ai acționat curajos. Te-ai sacrificat pentru a 
salva o mulțime de oameni. 

Cuvintele ei sunau ca un compliment. După ton, 
însă, ai fi zis că mă face idiot. 

S-a apropiat şi mi-a tras un pumn în piept. 

— Ai potențial, Magnus Chase. Nu mă 
dezamăgi, că altfel... 

Din difuzoare s-a auzit un sunet atât de puternic 
încât fotografia de pe şemineu a tremurat. 

— Ce-i asta? am întrebat. Un raid aerian? 

— E cina. 

Şi-a îndreptat spatele. A tras aer în piept şi mi-a 
întins mâna. 

— Hai s-o luăm de la început. Bună, sunt 
Samirah al-Abbas. 

Am privit-o chiorâş. 

— Să nu mi-o iei în nume de rău, dar nu sună ca 
un nume foarte viking. 

Mi-a zâmbit crispată. 

— Îmi poţi spune Sam, la fel ca toată lumea. Voi 
fi walkiria ta în seara asta. Mă bucur să facem 
cunoștință cum se cuvine. 

Mi-a strâns mâna atât de puternic, că mi-au 
pocnit degetele. 

— Acum o să te conduc la cină. 

A încercat să zâmbească. 

— Dacă mă faci de râs, de mâna mea mori. 

Capitolul 12 
Măcar nu trebuie să gonesc caprele 


În hol şi-au făcut apariţia şi vecinii mei. Thomas 
Jefferson Jr. părea de vârsta mea. Avea părul scurt 
şi ondulat, un corp deşirat şi purta o puşcă pe 
umăr. Haina din lână albastră avea nasturi din 
alamă şi nişte însemne pe mânecă — o uniformă 
militară din timpul Războiului Civil, din câte mi- 
am dat seama. M-a salutat din cap şi mi-a zâmbit. 

— Ce mai faci? 

— Ăăă... sunt mort, se pare, am spus. 

A izbucnit în râs. 

— Da. O să te obişnuieşti. Poţi să-mi spui T.J. 

— Magnus, am spus. 

— Haide! 

Sam m-a tras după ea. 

Am trecut pe lângă o fată care era probabil 
Mallory Keen. Avea părul creţ şi roșcat, ochii verzi 
şi un cuţit pe care îl agita în faţa unui tip înalt de 
doi metri care stătea în fața uşii marcate cu un X. 

— Tot cu capul de porc? a întrebat Mallory 
Keen cu un vag accent irlandez. X, chiar crezi că 
vreau să văd un cap de porc retezat de fiecare dată 
când ies pe uşă? 

— N-am mai putut mânca, a mârâit X. Şi n-a 
încăput în frigider. 

Dacă ar fi fost după mine, nu l-aş fi enervat. Era 
clădit ca un dispozitiv de neutralizare a bombelor. 
Dacă aveai o grenadă cu cuiul scos, cred că puteai 
scăpa liniștit de ea cerându-i pur și simplu lui X s- 
o înghită. Avea pielea de culoarea burții de rechin, 
era plin de mușchi şi negi. Avea atâtea crestături pe 
față, că era greu să-ți dai seama care era nasul. 

Am trecut pe lângă ei, X şi Mallory fiind prea 
preocupaţi cu cearta ca să ne bage în seamă. 

Când ne-am îndepărtat suficient, am întrebat-o 
pe Sam: 

— Care-i treaba cu tipul ăla solid? 

Sam şi-a dus degetul la buze. 

— X e pe jumătate trol. E cam sensibil în 
legătură cu asta. 

— Pe jumătate trol? Există aşa ceva? 

— Desigur, a spus. Şi merită să fie aici la fel de 
mult ca tine. 

— Hei, am zis eu ceva? Întrebam doar. 

Reticenţa din vocea ei m-a făcut să mă întreb 
care o fi fost povestea tipului. 

Când am trecut prin faţa uşii lui GUNDERSON 
TARE CA PIATRA, lama unei securi a străpuns 
ușa dinspre interior. S-a auzit un râs înăbuşit. 

Sam m-a împins în lift. A dat la o parte câțiva 
einherjari care încercau să urce. 

— Cu următorul, băieți. 

Uşa făcută din sulițe s-a închis. Sam a introdus o 
cheie într-o fantă de pe panou. A apăsat o rună 
roşie, iar liftul a coborât. 

— O să te duc în sala de mese înainte să se 
deschisă uşile principale, ca să apuci să-ți faci şi tu 
o idee. 

— Aha... sigur. Mulţumesc. 

De undeva de sus a început să se audă muzică 
scandinavă. 

„Felicitări, Magnus!” mi-am zis. „Bun venit în 
paradisul luptătorilor, unde poţi asculta Frank 
Sinatra în norvegiană PENTRU ETERNITATE!” 

Am încercat să mă gândesc la ce aş fi putut 
spune, de preferinţă, ceva care să n-o facă pe Sam 
să-mi rupă gâtul. 

— Deci... toţi cei de la etajul nouăsprezece par 
de vârsta mea, am remarcat. Sau de vârsta noastră. 
În Walhalla ajung doar adolescenţi? 

Samirah a clătinat din cap. 

— Einherjarii sunt grupaţi în funcție de vârsta 
pe care o aveau când au murit. Eşti în cea mai 
tânără grupă, care ajunge cam până la vârsta de 
nouăsprezece ani. În cea mai mare parte a timpului 
n-o să-i vezi pe membrii celorlalte două grupuri, 

adulții şi seniorii. E mai bine aşa. Adulţi... Ei 
bine, nu-i iau în serios pe adolescenţi, chiar dacă 
adolescenţii au petrecut aici sute de ani. 

— Tipic, am spus. 

— Cât despre luptătorii seniori, nu se integrează 
întotdeauna bine. Imaginează-ţi un azil foarte 
violent. 

— Seamănă cu niște adăposturi în care am fost. 

— Adăposturi? 

— Nu contează. Deci, ești walkirie. Tu îi alegi 
pe toți oamenii din hotel? 

— Da, sigur, a spus. l-am ales de una singură pe 
toți cei din hotel. 

— Ha, ha! Ştii ce-am vrut să spun. Mă refeream 
la comunitatea ta sau cum vrei să-i spui. 

— Aşa e. Walkiruile sunt responsabile cu 
alegerea einherjarilor. Toţi războinicii de aici au 
murit vitejeşte. Cu toţii au crezut în onoare sau au 
avut legătură cu zeii scandinavi, ceea ce i-a făcut 
eligibili pentru Walhalla. 

Mi-am amintit ce îmi spusese unchiul Randolph, 
cum că sabia era o moştenire de la tata. 

— O legătură... cum ar fi faptul că eşti copilul 
unui zeu? 

Mi-a fost teamă că Sam va râde de mine, dar ea 
a dat din cap serioasă. 

— Mulţi einherjari sunt semizei. Mulţi sunt 
muritori obișnuiți. Ai fost ales pentru Walhalla 
grație curajului şi onoarei, nu datorită moştenirii 
tale. Cel puţin, așa ar trebui să stea lucrurile... 

Nu mi-am dat seama dacă tonul ei era 
melancolic sau revoltat. 

— ŞI tu? am întrebat. Cum ai devenit walkirie? 
Ai avut parte de-o moarte nobilă? 

A izbucnit în râs. 

— Nu încă. Eu sunt încă vie. 

— Cum aşa? 

— Ei bine, duc o viaţă dublă. În seara asta, te 
însoțesc la cină. Apoi trebuie să mă grăbesc acasă 
şi să-mi termin tema la analiză matematică. 

— Nu glumeşti, nu-i aşa? 

— N-aş îndrăzni să glumesc cu tema la analiză 
matematică. 

Uşile liftului s-au deschis. Am intrat într-o 
încăpere de mărimea unui stadion. 

Mi-a căzut faţa. 

— Sfinte... 

— Bine ai venit în Sala de ospeţe a celor ucişi, a 
spus Samirah. 

Şiruri lungi de mese coborau din sectoarele 
amplasate cel mai sus. În mijlocul încăperii, în 
locul unui teren de baschet, se înălța un copac mai 
înalt decât Statuia Libertăţii. Ramurile de jos se 
aflau pe la 30 de metri înălțime. Coroana acoperea 
întreaga sală, atingând tavanul bombat şi ieşea 
printr-o deschizătură uriaşă din partea superioară. 
Deasupra, stelele străluceau pe cer. 

Prima mea întrebare n-a fost probabil cea mai 
importantă. 

— Ce caută capra aia în copac? 

De fapt, erau o mulțime de animale care 
mergeau printre ramuri. Pe majoritatea nu le-am 
recunoscut, dar pe cea mai de jos creangă se agita 
o capră miţoasă foarte grasă. Din ugerul umflat 
țâșnea lapte ca dintr-un duş stricat. Sub copac, 
patru luptători îndesaţi purtau un ciubăr mare de 
aur pe nişte bețe pe care le sprijineau pe umeri. Se 
duceau când într-o parte, când în alta, încercând să 
rămână sub capră, ca să poată strânge laptele. 
Judecând după cât erau de uzi, nu se descurcau 
prea bine. 

— Pe capră o cheamă Heidrun, mi-a spus Sam. 
Laptele ei e folosit pentru a face miedul de 
Walhalla. E bun. O să vezi. 

— Şi tipii care umblă după ea? 

— Mda, e o sarcină ingrată. Poartă-te frumos, 
altfel s-ar putea să fii pus să cari ciubărul. 

— Ştiu şi eu... N-ar putea pur şi simplu să dea 
Jos capra? 

— E o capră liberă. Miedul ei are un gust mai 
bun. 

— Normal. ŞI... celelalte animale? Veveriţe şi 
Oposumi ȘI... 

— Veveriţe zburătoare şi leneşi, a completat 
Sam. Ăştia sunt drăguți. 

— Bine. ŞI luaţi cina aici? Nu cred că-i tocmai 
igienic, cu tot excrementul ăsta de animale. 

— Animalele din Copacul Laeradr sunt bine- 
crescute. 

— Copacul... La-era-dr. Aţi botezat copacul. 

— Majoritatea lucrurilor importante au nume. 

S-a încruntat la mine. 

— Tu de unde ziceai că vii? 

— Eşti foarte amuzantă. 

— Unele animalele sunt nemuritoare şi au 
sarcini specifice. Nu se vede, dar undeva sus există 
un cerb pe nume Fikthrymir. Noi îi spunem Ike. 
Vezi cascada aia? 

Era greu să n-o vezi. De undeva, de la înălțime, 
apa şerpuia pe canelurile scoarţei într-un torent 
puternic care cădea de pe o creangă dând naştere 
unei perdele albe zgomotoase. Apa ateriza într-un 
iaz de mărimea unui bazin olimpic, aflat între două 
rădăcini ale copacului. 

— Coarnele cerbului produc apă non-stop, a 
spus Sam. Apa se scurge de pe ramuri în lac. De 
acolo, ajunge sub pământ și alimentează râurile 
tuturor lumilor. 

— Aşadar... Toată apa curge din coarnele unui 
cerb? Sunt convins că la geografie am învăţat 
altceva. 

— Nu provine toată din coarnele lui Ike. Mai e 
şi apa provenită de la dezgheţ, apa de ploaie, 
substanţele poluante şi mici urme de fluor şi 
scuipat de jotun. 

— De jotun? 

— Da, de uriaş. 

Nu părea să glumească, deși era greu să-mi dau 
seama. Faţa ei era foarte încordată — ochii îi jucau 

în cap şi strângea din buze de parcă fie se abținea 
să râdă, fie se aştepta la un atac. Mi-o şi imaginam 
făcând stand-up comedy, deşi poate nu cu securea 
lângă ea. Trăsăturile ei mi se păreau, în mod 


ciudat, cunoscute — linia nasului, curbura 
maxilarului, şuvițele subtile roşii și arămu din 
părul negru. 


— Ne-am mai întâlnit vreodată? am întrebat. 
Vreau să spun... înainte să-mi alegi sufletul pentru 
Walhalla? 

— Mă îndoiesc, a spus ea. 

— Dar eşti muritoare? Locuieşti în Boston? 

— Dorchester. Sunt în anul doi la Academia 
Regală. Locuiesc cu bunicii și îmi petrec cea mai 
mare parte a timpului căutând scuze pentru a-mi 
ascunde activităţile ca walkirie. În seara asta, Jid şi 
Bibi cred că dau meditații la matematică unui grup 
de elevi. Alte întrebări? 

Privirea ei spunea altceva: „Destul cu întrebările 
personale”. 

M-am întrebat de ce locuia cu bunicii. Apoi mi- 
am amintit ce spusese mai devreme, că înţelege ce 
înseamnă să-ți jeleşti mama. 

— Nu mai am întrebări, am hotărât. Mi-ar 
exploda capul. 

— Asta n-ar fi prea plăcut, a spus Sam. Să-ţi 
găsim un loc înainte ca... 

De jur-împrejurul camerei, s-au deschis brusc o 
sută de uși. Armatele Valhallei s-au năpustit 
înăuntru. 

— Cina este servită, a spus Sam. 

Capitolul 13 
Cartoful Phil îşi găsește sfârșitul 


Am fost luaţi pe sus de un val de războinici 
înfometați. Einherjarii năvăleau din toate direcțiile, 
împingându-se, glumind şi hăhăind în timp ce se 
îndreptau să-și ocupe locurile. 

— Ține-te bine, mi-a spus Sam. 

M-a apucat de încheietura mâinii şi ne-am 
ridicat de la pământ ca Peter Pan. 

Am gemult. 

— Nu puteai să mă avertizezi? 

— Ți-am zis să te ţu bine. 

Am trecut pe deasupra luptătorilor. Nimeni nu 
ne-a băgat în seamă, cu excepţia unui singur tip pe 
care l-am lovit din greşeală în faţă. Alte walkirii se 
agitau de colo-colo — unele escortând războinici, 
altele ducând platouri de mâncare şi carafe cu 
băutură. 

Ne-am îndreptat spre masa care părea cea mai 
importantă — tribuna de onoare, dacă ne-am fi aflat 
la un meci de fotbal. Vreo doisprezece tipi fioroşi 
se aşezau în fața platourilor aurite de aur și a 
pocalelor încrustate cu bijuterii. La loc de cinste se 
afla un tron gol de lemn cu spătar înalt, pe care 
stăteau cocoţaţi doi corbi, curățându-și penele. 

Eu şi Sam am aterizat la masa din stânga. Alţi 
doisprezece comeseni se așezau la masă — două 
fete și patru tipi în haine obişnuite, plus şase 
walkirii îmbrăcate cam ca Sam. 

— Tot nou-veniţi? am întrebat. 

Sam a dat din cap, încruntată. 

— Şapte într-o seară e foarte mult. 

— Asta-i bine sau rău? 

— Faptul că mor mai mulți eroi înseamnă că se 
întâmplă mai multe lucruri rele în lume. lar asta 
înseamnă... 

Şi-a țuguiat buzele. 

— Nu contează. Hai să ne aşezăm. 

Până să apucăm, o walkirie înaltă ne-a tăiat 
calea. 

— Samirah al-Abbas, ce ne-ai mai adus în seara 
asta — încă unul pe jumătate trol? Poate vreun 
spion de-al tatălui tău? 

Fata părea să aibă vreo optsprezece ani. Era 
destul de mare ca să joace pe poziția de pivot la 
baschet, cu părul blond împletit în două cozi care-i 
cădeau pe umeri. Peste rochia verde purta o 
bandulieră cu ciocane cu cap rotund, o armă cam 
ciudată după părerea mea. Poate că în Walhalla se 
băteau multe cuie. La gât avea o amuletă de aur în 
formă de ciocan. Ochii ei erau albaştri şi îngheţați 
ca cerul de iarnă. 

— Gunilla, a spus Sam crispată, el e Magnus 
Chase. 

I-am întins mâna. 

— Gorila? Încântat de cunoştinţă. 

A strâmbat din nas. 

— Gunilla, conducătoarea walkiriilor. lar tu, 
nou-venitule... 

Cornul pe care-l auzisem mai devreme a răsunat 
din nou. De data asta am văzut şi de unde venea 
sunetul. Lângă copac, doi tipi țineau un corn de 
animal cu negru şi cu alb, de mărimea unei canoe, 
în timp ce un al treilea tip sufla în el. 

Cele câteva mii de luptători s-au aşezat. Gorila 
mi-a aruncat o privire amenințătoare, apoi s-a 
răsucit pe călcâie şi s-a îndreptat spre capul mesei. 

— Ai grijă, m-a avertizat Sam. Gunilla e 
puternică. 

— Şi o mare măgăriţă. 

Sam şi-a reţinut cu greu zâmbetul. 

— Şi asta. 

Părea răvășită, iar degetele i se albiseră pe 
mânerul securii. M-am întrebat la ce se referise 
Gunilla cu „spion de-al tatălui tău”, dar având în 
vedere că încă mă durea traheea de ultima dată 

când o înfuriasem pe Sam, am hotărât că e mai 
bine să nu întreb. 

M-am aşezat în capul mesei, lângă Sam, așa că 
n-am apucat să vorbesc cu ceilalți nou-veniţi. Între 
timp, sute de walkirii zburau prin încăpere, 
împărțind mâncare şi băutură. Când carafa unei 
walkirii se golea, ea se năpustea la ciubărul de aur 
care clocotea deasupra unui foc uriaş, umplea 
carafa cu mied gustos din lapte de capră şi servea 
mai departe. Felul principal provenea de la o vatră 
din celălalt capăt al încăperii. Pe o frigăruie de 
treizeci de metri se rotea trupul unui animal. Nu 
eram sigur ce fel de animal, dar era de mărimea 
unei balene albastre. 

O walkirie a trecut în zbor, punându-mi în faţă 
un platou cu mâncare şi o cupă. Nu mi-am dat 
seama ce fel de carne erau feliile alea, dar 
miroseau minunat, înecate în sos, cu cartofi şi felii 
groase de pâine cu unt. Nu mai mâncasem de mult 
o masă caldă, dar am ezitat. 

— Ce animal mănânc? 

Sam s-a şters la gură cu dosul palmei. 

— Se numeşte Saehrimnir. 

— Cum puteți să dați nume mâncării? Nu vreau 
să ştiu numele cinei. Iar cartoful — îl cheamă oare 
Steve? 

Şi-a dat ochii peste cap. 

— Nu, prostuţule. Ăsta e Phil. Pâinea e Steve. 

M-am uitat la ea. 

— Glumesc, a spus ea. Sachrimnir e fiara 
magică din Walhalla. În fiecare zi e ucisă şi gătită 
la cină. În fiecare dimineaţă, învie, bine, mersi. 

— Probabil că pentru bietul animal e chiar 
aiurea. Dar seamănă cu vaca sau cu porcul sau... 

— Seamănă cu ce vrei tu să semene. Eu am vită. 
Alte părți ale animalului sunt pui sau porc. Eu nu 
mănânc carne de porc, dar unora dintre cei de aici 
le place. 

— Şi dacă sunt vegetarian? Dacă vreau falafel? 

Sam a înţepenit. 

— Glumeșşti? 

— De ce să glumesc? Îmi place falafelul. 

S-a relaxat. 

— Păi dacă vrei falafel, cere din partea stângă. 
Acolo e tofu. Poate fi condimentat să semene cu 
orice. 

— Vrei să spui că există un animal a cărui parte 
stângă e făcută din tofu? 

— Suntem în Walhalla, paradisul războinicilor 
aflați în slujba lui Odin. Mâncarea va avea un gust 
perfect, orice ai alege. 

Stomacul meu a devenit nerăbdător, aşa că m- 
am pus pe halit. Grătarul era exact cât trebuie de 
iute şi dulce. Pâinea era ca un norişor cald, cu 
crustă de unt. Chiar şi cartoful Phil era grozav. 

Pentru că nu eram mare fan al laptelui de capră 
crescută în libertate, am ezitat să încerc miedul, 
dar chestia din pocal semăna mai degrabă cu un 
cidru acidulat. 

Am luat o gură. Dulce, dar nu prea dulce. Rece 
și plăcut, cu arome subtile pe care nu le-am 
identificat. Să fi fost mure? Sau miere? Sau 
vanilie? Am golit paharul. 

Dintr-odată, simțurile mi-au luat foc. Nu semăna 
cu alcoolul (da, am încercat să beau alcool, am 
vomitat, am încercat din nou să beau alcool, am 
vomitat din nou). Miedul nu mă făcea să mă simt 
ametit, sedat sau îngreţoșat. Era mai degrabă ca un 
espresso cu gheaţă, fără gustul amar. M-a trezit, 
mi-a dat o senzație de căldură, de încredere, dar 
fără să mă agite sau să-mi facă inima să bată mai 
tare. 

— E bună chestia asta, am recunoscut. 

O walkirie a venit în picaj, mi-a reumplut 
paharul și a zburat mai departe. 

M-am uitat la Sam, care îşi curăța baticul de 
firimituri. 

— Tu te ocupi vreodată cu servirea? 

— Sigur. Facem pe rând. E o onoare să-i 
serveşti pe einherjari. 

Nu părea deloc sarcastică. 

— Câte walkirui sunt? 

— Câteva mii? 

— Câţi einherjari? 

Sam şi-a umflat obrajii. 

— Zeci de mu? După cum am spus, asta e doar 
prima cină. Mai există alte două schimburi pentru 
războinicii mai în vârstă. În Walhalla sunt cinci 
sute patruzeci de uşi. Pe fiecare ar trebui să încapă 
opt sute de războinici care să iasă la luptă deodată. 
Asta ar însemna patru sute treizeci şi două de mii 
de einherjari. 

— O grămadă de tofu. 

A ridicat din umeri. 

— Personal, cred că numărul e exagerat, dar 
Odin e singurul care ştie precis. Vom avea nevoie 
de o armată mare când va veni Ragnarok-ul. 

— Ragnarok-ul? 

— Sfârşitul lumii, a spus Sam. Când cele Nouă 
Lumi vor fi distruse într-un mare incendiu, iar 
armatele zeilor şi a uriaşilor se vor lupta pentru 
ultima oară. 

— O! Acel Ragnarok. 

Am măsurat din priviri marea de luptători 
adolescenţi. Mi-am amintit de prima mea zi la 
liceul din Allston, cu câteva luni înainte ca mama 
să moară şi viaţa mea să se ducă naibii. La şcoală 
erau în jur de două mii de copii. În pauze, pe 
holuri era haos pur. Cantina era ca un bazin cu 
peşti piranha. Dar era nimic în comparaţie cu 
Walhalla. 

Am arătat spre masa principală. 

— Cine sunt şmecherii ăştia? Mulţi dintre ei par 
mai în vârstă. 

— Nu le-aş spune șmecheri, a spus Sam. Sunt 
şefi de clan, nobilii Walhallei. Cu toții au fost 
invitaţi personal de către Odin să stea la masa lui. 

— Deci, tronul gol... 

— Este al lui Odin. Da. El... cum să spun, a 
trecut ceva timp de când n-a mai apărut la cină, dar 

corbii lui urmăresc tot ce se întâmplă și îi dau 
raportul. 

Mă nelinișteau corbii ăia, cu ochii lor mici şi 
negri. Aveam senzația că sunt foarte interesați de 
mine. 

Sam a făcut un semn spre dreapta tronului. 

— Acela e Erik Secure Însângerată. Iar acela e 
Erik cel Roşu. 

— O mulțime de Erik. 

— Uite-l şi pe Leif Eriksson. 

— Uau! Dar nu poartă pieptar metalic. 

— O să ignor comentariul ăsta. lar acela e 
Snorri. Şi fermecătoarea noastră prietenă Gunilla. 
Apoi Stăpânul Nelson și Davy Crockett. 

— Davy... stai aşa, pe bune? 

— În capăt e Helgi, managerul hotelului. 
Probabil l-ai cunoscut. 

Helgi părea să se distreze, râzând cu Davy 
Crockett şi sorbind mied. În spatele scaunului său 
stătea bagajistul Hunding, cu un aer groaznic de 
trist, alegând conştiincios boabe de struguri şi 
dându-i-le lui Helgi una câte una. 

— Care-i treaba cu managerul şi Hunding? 

Sam a făcut o față acră. 

— O vrajbă ancestrală, de când erau în viaţă. 
Când au murit, amândoi au ajuns în Walhalla, dar 
Odin l-a prețuit mai mult pe Helgi şi l-a pus 
responsabil cu hotelul. Prima poruncă a lui Helgi a 
fost ca duşmanul lui, Hunding, să-i fie servitor şi 
să se ocupe pentru totdeauna de toate sarcinile 
înjositoare. 

— Nu pare tocmai paradisul pentru Hunding. 

Sam a ezitat. Cu voce joasă, mi-a spus: 

— Chiar şi în Walhalla există o ierarhie. Nimeni 
nu vrea să fie la baza ei. Nu uita, când începe 
ceremonia... 

La masa cea mare, şefii de clanuri au început 
toți odată să bată cu pocalele în mese. Einherjarii 
din jur li s-au alăturat, până când întreaga Sală a 

celor ucişi a ajuns să răsune în ritmul bătăilor unei 
mari inimi metalice. 

Helgi s-a ridicat şi şi-a ridicat pocalul. Zgomotul 
a încetat. 

— Războinici! 

Vocea managerului a umplut sala. Părea atât de 
impunător, că era greu de crezut că era acelaşi tip 
care în urmă cu câteva ore îmi oferise un 
apartament mai bun şi cheia de la minibar. 

— Şapte noi eroi căzuţi ni s-au alăturat astăzi! 
Ar fi un motiv suficient pentru a sărbători, dar mai 
am o surpriză pentru voi. Mulțumită conducătoarei 
walkiriilor, Gunilla, astăzi, pentru prima dată, nu 
doar că vom auzi despre faptele de vitejie ale nou- 
veniților, ci vom putea să le şi vedem! 

Lângă mine, Sam a părut să se sufoce. 

— Nu, a murmurat ea. Nu, nu, nu... 

— Să înceapă prezentarea morților! a urlat 
Helgi. 

Zece mii de războinici s-au întors şi s-au uitat 
nerăbdători spre mine. 

Capitolul 14 


Patru milioane de canale și noi ne uităm la 
„Prin ochii walkiriilor”. 


Ura! Sunt ultimul. 

Am fost uşurat când prezentările au început cu 
einherjarii de la celălalt capăt al mesei... până 
când am văzut ce făcuseră ceilalți nou-veniţi ca să 
ajungă în Walhalla. 

Helgi a strigat: 

— Lars Ahlstrom! 

Un tip blond s-a ridicat odată cu walkiria lui. 
Lars era atât de emoţionat, că şi-a răsturnat 
pocalul, stropindu-se cu mied magic pe pantaloni. 
Un hohot de râs a răsunat în toată sala. 

Helgi a zâmbit. 

— Aşa cum mulți ştiţi, Gunilla a introdus noi 
echipamente în ultimele luni. Și-a dotat walkirule 
cu armuri cu camere de luat vederi ca să poată fi 
monitorizate şi, sperăm, că ne vom distra şi noi! 

Războinicii au ovaţionat şi şi-au lovit cănile, 
acoperind sunetele scoase de Sam care înjura lângă 
mine. 

Helgi a ridicat pocalul. 

— Vă prezint „Prin ochii walkiriilor”! 

În jurul copacului, s-au aprins mai multe ecrane 
holografice gigantice care pluteau în aer. Imaginea 
era fragmentată, preluată probabil de la o cameră 
aflată pe umărul unei walkirii. Ne aflam la 
înălțime, survolând un feribot care se scufunda 
într-o mare cenuşie. Jumătate dintre bărcile de 
salvare atârnau legate de cabluri. Pasagerii săreau 
peste bord, unii fără veste de salvare. Walkiria s-a 
apropiat. Imaginea din film s-a concentrat pe un 
punct. 

Lars Ahlstrom se târa pe puntea care se înclina, 
cu un extinctor în mâini. Uşa salonului era blocată 
de un obiect mare de metal. Lars s-a chinuit să-l 

mişte, dar era prea greu. În cameră erau blocaţi 
vreo doisprezece oameni, care băteau disperaţi în 
geamuri. 

Lars le-a strigat ceva în... suedeză? 
Norvegiană? Sensul era clar: DAŢI-VĂ ÎNAPOI! 

Imediat ce s-au conformat, Lars a izbit geamul 
cu stingătorul. La a treia încercare, s-a spart. Cu tot 
frigul de-acolo, Lars şi-a dat jos haina și a pus-o 
peste sticla spartă. 

A rămas lângă geam până când ultimii pasageri 
au ieşit în siguranţă şi au fugit spre bărcile de 
salvare. Lars a luat din nou extinctorul şi a dat să-i 
urmeze, dar nava s-a clătinat violent. S-a izbit cu 
capul de perete şi a alunecat în Jos, inconştient. 

Corpul a început să-i strălucească. În cadru a 
apărut braţul walkiriei, care s-a întins spre el. O 
siluetă aurie sclipitoare s-a ridicat din corpul lui 
Lars, probabil sufletul. Lars cel auriu a prins mâna 
walkiriei, iar ecranul s-a făcut negru. 

Războinicii din întreaga sală au început să 
aplaude. 

La masa principală, şefii de clan dezbăteau. 
Eram suficient de aproape ca să pot trage cu 
urechea. Un tip — Stăpânul Nelson? — întreba dacă 
un extinctor poate fi considerat armă. 

M-am aplecat spre Sam. 

— De ce contează asta? 

Îşi rupea pâinea în bucățele tot mai mici. 

— Pentru a ajunge în Walhalla, un războinic 
trebuie să moară în luptă, cu o armă în mână. Asta 
e singura cale. 

— Deci, am şoptit, oricine poate ajunge în 
Walhalla dacă pune mâna pe o sabie şi moare? 

A oftat. 

— Desigur că nu. Nu le putem permite puștilor 
să folosească arme şi să moară intenționat. 
Sinuciderea n-are nimic eroic. Sacrificiul, curajul 
trebuie să fie neplanificate — o reacție eroică 
autentică într-un moment de criză. Trebuie să 

izvorască din inimă, fără ca respectivul să se 
gândească la răsplată. 

— ŞI deci... ce se întâmplă dacă şefii de clan 
decid că un nou-venit n-ar fi trebuit ales? E readus 
la viaţă? 

Am încercat să nu par prea optimist. 

Sam şi-a ferit privirea. 

— Odată ce devii einherjar, nu mai există cale 
de întoarcere. Ți se pot repartiza cele mai 
înjositoare sarcini. S-ar putea să-ți fie greu să 
câştigi respectul celorlalți. Dar rămâi în Walhalla. 
Dacă şefii de clan hotărăsc că ai avut o moarte 
nedemnă... ei bine, walkiria e pedepsită pentru 
asta. 

— Aha. 

Dintr-odată, am înţeles de ce toate walkiriile de 
la masa noastră păreau cam tensionate. 

Şefii de clan au votat. Au hotărât în unanimitate 
că extinctorul putea fi considerat armă, şi că 
moartea lui Lars survenise în luptă. 

— Ce duşman mai puternic decât marea există? 
a spus Helgi. Îl găsim pe Lars Ahlstrom demn de 
Walhalla! 

Sala a răsunat cu aplauzele. Lars a fost cât pe- 
aci să leşine. Walkiria l-a ridicat zâmbind şi făcând 
mulțimii cu mâna. 

Când hărmălaia s-a potolit, Helgi a continuat. 

— Lars Ahlstrom, îți cunoşti părinții? 

— Eu... Noul-venit a ezitat. Nu l-am cunoscut 
pe tata. 

Helgi a dat din cap. 

— Nu e nimic ieşit din comun. Vom căuta 
înțelepciunea runelor, dacă Tatăl Suprem nu 
doreşte să intervină. 

Toată lumea s-a întors spre tronul neocupat. 
Corbii și-au ciugulit penele şi au cârâit. Tronul a 
rămas gol. 

Helgi n-a părut surprins, ci dezamăgit. A făcut 
semn către vatră. Din grupul de servitori și 
bucătari a ieşit o femeie acoperită cu mantie cu 

glugă verde. Chipul îi era ascuns în umbra glugii, 
dar judecând după cât era de cocoşată și după 
mâinile noduroase, trebuie să fi fost bătrână. 

Am murmurat către Sam: 

— Vrăjitoarea asta cine mai e? 

— O vala. O prezicătoare. Poate face vrăji, 
poate citi viitorul şi... alte lucruri. 

Vala s-a apropiat de masa noastră. S-a oprit în 
faţa lui Lars Alhstrom şi a dat la iveală de sub un 
săculeţ din piele. A scos din el o mână de rune 
asemănătoare celor din biroul unchiului Randolph. 

— Şi runele? i-am şoptit lui Sam. Pentru ce 
sunt? 

— E vechiul alfabet viking, a spus ea, dar în 
acelaşi timp, fiecare literă simbolizează ceva mai 
puternic — un zeu, un tip de magie, o forță a 
naturii. Sunt un fel de cod genetic al universului. 
Vala poate citi în pietre pentru a-ţi afla soarta. Cei 
mai mari vrăjitori, ca Odin, nici n-au nevoie să 
folosească pietrele. Ei pot manipula realitatea doar 
rostind numele unei rune. 

Mi-am spus în gând că trebuie să-l evit pe Odin. 
Nu aveam nevoile ca realitatea să-mi fie 
manipulată şi mai mult. 

În fața mesei noastre, vala a mormăit ceva 
ininteligibil. A aruncat pietrele la picioare. Acestea 
au aterizat pe podeau murdară — unele cu faţa în 
sus, altele cu faţa în jos. O singură rună a părut să 
atragă atenția tuturor. Ecranele holografice au 
proiectat imaginea pentru toți cei din sală. 


Pentru mine simbolul nu însemna nimic, dar 
sute de războinici au izbucnit în strigăte de 
aprobare. 

— Thor! au strigat aceştia. Apoi au început să 
scandeze THOR, THOR, THOR! 

Sam a mârâit. 

— Tot ce ne lipsea, altă odraslă de-a lui Thor. 

— De ce? Care-i problema? 

— Nimic. Sunt grozavi. Gunilla... şi ea e fiica 
lui Thor. 

— A! 

Conducătoarea walkiriilor a zâmbit, arătând 
chiar mai înfricoşător decât atunci când era 
încruntată. 

După încetarea ovațiilor, vala şi-a ridicat brațele 
zbârcite. 

— Lars, fiu al lui Thor, bucură-te! Runele spun 
că vei lupta bine la Ragnarok. Iar mâine, în prima 
luptă, îți vei dovedi vitejia şi vei fi decapitat! 

Publicul a izbucnit în aplauze şi în râs. Lars a 
devenit brusc foarte palid. Asta i-a făcut pe 
luptători să râdă şi mai cu poftă, de parcă 
decapitarea ar fi fost doar un ritual enervant, cu 
nimic mai rău decât o farsă din vestiarul școlii. 
Vala şi-a adunat runele și s-a retras în timp ce 
walkiria l-a ajutat pe Lars să se aşeze la locul lui. 

Ceremonia a continuat. A urmat o nou-venită pe 
nume Dede. Salvase mai mulți copii de la şcoala 
din satul ei când soldații unui dictator militar 
încercaseră să-i răpească. Flirtase cu unul dintre 
soldați, îl păcălise s-o lase să-i încerce arma, pe 
care apoi a folosit-o împotriva oamenilor 
dictatorului. Fusese ucisă, dar datorită altruismului 
ei, ceilalți copii au avut timp să scape. Filmul era 
destul de violent. Vikingilor le-a plăcut la nebunie. 
Dede a fost ovaţionată în picioare. 

Vala a citit runele. A confirmat că părinții lui 
Dede erau muritori obişnuiţi, dar nimănui n-a părut 
să-i pese. Potrivit runelor, Dede urma să lupte cu 
vitejie la Ragnarok. În săptămâna următoare avea 
să-şi piardă braţele în luptă de mai multe ori, iar 
într-o sută de ani avea să ajungă la masa șefilor de 
clan. 

— 0ooooo! 

Mulțimea a murmurat apreciativ. 

Ceilalți patru nou-veniţi au fost la fel de 
impresionanți. (Cu toții  salvaseră oameni, 
sacrificându-şi viețile plini de curaj. Doi erau 
muritori. Unul era fiul lui Odin, ceea ce a stârnit o 
mică rumoare. 

Sam s-a aplecat spre mine. 

— După cum spuneam, Odin n-a mai fost văzut 
de mult. Orice semn că încă se mişcă printre 
muritori e binevenit. 

Ultima nou-venită era o fiică de-a lui Heimdall. 
Nu ştiam despre cine era vorba, dar vikingii păreau 
impresionați. 

Îmi plesnea capul de la atâtea informații. 
Simțurile îmi erau în alertă de la prea mult mied. 
Nici nu mi-am dat seama că se ajunsese la capătul 
mesei până când Helgi mi-a rostit numele. 

— Magnus Chase! a răcnit el. Ridică-te şi 
impresionează-ne cu curajul tău! 

Capitolul 15 
Filmul cu gafa mea devine viral 


Curajul meu n-a impresionat pe nimeni. 

M-am tot foit pe scaun cât timp a rulat filmul. 
Einherjarii priveau ecranele în tăcere, şocați. Apoi 
au început murmurele şi bombănelile, punctate de 
pufnituri în râs pline de îndoială. 

„Prin ochii walkiriilor” a arătat doar niște 
fragmente din ce se întâmplase. Eram pe pod, faţă 
în față cu Surt care invoca o tornadă de foc. 
Camera s-a fixat pe mine şi s-a văzut cum îl 
amenințam cu o bucată ruginită de metal. Apoi au 
apărut Hearth şi Blitz. Blitz l-a lovit pe Cel Negru 
cu indicatorul pe care scria FACEŢI LOC 
RĂȚUȘTELOR! Săgeata trasă de Hearth cu arcul 
lui de jucărie m-a nimerit în fund. Surt mi-a tras un 
pumn. Surt m-a lovit în coaste. Am vomitat și m- 
am zvârcolit în agonie. 

Filmuleţul a fost dat pe repede înainte până la 
faza în care stăteam cu spatele lipit de balustrada 
podului. Surt a aruncat ghiuleaua de asfalt 
incandescent. Am lovit cu sabia şi am ratat. În sală, 
mii de războinici au murmurat „,„Ooooo!” când 
bucata de pavaj m-a lovit în stomac. Surt a atacat 
şi am căzut amândoi, înfruntându-ne în aer. 

Chiar înainte să atingem apa, imaginea a 
îngheţat şi s-a mărit. Sabia ieşea acum din burta lui 
Surt, dar nu se afla în mâinile mele, pentru că le 
avem în jurul gâtului gros al lui Surt. 

Un murmur neliniștitor s-a răspândit prin 
cameră. 

— Nu, am spus. Nu, nu aşa s-a... Cineva a 
editat materialul. Arată ca o gafă care trebuia 
ştearsă la montaj. 

Faţa lui Sam era ca de piatră. La masa şefilor de 
clan, Gunilla a rânjit. Atunci mi-am dat seama: 

Erau camerele ei de filmat, deci şi montajul era 
făcut tot de ea. 

Din cine ştie ce motiv, Gunilla dorea s-o facă pe 
Sam de râs şi pe mine să arăt ca un idiot... ceea ce, 
recunosc, nu era o sarcină dificilă. 

Helgi a pus jos pocalul. 

— Samirah al-Abbas... explică-ne! 

Sam şi-a atins marginea baticului. Am avut 
senzația că ar fi preferat să şi-l tragă peste cap în 
speranța că se va face nevăzută. O înţelegeam. 

— Magnus Chase a murit vitejeşte, a spus ea. L- 
a înfruntat singur pe Surt. 

S-au auzit din nou murmure neplăcute. 

Unul dintre şefii de clan s-a ridicat. 

— Spui că acela era Surt. Era cu siguranţă un 
jotun de foc, dar dacă sugerezi că însuși stăpânul 
ținutului Muspelheim... 

— Ştiu ce am văzut, Erik Secure Însângerată. 
Băiatul ăsta — Sam a arătat spre mine de parcă 
eram un specimen reușit — a salvat multe vieți pe 
acel pod. Filmul nu arată întreaga poveste. Magnus 
Chase a acţionat ca un erou. Merită să se numere 
printre cei căzuţi. 

S-a ridicat un alt şef de clan. 

— N-a murit efectiv cu sabia în mână. 

— Stăpâne Ottar — am simțit încordarea din 
vocea lui Sam — şefii de clan au mai trecut și altă 
dată cu vederea astfel de detalii. Indiferent dacă 
Magnus avea sau nu sabia în mână în momentul 
morții, a murit vitejeşte în luptă. Acesta e spiritul 
legii lui Odin. 

Stăpânul Ottar a pufnit. 

— Mulţumesc, Samirah al-Abbas, fiică a lui 
Loki, că ne înveţi spiritul legii lui Odin. 

Nivelul tensiunii din sală a crescut vertiginos. 
Sam şi-a dus mâna la secure. Mă îndoiam că mai 
vedea şi altcineva cum îi tremurau degetele. 

Loki... Numele îmi suna cunoscut. Cel mai 
mare ticălos din mitologia scandinavă, fiu de 
uriași. Era cel mai mare duşman al zeilor. Dacă 

Sam era fiica lui, ce căuta aici? Cum devenise o 
walkirie? 

Din întâmplare, am văzut privirea Gunillei. Era 
clar că savurează spectacolul. De-abia își reținea 
zâmbetul. Dacă era fiica lui Thor, atunci se 
înţelegea ura ei față de Sam. În poveştile din 
vechime, Thor şi Loki încercau mereu să se 
mutileze reciproc. 

Între timp, şefii de clan dezbăteau. 

În cele din urmă, managerul Helgi a vorbit. 

— Samirah, noi nu vedem nimic eroic în 
moartea băiatului. Noi vedem un pitic şi un elf cu 
arme de jucărie... 

— Un pitic şi un elf? am întrebat, dar Helgi m-a 
ignorat. 

— ... vedem un jotun de foc care a căzut de pe 
un pod şi l-a tras pe băiat cu el. E neobişnuit ca un 
fiu din ținutul Muspell să ajungă în Midgard, dar 
nu e prima dată când se întâmplă. 

— Corect, a mormăit şeful de clan cu perciuni 
stufoşi. Ar fi trebuit să vedeți ce jotun de foc a avut 
Santa Anna cu el la Alamo. Vă spun... 

— Da, mulţumim, stăpâne Crockett. 

Helgi şi-a dres glasul. 

— După cum spuneam, vedem foarte puţine 
dovezi că Magnus Chase e demn să fie în 
Walhalla. 

— Domnilor! 

Sam vorbea încet şi cu grijă, de parcă ar fi 
vorbit cu niște copii. 

— Filmul e măsluit. 

Helgi a izbucnit în râs. 

— Sugerezi că n-ar trebui să credem ce vedem 
cu ochii noştri? 

— Ceea ce sugerez eu e că ar trebui să auziţi 
povestea şi din punctul meu de vedere. Asta a fost 
întotdeauna tradiția noastră — să povestim despre 
faptele de vitejie ale eroului. 

Gunilla s-a ridicat. 

— Scuzaţi-mă, domnilor, dar Samirah are 
dreptate. Poate că ar trebui s-o lăsăm pe fiica lui 
Loki să vorbească. 

Mulțimea a huiduit şi a fluierat. Unii au strigat: 
„Nu! Nu!” 

Helgi a făcut semn cerând linişte. 

— (Gunilla, faci cinste surorilor tale luând 
apărarea unei colege walkirii, dar Loki a fost 
întotdeauna un maestru al vorbelor alunecoase, 
mieroase. Personal, aş prefera să mă încred în ceea 
ce văd decât să fiu ameţit de cuvinte meşteșugite. 

Războinicii au aplaudat. 

Gunilla a ridicat din umeri în sensul că măcar a 
încercat şi s-a aşezat la locul ei pe scaun. 

— Magnus Chase! a strigat Helgi. Îţi cunoşti 
părinții? 

Am numărat până la cinci. Primul impuls a fost 
să tip: „Nu, dar tatăl tău a fost cu siguranță un 
măgar!” 

— Nu-mi cunosc tatăl, am recunoscut. Dar cu 
privire la film... 

— Poate că ai un potențial pe care noi nu-l 
putem vedea, a spus Helgi. Poate că ești fiul lui 
Odin sau al lui Thor sau al vreunui alt nobil zeu al 
războiului, iar prezența ta ne onorează. Vom căuta 
înțelepciunea în rune, asta dacă Tatăl Suprem nu 
doreşte cumva să intervină. 

A privit la tron, care a rămas gol. Corbii m-au 
studiat cu ochii lor negri şi înfometați. 

— Foarte bine, a spus Helgi. Să vină vala şi... 

Dintre rădăcinile copacului, din locul unde 
cascada cădea în lacul întunecat, a apărut o bulă 
imensă. 

PLEOSC! 

Pe apă au răsărit trei femei înveşmântate în alb. 

În sală s-a lăsat liniştea. Nu se auzeau decât 
trosnetului focului şi vuietul cascadei. Mii de 
luptători au privit încremeniţi cum cele trei femei 
în alb au pornit spre mine. 

— Sam? am şoptit. Sam, ce se întâmplă? 

Şi-a luat mâna de pe secure. 
— Nornele, a spus ea. Inseşi Nornele au venit să 
ghicească viitorul. 

Capitolul 16 


Nornele. De ce Nornele?! 


Mi-ar fi plăcut să mă avertizeze şi pe mine 
cineva că voi muri. Să-mi spună: „Hei, o să pici de 
pe un pod mâine şi o să devii un strigoi viking, așa 
că pune mâna şi citeşte câte ceva despre Walhalla”. 

M-am simțit extrem de nepregăut. 

Mi-am amintit că auzisem ceva despre Norne, 
nişte doamne care controlau destinele muritorilor, 
dar nu ştiam cum le cheamă sau ce voiau sau cum 
ar fi trebui să mă port cu ele. Trebuia să fac o 
plecăciune? Să le ofer cadouri? Să o iau la goană 
urlând? 

Lângă mine, Sam a murmurat: 

— E rău. Nornele nu apar decât în cazuri 
extreme. 

Nu voiam să fiu un caz extrem. Voiam să fiu un 
caz simplu: „Hei, bravo! Eşti un erou. la o 
prăjitură”. 

Sau, şi mai bine: „Hopa. A fost o greșeală. Te 
poti întoarce la viaţa ta obişnuită de dinainte”. 

Nu că viaţa mea obișnuită ar fi fost grozavă, dar 
era de departe mai bună decât să fiu considerat 
nevrednic de doisprezece bărboşi pe care-i cheamă 
Erik. 

Pe măsură ce Nornele se apropiau, mi-am dat 
seama cât erau de înalte — peste doi metri și 
Jumătate. Sub glugi, feţele lor erau frumoase, dar 
lipsite de viață — perfect albe, chiar şi ochii. 
Trăgeau după ele o fâşie de ceaţă ca un voal de 
mireasă. S-au oprit la şase metri în fața mesei mele 
şi şi-au întors în sus palmele. Semănau cu nişte 
sculpturi în zăpadă. 

„Magnus Chase”. Nu mi-am dat seama care 
dintre Norne a vorbit. Vocea slabă, imaterială, a 
răsunat în întreaga sală, mi s-a strecurat în minte și 
mi-a îngheţat creierul. „Vestitorul Lupului”. 

Mulțimea s-a agitat neliniştită. Mai întâlnisem 
cuvântul „vestitor” undeva, poate într-un roman 
fantasy, dar nu-mi aminteam ce înseamnă. Nu-mi 
plăcea cum sună. „Lup” cu atât mai puţin. 

Tocmai hotărâsem că cea mai isteață opţiune era 
să o iau la goană urlând. Apoi, în mâinile Nornei 
din mijloc a apărut un fuior de ceață care s-a 
materializat în şase pietre inscripționate cu rune. 
Le-a aruncat în aer. Pietrele au plutit deasupra ei, 
fiecare transformându-se într-un simbol alb, 
luminos, mare cât un panou iluminat. 

Nu ştiam să citesc runele, dar am recunoscut-o 
pe cea din centru. Era acelaşi simbol pe care-l 
alesesem din punga pe care o avea unchiul 
Randolph în birou: 


„Fehu”, a anunţat vocea glacială. „Runa lui 
Frey”. 

Câteva mii de luptători s-au foit în scaune, cu 
armurile zăngănindu-le. 

Frey... Cine era Frey? Îmi simţeam mintea 
îngheţată. Gândurile erau ca o masă vâscoasă. 

Nornele au vorbit deodată, trei voci fantomatice 
la unison, făcând să tremure frunzele copacului 
uriaş: 


Ales din greşeală, ucis 
neonest. 

Erou ce nu-și are locu-n 
Walhalla. 

Nouă zile soarele trebuie să 
meargă spre est, 

Înainte ca Sabia Verii să 
dezlege fiara. 

Runele strălucitoare s-au evaporat. Cele trei 
Norme s-au înclinat în fața mea. Apoi s-au 
transformat în ceaţă şi au dispărut. 

M-am uitat la Sam. 

— Cât de des se întâmplă asta? 

Arăta de parcă ar fi fost pocnită între ochi cu un 
ciocan de-al Gunillei. 

— Nu. Nu poate fi o greşeală. Mi s-a spus... Mi 
s-a promis... 

— Cineva ţi-a spus să mă iei? 

În loc de răspuns, a început să murmure ceva 
încet, de parcă ar fi calculat traiectoria unei rachete 
care a deviat de la curs. 

La masa şefilor de clan, lorzii se sfătuiau. Cele 
câteva mii de einherjari din sală mă studiau. Mi s-a 
strâns stomacul ca o hârtie origami. 

În cele din urmă, Helgi s-a întors spre mine. 

— Magnus Chase, fiu al lui Frey, destinul tău e 
problematic.  Lorzii din Walhalla trebuie să 
analizeze mai temeinic. Deocamdată, vei fi primit 
ca un tovarăş. Te numeri printre einherjari acum. 
Acest lucru nu poate fi schimbat, chiar dacă a fost 
o greşeală. 

S-a încruntat la Sam. 

— Samirah al-Abbas, Nornele înseși au hotărât 
că ai luat hotărârea greșită. Ai ceva de spus în 
apărarea ta? 

Sam a făcut ochii mari, de parcă tocmai și-ar fi 
dat seama de ceva. 

— Fiul lui Frey... 

S-a uitat în jur disperată. 

— Einherjari, nu vă dați seama? El e fiul lui 
Frey! Surt însuşi a fost pe acel pod! Asta înseamnă 
că sabia... S-a întors spre masa şefilor de clan. 
Gunilla, tu trebuie să înţelegi. Trebuie să găsim 
acea sabie! E nevoie de o misiune, imediat... 

Helgi a lovit cu pumnul în masă. 

— Destul! Samirah, eşti judecată pentru o 
eroare gravă. Nu-i treaba ta să ne spui ce să facem. 
Şi cu siguranţă nu eşti în măsură să ceri o misiune! 

— N-am făcut nicio greşeală, a spus Sam. Am 
făcut aşa cum mi s-a poruncit! Eu... 

— Poruncit? 

Helgi şi-a mijit ochii. 

— Cine ţi-a poruncit? 

Sam a închis gura și a părut să se dezumfle. 

Helgi a dat din cap încruntat. 

— Înţeleg. Gunilla, înainte să anunţ verdictul 
şefilor de clan cu privire la această walkirie, 
doreşti să vorbeşti? 

Gunilla s-a fâțâit în scaun. Îi dispăruse sclipirea 
din ochi. Arăta ca cineva care se aşezase la coadă 
ca să se dea în căluşei și s-a trezit brusc prinsă într- 
un montagne russe. 

— Eu... 

A clătinat din cap. 

— Nu, stăpâne. N-am nimic de adăugat. 

— Foarte bine, a spus Helgi. Samirah al-Abbas, 
pentru decizia greşită în ceea ce-l priveşte pe acest 
einherj, Magnus Chase, şi pentru greșelile tale din 
trecut, şefii de clan au hotărât să fu expulzată din 
comunitatea walkiriilor. Începând de acum, ţi se 
retrag puterile şi privilegiile. Întoarce-te în 
Midgard acoperită de ruşine! 

Sam m-a apucat de braţ. 

— Magnus, ascultă-mă. Trebuie să găseşti sabia. 
Trebuie să-i oprești... 

A fost ca o poză cu blitz: o explozie luminoasă 
şi Sam a dispărut. Mâncarea neterminată și 
firimiturile din jurul scaunului pe care stătuse erau 
singurele indicii c-a existat vreodată. 

— Cu asta, ospăţul s-a încheiat, a anunţat Helgi. 
Ne vedem mâine pe câmpul de luptă! Somn uşor și 
visaţi la o moarte glorioasă! 

Capitolul 17 
N-am cerut bicepși 


N-am prea putut dormi. Şi cu siguranţă n-am 
visat la o moarte glorioasă. Trecusem deja prin 
asta şi ajunsesem în viaţa de apoi. 

Cât timp durase cina, canapeaua fusese pusă la 
loc şi reparată. M-am aşezat pe ea şi m-am apucat 
să răsfoiesc vechea mea cărticică despre mitologia 
scandinavă, dar n-am găsit prea multe informaţii 
despre Frey. O imagine mică surprindea un tip 
blond într-o tunică, zburdând prin pădure, cu o 
doamnă blondă alături şi câteva pisici care li se 
jucau la picioare. 

Frey era zeul primăverii şi al verii! scria 
dedesubt. Zeul bogăției, al abundenței şi 
fertilităţii. Sora lui geamănă, Freya, zeița iubirii, 
era foarte frumoasă! Și avea pisici! 

Am aruncat cartea. Grozav! Tata era un zeu de 
mâna a zecea care zburda prin pădure. Probabil că 
fusese eliminat la începutul ultimului sezon din 
Dansez pentru asgardieni. 

Dacă m-a afectat cumva să aflu asta? Nu chiar. 
Poate n-o să credeţi, dar identitatea tatii n-a contat 
niciodată prea mult pentru mine. Nu m-am simțit 
vreodată incomplet — nici n-am crezut că viaţa mea 
ar avea sens doar dacă mi-aş cunoaşte tatăl. Știam 
cine eram. Eram fiul lui Natalie Chase. Cât despre 
sensul vieţii... Văzusem prea multe ciudăţenii ca 
să mai cred în așa ceva. 

Chiar şi-aşa, mai erau destule puncte pe lista-cu- 
lucruri-pe-care-nu-le-înţeleg. Primul punct de pe 
listă: Cum era posibil ca un puști fără adăpost să 
aibă un tată care era zeul abundenței și bogăției? 
Ce glumă proastă! 

De asemenea, de ce fusesem luat în vizor de un 
tip mare și rău ca Surt? Dacă tot era stăpânul 
tinutului Muspelheim, Marele Rege al Prăjelilor, 

n-ar fi putut alege şi el nişte eroi mai interesanti, 
cum ar fi copiii lui Thor? Măcar tatăl lor era 
cunoscut din filme. Al meu nici măcar pisici nu 
avea. Fusese nevoit să împrumute câteva de la sora 
lui. 

Şi Sabia Verii... Presupunând că fusese cea pe 
care o scosesem din râul Charles, cum ajunsese 
acolo? De ce era atât de importantă? Unchiul 
Randolph o căuta de ani de zile. Ultimele cuvinte 
ale lui Sam au fost despre găsirea sabiei. Dacă 
aparținuse tatii, iar el era un zeu nemuritor, de ce- 
şi lăsase arma să zacă pe fundul unui râu vreme de 
o mie de ani? 

M-am uitat la şemineul gol. Cuvintele Nornelor 
mi se învârteau în minte, deși aș fi vrut să le uit. 

„„ Vestitorul”. Mi-am amintit ce era un vestitor: 
ceva care anunța sosirea unei forţe puternice, ca un 
uşier care vestește intrarea preşedintelui sau ca 
cerul care se înroşește înaintea unui uragan. Nu 
voiam să fiu vestitorul Lupului. Văzusem destui 
lupi cât să-mi ajungă pentru o viață. Veşnică. 
Voiam să fiu vestitorul îngheţatei sau al falafelului. 

„Ales din greşeală, ucis neonest”. 

Era cam târziu pentru asta. La naiba, eram un 
einherjar! Aveam numele scris pe uşă. Aveam 
cheia de la minibar. 

„Erou ce nu-şi are locu-n Walhalla.” 

Îmi plăcea mai mult versul ăsta. Probabil 
însemna că o puteam şterge de-aici. Dar şi că şefii 
de clan mă puteau face să dispar cât ai zice peşte 
sau mă puteau arunca în gura caprei magice. 

„Nouă zile soarele trebuie să meargă spre est. 

Înainte ca Sabia Verii să dezlege fiara”. 

Versurile astea mă deranjau cel mai tare. Din 
câte ştiam, soarele se deplasa dinspre est spre vest. 
Şi cine era fiara? Bănuiam că era un lup — 
întotdeauna e un nenorocit de lup. Dacă sabia 
trebuia să elibereze un lup, mai bine rămânea 
pierdută. 

O amintire cu un lup legat nu-mi dădea pace. 
Mi-a alunecat privirea spre cartea de mitologie 
pentru copii şi am fost tentat s-o ridic. Dar eram 
deja prea tulburat. 

„Magnus,  ascultă-mă”, îmi spusese Sam, 
„Trebuie să găseşti sabia. Trebuie să-i oprești.. 

Îmi părea rău de Samirah al-Abbas. Încă eram 
supărat că mă adusese aici, mai ales dacă fusese o 
greşeală, dar nu voiam să fie dată afară din rândul 
walkiriilor doar pentru că un film măsluit mă 
făcuse să par un nătâng. (Bine, mai nătâng decât 
de obicei.) 

Am hotărât că ar fi mai bine să mă culc. Nu mă 
simţeam obosit, dar dacă mai stăteam treaz și mă 
mai gândeam la lucruri, îmi lua foc creierul. 

Am încercat patul. Prea moale. M-am întors în 
atriu, m-am întins pe iarbă şi am rămas uitându-mă 
la stele printre crengile copacului. 

La un moment dat probabil că am adormit. 

M-a trezit un sunet ascuţit — o ramură ruptă. 
Cineva a înjurat. 

Deasupra mea, cerul devenea cenuşiu în lumina 
de dinaintea zorilor. Câteva frunze pluteau prin 
aer. Ramurile s-au mișcat de parcă cineva greoi se 
foia printre ele. 

Am rămas întins, ascultând, privind în jur. 
Nimic. Oare îmi imaginasem? 

Pe sub uşa de la intrare s-a strecurat o bucată de 
hârtie. 

M-am ridicat năuc. 

Poate că managerul îmi făcuse nota şi îmi dădea 
voie să plec. M-am îndreptat împleticindu-mă spre 
ușă. 

Cu mâna tremurând, am luat hârtia, dar nu era 
nota. Era un bileţel cu un scris de mână foarte 
frumos: 


Bună, vecine! 


Vino să iei micul dejun cu 
noi în salonul 19. Pe hol şi la 

stânga.  Adu-ți armele şi 
armura. 
TJ. 


T.J.... Thomas Jefferson Jr., tipul de vizavi. 

După fiascoul din seara trecută, nu-mi 
închipuiam de ce ar fi vrut să mă invite la micul 
dejun. Nu înțelegeam nici de ce aveam nevoie de 
arme şi armură. Poate că şi covrigii vikingi erau 
războinici. 

Am fost tentat să baricadez uşa şi să mă ascund 
în cameră. Poate că aşa m-ar fi lăsat toată lumea în 
pace. Poate că atunci când toţi luptătorii ar fi fost 
ocupați cu şedinţele lor de yoga până la moarte, m- 
aş fi putut strecura să caut ieşirea spre Boston. 

Pe de altă parte, voiam răspunsuri. Nu-mi 
puteam scoate din cap ideea că, dacă ăsta era un 
loc destinat celor care mureau vitejeşte, mama ar fi 
putut fi și ea pe-aici, pe undeva. Sau că cineva ar fi 
putut şti în care viaţă de apoi ajunsese. Măcar T.J. 
părea prietenos. Puteam să-mi petrec timpul cu el 
o vreme să văd dacă era ceva de aflat la el. 

M-am târât spre baie. 

M-am temut că toaleta era o maşinărie ucigaşă 
vikingă cu lame de secure şi o arbaletă acționată 
când trăgeai apa, dar funcţiona ca una normală. Cu 
siguranță nu era mai înfricoșătoare decât toaletele 
publice din parcul Common. 

Dulăpiorul pentru medicamente era plin cu toate 
obiectele mele de toaletă preferate sau, mai bine 
zis, care fuseseră obiectele mele de toaletă 
preferate din vremea în care avusesem o casă. 

Iar duşul... Am încercat să-mi amintesc când 
avusesem ultima dată parte de un duş fierbinte 
făcut pe îndelete. Sigur, ajunsesem în Walhalla 
curat ca prin minune, dar după o noapte în care 
dormisem prost în atriu, eram pregătit să fac un 
duş ca la carte. 

Mi-am dat jos ţoalele şi eram gata să urlu. 

Ce era în neregulă cu pieptul meu? De ce-mi 
arătau brațele așa? Ce erau umflăturile alea 
ciudate? 

De obicei, evit să mă privesc în oglindă. Nu sunt 
o persoană pe care să doresc s-o văd în mod 
regulat. Dar acum m-am uitat. 

Părul arăta la fel, nu chiar atât de murdar şi de 
încurcat, dar îmi ajungea tot până la bărbie, o 
perdea de păr de un blond spălăcit, cu cărare pe 
mijloc. 

„Arăţi ca Kurt Cobain”, mă necăjea mama. „L- 
am iubit pe Kurt Cobain, mai puţin atunci când era 
mort”. 

„Păi, ştii ceva, mamă? mi-am zis. Acum avem și 
asta în comun!” 

Aveam ochii cenușii — mai degrabă că ai 
verişoarei mele Annabeth decât ca ai mamei. 
Aveam o privire goală, înfricoşătoare, dar asta era 
normal şi-mi fusese de mare folos pe străzi. 

Pe de altă parte, mi-am recunoscut cu greu 
partea superioară a corpului. Încă de pe vremea 
crizelor urâte de astm din copilărie, fusesem mai 
degrabă sfrijit. Cu toate drumețiile şi campările în 
aer liber, aveam un piept concav, mi se vedeau 
coastele şi aveam pielea atât de subțire, că mi se 
vedeau venele albastre ca o hartă. 

Acum... Umflăturile alea ciudate aduceau 
suspect de mult cu nişte muşchi. 

Nu mă înţelegeți greşit. Nu e ca și cum m-aș fi 
transformat în Captain America. Eram tot slab şi 
gălbejit, dar muşchii îmi erau bine definiți. Pieptul 
nu mai arăta de parcă urma să se găurească la 
următoarea pală de vânt mai puternică. Pielea era 
mai netedă, mai puţin translucidă. Toate erupțiile și 
crestăturile şi mușcăturile pe care le aveam pentru 
că locuiam pe stradă dispăruseră. Dispăruse chiar 
şi cicatricea din palma stângă, de când pe la zece 
ani mă tăiasem cu un cuţit de vânătoare. 

Mi-am amintit cât de puternic mă simţisem când 
doar ce ajunsesem în Walhalla, cum azvârlisem cu 

canapeaua în celălalt capăt al camerei cu o seară în 
urmă. Mă gândisem întruna la asta. 

Ce spusese Hunding despre Walhalla? Că era un 
upgrade? 

Am strâns pumnul. 

Nu ştiu ce m-a apucat. Cred că atunci când mi- 
am dat seama că nici propriul corp nu mai era al 
meu, furia, frica şi incertitudinea din ultimele 
douăzeci şi patru de ore au atins punctul 
culminant. Fusesem smuls din propria viaţă. 
Fusesem ameninţat, umilit şi upgradat cu forța. Nu 
cerusem un apartament. Nu cerusem bicepși. 

Am tras un pumn în perete. 

Pumnul meu a pătruns prin faianță, prin gips 
carton şi printr-un stâlp de patru centimetri pe 
nouă. Am scos mâna. Am întins degetele. Nu părea 
să mi se fi rupt ceva. 

Am privit gaura în formă de pumn pe care o 
făcusem deasupra suportului pentru prosop. 
„Mda”, am mormăit. „Cei de la curăţenie o să mă 
adore”. 

Duşul m-a ajutat să mă liniștesc. Apoi, înfăşurat 
într-un halat de baie pufos pe care erau brodate 
inițialele HV m-am dus la dulap să caut haine. Am 
găsit trei perechi de blugi, trei tricouri verzi (pe 
toate scria PROPRIETATEA HOTELULUI 
WALHALLA), lenjerie de corp, şosete, o pereche 
de pantofi sport în perfectă stare și o sabie vârâtă 
în teacă. De masa de călcat era rezemat un scut 
verde rotund în mijlocul căruia era desenată runa 
aurie a lui Frey. 

Bine. Era clar ce aveam să port. 

A durat vreo zece minute în care am tot încercat 
să-mi dau seama cum să-mi prind teaca sabiei de 
centură. Sunt stângaci. Asta înseamnă că sabia 
venea în dreapta? Săbiile pentru stângaci erau 
diferite de cele pentru dreptaci? 

Am încercat să scot sabia şi era cât pe ce să-mi 
sfâşii pantalonii. O, da, aveam să fac minuni pe 
câmpul de luptă. 

M-am jucat puțin cu sabia. M-am întrebat dacă 
va prinde viață şi îmi va ghida mâna aşa cum se 
întâmplase pe pod, când luptasem cu Surt. Nici 
vorbă. Sabia asta părea o bucată obișnuită de 
metal, care nu prindea viață şi n-avea opţiunea de 
pilot automat. Am reuşit s-o bag la loc fără să-mi 
amputez niciun deget. Mi-am atârnat scutul pe 
spate, aşa cum văzusem la cina de cu o seară în 
urmă că îl poartă războinicii. Cureaua m-a strâns 
de gât gata să mă sufoce. 

M-am uitat din nou în oglindă. 

— Dumneata, domnule, am murmurat, arăţi ca 
un mare imbecil. 

Reflexia nu m-a contrazis. 

Am ieşit să caut micul dejun şi să-l ucid cu 
sabia. 

Capitolul 18 
Lupt vitejeşte cu nişte ouă 


— Uite-l. 

T.J. s-a ridicat și m-a prins de mână. 

— Stai cu noi. Să ştii că ai făcut impresie 
aseară! 

Era îmbrăcat la fel ca în ziua precedentă: o 
Jachetă albastră militară pusă peste un tricou verde 
de-al hotelului, blugi și cizme de piele. 

Lângă el stătea X, care era pe jumătate trol, 
roșcata Mallory Keen şi un tip despre care 
bănuiam că e Gunderson Tare ca Piatra și care 
arăta ca Robinson Crusoe după o cură de steroizi. 
Purta o cămaşă făcută din piei de animal. 
Pantalonii de camuflaj erau zdrenţuiți. Barba îi era 
neîngrijită chiar și după standardele vikinge, 
decorată cu bucăţi de omletă cu brânză. 

Cei patru vecini mi-au făcut loc la masă, chestie 
care m-a făcut să mă simt destul de bine. 

În comparaţie cu sala principală, salonul 
nouăsprezece era de-a dreptul intim. În încăpere 
erau douăsprezece mese, cele mai multe libere. 
Într-un colţ, focul dintr-un șemineu trosnea în faţa 
unei canapele ponosite. De-a lungul celuilalt 
perete era o masă plină cu toate felurile de mic 
dejun la care te-ai fi putut gândi (şi câteva feluri la 
care nu mă gândisem niciodată). 

T.J. şi amicii lui se așezaseră în faţa unei ferestre 
mari cu vedere spre un domeniu vast, îngheţat și 
cu vârtejuri de zăpadă. N-avea niciun sens, 
gândindu-mă că în atriul meu era vară, dar între 
timp mă prinsesem că geografia hotelului eram 
mai ciudată. 

— Ăsta-i Niflheim, mi-a explicat T.J., tărâmul 
gheţurilor. Priveliştea se schimbă zilnic, trecând 
prin cele Nouă Lumi. 

— Cele Nouă Lumi... 

M-am uitat la omletă, întrebându-mă din ce 
sistem solar o fi venit. 

— Tot aud despre cele Nouă Lumi. Mi-e greu să 
cred. 

Mallory Keen și-a suflat zahărul pudră de pe 
gogoaşă. 

— Ai face bine să crezi, bobocule. Am vizitat 
şase până acum. 

— Eu cinci. 

Gunderson Tare ca Piatra a zâmbit, arătându-mi 
unde se afla restul de omletă cu brânză. 

— Desigur, Midgard nu se prea pune. Aia e 
lumea oamenilor. Am fost în Alfheim, Nidavellir, 
Jotunheim... 

— Disney World, a spus X. 

Mallory a oftat. Cu părul ei roşcat, ochii verzi şi 
zahărul pudră din jurul gurii, îmi amintea de Joker, 
doar că erau culorile inversate. 

— Îţi spun pentru ultima oară, cap sec, Disney 
World nu e una dintre cele Nouă Lumi. 

— ȘI atunci de ce i se zice Lume? X a clătinat 
din cap cu îngâmfare, considerând că a câștigat 
disputa, şi şi-a văzut de mâncarea lui, sorbind 
carnea din carapacea unui crustaceu uriaş. 

T.J. şi-a împins farfuria goală la o parte. 

— Magnus, nu ştiu dacă asta te ajută, dar cele 
Nouă Lumi nu sunt, de fapt, planete separate. Sunt 
mai degrabă... dimensiuni diferite, straturi diferite 
ale realităţii, pe care le unește Arborele Lumii. 

— Mulţumesc, am spus. E şi mai confuz. 

A izbucnit în râs. 

— Da, cred că ai dreptate. 

— Arborele Lumii e copacul din sala festivă? 

— Nu, a spus Mallory. Arborele Lumii e mult 
mai mare. O să-l vezi, mai devreme sau mai târziu. 

Suna amenințător. Am încercat să mă concentrez 
pe mâncare, dar mi-era greu, având în vedere că X 
stătea chiar lângă mine şi zdrobea un crab mutant 
scârbos. 

Am arătat spre jacheta lui T.J. 

— E o uniformă din Războiul Civil? 

— E a unul soldat din Divizia cincizeci şi patru 
Massachusetts, prietene. Sunt din Boston, la fel ca 
tine. Am ajuns aici un pic mai devreme. 

Am făcut un calcul. 

— Ai murit în luptă acum o sută cincizeci de 
ani? 

T.J. a rânjit. 

— În atacul asupra Fortului Wagner din 
Carolina de Sud. Tatăl meu a fost Tyr, zeul 
curajului, ai dreptăţii şi al duelului judiciar. Mama 
a fost o sclavă fugară. 

Am încercat să înglobez informaţia asta în noua 
mea viziune asupra lumii: un adolescent din anii 
1860, fiul unei foste sclave şi al unui zeu 
scandinav, lua micul dejun cu mine într-un hotel cu 
mai multe dimensiuni. 

X a râgâit, lucru care m-a readus cu picioarele 
pe pământ. 

— Pe zeii Asgardului! a izbucnit Mallory. Pute! 

— Scuze, a mormăit X. 

— Numele tău e X? am întrebat. 

— Nu. Numele meu real este... 

Omul-trol a spus ceva care a început cu K și a 
continuat timp de treizeci de secunde. 

Gunderson Tare ca Piatra s-a şters de cămaşa lui 
din petice. 

— Vezi? Nimeni nu-l poate pronunţa. De asta îi 
spunem X. 

— X, a încuviinţat X. 

— E una dintre achizițiile lui Sam al-Abbas, a 
spus T.J. X a nimerit la o luptă de câini... una din 
acele lupte ilegale, de unde, din Chicago? a 
întrebat T.J. 

— Chi-ca-go, a confirmat X. 

— Când a văzut ce se întâmplă a înnebunit. A 
făcut locul una cu pământul, i-a snopit în bătaie pe 
pariori, a eliberat animalele. 

— Câinii ar trebui să lupte pentru ei înşişi, a 
spus X. Nu pentru oamenii lacomi. Ar trebui să fie 

sălbatici şi liberi. Nu ţinuţi în cuşti. 

Nu voiam să mă cert cu un tip atât de mare, dar 
nu eram sigur că-mi plăcea ideea unor câini 
sălbatici care luptau pentru ei înșiși. Semănau prea 
mult cu lupii — un animal pe care refuzam să-l 
vestesc. 

— Oricum, a spus T.J., asta s-a transformat într- 
o luptă în toată regula: X împotriva unui grup de 
gangsteri cu arme automate. În cele din urmă l-au 
ucis, dar X a omorât o sumedenie de ticăloși și a 
eliberat o mulțime de câini. Când s-a întâmplat 
asta... Acum o lună. 

X a mormăit ceva şi şi-a văzut mai departe de 
crustaceu. 

T.J. şi-a desfăcut mâinile. 

— Samirah l-a considerat vrednic şi l-a adus 
aici. S-a ales cu niște critici pentru decizia asta. 

Mallory a pufnit. 

— Asta-i puţin spus. Un trol în Walhalla. Cine 
ar putea avea ceva împotrivă? 

— Pe jumătate trol, l-a corectat X. Jumătatea 
mai bună, Mallory Keen. 

— N-a vrut să te supere, X, a spus T.J. Doar că 
prejudecățile dispar greu. Când am ajuns aici, în 
1863, nici eu n-am fost primit tocmai cu brațele 
deschise. 

Mallory a dat ochii peste cap. 

— Dar mai târziu i-ai câştigat cu personalitatea 
ta fermecătoare. Vă jur, faceţi de ruşine etajul 
nouăsprezece. lar acum îl avem şi pe Magnus. 

Gunderson Tare ca Piatra s-a aplecat spre mine. 

— N-o băga în seamă pe Mallory. E o scumpă, 
odată ce treci peste faptul că e sinistră. 

— Taci din gură, Tare ca Piatra. 

Uriașul a chicotit. 

— E morocănoasă pentru că a murit încercând 
să dezamorseze o bombă cu faţa. 

Urechile lui Mallory s-au făcut roşii ca sângele. 

— Nu am... N-a fost... Aaah! 

— Magnus, nu-ţi face griji în legătură cu ce s-a 
întâmplat aseară, a continuat Tare ca Piatra. Lumea 
va uita în câteva decenii. Crede-mă, am mai văzut 
din astea. Eu am murit în timpul invaziei 
vikingilor în estul Angliei, am luptat sub steagul 
lui Ivar Ragnarsson. M-am ales cu douăzeci de 
săgeți în piept protejându-mi şeful de clan! 

— Au, am spus. 

Gunderson a ridicat din umeri. 

— Sunt aici... stai să mă gândesc... de o mie 
două sute de ani. 

M-am holbat la el. În ciuda staturii impunătoare 
şi a  bărbii, Gunderson arăta de cel mult 
optsprezece ani. 

— Cum de n-ai luat-o razna până acum? Şi de 
ce te cheamă Tare ca Piatra? 

I-a pierit zâmbetul. 

— Întâi a doua întrebare... Când m-am născut, 
eram atât de mare, de puternic şi de urât, încât 
mama a spus că arăt de parcă aş fi pe jumătate 
născut, pe jumătate sculptat în piatră. Am rămas cu 
numele ăsta. 

— Şi la fel de urât, a mormăit Mallory. 

— Cât despre ce-ar trebui să faci ca să nu 
înnebuneşti aici... Unii chiar își pierd minţile, 
Magnus. E greu să aştepţi venirea Ragnarok-ului. 
Secretul e să ai mereu o ocupaţie. Sunt multe 
lucruri pe care le poți face. Eu am învăţat 
douăsprezece limbi, inclusiv engleza. Am un 
doctorat în literatură germanică și am învăţat să 
tricotez. 

T.J. a dat din cap. 

— De aceea te-am invitat la micul dejun, 
Magnus. 

— Ca să învăţ să tricotez? 

— Ca să ai ocupaţie! E periculos să petreci prea 
mult timp singur în cameră. Dacă te izolezi, începi 
să te ofileşti. Unii dintre cei care sunt de mult 
aici... 

Şi-a dres glasul. 


112 


— Nu contează. Eşti aici! Vino în fiecare 
dimineaţă până la sfârşitul lumii şi vei fi bine. 

M-am uitat pe fereastră la furtuna de zăpadă. 
Mi-am amintit avertismentul lui Sam cum că 
trebuie să găsesc sabia şi mi-am amintit de 
Nornele care murmurau că peste nouă zile se va 
întâmpla ceva rău. 

— Aţi spus că ați vizitat celelalte lumi. Asta 
înseamnă că puteți părăsi hotelul. 

Au schimbat priviri neliniștite. 

— Da, a spus Gunderson. Dar sarcina noastră 
principală e să așteptăm Ragnarok-ul. Să ne 
antrenăm, să ne antrenăm şi să ne antrenăm. 

— Am mers cu trenul la Disney World, a spus 
X. 

Poate a vrut să fie o glumă. Tenul Omului-Trol 
părea să aibă două nuanțe: de ciment umed şi de 
ciment uscat. 

— Din când în când, a spus T.J., einherjarii sunt 
trimiși în misiuni în cele Nouă Lumi. 

— Să urmărească monștri, a intervenit Mallory. 
Să ucidă uriaşi care ajung în Midgard. Să oprească 
vrăjitoare şi creaturi. Şi, desigur, să se ocupe de 
derbedei... 

— Creaturi? Derbedei? 

— Ideea e că putem părăsi Walhalla doar la 
ordinele lui Odin sau ale şefilor de clan. 

— Dar, ipotetic vorbind, am putea merge înapoi 
pe pământ, în Midgard sau cum i-o fi zicând... 

— Ipotetic, da, a spus T.J. Uite, ştiu că povestea 
cu Nornele te înnebunește, dar nu știm ce 
înseamnă profeția aia. Mai lasă-le şefilor de clan 
ceva timp şi vor hotărî ei ce e de făcut. N-are rost 
să te grăbeşti şi să faci vreo prostie. 

— Să ne ferească zeii, a spus Mallory. Noi nu 
facem niciodată nicio prostie. De exemplu pizza 
din Santarpio la miezul nopţii. Asta nu s-a 
întâmplat. 

— Tacă-ţi gura, femeie, a mârâit Gunderson. 

— Femeie? Mallory a dus mâna la cuțitul de la 
centură. Ai grijă cum vorbeşti, hamster suedez 
explodat. 

— Staţi aşa, am spus. Voi chiar știți cum te poți 
strecura... 

T.J. a tuşit demonstrativ. 

— Scuze, n-am auzit ce-ai spus. Sunt sigur că n- 
ai întrebat nimic care să contravină regulilor. 
Magnus, în primul rând, dacă te-ai întoarce în 
Midgard atât de repede, cum le-ai explica asta 
celor care te-au cunoscut? Toată lumea te crede 
mort. De obicei, dacă ar fi să ne întoarcem, am 
aştepta până când toţi cei pe care i-am cunoscut ar 
fi morţi. E mai uşor aşa. În plus, e nevoie de o 
perioadă de timp, uneori de ani, pentru ca puterea 
ta de einherjar să se dezvolte pe deplin. 

Am încercat să-mi imaginez cum ar fi să aştept 
aici ani de zile. Nu prea aveam prieteni sau rude la 
care să mă întorc. Dar chiar şi aşa, nu voiam să fiu 
prizonier aici — nici să învăţ limbi străine sau să 
tricotez pulovere — pentru eternitate. După ce o 
văzusem pe vară-mea, pe Annabeth, îmi cam 
surâdea ideea de-a o întâlni înainte să moară. lar 
dacă Samirah avea dreptate, iar mama nu se află în 
Walhalla... Voiam s-o găsesc, indiferent unde ar fi 
fost. 

— Dar e posibil să pleci fără permisiune, am 
insistat. Poate nu pentru totdeauna, ci doar pentru 
o vreme. 

T.J. era stânjenit. 

— Walhalla are uși care dau spre toate Lumile. 
Aşa e construit hotelul. Cele mai multe ieşiri sunt 
păzite, dar... bine, există o mulțime de căi spre 
Boston, din moment ce Boston-ul e centrul 
Midgardului. 

M-am uitat la ceilalți. N-a râs nimeni. 

— Serios? 

— Sigur, a spus T.J. E chiar lângă trunchiul 
Arborelui Lumii, cea mai simplă cale de acces spre 

alte lumi. De ce crezi că Boston-ul e numit și 
Buricul pământului? 

— Optimism exagerat? 

— Nu. Muritorii au ştiut dintotdeauna că locul 
ăla are ceva special, chiar dacă n-au ştiut ce 
anume. Vikingii au căutat ani de zile centrul lumii. 
Știau că intrarea în Asgard era în vest. Ăsta e unul 
dintre motivele pentru care au explorat America de 
Nord. Când i-au întâlnit pe amerindieni... 

— Noi le spuneam skraelingi, a spus Tare ca 
Piatra. Nişte luptători fantastici. Mi-a plăcut de ei. 

— ... băştinaşii aveau tot felul de poveşti despre 
cât de puternică era lumea spiritelor în această 
zonă. Apoi, când puritanii s-au stabilit aici... 
Viziunea lui John Winthrop despre strălucitorul 
„oraş de pe deal” n-a fost o simplă metaforă. A 
avut o viziune cu Asgardul, a aruncat o privire spre 
celelalte lumi. lar procesele vrăjitoarelor din 
Salem? A fost o isterie izbucnită din cauza magiei 
care pătrundea în Midgard. Edgar Allan Poe s-a 
născut în Boston. Nu-i o întâmplare că cel mai 
faimos poem al lui a fost despre un corb, unul 
dintre păsările sacre ale lui Odin. 

— Destul! 

Mallory m-a privit dezgustat. 

— Lui T.J. îi va lua o veşnicie să răspundă cu da 
sau nu la o întrebare. Răspunsul e da, Magnus. Poţi 
pleca de-aici, cu sau fără permisiune. 

X a spart un cleşte de crab. 

— Dar n-ai mai fi nemuritor. 

— Mda, a spus T.J. Asta e a doua mare 
problemă. În Walhalla, nu poţi muri — nu de tot. 
Aici învii întruna. E parte din procesul de instruire. 

Mi-am amintit de tipul tras în ţeapă pe hol şi 
târât de lupi. Hunding spusese că-şi va reveni până 
la cină. 

— Dar în afara Valhallei? 

— În cele Nouă Lumi, a spus T.J., eşti tot 
einherjar. Eşti mai rapid şi mai puternic şi mai 
rezistent decât orice muritor obişnuit. Dar dacă 

mori, rămâi mort. Sufletul tău ar putea ajunge în 
Helheim. Sau s-ar putea dizolva pur şi simplu în 
vidul primordial — Ginnungagap. Greu de zis. Nu 
merită riscul. 

— Asta dacă nu... 

Tare ca Piatra şi-a desprins o bucată de ou din 
barbă. 

— Dacă n-a găsit cu adevărat sabia lui Frey, iar 
legendele sunt adevărate... 

— Este prima zi a lui Magnus, a spus T.J. Hai s- 
o lăsăm mai moale. E destul de speriat. 

— Mai rezist, am spus. Despre ce legende e 
vorba? 

În hol, a răsunat un corn. La celelalte mese, 
einherjarii au început să se ridice şi să-și strângă 
farfurule. 

Tare ca Piatra şi-a frecat mâinile cu nerăbdare. 

— Discuţia asta va trebui să mai aştepte. E 
timpul pentru luptă! 

— Timpul pentru luptă, a încuviinţat X. 

T.J. s-a strâmbat. 

— Magnus, probabil că ar trebui să te avertizez 
cu privire la inițierea din prima zi. Să nu te 
descurajezi dacă... 

— O, tine-ți gura, spuse Mallory. Nu strica 
surpriza! 

Mi-a zâmbit cu gura ei plină de zahăr pudră. 

— Abia aştept să-l văd pe băiatul ăsta 
dezmembrat! 

Capitolul 19 


Nu-mi spune Fasolică“. Niciodată! 


Le-am spus noilor mei prieteni că sunt alergic la 
dezmembrări. Au râs și m-au împins spre arena de 
luptă. De asta nu-mi place să-mi fac prieteni noi. 

Câmpul de luptă era atât de mare, că nici nu 
reuşeam să înțeleg foarte clar ce văd clar. 

În vremurile bune când locuiam pe străzi, vara 
obişnuiam să dorm pe acoperișuri. De acolo 
vedeam tot Boston-ul, de la Fenway Park la 
Bunker Hill. Câmpul de luptă din Walhalla era mai 
mare. Aveai la dispoziție cam cinci kilometri 
pătrați de locuri în care să mori, toate în interiorul 
hotelului, ca o curte interioară. 

Pe cele patru laturi se ridicau pereții clădirii — 
ziduri din marmură albă și balcoane cu balustrade 
aurite, de unele erau agăţate bannere, altele erau 
decorate cu scuturi, iar altele dotate cu catapulte. 
Etajele superioare păreau să se piardă în strălucirea 
tulbure a cerului alb-fluorescent. 

În mijlocul câmpului se ridicau niște dealuri 
abrupte.  Pâlcuri de copaci dădeau culoare 
peisajului. Pe margine erau păşuni traversate de un 
râu la fel de lat ca râul Charles. Pe malul râului 
erau presărate câteva localități, poate pentru cei 
care preferau războiul urban. 

Pe sutele de uși din pereţii care înconjurau 
câmpul se scurgeau batalioane de războinici cu 
arme şi armuri strălucitoare în lumina puternică. 
Unii einherjari aveau armuri complete, precum 
cavalerii medievali. Alţii purtau cămăși de zale, 
pantaloni şi cizme de luptă. Câţiva îşi aleseseră 
haine de camuflaj şi arme AK-47. Un tip era 
îmbrăcat doar într-un slip. Se vopsise în albastru și 
era înarmat cu o bâtă de baseball. Pe piept avea 
scris: „Atacă-mă, frate”. 

— Mă simt îmbrăcat necorespunzător, am spus. 

X şi-a trosnit degetele. 

— Nu armura ți-aduce victoria. Şi nici armele. 

Îi era uşor să vorbească. Era mai mare decât un 
stat în toată regula. 

Şi Gunderson Tare ca Piatra avea o abordare 
minimalistă. Se  dezbrăcase până la piele, 
rămânând doar în nişte colanti, dar avea la el două 
securi cu tăiș dublu care arătau periculos. Dacă ar 
fi stat lângă oricine altcineva, Tare ca Piatra ar fi 
părut uriaş. Însă pe lângă X, arăta ca un copilaş... 
Un copil cu barbă, abdomen lucrat şi securi. 

T.J. şi-a prins baioneta de pușcă. 

— Magnus, dacă vrei mai mult decât 
echipamentul de bază, va trebui să-l capturezi sau 
să-l cumperi. La arsenalul hotelului poţi folosi aur 
roşu, dar dau și la schimb. 

— Aşa ai făcut rost de puşcă? 

— Nu, asta e arma cu care am murit. N-o prea 
folosesc. Gloanţele nu prea au efect asupra 
einherjarilor. Îi vezi pe cei cu puşti de asalt? Sunt 
mai mult de formă. Ei sunt cei mai puţin periculoși 
de aici. Dar vezi baioneta asta? E făcută din oţel cu 
topitură de os şi e un cadou de la tatăl meu. Oţelul 
cu topitură de os e foarte bun. 

— Oțel cu topitură de os. 

— Da. O să vezi tu. 

Deja îmi transpira mâna pe sabie. Scutul mi se 
părea mult prea fragil. 

— Deci împotriva căror grupuri luptăm? 

Tare ca Piatra m-a bătut pe spate. 

— Împotriva tuturor! Vikingii luptă în grupuri 
mici, prietene. Noi suntem fraţii tăi de arme. 

— Şi sora ta de arme, spuse Mallory. Deşi unii 
dintre noi sunt doar idioţi de arme. 

Tare ca Piatra a ignorat-o. 

— Nu te îndepărta de noi, Magnus, şi... Ce să-ţi 
ZIC, n-o să fie în regulă. Vei fi ucis repede. Dar 
oricum ar fi, nu te îndepărta de noi. Ne vom arunca 
în luptă și vom ucide cât mai mulți cu putință! 

— Ăsta e planul tău? 

Tare ca Piatra m-a privit chiorâş. 

— Pentru ce îmi trebuie un plan? 

— O, câteodată avem unul, a spus T.J. 
Miercurea exersăm asediul. Ăsta e mai complicat. 
Joia intră în luptă dragonii. 

Mallory şi-a scos sabia și pumnalul. 

— Astăzi e zi de lupte libere. Îmi plac zilele de 
marţi. 

De la o mie de balcoane diferite s-au auzit 
cornuri de luptă. Finherjarii s-au aruncat în bătălie. 

Până în dimineaţa aia nu înţelesesem expresia 
„baie de sânge”. În doar câteva minute, înotam la 
propriu în el. 

Tocmai ajunseserăm pe câmp, când o secure s-a 
ivit de nicăieri şi mi s-a înfipt în scut, lama 
străpungând partea de lemn de deasupra braţului. 

Mallory a țipat şi a azvârlit cuțitul, care s-a 
împlântat în pieptul tipului care aruncase securea. 
Individul a căzut în genunchi, râzând. 

— La fix! 

Apoi s-a prăbușit mort. 

Tare ca Piatra a dat iama în dușmani, iar securile 
lui se roteau, tăiau capete, mâini și picioare, până 
când a ajuns să arate ca un tip care jucase paintball 
doar cu vopsea roşie. Era dezgustător. Şi 
îngrozitor. Şi cea mai deranjantă parte era că 
erinherjarii tratau totul ca pe un joc. Ucideau într-o 
veselie. Mureau de parcă erau avataruri doborâte 
într-un joc video. Nu mi-au plăcut niciodată 
Jocurile video. 

— O, ce aiurea, a bolborosit un tip în timp ce se 
uita la cele patru săgeți care-i ieșeau din piept. 

Altul a țpat: „Te prind eu mâine, Trixie 
înainte să se prăbușească pe-o parte cu o suliță 
între coaste. 

T.J. cânta „Cântecul de luptă al Republicii” în 
timp ce înjunghia și para lovituri cu baioneta. 

X distrugea grup după grup. Din spinare îi 
ieșeau o duzină de săgeți, ca acele unui porc 
spinos, dar nu părea să-l deranjeze. De fiecare dată 

când dădea cu pumnul, un einherjar devenea 
bidimensional. 

Cât despre mine, m-am strecurat complet 
îngrozit, cu scutul ridicat trăgând sabia în urma 
mea. Mi se spusese că aici moartea nu era 
definitivă, dar parcă nu prea îmi venea a crede. O 
mulțime de războinici cu obiecte tăioase sau 
ascuţite încercau să mă omoare. Nu voiam să fiu 
UCIS. 

Am reușit să parez o lovitură de sabie. Am 
respins o suliță cu scutul. Am avut ocazia să 
înjunghii o fată care lăsase garda Jos, dar pur și 
simplu n-am putut s-o fac. 

A fost o greșeală. Securea ei mi-a muşcat din 
coapsă. M-a durut până în gât. 

Mallory a spintecat-o pe fată. 

— Hai, Chase, nu te opri! După un timp te 
obișnuiești cu durerea. 

— Splendid. 

M-am strâmbat. 

— Abia aştept. 

T.J. şi-a înfipt baioneta în apărătoarea coifului 
unui cavaler medieval. 

— Să cucerim dealul ăla! 

A arătat spre o creastă din apropiere, aflată la 
marginea pădurii. 

— De ce? am strigat. 

— Pentru că e un deal! 

— Îi place să cucerească dealuri, a bombănit 
Mallory. A rămas cu asta de pe vremea Războiului 
Civil. 

Înaintam cu greu printre luptători, îndreptându- 
mă spre deal. Coapsa încă mă durea, dar 
sângerarea se oprise. Era normal? 

T.J. şi-a ridicat arma. 

— La atac! a strigat tocmai când o suliță i-a 
trecut prin spate. 

— T.J.! am tipat. 

Mi-a aruncat o privire, a încercat să schiţeze un 
zâmbet, apoi a căzut cu faţa în noroi. 

— Pentru numele lui Frigg! a înjurat Mallory. 
Hai, bobocule! 

M-a apucat de braț şi m-a tras după ea. Mai 
multe sulițe mi-au zburat pe deasupra capului. 

— Faceţi asta zilnic? am întrebat. 

— Nu. Ți-am mai spus — joia sunt dragonii. 

— Dar 

— Hei, Fasolică, ideea e să te obişnuiești cu 
ororile războiului. Crezi că asta e rău? Stai să vezi 
când va trebui să luptăm cu adevărat la Ragnarok. 

— De ce sunt eu Fasolică? Şi T.J. e din Boston. 
EI de ce nu e Fasolică? 

— Pentru că T.J. e mai puţin enervant. 

Am ajuns la marginea pădurii. X şi Tare ca 
Piatra ne acopereau spatele, încetinind hoarda de 
urmăritori. Şi erau deja o hoardă. Toate grupurile 
împrăștiate pe câmpul de luptă încetaseră să se mai 
bată între ele şi ne urmăreau pe noi. Unii arătau 
spre mine. Alţii mă strigau pe nume, și nu într-un 
mod prietenos. 

— Mda, au pus ochu pe tine, a oftat Mallory. 
Când am spus că vreau să te văd eviscerat, n-am 
vrut să spun că-mi doresc să mă aflu în preajma ta. 
Dar ce să-i faci? 

M-am întrebat de ce toată lumea voia să pună 
mâna pe mine. Dar mi-am dat repede seama de ce. 
Eram un boboc. Și normal că ceilalți einherjari se 
aliaseră împotriva mea și a celorlalți nou-veniţi. 
Probabil că Lars Ahlstrom fusese decapitat deja. 
Dede probabil că alerga cu braţele retezate. 
Einherjarii veterani ne ofereau o experiență cât 
mai dureroasă şi înspăimântătoare ca să vadă cum 
ne descurcăm. Asta m-a înfuriat. 

Urcam dealul, adăpostindu-ne când lângă un 
copac, când lângă altul. Tare ca Piatra s-a aruncat 
într-un grup de douăzeci de tipi care ne urmăreau. 
I-a nimicit pe toţi. A izbucnit în râs, cu o sclipire 
de nebunie în priviri. Sângera dintr-o mulțime de 
răni. Un pumnal îi ieşea din piept, chiar deasupra 
inimii. 

— Cum de n-a murit încă? am întrebat. 

— E un berserker”. 

Mallory s-a uitat în spate, cu o expresie pe care 
se putea citi un amestec de dispreţ şi de exasperare 
— şi poate de admiraţie? 

— Idiotul va lupta până când va fi rupt în bucăţi 
la propriu. 

Şi atunci mi-am dat seama. Lui Mallory îi 
plăcea de Tare ca Piatra. Nu faci pe cineva idiot de 
atâtea ori decât dacă eşti topit după el. În alte 
circumstanţe, aş fi tachinat-o, dar cât n-a fost 
atentă s-a auzit o pocnitură. O săgeată 1-a străpuns 
gâtul. 

S-a încruntat la mine, parcă spunându-mi: „E 
numai vina ta”. 

S-a prăbuşit. Am îngenuncheat lângă ea, 
punându-i mâna pe gât. Simţeam cum se scurge 
viaţa din ea. Simţeam artera secționată, bătăile tot 
mai slabe ale inimii, atâtea răni care trebuiau 
vindecate. Am simțit că mi se înfierbântă degetele. 
Dacă aş fi mai avut puţin timp... 

— Ai grijă! a strigat X. 

Am ridicat scutul. O sabie s-a proptit de el. Am 
ripostat, aruncându-l pe atacator de pe deal la vale. 
Mă dureau braţele. Îmi bubuia capul, dar am reușit 
să mă ridic. 

Tare ca Piatra se afla la vreo patruzeci de metri 
mai încolo, înconjurat de o mulțime de războinici 
care îl împungeau cu sulițele şi îl umpleau de 
săgeți. Încă lupta, dar nu mai putea nici el să 
reziste mult. 

X a smuls un AK-47 din mâinile unui tip şi l-a 
lovit cu ea în cap. 

— Du-te, Magnus Fasolică, a spus omul-trol. 
Cucereşte creasta pentru etajul nouăsprezece! 

— Porecla mea nu va fi Fasolică, am murmurat. 
Mă opun! 

Am urcat dealul poticnindu-mă până când am 
ajuns în vârf. M-am sprijinit cu spatele de un stejar 

mare, în timp ce X lovea, plesnea și îi trimitea pe 
vikingi înspre moarte. 

O săgeată m-a lovit în umăr, țintuindu-mă de 
copac. Am simțit că leşin de durere, dar am rupt 
săgeata și m-am eliberat. Sângerarea s-a oprit 
instantaneu. Am simţit rana care mi se închidea, de 
parcă cineva ar fi umplut-o cu ceară fierbinte. 

O umbră a trecut pe lângă mine — ceva mare și 
întunecat, care venea de sus. Mi-a luat o 
milisecundă să îmi dau seama că era un bolovan, 
probabil catapultat dintr-un balcon. Mi-a mai 
trebuit o milisecundă să-mi dau seama unde va 
ateriza. 

Prea târziu. Până să apuc să-l avertizez pe X, 
omul trol și vreo doisprezece einherjari au dispărut 
sub douăzeci de tone de calcar, pe care erau pictate 
cuvintele: „Cu dragoste de la etajul 63”. 

O sută de războinici au rămas uitându-se la 
stâncă. Peste tot în jur erau frunze şi crengi rupte. 
Apoi einherjarii s-au întors spre mine. 

O altă săgeată m-a lovit în piept. Am tipat, mai 
mult de furie decât de durere, și am scos-o. 

— Uau, a comentat unul dintre vikingi. Se 
vindecă rapid. 

— Încercaţi cu o suliță, a sugerat cineva. 
Încercaţi cu două sulițe. 

Vorbeau de parcă nu eram vrednic să mi se 
adreseze, de parcă eram un animal încolțit, cu care 
puteau face experimente. 

Douăzeci sau treizeci de einherjari şi-a ridicat 
armele. Furia din mine a explodat. Am urlat, 
stârnind atâta energie în jur la fel de puternică 
precum unda de șoc a unei bombe. Corzile 
arcurilor s-au rupt. Luptătorii au scăpat săbiile din 
mâini. Suliţe, puşti şi securi au zburat înspre 
Copaci. 

Câmpul de forță a dispărut la fel de repede cum 
a apărut. În jurul meu, o sută de einherjari au 
rămas fără arme. 


123 


Tipul pictat în albastru stătea în primul rând, cu 
bâta de baseball la picioare. Se uita la mine şocat. 

— Ce s-a întâmplat? 

Războinicul de lângă el avea un petec pe ochi şi 
o armură din piele roşie acoperită cu ornamentații 
de argint. Cu mare grijă, s-a aplecat şi şi-a 
recuperat securea căzută. 

— Alf seidr, a spus Petec. Bravo, fiu al lui Frey! 
N-am mai văzut o șmecherie ca asta de secole. Dar 
oţelul cu topitură din os e mai bun. 

Ochii mi s-au încrucişat când am văzut lama 
securii lui îndreptându-se spre faţa mea. Apoi totul 
s-a întunecat. 

Capitolul 20 
Vino în Partea întunecată. Avem tartă 


Am auzit o voce cunoscută: 

— lar ai murit, nu? 

Am deschis ochii. Mă aflam într-un pavilion cu 
nişte coloane de piatră gri. Afară cerul se întindea 
cât vedeai cu ochii. Aerul era rarefiat. Un vânt rece 
mătura pardoseala de marmură, aţâţa focul din 
vatră şi făcea să pâlpâie flăcările din vasele 
dispuse de-o parte şi de alta a podiumului înălțat. 
Trei trepte duceau la un tron dublu, o canapea de 
lemn alb cu două locuri pe care erau sculptate tot 
soiul de forme complicate de animale, păsări și 
ramuri. Canapeaua era căptușită cu blană de 
hermină. Întins pe canapea, mâncând tarte învelite 
în ambalaj argintiu, stătea un tip cu tricou 
imprimat cu Red Sox. 

— Bine-ai venit la Hlhdskyalf! 

A zâmbit, iar buzele i s-au depărtat ca un 
fermoar deschis. 

— Înaltul tron al lui Odin. 

— Tu nu eşti Odin, am spus, folosind procesul 
de eliminare. Tu eşti Loki. 

Tipul a chicotit. 

— Nimic nu scapă intelectului tău pătrunzător. 

— În primul rând, ce căutăm aici? În al doilea 
rând, de ce se numește tronul lui Odin Lid Scalp? 

— Se pronunţă Hlidskyalf. Cu „h” la început şi 
cu „f la sfârșit. Prima literă trebuie pronunţată de 
parcă ţi-ai curăța gâtlejul. 

— Dacă mă gândesc mai bine, nu-mi pasă. 

— Ar trebui. Aici a început totul. Ăsta e 
răspunsul la cea de-a doua întrebare a ta — de ce 
suntem aici. 

A lovit uşor cu mâna locul de lângă el. 

— Serveşte-te. Ia și tu niște tartă. W în 

— Ăăă... nu, mulțumesc. 

— Cum vrei. 

A rupt o bucată din margine şi şi-a aruncat-o în 
gură. 

— Glazura asta violet! Nu ştiu ce gust ar trebui 
să aibă, dar e incredibil de bună. 

Îmi simţeam pulsul bătându-mi puternic în gât, 
ceea ce era ciudat, având în vedere că visam și, 
probabil, eram mort. 

Ochu lui Loki mă nelinişteau. Străluceau la fel 
de puternic că ai lui Sam, doar că Sam își ţinea 
flăcările sub control. Privirea lui Loki pâlpâia 
neliniștită ca focul din vatră, zgândărit de vânt, 
aflat în căutarea unor lucruri pe care să le aprindă. 

— Frey a stat cândva aici. 

A mângâiat blana de hermină. 

— Ştii povestea? 

— Nu, dar... nu e ilegal ca altcineva în afară de 
Odin să stea pe tron? 

— Ba da. Cu excepția lui Odin și a lui Frigg, 
regele şi regina. Ei pot sta aici şi privi oriunde în 
cele Nouă Lumi. Nici nu trebuie să se concentreze 
că găsesc tot ce caută. Dar dacă se așază pe tron 
altcineva... 

A ţâţâit. 

— Magia tronului poate fi un blestem îngrozitor. 
Eu cu siguranţă n-aş risca, dacă acum n-ar fi vorba 
de o iluzie. Dar tatăl tău a făcut-o. A fost clipa lui 
de răzvrătire. 

Loki a muşcat din tarta violet. 

— Întotdeauna l-am admirat pentru asta. 

— ŞI? 

— ȘI în loc să vadă ce căuta, a văzut ce-şi dorea 
cel mai mult. Asta i-a distrus viaţa. Aşa şi-a pierdut 
sabia. E]..., Loki s-a strâmbat. Scuză-mă. 

A întors capul, cu o grimasă de parcă ar fi fost 
gata să strănute. Apoi a scos un strigăt chinuit. 
Când s-a întors spre mine, din cicatricile de pe nas 
îi ieşeau fuioare de abur. 

— Îmi cer scuze, a spus el. Din când în când, 
îmi intră venin în ochi. 

— Venin? 

Mi-am amintit un fragment dintr-un mit. 

— Ai omorât pe cineva. Zeii te-au prins şi te-au 
legat. Era vorba şi de ceva venin la mijloc. De 
fapt, unde ești? 

Mi-a rânjit strâmb. 

— Acolo unde mă aflu mereu. Zeii m-au 
sechestrat ca la carte. Dar nu contează. Din când în 
când mai pot distribui frânturi de esență, ca acum, 
ca să stau de vorbă cu cei mai buni prieteni ai mei! 

— Doar pentru că porţi un tricou cu Sox nu 
înseamnă că suntem prieteni. 

— Mă doare ce-mi spui! 

Ochii îi străluceau. 

— Fiica mea Samirah a văzut ceva la tine. Ne- 
am putea ajuta reciproc. 

— Tu ai poruncit să mă ducă în Walhalla? 

— O, nu. N-a fost ideea mea. Tu, Magnus 
Chase, eşti vânat de mulți. Unii nu sunt la fel de 
fermecători sau folositori ca mine... 

— Ce-ar fi să fii fermecător şi folositor cu fiica 
ta? A fost dată afară din rândul walkiriilor pentru 
că m-a ales pe mine. 

Zâmbetul i-a pierit. 

— Asta fac zeii. Şi pe mine m-au alungat, şi de 
câte ori nu le-am salvat pielea? Nu-ţi face griji în 
privinţa ei. E puternică. Se va descurca. Pentru tine 
îmi fac griji mai mari. 

Un vânt rece s-a stârnit în pavilion, atât de 
puternic că am alunecat câțiva centimetri pe 
pardoseala de piatră lustruită. 

Loki a mototolit ambalajul tartei. 

— Te vei trezi în curând. Înainte să pleci, îţi dau 
un sfat. 

— Bănuiesc că nu pot refuza. 

— Sabia Verii, a spus Loki. Ce a văzut tatăl tău 
când a stat pe acest tron i-a pecetluit soarta. A 
renunțat la sabie, care a ajuns la servitorul și 
mesagerul lui, Skirnir. 

Pentru o clipă, m-am simțit ca pe Podul 
Longfellow, cu sabia care-mi murmura în mână ca 
şi cum încerca să-mi vorbească. 

— Unchiul Randolph a pomenit de Skirnir, am 
spus. Urmașul lui a fost cel care a naufragiat. 

Loki s-a făcut că aplaudă impresionat. 

— lar sabia a rămas acolo o mie de ani, 
așteptând ca cineva s-o revendice — cineva care 
avea dreptul s-o mânuiască. 

— Eu. 

— Ah, dar nu ești singurul care o poate folosi. 
Noi ştim ce se va întâmpla la Ragnarok. Nornele 
ne-au ghicit viitorul. Frey... bietul de Frey, din 
cauza alegerilor pe care le-a făcut, va muri ucis de 
Surt. Stăpânul uriaşilor de foc îl va spinteca 
folosindu-se de propria lui sabie pierdută. 

Am simțit un junghi dureros între ochi, chiar 
acolo unde mă lovise cu securea einherjul care mă 
omorâse. 

— De asta vrea Surt sabia. Ca să fie pregătit 
pentru Ragnarok. 

— Nu numai de-asta. Va folosi sabia pentru a 
pune în mişcare un lanţ de evenimente care să 
grăbească sfârşitul lumii. Dacă nu-l opreşti, în opt 
zile îl va elibera pe fiul meu, Lupul. 

— Fiul tău...? 

Braţele începeau să se evapore. Vederea mi s-a 
înceţoşat. Prea multe întrebări mi se învălmăşeau 
în cap. 

— Aşteptă... la Ragnarok tu n-ar trebui să lupți 
împotriva zeilor? 

— Ba da, dar asta a fost alegerea zeilor, nu a 
mea. Chestia cu soarta, Magnus, e că deşi nu 
putem schimba imaginea de ansamblu, alegerile pe 
care le facem pot modifica detaliile. Așa ne 
răzvrătim împotriva destinului, prin felul în care ne 
lăsăm amprenta. Tu ce vei alege să faci? 

Imaginea a pâlpâit. Pentru o clipă, l-am văzut 
întins pe o lespede de piatră cu braţele în lături, cu 
încheieturile mâinilor şi gleznele legate cu frânghii 

soioase şi zvârcolindu-se de durere. Apoi l-am 
văzut pe un pat de spital, cu o doctoriţă aplecată 
deasupra lui, mângâindu-l pe frunte cu blândeţe. 
Semăna cu Sam la bătrâneţe — buclele de păr negru 
îi ieşeau de sub o basma cărămizie, cu buzele 
strânse de îngrijorare. 

Loki a reapărut pe tron, scuturându-şi 
firimiturile de pe tricoul cu Red Sox. 

— N-o să-ţi spun ce să faci, Magnus. Asta e 
diferenţa dintre mine şi ceilalți zei. O să te întreb 
doar: Când o să ai şansa să te aşezi pe tronul lui 
Odin — iar acea zi se apropie —, vei căuta să afli 
care ţi-e cea mai fierbinte dorinţă, ştiind că asta ți- 
ar putea pecetlui soarta aşa cum s-a întâmplat cu 
tatăl tău? Gândeşte-te la asta, fiu al lui Frey. Poate 
vom mai sta de vorbă, dacă supravieţuiești 
următoarelor opt zile. 

Imaginea din vis s-a schimbat. Loki a dispărut. 
Vasele în care ardea focul au explodat, împrăştiind 
cărbuni încinşi pe podium, iar înaltul tron al lui 
Odin a luat foc. Norii s-au transformat în vălătuci 
de cenușă vulcanică. Deasupra tronului în flăcări, 
doi ochi roşii strălucitori au apărut în fum. 

„TU”. Vocea lui Surt m-a învăluit de parcă ar fi 
tras în mine cu un aruncător de flăcări. „N-AI 
FĂCUT DECÂT SĂ MĂ ŢII PE LOC O VREME. 
AI ATRAS O MOARTE MAI DUREROASĂ, 
MAI DE DURATĂ. 

Am încercat să vorbesc. Căldura mi-a supt 
oxigenul din plămâni. Mi s-au crăpat buzele şi mi 
s-au umplu de băşici. 

Surt a izbucnit în râs. „LUPUL ÎNCĂ MAI 
CREDE CĂ AI PUTEA FI DE FOLOS. EU NU 
CRED. CÂND NE VOM ÎNTÂLNI DIN NOU, 
VEI ARDE, FIU AL LUI FREY. TU ȘI 
PRIETENII TĂI VEŢI FI IASCA MEA. DE LA 
VOI VA PORNI FOCUL CARE VA PÂRJOLI 
CELE NOUĂ LUMP”. 

Fumul s-a îngroșat. Nu puteam respira, nu 
vedeam nimic. 

Am deschis ochii. M-am ridicat, trăgându-mi 
sufletul. Eram în pat, în camera de hotel. Surt 
dispăruse. Mi-am atins fata, dar nu era arsă. N- 
aveam nicio secure înfiptă în cap. Toate rănile din 
bătălie dispăruseră. 

Doar îmi simţeam corpul încordat. Parcă aş fi 
adormit pe nişte şine şi un tren de mare viteză 
tocmai ar fi trecut peste mine. 

Visul dispărea încet. M-am străduit să rețin 
detaliile: tronul lui Odin; Loki şi tartele; fiul meu, 
Lupul; Surt care jurase să incendieze cele Nouă 
Lumi. Chinul de-a da un sens informațiilor era 
chiar mai dureros decât lovitura cu securea. 

Cineva mi-a bătut la uşă. 

Crezând că poate era un coleg de-al meu, am 
sărit din pat şi am fugit să deschid. Am tras de uşă 
brusc şi m-am trezit faţă în faţă cu walkiria 
Gunilla; abia atunci mi-am dat seama că eram doar 
în chiloți. 

S-a înroşit la față. Maxilarul i s-a încordat. 

— Ah! 

— Căpitane Gorila, am spus. Ce onoare. 

Și-a revenit repede, privindu-mă de parcă îşi 
activase privirea cu raze X. 

— Magnus Chase. Ai înviat cu o viteză 
incredibilă. 

După ton, mi-am dat seama că nu se așteptase să 
mă găsească aici. Dar atunci de ce mai ciocănise? 

— Nu mi-am cronometrat învierea, am spus. A 
fost rapidă? 

— Foarte. 

S-a uitat în spatele meu, căutând parcă ceva. 

— Mai sunt câteva ore până la cină. Poate ar 
trebui să-ți fac un tur al hotelului, având în vedere 
că walkiria ta a fost concediată. 

— Adică având în vedere că ai făcut să fie 
concediată. 

Gunilla și-a ridicat mâinile cu palmele în sus. 

— Nu pot să controlez Nornele. Ele hotărăsc 
destinul tuturor. 

— Foarte convenabil. 

Mi-am amintit de vorbele lui Loki: „Alegerile 
pe care le facem pot modifica detaliile. Aşa ne 
răzvrătim noi împotriva destinului”. 

— Eu cum stau? Ai hotărât — pardon, au hotărât 
Nornele — care mi-e soarta? 

Gunilla s-a încruntat. Stătea ţeapănă și părea 
stânjenită. O deranja ceva — poate chiar o speria. 

— La ora asta şefii de clan discută despre 
situația ta. 

Şi-a scos inelul cu chei de la cingătoare. 

— Fă un tur cu mine. Putem sta de vorbă. Dacă 
te înţeleg mai bine, pot pune o vorbă bună pe lângă 
şefii de clan. Asta dacă nu cumva vrei să te 
descurci fără ajutorul meu. Poate ai noroc. Şefii te- 
ar putea condamna să cari bagaje secole întregi. 
Sau să speli vase la bucătărie. 

Ultimul lucru pe care îl doream era să-mi petrec 
timpul cu Gunilla. Pe de altă parte, un tur al 
hotelului îmi putea dezvălui elemente importante, 
cum ar fi ieșirile, în plus, după visul pe care îl 
avusesem, nu voiam să rămân singur. 

Pe lângă toate, îmi puteam imagina câte vase 
murdare trebuiau spălate după trei rânduri 
succesive de meseni. 

— Să facem turul, am spus. Dar mai întâi ar 
trebui să pun nişte haine pe mine. 

Capitolul 21 


Gunilla ia foc și nu e amuzant, 
Bine, e un pic amuzant 


Cel mai important lucru pe care l-am descoperit 
a fost că în Walhalla ai nevoie de GPS. Chiar și 
Gunilla s-a rătăcit prin coridoarele nesfârșite, sălile 
de banchete, grădini şi saloane. 

La un moment dat ne aflam într-un lift de 
serviciu când Gunilla a spus: 

— Aici e zona food court. 

Uşile s-au deschis şi am fost înghițiți de flăcări. 

Mi-a stat inima-n loc. Am crezut că m-a găsit 
Surt. Gunilla a țipat şi s-a retras împleticindu-se. 
Am apăsat pe butoane la întâmplare până s-au 
închis ușile. Apoi am făcut tot posibilul să sting 
focul care-i ardea Gunillei poalele rochiei. 

— Eşti bine? 

Inima încă îmi gonea. Braţele Gunillei erau 
pline de pete roşii fumegânde. 

— Pielea o să mi se vindece, a spus Gunilla. 
Orgoliul, probabil că nu. Acolo... acolo era 
Muspelheim, nu food court-ul. 

M-am întrebat dacă Surt era responsabil de 
micul nostru ocol sau dacă uşile lifturilor din 
Walhalla se deschideau adesea în lumea focului. 
Nu-mi dădeam seama care variantă era mai 
înfricoşătoare. 

Vocea încordată a Gunillei mi-a dat de înţeles că 
avea dureri mari. Mi-am amintit cum m-am aplecat 
asupra lui Mallory Keen când a căzut în luptă și 
mi-am dat seama ce răni avea şi că puteau fi 
vindecate dacă aș fi avut mai mult timp. 

Am îngenuncheat lângă walkirie. 

— Îmi dai voie? 

— Ce vrei să... 

I-am atins braţul. 

Din degete au început să-mi iasă aburi, 
extrăgându-i căldura din piele. Roşeaţa s-a 
estompat. Arsurile au dispărut. Până şi vârful pârlit 
al nasului 1 s-a vindecat. 

Gunilla s-a uitat la mine de parcă mi-ar fi 
crescut coarne. 

— Cum a1...? Tu nu te-ai ars. Cum? 

— Nu știu. 

Mi se învârtea capul de oboseală. 

— Noroc? Viaţă sănătoasă? 

Am încercat să mă ridic, dar m-am prăbuşit 
instantaneu. 

— Uşurel, fiul al lui Frey. 

Gunilla m-a apucat de braţ. 

Uşile liftului s-au deschis din nou. De data asta 
chiar ajunsesem la food court. Ne-a copleșit 
mirosul de pui cu lămâie și pizza. 

— Să mergem mai departe, a spus Gunilla. 
Limpezeşte-ţi mintea. 

Toţi ne priveau cu suspiciune în timp ce 
înaintam împleticindu-ne prin sala de mese, eu 
sprijinindu-mă de conducătoarea walkiruilor, iar 
Gunilla cu rochia zdrențuită încă fumegând. 

Am pornit pe un coridor plin de săli de 
conferință. Într-una dintre ele, un tip într-o 
uniformă de luptă din piele cu ţinte ţinea o 
prezentare în PowerPoint în fața unui grup de 
războinici, explicându-le punctele slabe ale trolilor 
de munte. 

Câteva uşi mai încolo, walkirii cu coifuri 
strălucitoare de petrecere discutau şi mâncau tort și 
îngheţată. Lumânarea de pe tortul aniversar avea 
forma numărului 500. 

— Cred că sunt bine acum, i-am zis Gunillei. 
Mulţumesc. 

Am făcut câțiva paşi clătinându-mă, dar am 
reuşit să rămân în poziţie verticală. 

— Abilităţile tale de vindecare sunt remarcabile, 
mi-a spus Gunilla. Frey e zeul abundenței și al 
fertilităţii, al creşterii şi vitalității — cred că aşa se 

explică. Cu toate astea, eu n-am mai văzut un 
einherjar care să se vindece aşa de repede, 
darămite să-i vindece şi pe alții. 

— Aşa o fi, i-am răspuns. De obicei mi-e greu şi 
să dezlipesc un plasture. 

— Şi imunitatea ta la foc? 

M-am concentrat pe modelele de pe covoare, 
punând un picior în faţa celuilalt. Acum puteam 
merge, dar după ce-i vindecasem Gunillei arsurile 
mă simţeam ca după o pneumonie severă. 

— Nu cred că e imunitate la foc, i-am spus. M- 
am ars de câte ori. Doar că... am o toleranță 
ridicată la temperaturi extreme. Frig. Căldură. 
Acelaşi lucru s-a întâmplat şi pe Podul Longfellow 
când am trecut prin foc... 

Mi-a tremurat vocea. Mi-am amintit că Gunilla 
modificase imaginile și mă făcuse să par un idiot. 

— Dar tu ştii prea bine cum a fost. 

Gunilla n-a dat semne că mi-a înţeles sarcasmul. 
Şi-a mângâiat cu un aer absent unul dintre 
ciocanele de la bandulieră, pe parcă ar fi fost un 
pisoi. 

— Poate că... La începutul creației, au existat 
doar două lumi: Muspelheim şi Niflheim — foc şi 
gheață. Viața s-a ridicat între aceste două extreme. 
Frey e zeul climei moderate şi al anotimpului 
fertil. El reprezintă zona de mijloc. Poate de aceea 
eşti rezistent la căldură și frig. 

A clătinat din cap. 

— Nu ştiu ce să zic, Magnus Chase. A trecut 
mult timp de când n-am mai întâlnit un fiu de-al 
lui Frey. 

— De ce? N-avem voie în Walhalla? 

— O, avem aici nişte copii de-ai lui Frey din 
vremurile de demult. Regii Suediei au fost urmaşii 
lui, de exemplu. Dar aici în Walhalla n-am mai 
văzut un urmaş nou de secole. Întâi de toate pentru 
că Frey face parte din tribul Vanir. 

— Şi asta-i rău? Surt m-a numit odraslă a 
tribului Vanir. 

— Acela n-a fost Surt. 

M-am gândit la visul pe care l-am avut: ochii 
strălucitori din fum. 

— Ba a fost Surt. 

Gunilla părea că avea chef de ceartă, dar a lăsat- 
o baltă. 

— Indiferent dacă a fost sau nu, zeii sunt 
împărțiți în două triburi. Din tribul Aesir fac parte 
în special zeii războiului: Odin, Thor, Tyr şi restul. 
Din tribul Vanir fac parte zeii naturii: Frey, Freya, 
tatăl lor, Njord. Acum am simplificat lucrurile, dar, 
oricum, cu mult timp în urmă, cele două triburi s- 
au războit. Aproape că au distrus cele Nouă Lumi. 
Până la urmă s-au împăcat. S-au căsătorit între ei. 
Şi-au unit forțele împotriva uriaşilor. Chiar şi-așa, 
fac parte din triburi diferite. Unu zei din tribul 
Vanir au palate în Asgard, cetatea de scaun a zeilor 
din tribul Aesir, dar au şi propria lor lume, 
Vanaheim. Atunci când un membru al neamului 
Vanir moare plin de curaj, de obicei nu ajunge în 
Walhalla. Cel mai adesea ajunge în viaţa de apoi a 
tribului Vanir, unde domneşte zeița Freya. 

Mi-a luat un pic să procesez informaţia. Clanuri 
de zei. Războaie. Mă rog. Dar, ultima parte, cea 
despre viața de apoi a tribului Vanir... 

— Vrei să spui că mai există un loc ca Walhalla, 
pentru membrii tribului Vanir, iar eu nu sunt 
acolo? Dacă mama a ajuns acolo? Dacă și eu ar fi 
trebuit să... 

Gunilla m-a luat de braţ. În ochii ei albaştri se 
citea furia. 

— Aşa e, Magnus. Gândeşte-te la ce-a făcut 
Samirah al-Abbas. Nu spun că toți membrii 
tribului Vanir ajung în Folkvanger... 

— Îi urcați într-un Volkswagen? 

— Folkvanger. E numele sălii lui Freya pentru 
cei ucişi. 

— A! 

— Ideea e că ai fi putut ajunge acolo. E mult 
mai firesc. Jumătate din morții vrednici ajung la 

Odin. Cealaltă jumătate la Freya. Face parte din 
înțelegerea la care au ajuns zeii cu mult timp în 
urmă pentru a pune capăt războiului. Așadar, de ce 
te-a adus aici Samirah? Ales din greșeală, ucis 
neonest. Ea e fiica lui Loki, tatăl răului. Nu e de 
încredere. 

Nu ştiam ce să răspund. N-o cunoşteam de mult 
pe Samirah, dar părea drăguță. Pe de altă parte, așa 
părea şi tatăl ei, Loki... 

— Poate te va surprinde, a zis Gunilla, dar te 
cred pe cuvânt. Mă gândesc că n-ai ştiut ce planuri 
are Samirah. 

— Ce planuri? 

A râs cu amărăciune. 

— Să grăbească venirea sfârșitului lumii, 
desigur. Să declanșeze războiul înainte să fim 
pregătiți. Asta vrea Loki. 

Am fost tentat să protestez că Loki îmi spusese 
altceva. Părea mai interesat să-l oprească pe Surt 
să pună mâna pe sabia tatei... Dar am hotărât că n- 
ar fi fost înţelept să-i spun Gunillei că stătusem de 
vorbă cu tatăl răului. 

— Dacă o urăşti pe Sam atât de mult, am spus, 
de ce ai lăsat-o să devină walkirie? 

— N-a fost alegerea mea. Eu le supraveghez pe 
walkirii, dar Odin e cel care le alege. Samirah al- 
Abbas a fost ultima walkirie pe care a ales-o, cu 
doi ani în urmă, în niște... circumstanţe 
neobişnuite. De atunci Tatăl Suprem nu şi-a mai 
făcut apariția în Walhalla. 

— Crezi că Sam l-a ucis? 

Am întrebat-o în glumă, dar pe Gunilla a pus-o 
pe gânduri. 

— Nu cred că Samirah ar fi trebuit să fie 
vreodată walkinie. Cred că lucrează ca spion şi 
sabotor pentru tatăl ei. Izgonirea ei din Walhalla a 
fost cel mai bun lucru pe care l-am făcut vreodată. 

— Uau. 

— Magnus, tu n-o cunoşti. Aici a mai fost odată 
un copil de-al lui Loki. El... nu era ce părea să fie. 

S-a oprit, arătând de parcă cineva i-ar fi jucat 
inima în picioare. 

— Nu contează. Mi-am jurat să nu mă mai las 
păcălită vreodată. Am de gând să întârzii venirea 
Ragnarok-ului cât mai mult posibil. 

Frica 1 se strecurase din nou în glas. Nu părea 
fiica unui zeu al războiului. 

— De ce să-l întârzii? am întrebat. Nu pentru 
Ragnarok vă antrenați cu toții? E ca o mare 
petrecere de absolvire. 

— Nu înţelegi, mi-a răspuns. Vino. Trebuie să-ți 
arăt ceva. Vom trece prin magazinul de suveniruri. 

Când a pomenit de magazinul de suveniruri, mi- 
am imaginat o cămăruță în care se vindeau 
suveniruri ieftine din Walhalla. De fapt, era un 
magazin pe cinci niveluri şi, în acelaşi timp, un 
centru expozițional. Am trecut printr-un 
supermarket, un magazin de haine cu cele mai 
recente modele din moda vikingă şi un magazin 
IKEA (bineînțeles). 

Spațiul expozițional era un labirint de standuri, 
chioşcuri şi ateliere. Nişte bărboşi cu şorturi din 
piele stăteau în fața fierăriilor şi ofereau mostre 
gratuite de vârfuri de săgeți. Erau comercianți 
specializați în scuturi, sulițe, arbalete, coifuri și 
pocale (o mulţime de pocale). În câteva dintre 
standurile de mari dimensiuni se aflau bărci de 
vânzare. 

Mi-am trecut mâna peste coca unei corăbii de 
război de şaisprezece metri lungime. 

— Nu cred că-mi încape în vană. 

— Sunt mai multe lacuri şi râuri în Walhalla, a 
zis Gunilla. La etajul al doisprezecelea se 
organizează Expediția de Rafting Whitewater. Toți 
einherjarii trebuie să ştie cum să lupte atât pe 
mare, cât şi pe uscat. 

I-am arătat un padoc în care erau priponiţi vreo 
doisprezece cai. 

— Şi cu ăştia ce-i? Puteţi călări pe holuri? 

— Desigur, a spus Gunilla. Ne plac animalele. 
Dar observă, Magnus, lipsa armelor. Numărul 
redus de armuri. 

— Glumești, nu? Sunt mii de arme de vânzare. 

— Nu sunt destule, a spus Gunilla. Nu pentru 
Ragnarok. 

M-a condus de-a lungul coridorului cu 
Mărunţişuri Scandinave spre o uşă metalică pe 
care scria: ACCESUL INTERZIS 
PERSOANELOR NEAUTORIZATE. 

A băgat o cheie în broască. 

— Sunt puţini cei cărora le arăt asta. E prea 
tulburător. 

— Sper că nu e tot o perdea de foc? 

— E mai rău. 

În spatele uşii erau niște scări. Apoi, alte scări. 
Apoi, alte scări. Până am ajuns sus am pierdut şirul 
etajelor urcate. Picioarele mele vânjoase de 
einherjar erau moi ca nişte paste prea fierte. 

Până la urmă am ieşit pe un balcon îngust. 

— Asta, a zis Gunilla, e priveliștea mea 
preferată. 

Nu i-am putut răspunde. Eram prea ocupat să nu 
mor de ameţeală. 

Balconul se întinde de jur-împrejurul 
acoperişului de deasupra Sălii celor ucişi. Crengile 
de sus ale copacului Laeradr se ridicau în aer, 
alcătuind o cupolă verde de mărimea Navetei 
Spațiale Pământ din Epcot Center. Înăuntru, jos de 
tot, angajaţii hotelului mişunau pe lângă mese ca 
nişte termite, aranjând sala pentru cină. 

De la marginea exterioară a balconului, 
acoperişul Walhallei, făcut din scuturi de aur care 
străluceau roşii în lumina soarelui de la apus. Mă 
simţeam de parcă stăteam pe suprafața unei 
planete de metal. 

— De ce nu le arăţi asta oamenilor? am întrebat. 
Este... intimidant, bineînţeles, dar e şi frumos. 

— Priveşte aici. 

Gunilla m-a tras într-un punct de unde mă 
puteam uita în jos printre două secțiuni ale 
acoperișului. 

Am crezut c-o să-mi iasă ochii din cap. Mi-am 
amintit de prezentarea pe care ne-o făcuse odată 
profesorul de ştiinţe dintr-a şasea despre 
dimensiunile universului. Ne-a explicat cât de 
mare era Pământul, apoi ne-a spus că era minuscul 
în comparație cu sistemul solar, care, la rândul lui, 
era minuscul în comparație cu galaxia și aşa mai 
departe, până am ajuns să mă simt la fel de 
important ca un fir de praf la subţioara unui purice. 

De jur-împrejurul Valhallei, strălucind până la 
orizont, se întindea un oraş de palate, fiecare la fel 
de mare şi de impresionant ca hotelul. 

— Asgard, a zis Gunilla. Tărâmul zeilor. 

Am văzut acoperișurile făcute din lingouri de 
argint, uşile manufacturate de bronz care erau atât 
de mari încât pe ele putea intra un bombardier B-1, 
turnurile solide de piatră care străpungeau norii. 
Străzile pavate cu aur. Fiecare grădină era mare cât 
Portul Boston. Și întregul oraş era înconjurat de 
metereze albe față de care, prin comparaţie, 
Marele Zid Chinezesc arăta ca gardul unui ţare 
pentru bebeluşi. 

În zare, cel mai mare bulevard al oraşului trecea 
printr-o poartă în zid. Pe cealaltă parte, pavajul se 
dizolva într-o lumină multicoloră — un drum de foc 
în culorile curcubeului. 

— Bifrost, a spus Gunilla. Podul-curcubeu care 
leagă Asgardul de Midgard. 

Auzisem de Podul Bifrost. În cartea mea cu 
mituri pentru copii era desenat un arc în şapte 
culori pastelate, cu iepuraşi fericiţi care dansau la 
poalele lui. Lângă podul la care mă uitam acum nu 
era niciun iepuraș fericit. Era înspăimântător. 
Semăna cu un curcubeu aşa cum o explozie 
nucleară seamănă cu o ciupercă. 

— Numai zeii îl pot traversa, a spus Gunilla. 
Oricine altcineva ar lua foc de cum ar pune 

piciorul pe pod. 

— Dar... noi suntem în Asgard? 

— Desigur. Walhalla e una dintre sălile lui 
Odin. De aceea, în interiorul hotelului, einherjarii 
sunt nemuritori. 

— Deci poţi cobori acolo să-i vezi pe zei, să 
vinzi prăjiturele din ușă în ușă sau orice altceva? 

Gunilla şi-a strâns buzele. 

— Nici acum, când ai Asgardul în faţa ochilor, 
n-ai niciun pic de respect. 

— Nu prea, nu. 

— N-avem voie să vizităm orașul zeilor fără 
permisiunea clară a lui Odin, cel puţin nu până la 
venirea Ragnarok-ului, când vom apăra porțile. 

— Dar poţi zbura. 

— Este interzis să mergi acolo. Dacă aş încerca, 
aş cădea din cer. Nu înţelegi ideea, Magnus. Mai 
uită-te o dată la oraș. Ce vezi? 

Am scanat orașul, încercând să văd dincolo de 
argint, de aur şi de arhitectura impozantă și 
apăsătoare. La o fereastră, draperiile bogate 
atârnau zdrenţuite. De-a lungul străzilor vasele 
pentru foc erau goale, nu ardea niciun foc în ele. 
Statuile dintr-o grădină erau complet năpădite de 
spini. Străzile erau pustii. În nicio casă nu mai 
ardea focul. 

— Unde e toată lumea? am întrebat. 

— Exact. N-aş vinde prea multe prăjiturele. 

— Vrei să spui că zeii au plecat? 

Gunilla s-a întors spre mine, cu ciocanele 
strălucindu-i portocalii în lumina apusului. 

— S-ar putea ca unii să doarmă. Alţii străbat 
cele Nouă Lumi. Unii mai apar, din când în când. 
Adevărul e că nu știm ce se întâmplă. Sunt în 
Walhalla de cinci sute de ani și nu i-am mai văzut 
niciodată pe zei atât de liniștiți, de amorţiţi. În 
ultimii doi ani... 

A rupt o frunză de pe o creangă de jos a 
copacului Lacradr. 

— Acum doi ani ceva s-a schimbat. Walkiruile şi 
şefii de clan au simţit asta. Barierele dintre cele 
Nouă Lumi au început să slăbească. Uriaşii de 
gheaţă şi de foc au început să atace mai des 
Midgardul. Monștrii din Helheim au pătruns în 
lumea celor vii. Zeii s-au retras fără niciun cuvânt. 
Cam pe-atunci a devenit Samirah walkirie — a fost 
ultima dată când l-am văzut pe Odin. Tot atunci a 
murit şi mama ta. 

Un corb se învârtea deasupra noastră. Au mai 
apărut doi. M-am gândit la mama — cum obişnuia 
să glumească pe seama păsărilor de pradă care ne 
urmăreau în drumeţii. „Îşi închipuie că suntem 
morți. Repede, pune-te pe dansat!” 

Acum nu-mi ardea de dans. Îmi venea să 
împrumut ciocanele Gunillei şi să dobor păsările 
cu ele. 

— Crezi că există o legătură între toate lucrurile 
astea? am întrebat. 

— Ştiu doar că... că suntem prost pregătiți 
pentru Ragnarok. Apoi ai venit tu. Nornele rostesc 
avertismente teribile, te numesc Vestitorul 
Lupului. Nu e bine, Magnus. S-ar putea ca 
Samirah al-Abbas să te fi urmărit în toți anii ăştia, 
aşteptând momentul potrivit pentru a te strecura în 
Walhalla. 

— Să mă strecoare? 

— Cei doi prieteni ai tăi de pe pod, cei care te- 
au supravegheat de când ai ajuns pe străzi, 
probabil lucrau pentru ea. 

— Adică Blitz şi Hearth? Sunt boschetari. 

— Zici? Nu ţi se pare ciudat că au avut aşa mare 
grijă de tine? 

Îmi venea să-i spun să se ducă la Helheim, dar, 
într-adevăr, Blitz şi Hearth mi s-au părut mereu un 
pic... neobişnuiţi. Dar când trăieşti pe străzi 
graniţa dintre normal şi anormal e fragilă. 

Gunilla m-a luat de braţ. 

— Magnus, la început n-am crezut, dar dacă cel 
de pe pod chiar a fost Surt, dacă chiar ai găsit 

Sabia Verii... atunci eşti folosit de forțele răului. 
Dacă Samirah al-Abbas vrea să recuperezi sabia, 
atunci tocmai asta nu trebuie să faci. Rămâi în 
Walhalla. Lasă-i pe şefii de clan să-și bată capul cu 
profeția. Jură că aşa vei face şi o să pun o vorbă 
bună pentru tine la şefii de clan. O să-i conving că 
se poate avea încredere în tine. 

— Altfel? 

— Doar atât îți spun: mâine dimineaţă, şefii de 
clan îşi vor anunța decizia în legătură cu ce te 
aşteaptă. Dacă nu putem avea încredere în tine, 
atunci va trebui să luăm măsuri de precauție. 
Trebuie să ştim de partea cui eşti. 

M-am uitat în jos la străzile de aur pustii. Mi-am 
amintit cum mă trăgea Sam Al-Abbas după ea prin 
vidul rece, riscându-şi cariera, pentru că m-a 
considerat curajos. „Ai potenţial, Magnus Chase. 
Nu mă dezamăgi”. Apoi s-a evaporat în sala de 
ospețe pentru că Gunilla a editat materialul filmat. 

Mi-am tras braţul din strânsoarea Gunillei. 

— Ai spus că Frey reprezintă calea de mijloc 
dintre foc şi gheaţă. Poate că n-ar trebui să aleg o 
parte sau alta. Poate că nu vreau să aleg o extremă. 

Expresia Gunilla a devenit glacială. 

— Pot fi un dușman redutabil, Magnus Chase. 
Te mai avertizez o singură dată: dacă urmezi 
planurile lui Loki, dacă vei grăbi venirea 
Ragnarok-ului, te voi distruge. 

Am încercat s-o privesc în ochi şi să ignor că-mi 
bubuia inima în piept. 

— O să ţin minte. 

Dedesubt, cornul care anunţa cina a răsunat în 
sala de mese. 

— Turul s-a încheiat, m-a anunţat Gunilla. De 
acum înainte, n-o să te mai îndrum, Magnus 
Chase. 

A sărit peste marginea balconului și a zburat, 
printre crengi, lăsându-mă să-mi găsesc singur 
drumul înapoi. Fără GPS. 

Capitolul 22 
Prietenii mei cad dintr-un copac 


Din fericire, un berserker prietenos m-a găsit 
rătăcind prin spa-ul de la etajul o sută doisprezece. 
Îşi făcuse pedichiura („Doar pentru că omori 
oameni nu înseamnă că şi picioarele tale ar trebui 
s-o facă!”) şi m-a condus bucuros înapoi la lifturi. 

Când am ajuns în sala de mese, cina era în plină 
desfăşurare. Mi-am croit drum spre X, care era 
uşor de reperat chiar şi în acea mulțime, şi m-am 
alăturat colegilor de la etajul nouăsprezece. 

Am schimbat poveşti despre lupta de dimineaţă. 

— Am auzit că ai folosit alf seidr! a spus Tare ca 
Piatra. Impresionant! 

Aproape uitasem de explozia de energie care le 
smulsese celorlalți armele din mâini. 

— Da... ăăă... ce anume e alf seidr? 

— Magie elfică, a răspuns Mallory. O viclenie 
vrăjitorească a celor din tribul Vanir, nedemnă de 
un războinic adevărat. 

Mi-a tras un pumn în braţ. 

— Deja te plac mai mult. 

Am schiţat un zâmbet, deşi nu ştiam cum 
reuşisem să folosesc magia elfică. Din câte ştiam, 
nu eram elf. M-am gândit cum rezistam la 
temperaturi extreme şi cum o vindecasem pe 
Gunilla în lift... Şi asta era tot alf seidr? Poate că 
mi se trăgea de la faptul că eram fiul lui Frey, deşi 
nu înţelegeam ce legătură ar putea fi între puteri. 

T.J. m-a felicitat că am cucerit culmea dealului. 
X m-a felicitat că am supraviețuit mai mult de 
cinci minute. 

Era plăcut să simt că fac parte dintr-un grup, dar 
n-am fost atent la ce discutau. Încă îmi vâjâia 
capul după turul făcut cu Gunilla şi după visul cu 
Loki pe tronul lui Odin. 

La masa principală, Gunilla îi şoptea din când în 
când ceva lui Helgi, iar managerul mă privea 
încruntat. Mă tot aşteptam să mă strige şi să mă 
pună să-i cojesc boabele de struguri împreună cu 
Hunding, dar bănuiesc că se gândea la o pedeapsă 
mai bună. 

„Mâine dimineaţă”, mă avertizase Gunilla, „va 
trebui să luăm măsuri de precauţie”. 

După cină, doi nou-veniţi au fost primiţi în 
Walhalla. Se putea vedea în imagini că acționaseră 
aşa cum trebuia, plini de curaj. N-a apărut nicio 
Normnă. N-a fost izgonită nicio walkirie acoperită 
de rușine. Nu s-a tras în niciun fund cu săgeți 
chițăitoare. 

În timp ce mulţimea se scurgea din sala de 
mese, T.J. m-a bătut pe umăr. 

— Odihnește-te. Mâine te aşteaptă o altă moarte 
glorioasă! 

— Iupu! 

M-am întors în cameră, dar n-am putut să 
adorm. Mi-am petrecut ore întregi învârtindu-mă 
prin încăpere ca un animal de la grădina zoologică. 
Nu voiam să aştept judecata şefilor de clan de a 
doua zi dimineaţa. Văzusem cât de înţelept 
Judecaseră când au exilat-o pe Sam. 

Dar ce alternativă aveam? Să mă furişez prin 
hotel deschizând uşi la întâmplare în speranţa că 
voi găsi una care să mă ducă înapoi în Boston? 
Chiar dacă reuşeam, n-aveam nicio garanție că mi 
s-ar permite să mă întorc la viața mea de lux, de 
copil al străzii. Gunilla sau Surt sau alt scandinav 
periculos m-ar fi găsit din nou. 

„Trebuie să ştim de partea cui eşti”, mi-a spus 
Gunilla. 

Eram de partea mea. Nu voiam să am de-a face 
cu sfârşitul viking al lumii, dar ceva îmi spunea că 
era prea târziu. Mama murise în urmă cu doi ani, 
cam în aceeaşi perioadă în care se petrecuseră o 
grămadă de alte chestii neplăcute în cele Nouă 
Lumi. La norocul meu, trebuia să existe o legătură. 

Dacă voiam să 1 se facă dreptate mamei — dacă 
voiam să aflu ce s-a întâmplat cu ea — nu puteam 
să mă ascund din nou sub un pod. 

Dar nici nu puteam pierde timpul prin Walhalla, 
luând lecţii de suedeză și urmărind prezentări în 
PowerPoint despre uciderea trolilor. 

Pe la cinci dimineața am renunţat la ideea de a 
mai adormi. M-am dus la baie să mă spăl pe faţă. 
Pe suport atârnau prosoape curate. Gaura din 
perete fusese reparată. M-am întrebat dacă fusese 
reparată prin magie sau dacă vreun amărât 
rezolvase problema ca pedeapsă primită de la şefii 
de clan. Poate că a doua zi urma să acopăr eu cu 
glet pereți de rigips. 

M-am dus în atriu și m-am uitat la stele printre 
crengile copacilor. M-am întrebat la care cer mă 
uitam — la care lume, la care constelații. 

Crengile s-au mișcat. O siluetă întunecată, cu 
înfățișare omenească, a căzut din copac şi mi-a 
aterizat la picioare cu o bufnitură zdravănă. 

— Au! s-a văitat. Gravitaţie ticăloasă! 

Vechiul meu amic Blitz zăcea pe spate, gemând 
şi strângându-și la piept braţul stâng. 

Încă o persoană a aterizat ușor pe iarbă — 
Hearth, era îmbrăcat, ca de obicei, în haine de 
piele neagră și o eșarfă cu dungi, ca o acadea. M-a 
salutat prin semne: „Bună”. 

M-am uitat la ei. 

— Ce... Cum aţi...? 

Pe faţă mi-a apărut un rânjet. N-am fost 
niciodată mai fericit să văd pe cineva. 

— Braţul! a lătrat Blitz. Rupt! 

— În regulă. 

Am îngenuncheat, încercând să mă concentrez. 

— Cred că îl pot vindeca. 

— Crezi? 

— Stai așa... Ţi-ai schimbat înfăţişarea? 

— Te referi la garderobă? 

— Păi, da. 

Nu-l mai văzusem niciodată pe Blitz să arate 
atât de bine. 

Părul lui răvăşit era spălat şi pieptănat pe spate, 
barba tunsă. Sprâncenele unite ca de om primitiv 
erau pensate şi epilate cu ceară. Doar nasul strâmb 
nu-i fusese corectat cu ajutorul cosmeticil. 

Cât despre haine, se pare că Jefuise mai multe 
magazine de lux de pe strada Newbury. Cizmele 
erau din piele de aligator. Costumul de lână neagră 
îi venea ca turnat pe trupul îndesat de un metru 
şaizeci şi cinci şi se potrivea de minune cu tenul 
lui închis la culoare. Pe sub sacou se vedea o vestă 
gri cu model paisley“ şi un ceas de aur cu lanţ, o 
cămașă turcoaz şi o cravată bolo'*. Arăta ca un 
cowboy foarte scund, foarte dichisit şi pus pe rele. 

Hearth a bătut din palme ca să-mi atragă atenţia. 
M-a întrebat prin semne: „Brat. Vindeci?” 

— Corect. Îmi cer scuze. Mi-am pus uşor mâna 
pe braţul lui Blitz. Simţeam fractura de sub piele. 
M-am folosit de voinţă ca s-o vindec. Clic. Blitz a 
tipat când osul a sărit la locul lui. 

— Încearcă să-l mişti, am spus. 

Blitz şi-a mișcat braţul. Durerea de pe chip i-a 
dispărut, făcând loc surprizei. 

— Chiar a funcționat! 

Hearth părea chiar mai şocat. M-a întrebat: 
„Magie? Cum?” 

— Şi eu m-am întrebat, am răspuns. Băieți, nu 
mă înțelegeți greșit, mă bucur să vă văd. Dar de ce 
ați căzut din copacul meu? 

— Puştiule, mi-a zis Blitz, în ultimele douăzeci 
şi patru de ore ne-am căţărat prin Arborele Lumii 
căutându-te. Azi-noapte am crezut că te-am găsit, 
dar... 

— Se prea poate, am spus. Chiar înainte de 
răsăritul soarelui am auzit ceva mișcându-se 
printre crengi. 

Blitz s-a întors spre Hearth. 

— Ți-am spus că am nimerit camera! 

Hearth şi-a dat ochii peste cap şi a făcut niște 
semne, dar prea rapid ca să le înţeleg. 

— O, te rog, a spus Blitz. Ideea ta, ideea mea — 
ce importanță mai are. Bine că suntem aici şi 
Magnus trăieşte! Bine, de fapt e mort. Dar trăieşte. 
Poate că şeful n-o să ne omoare! 

— Şeful? am întrebat. 

Blitz a început să clipească mai des, de parcă 
avea un tic. 

— Da. Trebuie să-ţi mărturisim ceva. 

— De fapt, nu sunteţi boschetari. Seara trecută, 
un şef de clan v-a văzut în filmare și... 

„Filmare?” m-a întrebat Hearth prin semne. 

— Da. „Prin ochii walkirulor”. Mă rog, şeful de 
clan a zis că sunteţi un pitic şi un elf. Bănuiesc — 
am arătat spre Blitz — că tu eşti piticul? 

— Tipic, a bombănit Blitz. Presupui că sunt 
pitic pentru că sunt scund. 

— Deci nu tu eşti piticul? 

A oftat. 

— Ba da. Eu sunt piticul. 

— lar tu... 

M-am uitat la Hearth, dar nu-mi ieșeau vorbele 
pe gură. Petrecusem doi ani alături de tipul ăsta. 
Mă învățase înjurături în limbajul semnelor. 
Mâncaserăm împreună burrito din coşurile de 
gunoi. Ce elf face asta? 

„E-L-F”. Hearth a gesticulat fiecare literă în 
parte. „Uneori, se scrie A-L-F”. 

— Dar... nu arătaţi prea diferit de oameni. 

— De fapt, a spus Blitz, oamenii nu arată diferit 
de pitici şi elfi. 

— Nu-mi vine să cred că purtăm discuția asta, 
dar tu nu eşti așa de scund. Adică, pentru un pitic. 
Poţi trece drept om normal, mic de statură. 

— Cum de fapt a şi fost, a zis Blitz, vreme de 
doi ani. Pitici au înălțimi diferite, la fel ca 
oamenii. Eu sunt un svartalf. 

— Un sfert elf? 

— Of! Destupă-ţi urechile, băiete. Un svarta/j. 
Înseamnă elf negru. Sunt din Svartalfheim. 

— Ăăă... parcă tocmai ai spus că eşti pitic. 

— Elfii negri nu sunt de fapt elfi, puştiule. Ăsta 
e... cum să spun? Un termen impropriu. Suntem o 
categorie de gnomi. 

— Ce să zic, m-ai lămurit. 

Hearth a schițat un zâmbet, ceea ce, în cazul lui, 
era ca şi cum s-ar fi tăvălit pe jos de râs. A 
gesticulat: „Sfert elf”. 

Blitz s-a făcut că nu-l vede. 

— Svartalfii sunt mai înalți decât media piticilor 
din Nidavellir. În plus, suntem al naibii de frumoşi. 
Dar asta n-are importanță acum. Hearthstone şi cu 
mine am venit să te ajutăm. 

— Hearthstone? 

Hearth a încuviințat din cap. „Numele meu 
complet. El este B-L-I-T-Z-E-N”. 

— Puştiuule, nu avem prea mult timp. Te-am 
supravegheat în ultimii doi ani ca să te protejăm. 

— Pentru că v-a cerut-o şeful vostru. 

— Corect. 

— Şi cine e şeful vostru? 

— Asta e... secret. Dar e unul dintre băieții 
buni. E şeful organizației noastre, care se dedică 
amânării sosirii Ragnarok-ului cât mai mult 
posibil. Iar tu, prietene, ai fost proiectul lui cel mai 
important. 

— Deci, lasă-mă să ghicesc... nu lucraţi pentru 
Loki? 

Blitzen şi-a luat un aer indignat. Hearth a 
gesticulat una dintre înjurăturile pe care o 
învăţasem de la el. 

— E nedrept să spui asta, puştiule. 

Blitzen părea cu adevărat rănit. 

— M-am îmbrăcat zi de zi ca un boschetar, timp 
de doi ani, pentru tine. Mi-am ignorat igiena 
personală. Ştii cât a trebuit să stau în baia cu bule 
în fiecare dimineaţă ca să scap de putoare? 

— Îmi pare rău. Deci... aţi lucrat cu Samirah, 
walkiria? 

Hearthstone a mai gesticulat o înjurătură. „Cea 
care te-a adus aici? Nu. Ea ne-a îngreunat 
misiunea”. 

De fapt, a gesticulat doar: „EA. LUAT. TU. 
FĂCUT. DIFICIL. NOI”. Dar mă pricepeam la 
interpretatul semnelor. 

— Nu trebuia să mori, puştiule, a spus Blitzen. 
Treaba noastră era să te protejăm. Dar acum... ei 
bine, eşti un einherjar. Poate că totuși vei reuși. 
Trebuie să te scoatem de aici. Trebuie să găsim 
sabia aia. 

— Să mergem, atunci, am spus. 

— Hai să nu ne certăm, a spus Blitzen. Ştiu că 
acum eşti în raiul războinicilor și totul e foarte nou 
şi interesant pentru tine... 

— Blitz, am spus că merg. 

Piticul a mijit ochii. 

— Dar îmi pregătisem un discurs. 

— Nu e nevoie. Am încredere în tine. 

Ştiţi ce era mai ciudat? Că chiar aveam. 

Poate că Blitzen şi Hearthstone erau niște 
hărțuitori profesioniști, care mă supravegheaseră în 
numele unei organizaţii secrete anti-Ragnarok. 
Poate că se gândiseră să mă protejeze atacându-l 
pe stăpânul uriaşilor de foc cu jucării ieftine de 
plastic. Poate că nici nu făceau parte din aceeaşi 
specie ca mine. 

Dar mi-au fost alături cât am trăit pe străzi. Erau 
cei mai buni prieteni ai mei. Da... Aşa de praf era 
viața mea. 

— Bine, atunci. 

Blitzen şi-a scuturat firele de iarbă de pe vestă. 

— Ne vom căţăra din nou în Arborele Lumii 
înainte să... 

De undeva de mai sus s-a auzit un lătrat puternic 
care a răsunat în toată camera. Un sunet scos parcă 
de un Boston terrier turbat de trei tone care s-a 
înecat cu un os de mamut. 

Hearthstone a căscat ochii. Sunetul a fost atât de 
puternic încât probabil a simțit vibraţiile prin 
pantofi. 

— Zeii atotputernici! 

Blitzen m-a apucat de braţ. Împreună cu 
Hearthstone, m-a scos din atriu. 

— Spune-mi, te rog, puştiule că ştii şi altă ieşire 
din hotelul ăsta. Pentru că nu ne vom folosi de 
copac. 

Un alt lătrat a zguduit camera. Câteva crengi au 
căzut pe jos. 

— Ce... ce-i acolo? am întrebat cu genunchii 
tremurând. 

Mi-am amintit profeția Nornelor, care mă 
numiseră vestitorul răului. 

— E... Lupul? 

— O, mult mai rău, a spus Blitzen. E Veverita. 

Capitolul 23 
Mă reciclez 


Când îți spune cineva: „E Veveriţa”, nu mai stai 
la discuţii. Fugi. Lătratul ăla era suficient să te facă 
să-ți pierzi mințile. 

În drum, am înhăţat sabia primită la hotel. Din 
moment ce purtam pijamalele de mătase verde din 
Walhalla, mă îndoiam că voi avea nevoie de ea. 
Dacă trebuia să lupt cu cineva, ar fi murit de râs 
înainte să scot eu sabia. 

Am țâşnit pe hol unde i-am găsit pe T.J. şi 
Mallory cu ochii cârpiți de somn şi îmbrăcați în 
grabă. 

— Ce s-a auzit? m-a întrebat Mallory încruntată. 
Ce caută la tine în cameră un pitic şi un elf? 

— VEVERIȚA! a țipat Blitzen, trântind uşă în 
urma lui. 

Hearth a spus acelaşi lucru în limbajul semnelor 
— un gest care semăna tulburător de tare cu nişte 
mandibule care sfâşie-n carne. 

T.J. arăta de parcă ar fi fost pălmuit. 

— Magnus, ce-ai făcut? 

— Trebuie să ies din hotel. Acum. Vă rog, nu 
încercaţi să ne opriți. 

Mallory a înjurat într-o limbă care era probabil 
gaelica. Micul nostru grup de pe hol forma o 
adevărată Organizaţie a Națiunilor Unite a 
înjurăturilor. 

— Nu vă vom sta în cale, a spus ea. O să ne 
alegem cu zeci de ani de muncă la spălătorie, dar o 
să vă ajutăm. 

M-am uitat la ea. 

— De ce? Mă ştii de mai puţin de-o zi. 

— Destul cât să-mi dau seama că eşti un idiot, a 
bombănit ea. 

— Ce încearcă să spună, a intervenit T.J., e că 
colegii de etaj se ajută întotdeauna unii pe alții. O 

să vă ajutăm să scăpaţi. 

Uşa camerei mele s-a zgâlțâit. De la plăcuţa cu 
numele au pornit o mulțime de fisuri. O suliță 
decorativă a căzut de pe peretele holului. 

— X! a strigat T.J. Ajutor! 

Uşa Omului-Trol a fost smulsă din ţâțâni. X a 
apărut pe hol, mişcându-se greoi, de parcă ar fi stat 
pregătit la ușă, așteptând să fie chemat. 

— Da? 

T.J. a arătat cu degetul. 

— Uşa lui Magnus. Veveriţa. 

— Bine. 

X s-a îndreptat spre uşă şi s-a proptit cu spatele 
în ea. Uşa s-a zguduit din nou, dar X nu s-a lăsat. 
Dinăuntru se auzeau lătrături furioase. 

Gunderson Tare ca Piatra a ieşit împleticindu-se 
din camera lui, doar cu nişte boxeri cu feţe 
zâmbitoare şi cu securile cu două tăișuri în mâini. 

— Ce se întâmplă? 

S-a uitat urât la Blitz şi Hearth. 

— Să-i omor pe pitic şi pe elf? 

— Nu! a lătrat Blitzen. Nu-i omorî pe pitic şi pe 
elf! 

— Sunt cu mine, am spus. Plecăm. 

— Veveriţa, i-a explicat T.J. 

Gunderson a ridicat din sprâncenele stufoase. 

— Veverița, adică acea veveriță? 

— Acea veveriță, a încuviințat Mallory. lar eu 
sunt înconjurată de idioţi sadea. 

Pe hol a apărut un corb. A aterizat pe cea mai 
apropiată lampă şi a cârâit la mine acuzator. 

— Minunat, a zis Mallory. Corbii i-au simțit pe 
prietenii tăi. Walkiriile nu vor întârzia să apară. 

Dinspre lifturi s-au auzit urletele a şase lupi. 

— Iar ăștia sunt lupii lui Odin, a spus Tare ca 
Piatra. Sunt foarte prietenoși dacă nu intri 
fraudulos în hotel sau dacă nu vrei să pleci fără 
permisiune, caz în care te sfâşie. 

Am lăsat să-mi scape un suspin deloc bărbătesc. 
Puteam accepta să fiu ucis de o veveriță sau de o 

armată de walkirii sau chiar de încă o secure 
înfiptă în cap, dar nu de lupi. Simţeam cum mi se 
înmoaie picioarele. 

— Blitz şi Hearth, am zis cu vocea tremurândă, 
mai este oare vreo alarmă pe care să nu o fi 
declanşat? 

„Nu e corect”, a gesticulat Hearth. „Am evitat 
minele din copac”. 

— Minele din copac? 

Nu eram sigur că l-am înţeles corect. 

Gunderson Tare ca Piatra a ridicat securea. 

— Îi încetinesc eu pe lupi. Mult noroc, Magnus! 

A pornit la atac strigând „„Moarte!”, îmbrăcat în 
boxerii lui cu feţe zâmbitoare. 

Mallory s-a înroşit la față — de jenă sau 
încântare, nu puteam spune. 

— Rămân aici cu X în caz că iese Veveriţa, a zis 
ea. T.J., du-i tu la reciclare. 

— Bine. 

— Reciclare? a întrebat Blitz. 

Mallory şi-a scos sabia. 

— Magnus, nu pot spune că mi-a făcut plăcere. 
Eşti ca o durere în nări”. Acum du-te. 

Uşa camerei s-a cutremurat din nou. Din tavan a 
căzut tencuială. 

— Veveriţa e puternică, a mormăit X. Grăbiţi- 
vă! 

T.J. şi-a fixat baioneta. 

— Să mergem. 

Ne-a condus pe coridor, cu haina de unionist 
trasă peste pijama. Ziceai că doarme cu haina aia 
pe el. În spatele nostru, lupii urlau și Gunderson 
Tare ca Piatra răcnea în vechea limba antică a 
vikingilor. 

În timp ce fugeam, câţiva einherjari au deschis 
uşile să vadă ce se întâmplă. Când l-au văzut pe 
T.J. cu baioneta au intrat la loc. 

Stânga, dreapta, dreapta, stânga — am pierdut 
socoteala virajelor. Pe lângă noi a mai trecut un 
corb, croncănind furios. Am încercat să-l lovesc. 

— Nu, m-a avertizat T.J. Sunt animalele sacre 
ale lui Odin. 

Tocmai treceam de un cot când am auzit o voce: 

— MAGNUS! 

Am făcut greșeala să întorc capul. 

În stânga noastră, la cincisprezece metri 
distanță, Gunilla stătea îmbrăcată în armură 
completă, cu câte un ciocan în fiecare mână. 

— Dacă mai faci un pas, a mârâit ea, te distrug. 

T.J. s-a uitat la mine. 

— Voi trei mergeţi mai departe. Faceţi prima la 
dreapta şi veți găsi un tobogan pe care scrie 
„Reciclare”. Aruncaţi-vă pe el. 

— Dar... 

— N-avem timp. 

T.J. a zâmbit. 

— Du-te şi omoară nişte soldați confederați şi 
pentru mine — sau monștri sau ce-or fi. 

Şi-a îndreptat pușca spre walkyrie, a strigat: 
„Cincizeci şi patru Massachusetts!” apoi a atacat. 

Hearth m-a apucat de braţ și m-a tras după el. 
Blitz a găsit toboganul de reciclare şi a deschis 
capacul. 

— Daţi-i drumul! 

Hearthstone şi-a dat drumul cu capul înainte. 

— Tu urmezi, pușştiule, a spus piticul. 

Am ezitat. Mirosul care ieşea din tobogan mi-a 
amintit de zilele când scotoceam prin pubele. 
Dintr-odată, facilitățile din Hotelul Walhalla nu mi 
s-au mai părut aşa de rele. 

Apoi am auzit urletele lupilor, mai aproape de 
data asta, şi m-am reciclat. 

Capitolul 24 
O sarcină aţi avut și voi 


Se pare că deşeurile reciclabile din Walhalla 
ajungeau pe a patra bază a terenului de baseball 
din Fenway, ceea ce ar explica problemele pe care 
le avea echipa Red Sox cu jucătorii din linia 
ofensivă. 

Hearthstone se pregătea să se ridice când am 
aterizat peste el şi l-am pus la pământ. Până să mă 
adun de-acolo, Blitzen a căzut pe pieptul meu. L- 
am împins de pe mine şi m-am rostogolit mai 
încolo ca să nu mă mai trezesc cu altcineva picând 
din cer peste mine. 

M-am ridicat abia, abia. 

— De ce suntem în Parcul Fenway? 

— Nu mă întreba. 

Blitzen a oftat mohorât. Frumosul lui costum de 
stofă arăta de parcă ar fi trecut prin tractul digestiv 
al unui melc. 

— Se ştie că 1eşirile din Walhalla nu 
funcționează cum trebuie. Măcar suntem în 
Midgard. 

Rândurile de scaune roşii erau goale şi în jur era 
linişte, ceea ce semăna tulburător de mult cu Sala 
de ospeţe a celor ucişi înainte să-și facă einherjarii 
apariția. Terenul era acoperit de prelate înghețate 
care scârțâiau sub paşii noştri. 

Trebuie să fi fost în Jur de şase dimineaţa. La 
est, cerul de-abia începea să se facă gri. Când 
respiram, scoteam aburi. 

— De cine am fugit? am întrebat. Ce fel de 
veveriță mutantă... 

— Ratatosk, a spus Blitz. Năpasta din Arborele 
Lumii. Cine îndrăznește să se caţere pe crengile 
copacului Yggdrasil trebuie, mai devreme sau mai 
târziu, să dea ochii cu monstrul. Consideră-te 
norocos că ai scăpat. 

Hearthstone a arătat spre cerul luminat de 
răsăritul soarelui. A gesticulat: „Soare. Rău pentru 
Blitzen”. 

Blitz a privit printre gene. 

— Ai dreptate. După experiența de pe pod, nu 
mă mai pot expune direct. 

— Ce vrei să spui? 

M-am uitat mai atent la faţa lui. 

— Devii pământiu. 

Blitzen mi-a evitat privirea, dar era foarte clar. 
Avea obrajii de culoarea lutului umed. 

— Poate ai observat, puştiule, că nu prea stau cu 
tine în timpul zilei. 

— Eu... Da. Hearth era în tura de zi. Tu pe timp 
de noapte. 

— Exact. Piticu sunt ființe subterane. Lumina 
soarelui e mortală pentru noi. Atenție, nu e la fel 
de mortală cum este pentru troli. O pot suporta un 
pic, dar dacă stau prea mult afară încep să mă... 
ăăă... pietrific. 

Mi-am amintit de lupta de pe Podul Longfellow, 
de felul în care apăruse Blitzen: pălărie cu boruri 
largi, haină, mănuși, ochelari de soare — o ținută 
ciudată, mai ales în combinație cu indicatorul pe 
care scria FACEŢI LOC RĂŢUȘTELOR. 

— Dacă pui ceva pe tine, vei fi bine? 

— Ajută. Haine groase, protecție solară etc. Dar 
pentru moment — a arătat spre hainele de pe el — nu 
sunt pregătit. Mi-am lăsat pachetul cu haine de 
schimb în Arborele Lumii. 

Hearthstone a gesticulat: „După pod, i s-au 
pietrificat picioarele. Nu umblăm până la lăsarea 
serii”. 

Mi s-a pus un nod în gât. Încercarea lui Blitz şi 
Hearth de a mă proteja pe Podul Longfellow 
fusese ridicolă, dar măcar au încercat. Blitzen îşi 
riscase viața prin simplul fapt că stătuse acolo în 
lumina zilei. 

Chiar dacă aveam multe întrebări, chiar dacă 
viaţa (moartea?) mea era complicată în acel 

moment, faptul că Blitzen era din nou în pericol de 
dragul meu m-a făcut să-mi regândesc prioritățile. 

— Hai să mergem într-un loc întunecos, am 
spus. 

Cea mai la îndemână variantă era Green 
Monster — celebrul zid de blocare a loviturilor, 
înalt cât un bloc cu patru etaje, care se ridica de-a 
lungul terenului exterior din stânga. Mai fusesem 
odată în spatele lui, într-o excursie cu şcoala pe 
când eram în clasa întâi, parcă. Mi-am amintit că 
sub tabela de marcaj erau nişte uși de serviciu. 

Am găsit una descuiată şi ne-am strecurat 
înăuntru. 

Nu era mare lucru de văzut — doar schele 
metalice, o grămadă de cartoane verzi cu numere 
agățate pe pereți şi stâlpii de beton ai stadionului 
tatuaţi dintotdeauna cu graffiti. Însă spaţiul 
îndeplinea o cerință importantă: era întuneric. 

Blitzen s-a aşezat pe o grămadă de saltele şi şi-a 
scos cizmele. Din ele au căzut ghinde. Avea 
ciorapi gri, cu model paisley, ca vesta. 

Şosetele m-au uimit la fel de tare ca lucrurile 
văzute în Walhalla. 

— Blitz, ce-i cu ţinuta asta? Eşti aşa de... 
fercheş. 

S-a umflat în pene. 

— Mulţumesc, Magnus. Nu mi-a fost uşor să 
mă îmbrac ca un boschetar în ultimii doi ani. Fără 
supărare, bineînţeles. 

— Bineînţeles. 

— Aşa mă îmbrac eu de obicei. Ţin foarte mult 
la cum arăt. Recunosc că am o mică pasiune pentru 
modă. 

Hearth a scos un sunet, ceva între un strănut și 
un pufnet. A gesticulat: „Mică?” 

— O, ţine-ți gura! a bombănit Blitz. Cine ţi-a 
cumpărat eşarfa aia, hm? 

S-a întors spre mine căutând să-l susțin. 

— I-am spus lui Hearth că are nevoie de o pată 
de culoare. Haine negre. Păr blond platinat. Eşarfa 

roşie cu dungi iese în evidență, nu crezi? 

— Ăăă... sigur, am spus. Atâta timp cât nu 
trebuie s-o port eu. Eşarfa sau şosetele cu model 
paisley. 

— Nu vorbi prostii. Materialele cu imprimeuri 
ti-ar sta groaznic. 

Blitz s-a uitat la una dintre cizme şi s-a 
încruntat. 

— Despre ce vorbeam? 

— Ce zici să vorbim despre cum m-aţi 
supravegheat în ultimu doi ani? 

Hearth a gesticulat: „Ti-am spus. Şefu'.” 

— Nu e Loki, am spus. E Odin, atunci? 

Blitz a izbucnit în râs. 

— Nu. Capo e chiar mai inteligent decât Odin. 
Îi place să acţioneze în spatele scenei, să rămână în 
umbră. Ne-a desemnat pe noi să te supraveghem 
ŞI... ăăă — şi-a dres vocea — să te ţinem în viaţă. 

—A! 

— Da. 

Blitzen şi-a scuturat ghindele din cealaltă 
gheată. 

— O sarcină am avut şi noi. Şi am dat-o în bară. 
„Tineţi-l în viaţă”, a spus Capo. „Supravegheaţi-l. 
Protejați-l dacă e cazul, dar nu vă amestecați în 
alegerile pe care le face. Are un rol important în 
plan”. 

— În plan. 

— Capo ştie tot felul de lucruri. De exemplu 
viitorul. Face tot posibilul pentru a canaliza 
evenimentele în direcția corectă, pentru a 
împiedica haosul să pună stăpânire pe cele Nouă 
Lumi, care le-ar distruge. 

— Pare un plan bun. 

— Ne-a spus că ești fiul lui Frey. Nu ne-a dat 
detalii, dar a fost foarte insistent: eşti foarte 
important, trebuie să fii protejat. Când ai murit... 
mă rog, mă bucur că te-am găsit în Walhalla. Poate 
că nu e totul pierdut. Acum trebuie să-i dăm 
raportul lui Capo şi să primim noi ordine. 

Hearthstone a gesticulat: „Şi să sperăm că nu ne 
omoară”. 

— Şi asta. 

Blitzen nu părea optimist. 

— Chestia e, Magnus, că până nu vorbim cu 
şeful, nu-ţi pot da prea multe detalii. 

— Chiar dacă am un rol important în plan. 

„De asta nu putem”, a gesticulat Hearth. 

— Dar ce s-a întâmplat după ce am căzut de pe 
pod? Asta puteți să-mi spuneţi? 

Blitz şi-a scos o frunză din barbă. 

— Păi, Surt a dispărut în apă cu tine. 

— Deci chiar a fost Surt. 

— O, da. Trebuie să te felicit. Un muritor care-l 
doboară pe stăpânul uriaşilor de foc? Chiar dacă ai 
murit, tot a fost impresionant. 

— Deci... l-am omorât? 

„De unde atâta baftă?”, a gesticulat Hearth. 

Da, a încuviinţat Blitz. Dar uriaşii de foc nu 
se descurcă în apa rece ca gheaţa. Îmi închipui că 
șocul impactului l-a trimis direct în Muspelheim. 
Şi felul cum i-ai tăiat nasul... A fost genial. O să-i 
ia ceva timp să recapete suficientă putere pentru a 
călători între lumi. 

„Câteva zile”, şi-a dat Hearth cu părerea. 

— Poate mai mult, a spus Blitz. 

M-am uitat când la unul când la celălalt, două 
fiinţe non-umane care discutau despre călătorule 
între lumi aşa cum alţii ar vorbi despre cât durează 
să repari un carburator. 

— Voi aţi scăpat cu bine, evident, am spus. Dar 
Randolph? 

Hearthstone a strâmbat din nas. 

„Unchiul tău. E enervant, dar e bine”. 

Ai salvat vieţi, puştiule, a zis Blitzen. Mulţi 
au fost răniţi, s-au produs multe pagube, dar n-a 
murit niciun muritor — ăăă... cu excepția ta. 
Ultima dată când Surt a vizitat Midgardul, nu s-a 
terminat cu bine. 

„Marele Incendiu din Chicago”, a gesticulat 
Hearth. 

— Da, a confirmat Blitz. În orice caz, exploziile 
din Boston au ajuns la știri. Oamenii încă 
investighează. Se speculează că stricăciumle au 
fost provocate de meteoriți. 

Îmi amintesc că, prima oară, şi eu m-am gândit 
la asta. Şi, mai târziu, m-am întrebat dacă toate 
fuseseră provocate de Surt. 

— Dar zeci de oameni l-au văzut pe Surt pe 
pod! A existat cel puţin o filmare. 

Blitz a ridicat din umeri. 

— Ai fi uimit câte nu văd muritorii. Nu doar 
oamenii. La fel li se întâmplă şi piticilor şi elfilor. 
În plus, uriașii sunt experţi în farmece. 

— Farmece. Bănuiesc că nu te referi la 
cosmetice. 

— Nu. Uriaşii nu se pricep deloc la cosmetice. 
Când spun farmece, mă refer la iluzii. Uriaşii sunt 
magici prin natura lor. Îţi pot manipula simţurile 
chiar şi fără intenție. O dată, un uriaș l-a făcut pe 
Hearthstone să creadă că sunt un facocer şi Hearth 
era să mă ucidă. 

„Nu mai vorbi despre facocer” l-a rugat 
Hearthstone. 

— În fine, a zis Blitz, ai căzut în râu ŞI ai murit. 
Echipa de intervenţie ţi-a recuperat trupul, dar... 

— Trupul meu... 

Hearthstone a scos din buzunarul hainei un 
articol decupat dintr-un ziar și mi l-a întins. 

Mi-am citit necrologul. lată-mă într-o poză 
făcută cu foştii mei colegi în clasa a cincea — cu 
părul în ochi, zâmbind stânjenit de parcă spuneam 
„ce caut eu aici” şi cu un tricou jerpelit cu 
Dropkick Murphys. Nu se spuneau prea multe în 
necrolog. Nimic despre faptul că dispărusem cu 
doi ani în urmă, că locuisem pe străzi, că-mi 
murise mama. Doar atât: „A pierit înainte de 
vreme. În urma lui rămân doi unchi şi o verișoară. 
Va avea loc o ceremonie privată”. 

— Dar corpul meu e aici, am spus, atingându-mi 
pieptul. Am corp. 

— Un corp nou şi îmbunătăţit, a încuviințat 
Blitz,  pipăindu-mi bicepşii admirativ. i-au 
recuperat vechiul corp. Hearth și cu mine am 
scotocit râul la rândul nostru. Nici urmă de Surt. 
Mai rău... nici urmă de sabie. Dacă nu e din nou 
pe fundul râului... 

— E posibil s-o fi găsit Randolph? am întrebat. 

Hearthstone a clătinat din cap. „L-am urmărit. 
Nu e la el”. 

— Atunci Surt are sabia, mi-am dat cu 
presupusul. 

Blitz s-a cutremurat. 

— Hai să nu tragem concluzia asta. Se prea 
poate să fie la un loc cu vechiul tău corp. 

— De ce ar fi acolo? 

Blitz a arătat spre Hearth. 

— Întreabă-l. El e expertul în magie. 

„E greu de explicat prin semne”, a gesticulat 
Hearth. Săbiile magice rămân lângă stăpân. Tu ai 
revendicat-o”. 

— Dar... n-am făcut asta. 

„Ai invocat-o”, a gesticulat Hearth. Tu ai ținut-o 
primul în mână, înaintea lui Surt. Să sperăm că 
asta înseamnă că n-a ajuns la Surt. Nu ştiu de ce n- 
a ajuns şi sabia în Walhalla”. 

— N-aveam sabia în mână când am căzut în râu, 
am spus. Am scăpat-o. 

— A! 

Blitz a dat din cap. Poate de asta. Însă, în mod 
tradițional sabia trebuie să ajungă în mormânt sau 
să fie arsă pe rug, odată cu tine. Așa că există 
posibilitatea să se materializeze lângă trupul tău 
mort. Trebuie să aruncăm o privire în sicriu. 

Mi s-a făcut pielea de găină. 

— Vrei să merg la propria mea înmormântare? 

Hearth a gesticulat: „Nu. Mergem înainte”. 

— După cum scrie în anunţ, a zis Blitz, corpul 
tău poate fi văzut astăzi la firma de pompe 

funebre. Slujba e diseară. Dacă te duci acum, n-o 
să fie nimeni acolo. Nu e deschis încă şi n-o să dai 
peste oameni îndoliați care stau la coadă ca să 
intre. 

— Mulţumesc. 

Blitzen şi-a tras cizmele în picioare. 

— Mă duc să stau de vorbă cu şeful. În drum, o 
să trec prin Svartalfheim şi iau niște haine ca 
lumea împotriva luminii soarelui. 

— O să treci prin lumea elfilor negri? 

— Da. Nu e aşa de greu precum pare. Am 
experienţă, iar Boston-ul este în inima copacului 
Yggdrasil. Aici e uşor să treci dintr-o lume în alta. 
Odată, Hearth şi cu mine am coborât de pe o 
bordură în Kendall Square și am căzut în Niflheim 
din greşeală. 

„Ce rece a fost”, a gesticulat Hearth. 

— Cât sunt eu plecat, a spus Blitz, Hearthstone 
te va duce la firma de pompe funebre. Ne vedem... 
unde? 


„Arlington — cea mai apropiată stație de 
metrou”, a gesticulat Hearth. 
— Bine. 


Blitzen s-a ridicat. 

— Găseşte sabia, pușştiule... Şi ai grijă. Odată 
ieşit din Walhalla, poţi muri oricând. Ultimul lucru 
de care avem nevoie e să-i explicăm şefului de ce 
avem două cadavre ale lui Magnus Chase. 

Capitolul 25 


Directorul firmei de pompe funebre 
mă îmbracă ciudat 


Există şi un avantaj în statul pe străzi: ştiu să fac 
rost de haine gratis. Hearth şi cu mine am căutat 
într-un container cu haine donate de pe 
Charlesgate ca să nu trebuiască să mă plimb prin 
oraş în pijamale. În scurt timp arătam minunat, cu 
blugi prespălați, geacă de vânătoare şi un tricou 
plin de găuri. Semănam mai mult ca oricând cu 
Kurt Cobain, însă mă îndoiesc că Cobain a purtat 
vreodată un tricou pe care să scrie: WIGGLES 
ROCK & ROLL PRESCHOOL TOUR! Cu 
adevărat deranjant aici era faptul că făcuseră 
tricouri de mărimea mea. 

Am ridicat sabia primită la hotel. 

— Hearth, cu asta ce fac? Nu cred că poliţiştilor 
le va plăcea să mă vadă colindând prin oraş cu o 
sabie de un metru. 

„Farmece”, a gesticulat Hearth. Prinde-o la 
curea. 

De cum am prins-o, arma s-a micşorat şi s-a 
transformat într-un lanţ, care nu era cu mult mai 
nepotrivit decât tricoul cu Wiggles. 

— Super, am spus. Acum umilința pe care 
trebuie s-o îndur e completă. 

„Dar e tot sabie”, a gesticulat Hearth. Muritorii 
nu văd lucrurile magice. Între Gheaţă şi Foc se află 
Ceaţa, Ginnungagap. Maschează aparențele. Greu 
de explicat prin semne”. 

— În regulă. 

Mi-am amintit ce-mi povestise Gunilla despre 
lumile care se formează între gheaţă şi foc, şi 
despre faptul că Frey reprezintă zona temperată 
dintre ele. Însă se pare că urmașii lui Frey n-au 
moştenit şi capacitatea de-a înţelege ce naiba 
însemna asta. 


163 


Am recitit necrologul ca să văd care era adresa 
firmei de pompe funebre. 

— Hai să-mi aducem împreună un ultim 
omagiu. 

A fost o plimbare lungă, prin frig. Pe mine nu 
mă deranja temperatura, dar Hearth tremura în 
geaca lui de piele. I se crăpaseră buzele şi 1 se 
descuamau. Îi curgea nasul. Dintre toate cărţile şi 
filmele fantasy pe care le devorasem în gimnaziu, 
rămăsesem cu impresia că elfii erau creaturi nobile 
de o frumuseţe nepământeană. Hearthstone arată 
mai degrabă ca un student anemic care n-a mâncat 
de câteva săptămâni. 

Însă... Am început să observ câteva detalii 
neomenești la el. Avea pupilele reflectorizante, ca 
de pisică. Sub pielea lui translucidă, venele erau 
mai degrabă verzi decât albastre. Şi, în ciuda 
aspectului neîngrijit, nu puţea ca un boschetar 
obişnuit — a transpirație, a alcool, a grăsime 
râncedă. Mirosea mai mult a pin şi a fum. Cum de 
nu-mi dădusem seama? 

Am vrut să-l întreb despre elfi, dar nu poţi 
merge și gesticula în același timp. lar Hearth nu se 
descurca prea bine să citească pe buze din mers. 
De fapt, chestia asta îmi plăcea. Nu puteai face 
mai multe lucruri deodată când discutai cu el. 
Trebuia să te concentrezi în totalitate la asta. Dacă 
toate conversațiile ar fi aşa, îmi închipui că 
oamenii ar spune mai puţine prostii. 

Traversam Copley Square când Hearth m-a tras 
în cadrul uşii unei clădiri de birouri. 

„Gomez”, a gesticulat. „Aşteaptă”. 

Gomez era un polițist care ne ştia din vedere. 
Nu ştia cum mă cheamă, dar dacă îmi văzuse poza 
de curând la ştiri, mi-ar fi fost greu să-i explic de 
ce nu eram mort. În plus, Gómez nu era cel mai 
prietenos tip. 

L-am bătut uşor pe Hearth pe umăr ca să se uite 
la mine. 

— Cum e... acolo de unde te tragi tu? 


164 


Hearth a devenit mai serios. „În Alfheim nu e 
foarte diferit. Doar mai luminos. Nu există 
noapte”. 

— Nu există noapte... niciodată? 

„Nu există noapte. Prima oară când am văzut un 
apus de soare...” 

A ezitat, apoi şi-a desfăcut ambele mâini în faţa 
pieptului de parcă ar fi avut un atac de cord: 
semnul pentru speriat. 

Am încercat să-şi imaginez cum era să trăieşti 
într-o lume unde era mereu zi, pentru ca apoi să 
priveşti soarele care se pierde la orizont, învăluit 
într-o lumină sângerie. 

— Ar fi ciudat, am conchis. Dar n-au și elfu 
lucruri de care le-ar fi frică oamenilor? Cum ar 
fi... alf seidr? 

În ochii lui Hearth s-a aprins o luminiţă. „De 
unde ştii expresia asta?” 

— Ăăă... ieri pe câmpul de luptă, a spus cineva 
că asta am făcut. 

I-am povestit despre explozia care le-a smuls 
războinicilor armele din mâini. 

— Şi când i-am vindecat braţul lui Blitz sau 
când am trecut prin foc pe Podul Longfellow... 
Mă întreb dacă nu era acelaşi tip de magie. 

Lui Hearth îi luă mai mult ca de obicei să 
proceseze ce-i spusesem. 

„Nu sunt sigur”. Gesturile lui erau mai puţin 
ample, mai rezervate. „Alf seidr poate fi multe 
lucruri — de obicei, e o magie pașnică. Vindecare. 
Creştere. Stoparea violenţei. Nu poate fi învățată. 
Nu e ca magia runelor. Ori ai alf seidr în sânge, ori 
nu. Eşti fiul lui Frey. Poate ai moştenit câteva 
dintre abilitățile lui”. 

— Frey este elf? 

Hearth a clătinat din cap. „Frey este stăpânul 
Alfheimului, zeul nostru protector. Cei din tribul 
Vanir sunt apropiaţi de elfi. Zeii din tribul Vanir au 
fost sursa magiei alf seidr”. 

— La timpul trecut? Elfii nu mai vorbesc cu 
copacii, cu păsările şi alte chestii de felul ăsta? 

Hearth a mormăit iritat. A aruncat o privire după 
colţ să vadă ce face polițistul nostru de cartier. 

„În Alfheim nu e aşa”, a gesticulat. De secole 
bune. Aproape nimeni nu se naște cu alf seidr. 
Nimeni nu practică magia. Majoritatea elfilor cred 
că Midgard e un mit. Oamenii trăiesc în castele și 
se îmbracă cu armuri şi pantaloni mulaţi. 

— Poate acum o mie de ani. 

Hearth a dat din cap. „Pe atunci, lumile noastre 
interacționau mai mult. Acum, amândouă s-au 
schimbat. Elfu îşi petrec cea mai mare parte a 
timpului cu ochii pe ecrane, uitându-se la filmuleţe 
amuzante cu zâne când ar trebui să muncească”. 

Nu eram sigur că înţelesesem corect semnele — 
filmuleţe cu zâne? — dar Alfheim semăna 
deprimant de mult cu Midgard. 

— Deci nici tu nu ştii mai multe despre magie 
decât mine, am spus. 

„Nu știu cum era magia pe vremuri. Dar mă 
străduiesc să învăţ. Am renunţat la tot ca să fac 
asta”. 

— Ce vrei să spui? 

S-a uitat din nou după colţ. „Gomez a plecat. Să 
mergem”. 

Nu mi-am dat seama dacă n-a înţeles întrebarea 
sau a hotărât s-o ignore. 

Firma de pompe funebre era aproape de 
intersecția străzilor Washington și Charles, între 
niște case din Bay Village, care păreau pierdute 
printre noii zgârie-nori din beton şi sticlă. Pe firma 
de pe copertină scria: TWINING & FII, SERVICII 
FUNERARE. 

Pe un panou de lângă ușă erau trecute 
următoarele slujbe funerare. Primul pe listă: 
MAGNUS CHASE. Data de azi, de la ora zece 
dimineaţa. Uşa era încuiată. Luminile erau stinse. 

— Am ajuns mai devreme la propria mea 
înmormântare, am spus. Tipic. 

Îmi tremurau mâinile. Gândul că mă voi vedea 
mort era mai tulburător decât moartea în sine. 

— Intrăm prin efracție? 

„O să încerc ceva”, a gesticulat Hearth. 

A scos din buzunarul de la geacă un săculeţ de 
piele. Conţinutul lui a zornăit într-un mod care-mi 
era familiar. 

— Pietre inscripționate cu rune, am ghicit eu. 
Ştii să le foloseşti? 

A ridicat din umeri vrând parcă să spună: „Vom 
afla îndată”. A scos o piatră şi a lovit mânerul ușii 
cu ea. S-a auzit un clic în broască. Uşa s-a deschis. 

— Frumos, am spus. Funcţionează cu orice ușă? 

Hearth a băgat punguta la loc. Nu-i puteam citi 
expresia de pe chip — un amestec de tristeţe şi 
circumspecţie. 

„Învăț”, a gesticulat. „Am mai încercat asta doar 
o dată, când l-am cunoscut pe Blitz”. 

— Cum v-aţi... 

Hearth m-a întrerupt cu un gest. „Blitz mi-a 
salvat viaţa. Poveste lungă. Tu du-te înăuntru. Eu 
voi sta aici de pază. Trupurile oamenilor 
decedați...” S-a cutremurat și a clătinat din cap. 

Cât ajutor! 

În clădirea firmei de pompe funebre mirosea a 
flori ofilite. Covorul roşu ponosit şi lambriurile din 
lemn de culoare închisă făceau locul să semene cu 
un sicriu uriaş. Am înaintat pe hol şi am aruncat o 
privire în prima cameră. 

Era aranjată ca o capelă: trei vitralii pe peretele 
din spate, şiruri de scaune pliante îndreptate spre 
un sicriu deschis aşezat pe un podium. Deja nu-mi 
plăcea nimic din ce vedeam. Nu primisem o 
educaţie religioasă. Întotdeauna m-am considerat 
ateu. 

Aşa că, bineînţeles, pedeapsa mea a fost să aflu 
că eram fiul unei zeități scandinave, să ajung în 
viaţa de apoi vikingă şi să am parte de o ceremonie 
de înmormântare cu sicriul deschis într-o capelă 
multiconfesională de prost gust. Dacă acolo, sus, 

undeva exista un şef al universului, un Dumnezeu 
Atotputernic, cu siguranţă râdea de mine acum. 

La intrarea în încăpere era o fotografie cu mine, 
mare cât un afiş, împodobită cu hârtie creponată 
neagră. Aleseseră aceeaşi imagine din clasa a 
cincea în care arătam ca un fraier, din albumul cu 
fotografii al şcolii. Lângă ea, pe o măsuţă, se afla o 
carte de oaspeţi. 

Am fost tentat să iau pixul şi să scriu primele 
rânduri: „Mersi că aţi venit la înmormântarea mea! 
Magnus”. 

Oricum, cine să vină? Unchiul Randolph? Poate 
Frederick şi Annabeth, dacă mai erau în oraş. 
Foştii mei colegi de acum doi ani? Da, cum să nu. 
Dacă s-ar fi dat gustări, unii dintre foştii mei 
prieteni de pe străzi ar fi venit, dar mie nu-mi păsa 
cu adevărat decât de Blitzen și Hearthstone. 

Mi-am dat seama că amânam ce aveam de făcut. 
Nu mi-am dat seama de cât timp stăteam în pragul 
ușii. M-am forţat să intru. 

Când mi-am văzut propriul chip în sicriu, mi-a 
venit să vomit. 

Nu pentru că eram foarte urât, ci pentru că... ei 
bine, ştiţi cât e de ciudat să-ţi auzi propria voce pe 
o înregistrare? Şi cât e de enervant să te vezi într-o 
fotografie, dacă nu crezi că arăţi bine? OK, 
imaginați-vă cum e să-ţi vezi trupul întins. Atât de 
real, şi totuşi nu eram eu. 

Aveam părul dat cu gel, pieptănat cu o cărare pe 
mijloc. Eram machiat, probabil pentru a ascunde 
tăieturile și vânătăile. Aveam un zâmbet ciudat pe 
care nu l-ați fi putut vedea în viața reală. Eram 
îmbrăcat într-un costum albastru ieftin, cu cravată 
albastră. Uram albastrul. Mâinile îmi erau 
împreunate peste stomac, mascând locul în care 
fusesem rănit de bucata de asfalt topit. 

— Nu, nu, nu. 

M-am prins de marginea sicriului. 

Era atât de nefiresc totul încât am avut senzația 
că măruntaiele mi-au luat din nou foc. 

Am avut mereu o reprezentare a modului în care 
corpul meu ar arăta după moarte. Nu se potrivea cu 
ce vedeam. Am avut o înţelegere cu mama — știu 
că pare înfiorător, dar nu e. M-a pus să-i promit că 
atunci când va muri voi avea grijă să fie incinerată. 
Cenușa aveam s-o împrăștii în pădurea din Blue 
Hills. Dacă muream eu înaintea ei, mi-a promis că 
va face la fel. Nu ne plăcea ideea de-a fi 
îmbălsămaţi, transformați în exponate conservate 
cu ajutorul chimicalelor şi apoi îngropați într-o 
cutie. Voiam să ajungem în lumina soarelui, la aer 
curat, şi să ne dezintegrăm. 

N-am putut să-mi ţin promisiunea făcută mamei. 
lar acum eu aveam parte exact de genul de 
înmormântare pe care nu mi-l dorisem. 

Mi s-au umplut ochii de lacrimi. 

— Îmi pare rău, mamă. 

Îmi venea să răstorn sicriul. Să-i dau foc. Dar 
aveam o misiune. Sabia. 

Dacă era în sicriu, nu se vedea. Mi-am ținut 
respirația şi mi-am trecut mâna de-a lungul 
căptuşelii din interior, ca şi cum aş fi căutat niște 
mărunțiș. Nimic. 

Gândindu-mă că sabia era poate ascunsă de o 
iluzie, mi-am întins brațul deasupra sicriului 
încercând să-i simt prezenţa, așa cum făcusem pe 
Podul Longfellow. Nu tu căldură. Nu tu murmur. 

Singura variantă era să verific sub trup. 

M-am uitat în jos la Magnus 1.0. 

— Îmi pare rău, omule. 

Am încercat să-mi spun că trupul era un obiect 
neînsuflețit, ca o sperietoare. Nu era ceva real. Cu 
siguranță nu eram eu. 

L-am rostogolit pe-o parte. Era mai greu decât 
m-aş fi gândit. 

Dedesubt nu era nimic, doar nişte ace de 
siguranţă cu care era fixat sacoul. Pe o etichetă de 
pe căptușşeala albă scria: 50% SATIN, 50% 
POLIESTER, PRODUS ÎN TAIWAN. 

Am așezat trupul la loc. Părul lui Magnus cel 
mort era ciufulit acum. În partea stângă era ridicat 
ca o floare de streliția. Mâinile nu-mi mai erau 
împreunate şi parcă arătam cuiva degetul mijlociu. 

— Mult mai bine, mi-am zis. Măcar acum 
seamănă cu mine. 

Din spate am auzit o voce spartă: 

— Magnus? 

Aproape am sărit din tricoul pe care-l purtam. 

În pragul uşii stătea verişoara meu Annabeth. 

Capitolul 26 


Hei, ştiu că eşti mort, 
dar ce-ar fi să mă suni cândva 


Chiar dacă n-aş fi văzut-o în parc cu două zile în 
urmă, tot aş fi recunoscut-o. Avea același păr 
blond, ondulat ca în copilărie. În ochii cenușii i se 
citea aceeași determinare — ca şi cum şi-ar fi fixat 
o țintă în depărtare spre care avea de gând să se 
îndrepte pentru a o distruge. Era îmbrăcată mai 
bine ca mine — o geacă de schi portocalie marca 
North Face, blugi negri, cizme de iarnă cu şireturi 
—, dar dacă ne-ar fi văzut cineva împreună ar fi 
crezut că suntem frați. 

S-a uitat la mine, apoi la sicriu. Încet, șocul de 
pe chipul ei a lăsat locul analizei la rece. 

— Ştiam eu, a spus. Ştiam eu că n-ai murit. 

M-a îmbrățișat. După cum probabil am mai 
spus-o, nu sunt un mare fan al contactului fizic, 
dar după toate prin câte trecusem, îmbrățişarea lui 
Annabeth a fost destul ca să mă facă să mă înmol. 

— Da... ăăă... 

Aveam vocea răguşită. M-am desprins din 
braţele ei cât de blând am putut şi am clipit ca să 
scap de lacrimile din ochi. 

— Îmi pare tare bine să te văd. 

S-a strâmbat la vederea cadavrului. 

— Aştepţi să te întreb? Am crezut că eşti mort, 
măgarule. 

Nu m-am putut abţine să zâmbesc. Trecuseră 
zece ani de când mă făcuse ultima oară măgar. Era 
şi timpul. 

— E greu de explicat. 

— Mi-am dat seama de asta. Trupul e un fals? 
Încerci să-i convingi pe toţi că ai murit? 

— Ăăă... nu chiar. Dar e mai bine ca oamenii să 
mă creadă mort. Pentru că... 

„Pentru că sunt mort”, mi-am zis. „Pentru am 
ajuns în Walhalla, iar acum m-am întors cu un pitic 
şi un elf!” Cum aş putea spune asta? 

M-am uitat la uşa capelei. 

— Stai aşa... Ai trecut pe lângă un el... un tip 
când ai intrat? Prietenul meu trebuia să stea de 
pază. 

— Nu. Nu era nimeni acolo. Uşa de la intrare 
era deschisă. 

M-am clătinat. 

— Ar trebui să verific... 

— Uşurel. Nu înainte să-mi dai niște explicații. 

— Sincer... nici nu ştiu de unde să încep. Sunt 
într-o situație oarecum periculoasă. Nu vreau să te 
implic şi pe tine. 

— Prea târziu. 

Şi-a încrucişat braţele. 

— Ştiu ce-i aia o situaţie periculoasă. 

Nu ştiu de ce, dar o credeam. Fram un super- 
războinic renăscut în Walhalla, dar Annabeth încă 
mă intimida. Ținuta ei, încrederea ei de neclintit — 
îmi dădeam seama că trecuse prin lucruri grele, așa 
cum recunoşteam tipii periculoşi din adăposturi. 
Nu puteam s-o expediez. Dar nici nu voiam s-o 
implic în problemele mele. 

— Randolph era să moară pe pod, am spus. Nu 
vreau să păţeşti ceva. 

A râs fără poftă. 

— Randolph — jur că o să-i bag bastonul în... 
Nu contează. N-a vrut să ne explice de ce te-a dus 
pe pod. O ţinea una şi bună că erai în pericol din 
pricina zilei de naștere. A zis c-a încercat să ajute. 
Ceva legat de istoria familiei noastre... 

— Mi-a vorbit despre tata. 

Privirea lui Annabeth s-a întunecat. 

— Nu ţi-ai cunoscut tatăl. 

— Aşa-1. Dar, se pare... 

Am clătinat din cap. 

— Uite ce e, ţi se va părea o nebunie. Doar că... 
există o legătură între ceea ce s-a întâmplat pe pod 

şi ce s-a întâmplat cu mama în urmă cu doi ani, și 
cine e tata. 

I s-a schimbat expresia feţei. Arăta de parcă ar fi 
deschis o fereastră așteptându-se să vadă o piscină 
şi, în schimb, a dat cu ochii de Oceanul Pacific. 

— Magnus... o, zel. 

Zei, am remarcat. La plural. 

A început să se plimbe prin faţa sicriului, cu 
mâinile împreunate de parcă s-ar fi rugat. 

— Ar fi trebuit să-mi dau seama. Randolph 
bătea mereu câmpii despre cât de specială e 
familia noastră, cum reuşim să atragem atenția. 
Dar n-am știu că tu... 

A înlemnit, apoi m-a apucat de umeri. 

— Îmi pare rău că n-am ştiut mai demult. Te-aș 
fi putut ajuta. 

— Ăăă... nu sunt sigur... 

— Diseară, după înmormântare, tata se întoarce 
în California cu avionul, a continuat. Eu mă 
gândeam că merg cu trenul la New York, dar 
şcoala poate să mai aştepte. Acum înțeleg. Te pot 
ajuta. Știu un loc unde vei fi în siguranţă. 

M-am desprins din strânsoare. 

Nu eram sigur ce știa Annabeth sau ce credea că 
ştia. Poate că ştia despre cele Nouă Lumi. Poate se 
referea la cu totul altceva. Dar fiecare nerv din 
corp mă avertiza să nu-i spun adevărul. 

Apreciam că s-a oferit să mă ajute. Îmi dădeam 
seama că e sinceră. Totuşi... cuvintele acelea: 
„Știu un loc unde ai fi în siguranță”. Nimic nu 
activează mai tare impulsul de fugă al unui copil al 
străzii decât astfel de vorbe. 

Încercam să-mi dau seama cum să explic asta 
când Hearthstone a apărut împleticindu-se în ușa 
capelei. Avea ochiul stâng umflat şi închis. Dădea 
din mâini atât de disperat încât de-abia am înţeles 
semnele: „GRĂBEŞTE-TE. PERICOL”. 

Annabeth s-a întors, urmărindu-mi privirea. 

— Cine... 

— E prietenul meu, am spus. Trebuie neapărat 
să plec. Ascultă, Annabeth... I-am luat mâinile 
într-ale mele. Trebuie să fac asta singur. E ceva... 
eca o... 

— Misiune? 

— Am vrut să spun pacoste, dar, da, merge şi 
misiune. Dacă vrei cu adevărat să mă ajuţi, te rog, 
prefă-te că nu m-ai văzut. Mai târziu, după ce se va 
sfârşi, te voi căuta. Îți voi explica totul, îţi promit. 
Dar acum, trebuie să plec. 

A suspinat. 

— Magnus, probabil că ţi-aş putea fi de folos. 
Dar... 

Şi-a băgat mâna în buzunarul gecii şi a scos o 
bucată de hârtie împăturită. 

— De curând am aflat pe pielea mea că uneori 
trebuie să fac un pas în spate și să-i las pe ceilalți 
să-şi vadă de propriile misiuni, Chiar şi când e 
vorba de oameni la care ţin. la asta măcar. 

Am despăturit hârtia. Era unul dintre fluturașii 
pe care ea și unchiul Frederick îi împărțiseră prin 
oraş încercând să mă găsească. 

— Al doilea număr de telefon e al meu. Sună- 
mă. Dă-mi de veste când eşti bine sau dacă te 
răzgândeşti şi... 

— O să sun. 

Am sărutat-o pe obraz. 

— Eşti grozavă. 

A oftat. 

— Tu tot un măgar ai rămas. 

— Ştiu. Mulţumesc. Pa. 

Am luat-o la fugă spre Hearthstone, care ţopăia 
de nerăbdare. 

— Ce s-a întâmplat? l-am întrebat. Unde ai fost? 

El o luase deja la fugă. M-am luat după el, am 
ieșit din firma de pompe funebre şi am pornit-o 
spre nord, pe strada Arlington. Cu toată viteza de 
care erau în stare picioarele mele puternice de 
einherjar de-abia mă puteam ține după el. Am 

descoperit că atunci când vor elfii pot alerga foarte 
repede. 

Am ajuns la scările de la stația de metrou exact 
în acelaşi moment cu Blitzen. l-am recunoscut 
pălăna cu boruri largi şi haina pe care le purtase pe 
Podul Longfellow. Acum avea şi nişte ochelari de 
soare mai mari, o mască de schi, mănuși din piele 
şi o eşarfă. În mâna dreaptă avea o geantă neagră 
de pânză. M-am gândit că voia să dea impresia că 
e Omul invizibil care merge la bowling. 

— Ho, ho, ho! 

Blitz l-a prins pe Hearth împiedicându-l să 
ajungă sub roțile mașinilor. 

— Ce-ai păţit la ochi? Aţi găsit sabia? 

— N-avem sabia, am răspuns cu răsuflarea 
întretăiată. Cu ochiul lui... habar n-am... ceva 
legat de pericol. 

Hearth a bătut din palme ca să ne atragă atenția. 

„Knock-out”, a gesticulat. „Fata a sărit de la 
etajul firmei de pompe funebre. A aterizat pe mine. 
M-am trezit pe alee”. 

— O fată în firma de pompe funebre? l-am 
întrebat încruntat. Te referi la Annabeth? E 
verişoara mea. 

A clătinat din cap. „N-a fost ea. Cealaltă fată. 
Era...” Mâinile 1 s-au oprit din gesticulat când a 
observat geanta lui Blitz. 

Hearth s-a tras înapoi, clătinând din cap 
neîncrezător. „L-ai adus şi pe el?” Semnele au fost 
clare, aşa că am ştiut că n-am înţeles greșit. 

Blitz a ridicat geanta. Era imposibil să-i ghicești 
expresia sub toate lucrurile care îl protejau de 
soare, dar vocea îi era gravă. 

— Da. Ordinele lui Capo. Să le luăm pe rând. 
Magnus, verişoara ta a fost la firma de pompe 
funebre? 

— E în regulă. 

Am rezistat impulsului de a-l întreba de ce se 
afla un el în geanta de bowling. 

— Annabeth n-o să sufle o vorbă. 

— Dar... a fost şi o altă fată acolo? 

— N-am văzut-o. Presupun că m-a auzit intrând 
şi a urcat la etaj. 

Piticul s-a întors spre Hearth. 

— Apoi a sărit pe fereastra de la etaj, te-a 
doborât şi a fugit? 

Hearth a dat din cap că da. „Sigur căuta sabia”. 

— Crezi că a găsit-o? l-a întrebat Blitz. 

Hearth a clătinat din cap. 

— De unde ştii? l-am întrebat. 

„Pentru că e acolo, uite-o”. 

Hearth a arătat de partea cealaltă a străzii 
Boylston. La jumătate de kilometru distanță, pe 
strada Arlington, era o fată cu jachetă maro şi batic 
verde care mergea cu viteză. Am recunoscut 
baticul. 

Ochiul umflat al lui Hearth i se datora lui 
Samirah al-Abbas, fosta mea walkirie. 


176 


Capitolul 27 


Să jucăm frisbee cu arme tăioase! 


Sam a traversat strada Beacon prin partea 
nordică a parcului, îndreptându-se spre pasarela de 
peste Storrow Drive. 

— Unde se duce? am întrebat. 

— La râu, desigur, a răspuns Blitz. Ţi-a 
controlat trupul la firma de pompe funebre... 

— Ai putea să reformulezi, te rog? 

— N-a găsit sabia. Acum verifică râul. 

Sam a urcat rampa în spirală a pasarelei. S-a 
uitat peste umăr înspre noi şi a trebuit să ne 
ascundem în spatele unui morman de zăpadă 
murdară. Vara, când sunt mulți turişti, ne-ar fi fost 
mai uşor s-o urmărim fără să atragem atenția. 
Acum, trotuarele erau aproape pustii. 

Blitzen şi-a aranjat ochelarii negri. 

— Nu-mi place. În cel mai bun caz a fost 
trimisă de walkirii, dar... 

— Nu, i-am răspuns. A fost alungată din 
rândurile walkirulor. 

Le-am povestit cum a fost totul cât timp am stat 
ghemuiţi în spatele mormanului de zăpadă. 

Hearth părea înfricoşat. Ochiul lui umflat 
căpătase culoarea broscoiului Kermit. „Fiica lui 
Loki?” a gesticulat. „E în slujba lui”. 

— Nu ştiu, am spus. Nu-mi prea vine-a crede. 

„Pentru că te-a salvat?” 

Nu ştiam sigur. Poate că nu voiam să cred că era 
de partea răului. Poate că mă afectaseră vorbele lui 
Loki: cu siguranţă sunt de partea ta! 

Am arătat cu degetul spre ochiul lui Hearth şi 
am făcut semnul pentru P de la „permisiune”. I-am 
atins pleoapa. Vârful degetului mi s-a încălzit. 
Vânătaia a dispărut. 

Blitz a chicotit. 

— Eşti tot mai priceput, Magnus. 

Hearthstone mi-a luat mâna. Mi-a studiat vârful 
degetelor căutând parcă urmele magiei. 

— Mă rog. 

Mi-am tras mâna, un pic jenat. Ultimul lucru pe 
care mi-l doream era să fiu Magnus Chase, 
paramedicul viking. 

— Ne scapă Sam. Să mergem. 

Sam o luase în aval, pe pista de jogging 
Esplanade. Am traversat pasarela. Sub noi, 
mașinile înaintau bară la bară, claxonând fără 
încetare. Judecând după toate utilajele şi luminile 
intermitente de pe Podul Longfellow, aglomerația 
din trafic probabil că era din cauza mea. După 
lupta cu Surt, podul fusese închis circulației. 

Cât timp am urcat rampa în spirală spre 
Esplanade n-am mai văzut-o pe Sam. Am trecut pe 
lângă locul de joacă. M-am gândit că o s-o vedem 
undeva pe pistă, dar dispăruse. 

— Minunat, n-am ce zice, am spus. 

Blitz s-a îndreptat şchiopătând spre locul 
umbros de lângă chioşcul cu gustări care era 
închis. Geanta de bowling părea grea. 

— Te simţi bine? l-am întrebat. 

— Mi s-au cam pietrificat picioarele. Nu-ţi face 
griji. 

— Ăsta pare un motiv de îngrijorare. 

Hearth se foia fără astâmpăr. „Mi-ar fi plăcut să 
am un arc. Aş fi tras în ea”. 

Blitzen a clătinat din cap. 

— Vezi-ți de magia ta, prietene. 

Gesturile pe care le făcea Hearth erau repezite 
pentru că era nervos. „Nu pot să-ți citesc pe buze. 
E greu şi cu barba. Dar cu masca de schi e 
imposibil”. 

Blitz a lăsat jos geanta de bowling, apoi a 
început să gesticuleze în timp ce vorbea. 

— Hearth e foarte priceput cu runele. Ştie mai 
multă magie cu rune decât orice alt muritor în 
viaţă. 

— Când zici muritor, te referi la om? am 
întrebat. 

Blitz a pufnit. 

— Oamenii nu sunt singura specie de muritori. 
Mă refer la oameni, gnomi sau elfi. Uriaşii nu pot 
fi luaţi în seamă — sunt ciudaţi. Sau zeii, evident. 
Sau ghicitorii care trăiesc în Walhalla. N-am 
înțeles niciodată ce sunt ăştia. Dar Hearthstone e 
cel mai bun magician dintre toți membrii celor trei 
specii de muritori! Mă rog, e chiar singurul 
magician, din câte ştiu eu. E ultima fiinţă din 
ultimele secole care s-a dedicat magiei. 

„Mă faci să roşesc”, a gesticulat Hearthstone, 
deşi se vedea clar că n-a roșit. 

— Ce vreau să spun e că ai talent, i-a zis Blitz. 
Cu toate astea, tu vrei să fii arcaș! 

„Elfu au fost arcaşi iscusiţi!” a protestat Hearth. 

— Acum o mie de ani! 

Blitzen şi-a lovit mâna de două ori între degetul 
mare și arătător, semn care înseamnă „enervat”. 

— Hearth e un romantic. Tânjeşte după 
vremurile de demult. E genul de elf care merge la 
festivalurile renascentiste. 

Hearth a mormăit. „Am fost o singură dată”. 

— Băieți, trebuie s-o găsim pe Sam. 

„N-are rost”, a gesticulat Hearth. „O să caute în 
râu. Las-o să piardă timpul. Am căutat noi deja”. 

— Dacă n-am văzut sabia? a întrebat Blitz. 
Dacă are ea o altă modalitate de-a o găsi? 

— Nu e în râu, am spus. 

Blitz şi Hearth s-au uitat la mine. 

— Eşti sigur? a întrebat Blitz. 

— Da... Nu mă întreba cum, dar acum că mă 
aflu mai aproape de apă... 

M-am uitat la râul Charles, la valurile cenușii 
care purtau bucăţi de gheaţă. 

— Am aceeaşi senzaţie pe care am avut-o când 
am stat lângă sicriu. E o senzaţie de gol, ca atunci 
când scuturi o cutie şi-ţi dai seama că nu e nimic în 
ea. Pur şi simplu ştiu că sabia nu e prin preajmă. 

— Scuturi o cutie, a gândit Blitzen cu voce tare. 
Bine. Oare ne poţi îndruma spre cutiile pe care ar 
trebui să le scuturăm? 

— Ar fi bine, a zis Samirah al-Abbas. 

A atacat din spatele chioşcului şi mi-a tras un 
picior în piept proiectându-mă într-un copac din 
spate. Plămânu mi s-au compactat ca nişte pungi 
de hârtie. Până mi s-a limpezit privirea, Blitzen 
zăcea lângă un zid. Pietrele cu runele din punguţa 
lui a Hearth erau împrăștiate pe trotuar și Sam îl 
ameninţa cu securea. 

— Opreşte-te! am vrut să țip, dar n-am reușit 
decât să scot un şuierat. 

Hearth s-a ferit de secure şi a încercat s-o atace. 
Sam l-a aruncat peste cap cu o mișcare de judo. 
Hearth a aterizat pe spate. 

Blitzen a încercat să se ridice. Pălăria îi era 
răsucită într-o parte. Ochelarii îi zburaseră de pe 
ochi şi pielea din jurul lor începea să capete o tentă 
cenuşie în lumina zilei. 

Sam s-a întors să-l lovească cu securea. Furia a 
pus stăpânire pe mine. Am apucat lanţul pe care-l 
aveam la curea. S-a transformat pe loc în sabie. 
Am aruncat-o ca pe un disc frisbee. S-a lovit de 
securea lui Sam şi i-a azvârlit-o din mână, aproape 
desfigurând-o. 

M-a privit confuză. 

— Pentru numele lui Helheim, ce faci? 

— Tu ai început! 

Hearth a prins-o de gleznă. Sam s-a eliberat cu o 
lovitură de picior. 

— Şi nu-mi mai lovi elful! i-am strigat. 

Sam şi-a dat jos baticul, lăsându-și părul negru 
liber pe umeri. S-a ghemuit, luând o poziție de 
luptător de wrestling, gata să se bată cu toți. 

— TTi-o jur, Magnus, că dacă aş fi în 
deplinătatea forţelor ți-aş smulge sufletul din trup 
pentru toate problemele pe care mi le-ai făcut. 

— Ce drăguţ, am spus. Poate ai putea să ne spui 
ce faci aici. Ne-am putea ajuta reciproc. 

Blitzen şi-a înhăţat ochelarii de soare. 

— S-o ajutăm? De ce am ajuta-o? L-a atacat pe 
Hearth la firma de pompe funebre! Eu îmi simt 
ochii de parcă ar fi bucăţi de cuarț! 

— Ce să zic, poate că dacă nu m-aţi fi 
urmărit..., a spus Sam. 

— Pff! 

Blitzen şi-a aranjat pălăria. 

— Nu te-a urmărit nimeni, walkirie! Toți 
căutăm acelaşi lucru — sabia! 

Încă întins pe jos, Hearth a gesticulat: „S-o 
omoare, vă rog”. 

— Ce face? a întrebat Sam. Face gesturi elfice 
nepoliticoase? 

— E LSA, am spus. Limbajul semnelor 
american. 

— Limbajul elfic al semnelor, m-a corectat 
Blitz. 

— Oricum — mi-am ridicat mâinile —, putem să 
luăm o pauză și să discutăm? De omorât ne putem 
omori şi mai târziu. 

Sam se foia încoace şi-ncolo. Şi-a recuperat 
securea şi sabia. 

„Bună treabă, Magnus”, mi-am spus. „Acum are 
toate armele”. 

Mi-a aruncat sabia. 

— N-ar fi trebuit să te aleg pentru Walhalla 
pentru nimic în lume. 

Blitzen a pufnit. 

— Cu asta suntem cu toţii de acord. Dacă nu te- 
al fi băgat acolo pe pod... 

— M-am băgat? a întrebat Sam. Magnus era 
mort deja când l-am ales! Tu şi cu elful nu-l ajutaţi 
deloc cu indicatorul vostru de plastic și săgețile 
chițăitoare! 

Blitz şi-a îndreptat spatele, dar asta nu l-a făcut 
mai înalt. 

— Te anunţ că prietenul meu e foarte priceput la 
datul în rune. 

— Serios? a întrebat Samirah. Pe pod nu l-am 
văzut folosind magia împotriva lui Surt. 

Hearthstone şi-a luat un aer ofensat. „Aş fi 
făcut-o. Am fost distras”. 

— Exact, a spus Blitz. Cât despre mine, am 
multe abilități, walkirie. 

— De exemplu? 

— De exemplu, te-aş putea ajuta să-ți pui la 
punct ținuta aia penibilă. Nimeni nu poartă jachetă 
maro cu batic verde. 

— Un pitic cu ochelari de soare şi mască de schi 
îmi dă mie sfaturi de modă. 

— Am probleme cu lumina! 

— Prieteni, opriţi-vă, vă rog. Mulţumesc. 

L-am ajutat pe Hearthstone să se ridice. I-a 
aruncat o privire încruntată lui Sam în timp ce 
Hearth a început să-și adune pietrele inscripționate 
cu rune. 

— Bine, am spus. Sam, de ce cauţi sabia? 

— Pentru că e singura mea şansă! Pentru că... 

Glasul 1 s-a frânt. Ca şi cum toată furia ar fi 
părăsit-o. 

— Pentru că ţi-am recunoscut curajul prostesc. 
Te-am recompensat ducându-te în Walhalla și asta 
m-a costat totul. Dacă aş găsi sabia, poate că şefii 
de clan m-ar primi înapoi. Îi pot convinge că... că 
nu sunt... 

— Fiica lui Loki? a întrebat Blitzen, dar vocea 
nu-i mai era așa de tăioasă. 

Sam a coborât securea. 

— Nu pot face nimic cu asta. Dar nu-mi slujesc 
tatăl. Îi sunt loială lui Odin. 

Hearthstone m-a privit neîncrezător, parcă m-ar 
fi întrebat: „Tu crezi ce spune?” 

— Am încredere în ea, am spus. 

Blitz a mârâit. 

— E tot o chestie care ţine de instinctul tău cu 
scuturatul cutiei? 

— Poate. Uite ce-i, cu toții vrem să găsim sabia, 
nu? Nu vrem să ajungă la Surt. 

— Asta presupunând că Surt nu o are deja, a 
spus Sam. Presupunând că ne vom da seama ce se 
întâmplă. Presupunând că profeția Nornelor în ce 
te priveşte nu-i chiar atât de prăpăstioasă cum 
pare... 

— Există un singur mod de-a afla. 

Blitz a ridicat geanta de bowling. 

Sam s-a dat înapoi. 

— Ce-ai acolo? 

Hearth și-a făcut mâna gheară și s-a bătut de 
două ori pe umăr, semn care înseamnă „şef”. 

— Răspunsuri, a răspuns Blitz, că vrem, că nu 
vrem. Să ne sfătuim cu Capo. 

Capitolul 28 


Discutaţi cu fața, 
pentru că asta e cam tot ce are 


Blitz a luat-o pe Esplanade în jos, unde un dig 
înainta într-o lagună îngheţată. La baza docului se 
afla un stâlp cu dungi ca o acadea, înclinat într-o 
parte. 

— Vara se organizează aici plimbări cu gondola, 
am spus. Acum nu cred că găseşti vreuna. 

— Nu ne trebuie decât apă. 

Blitz s-a aşezat pe doc şi a desfăcut geanta de 
bowling. 

— O, zel! 

Sam s-a uitat cu atenţie în geantă. 

— Ăla e păr de om? 

— Da, e păr, a spus Blitz. Dar nu de om. 

— Vrei să spui... 

Şi-a dus mâinile în dreptul stomacului. 

— Nu cred că vorbeşti serios. Pentru e/ lucrezi? 
L-ai adus aici? 

— A insistat. 

Blitz a deschis geanta, scoțând la iveală... un 
cap retezat. Ciudat e că după două zile petrecute în 
Walhalla nici măcar n-am fost surprins. 

Faţa bărbatului decapitat era zbârcită ca un măr 
vechi de-o lună. De scalp avea lipite smocuri de 
păr ruginii. Ochii închişi erau adânciţi în orbite şi 
întunecaţi. Maxilarul acoperit cu barbă îi era ieșit 
în față ca la un buldog, lăsând să se vadă un rând 
de dinți strâmbi. 

Blitz a scufundat capul în apă fără să stea pe 
gânduri, cu geantă cu tot. 

— Prietene, am spus, celor de la administrația 
apelor n-o să le placă treaba asta. 

Capul s-a ridicat la suprafață. În jurul lui, apa 
bolborosea formând vârtejuri. Faţa bărbatului s-a 

umflat, ridurile s-au mai estompat, pielea a căpătat 
o tentă rozalie. A deschis ochii. 

Sam şi Hearth au îngenuncheat. Sam mi-a tras 
un cot să îngenunchez şi eu. 

— Stăpâne Mimir, a zis Sam de lângă mine. Ce 
onoare. 

Capul a deschis gura şi a scuipat nişte apă. Apa 
i-a ţâşnit și din nări, urechi, canalele lacrimale. 
Semăna cu un somn scos de pe fundul unui lac. 

— Fir-ar să fie, urăsc... 

Capul a tușit, tot scuipând. Din albi ca creta, 
ochii i-au devenit albaștri. 

— Urăsc să călătoresc în geanta aia. 

Blitzen a făcut o plecăciune. 

— Îmi pare rău, Capo. Ori în geantă ori în 
acvariu. lar acvariile se sparg cu uşurinţă. 

S-a auzit un gâlgâit. Capul s-a uitat la toate 
chipurile celor de pe doc, până când m-a 
identificat. 

— Fiu al lui Frey, vin de departe să vorbesc cu 
tine. Sper că apreciezi asta. 

— Tu eşti misteriosul şef secret, am spus. 
Hearth și Blitz m-au supravegheat vreme de doi 
ani... pentru că au primit ordine de la un cap 
retezat? 

— Puțin respect, băiețică! 

Vocea lui Mimir îmi amintea de docherii din 
Union Hall cu plămânii plini pe jumătate cu 
nicotină şi pe jumătate cu apă de mare. 

Hearth s-a încruntat la mine. „Ti-am spus C-A- 
P-O. Capo înseamnă cap. De ce te miri?” 

— Eu sunt Mimir, a spus capul. Cândva, am fost 
un membru de vază al tribului Aesir. Apoi a 
izbucnit războiul cu tribul Vanir. Acum am propria 
mea afacere. 

Era atât de urât încât era greu de zis dacă se uita 
urât la mine. 

— Frey ti-a tăiat capul? am întrebat. De asta eşti 
supărat pe mine? 

Mimir a pufnit. 

— Nu sunt supărat. O să te prinzi tu când o să 
fiu supărat. 

M-am întrebat ce însemna asta. Poate că atunci 
gâlgâia mai ameninţător. 

— Dar şi din cauza tatălui tău mi-am pierdut 
capul, a spus Mimir. Vezi tu, armistițiul de încetare 
a războiului stabilea ca cele două triburi de zei să 
facă schimb de ostatici. Tatăl tău, Frey, și tatăl lui, 
Njord, au venit să locuiască în Asgard. Zeul Honir 
şi cu mine am fost trimiși să locuim în Vanaheim. 

— Bănuiesc că povestea asta nu s-a terminat cu 
bine. 

Lui Mimir i-a mai ieşit nişte apă pe urechi. 

— Tatăl tău m-a pus într-o lumină proastă! El 
era un mare general al tribului Vanir — auriu și 
strălucitor şi frumos. El şi Njord erau respectaţi în 
Asgard. Cei din tribul Vanir n-au fost prea 
impresionați de mine şi de Honir. 

— Nu mai spune. 

— Honir n-a fost niciodată foarte, cum să zic, 
carismatic. Tribul Vanir îl consulta în privința 
chestiunilor importante. El bolborosea: „Da, bine. 
Cum ziceţi”. Eu am încercat să fiu de ajutor. Le- 
am spus celor din tribul Vanir că ar trebui să intre 
în afacerea cu cazinouri. 

— Cazinouri. 

— Da, autobuze pline de pensionari care vin în 
Vanaheim. Bani câștigați ușor. Şi cei din Vanir 
aveau o grămadă de dragoni. Le-am spus să 
construiască piste de curse. Pe cer. Cu dragoni. Ar 
fi dat lovitura. 

M-am uitat la Blitz şi la Hearth. Păreau 
resemnaţi, ca şi cum ar mai fi auzit povestea de 
multe ori. 

— În orice caz, a spus Mimir, celor din tribul 
Vanir nu le-a plăcut sfatul meu demn de apreciere. 
Au considerat că au fost înșelați la schimbul de 
ostatici. În semn de protest, mi-au tăiat capul şi i 1- 
au trimis lui Odin. 

— Şocant. Când ar fi putut avea cazinouri. 

Sam a tuşit zgomotos. 

— Bineînţeles, mare Mimir, atât tribul Aesir, cât 
şi Vanir, te respectă acum. Magnus n-a vrut să te 
jignească. Nu e atât de prost. 

S-a uitat urât la mine. „Eşti atât de prost”. 

Apa a început să bolborosească mai tare în jurul 
capului lui Mimir, prelingându-i-se din pori şi 
curgându-i din ochi. 

— Las-o baltă, fiu al lui Frey. Nu sunt 
ranchiunos. În plus, când Odin a primit capul meu 
retezat, nu s-a răzbunat. Vezi tu, Tatăl Suprem a 
fost deştept. Ştia că triburile Vanir şi Aesir trebuiau 
să se unească împotriva inamicului nostru comun, 
Triadele. 

— Ăăă,.. 

Blitz şi-a aranjat pălăria. 

— Cred că vrei să spui uriași, şefu”. 

— Corect. Ăia. Aşa că Odin m-a dus într-o 
peşteră din Jotunheim unde primăvara magică 
hrăneşte rădăcinile arborelui Yggdrasil. Mi-a pus 
capul într-o fântână. Apa m-a readus la viaţă şi am 
absorbit cunoştinţele Arborelui Lumii. Mi-a sporit 
înmiit înțelepciunea. 

— Dar... tot un cap retezat ai rămas. 

Corpul s-a înclinat într-o parte. 

— Nu e chiar așa de rău. Afacerea mea e 
răspândită în cele Nouă Lumi — împrumuturi, 
protecţie, aparate pachinco“... 

— Pachinko. 

— Pachinko e la mare modă. În plus, 
preocuparea mea de bază e să întârzii venirea 
Ragnarok-ului. Ragnarok-ul ar dăuna afacerilor. 

— Corect. 

Am zis că e mai bine să stau jos pentru că avea 
să dureze ceva. De îndată ce m-am aşezat, Sam și 
Hearth mi-au urmat exemplul. Fricoşii. 

— De asemenea, a spus Mimir, Odin mă 
vizitează din când în când să-mi ceară sfatul. Sunt 
consilierul lui. Păzesc fântâna cunoaşterii. Uneori 

îi las pe călători să bea din ea, deşi asemenea 
informaţii își cer întotdeauna răsplata. 

Cuvântul răsplată a rămas suspendat deasupra 
docurilor ca un nor de furtună. Blitzen încremenise 
şi mi-a fost teamă că s-a transformat în stană de 
piatră. Hearthstone se uita cu atenție la textura 
scândurilor. Am început să înţeleg cum ajunseseră 
prietenii mei să se încurce cu Mimir. Au băut din 
apa lui (greţos) şi, preţul plătit a fost să mă 
supravegheze pe mine în ultimii doi ani. M-am 
întrebat dacă a meritat ce-au aflat. 

— Deci, mare şi influentule Mimir, am spus, ce 
vrei de la mine? 

Mimir a scuipat o plevuşcă. 

— Nu trebuie să-ţi spun eu, tinere. Ştii deja. 

Am vrut să-l contrazic, dar cu cât îl ascultam 
mai mult, cu atât devenea mai puternică senzația 
că respir oxigen pur. Nu ştiu de ce. Capo nu era 
tocmai genul care să te inspire. Dar mintea parcă 
îmi mergea mai bine în preajma lui, făcând ca 
frânturile de situații ciudate prin care trecusem în 
ultimele zile să formeze o imagine extrem de 
închegată. 

Mi-am amintit de o ilustrație din cartea mea 
pentru copii cu mituri scandinave — o poveste atât 
de înfricoşătoare, chiar şi în varianta edulcorată 
pentru copii, încât am ascuns-o în memorie ani de 
zile. 

— Lupul, am spus. Surt vrea să elibereze Lupul 
Fenris. 

Am sperat să fiu contrazis. Hearth şi-a lăsat 
capul în jos. Sam a închis ochii de parcă se ruga. 

— Fenris, a spus Blitzen. Uite un nume pe care 
am sperat să nu-l mai aud vreodată. 

Mimir plângea cu lacrimi reci ca gheaţa. Pe 
buze i-a înflorit un zâmbet slab. 

— Bravo, fiu al lui Frey. Acum spune-mi: Ce 
ştii despre Lupul Fenris? 

M-am încheiat la geaca de vânătoare. Briza 
râului mi se părea rece chiar şi mie. 

— Să-mi spui dacă greşesc. Mi-ar plăcea să 
greşesc. Cu mult timp în urmă, Loki a avut o 
aventură cu o uriașă. S-au născut trei copii 
monştri. 

— Nu sunt unul dintre ei, a mormăit Sam. Am 
auzit toate glumele posibile. 

Hearthstone s-a strâmbat, ca şi cum subiectul l- 
ar fi preocupat în trecut. 

— Unul dintre ei, am zis, a fost un șarpe uriaş. 

— Jormungand, a spus Sam. Șarpele Lumii, pe 
care Odin l-a aruncat în mare. 

— Al doilea a fost Hel, am continuat. Zeița 
celor care au murit fără onoare. 

— Iar al treilea, a adăugat Blitzen, a fost Lupul 
Fenris. 

Tonul lui era amar, plin de durere. 

— Blitz, i-am spus, pare că-l cunoşti. 

— Toţi piticii au auzit de Fenris. A fost prima 
dată când tribul Aesir ne-a cerut ajutorul. Fenris 
devenise atât de sălbatic încât avea să-i devoreze 
pe zei. Au încercat să-l lege, dar a rupt toate 
lanțurile. 

— Îmi amintesc, am spus. Până la urmă piticii 
au făcut o frânghie suficient de puternică să-i 
reziste. 

— De atunci, a zis Blitzen, copiii lui Fenris au 
fost duşmanii piticilor. 

Şi-a ridicat privirea şi chipul mi s-a reflectat în 
pielea lui închisă la culoare. 

— Nu ești singurul care şi-a pierdut familia din 
pricina lupilor, puștiule. 

Am simțit nevoia ciudată să-l îmbrățişez. Dintr- 
odată nu m-am mai simțit atât de prost pentru 
perioada în care mă supraveghease. Ne lega ceva 
mai mult decât faptul că trăiserăm pe străzi. Totuși, 
am rezistat tentaţiei. Dacă îmi vine să îmbrățișez 
un pitic e semn că trebuie să-mi văd de drum. 

— De Ragnarok, am spus, ziua sfârșitului lumii, 
unul dintre primele lucruri care trebuie să se 
întâmple e să fie eliberat Fenris. 

Sam a dat din cap că da. 

— În vechile poveşti nu se spune cum se va 
întâmpla... 

— Dar, a zis Blitz, o variantă e să se taie 
frânghia. Frânghia Gleipnir nu poate fi tăiată, 
dar... 

„Sabia lui Frey”, a gesticulat Hearth, „are cea 
mai ascuţită lamă din cele Nouă Lumi”. 

— Surt vrea să-l elibereze pe Lup cu sabia tatii. 

M-am uitat la Mimir. 

— Ce zici, cum ne descurcăm? 

— Nu-i rău, a bolborosit capul. Şi aşa ajungem 
la misiunea ta. 

— Să-l opresc pe Surt, am spus. Să găsesc sabia 
înaintea lui... presupunând că n-a pus deja mâna 
pe ea. 

— N-a pus, a spus Mimir. Crede-mă, o astfel de 
întâmplare ar face să se cutremure cele Nouă 
Lumi. Aş simţi gustul fricii în apa copacului 
Yggdrasil. 

— Scârbos, am spus. 

— Habar n-ai, a zis Mimir. Dar trebuie să te 
grăbeşti. 

— Profeţia Nornelor. Mai sunt nouă zile, bla, 
bla, bla. 

Lui Mimir i-a ieşit apă din urechi. 

— Sunt convins că ele n-au spus bla, bla, bla. 
Însă, ai dreptate. Pe insula unde I-au închis zeii pe 
Lupul Fenris se poate ajunge doar când e prima 
lună plină din an. Adică peste şapte zile. 

— Cine face regulile astea? am întrebat. 

— Eu am făcut regula asta, a spus Mimir. Aşa că 
taci. Găseşte sabia. Du-te pe insulă înaintea lui 
Surt. 

Sam a ridicat mâna. 

— Ăăă... stăpâne Mimir, am înţeles partea cu 
găsitul sabiei. Dar de ce să fie dusă pe insulă? Nu 
acolo vrea şi Surt să ajungă sabia? 

— Vezi tu, domnişoară al-Abbas... de-asta sunt 
eu şeful şi nu tu. Da, e periculos să duci sabia pe 

insulă. Da, Surt ar putea-o folosi pentru a elibera 
Lupul. Dar Surt va găsi o cale să-l elibereze pe 
Fenris cu sau fără sabie. V-am spus că pot vedea în 
viitor, nu? Singurul care l-ar putea opri pe Surt e 
Magnus Chase — presupunând că va găsi sabia şi 
va învăţa s-o mânuiască așa cum trebuie. 

Tăceam deja de aproape un minut, aşa că m-am 
gândit că pot ridica mâna. 

— Stăpâne Caşmir... 

— Mimir. 

— Dacă sabia asta e aşa importantă, de ce au 
lăsat-o toți să zacă pe fundul râului Charles timp 
de o mie de ani? 

Mimir a oftat scoțând spume. 

— Slujitorui mei obișnuiți nu pun niciodată 
atâtea întrebări. 

Blitz a tuşit. 

— Ba punem, şefu”. Doar că nu ne bagi în 
seamă. 

— Ca să-ţi răspund la întrebare, Magnus Chase, 
sabia poate fi găsită doar de către un descendent al 
lui Frey, ajuns la vârsta maturității. Au încercat şi 
alţii, au dat greș și au murit. În prezent, tu ești 
singurul descendent în viaţă al lui Frey. 

— Singurul... din lume? 

— Din cele Nouă Lumi. Frey nu prea mai iese. 
Mama ta trebuie să fi fost specială dacă i-a atras 
atenţia. În orice caz, o mulţime de zei, uriaşi, 
agenţi de pariuri şi alţii din cele Nouă Lumi au 
aşteptat să împlineşti şaisprezece ani. Unii au vrut 
să fii ucis ca să nu găsești sabia. Alţii au vrut să 
reuşești. 

Am simțit furnicături alergându-mi pe șira 
spinării, ca şi cum aș fi fost înţepat cu ace încinse. 
Gândul că nişte zei mă urmăreau cum cresc, prin 
telescoapele lor asgardiene, mă speria. Mama 
trebuie să fi ştiut tot timpul. Se străduise să aibă 
grijă de mine, să-mi dezvolte abilitățile de 
supravieţuire. În noaptea în care lupii ne-au atacat 
apartamentul, și-a dat viaţa ca să mă salveze. 

M-am uitat în ochii umezi ai lui Capo. 

— Şi tu? l-am întrebat. Ce vrei? 

— Eşti un pariu riscant, Magnus. O mulţime de 
posibile destine se intersectează în viața ta. Ai 
putea fi un obstacol în calea forțelor răului și ai 
putea întârzia venirea Ragnarok-ului cu câteva 
generaţii. Sau, dacă dai greş, ai putea grăbi venirea 
sfârşitului lumii. 

Am înghițit în sec. 

— Cât de tare aş grăbi-o? 

— Ce zici de săptămâna viitoare? 

— 0! 

— Am hotărât să risc, a spus Mimir. După ce 
copiii lui Fenris ţi-au ucis mama, i-am trimis pe 
Blitz și Hearth să te păzească. Nici nu ştii de câte 
ori probabil că ți-au salvat viaţa. 

Hearth a ridicat șapte degete. 

M-am cutremurat, mai ales când am auzit despre 
cel doi copii ai lui Fenris, lupii cu ochi albaștri... 

— Vei avea nevoie de echipa asta pentru a reuși, 
a zis Mimir. Hearthstone și-a dedicat viața magiei 
cu rune. Fără el, vei eşua. Vei avea nevoie, de 
asemenea, de un pitic capabil ca Blitzen, care 
înțelege meşteșugurile piticilor. Ar putea fi nevoie 
să repari legăturile cu care e prins lupul sau chiar 
să le înlocuieşti. 

Blitz s-a foit. 

— Ăăă... şefu”... abilităţile mele de meșteșugar 
sunt cam... 

— Nu-mi veni cu poveşti, a spus Mimir. Nu 
există pitic mai dârz ca tine. Niciun alt pitic n-a 
călătorit cât tine în cele Nouă Lumi şi nu-şi doreşte 
mai tare ca tine să-l ştie înlănţuit pe Fenris. În plus, 
mă slujeşti pe mine. Vei face cum îţi poruncesc. 

— A... 

Blitzen a dat din cap. 

— Dacă pui problema aşa... 

— Cu mine cum rămâne, stăpâne Mimir? a 
întrebat Sam. Eu cum pot contribui? 

Mimir s-a încruntat. Apa îi bolborosea în jurul 
bărbii, într-o nuanţă mai închisă de verde. 

— Tu n-ai fost inclusă în plan. Soarta îți e 
învăluită în mister, domnişoară al-Abbas. Nu m- 
am aşteptat să-l iei pe Magnus în Walhalla. Nu 
trebuia să se întâmple asta. 

Sam şi-a întors privirea, cu buzele strânse de 
furie. 

— Sam are rolul ei, am spus. Sunt sigur de asta. 

— Nu mă lua de sus, Magnus. Te-am ales pentru 
că... 

Sam s-a oprit. 

— Pentru că așa trebuia să se întâmple. 

Mi-am amintit ce-a spus în sala de mese: „Mi s- 
a spus... Mi s-a promis”. De către cine? Am 
hotărât să n-o întreb asta de faţă cu Capo. 

Mimir a studiat-o. 

— Sper că ai dreptate, domnişoară al-Abbas. 
Când Magnus a scos sabia din râu, n-a controlat-o 
prea bine. Poate acum, că e einherjar, va avea 
puterea asta, ceea ce înseamnă că ai avut un rol 
salvator. Sau poate că i-ai dat peste cap destinul. 

— Vom reuşi, am insistat. Am doar două 
întrebări: unde e sabia şi unde e insula? 

Mimir s-a mişcat aprobator, ceea ce l-a făcut să 
arate ca o plută foarte mare de pescuit. 

— Păi, asta-i şmecheria, nu-i aşa? Ca să găsesc 
astfel de informaţii, ar trebui să sfâșu vălurile 
dintre lumi, să ung multe osii, să arunc o privire în 
tărâmurile altor zei. 

— Nu putem să bem apă din fântâna ta? 

— Aţi putea, a fost de acord. Dar v-ar costa. 
Sunteţi pregătiți, tu şi Samirah al-Abbas să 
deveniți slujitorii mei? 

Lui Hearth i-a înțepenit faţa de teamă. La cât de 
încordați îi erau umerii, mi-am dat seama că Blitz 
se străduia din răsputeri să nu sară în picioare şi să 
tipe: „Nu face asta!” 

— N-ai putea face o excepție? l-am întrebat pe 
Capo. Ținând cont că vrei să ducem la bun sfârșit 

treaba asta. 

— Nu se poate face, tinere. Nu sunt lacom. Doar 
primeşti, cât plăteşti. Ce-i ieftin nu-i prea valoros. 
Mai ales când vine vorba de cunoaştere. Dacă 
plăteşti, alegi metoda simplă şi primeşti 
informațiile pe loc, dacă nu, va trebui să le găseşti 
singur, cu eforturi. 

Sam şi-a încrucişat brațele. 

— Îmi cer scuze, stăpâne Mimir. Oi fi fost eu 
dată afară din rândul walkiriilor, dar tot în slujba 
lui Odin am rămas. Nu pot avea alt stăpân. 
Magnus poate face după cum doreşte, dar... 

— Ne vom descurca singuri, am încuviințat. 

Mimir a scos un pleoscăit grav. Părea aproape 
impresionat. 

— Interesantă alegere. Mult noroc, atunci! Dacă 
reuşiți veți avea cont deschis la toate sălile mele de 
pachinco. Dacă nu reuşiţi... ne vedem săptămâna 
viitoare la sfârşitul lumii. 

Capul zeului s-a învârtit și a dispărut în apă rece 
ca gheaţa a lagunei. 

— Parcă a tras apa după el, am spus. 

Hearth era mai palid decât de obicei. „Şi 
acum?” 

Îmi chiorăiau maţele. Nu mai mâncasem nimic 
de cu o seară înainte şi se pare că trupul meu se 
învățase cu răsfăţul bufetelor vikinge unde mâncai 
cât pofteai. 

— Acum, am spus, mă gândesc să luăm prânzul. 

Capitolul 29 


Un vultur ne fură falafelul 


N-am scos o vorbă pe drumul înapoi prin parc. 
În aer se simţea mirosul de zăpadă care se pregătea 
să cadă. Vântul întețit urla ca lupii sau cel puţin 
aşa mi se părea, pentru că nu-mi puteam lua 
mintea de la lupi. 

Blitz înainta şchiopătând, străduindu-se să 
meargă cât mai pe la umbră posibil. Eşarfa 
colorată a lui Hearth nu se potrivea cu expresia lui 
sumbră. Aş fi vrut să-l întreb mai multe despre 
magia runelor, acum că ştiam că era cel mai bun 
(şi singurul) practicant muritor. Poate exista vreo 
rună care să-i arunce în aer pe lupi, preferabil de la 
o distanţă sigură. Dar Hearth stătea cu mâinile în 
buzunare — ceea ce în limbajul semnelor însemna 
„Nu vreau să vorbesc”. 

Treceam pe lângă vechiul meu loc de dormit de 
sub pod când Sam a mormăit: 

— Mimir. Trebuia să-mi închipui că e implicat. 

M-am uitat la ea. 

— Acum câteva minute îi dădeai înainte cu 
„Stăpâne Mimir, ne onorezi; nu suntem demni de 
asta”. 

— Normal că i-am arătat respect când era chiar 
în faţa mea! E unul dintre zeii din vechime. Dar e 
imprevizibil. N-a fost niciodată clar de partea cui 
e. 

Blitzen a făcut un salt pentru a ajunge la umbra 
unei sălcii, speriind câteva rațe. 

— Capo e de partea tuturor celor care nu vor să 
moară. Nu e suficient? 

Sam a schiţat un zâmbet. 

— Adică voi lucraţi pentru el de bunăvoie? N- 
ați băut din fântână şi acum plătiţi preţul? 

Nici Blitz, nici Hearth n-au mai zis nimic. 

— Mă gândeam eu, a zis Sam. Eu nu fac parte 
din planul lui Mimir pentru că niciodată nu l-aş 
urma orbește şi n-aş bea din sucul lui magic al 
cunoașterii. 

— N-are gust de suc, a obiectat Blitz. Seamănă 
mai mult cu berea de rădăcini, cu o notă subtilă de 
cuișoare. 

Sam s-a întors spre mine. 

— Îţi spun eu că povestea asta nu se leagă. Am 
înțeles că trebuie să găsim sabia. Dar s-o ducem 
tocmai acolo unde Surt vrea s-o folosească? E 
imprudent. 

— Da, dar dacă eu aş fi în posesia sabiei... 

— Magnus, menirea sabiei e ca mai devreme 
sau mai târziu să cadă în mâinile lui Surt. La 
Ragnarok, tatăl tău va muri pentru că a înstrăinat 
sabia. Surt îl va ucide cu ea. Cel puţin asta spun 
majoritatea poveştilor. 

Am simțit că am un atac de claustrofobie numai 
gândindu-mă la asta. Cum putea oricine, chiar şi 
un zeu, să n-o ia razna când ştia cu secole înainte 
cum anume avea să moară? 

— De ce-l urăște Surt pe Frey atât de mult? am 
întrebat. Nu se putea lega de un zeu puternic al 
războiului? 

Blitzen s-a încruntat. 

— Puștiule, Surt vrea moarte şi distrugere. Vrea 
ca focul să facă ravagii în cele Nouă Lumi. Un zeu 
al războiului nu poate împiedica asta. Frey poate. 
El este zeul anotimpului fertil — zeul sănătăţii şi al 
vieţii renăscute. El ţine extremele sub control, atât 
focul, cât şi gheaţa. Surt nu urăște nimic mai mult 
decât să 1 se pună bețe în roate. Frey e duşmanul 
lui natural. 

„ȘI, prin extensie”, mi-am zis, „Surt mă urăște 
pe mine”. 

— Dacă Frey a ştiut ce soartă îl aşteaptă, de ce a 
renunţat la sabie? 

Blitz a mârâit. 

— Din dragoste. De ce altceva? 

— Dragoste? 

— Pfui, a spus Sam. Vrăsc povestea asta. Unde 
vrei să mâncăm, Magnus? 

Într-un fel aş fi vrut să aud povestea. Încă îmi 
aminteam conversaţia cu Loki: „Vei căuta să afli 
care ţi-e dorința cea mai fierbinte, ştiind că asta ar 
putea să-ți pecetluiască soarta așa cum s-a 
întâmplat cu tatăl tău?” 

Se pare că o mulțime de poveşti scandinave 
trimiteau acelaşi mesaj: Cunoaşterea nu merită 
întotdeauna prețul care trebuie plătit. Din 
nefericire pentru mine, întotdeauna am fost curios 
din fire. 

— Este... Ăăă, drept înainte, am răspuns. 
Haideţi. 

Food court-ul din Clădirea Transporturilor nu se 
compara cu Walhalla, dar era pe-aproape, dacă 
locuiai pe străzile din Boston. Atriul era încălzit, 
deschis publicului şi nu era niciodată aglomerat. 
Era patrulat de niște agenţi de pază fără prea mult 
sârg. Atâta vreme cât aveai în față un pahar cu 
ceva sau o farfurie pe jumătate goală puteai sta la 
masă mult şi bine până să-ţi spună cineva să pleci. 

Când am intrat, Blitzen şi Hearthstone s-au dus 
spre coşurile de gunoi să caute resturi de mâncare, 
dar i-am oprit. 

— Băieți, le-am spus. Azi mâncăm ca lumea. 
Fac cinste. 

Hearth a ridicat o sprânceană. A gesticulat: „Ai 
bani?” 

— Are un prieten aici, şi-a amintit Blitzen. Tipul 
cu falafelul. 

Sam a înlemnit. 

— Cum? 

S-a uitat în jur ca şi cum abia atunci şi-ar fi dat 
seama unde ne aflam. 

— E în regulă, i-am promis. Ştiu un tip de la 
Fadlan's Falafel. O să-mi mulţumești pentru asta. 
Mâncarea e grozavă... 

— Nu... eu... 0, zel... 

Şi-a pus repede baticul pe cap. 

— Poate o să v-aştept afară... Nu pot... 

— Prostii. 

Blitz a luat-o de brat. 

— Poate ne dau mai multă mâncare dacă avem 
o fată frumoasă cu noi! 

Era clar că Sam voia s-o şteargă, dar i-a lăsat pe 
Hearth şi pe Blitz s-o conducă spre food court. 
Probabil că ar fi trebuit să bag de seamă cât de 
stânjenită era, dar de cum ajung la treizeci de metri 
de Fadlan’s Falafel, nu mai văd nimic în jur. 

De-a lungul ultimilor doi ani m-am împrietenit 
cu managerul, Abdel. Cred că eu am fost proiectul 
lui caritabil. Întotdeauna aveau mâncare în plus — 
pita™ uşor expirată, şaorma din ziua precedentă, 
chiftele kibbeh care stătuseră prea mult sub 
lămpile cu infraroşu. Din punct de vedere legal, 
Abdel nu le mai putea vinde, dar ele erau bune la 
gust. În loc să le arunce, Abdel mi le dădea mie. 
De fiecare dată când veneam puteam conta pe un 
falafel la lipie sau altceva la fel de gustos. Drept 
răsplată, aveam grijă ca restul boschetarilor din 
incintă să se poarte civilizat şi să strângă după ei, 
ca să nu-i alunge pe adevărații clienți ai lui Abdel. 

În Boston dai la tot pasul de un simbol al 
libertății — Drumul Libertății, Vechea Biserică din 
Nord, Monumentul Bunker Hill şi altele —, dar 
pentru mine libertatea avea gust de falafel de la 
Fadlan. Asta m-a ținut în viață şi mi-a asigurat 
independența după moartea mamei. 

N-am vrut să-l copleşesc pe Abdel cu prea mulți 
oameni, aşa că pe Blitz şi Hearth i-am trimis să 
ocupe o masă, iar eu şi cu Sam ne-am dus să luăm 
mâncarea. Tot drumul şi-a târât picioarele, s-a 
întors într-o parte, şi-a făcut de lucru cu baticul de 
parcă ar fi vrut să dispară sub el. 

— Ce-i cu tine? am întrebat-o. 

— Poate că nu e acolo, a mormăit ea. Ai putea 
spune că facem meditații împreună. 

Nu ştiam despre ce vorbește. M-am îndreptat 
spre tejghea în vreme ce Sam a rămas mai în urmă, 
străduindu-se să se ascundă în dosul unui ficus. 

— Abdel e aici? l-am întrebat pe tipul de la 
casă. 

A dat să-mi spună ceva, dar atunci a apărut din 
spate fiul lui Abdel, Amir, zâmbind şi ștergându-se 
pe mâini de şort. 

— Jimmy, ce mai faci? 

M-am relaxat. Dacă Abdel nu era în zonă, Amir 
era omul pe care-l căutam. Avea optsprezece sau 
nouăsprezece ani, era îngrijit şi frumuşel, cu părul 
lins şi negru, un tatuaj în arabă pe biceps şi un 
zâmbet atât de strălucitor că ar fi putut vinde 
camioane de înălbitor de dinți. Ca toți cei de la 
Fadlan's Falafel, mă ştia drept Jimmy. 

— Da, sunt bine, am spus. Ce face bătrânul? 

— E la localul de pe Somerville astăzi. Să-ţi dau 
ceva de mâncare? 

— Eşti cel mai tare. 

Amir a râs. 

— Nicio problemă. 

S-a uitat peste umărul meu, apoi s-a mai uitat o 
dată. 

— A, uite-o şi pe Samirah! Ce faci aici? 

A apărut şi ea târându-și picioarele. 

— Bună, Amir. Eu... îi dau meditații lui Ma... 
Jimmy. Îi dau meditații lui Jimmy. 

— A, da? 

Amir s-a sprijinit de tejghea şi muşchii brațului i 
s-au încordat. Tipul lucra toată ziua la restaurantele 
tatălui său și totuşi reuşea să-şi păstreze tricoul alb 
imaculat. 

— N-ar trebui să fii la scoală? 

— Hm, ba da, dar primesc credite dacă dau 
meditații în afara campusului. Lui Jimmy şi... 
colegilor lui. A arătat spre Blitz şi Hearth care 
purtau o discuție aprinsă prin limbajul semnelor, 
trasând cercuri în aer. La geometrie, a spus 
Samirah. Sunt bâtă la geometrie. 

— Bâtă, am încuviinţat. Dar mâncarea ne ajută 
să învăţăm. 

Amir şi-a îngustat ochii. 

— O să vă dau destulă. Mă bucur să văd că eşti 
bine, Jimmy. Accidentul ăla de pe pod de zilele 
trecute... În ziar a apărut o poză cu un băiat care a 
murit. Semăna mult cu tine. Nu-l chema la fel, dar 
ne-am îngrijorat. 

Fusesem aşa de concentrat pe falafel încât 
uitasem că s-ar putea să facă legătura. 

— A, da, am văzut şi eu. Sunt bine. Învăţ 
geometrie. Cu meditatoarea mea. 

— Bine! 

Amir i-a zâmbit lui Sam. Era atâta stânjeneală în 
aer că puteai s-o tai cu cuțitul. 

— Samirah, spune-le lui hd şi Bibi că-i salut. 
Mergeţi și luați loc. Vă aduc imediat ceva de 
mâncare. 

Sam a mormăit ceva care ar fi putut să însemne 
„Mulţumesc frumos” sau „Ucide-mă acum”. Apoi 
ne-am așezat la masă lângă Blitz şi Hearth. 

— Ce-a fost asta? am întrebat-o. De unde-l știi 
pe Amir? 

Şi-a tras baticul şi mai jos pe frunte. 

— Nu sta prea aproape de mine. Prefă-te că 
vorbim despre geometrie. 

— Triunghiuri, am spus. Patrulatere. Şi de ce 
eşti jenată? Amir e grozav. Dacă-i cunoşti pe cei 
din familia Fadlan, pentru mine eşti ca un star 
rock. 

— E vărul meu, mi-a trântit-o. Văr de-al doilea 
sau de-al treilea sau aşa ceva. 

M-am uitat la Hearth, care privea încruntat în 
jos. Blitz îşi scosese masca de schi şi ochelarii, 
pentru că lumina din interior bănuiesc că nu-l 
deranja la fel de tare şi învârtea posac o furculiţă 
de plastic pe masă. Se pare că ratasem o ceartă 
zdravănă între el şi Hearth. 

— Bine, am spus. Dar de ce eşti atât de agitată? 

— Nu poti s-o laşi baltă, nu-i aşa? m-a întrebat 
ea. 

Am ridicat mâinile. 

— În regulă. S-o luăm cu toţii de la început. 
Salutare. Sunt Magnus şi sunt un einherjar. Dacă 
nu învăţăm la geometrie, nu vreți să vorbim despre 
cum vom găsi Sabia Verii? 

Nimeni n-a zis nimic. 

Un porumbel a trecut pe lângă noi, cu un mers 
legănat, ciugulind niște firimituri. 

M-am uitat în spate la restaurantul cu falafel. Nu 
ştiu de ce, dar Amir trăsese grilajul metalic. Nu l- 
am mai văzut niciodată să închidă la ora prânzului. 
M-am întrebat dacă îl supărase Sam cu ceva şi-mi 
tăiase mie portia de falafel. 

Dacă da, aveam de gând să fac urât. 

— Ce s-a întâmplat cu mâncarea noastră? am 
întrebat. 

Atunci am auzit o voce croncănind la picioarele 
mele: 

— Te pot ajuta cu ambele întrebări. 

M-am uitat în jos. Avusesem o săptămână atât 
de nebună încât nici n-am tresărit când mi-am dat 
seama cine vorbise. 

— Băieți, am spus, porumbelul vrea să ne-ajute. 

Porumbelul a zburat sus pe masă. Hearth mai, 
mai să cadă de pe scaun. Blitz a apucat o furculiță. 

— Câteodată merge greu servirea aici, a zis 
porumbelul. Dar pot să vă grăbesc comanda. Vă 
pot spune şi unde găsiți sabia. 

Sam şi-a dus mâna la secure. 

— Ăsta nu e un porumbel. 

Pasărea s-a uitat la ea cu ochiul lui portocaliu ca 
o mărgică. 

— Poate că nu. Dar dacă mă omori, nu-ţi vei 
primi niciodată prânzul. În plus, nu vei găsi sabia 
şi nu-ţi vei mai vedea alesul. 

Samirah arunca flăcări din priviri. 

— Ce tot vorbeşte? am întrebat. Ales pentru ce? 

Pasărea a gângurit. 

— Dacă vrei ca Fadlan's Falafel să se mai 
deschidă vreodată... 

— Bun, asta-i o declaraţie de război. 

M-am gândit să mă reped la pasăre, dar chiar şi 
cu reflexele mele de einherjar, mă îndoiam că o 
puteam prinde. 

— Ce-ai făcut? Ce-a pățit Amir? 

— Nimic deocamdată! a răspuns porumbelul. O 
să îți aduc prânzul. Tot ce vreau e să ciugulesc eu 
primul din mâncare. 

— Înm, am spus. Să zicem că te cred, dar ce 
vrei în schimbul informaţiilor despre sabie? 

— O favoare. E negociabilă. Rămâne localul cu 
falafel închis pentru totdeauna sau batem palma? 

Blitzen a clătinat din cap. 

— Nu accepta, Magnus. 

Hearth a gesticulat: „Porumbeii nu sunt de 
încredere”. 

Sam m-a privit în ochi. Privirea ei era rugătoare, 
aproape isterică. Ori îi plăcea falafelul mai mult 
decât mie, ori era îngrijorată de altceva. 

— Bine, am spus. Adu-ne prânzul. 

Imediat grilajul de metal al localului s-a ridicat. 
Casierul stătea ca o statuie, cu telefonul la ureche. 
Apoi şi-a revenit, s-a uitat peste umăr şi a strigat o 
comandă către bucătar, ca şi cum nimic nu s-ar fi 
întâmplat. Porumbelul şi-a luat zborul şi s-a 
îndreptat spre local, făcându-se nevăzut în dosul 
tejghelei. Casierul nu părea să-l observe. 

În clipa următoare, din bucătărie a apărut în 
viteză o pasăre mult mai mare — un vultur pleşuv 
cu o tavă în gheare. A aterizat în centrul mesei. 

— Acum eşti vultur? am întrebat. 

— Da, a răspuns, cu aceeaşi voce dogită. Îmi 
place să le combin. Uite mâncarea. 

Era tot ce mi-aş fi putut dori: pernuţe aburinde 
condimentate de kibbeh, cu carne de vită; câteva 
kebab-uri de miel cu sos de iaurt cu mentă; patru 
bucăți proaspete de pita umplute cu chiftele 

delicioase de năut prăjite în ulei, cu sos tahini 
stropit şi garnitură de murături. 

— O, Helheim, aşa da. 

Am întins mâna spre tavă, dar vulturul m-a 
ciupit. 

— Uşurel, uşurel, m-a mustrat el. Eu primul. 

Aţi văzut vreodată un vultur mâncând falafel? 

Imaginea aia îngrozitoare încă mă bântuie. 

Cât ai zice peşte, vulturul a atacat tava și a 
înghițit totul, mai puţin o bucată de murătură. 

— Hei! am țipat. 

Sam a sărit în picioare, cu securea ridicată. 

— E un uriaş. N-are ce altceva să fie! 

— Am avut o înțelegere. 

Vulturul a râgâit. 

— Acum, legat de sabie... 

Am scos un muget gutural — strigătul unui om 
care a fost privat de chiftelele kibbeh ce i se 
cuveneau. Am scos sabia şi l-am lovit pe vultur cu 
latul lamei. 

N-a fost o mișcare prea înțeleaptă, dar îmi era 
foame. Eram supărat. Uram să se profite de mine 
şi nu-mi plăceau în mod deosebit nici vulturii 
pleşuvi. 

Lama a lovit pasărea peste spinare şi a rămas 
acolo de parcă era lipită cu super glue. Am încercat 
s-o smulg, dar a rămas neclintită. Mâinile îmi erau 
lipite de mânerul sabiei. 

— Bine, a cârâit vulturul, asta vrei, asta 
primeşti. A pornit în zbor prin food court cu o sută 
de kilometri la oră, târându-mă după el. 

Capitolul 30 
Un măr pe zi te poate omori 


Adaug la lista cu Cele mai Neplăcute Activităţi: 
surfingul pe vultur. 

Afurisita de pasăre n-ar fi trebuit să se poată 
ridica în aer cărând o persoană mai mult sau mai 
puţin adultă. Cu toate astea, a reușit. 

În urma mea, Blitz şi Sam ţipau tot felul de 
chestii de mare ajutor, cum ar fi: „Hei! Opreşte- 
te!” în vreme de vulturul mă târa printre mese, 
scaune şi ghivece cu plante, a ieşit prin ușile duble 
de sticlă și a trecut pe deasupra străzii Charles. 

Un tip care lua prânzul într-un apartament de la 
etajul zece a scuipat cerealele Cheetos din gură 
când am trecut pe lângă el. l-am lăsat pe geam o 
amprentă frumușică de talpă de încălțăminte. 

— Dă-mi drumul! am țipat la vultur. 

Pasărea a chicotit trăgându-mă după el pe 
deasupra unui acoperiş. 

— Eşti sigur că asta vrei? Atenţie! 

M-am răsucit, evitând la mustață o ciocnire 
frontală cu un aparat de aer condiționat. Am trecut 
printr-un coş de cărămidă, folosindu-mi pieptul pe 
post de berbec. Apoi vulturul a coborât în picaj de 
cealaltă parte a clădirii. 

— Aşa! a zis vulturul. Eşti gata să negociem 
favoarea aia? 

— Cu un porumbel mutant care fură falafel? am 
strigat. Nu, mulţumesc! 

— Cum vrei. 

A virat, izbindu-mă de nişte scări de incendiu. 
Am simțit cum îmi crapă coastele, de parcă mi s-ar 
fi spart în piept nişte fiole cu acid. Stomacul gol a 
încercat, fără succes, să se golească. 

Am urcat deasupra uneia dintre bisericile de pe 
strada Boylston şi am dat ocol turlei. Mi-a trecut 
prin cap un gând năstruşnic despre Paul Revere şi 

toată povestea cu „un felinar pentru uscat, două 
pentru apă". 

„ȘI dacă vedeți un tip târât de un vultur uriaș... 
ăăă... Habar n-am câte felinare ar trebui să 
folosesc”. 

Am încercat să-mi vindec coastele mele prin 
puterea voinţei, dar nu n-am putut concentra. 
Durerea era prea mare. M-am izbit în continuare 
de pereţi și am spart ferestre cu picioarele. 

— Tot ce vreau, a spus vulturul, e să-mi faci o 
favoare în schimbul unei favori. Eu îţi spun cum să 
faci rost de sabie, iar tu îmi aduci ceva. Nu e mare 
lucru. Doar un măr. Un măr. 

— Care-i şmecheria? 

— Şmecheria e că dacă nu accepti... O, uite! 
Tepi împotriva porumbeilor! 

În faţa noastră, marginea unui acoperiş de hotel 
era plină de țepuşe de oţel, ca o mică barieră de 
sârmă ghimpată din Primul Război Mondial. Tepii 
aveau rostul să împiedice păsările să se 
cuibărească acolo, dar ar fi fost numai buni şi să- 
mi sfâşie mie pântecele. 

M-a copleşit frica. Nu-mi plac obiectele 
ascuţite. Burta mea era încă sensibilă de când 
murisem din pricina asfaltului topit. 

— Bine! am tipat. Fără ţepi! 

— Spune: „Sunt de acord cu condiţiile tale, 
parol”. 

— Nici măcar nu ştiu ce înseamnă parol! 

— Spune-o! 

— Sunt de acord cu condiţiile tale, parol! Mere, 
da! Țepi, nu! 

Vulturul a urcat, zburând razant la nivelul 
acoperişului. Am atins ţepii cu vârfurile pantofilor 
făcându-i să vibreze. Am dat ocol Pieței Copley şi 
am aterizat pe acoperişul Bibliotecii Publice din 
Boston. 

Sabia s-a desprins de spatele vulturului. Mâinile 
mi s-au dezlipit, ceea ce era grozav, doar că acum 
nu mai aveam de ce mă ţine. Îmi era absolut 

imposibil să stau în picioare pe țiglele roşii 
curbate. Acoperișul era înclinat periculos. La 
douăzeci şi cinci de metri sub mine se întindea o 
bucată amenințătoare de asfalt. 

M-am ghemuit ca să nu cad. Cu grijă, am băgat 
la loc sabia, care s-a transformat în lanţ. 

— Au, am spus. 

Mă dureau coastele. Îmi simţeam braţele pe 
Jumătate smulse din umeri. Pe piept parcă îmi 
tatuasem un zid de cărămidă. 

În stânga, vulturul stătea cocoţat pe un 
paratrăsnet, dominând grifonii de bronz decorativi 
de la baza lui. 

Nu m-am gândit niciodată că vulturii pot avea 
expresii faciale, dar acesta cu siguranță avea un aer 
arogant. 

— Mă bucur că eşti rezonabil! a zis. Deşi, 
sincer, mi-a făcut plăcere zborul nostru prin oraş. 
Mă bucur să-ți pot vorbi între patru ochi. 

— Mă faci să roşesc, am mormăit. O, nu, stai 
aşa. De fapt, sunt plin de sânge. 

— lată informațiile de care ai nevoie, a 
continuat vulturul. Când sabia ţi-a căzut în râu, 
curentul a purtat-o în aval. A fost revendicată de 
zeiţa Ran. O grămadă de obiecte de valoare ajung 
în plasa ei. 

— Ran? 

Vulturul a clămpănit din cioc. 

— Zeița Mării. Are o plasă. Încearcă să ţii pasul. 

— Unde o găsesc? Te rog să nu-mi spui că în 
mare. 

— Ar putea fi oriunde, așa că va trebui să-i 
atragi atenția. Cum faci asta? Știu un tip, Harald. 
Are o barcă la Fish Pier, face excursii de pescuit la 
mare adâncime. Spune-i că te-a trimis Big Boy. 

— Big Boy. 

— Unul dintre numeroasele mele nume. Harald 
va şti despre cine-i vorba. Convinge-l să te scoată 
la pescuit în Golful Massachusetts. Dacă reuşești 
să faci tărăboi pe-acolo, îi vei atrage atenţia lui 

Ran. Apoi, poţi negocia. Cere-i sabia şi unul dintre 
merele lui Idun. 

— Eden? 

— O să repeti toate numele pe care ţi le spun? O 
cheamă I-D-U-N. Ea are merele nemuririi care-i 
țin pe zei tineri şi sprinteni. Cu siguranță Ran are 
unul, pentru că, ţi-o spun sincer, odată ce-o vezi, o 
să-ți dai seama că nu-i genul care să-şi amintească 
să mănânce mere. Când ai mărul, adu-l încoace. 
Dă-mi-l şi eu te eliberez de jurământ. 

— Două întrebări. Eşti nebun? 

— Nu. 

— A doua întrebare: Cum o să reuşesc să fac 
tărăboi pescuind, încât să atrag atenţia unei zeițe a 
mării? 

— Depinde ce pescuieşti. Spune-i lui Harald că 
ai nevoie de momeala specială. Va înțelege. Dacă 
se împotriveşte, spune-i că Big Boy insistă. 

— Habar n-am ce înseamnă asta, am 
recunoscut. Presupunând că o întâlnesc pe Ran, 
cum să negociez cu ea? 

— Asta-i a treia întrebare. În plus, e problema 
ta. 

— Ultima întrebare. 

— Ai ajuns la a patra. 

— Ce mă împiedică să obțin sabia şi ție să nu-ţi 
aduc mărul? 

— Păi ai spus parol, a zis vulturul. E vorba de 
cuvântul tău, de credința și onoarea ta, de sufletul 
tău. E un jurământ care te obligă, mai ales dacă 
eşti einherjar. Asta dacă nu vrei să experimentezi 
combustia spontană şi să fii prins pe vecie în 
întunericul îngheţat din Helheim... 

Mi-am mușcat buza. 

— Cred că o să-mi ţin promisiunea. 

— Excelent! 

Vulturul a bătut din aripi. 

— Uite că vin şi prietenii tăi, iar asta înseamnă 
că e timpul să plec. Ne vedem când îmi aduci 
marfa! 

Vulturul s-a îndepărtat şi a dispărut în spatele 
zidurilor de sticlă ale Turnului Hancock, lăsându- 
mă să cobor singur de pe acoperiş. 

Jos, în Copley Square, Blitzen, Hearthstone şi 
Sam veneau în goană pe gazonul îngheţat. Sam m- 
a văzut prima. S-a oprit brusc şi m-a arătat cu 
degetul. 

I-am făcut cu mâna. 

Nu-i puteam vedea chipul, dar şi-a întins braţele 
ca şi cum m-ar fi întrebat: „Ce naiba faci acolo?” 

Cu chiu, cu vai, m-am ridicat în picioare. 
Mulțumită asigurării de sănătate WalhallaCare, 
rănile începeau deja să mi se vindece, dar încă mă 
dureau toate şi eram cam ţeapăn. M-am îndreptat 
spre marginea acoperișului şi m-am uitat în jos. 
Magnus 1.0 nici nu s-ar fi gândit la asta, dar acum 
plănuiam să fac câteva salturi de trei metri — până 
la pervazul de colo, până la catargul pentru 
steaguri, până la corpul de iluminat, apoi până pe 
scările din faţă şi mi-am zis: „Da, nicio problemă.” 

În câteva secunde am ajuns în siguranţă la sol. 
Prietenii m-au întâmpinat pe trotuar. 

— Ce-a fost asta? m-a întrebat Blitzen. Era un 
uriaş? 

— Habar n-am, i-am răspuns. Îl cheamă Big 
Boy şi îi plac merele. 

Le-am spus toată povestea. 

Hearthstone s-a plesnit peste frunte. A 
gesticulat: „Ai spus parol?” 

— Păi aveam de ales între asta şi a fi sfâșiat de 
ţepi împotriva porumbeilor, aşa că da. 

Sam s-a uitat la cer, sperând să vadă un vultur 
pe care să-l poată lovi cu securea. 

— O să se termine prost. Așa-i când faci 
înțelegeri cu uriaşii. 

— Măcar Magnus a aflat unde e sabia, a spus 
Blitzen. În plus, Ran e o zeiţă. Va fi de partea 
noastră, nu? 

Sam a pufni. 

— Se vede că n-ai auzit poveştile pe care le-am 
auzit eu despre ea. Dar în faza asta nu prea avem 
de ales. Să-l găsim pe Harald. 

Capitolul 31 
Ori te-mpuţi, ori pleci acasă 


Nu mi-a fost niciodată frică de bărci până n-am 
văzut-o pe a lui Harald. 

Pe proră scria HARALD - PESCUIT LA 
ADÂNCIME ȘI DORINŢE DE MOARTE, cam 
multă vorbărie pentru o bărcuță de şase metri 
lungime. Pe punte erau îngrămădite frânghu, găleți 
şi cutii cu scule. Plase şi geamanduri împodobeau 
laturile ca nişte decorațiuni de Crăciun. Carena 
fusese cândva verde, dar se decolorase şi avea 
culoarea unei gume mestecate îndelung. 

Nu departe, pe chei, stătea chiar Harald, într-o 
salopetă uzată şi cu un tricou atât de jegos, încât 
până şi tricoul meu recuperat dintr-un container cu 
donaţii arăta mai bine. Arăta ca un luptător de 
sumo, cu braţe groase de mărimea calupurilor de 
carne care se frig la rotisor la Fadlan's Falafel. 
(Da, tot la mâncare mă gândeam.) 

Părul era cel mai ciudat lucru la el. Pletele 
neîngrijite, barba, chiar şi antebraţele păroase îi 
erau de un albastru lăptos, de parcă ar fi rămas 
afară peste noapte şi ar fi fost acoperit cu gheaţă. 

Când ne-am apropiat de el, şi-a ridicat privirea 
de la frânghia pe care o făcea colac. 

— Măi, măi. Un pitic, un elf şi doi oameni vin 
la mine pe dig... Parcă ar fi începutul unui banc. 

— Sper că nu, am spus. Vrem să-ți închiriem 
barca pentru o partidă de pescuit. Vom avea nevoie 
de o momeală specială. 

Harald a pufnit. 

— Voi patru într-una dintre expedițiile mele? Nu 
prea cred. 

— Big Boy ne-a trimis. 

Harald s-a încruntat şi fulgi ușori de zăpadă i-au 
scăpat pe obraji. 

— Big Boy, spui? Ce treabă are el cu unii de 
teapa voastră? 

Sam a înaintat un pas. 

— Nu-i treaba ta. 

A scos din buzunar o monedă mare și i-a 
aruncat-o lui Harald. 

— O monedă de aur roşu acum; alte cinci când 
terminăm. Ne închiriezi barca sau nu? 

M-am aplecat spre ea. 

— Ce este aurul roşu? 

— Moneda din Asgard şi Walhalla, mi-a 
răspuns. În general e acceptată și pe alte tărâmuri. 

Harald a mirosit moneda. Suprafaţa de aur a 
început să strălucească atât de tare, încât părea să 
fi luat foc. 

— Ai sânge de uriaş, fată? Ți se citește în 
privire. 

— Nici asta nu-i treaba ta. 

— Hm. Preţul e corect, dar barca mea e cam 
mică. Doi pasageri maxim. O să te iau pe tine și pe 
băiat, dar nici vorbă de pitic şi de elf. 

Blitzen şi-a trosnit degetele înmănușate. 

— Uite cum stă treaba, omule de zăpadă... 

— Hei! Nu-i spune niciodată unui uriaş om de 
zăpadă. Nu ne place. În plus, pari pe jumătate 
pietrificat, piticule. N-am nevoie de încă o ancoră. 
Cât despre elfi, sunt creaturi ale aerului şi ale 
luminii. Sunt inutili la bordul unei nave. Doar doi 
pasageri. Asta e înțelegerea. Ori accepţi, ori nu. 

M-am uitat la prietenii mei. 

— Prieteni, o vorbă, vă rog. 

I-am dus mai încolo pe chei, pentru ca Harald să 
nu ne audă. 

— Tipul ăla e un uriaş de gheaţă? 

Hearthstone a gesticulat: „Păr de gheață. Urât. 
Mare. Da”. 

— Dar... Adică e mare, dar nu e uriaș. 

Expresia lui Sam m-a făcut s-o suspectez că nu 
era cea mai răbdătoare meditatoare la geometrie. 

— Magnus, uriaşii nu sunt neapărat enormi. 
Unii, sunt. Alţii pot crește până la dimensiuni 
enorme dacă au chef. Dar sunt chiar mai variați 
decât oamenii. Mulţi arată ca niște oameni 
obişnuiţi. Unii se pot transforma în vulturi sau în 
porumbei sau în aproape orice. 

— Dar ce caută un uriaş de gheaţă pe cheiurile 
din Boston? Putem avea încredere în el? 

— În primul rând, uriașii de gheaţă sunt peste 
tot, mai ales în partea de nord a Midgardului, a 
spus Blitzen. Dacă să avem încredere în el? În 
niciun caz. V-ar putea duce direct în Jotunheim și 
să vă arunce într-o temniță sau v-ar putea folosi ca 
momeală. Trebuie să insişti să ne ia şi pe Hearth și 
pe mine. 

Hearth l-a lovit pe Blitz în umăr. 

„Uriaşul are dreptate”, a gesticulat. „Ti-am spus 
— e prea multă lumină. Te transformi în stană de 
piatră. Eşti prea încăpățânat să recunoşti”. 

— Nu, sunt bine. 

Hearth a aruncat o privire pe chei. A văzut o 
găleată de metal, a luat-o şi i-a trântit-o de cap lui 
Blitz. Blitz n-a reacționat, dar găleata a luat forma 
căpățânii lui. 

— Bine, a recunoscut Blitz, poate că m-am 
pietrificat un pic, dar... 

— Nu mai sta la lumină o vreme, i-am spus. Ne 
descurcăm. Hearth, nu-i poţi găsi vreo vizuină 
subterană simpatică sau ceva asemănător? 

Hearth a încuviinţat din cap. 

„Vom încerca să aflăm mai multe despre Fenris 
şi lanţurile cu care e legat. Ne vedem diseară la 
bibliotecă?” 

— Sună bine, am spus. Sam, să mergem la 
pescuit. 

Ne-am întors la Harald, care tocmai făcea un laţ 
minunat din frânghie. 

— Bine, i-am spus, doi pasageri. Trebuie să 
pescuim cât mai departe în Golful Massachusetts 
şi avem nevoie de momeala specială. 

Harald mi-a rânjit strâmb. E posibil ca dinții să-i 
fi fost făcuţi din aceeaşi bucată maro de frânghie 
pe care o făcea colac. 

— Cum să nu, micuţule. A arătat spre o uşă 
glisantă din partea laterală a depozitului. Alege-ţi 
tu momeala... dacă o poţi duce. 

Când Sam şi cu mine am deschis uşa, am crezut 
că vom leşina de la duhoare. 

Sam s-a înecat. 

— Pe ochiul lui Odin, până şi pe câmpul de 
luptă miroase mai frumos. 

În camera de depozitare era o colecţie 
impresionantă de leşuri în putrefacție agăţate de 
cârlige pentru carne. Cel mai mic era un crevete de 
un metru şi jumătate. Cel mai mare era un cap de 
taur de mărimea unei maşini. 

Mi-am acoperit nasul cu mâneca. N-a însemnat 
mare lucru. Parcă mi-ar fi aruncat cineva pe gât o 
grenadă cu ouă stricate, metal ruginit și o ceapă. 

— Nu mai am aer. Care dintre bunătăţile astea 
crezi că e momeala specială? am întrebat. 

Sam a arătat spre capul de taur. 

— Ori o facem lată, ori plecăm acasă! 

— ... îl spuse ea cuiva fără casă. 

M-am străduit să studiez capul taurului — 
coarnele negre curbate, limba roz care-i atârna din 
gură şi care semăna cu o saltea de aer păroasă, 
blana albă din care ieșeau aburi și craterele 
unsuroase pe care le avea în loc de nări. 

— Cum e posibil ca un taur să crească atât de 
mare? 

— Probabil că e din Jotunheim, a spus Sam. 
Vitele lor ajung să fie destul de mari. 

— Serios? Ai idee ce-ar trebui să pescuim? 

— Există o mulțime de monştri marini. Atâta 
vreme cât nu e... 

O umbră i-a traversat faţa. 

— Nu contează. Probabil e un simplu monstru 
marin. 

— Un simplu monstru marin, am spus. Mă simt 
ușurat. 

Am fost tentat să iau crevetele cel uriaş şi să 
plec, dar mi-am dat seama că aveam nevoie de o 
momeală mai mare dacă aveam de gând să 
provocăm un tărăboi care să atragă o zeiță a mării. 

— Rămâne capul de taur, am zis până la urmă. 

Sam a ridicat securea. 

— Nici nu ştiu dacă o să încapă pe barca lui 
Harald, dar... 

Şi-a aruncat securea în lanţul cu care era legat 
cârligul și l-a rupt. Capul de taur s-a prăbușit pe 
Jos ca o piñata™ mare şi dezgustătoare. Securea a 
zburat înapoi în mâna lui Sam. 

Am apucat cârligul de carne şi am târât capul de 
bou afară din depozit. Altă dată, chiar şi ajutat, nu 
l-aș fi putut clinti, dar puterile mele de einherjar 
mi-au fost de folos. 

„Mori în chinuri. Du-te în Walhalla. Dobândește 
puterea de a târî pe un chei capete retezate de bou 
imense şi în putrefacție. Ura!” 

Când am ajuns la barcă, am tras de lanţ cu toată 
puterea. Capul de taur s-a rostogolit de pe chei şi a 
aterizat pe punte. Barca lui Harald era gata să se 
scufunde, dar a reuşit să rămână pe linia de plutire. 
Capul de taur ocupa jumătatea din barcă. Limba 
atârna peste pupa. Ochiul stâng se mişca de parcă 
taurul ar fi suferit de rău de mare. 

Harald a apărut din găleata pentru momeală. 
Dacă era surprins sau deranjat că aruncasem un 
cap de vacă de două sute şi ceva de kilograme pe 
barca lui, nu lăsa să se vadă. 

— Ambiţioasă alegere. 

Harald a privit înspre port. Se întuneca. O 
lapoviţă uşoară biciuia suprafaţa apei. 

— Să mergem, atunci. E o după-amiază 
minunată pentru pescuit. 

Capitolul 32 


Se văd roadele anilor în care 
am jucat Bassmasters 2000 


Era o după-amiază îngrozitoare pentru pescuit. 

Marea dădea pe dinafară şi la fel am făcut şi eu, 
peste bord, de mai multe ori. Frigul nu mă deranja, 
dar lapoviţa îmi biciuia faţa. De la legănatul punţii 
îmi simţeam picioarele ca un arc colorat de jucărie. 
Harald, uriașul de gheaţă, era la timonă, cântând 
într-o limbă guturală, probabil jotuneză. 

Sam nu părea deranjată de marea învolburată. 
Stătea sprijinită de balustrada de la proră şi se uita 
la marea cenuşie, iar baticul i se umfla la gât ca 
niște branhii. 

— Care-i treaba cu baticul ăsta? am întrebat-o. 
Uneori ţi-l pui pe cap, alteori, nu. 

Şi-a atins baticul din mătase verde cu un gest 
protector. 

— Se numește hijab. ÎI port când vreau sau când 
cred că am nevoie. Cum ar fi atunci când o duc pe 
bunica la moschee vinerea sau... 

— Sau când te vezi cu Amir? 

— Când aproape crezusem că nu o să mai 
pomeneşti nimic despre asta, a mormăit. 

— Porumbelul a spus că Amir e alesul tău. Asta 
înseamnă... logodnic? câţi ani ai, şaisprezece? 

— Magnus... 

— Vreau doar să spun că dacă e vorba de o 
căsătorie aranjată, nu e în regulă. Eşti o walkirie. 
Ar trebui să poţi... 

— Magnus, taci! Te rog. 

Un val puternic a lovit barca şi ne-a stropit cu 
apă sărată. 

Samirah şi-a încleştat mâna pe balustradă. 

— Bunicii mei sunt de modă veche. Au crescut 
la Bagdad, dar au fugit în SUA când era Saddam 
Hussein la putere. 

— Şi...? 

— Îi cunosc pe cei din familia Fadlan 
dintotdeauna. Sunt oameni buni. Suntem rude 
îndepărtate. Au succes, sunt de treabă... 

— Ştiu. Abdel e grozav. Amir pare în regulă. 
Dar o căsătorie forțată, dacă nu-l iubeşti pe tip... 

— Of! Nu înţelegi nimic. M-am îndrăgostit de 
Amir pe când aveam doisprezece ani. 

Barca a gemut în timp ce despica valurile. 
Harald cânta în continuare varianta în jotuneză a 
celebrei „Nouăzeci şi nouă de sticle de bere”. 

— O! 

— Oricum, nu e treaba ta, a spus Samirah. 

— Da. Nu. 

— Dar, uneori, când o familie încearcă să 
găsească o partidă bună, chiar îi pasă şi de dorința 
fetei. 

— Bine. 

— Nu mi-am dat seama decât mai târziu... 
După ce a murit mama, bunicii m-au luat la ei, dar, 
cum să spun, mama nu era căsătorită când m-a 
născut. Asta încă e o mare problemă pentru 
generația bunicilor. 

— Mda. 

M-am abținut cu greu să adaug: „Plus faptul că 
eşti fiica lui Loki, Tatăl Răului”. 

Parcă mi-a citit gândurile. 

— Mama era medic. A dat peste Loki în camera 
de urgenţă. Era... Habar n-am... Folosise prea 
multă putere încercând să apară în Midgard în 
formă fizică. A rămas prizonier, împărțit între două 
lumi. În varianta din Boston, era în agonie, slab şi 
neajutorat. 

— L-a vindecat? 

Sam şi-a şters câțiva stropi de apă de pe 
încheietură. 

— Într-un fel. A fost bună cu el. I-a rămas 
alături. Loki poate fi foarte fermecător când vrea. 

— ştiu. 

Am mijit ochii. 

— Vreau să spun... din poveşti. L-ai întâlnit în 
persoană? 

S-a încruntat. 

— Nu sunt de acord cu ce face tatăl meu. O fi 
carismatic, dar e şi un mincinos, un hoţ, un ucigaș. 
M-a vizitat de câteva ori. N-am vrut să vorbesc cu 
el şi asta l-a scos din minţi. Îi place să fie băgat în 
seamă. Nu e chiar genul discret. 

— Am înţeles, am spus. Loki cel discret. 

Şi-a dat ochii peste cap. 

— În orice caz, mama m-a crescut în mare parte 
singură. A fost o femeie  încăpățânată, 
nonconformistă. Atunci când a murit... Ei bine, în 
comunitate eram blamată, un copil din flori. 
Bunicii au fost norocoşi, foarte norocoşi să obțină 
binecuvântarea familiei Fadlan ca să mă pot mărita 
cu Amir. Nu aduc nimic la căsătorie. Nu sunt 
bogată sau respectabilă sau... 

— Fii serioasă! Eşti deşteaptă. Eşti puternică. 
Eşti o walkirie pe cinste. Şi nu pot să cred că 
încerc să găsesc motive în sprijinul căsătoriei tale 
aranjate... 

Părul negru îi fâlfâia în vânt, adunând particule 
de gheaţă. 

— Partea cu walkiruile e o problemă, a spus. 
Familia mea... Ei bine, suntem un pic diferiți. 
Avem o legătură foarte veche cu zeii scandinavi. 

— Cum aşa? 

A făcut un semn că era prea complicat. 

— Însă, a zis, dacă ar afla cineva adevărul 
despre cealaltă viață a mea... Nu cred că domnul 
Fadlan ar fi de acord ca fiul lui cel mare să ia de 
nevastă o fată care culege suflete pentru zeii 
păgâni. 

— A. Dacă pui problema așa... 

— Încerc să-mi motivez absenţele cum pot. 

— Meditaţii la matematică. 

— Şi nişte vrăji mai simple de-ale walkiriilor. 
Dar o bună musulmană n-ar trebui să umble de una 
singură cu tot felul de tipi ciudaţi. 


217 


— Tipi ciudaţi. Mersi. 

Dintr-odată mi-a apărut o viziune cu Sam care e 
la ora de engleză şi-i sună telefonul. Pe ecran 
apare: Odin. Se repede la toaletă, se schimbă în 
costumul de superwalkirie și-și ia zborul de la cea 
mai apropiată fereastră. 

— Când ai fost dată afară din Walhalla... A, şi 
vreau să-ți spun că-mi pare rău pentru asta. Dar nu 
te-ai gândit: „Hei, poate că e un lucru bun și pot 
avea o viață normală?” 

— Nu. Asta e problema. Le vreau pe amândouă. 
Vreau să mă căsătoresc cu Amir la momentul 
potrivit. Dar, în acelaşi timp, toată viaţa mi-am 
dorit să zbor. 

— Să zbori cu avionul sau să zbori călare pe un 
cal magic? 

— Ambele. Când aveam şase ani, am început să 
desenez avioane. Voiam să mă fac pilot. Câţi piloți 
americani arabi de sex feminin știi? 

— Eşti prima, am recunoscut. 

— Îmi place treaba asta. Întreabă-mă orice 
despre avioane. Ştiu răspunsul. 

— Deci, când ai devenit walkuric... 

— A fost o nebunie. Un vis devenit realitate. 
Puteam să zbor oricând doream. În plus, simţeam 
că fac un lucru bun. Puteam găsi oameni onorabil, 
curajoşi, care muriseră apărându-i pe alţii, şi-i 
puteam aduce în Walhalla. Habar n-ai cât de mult 
îmi lipseşte asta. 

I se simţea durerea în voce. Oameni onorabili, 
curajoşi... Intram şi eu în categoria aia. După toate 
problemele pe care le avusese din cauza mea, aș fi 
vrut să-i spun că totul va fi bine. Că vom găsi o 
cale prin care să aibă parte de ambele vieţi. 

Dar nu-i puteam promite nici măcar că vom 
supraviețui excursiei cu barca. 

De la cârmă, Harald a mugit: 

— Muritori, ar trebui să puneţi momeala! Ne 
apropiem de zonele cu peşte! 

Sam a clătinat din cap. 

— Nu. Mai mergi! 

Harald s-a încruntat. 

— Nu e sigur! Mai departe... 

— Vrei aurul sau nu? 

Harald a mormăit ceva probabil foarte jignitor 
în jotuneză și a ambalat motorul. 

M-am uitat la Sam. 

— De unde ştii că trebuie să mergem mai 
departe? 

— Aşa simt, a spus. Unul dintre talentele 
moştenite de la tatăl meu, probabil. De obicei, îmi 
ghicesc unde se pitesc cei mai mari monștrii. 

— Ce fericire pe capul tău! 

Am privit în bezna aceea deprimantă. M-am 
gândit la Ginnungagap, ceața primordială dintre 
gheaţă şi foc. Păream să navigăm chiar prin ea. 
Marea putea dispărea în orice moment, iar noi am 
fi căzut în neant. Speram că greşesc. Probabil că 
bunicii lui Sam s-ar fi supărat dacă n-ar fi ajuns 
acasă la timp pentru cină. 

Barca s-a zgâlțâit. Marea s-a întunecat şi mai 
tare. 

— Asta-i, a spus Sam. Ai simțit? Am trecut din 
Midgard în apele din Jotunheim. 

Am arătat spre babord. La câteva sute de metri, 
o turlă de granit s-a ridicat din ceaţă. 

— Dar ăsta e farul Graves. Nu suntem prea 
departe de port. 

Sam a luat una dintre lansetele uriașului, care 
păreau mai potrivite pentru salturi în înălțime, 
categoria grea. 

— Lumile se suprapun, Magnus, mai ales în 
apropierea Boston-ului. Adu momeala. 

Harald a încetinit când m-a văzut apropiindu-mă 
de pupa. 

— E prea periculos să pescuieşti aici, m-a 
avertizat. În plus, nu cred că vei reuși să foloseşti 
momeala aia. 

— Taci din gură, Harald! 

Am apucat lanţul şi am târât capul taurului, mai, 
mai să-l arunc pe căpitan peste bord cu un corn. 

Când m-am întors la Sam, am examinat cârligul 
de carne, înfipt foarte adânc în craniul taurului. 

— Ar trebui să ne poată sluji drept cârlig de 
pescuit, a spus Sam. Hai să legăm lanţul. 

Am petrecut câteva minute legând lanţul de fir — 
un cablu subțire de oțel împletit care făcea ca 
mulineta să cântărească aproximativ o sută 
cincizeci de kilograme. 

Am rostogolit împreună cu Sam capul de taur 
prin partea din față a bărcii. Căpăţâna s-a 
scufundat încet în valurile îngheţate, iar ochiul 
taurului mort mă privea în timp ce se ducea la fund 
spunându-mi, parcă, „Nu e în regulă, frate”. 

Harald s-a apropiat greoi, trăgând după el un 
scaun uriaş. A fixat cele patru picioare în niște 
găuri din punte. Apoi a țintuit scaunul de podea cu 
cabluri de oţel. 

— În locul tău, a spus, m-aş asigura. 

Cu toate harnașamentele din piele, pentru gustul 
meu scaunul semăna un pic prea mult cu unul 
electric, dar Sam a ținut lanseta în timp ce eu m- 
am legat în scaun. 

— Deci, de ce sunt eu în scaun? am întrebat. 

— Pentru că ai promis, mi-a amintit. Ai zis 
parol. 

— Parol e naşpa. 

Am scos din kitul oferit de uriaş nişte mănuși 
din piele care îmi erau doar cu patru numere mai 
mari şi mi le-am pus. 

Sam mi-a dat lanseta, apoi a găsit nişte mănuşi 
şi pentru ea. 

Mi-am amintit vag de când aveam zece ani şi 
mă uitam la Fălci cu mama, pentru că insistase. 
M-a avertizat că era super-înfricoşător, dar n-am 
făcut decât fie să mă plictisesc din cauza ritmului 
lent al filmului, fie să mă amuz de rechinul de 
Cauciuc. 

— Ce bine-ar fi să prind un rechin de cauciuc, 
am mormăit. 

Harald a oprit motoarele. Dintr-odată, s-a lăsat o 
liniște înspăimântătoare. Vântul s-a oprit. Lapoviţa 
care cădea pe punte părea ca o ploaie de nisip care 
se lovea de-un geam. Valurile s-au calmat, de 
parcă marea şi-ar fi ținut respirația. 

Sam stătea lângă balustradă, eliberând firul în 
timp ce capul taurului se scufundat în adâncuri. În 
cele din urmă, firul s-a destins. 

— A ajuns la fund? am întrebat. 

Sam şi-a muşcat buza. 

— Nu ştiu. Probabil... 

Firul s-a tensionat cu zgomotul unui ciocan care 
loveşte lama unui ferăstrău. Sam i-a dat drumul ca 
să nu fie catapultată în spațiu. Lanseta aproape că 
mi-a fost smulsă cu tot cu degete, dar am reuşit s-o 
tin. 

Scaunul a gemut. Curelele din piele mi s-au 
înfipt în clavicule. Barca s-a aplecat înainte. 
Lemnul a scârțâit, iar niturile au pocnit. 

— Pe sângele lui Ymir! a țipat Harald. Ne 
dezmembrăm! 

— Dă-i fir! 

Sam a luat o găleată. A aruncat apă pe firul din 
care ieşeau aburi în timp ce trecea cu repeziciune 
peste proră. 

Am scrâşnit din dinți. Îmi simțeam muşchii ca 
din aluat cald. Când eram sigur că nu mai rezist, a 
încetat să mai tragă. Firul zbârnâia din cauza 
tensiunii, strălucind pe apa cenuşie pe o distanță de 
o sută de metri spre tribord. 

— Ce se întâmplă? am întrebat. Se odihneşte? 

Harald a înjurat. 

— Nu-mi place. Monştri marini nu acționează 
aşa. Până şi cea mai mare captură... 

— Mulinează, a spus Sam. Acum! 

Am pus piedica. Parcă făceam skandenberg cu 
Terminator. Lanseta s-a îndoit. Cablul a trosnit. 

Sam a tras de fir, ținându-l departe de balustradă, 
dar nici cu ajutorul ei nu făceam progrese vizibile. 

Mi-au amorţit umerii. Îmi simţeam spatele 
zvâcnindu-mi. Cu tot frigul, eram leoarcă de 
sudoare şi aveam frisoane din cauza oboselii. 
Parcă scoteam la suprafață un vas de război 
scufundat. 

Din când în când, Sam mă încuraja: „Nu, 
idiotule! Trage!” 

Până la urmă, marea s-a întunecat în faţa bărcii 
pe o întindere de vreo cincisprezece metri. Valurile 
fremătau şi fierbeau. 

De la cârmă, Harald trebuie să fi văzut mai bine 
ce se ridica la suprafaţă. A ţipat cu o voce care 
numai de uriaş nu era: 

— Taie firul! 

— Nu, a spus Sam. E prea târziu acum. 

Harald a luat un cuțit. L-a aruncat spre cablu, 
dar Sam a deviat lama cu securea. 

— Înapoi, uriaşule! a ţipat. 

— Dar nu poţi aduce chestia aia la bord! s-a 
tângui Harald. Este... 

— Da, ştiu! 

Lanseta îmi aluneca din mâini. 

— Ajutor! 

Sam s-a repezit şi a prins lanseta. S-a înfipt 
lângă mine în scaun, ca să mă ajute, dar eram prea 
obosit și îngrozit ca să mă simt jenat. 

— Poate o să murim cu toţii, a mormăit, dar 
sigur îi vom atrage atenția lui Ran. 

— De ce? am întrebat. Ce e chestia aia? 

Captura noastră a ieșit la suprafaţă și a deschis 
ochii. 

— Faceţi cunoștință cu fratele meu mai mare, a 
spus Sam, Şarpele Lumii. 

Capitolul 33 


Fratele lui Sam se trezeşte cam țâfnos 


Când zic că şarpele a deschis ochii, vreau să 
spun c-a pornit nişte reflectoare imense. Irişii îi 
străluceau atât de puternic, încât am fost convins 
că toate lucrurile pe care aveam să le mai văd în 
viaţa asta vor avea culoarea jeleului de limetă. 

Vestea bună: restul vieţii nu părea să fie prea 
lung. 

Fruntea încrețită a monstrului şi botul alungat îl 
făceau să semene mai degrabă cu un tipar decât cu 
un şarpe. Spinarea lui era un mozaic de culori de 
camuflaj: verde, maro şi galben. (lată-mă stând 
calm şi descriindu-l. Dar atunci, singurul meu 
gând a fost: AJUTOR! UN ŞARPE URIAȘ!) 

A deschis gura şi a sâsâit — putoarea capului de 
taur rânced era atât de otrăvitoare, încât au început 
să-mi fumege hainele. Poate că nu folosea apă de 
gură, dar era limpede că Şarpele Lumii folosea aţă 
dentară. Dinţii lui luceau în şiruri de triunghiuri 
albe perfecte. Gura lui roz era suficient de mare cât 
să înghită barca lui Harald şi încă o duzină de bărci 
ale celor mai buni prieteni ai lui Harald. 

Cârligul pentru carne îi rămăsese înfipt în cerul 
gurii, chiar în punctul în care atârnă omuşorul la 
oameni. Şarpele nu părea prea încântat. 

S-a zbătut înainte şi înapoi, în timp ce firul de 
oțel 1 se freca de dinți. Lanseta s-a îndoit într-o 
parte. Barca s-a înclinat spre tribord, scândurile au 
trosnit și au pocnit, dar am reușit să rămânem pe 
linia de plutire. Firul nu s-a rupt. 

— Sam? am spus în şoaptă. De ce nu ne-a 
omorât încă? 

S-a vârât atât de tare în mine, încât am simţit-o 
cum tremură. 

— Cred că ne studiază, poate chiar încearcă să 
vorbească cu noi. 

— Ce zice? 

Sam a rostit cu greutate. 

— Probabil ceva de genul „Cum îndrăznești?” 

Şarpele a sâsâit, scuipând picături de venin, care 
au căzut sfârâind pe punte. 

În spatele nostru, Harald a scâncit: 

— Aruncă lanseta, prostule! O să murim cu 
toții! 

Am căutat privirea şarpelui. 

— Hei, domnule Jormungand. Pot să-ţi spun 
domnule J? Uite, îmi pare rău că te deranjez. Nu e 
nimic personal. Doar ne folosim de tine ca să 
atragem atenția cuiva. 

Domnului J nu i-a plăcut asta. A scos capul din 
apă, înălțându-se deasupra noastră, apoi s-a 
prăbuşit la loc înspre proră, stârnind valuri de 
peste zece metri. 

Ne-a udat pe mine şi pe Sam din cap până în 
picioare. La masa de prânz am mâncat apă sărată. 
Plămânii mei se  poticneau incapabili să 
funcționeze în condițiile astea. Ochii mei au avut 
parte de un spălat complet. Dar, incredibil, barca 
nu s-a răsturnat. Când legănatul şi bălăceala s-au 
mai potolit, mi-am dat seama că încă trăiesc, 
tinând în mână lanseta care mă lega de gura 
Şarpelui Lumii. Monstrul s-a uitat la mine, 
întrebându-se parcă de ce n-am murit. 

Am surprins cu coada ochiului tsunamiul lovind 
farul Graves şi scăldându-l de sus până jos. M-am 
întrebat dacă nu cumva inundasem Boston-ul. 

Mi-am amintit de ce era Jormungand numit 
Şarpele Lumii. Se spunea că trupul lui era atât de 
lung, încât era înfășurat în jurul pământului şi se 
întindea pe fundul mării ca un monstruos cablu de 
telecomunicaţii. În cea mai mare parte a timpului 
stătea cu coada în gură — hei, și eu am folosit 
suzeta până aproape la doi ani, așa că nu-l judec —, 
dar se pare că hotărâse că momeala noastră merita 
efortul. 

Ideea e că dacă Șarpele Lumii se agită, întreaga 
lume se agită odată cu el. 

— Şi acum, am spus fără să vorbesc cu cineva 
anume, ce urmează? 

— Magnus, a spus Sam cu vocea sugrumată, 
încearcă să nu te panichezi. Dar priveşte spre 
tribord. 

Nu-mi puteam imagina ce m-ar fi putut speria 
mai tare decât domnul J. până când n-am văzut-o 
pe femeia din vârtejul de apă. 

În comparaţie cu şarpele, era micuță — doar vreo 
trei metri. De la brâu în sus purta o bluză din zale 
de argint încrustată cu lipitori. Probabil că 
odinioară fusese frumoasă, dar pielea ei perlată era 
uscată, ochii ei verzi ca algele deveniseră lăptoşi 
din pricina cataractei, iar părul blond ondulat era 
presărat cu fire albe, ca lanurile de grâu atinse de 
mălură. 

De la brâu în jos, lucrurile deveneau ciudate. În 
jurul ei, rotindu-se ca fusta unei dansatoare, se 
învârtea un vârtej de apă prins într-o plasă de 
pescuit argintie, cu un diametru de o sută de metri. 
În plasă erau prinse o amestecătură de sloiuri de 
gheaţă, pești morți, saci de gunoi din plastic, 
cauciucuri de maşini,  cărucioare pentru 
cumpărături şi alte nimicuri. În timp ce femeia 
plutea spre noi, marginea plasei a lovit barca și a 
ras gâtul Şarpelui Lumii. 

Apariţia a vorbit cu o voce baritonală. 

— Cine îndrăzneşte să-mi întrerupă masa? 

Harald, uriașul de gheaţă, a tipat. Tipul era 
campion la țipat. S-a repezit la proră şi a aruncat o 
mână de monede de aur peste bord. Apoi s-a întors 
spre Sam. 

— Repede, fată, banii mei! Dă-i lui Ran! 

Sam s-a încruntat, dar a aruncat încă cinci 
monede peste bord. 

În loc să se scufunde, aurul roşu s-a rostogolit în 
plasa lui Ran şi s-a alăturat amalgamului de prosti 
care pluteau în jurul ei. 

— O, măreaţă Ran! s-a jelit Harald. Te rog, nu 
mă ucide! Poftim, ia ancora! la-i pe oamenii ăştia! 
Poţi lua chiar şi cutia cu prânzul meu! 

— Tăcere! 

Zeița l-a alungat pe uriașul de gheață, care nu 
ştia cum să se facă mai mic, să se ploconească şi să 
se retragă în acelaşi timp. 

— Voi fi sub punte, a suspinat el. Rugându-mă! 

Ran se uita la mine de parcă încerca să se 
hotărască dacă eram suficient de mare cât să mă 
facă file. 

— Ehberează-l pe Jormungand, muritorule! Tot 
ce-mi lipseşte azi e o inundație mondială. 

Şarpele Lumii a sâsâit aprobator. 

Ran s-a întors spre el. 

— Tu să taci, par supradimensionat. Agiţi tot 
mâlul când te zvârcoleşti. Nu se mai vede nimic 
Jos. De câte ori ţi-am spus să nu muști capete 
râncede de taur? Capetele râncede de tauri nu cresc 
în apă! 

Şarpele Lumii a mârâit arțăgos, trăgând de 
cablul de oţel din gură. 

— O, măreaţă Ran, am spus, sunt Magnus 
Chase. Ea e Sam al-Abbas. Am venit să negociem 
cu tine. Şi mă întrebam... de ce nu tai tu însăți 
firul de pescuit? 

Ran a dat drumul unui şuvoi de blesteme 
scandinave care au plutit la propriu în aer. 
Aflându-se destul de aproape, am văzut nişte 
lucruri ciudate care se învârteau în plasa ei — feţe 
bărboase  fantomatice, care icneau îngrozite, 
încercând să ajungă la suprafaţă, sau mâini care se 
agățau de frânghii. 

— Einherjar de nimic, a spus zeiţa, ştii bine ce- 
ai făcut. 

— Ştiu? am întrebat. 

— Eşti din neamul Vanir! Un copil de-al lui 
Njord? 

Ran a adulmecat aerul. 

— Nu, mirosul e prea slab. Poate că un nepot. 

Sam a căscat ochii. 

— Aşa e! Magnus, ești fiul lui Frey, fiul lui 
Njord — zeul navelor, al marinarilor şi al pescarilor. 
De asta nu ni s-a răsturnat barca. De asta ai reușit 
să prinzi şarpele! 

S-a uitat la Ran. 

— Ăăă... normal că ştiam asta deja. 

Ran a scos un mârâit. 

— Odată adus la suprafață, Șarpele Lumii nu e 
legat doar de firul de pescuit. E legat de destinul 
tău! Tu trebuie să hotărăști şi repede, dacă îl vei 
elibera şi-l vei lăsa să se întoarcă la somn sau 
dacă-l vei face să se trezească de-a binelea şi-ţi va 
distruge lumea! 

Am auzit ceva pocnind ca un arc ruginit — 
probabil era ultima mea rezervă de curaj. M-am 
uitat la Șarpele Lumii. Pentru prima dată am 
observat că ochii lui verzi şi strălucitori erau 
acoperiţi de o membrană translucidă subțire — un al 
rând de pleoape. 

— Vrei să spui că e doar pe jumătate treaz? 

— Dacă ar fi fost treaz pe deplin, a zis zeiţa, 
țărmul estic al Americii ar fi fost deja sub apă. 

— A. 

A trebuit să rezist tentației de-a da drumul 
lansetei, de a desface curelele cu care eram legat și 
de-a o lua la goană pe punte, țipând ca un Harald 
mai mic. 

— ÎI voi elibera, am spus. Dar, înainte, măreaţă 
Ran, trebuie să promiți să negociezi cu noi cu 
bună-credinţă. Vrem să facem un schimb. 

— Un schimb cu tine? 

Fustele lui Ran au început să se învârtă mai 
repede. Gheaţa şi plasticul pocneau. Cărucioarele 
pentru cumpărături se loveau unele de altele. 

— Magnus Chase, dacă e să fim corecți, ar 
trebui să fii al meu! Ai murit înecat. Sufletele 
înecaţilor sunt proprietatea mea. 

— De fapt, a zis Sam, a murit în luptă, aşa că îi 
aparţine lui Odin. 

— Detalii, a răcnit Ran. 

Feţele din plasa lui Ran se foiau şi icneau, 
cerând ajutor. Doar îmi spusese Sam că sunt locuri 
mai rele decât Walhalla în care să-ţi petreci Viaţa 
de Apoi. Imaginându-mă în plasa aceea argintie, 1- 
am fost brusc recunoscător walkiniei mele. 

— Bine, am spus. Cred c-o să-l trezesc cu totul 
pe domnul J. Oricum n-aveam planuri pentru 
diseară. 

— Nu! a şuierat Ran. Ai idee ce greu e să cauţi 
mâncare pe fundul mării când se agită 
Jormungand? Dă-i drumul! 

— Şi promiţi să negociezi cu bună-credință? am 
întrebat. 

— Da. Bine. Astăzi n-am niciun chef de 
Ragnarok. 

— Spune „parol”. 

— Sunt zeiţă! Sunt mai bună de atât! 

M-am uitat la Sam, care a ridicat din umeri. Mi- 
a întins securea şi am tăiat firul de pescuit. 

Jormungand s-a scufundat sub valuri, privindu- 
mă printr-un nor verde de venin în timp ce cobora 
spre adâncuri, spunându-mi parcă: „PE DATA 
VIITOARE, MURITOR NEÎNSEMNAT”. 

Fustele învolburate ale lui Ran şi-au încetinit 
rotația, ajungând până la viteza unei furtuni 
tropicale. 

— Foarte bine, einherjar. Am promis să 
negociez cu bună-credinţă. Ce vrei? 

— Sabia Verii, am spus. O aveam la mine când 
am căzut în râul Charles. 

Ochii lui Ran au început să strălucească. 

— O, da! Ti-aş putea-o da. Dar aş vrea ceva 
valoros la schimb. Cum ar fi... sufletul tău. 

— Nu prea cred, am răspuns. 

Ran a huruit ca o balenă cu arsuri la stomac. 

— Tu — nepotul intrusului de Njord — vii aici şi 
îmi ceri să ne târguim, îl deranjezi pe Şarpele 
Lumii, mă întrerupi de la masă şi tot tu nu ești de 
acord cu oferta asta rezonabilă? Sabia Verii e cel 
mai măreț artefact care mi-a picat în plase de 
secole. Sufletul tău e un preţ mic de plătit în 
schimb! 

— Stăpână Ran. 

Sam și-a recuperat securea şi a coborât din 
scaunul pentru pescuit. 

— Magnus a fost deja revendicat de Odin. El 
este un einherjar. Acest lucru nu poate fi schimbat. 

— În plus, am spus, n-ai ce face cu sufletul 
meu. E foarte mic. Nu-l prea folosesc. Nici nu cred 
că mai merge ca lumea. 

Fustele de apă ale zeiței au prins să se 
învârtească. Sufletele captive încercau să-şi 
croiască drum spre suprafață zgreptănând cu 
unghiile. Pungile de plastic pocneau ca foliile cu 
bule de aer. Mirosul de peşte mort aproape că-mi 
trezea nostalgii după capul de taur. 

— Ce-mi oferi, atunci? a întrebat Ran. Ce poate 
fi la fel de valoros ca sabia? 

Bună întrebare, m-am gândit. 

M-am uitat în plasele zeiței şi mi-a venit o idee. 

— Ai spus că scormoneai după lucruri, mi-am 
amintit. Ce fel de lucruri? 

Expresia zeiței s-a îndulcit. Ochii ei au căpătat o 
nuanță mai aprinsă de verde. 

— Multe lucruri. Monede. Suflete. Obiecte de 
valoare pierdute. Chiar înainte să trezeşti șarpele, 
pusesem ochii pe un capac de roată de la un Chevy 
Malibu care valora pe puțin patruzeci de dolari. 

Zăcea pur şi simplu pe fundul apei. Dar acum — 
zeiţa şi-a ridicat braţele — s-a dus. 

— Deci colecționezi chestii. 

M-am corectat: 

— Vreau să spun... comori nepreţuite. 

Sam s-a holbat la mine, întrebându-se, desigur, 
dacă mi-am pierdut mințile, dar începeam să 
înțeleg ce o interesa pe Ran — de ce-i păsa cel mai 
mult. 

Zeita a arătat spre orizont. 

— Ai auzit de Insula de gunoi din Pacific? 

— Am auzit, Stăpână Ran, a spus Sam. E o 
colecție plutitoare de gunoi de mărimea statului 
Texas. Pare ceva îngrozitor. 

— Este ceva uimitor, a spus zeiţa. Prima dată 
când am văzut-o, am fost copleșită! Colecția mea 
era zero pe lângă ce era acolo. Secole la rând, am 
adunat toate epavele din mările nordice. Tot ce se 
pierde în adâncuri ajunge la mine. Dar când am 
văzut minunile de pe Insula de gunoi, mi-am dat 
seama cât de neînsemnate erau eforturile mele. De 
atunci, mi-am petrecut tot timpul căutând pe 
fundul mării lucruri pe care să le prind în plasă. N- 
aş fi găsit sabia dacă n-aş fi fost atât de iute! 

Am dat din cap înţelegător. Acum o puteam 
integra pe zeița scandinavă în viziunea mea despre 
lume. Ran era o strângătoare. Știam cum stă treaba 
cu o strângătoare. 

M-am uitat peste bord la toate gunoaiele 
plutitoare. O linguriţă de argint stătea în echilibru 
pe o grămadă de polistiren. O roată de bicicletă a 
trecut  învârtindu-se,  călcând peste capul 
fantomatic al unui suflet pierdut. 

— Stăpână Ran, am spus, soţul tău, Aegir, e 
stăpânul mării, nu-i aşa? Ai un palat de aur pe 
fundul oceanului? 

Zeița s-a încruntat. 

— Ce vrei să spui? 

— Păi... ce crede soţul tău despre colecţia ta? 

— Aegir! 

Ran a scuipat. 

— Marele agitator al furtunilor de pe mare! Tot 
ce-i mai place acum e să-și prepare miedul. S-a 
ocupat dintotdeauna de asta, dar în ultima vreme a 
devenit ridicol. Îşi petrece tot timpul la magazinul 
de hamei sau merge cu prietenii în excursii 
tematice. Ca să nu mai vorbesc de cămașa lui de 
flanel, de blugii strâmți suflecaţi, de ochelari și de 
felul cum îşi tunde barba. Spune despre sine că e 
un mic producător. Are un cazan cu diametrul de 
un kilometru şi jumătate! Cum poate spune că e 
mic producător? 

— Am înţeles, am spus. Trebuie să fie foarte 
enervant. Nu-şi dă seama cât de importante sunt 
comorile tale. 

— EI are un stil de viaţă, a spus Ran. Eu am 
altul. 

Sam se uita la mine derutată, dar eu vedeam 
lucrurile foarte clar. Cunoscusem o strângătoare în 
Charlestown, căreia soţul îi lăsase un conac în 
valoare de şase milioane de dolari pe Beacon Hill, 
dar care se simţea sufocată, singură şi nefericită în 
acea casă. Așa că locuia pe străzi, împingând un 
cărucior pentru cumpărături, strângând ornamente 
din plastic şi doze de aluminiu. Asta o făcea să se 
simtă împlinită. 

Ran s-a încruntat. 

— Totuşi, despre ce vorbim aici? 

— Despre Sabia Verii, am spus. Şi despre ce-aş 
putea să-ți ofer în schimb. 

— Da! 

— Ceea ce îţi ofer, am spus, e posibilitatea să-ți 
păstrezi colecția. 

Sforile din care era făcută plasa au fost acoperite 
cu gheaţă. Tonul lui Ran s-a înăsprit periculos. 

— Mă ameninţi c-o să-mi iei lucrurile? 

— A, nu! N-aş face una ca asta. Înţeleg cât sunt 
de valoroase... 

— Vezi ornamentul ăsta din plastic în formă de 
floarea-soarelui? Nu se mai fabrică! Valorează cel 

puţin zece dolari. 

— Corect. Dar dacă nu-mi dai Sabia Verii, Surt 
şi uriașii lui de foc vor veni s-o caute. Iar ei nu vor 
fi la fel de respectuoși. 

Ran a pufnit. 

— Creaturile din Muspell nu mă pot atinge. 
Ținutul meu e mortal pentru ei. 

— Dar Surt are mulți aliați, a spus Sam, 
preluându-mui ideea. Ei te-ar deranja, te-ar hărțui, 
ti-ar lua... comoara. Vor face orice pentru a 
recupera sabia. De cum vor pune mâna pe ea, vor 
declanșa Ragnarok-ul. Şi nu vei mai putea 
scormoni după lucruri. Oceanelor vor fierbe. 
Colecţia ta va fi distrusă. 

— Nu! a tipat zeiţa. 

— Ba da, am spus. Dar dacă ne dai sabia, Surt 
nu va mai avea motive să te deranjeze. Va fi mai în 
siguranță la mine. 

Ran s-a uitat încruntată la plasele ei, studiind 
strălucitoarele gunoaie. 

— Şi cum vei face, fiu al lui Frey, ca sabia să fie 
mai în siguranţă la tine decât la mine? Nu i-o poți 
înapoia tatălui tău. Frey a pierdut dreptul de-a 
folosi arma când i-a dăruit-o lui Skirnir. 

Pentru a nu știu câta oară, mi-a venit să-l caut pe 
zburdalnicul meu tată, zeul verii, și să-i trag una. 
De ce renunţase la armă? În numele iubirii? Zeii n- 
ar fi trebui să fie mai presus de asta? Pe de altă 
parte, Ran colecta capace de roţi, iar Aegir era un 
mic producător. 

— O voi mânul eu, am spus. Sau o voi duce 
înapoi în Walhalla, unde va fi în siguranță. 

— Cu alte cuvinte, nu ştii. 

Zeița a ridicat din sprâncene făcând un semn 
spre Sam. 

— lar tu, fiică a lui Loki, de ce te aliezi cu zeii 
din Asgard? Tatăl tău nu mai e prieten cu el. 

— Eu nu sunt ca tata, a spus Sam. Eu sunt... am 
fost walkirie. 

— A, da. Fata care visa să zboare. Dar şefii de 
clan din Walhalla te-au izgonit. De ce mai încerci 
să le câştigi încrederea? N-ai nevoie de ei ca să 
zbori. Ştii foarte bine că, având sângele tatălui 
tău... 

— Dă-ne sabia, Stăpână Ran. Vocea lui Sam a 
devenit mai aspră. E singura cale de-a întârzia 
Ragnarok-ul. 

Zeița a zâmbit acru. 

— Până şi vocea îți seamănă cu a lui Loki. Era 
un orator foarte convingător — când măgulitor, 
când ameninţător. O dată chiar m-a convins să-i 
împrumut plasa! S-au iscat atunci o groază de 
probleme. Loki a învăţat secretul împletirii 
plaselor. Zeii au învăţat arta asta, apoi oamenii. În 
scurt timp, toată lumea avea plase. Obiectul meu 
de suflet! Nu mai sunt la fel de uşor de convins. 
Voi păstra sabia şi îmi voi încerca norocul cu Surt. 

M-am extras din scaunul pentru pescuit. M-am 
suit pe proră şi am privit-o pe zeiță în ochi. De 
obicei nu mă iau de „colecţionarele” de gunoaie, 
dar trebuia s-o fac pe Ran să mă ia în serios. Mi- 
am ridicat lanţul de la centură. Venigile argintii 
sclipeau în lumina slabă. 

— Acest lanţ e tot o sabie, am spus. O sabie 
autentică din Walhalla. Câte ai în plasa ta? 

Ran a dat să apuce lanţul, apoi s-a oprit. 

— Da... Văd sabia dincolo de vrajă. Dar de ce 
aş da... 

— O sabie nouă pentru una veche, am spus. 
Lama asta e mai strălucitoare, a fost folosită doar o 
dată în luptă. Ai putea obţine sigur douăzeci de 
dolari pe ea. Sabia Verii, pe de altă parte, nu poate 
fi revândută cu profit. 

— Mmm, e adevărat, dar... 

— Cealaltă variantă, am spus, e să-ți iau Sabia 
Verii. Îmi aparţine. 

Ran a mârâit. Unghiile i-au pătruns în plasă ca 
nişte dinţi de rechin. 

— Îndrăzneşti să mă ameninţi, muritorule? 

— Ăsta e adevărul, am spus, încercând să-mi 
păstrez calmul. Simt sabia din plasele tale. 
(Minciună.) Am mai scos-o o dată din adâncuri. 
Pot s-o fac din nou. E cea mai ascuţită sabie din 
cele Nouă Lumi. Vrei să taie plasa, să se scurgă 
din ea toate lucrurile și să se elibereze toate 
sufletele prinse? Dacă scapă, crezi că vor lupta de 
partea ta sau împotriva ta? 

A şovăit. 

— N-ai îndrăzni. 

— Dă-mi o sabie în schimbul unei săbii, am 
spus. Și dă-ne şi un măr de-al lui Idun pentru 
efortul depus. 

Ran a sâsâit. 

— N-ai spus nimic despre niciun măr! 

— E o rugăminte uşor de îndeplinit, am spus. 
Știu că ai un măr de nemurire în plus pe undeva, 
pe acolo. Apoi vom pleca fără probleme. Vom opri 
Ragnarok-ul şi te vom lăsa să te întorci la 
scormonitul tău. Altfel, am ridicat din umeri, vei 
afla ce poate face fiul lui Frey cu sabia tatălui său. 

Am fost convins că zeiţa îmi va râde în faţă, va 
scufunda barca şi ne va adăuga sufletele de înecați 
la colecție. Dar am privit-o de sus de parcă n- 
aveam nimic de pierdut. 

După ce am numărat până la douăzeci — 
suficient pentru ca o picătură de sudoare să-mi 
alunece pe gât şi să-mi îngheţe pe guler — am 
auzit-o pe Ran mârâind: 

— Foarte bine. 

A făcut un semn. Sabia Verii a ieşit din apă și 
mi-a aterizat în mână. Imediat a început să 
murmure, agitându-mi fiecare celulă din corp. 

Am aruncat lanţul peste bord. 

— Acum, mărul. 

Un fruct a ţâşnit din plasă. Ar fi lovit-o pe Sam 
între ochi dacă n-ar fi avut reflexe atât de rapide. 
Mărul nu arăta prea grozav — un Golden zbârcit — 
dar Sam îl ținea cu grijă, de parcă ar fi fost 
radioactiv. L-a vârât în buzunarul hainei. 

— Acum pleacă, aşa cum ai promis, a spus Ran. 
Dar îţi mai spun ceva, fiu al lui Frey: Negocierea 
ta de pe poziţii de forță te va costa scump. Ţi-ai 
făcut-o dușman pe Ran. Soţul meu, Aegir, stăpânul 
valurilor, va auzi şi el despre asta, dacă îl voi putea 
scoate vreodată din magazinul de hamei. Pentru 
binele tău, sper că nu intenționezi să mai 
călătoreşti pe mare. Data viitoare, faptul că eşti 
ruda lui Njord nu te va salva. Dacă îmi vei mai 
traversa apele vreodată, eu însămi îţi voi trage 
sufletul la fund. 

— Fi bine, am spus, abia aştept. 

Ran s-a învolburat. Silueta ei a devenit neclară, 
transformându-se într-o pâlnie ceţoasă, iar plasele 
s-au înfășurat în jurul ei ca niște spaghete încâlcite. 
S-a scufundat în adâncuri și dusă a fost. 

Sam s-a cutremurat. 

— Interesant. 

În spatele nostru, s-a auzit o scară scârțâind. De 
Jos s-a ivit capul lui Harald. 

— Interesant? a întrebat. Ai spus c-a fost 
interesant? 

A urcat, cu pumnii strânși şi încruntat, în timp 
ce din barba lui albastră și îngheţată picura apă. 

— Una e să pescuieşti Şarpele Lumii. Dar s-o 
superi pe Ran? Nu v-aş fi luat la bord în veci dacă 
aş fi ştiut, indiferent de ce-a spus Big Boy! Eu îmi 
câştig existența pe ocean! Ar trebui să vă arunc 
peste bord... 

— Îţi dublez plata, a spus Sam. Zece monede de 
aur roşu. Numai du-ne înapoi pe chei. 

Harald a privit-o printre gene. 

— Bine. 

S-a îndreptat spre cârmă. 

Am studiat Sabia Verii. Acum, c-o aveam, nu-mi 
era prea clar ce să fac cu ea. Oţelul lucea şi pe latul 
lamei străluceau rune argintii. Sabia răspândea 
căldură, încălzea aerul din jur, topea gheaţa de pe 
balustrade, dându-mi acelaşi sentiment de putere 
pe care-l simţeam când vindecam pe cineva. Parcă 

nu tineam în mână o armă... ci o uşă deschisă spre 
un alt timp, spre vremurile în care mă plimbam cu 
mama prin Blue Hills, cu faţa scăldată de soare. 

Sam a întins mâna spre mine. Deşi încă nu-și 
dăduse jos mănușile uriaşe din piele, mi-a şters o 
lacrimă de pe obraz. 

Nu-mi dădusem seama că plângeam. 

— Scuze, am spus, cu vocea întretăiată. 

Sam m-a studiat cu îngrijorare. 

— Chiar ai fi putut invoca sabia de la Ran? 

— Habar n-am. 

— În cazul ăsta, eşti nebun. Dar sunt 
impresionată. 

Am coborât sabia care murmura mai departe de 
parcă ar fi încercat să-mi spună ceva. 

— Ce-a vrut să spună Ran? am întrebat. A zis că 
nu trebuie să fii walkirie ca să zbori. Ceva despre 
sângele tatălui tău. 

Expresia lui Sam a devenit mai impenetrabilă ca 
plasele lui Ran. 

— Nu contează. 

— Eşti sigură? 

Şi-a atârnat securea la centură. S-a uitat în toate 
direcțiile, numai în ochii mei nu. 

— La fel de sigură că puteai invoca sabia. 

Motoarele au început să duduie. Barca s-a 
răsucit. 

— Mă duc la timonă, Harald, a spus Sam, 
nerăbdătoare parcă să plece de lângă mine. O să 
mă asigur că ne duce la Boston și nu în Jotunheim. 

Capitolul 35 


Să nu-ţi faci nevoile în capul Artei 


După ce mi-a dat mărul uşor zbârcit al 
nemuririi, Sam m-a abandonat pe chei. Nu că asta 
şi-ar fi dorit, mi-a spus, dar bunicii aveau s-o ucidă 
şi nu voia să întârzie. Am hotărât să ne vedem a 
doua zi dimineaţă, în Grădina Publică. 

M-am îndreptat spre Copley Square. Mă 
simţeam cam ciudat să merg pe stradă cu o sabie 
strălucitoare în mână, aşa că am discutat cu arma. 
(Pentru că nici nu era ceva ciudat în asta) 

— Ai putea face o vrajă şi să te transformi în 
ceva mai mic? am întrebat. De preferinţă, nu într- 
un lanţ, pentru că nu mai suntem în anii 1990. 

Sabia n-a răspuns (evident), dar mi-am imaginat 
că a mormăit pe un ton întrebător ceva de genul, 
„Cum ar fi?” 

— Nu ştiu. Ceva care să încapă în buzunar şi să 
fie inofensiv. Poate un pix? 

Sabia a început să zvâcnească, de parcă ar fi râs. 

Mi-am imaginat-o spunând: „O sabie-pix? Ăsta 
e cel mai tâmpit lucru pe care l-am auzit vreodată”. 

— Ai o idee mai bună? am întrebat. 

Sabia s-a micşorat, transformându-se într-o 
piatră inscripționată cu rune prinsă pe un lănţişor 
de aur. Pe pietricica albă era gravat un simbol 
negru: 


— Runa lui Frey, am spus. Nu sunt genul care 
poartă bijuterii, dar fie. 

Mi-am pus lanțul la gât. Mi-am dat seama că 
piatra era ataşată magnetic, aşa că putea fi uşor 

desprinsă de pe lanţ. De îndată ce-am făcut asta, 
piatra s-a transformat într-o sabie. Dacă voiam să 
revină la forma inițială, tot ce trebuia să fac era să- 
mi imaginez lucrul ăsta. Sabia s-a micșorat şi s-a 
transformat într-o piatră şi am repus-o pe lănțişor. 

— Super, am recunoscut. 

Poate că sabia chiar auzise ce-i cerusem. Poate 
că creasem chiar eu vraja aia. Sau poate că eram 
prins într-o halucinație şi purtam o sabie uriaşă la 
gât. 

Mă îndoiam că ar insista cineva cu privire la 
noul meu medalion. 

Oamenii vedeau semnul (Runa lui Frey) şi 
presupuneau că vine de la „fals”. 

Când am ajuns în Copley Square se întunecase 
complet. Nici urmă de Blitz sau Hearthstone, lucru 
care m-a neliniştit. Biblioteca se închisese. M-am 
întrebat dacă Big Boy se aștepta să ne întâlnim pe 
acoperiş, dar n-aveam de gând să mă caţăr pe 
pereţii bibliotecii. 

Fusese o zi lungă. Cu toate puterile mele de 
superluptător, mă simţeam epuizat şi tremuram de 
foame. Dacă Big Boy voia mărul, trebuia să vină 
să-l ia. Altfel era posibil să-l mănânc. 

M-am aşezat pe treptele din faţa bibliotecii, iar 
treapta s-a clătinat sub greutatea mea de parcă aș fi 
fost tot pe barca lui Harald. În dreapta și în stânga 
mea, statuile a doua doamne de bronz stăteau pe 
câte un tron de marmură. Mi-am amintit că una 
simboliza Arta, iar cealaltă Ştiinţa, dar amândouă 
mi se păreau dornice de un concediu. Se sprijineau 
de braţele tronurilor, cu capetele acoperite de 
șaluri de metal şi se uitau spre mine, vrând parcă 
să-mi spună: „Ce săptămână grea, nu zici?” 

Era prima oară când eram singur și nu mă aflam 
într-un pericol iminent de când fusesem la... firma 
de pompe funebre. Dacă stai şi te holbezi la 
propriul tău cadavru se pune ca fiind singur? 

Probabil că slujba de înmormântare se petrecuse 
deja. Mi-am imaginat sicriul meu coborât într-un 

mormânt înghețat; pe unchiul Randolph 
sprijinindu-se în baston, încruntându-se nervos; pe 
unchiul Frederick cu un aer zăpăcit și abătut în 
hainele lui niciodată de-un fel; și pe Annabeth... 
despre care n-aş fi putut spune ce simţea. 

Se grăbise să ajungă la Boston ca să mă 
găsească. Aflase că am murit. Apoi aflase că nu 
eram mort, dar că trebuia totuşi să participe la 
înmormântarea mea şi să nu spună nimănui că m-a 
văzut. 

Aveam încredere că-și va ţine promisiunea, dar 
întâlnirea noastră mă tulburase, mai exact, câteva 
lucruri pe care le spusese: „Ie pot ajuta. Ştiu un 
loc unde vei fi în siguranță”. 

Am scos din buzunar fluturașul mototolit. 
„Dispărut! Magnus Chase, 16 ani. Vă rugăm, 
sunați”. Am citit numărul de telefon al lui 
Annabeth până l-am memorat. Îi datoram o 
explicaţie, dar nu era încă momentul potrivit. 
Hearthstone fusese doborât din cauza mea, Blitzen 
împietrise pe jumătate, iar Sam fusese dată afară 
din rândul walkirulor. Nu puteam risca să mai trag 
pe cineva după mine din cauza problemelor mele. 

Potrivit Nornelor, Lupul Fenris urma să fie 
eliberat peste şapte zile, asta dacă nu interveneam 
eu. Asta ar fi declanşat Ragnarok-ul. Surt avea să 
pârjolească cele Nouă Lumi. Eu n-aş mai fi găsit-o 
pe mama şi n-aş fi putut face dreptate în cazul 
mortii ei. 

În ciuda acestor lucruri, de fiecare dată când mă 
gândeam la confruntarea cu un lup -— la 
confruntarea cu acel lup, Fenris însuși — îmi venea 
să mă ghemuiesc în vechiul meu sac de dormit, să- 
mi vâr degetele în urechi şi să cânt: „La ta, la, nu 
mi se întâmplă aşa ceva”. 

O umbră mi-a trecut pe deasupra capului. 
Vulturul Big Boy a aterizat pe statuia de bronz din 
stânga şi i-a decorat imediat capul cu excremente 
de vultur. 

— Frate, am spus, tocmai te-ai găinățat pe Artă. 

— Serios? 

Big Boy şi-a ridicat penele de la coadă. 

— A, în regulă. Bănuiesc că e obişnuită. Văd că 
ai supravieţuit expediției de pescuit! 

— Eşti surprins? am întrebat. 

— Recunosc că da. Mi-ai adus mărul meu? 

L-am scos din buzunar și i l-am aruncat. Big 
Boy l-a prins cu gheara stângă și a început să 
mănânce. 

— O, asta da marfă! 

Văzusem lucruri ciudate în ultima vreme, dar un 
vultur care mânca un măr stând pe capul Artei 
după ce s-a găinăţat acolo intra cu siguranţă în top 
douăzeci. 

— Așadar, îmi poţi spune cine eşti? am întrebat. 

Big Boy a râgâit. 

— Bănuiesc că meriți să ştii. O să-ți fac o 
mărturisire: De fapt, nu sunt vultur. 

— Sunt şocat. Foarte şocat. 

A mai mușcat o dată din măr. 

— Încă ceva. Mă îndoiesc că-i vei face mulţi 
prieteni printre zei când vor afla că m-ai ajutat. 

— Minunat, am spus. Deja sunt pe lista neagră a 
lui Ran şi Aegir. 

— O, cel doi nu sunt tocmai zei. Nu sunt nici 
din tribul Aesir, nici din Vanir. Cred că sunt mai 
apropiaţi de uriași, deşi, desigur, linia dintre uriași 
şi zei a fost întotdeauna neclară. Membrii 
clanurilor noastre s-au căsătorit de foarte multe ori 
între ei de-a lungul vremii. 

— Clanurile noastre? Adică...? 

Vulturul s-a ridicat. În jurul lui au început să se 
adune umbre, făcându-l să crească precum un 
bulgăre de zăpadă care se rostogolește la vale, 
până a luat forma unui bătrân uriaș care zăcea în 
poala Artei. Purta cizme cu tălpi de fier, pantaloni 
de piele și o tunică din pene de vultur care probabil 
contravenea Legii speciilor pe cale de dispariție. 
Era cărunt şi avea o faţă îmbătrânită. Pe antebraţ 
purta o brățară de aur încrustată cu calcedonie 

verde cu pete roşii, asemenea podoabelor purtate 
de şefii clanurilor din Walhalla. 

— Eşti şef de clan? am întrebat. 

— Sunt rege, de fapt. 

Big Boy a mai muşcat o dată din măr. Imediat, 
părul i s-a înnegrit, iar o parte dintre riduri au 
dispărut. 

— Utgard-Loki la dispoziția ta! 

Mâna mi s-a încleştat pe pandantivul sabie. 

— Loki? Acel Loki? 

Uriașul împărat a făcut o faţă acră. 

— Nici nu-ţi închipui de câte ori aud întrebarea 
asta. Tu eşti „celebrul” Loki? 

Când a spus „celebrul”, a mimat semnul pentru 
ghilimele. 

— Of! Am primit numele de Loki înainte ca el 
să se nască. E un nume popular printre uriași! În 
orice caz — nu, Magnus Chase, n-am legătură cu 
celebrul Loki. Sunt Utgard-Loki, adică Loki din 
Outlands, regele uriaşilor de pe munte. Te 
urmăresc de ani de zile. 

— Aud asta tot mai des. 

— Ei bine, eşti mult mai interesant decât 
tâmpiţii ăia de copii ai lui Thor care mă provoacă 
de obicei. Vei fi un inamic pe cinste! 

Mi-a crescut presiunea în urechi. 

— Suntem duşmani acum? 

— O, nu e cazul să scoţi deja sabia. Apropo, 
frumos lănţişor. Într-o zi ne vom afla în tabere 
opuse. N-avem ce face. Dar deocamdată, îmi face 
plăcere să observ ce se întâmplă. Sper că vei învăţa 
să foloseşti sabia fără să fii ucis. Ar fi amuzant. 
Surt, boşorogul ăla plin de fumuri, merită umilit. 

— Ce să zic, sunt mereu la dispoziția ta să te 
amuz. 

Uriașul şi-a aruncat ce-i mai rămăsese din măr 
în gură şi l-a înghițit cu totul. Acum părea să aibă 
în jur de douăzeci şi cinci de ani, părul negru ca 
abanosul şi chipul frumos, fără riduri. 

— Că veni vorba de Surt, a continuat el, 
Stăpânul focului nu te va lăsa să păstrezi sabia. 
Mai ai timp... probabil până dimineaţă, înainte să- 
şi dea seama că ai găsit-o. 

Mâna mi-a alunecat de pe lănţişor. Îmi simţeam 
braţele grele ca nişte saci de nisip ud. 

— L-am înjunghiat, i-am tăiat nasul și l-am 
abandonat într-un râu îngheţat. Toate astea nu l-a 
încetinit nici măcar puţin? 

— O, ba da! Acum nu e decât o minge de foc 
fără nas, care fierbe de supărare în Muspelheim. 
Trebuie să-şi conserve toată puterea ca să-și poată 
face apariția din nou în ziua cu lună plină. 

— Când va încerca să elibereze Lupul. 

Poate că n-ar fi trebuit să pălăvrăgesc despre 
asta cu cel care se proclamase dușmanul meu, dar 
ceva îmi spunea că Utgard-Loki știa deja asta. 

Uriașul a dat din cap. 

— Surt e mai nerăbdător ca oricine să înceapă 
Ragnarok-ul. El ştie că poate incendia cele Nouă 
Lumi și aşteaptă asta de când se ştie. Mie îmi 
convine cum stau lucrurile! Mă distrez. Dar uriașii 
de foc... Ah, n-ai ce discuta cu ei. Pentru ei totul e 
foc, foc şi iar foc. Oricum, vestea bună e că Surt 
nu va putea să te omoare el însuși până când nu va 
fi lună plină. E mult prea slăbit. Vestea proastă: are 
o mulțime de acoliţi. 

— Urăsc acoliți. 

— Surt nu e singurul care te urmăreşte. Şi foştii 
tăi tovarăși din Walhalla te caută. Nu le-a plăcut că 
ai plecat fără permisiune. 

M-am gândit la Gunilla şi la banduliera ei cu 
ciocane. Mi-am și imaginat un ciocan îndreptându- 
se spre faţa mea. 

— Ce să zic, e pur şi simplu perfect. 

— În locul tău, Magnus, aş pleca din Midgard 
până în zori. Asta ar trebui să-i încurce pe 
urmăritorii tăi măcar o vreme. 

— Să părăsesc pământul. Pur și simplu. 

— Am ştiut că te prinzi repede. 

Utgard-Loki s-a lăsat să alunece din poala 
statuii. Când stătea în picioare, avea pe puţin trei 
metri și jumătate. 

— Ne vom mai întâlni, Magnus Chase. Într-o 
bună zi vei avea nevoie de o favoare pe care 
Utgard-Loki ţi-o poate acorda. Dar, deocamdată, 
prietenii tăi ar vrea să îți spună ceva. Rămas-bun! 

Umbrele au format un vârtej în jurul lui, iar 
Utgard-Loki a dispărut. În locul lui au apărut 
Blitzen şi Hearthstone. 

Hearth a sărit de lângă mine ca o pisică speriată. 

Blitzen şi-a scăpat sacul de marinar. 

— Pe cornul lui Heimdall, puştiule! Tu de unde- 
ai mai răsărit? 

— De unde am... Poftim? Sunt aici de aproape 
o oră. Am stat de vorbă cu un uriaş. 

Hearth s-a furişat lângă mine. M-a lovit în piept 
ca să se convingă că sunt real. 

„Suntem aici de câteva ore”, a gesticulat. Te- 
am așteptat. Am vorbit cu uriaşul. Tu tocmai ai 
apărut”. 

Am simţit în piept o senzație neplăcută. 

— Poate ar trebui să ne comparăm poveştile. 

Le-am povestit ce s-a întâmplat după ce ne-am 
despărțit! Am vorbit despre barca lui Harald; 
despre Domnul J şi Strângătoarea de Ran (care ar 
fi fost un nume excelent pentru un duo de rapperi); 
şi despre discuţia mea cu Utgard-Loki. 

— Ah! Nu e bine. 

Blitzen şi-a mângâiat barba. Renunţase la 
echipamentul de protecție împotriva soarelui și 
purta acum un costum violet din trei piese, o 
cămașă mov şi o garoafă verde la rever. 

— Uriașul ne-a spus cam aceleaşi lucruri, dar... 
uriașul nu ne-a spus cum îl cheamă. 

Hearth a făcut semnul pentru „surpriză”, 
răsfirându-şi degetele în dreptul ochilor, ceea ce, în 
acest context, am înţeles că însemna „Câh”! 

„Utgard-Loki”. I-a spus numele pe litere. „Cel 
mai puternic vrăjitor din Jotunheim. Poate crea 

orice iluzie”. 

— Am avut noroc, a spus Blitz. Utgard-Loki ne- 
ar fi putut face să vedem sau să facem orice. Ne-ar 
fi putut pune să umblăm pe un acoperiș, să ne 
omorâm din greșeală unul pe altul sau chiar să 
mâncăm biftec tartar. De fapt — Blitz şi-a îngustat 
ochii — poate că încă facem parte dintr-o iluzie. 
Oricare dintre noi ar putea fi un uriaş. 

Blitzen i-a tras una lui Hearthstone în braţ. 

„Au!” a venit reacția lui Hearthstone şi l-a călcat 
pe pitic pe picior. 

— Sau poate că nu, a decis Blitzen. Chiar şi-așa, 
situația nu e deloc roz. Magnus, ai dat un măr de 
nemurire unui rege uriaş. 

— ȘI... Ce înseamnă asta, mai exact? 

Blitz a început să se joace cu garoafa de la rever. 

— Ca să fiu sincer, nu sunt sigur. N-am înţeles 
niciodată cum funcționează merele alea. Probabil 
că îl va face pe Utgard-Loki mai puternic şi mai 
tânăr. Şi nu-ţi face iluzii: când va veni Ragnarok- 
ul, nu va fi de partea noastră. 

Hearthstone a intervenit: „Ce bine-ar fi fost să 
ştiu că era Utgard-Loki. L-aş fi putut întreba câte 
ceva despre magie”. 

— Hmm, a spus Blitz. Ştii destule. În plus, nu 
poţi avea încredere că un uriaș îţi va da răspunsuri 
sincere. Deocamdată, voi doi trebuie să dormiţi. 
Elfii nu pot sta treji foarte mult timp fără lumina 
soarelui. lar Magnus pare că stă să se prăbuşească 
în orice clipă. 

Blitz avea dreptate. Începusem să-i văd dublu pe 
Blitzens şi pe Hearthstones şi nu cred că avea vreo 
legătură cu iluziile. 

Ne-am cuibărit în uşa bibliotecii, ca pe vremuri, 
doar că acum aveam provizii mai bune. Blitz a 
scos trei saci de dormit şi un rând de haine pentru 
mine şi nişte sandviciuri pe care le-am hăpăit atât 
de repede că nici nu le-am simţit gustul. Hearth s-a 
prăbuşit în sacul lui și a început imediat să sforăie. 

— Odihnește-te, mi-a spus Blitz. Stau eu de 
veghe. Mâine mergem în vizită la rudele mele. 

— Vom merge în lumea piticilor? 

Deja totul era neclar. 

— La tine acasă? 

— La mine acasă. 

Blitzen părea încurcat. 

— Din cercetările pe care Hearth şi cu mine le- 
am făcut azi se pare că vom avea nevoie de mai 
multe informaţii despre frânghia cu care e legat 
Fenris. Şi nu le putem obţine decât din Nidavellir. 

Privea fix la lănțişorul de la gâtul meu. 

— Pot s-o văd? Sabia? 

Am tras de lănțişor şi am pus sabia între noi. La 
lumina ei faţa lui Blitz sclipea ca un filon de cupru 
în întuneric. 

— E uluitoare, a murmurat. Oțel de os... sau 
ceva şi mai exotic. 

— Oțel de os... T.J. a pomenit ceva despre asta 
în Walhalla. 

Blitz n-a atins lama, dar şi-a trecut mâna peste 
ea cu respect. 

— Pentru a produce oţelul, fierul e topit 
împreună cu cărbune. Majoritatea armurierilor 
folosesc cărbune, dar se pot folosi şi oase — ale 
inamicilor sau ale monştrilor sau ale strămoşilor. 

— Aha... 

Am privit lama, întrebându-mă dacă şi stră-stră- 
bunicii mei erau undeva, pe acolo. 

— Dacă e produs corect, a spus Blitz, oţelul de 
os poate ucide creaturi supranaturale, chiar și 
uriași şi zei. Desigur, trebuie să căleşti lama în 
sânge ca s-o întăreşti, de preferință sângele speciei 
de creatură împotriva căreia vrei ca sabia să fie 
mai eficientă. 

Sandviciurile din stomac începuseră să se agite. 

— Aşa a fost făcută şi sabia asta? 

— Nu ştiu, a recunoscut Blitz. Sabia lui Frey e 
opera tribului Vanir, care e un mister pentru mine. 

Ar putea avea mai degrabă legătură cu magia 
elfică a lui Hearth. 

M-am încruntat. Am crezut mereu că piticii se 
pricepeau să manufactureze arme. Sperasem în 
secret că Blitzen îmi va spune câte ceva despre 
secretele sabiei. 

M-am uitat la Hearth, care încă sforăia paşnic. 

— Ai spus că Hearth se pricepe la magie. Nu e o 
critică, dar nu l-am văzut niciodată făcând ceva... 
Bine, poate cu excepția faptului că a deschis o ușă. 
Ce altceva mai ştie să facă? 

Blitz şi-a pus protector mâna lângă picioarele lui 
Hearth. 

— Magia îl seacă de puteri. O foloseşte cu 
precauție. Iar familia lui... 

A tras aer în piept. 

— Elfii moderni nu sunt de acord cu magia. 
Părinții l-au făcut pe Hearthstone să se simtă foarte 
ruşinat, încă e reticent să facă vrăji în faţa altor 
oameni. Hearthstone n-a fost fiul pe care şi-l 
doreau părinții lui, cu magia şi cu... ştii tu. 

Blitz şi-a dus mâna la urechi. 

Mi-a venit să spun ceva nepoliticos la adresa 
părinților lui Hearthstone în limbajul semnelor. 

— Nu e vina lui că e surd. 

— Aşa sunt elfi. 

Blitz a ridicat din umeri. 

— Au o toleranţă scăzută la orice care nu atinge 
perfecțiunea — muzică, artă, aparențe. Chiar 
propriii lor copil. 

M-am gândit ce nedrept e totul. Apoi m-am 
gândit la oameni şi am hotărât că nici noi nu eram 
mai breji. 

— Somn uşor, puştiule, a zis Blitz. Mâine e o zi 
mare. Pentru ca Lupul Fenris să rămână în 
continuare legat, vom avea nevoie de ajutor de la 
un anumit pitic... Şi nu va fi uşor. Va trebui să fii 
în formă maximă când vom sări în Nidavellir. 

— Să sărim? am întrebat. Cum adică să sărim? 

Mi-a aruncat o privire îngrijorată, de parcă în 
scurt timp urma să am parte de încă o 
înmormântare. 

— Dimineaţa vei încerca să te caţeri în Arborele 
Lumii. 

Capitolul 36 
Păzea! 


O să spuneţi că sunt nebun. 

Mă aşteptam ca Arborele Lumii să fie un copac. 
Nu un șir de rațe de bronz. 

— Asta e! a spus Blitzen. Centrul universului! 

Hearthstone a îngenuncheat cu pioşenie. 

M-am uitat la Sam, care ni se alăturase după ce 
chiulise plină de curaj de la ora de fizică. Nu-i 
venea să râdă. 

— Aşadar... Vreau doar să spun că asta e statuia 
din „Faceţi loc rățuştelor”=. 

— Crezi că-i o coincidență? a întrebat Blitzen. 
Nouă Lumi? Nouă rațe? Simbolismul indică 
limpede existenţa unui portal! Locul ăsta e miezul 
creaţiei, centrul copacului, locul unde poți sări cel 
mai uşor dintr-o rață în alta — adică dintr-o Lume 
în alta. 

— Dacă zici tu... 

Trecusem pe lângă rațele astea de bronz de o 
mie de ori. Nu mă gândisem niciodată la ele ca la 
un centru. Nu citisem cartea pentru copii care le 
inspirase, dar am înţeles că era vorba despre o rață 
şi de puii ei care traversează o stradă din Boston, a 
căror statuie era în Grădina Publică. 

Vara, copilașii se aşezau pe doamna rață Mallard 
ca să li se facă poze. De Crăciun, rățuştelor li se 
puneau căciulițe de Moş Crăciun. Acum erau 
golaşe şi singure, îngropate până la gât în zăpadă 
proaspătă. 

Hearthstone și-a trecut mâinile de-a lungul lor 
de parcă ar fi vrut să verifice fierbinţeala unui 
cuptor. 

S-a uitat la Blitz şi a clătinat din cap. 

— Întocmai cum mă temeam, a spus Blitz. 
Hearth şi cu mine am călătorit prea mult. Nu vom 

putea activa rațele. Magnus, vom avea nevoie de 
tine. 

Am aşteptat explicaţii, dar Blitz a rămas 
studiind statuile. În dimineaţa aia purta o pălărie 
nouă — o cască de explorator cu o plasă 
întunecoasă, care îi ajungea până la umeri. Potrivit 
lui Blitz, materialul plasei era o invenţie proprie şi 
bloca nouăzeci și opt la sută din lumina soarelui, 
permiţându-ne să-i vedem faţa fără să-i acopere 
ținuta elegantă. Semăna cu un crescător de albine 
îndoliat. 

— Bine, mă bag, am spus. Cum activez rațele? 

Sam s-a uitat în jur. Părea să nu fi apucat să 
doarmă prea mult. Avea ochii umflați și mâinile 
Jupuite și băşicate în urma expediției noastră la 
pescuit. Era îmbrăcată într-o haină neagră de lână, 
dar în rest avea aceeaşi ținută ca ieri: hijab verde, 
secure, scut, blugi, cizme de iarnă — echipamentul 
complet de fostă walkirie modernă. 

— Indiferent ce ai de gând să faci, a spus, 
grăbeşte-te. Nu-mi place că suntem atât de aproape 
de porțile Walhallei. 

— Dar nu ştiu cum, am protestat. Nu se 
presupune că voi călătoriți tot timpul dintr-o Lume 
în alta? 

Hearth a gesticulat: „Prea des”. 

— Puştiule, mi-a zis Blitz, cu cât te deplasezi 
mai des între Lumi, cu atât e mai dificil. E ca 
atunci când supraîncălzeşti un motor. La un 
moment dat trebuie să opreşti maşina şi să lași 
motorul să se răcească. În plus, una e să sari la 
întâmplare dintr-o Lume în alta, şi alta să 
călătorești cu un scop precis. Nu putem fi siguri 
unde trebuie să mergem. 

M-am întors spre Sam. 

— Şi tu? 

— Când eram walkirie, nu era o problemă. Dar 
acum..., a clătinat din cap. Eşti copilul lui Frey. 
Tatăl tău e zeul belşugului și al fertilității. Ar trebui 
să poţi convinge crengile lui Yggdrasil să se 

apropie suficient de mult cât să putem sări pe ele. 
În plus, e misiunea ta. Tu ai cele mai mari şanse să 
reuşești. Trebuie doar să foloseşti statuia ca punct 
pe care să te concentrezi. Găseşte-ne cea mai 
rapidă cale. 

Ar fi avut mai multe şanse să-mi explice analiză 
matematică. 

Mă simţeam penibil, dar am îngenuncheat lângă 
statuie. Am atins ultima rățuşcă din şir. O senzaţie 
de răceală mi-a urcat pe braţ. Am simțit gheaţă, 
ceaţă şi întuneric — un loc aspru și neprimitor. 

— Asta, am spus hotărât, e cea mai rapidă cale 
spre Niflheim. 

— Excelent, a spus Blitz. Să nu mergem pe 
acolo. 

Eram gata să ating rața următoare, când cineva a 
strigat: 

— MAGNUS CHASE! 

La vreo două sute de metri, de cealaltă parte a 
străzii Charles, se afla Gunilla, flancată de alte 
două walkirii. În spatele lor se înșirau mai mulţi 
einherjari. Nu le puteam distinge expresiile, dar 
silueta cenușie impresionantă a lui X, omul-trol, 
era inconfundabilă. Gunilla îi recrutase pe propriii 
mei colegi să lupte împotriva mea. 

Mi-au zvâcnit degetele de furie. Îmi venea să 
fac rost de un cârlig pentru carne și să merg la 
pescuit cu Gunilla drept momeală. Am dus mâna la 
lănţişor. 

— Magnus, nu, a spus Sam. Concentrează-te pe 
rațe. Trebuie să trecem într-o altă lume. 

De-o parte şi de alta a Gunillei, walkiriile şi-au 
scos suliţele strălucitoare de la spate. Le-au strigat 
einherjarilor să-şi pregătească armele. Gunilla a 
scos două ciocane și le-a aruncat spre noi. 

Sam a deviat cu scutul unul dintre ciocane. Pe 
celălalt l-a respins cu securea, trimițând ciocanul 
în cea mai apropiată salcie, în care s-a înfipt până 
la mâner. De cealaltă parte a străzii, celelalte trei 
walkirii s-au ridicat în aer. 

— Nu pot lupta cu toţi, ne-a avertizat Sam. Fie 
plecăm acum, fie ne capturează. 

Furia mi s-a transformat în panică. M-am uitat 
la şirul de rațe din bronz, dar concentrarea mi se 
spulberase. 

— Am nevoie... de mai mult timp. 

— Nu mai avem timp! 

Sam a mai deviat un ciocan. Forţa loviturii i-a 
rupt scutul în două. 

— Hearth. 

Blitzen l-a înghiontit pe elf. 

— Acum ar fi momentul. 

Colţurile gurii lui Hearthstone au coborât 
amenințător. A dus mâna la pungă şi a scos o piatră 
inscripționată cu o rună. A strâns-o în mână şi a 
murmurat ceva în şoaptă, de parcă i-ar fi vorbit 
unei păsări. A aruncat-o în aer. 

Piatra a explodat deasupra noastră, într-o rună 
aurie luminoasă: 


Distanţa dintre echipa de vânători a Gunillei și 
noi a părut să crească. Walkirule au pornit în zbor 
spre noi cu viteză maximă; camarazii mei 
einherjari şi-au scos armele şi au atacat; dar fără să 
înainteze. 

Mi-am amintit de desenele animate din anii 
1970 în care un personaj aleargă, dar peisajul din 
spatele lui pur şi simplu se repetă. Strada Charles a 
început să se învârtă în jurul urmăritorilor noștri 
precum o roată gigantică pentru hamsteri. Atunci 
am înţeles spusele lui Sam despre runele care pot 
modifica realitatea. 

—  Raidho, a spus Blitzen admirativ. Asta 
înseamnă „roată”, „călătorie”. Hearthstone v-a 
câştigat ceva timp. 

„Doar câteva secunde”, a gesticulat Hearth. 
„Grăbiţi-vă!” 

S-a prăbuşit imediat în braţele lui Sam. 

Mi-am trecut mâinile rapid peste rațele din 
bronz. La a patra, m-am oprit. Am simțit căldură, 
siguranţă... sentimentul că era cea corectă. 

— Asta, am spus. 

— Bun, deschide-o! a strigat Blitzen. 

M-am ridicat în picioare. Fără nicio siguranţă că 
fac ce trebuie, am scos pandantivul de pe lanţ. 
Sabia Verii mi-a apărut în mână. Lama torcea ca o 
pisică dementă. Am atins rața de bronz şi am tăiat- 
o pe din două. 

Aerul s-a tras la o parte ca o perdea. În faţa mea, 
în loc de trotuar, se întindeau crengi de copac. Cea 
mai apropiată, la fel de lată ca strada Beacon, 
trecea chiar pe sub noi, la vreun metru mai Jos, 
suspendată deasupra unui hău cenușiu. Din păcate, 
tăietura pe care o făcusem în Midgard se închidea 
deja. 

— Grăbiţi-vă! am spus. Săriți! 

Blitzen n-a ezitat. A sărit prin deschizătură. 

Pe strada Charles, Gunilla ţipa grozav de 
nervoasă. Ea şi walkiriile încă zburau în roata lor 
de hamster, iar einherjarii se târau în urma lor. 

— Eşti condamnat, Magnus Chase! a strigat 
Gunilla. Te vom urmări până la capătul... 

Cu un sunet puternic, vraja lui Hearth s-a 
destrămat. Einherjarii au căzut cu faţa în jos pe 
stradă. Cele trei walkirii au zburat pe deasupra 
capetelor noastre. Judecând după sunetul de sticlă 
spartă, probabil că intraseră într-o clădire de pe 
strada Arlington. 

N-am aşteptat ca vechiu mei colegi să-şi vină în 
fire. 

L-am prins pe Hearth de braţul stâng, iar pe Sam 
de cel drept şi am sărit cu toții în Arborele Lumii. 

Capitolul 37 
Sunt batjocorit de o veveriţă 


Mi-a plăcut de când mă ştiu să mă caţăr în 
copaci. 

Mama a fost destul de înţelegătoare în privința 
asta. Se neliniştea doar dacă ajungeam la înălțimi 
de peste șase metri. Atunci i se simţea tensiunea în 
voce. 

— Scumpule, creanga aia s-ar putea să nu 
reziste. Vrei te rog să mai cobori un pic? 

În Arborele Lumii, toate crengile rezistau. Cele 
mai mari erau mai late decât o autostradă. Cele 
mai MICI erau cam de mărimea unui copac sequoia 
obișnuit. Trunchiul lui Yggdrasil era atât de mare 
că pur şi simplu nu putea fi măsurat. Fiecare 
crăpătură din suprafaţa lui părea să conducă spre o 
altă lume. Parcă cineva ar fi înfăşurat scoarță de 
copac în jurul unui turn de televizoare pe care 
rulau un milion de filme diferite. 

Vântul vuia, fluturându-mi geaca cea nouă de 
blugi. Dincolo de frunzişul copacului nu se vedea 
decât o lumină albă și tulbure. Dedesubt nu se 
vedea pământul — doar multe alte crengi care se 
încrucișau deasupra hăului. Copacul trebuie să fi 
avut rădăcini, dar mă simţeam ameţit şi instabil, ca 
şi cum Yggdrasil şi tot ce conţinea, inclusiv lumea 
mea, ar fi plutit în ceața primordială — 
Ginnungagap. 

Dacă se întâmpla să cad, în cel mai bun caz aş fi 
lovit o altă ramură şi mi-aş fi rupt gâtul. În cel mai 
rău caz, aş fi căzut o veşnicie în Marele Neant Alb. 

Probabil că m-am înclinat în faţă, pentru că 
Blitzen m-a apucat de braţ. 

— Ai grijă, puştiule. Eşti aici pentru prima oară 
şi s-ar putea să mai ameţeşti. 

— Mda, am observat. 

Hearthstone abia înainta între mine şi Sam. 
Încerca să păşească, dar gleznele îi jucau în toate 
direcțiile. 

Sam s-a împiedicat. Scutul i-a alunecat din 
mână și dus a fost în hăul de dedesubt. 

S-a ghemuit, controlându-și cu greu panica. 

— Îmi plăcea mult mai mult Yggdrasil când 
puteam zbura. 

— Dar Gunilla şi ceilalți? am întrebat. Nu ne 
pot urmări? 

— Putin probabil, a spus Sam. Pot deschide şi ei 
un alt portal, dar nu va duce neapărat spre aceeaşi 
ramură a arborelui. Chiar şi așa, trebuie să mergem 
mai departe. Nu face bine la psihic să stai în 
arborele Yggdrasil. 

Hearthstone a reuşit să stea în picioare fără 
sprijin. A gesticulat: „Sunt bine. Hai să mergem”, 
deşi îi tremurau mâinile atât de tare că a părut să 
zică mai degrabă: „Eşti un tunel de iepure”. 

Ne-am continuat drumul pe ramură. 

Sabia Verii îmi murmura în mână, trăgând-mă 
după ea de parcă ar fi ştiut unde mergem. Cel 
puţin, asta speram. 

Vântul puternic ne lovea din toate părțile. 
Ramurile se legănau, aruncând umbre adânci și 
pete strălucitoare de lumină în calea noastră. O 
frunză de mărimea unei canoe a trecut pe lângă 
noi. 

— Concentrează-te, mi-a spus Blitzen. Ştii 
senzația pe care ai avut-o când ai deschis portalul? 
Caut-o! Găseşte o ieşire de aici. 

După ce am mai mers vreo douăzeci şi cinci de 
metri, am găsit o creangă, ceva mai mică, trecând 
chiar pe sub a noastră. Sabia mea a început să 
murmure mai puternic, trăgând spre dreapta. 

M-am uitat la prietenii mei. 

— Cred că trebuie s-o luăm pe aici. 

Trecerea de pe o ramură pe alta poate părea 
uşoară, dar asta însemna de fapt să alunecăm trei 
metri de pe o suprafață curbată pe alta, cu vântul 

care urla şi ramurile care se legănau. În mod 
uimitor, am reușit, fără ca cineva să fie zdrobit sau 
să cadă în hău. 

Era mai rău să mergi pe creanga mai îngustă. Se 
scutura violent sub picioarele noastre. La un 
moment dat, am fost turtit de o frunză — m-am 
simțit de parcă o prelată verde ar fi căzut pe mine 
de nicăieri. La un moment dat, m-am uitat în jos şi 
mi-am dat seama că mă aflam deasupra unei fisuri 
în scoarță. La mai bine de o jumătate de kilometru 
mai jos, în fisură, se vedea un şir de munți 
acoperiți de zăpadă, de parcă aş fi fost într-un 
avion cu pardoseala din sticlă. 

Am pornit printr-un labirint de licheni care 
arătau ca nişte dealuri de bezele prăjite. Am făcut 
greşeala să ating unul. Mâna mi s-a scufundat până 
la încheietură şi abia am scos-o. 

În cele din urmă, lichenii s-au adunat în smocuri 
mai mici, ca niște canapele din bezele prăjite. Am 
continuat să mergem pe creanga noastră până când 
în fața noastră au pornit în toate direcţiile vreo 
douăsprezece ramuri imposibil de suit. Sabia Verii 
părea să doarmă în mâna mea. 

— Fi bine? m-a întrebat Sam. 

M-am uitat într-o parte. La vreo nouă metri sub 
noi, se clătina o ramură mai mare. În mijlocul ei, 
un nod de lemn de mărimea unei căzi de baie 
răspândea o lumină plăcută, caldă. 

— Asta e, am spus. Asta e ieşirea. 

Blitzen s-a încruntat. 

— Eşti sigur? Nidavellir nu e cald şi strălucitor. 

— Eu doar îți spun — sabia pare să creadă că 
asta e destinația noastră. 

Sam a fluierat încetișor. 

— E ditamai săritura. Dacă ratăm gaura... 

Hearthstone a gesticulat: „POC!” 

O rafală de vânt ne-a lovit şi Hearth s-a 
împiedicat. Înainte să-l prind, s-a prăbuşit pe spate 
pe un petic de licheni. Picioarele i-au fost înghițite 
imediat de materia ca o bezea. 

— Hearth! 

Blitzen s-a dus lângă el. L-a tras pe Hearth de 
mâini, dar lichenii se agățaseră de picioarele lui ca 
un copilaş de fusta mamei. 

— Îi putem tăia, a spus Sam. Cu sabia ta și 
securea mea. Va dura ceva. Va trebui să fim atenți 
la picioare. Dar ar putea fi mai rău. 

Evident, lucrurile s-au înrăutățit. De undeva, de 
deasupra, s-a auzit un lătrat. 

Blitzen s-a făcut mic sub casca lui. 

— Ratatosk! Veveriţa asta blestemată apare 
mereu în cel mai prost moment. Grăbiţi-vă cu 
săbiile alea! 

Sam a început să taie lhchenii cu securea, dar i s- 
a înțepenit lama. 

— Parcă aş tăia prin cauciuc topit! Am nevoie 
de mai mult timp. 

„PLECAȚI!” ne-a făcut semn Hearth. „Lăsaţi- 
mă aici”. 

— Nu e o soluţie, am spus. 

Încă un lătrat, de data asta mult mai puternic. Cu 
vreo douăsprezece crengi mai sus, o umbră uriașă 
a plutit pe deasupra frunzelor. 

Am ridicat sabia. 

— Vom lupta cu veverița. Putem face asta, nu? 

Sam m-a privit ca pe un nebun. 

— Ratatosk e invulnerabil. Nu te poţi lupta cu 
el. Putem doar să fugim, să ne ascundem sau să 
murim. 

— Nu putem fugi, am spus. Şi deja am murit de 
două ori săptămâna asta. 

— Aşadar, ne ascundem. 

Sam şi-a scos hijab-ul. 

— Cel puţin, Hearth şi cu mine. Pot să apăr doi 
oameni, nu mai mult. Tu şi Blitz fugiți — găsiţi-i pe 
pitici. Ne vedem mai târziu. 

— Poftim? 

M-am întrebat dacă nu cumva se juca Utgard- 
Loki cu mintea ei. 

— Sam, nu te poţi ascunde sub o bucată de 
mătase verde! Veverita nu poate fi chiar atât de 
tâmpită... 

A scuturat năframa, care s-a făcut cât un cearşaf 
dublu, ale cărui culori s-au tot schimbat până când 
hijab-ul a ajuns să aibă exact aceleaşi nuanţe de 
alb, maroniu şi galben ca licheni. 

„Are dreptate”, a gesticulat. „PLECAȚI”. 

Sam s-a ghemuit lângă el şi a tras hijab-ul peste 
amândoi şi au dispărut, camuflându-se perfect în 
licheni. 

— Magnus. 

Blitz m-a tras de mână. 

— Acum ori niciodată. 

A arătat spre ramura de mai jos. Gaura se 
închidea. 

În acel moment, Ratatosk a apărut prin frunzele 
de deasupra noastră. Dacă vă puteți imagina un 
tanc Sherman acoperit cu blană roşie care coboară 
pe un copac... ei bine, veverița era mult mai 
înfricoşătoare. Dinţii din față erau ascuțiți, albi, 
amenințători. Ghearele îi păreau nişte iatagane. 
Avea ochii de un galben tulbure, plini de furie. 

Încă un lătrat. Strigătul de luptă al veveriței mi-a 
spart timpanele. O mie de insulte cuprinse într-un 
singur sunet mi-au invadat creierul, eliminând 
orice urmă de rațiune. 

Ai dat greș. 

Nimeni nu te place. 

Eşti mort. 

Casca de explorator a piticului tău e 
caraghioasă. 

N-ai putut să-ți salvezi mama. 

Am căzut în genunchi. M-am simțit înăbuşit de 
un hohot de plâns. Probabil că aş fi murit pe loc, 
dacă Blitz nu m-ar fi tras în sus cu toată forța lui 
de pitic şi nu m-ar fi plesnit să-mi revin. 

Nu l-am auzit, dar i-am citit pe buze: 

— ACUM, PUȘTIULE! 

M-a apucat de mână cu degetele lui muncite şi 
aspre, şi a sărit de pe creangă, trăgându-mă după el 
în bătaia vântului. 

Capitolul 38 
Distrug un Volkswagen 


Stăteam pe o pajişte însorită fără să-mi amintesc 
cum am ajuns acolo. 

Dealurile verzi din depărtare erau presărate cu 
flori sălbatice. În aer plutea parfum de lavandă. 
Lumina era caldă şi puternică, de parcă aerul s-ar 
fi transformat în unt. 

Gândeam în reluare. Lumină... Lumina soarelui 
nu le făcea bine piticilor. Eram destul de sigur că 
mă însoţeşte un pitic în călătoria asta — care mă 
pălmuise şi-mi salvase viața. 

— Blitz? 

Stătea în stânga mea, cu casca de explorator 
alături. 

— Blitz, casca! 

M-am temut să nu se fi transformat deja în stană 
de piatră. 

S-a întors spre mine. Avea privirea înnegurată și 
pierdută. 

— E în regulă, puştiule. Asta nu e lumina 
normală a soarelui. Nu mai suntem în Midgard. 

Vocea îi suna de parcă vorbea dintr-un butoi. 
Îmi pocneau urechile de la ţipătul veveriţei şi 
aveam nişte gânduri nu tocmai prietenoase. 

— Ratatosk... 

N-am apucat să-mi termin propoziția. Simpla 
rostire a numelui m-a făcut să-mi doresc să mă 
ghemuiesc în poziția fetală. 

— Da, a spus Blitz. Lătratul lui e mai rău decât 
muşcătura. El... 

Blitz şi-a plecat privirea, clipind rapid. 

— E cea mai distructivă creatură din Arborele 
Lumii. Aleargă în sus şi-n jos pe trunchi, 
transmițând vorbe de ocară de la vulturul care 
trăieşte în partea de sus, către Nidhogg, dragonul 
care trăieşte la rădăcină. 

Am privit spre dealuri. Din direcția aia părea să 
se audă muzică sau poate era doar zgomotul din 
urechile mele. 

— De ce ar face o veveriţă așa ceva? 

— Pentru a distruge copacul, a spus Blitz. 
Ratatosk îi ține în tensiune pe vultur şi pe dragon. 
Le spune minciuni, zvonuri, bârfe. Cuvintele lui 
pot să... De fapt, ştii ce pot face cuvintele lui. 
Dragonul Nidhogg mestecă întruna rădăcinile 
Arborelui Lumii, încercând să-l distrugă. Vulturul 
dă din aripi şi stârneşte furtuni care rup ramurile, 
provocând dezastre în cele Nouă Lumi. Ratatosk îi 
face pe cei doi monştri să fie mereu supăraţi și în 
competiție unul cu celălalt pentru a vedea care va 
distruge mai iute partea lui din Yggdrasil. 

— Dar asta e... o nebunie. Veveriţa trăieşte în 
copac. 

Blitz s-a strâmbat. 

— Şi noi la fel, puştiule. Oamenii au porniri 
distructive. Unii dintre noi vor să vadă lumea 
distrusă doar ca să se distreze chiar dacă asta 
înseamnă şi distrugerea noastră. 

Sporovăiala lui Ratatosk îmi răsuna în cap: „Ai 
dat greş. N-ai putut să-ți salvezi mama”. Veveriţa 
mă adusese la disperare, şi îmi dădeam seama că 
lătratul îmi stârnea şi alte emoții — ură, 
amărăciune, ură de sine. 

— Cum de nu ţi-ai pierdut mințile? l-am întrebat 
pe Blitz. Ce-ai auzit când a lătrat veverița? 

Blitz şi-a trecut degetele peste cozorocul căștii 
de explorator, trăgând de marginea voalului negru. 

— Nimic din ce nu-mi spun şi eu mereu. Hai să 
mergem. 

A luat-o încet spre dealuri. În ciuda pasului său 
scurt, abia mă țineam după el. 

Am traversat un pârâu unde o broască pitorească 
stătea pe o frunză de nufăr. Porumbiţe şi șoimi se 
fugăreau prin aer, de parcă jucau prinselea. Mă 
aşteptam ca din florile sălbatice să răsară un şir de 

animăluţe pufoase care să înceapă un număr 
muzical marca Disney. 

— Bănuiesc că nu suntem în Nidavellir, am spus 
în timp am urcam dealul. 

Blitzen a pufnit. 

— Nu. E mult mai rău. 

— Alfheim? 

— Şi mai rău. 

Blitzen s-a oprit chiar înainte să ajungem pe 
creastă şi a oftat. 

— Haide. Să terminăm odată cu asta. 

În vârful dealului am îngheţat. 

— Uau! 

Jos, de cealaltă parte, se întindeau câmpuri verzi 
cât vedeai cu ochii. Pajiştile erau pline de pături 
pentru picnic pe care stăteau o mulţime de oameni 
— mâncau, râdeau, discutau, cântau, înălțau zmeie, 
se jucau cu mingi gonflabile. Părea cel mai mare şi 
mai relaxat concert în aer liber din lume, doar că 
nu avea loc niciun concert. Unii purtau diferite 
piese de armură. Majoritatea aveau arme, dar nu 
păreau prea dornici să le folosească. 

Câteva tinere se luptau la umbra unui stejar, dar 
după ce şi-au încrucişat săbiile de câteva ori, s-au 
plictisit, au lăsat armele și s-au pus la vorbă. Un alt 
tip tolănit într-un şezlong flirta cu fata din stânga 
lui în timp ce, din când în când, para atacurile 
tipului din dreapta. 

Blitz mi-a făcut un semn spre coama 
următorului deal, la mai bine de o jumătate de 
kilometru, unde se vedea strălucind un palat 
ciudat. Arăta ca o Arcă a lui Noe întoarsă cu susul 
în jos, făcută din aur şi argint. 

—  Sessrumnir, a mormăit Blitzen. Sala 
Tronurilor. Dacă avem noroc, poate că nu e acasă. 

— Cine? 

În loc să răspundă, a pătruns în mulţime. 

N-am făcut nici douăzeci de paşi când un tip 
întins pe o pătură din apropiere a strigat: 

— Hei, Blitzen! Ce faci, prietene? 

Blitzen a strâns atât de tare din dinţi, că i-am 
auzit scrâşnind. 

— Salut, Miles. 

Da, sunt bine! 

Miles şi-a ridicat sabia absent în timp ce un alt 
tip în costum de baie şi o cămașă fără mâneci l-a 
atacat cu o secure de luptă. 

Atacatorul a țipat: 

— MORI! Ha, ha, am glumit. 

Apoi s-a îndepărtat muşcând dintr-un baton de 
ciocolată. 

— Deci, Blitz, a spus Miles, ce te aduce la Casa 
Minunăţiilor? 

— Mă bucur că te-am văzut, Miles. 

Blitzen m-a apucat de braţ şi m-a tras după el. 

— Bine, în regulă! a strigat Miles în urma 
noastră. Mai vorbim! 

— Cine era ăsta? am întrebat. 

— Nimeni. 

— De unde-l cunoşti? 

— Nu-l cunosc. 

În drumul nostru spre conacul întors cu susul în 
Jos, s-au tot oprit oameni care l-au salutat pe 
Blitzen. Câţiva m-au salutat și pe mine şi m-au 
felicitat pentru sabie, pentru păr sau pentru pantofi. 
O fată a spus: „O, ce urechi frumoase au!”, ceea ce 
n-avea niciun sens. 

— Toată lumea e atât de... 

— Proastă? a continuat Blitzen. 

— Am vrut să spun prietenoasă. 

A scos un mârâit. 

— Locul ăsta se numeşte Folkvanger, Câmpia 
Armatei... sau altfel spus Câmpul de Luptă al 
Poporului. 

— Deci aici e Volkswagen. 

Am cuprins mulțimea cu privirea, întrebându- 
mă dacă nu s-o afla şi mama pe acolo, dar nu mi-o 
puteam imagina într-un asemenea loc. Era prea 
multă leneveală şi prea puţină acțiune. Mama i-ar 
fi ridicat pe războinici în picioare, i-ar fi dus într-o 

expediție de cincisprezece kilometri apoi ar fi 
insistat să-și instaleze tabăra acolo dacă voiau să 
primească mâncare la cină. 

— Nu pare cine ştie ce armată. 

— Mda, a spus Blitz, acești eroi căzuţi sunt la 
fel de puternici precum einherjarii, dar atitudinea 
lor e diferită. Tărâmul ăsta e o mică parte din 
Vanaheim — o versiune diferită a Walhallei, ce 
aparține tribului Vanir. 

Am încercat să-mi imaginez cum ar fi să-ți 
petreci eternitatea aici. Walhalla avea părți bune, 
dar din ce văzusem acolo nu se făceau picnicuri, 
nu aveau mingi de plajă şi cu siguranță n-aş fi 
descris-o ca prietenoasă. Chiar şi așa... n-aş fi zis 
că-mi plăcea mai mult în Folkvanger. 

— Deci jumătate din morţii merituoşi ajung aici, 
mi-am amintit, jumătate în Walhalla. Cum se alege 
cine unde merge? Se trage la sorți? 

— Ce-i drept, metoda asta ar avea mai mult 
sens. 

— Dar am încercat să ajungem în Nidavellir. 
Cum am ajuns aici? 

Blitzen a privit spre conacul din vârful dealului. 

— Ai căutat calea pe care trebuia s-o apucăm în 
misiunea noastră. Calea asta trece prin Folkvanger. 
Din păcate, cred că ştiu şi de ce. Să mergem să 
salutăm până nu-mi piere curajul. 

Când ne-am apropiat de porți, mi-am dat seama 
că Sessrumnir nu era doar construită ca să semene 
cu o corabie întoarsă invers. Chiar era o corabie 
întoarsă invers. Șirurile de ferestre înalte erau fante 
pentru vâsle. Zidurile înclinate erau făcute din 
scânduri de aur bătute în cuie de argint. La intrarea 
principală era un vestibul lung, care slujea drept 
pasarelă. 

— De ce e o corabie? am întrebat. 

— Poftim? 

Blitzen se juca neliniştit cu garoafa de la piept. 

— Nu e ceva chiar atât de neobișnuit. Strămoşii 
tăi scandinavi au făcut o mulțime de clădiri 

răsturnându-și corăbiile. În cazul lui Sessrumnir, 
când va veni sfârșitul lumii, vor răsturna pur și 
simplu palatul şi — voilà — vom avea o corabie 
suficient de mare pentru ca toţi luptătorii 
Folkvanger să navigheze cu nobleţe spre moarte. 
Cam ce facem și noi acum. 

M-a condus înăuntru. 

Mă aşteptam la un interior sumbru, asemenea 
calei unei corăbii, dar Sala Tronurilor semăna mai 
degrabă cu o catedrală. Plafonul era tocmai la 
chilă. Ferestrele lăsau să pătrundă raze de lumină. 
Întregul spaţiu era deschis, nu existau camere 
separate sau pereți despărțitori — doar mai multe 
canapele, scaune confortabile, perne şi hamacuri, 
majoritatea ocupate de războinici care sforăiau. 
Speram că cei o jumătate de milion de locuitori din 
Folkvanger se plăceau, pentru că nu exista niciun 
pic de intimitate. Bătut în cap cum sunt, 
nelămurirea mea cea mai mare era unde mergeau 
cu toţii la baie. 

În centrul sălii se afla un şir de covoare persane, 
flancate de vase pentru foc în care străluceau sfere 
de lumină aurie. În celălalt capăt se afla un tron 
aşezat pe un podium. 

Blitz s-a îndreptat într-acolo, ignorându-i pe 
luptătorii care îl întâmpinau cu: „Prietene!”, „Ce 
faci, piticule! şi „Bine ai venit acasă!” 

„Bine ai venit acasă?” 

În vatra din fața podiumului ardea focul. 
Mormane de bijuterii şi pietre prețioase schpeau 
ici, colo, de parcă cineva le-ar fi măturat doar ca să 
nu mai stea pe podea. De fiecare parte a treptelor 
stătea întinsă câte-o pisică tricoloră de mărimea 
unui tigru cu colți sabie. 

Tronul era sculptat dintr-un lemn moale și untos, 
aproape ireal — lemn de tei, probabil. Partea din 
spate era îmbrăcată într-o mantie de pene pufoase, 
ca burta unui șoim. Pe tron şedea cea mai 
frumoasă femeie pe care o văzusem vreodată. 

Părea să aibă în jur de douăzeci de ani, era 
înconjurată de o aură aurie, care m-a făcut să-mi 
dau seama la ce se referise Blitzen mai devreme 
când spusese că aici lumina zilei nu cra cea 
obişnuită. Întregul tărâm Folkvanger era cald şi 
luminos, nu din cauza soarelui, ci pentru că se 
scălda în puterea acestei femei. 

Părul blond îi cădea pe umeri împletit într-o 
coadă. Bluza albă lăsa să i se vadă umerii bronzați 
şi abdomenul plat. Fusta lungă până la genunchi 
era prinsă cu o curea aurie împletită, de care erau 
prinse un cuțit vârât în teacă şi un inel de chei. La 
gât purta o bijuterie spectaculoasă — un guler 
dantelat din aur și pietre preţioase, ca pânza lui 
Ran în miniatură, dar cu rubine și diamante în loc 
de suflete de marinari şi capace de roată. 

Femeia m-a fixat cu ochii ei albaștri. Când a 
zâmbit, un val de căldură m-a cuprins din cap până 
în picioare. Aş fi făcut orice s-o fac să-mi mai 
zâmbească o dată. Dacă mi-ar fi spus să sar de pe 
Arborele Lumii în hău, aş fi făcut-o fără să stau pe 
gânduri. 

Mi-am amintit de poza ei din vechea mea carte 
de mitologie pentru copii și mi-am dat seama cât 
de mult îi fusese subapreciată frumuseţea. 

Zeița dragostei era foarte frumoasă! Și avea 
pisici! 

Am îngenuncheat în faţa mătușii mele, sora 
geamănă a tatii. 

— Freya. 

— Dragul meu Magnus, a spus, cât mă bucur să 
te cunosc! 

S-a întors spre Blitzen, care stătea încruntat, cu 
capul plecat. 

— ŞI, ce mai faci, Blitzen? a întrebat zeiţa. 

Blitzen a oftat. 

— Sunt bine, mamă. 

Capitolul 39 


Freya e frumoasă! Și are pisici! 

— Mamă? 

Am fost atât de surprins încât nu mi-am dat 
seama că am spus asta cu voce tare. 

— Stai așa... Blitzen? Mama? 

Blitzen mi-a tras una în tibie. 

Freya a continuat să zâmbească. 

— Bănuiesc că fiul meu nu ţi-a spus? E foarte 
modest. Dragul meu Blitzen, arăţi foarte bine, dar 
îti îndrepți, te rog, gulerul? 

Blitzen s-a executat, mormăind: 

— Am fost cam ocupat, încercând să-mi salvez 
viaţa. 

— ŞI, scumpule, a continuat Freya, eşti sigur în 
privinţa vestei? 

— Da, mamă, a mormăit Blitz, sunt sigur în 
privinţa vestei. Vestele revin în forță. 

— Mda, cred că tu ştii mai bine. 

Freya mi-a făcut cu ochiul. 

— Blitzen e un geniu când vine vorba de 
țesături şi modă. Ceilalți piticii nu-i apreciază 
priceperea, dar eu cred că e minunat. Vrea să-și 
deschidă propria... 

— În orice caz, a spus Blitzen puţin cam tare, 
am pornit într-o misiune... 

Freya a bătut din palme. 

— Ştiu! E foarte palpitant. Încercaţi să ajungeţi 
în Nidavellir ca să aflați mai multe despre frânghia 
Gleipnir. Aşa că, și normal, Arborele Lumii v-a 
îndrumat mai întâi spre mine. 

Una dintre pisici a început să-și ascută ghearele 
pe un covor persan, transformând în puf țesătura în 
valoare de câteva mii de dolari. N-am îndrăznit să- 
mi imaginez ce mi-ar fi putut face mie pisica aia. 

— Aşadar, Stăpână Freya, am intervenit eu, ne 
poți ajuta? 

— Desigur! a spus zeița. Dar şi mai important, 
mă puteți ajuta voi pe mine. 

— Eram sigur, a spus Blitzen. 

— Fiule, fii politicos. În primul rând, Magnus, 
cum te descurci cu sabia? 

M-am blocat. 

Cred că încă nu mă obişnuisem cu gândul că 
Sabia Verii era a mea. Am scos pandantivul și 
sabia mi s-a materializat în mână. În prezenţa lui 
Freya, era tăcută şi nemișcată, făcând pe moarta. 
Poate că se temea de pisici. 

— N-am prea avut timp s-o folosesc, am spus. 
Tocmai am recuperat-o de la Ran. 

— Da, ştiu. 

Freya a strâmbat uşor din nas, dezgustată. 

— În schimb, i-ai dat un măr lui Utgard-Loki. 
Probabil că n-a fost cea mai înţeleaptă decizie, dar 
n-o să-ţi critic alegerile. 

— Tocmai ai făcut asta, i-a spus Blitzen. 

Zeiţa i-a ignorat comentariul. 

— Măcar nu m-ai promis pe mine lui Utgard- 
Loki. De obicei, când uriaşii cer ceva, vor mere și 
mâna mea. 

Şi-a dat coada peste umăr. 

— Devine foarte obositor. 

Era greu s-o privesc pe Freya fără să mă holbez. 
N-avea nimic inocent pe care să mă concentrez — 
ochii, buzele, buricul. M-am admonestat singur, în 
gând: „E mama lui Blitzen! E mătuşa mea!” 

Am hotărât să mă concentrez pe sprânceana ei 
stângă. Sprânceana stângă n-avea nimic fascinant. 

— Oricum, am spus, n-am omorât încă pe 
nimeni cu sprânceana... vreau să spun, cu sabia. 

Freya s-a aplecat spre mine. 

— Să ucizi pe cineva cu ea? O, scumpule, asta e 
cea mai neînsemnată putere a ei. Pentru început 
trebuie să te împrietenești cu ea. Ai făcut asta? 

M-am imaginat împreună cu sabia, stând alături, 
într-o sală de cinema, cu o pungă de popcorn între 

noi. Mi-am imaginat cum duceam sabia la 
plimbare în parc, în lesă. 

— Cum se împrietenește cineva cu o sabie? 

— A... dacă tot m-ai întrebat... 

— Uite ce e, mătușă Freya, am spus, n-aş putea 
să-ți dau sabia ție, ca să fie în siguranţă? E o armă 
a tribului Vanir. Tu eşti sora lui Frey. Ai câteva 
sute de mii de războinici bine înarmaţi, siguri pe ei 
care s-o păzească de Surt... 

— O, nu, a spus ea cu tristeţe. Sabia e deja în 
mâinile tale, Magnus. Ai invocat-o din râu. Ai 
revendicat-o. Nu putem decât să sperăm că 
Sumarbrander, Sabia Verii, îți va permite s-o 
foloseşti. E misiunea fa acum s-o aperi de Surt, 
atâta cât reuşeşti să rămâi în viață. 

— Urăsc misiunea asta. 

Blitz m-a înghiontit. 

— Nu spune asta, puştiule. Jigneşti sabia. 

M-am uitat la runele lucitoare de pe lamă. 

— Îmi cer scuze, bucată de metal lungă și 
ascuțită. Ți-am rănit sentimentele? Dacă trebuie să 
le permiți oamenilor să te mânuiască, de ce îi 
permiți unui uriaş malefic al focului să facă asta? 
De ce nu vrei să te întorci la Frey sau măcar la 
minunata lui soră aici de faţă? 

Sabia n-a răspuns nimic. 

— Magnus, a spus zeiţa, nu glumești cu așa 
ceva. Destinul sabiei e ca mai devreme sau mai 
târziu să-i aparțină lui Surt. Ştii asta. Sabia nu 
poate scăpa de destinul ei, la fel cum nici tu nu 
poti scăpa de al tău. 

Mi l-am imaginat pe Loki chicotind pe înaltul 
tron al lui Odin. „Alegerile pe care le facem pot 
modifica detaliile. Așa ne răzvrătim noi împotriva 
destinului”. 

— În plus, a continuat Freya, sabia nu mi-ar 
permite niciodată s-o folosesc. Sumarbrander mă 
consideră parțial responsabilă pentru pierderea 
el... Mă detestă aproape la fel de mult cum îl 
detestă pe Frey. 

Poate că mi s-a părut, dar sabia parcă devenise 
mai rece şi mai grea. 

— Dar e sabia lui Frey, am protestat. 

Blitzen a mârâit. 

— A fost. Ti-am spus, puştiule, a renunţat la ea 
din iubire. 

Pisica tricoloră din dreapta lui Freya s-a 
rostogolit şi s-a întins. Burtica ei pătată era tare 
drăguță, dar nu-mi imaginam decât câți luptători 
putea digera fără probleme. 

— Când Frey s-a așezat pe tronul lui Odin, a 
continuat zeița, a făcut asta de dragul meu. Era o 
perioadă nefastă pentru mine. Bântuiam prin cele 
Nouă Lumi îndurerată şi cu mințile rătăcite. Frey a 
sperat să mă găsească dacă se aşază pe tron. În 
schimb, tronul i-a înfățișat cea mai fierbinte 
dorinţă — o uriaşă de gheaţă, Gerd. S-a îndrăgostit 
nebunește de ea. 

M-am uitat la sprânceana lui Freya. Povestea ei 
nu mă ajuta să am o părere mai bună despre tata. 

— Dragoste la prima vedere... cu o uriaşă de 
gheaţă? 

— O, era frumoasă, a spus Freya. Ca argintul 
față de aurul lui Frey, ca frigul faţă de căldura lui, 
ca iarna față de vară. N-ai auzit până acum că 
extremele se atrag? Se potriveau perfect. Dar ea 
era din neamul uriașilor. N-ar fi fost de acord 
niciodată să se mărite cu cineva din tribul Vanir. 
Familia ei nu i-ar fi permis. Știind toate astea, pe 
Frey l-a cuprins disperarea. Culturile n-au mai 
crescut. Vara şi-a pierdut căldura. Până la urmă, 
slujitorul şi cel mai bun prieten al lui Frey a venit 
să-l întrebe ce se întâmplă. 

— Skirnir, am spus. Tipul care a luat sabia. 

Freya s-a încruntat. 

— Da. El. 

Blitzen a făcut un pas înapoi, de parcă s-ar fi 
temut că mama lui va exploda. Pentru prima oară, 
mi-am dat seama cât dă înfricoşător putea arăta 
zeiţa frumuseții — frumoasă, da, dar și 

înspăimântătoare şi puternică. Mi-am imaginat-o 
înarmată cu scut şi suliță, călărind laolaltă cu 
walkiriile. Dacă aș fi văzut-o pe câmpul de luptă, 
aş fi alergat în direcția opusă. 

— Skirnir a promis că i-o va aduce pe Gerd în 
nouă zile, a spus zeița. N-avea nevoie decât de o 
mică recompensă pentru serviciile lui — Sabia 
Verii. Frey era atât de orbit de iubire, că n-a pus 
nicio întrebare. Sabia... Îmi pot închipui cum s-a 
simțit când a fost trădată de stăpânul ei. S-a lăsat 
mânuită de Skirnir, deşi nu i-a convenit. 

Freya a oftat. 

— De asta sabia nu-i va mai permite niciodată 
lui Frey s-o folosească din nou. Şi tot de asta, când 
va veni Ragnarok-ul, lui Frey îi e sortit să moară, 
pentru că nu are arma. 

Nu ştiam ce să spun. „Ghinion” nu părea 
suficient. Mi-am amintit de avertismentul lui Loki 
despre aşezatul pe tronul lui Odin, despre căutarea 
celei mai fierbinți dorinţe. Ce aş fi căutat? Locul 
unde se afla mama. Aş fi renunţat la o sabie ca s-o 
găsesc? Desigur. Aş fi riscat să fiu ucis sau chiar să 
grăbesc venirea sfârşitului lumii? Da. Așa că poate 
nu trebuia să-l judec pe tata. 

Blitz m-a prins de braţ. 

— Nu mai face fața asta de înmormântare, 
puştiule. Am încredere în tine. 

Expresia lui Freya s-a îmblânzit. 

— Da, Magnus. Vei învăţa să foloseşti sabia — și 
nu doar s-o învârți ca un necioplit. După ce vei 
descoperi tot ce poate face, vei fi cu adevărat 
formidabil. 

— Bănultesc că n-o să primesc şi un manual de 
utilizare? 

Freya a chicotit încetişor. 

— Îmi pare rău că nu te-am adus în Folkvanger, 
Magnus. Ai fi fost achiziție bună pentru adepții 
mei. Dar Walhalla te-a chemat mai întâi. E destinul 
tău. 

Îmi venea să spun că Nornele, einherjarii şi 
conducătoarea walkiriilor nu erau de aceeaşi 
părere. 

Gândul la Gunilla m-a făcut să-mi amintesc de 
cum ajunseserăm în Arborele Lumii și gândul mi-a 
zburat la Sam şi Hearthstone, care se ascunseseră 
de o veveriţă criminală sub un văl. 

— Prietenii noştri... Ne-am despărțit de ei în 
Yggdrasil. Freya, ştii cumva dacă au ajuns aici 
teferi? 

Freya a privit în depărtare. 

— Nu sunt în Folkvanger. Îi văd... Da. Stai. Iar 
i-am pierdut. Ah! 

S-a strâmbat. 

— A fost cât pe ce, dar deocamdată sunt bine. 
Sunt plini de resurse. Nu cred că vor veni aici. 
Trebuie să mergeţi mai departe şi să vă întâlniți în 
Nidavellir. Aşa ajungem la obiectul misiunii 
voastre. 

— Şi la cum te putem ajuta, a spus Blitz. 

— Exact, scumpule. Nevoia voastră e cea care 
v-a adus aici. Nevoia e foarte importantă când 
călătorești prin Arborele Lumii. La urma urmei, 
aşa a ajuns bietul meu fiu rob la Mimir. 

— Refuz să avem din nou această discuţie, a 
spus Blitz. 

Freya şi-a ridicat în sus palmele ei minunate. 

— În regulă. Să trecem peste asta. După cum 
bine știți, piticii au creat frânghia Gleipnir, care îl 
ține legat pe Lupul Fenris... 

— Da, mamă, a zis Blitz, dând ochii peste cap. 
Toată lumea învaţă la grădiniță poezioara asta de 
adormit copiii. 

M-am uitat la el chiorâş. 

— Poezioară de adormit copiii? 

— „Gleipnir, Gleipnir, tare de tot, îl ţi pe lup 
legat de bot”. Oamenii n-o învaţă? 

— Ăăă... Nu prea cred. 

— În orice caz, a spus zeiţa, piticii vă pot spune 
mai multe despre cum a fost făcută frânghia și 

despre cum ar putea fi înlocuită. 

— Înlocuită? 

Am transformat sabia la loc în pandantiv. Chiar 
şi aşa, agăţată la gât, părea să cântărească o sută de 
kilograme. 

— Am crezut că ideea era ca frânghia să nu fie 
tăiată defel. 

— Ah... 

Freya a început să se lovească uşurel pe buze. 

— Magnus, nu vreau să te descurajez, dar cred 
că sunt şanse mari, probabil de şaptezeci şi cinci la 
sută, ca Surt, uriașul de foc, să găsească o cale să-l 
elibereze pe Lupul Fenris, chiar dacă păstrezi 
sabia. Şi atunci, trebuie să fii pregătit să ai o 
frânghie de rezervă. 

Limba îmi era aproape la fel de grea ca 
pandantivul-sabie. 

— Da, asta nu-i deloc descurajator. Ultima dată 
când Lupul a fost liber, n-a fost nevoie de toţi zeii 
ca să-l lege? 

Freya a dat din cap aprobator. 

— A fost nevoie de trei încercări şi de multe 
vicleșuguri. Bietul Tyr şi-a pierdut mâna. Dar nu-ţi 
face griji. Lupul nu se va mai lăsa păcălit de 
şmecheria cu băgatul mâinii în gură. Dacă va fi 
nevoie, va trebui să găseşti o altă metodă de a-l 
lega. 

Pun pariu că Miles de pe Câmpul de luptă al 
poporului n-avea probleme din astea. Mă întrebam 
dacă n-ar vrea să facem schimb de locuri pentru o 
vreme — el să plece în căutarea lupului Fenris, iar 
eu să joc volei. 

— Freya, poţi măcar să ne spui unde este 
Lupul? 

— În Lyngvi — pe Insula lui Heather. 

Zeița şi-a lovit bărbia. 

— Să vedem, astăzi e şaisprezece, ziua lui Thor. 

— Vrei să spui joi? 

— Asta am spus şi eu. Insula se va ridica când 
va fi lună plină, peste şase zile, pe douăzeci şi doi, 

în Ziua lui Woden. 

— Miercuri? am întrebat. 

— Asta am spus şi eu. Aşa că o să aveţi suficient 
timp să-mi aduceți cerceii înainte să-l căutați pe 
Lup. Din păcate, poziţia insulei se modifică an de 
an, odată cu mişcările ramurilor lui Yggdrasil, în 
bătaia vânturilor din hău. Piticu ar trebui să vă 
poată ajuta s-o localizaţi. Tatăl lui Blitzen ştia 
drumul. Probabil că şi alții. 

Când a auzit de tatăl lui, Blitz s-a înnegurat la 
chip. Şi-a luat cu grijă garoafa de la rever şi a 
aruncat-o în focul din vatră. 

— ŞI tu ce vrei, mamă? Ce-ţi iese de aici? 

— O, nevoile mele sunt simple. 

Şi-a trecut degetele peste gulerul din dantelă de 
aur. 

— Vreau să comand nişte cercei care să se 
potrivească colierului meu, Brisingamen. Ceva 
drăguţ. Nu prea bătător la ochi, dar care să atragă 
atenţia. Blitzen, ai gusturi excelente. Am încredere 
în tine. 

Blitzen a scrutat cu privirea cea mai apropiată 
grămadă de bijuterii, în care erau zeci, poate sute 
de cercel. 

— Ştii cu cine trebuie să vorbesc în Nidavellir. 
Un singur pitic poate înlocui frânghia Gleipnir. 

— Da, a încuviinţat Freya. Din fericire, e şi un 
excelent bijutier, așa că ne va putea satisface 
ambele cereri. 

— Din păcate, a spus Blitzen, acest pitic mă 
vrea mort. 

Freya a expediat cu un gest al mâinii obiecţia 
lui. 

— O, nu cred. A trecut atâta timp! 

— Piticii au o memorie foarte bună, mamă. 

— Ei bine, o plată generoasă îl va înmuia. Te 
pot ajuta. 

A strigat: 

— Dmitri? Am nevoie de tine! 

Trei tipi s-au ridicat de pe o canapea, şi-au 
apucat instrumentele şi s-au năpustit spre noi. 
Purtau cămăși Hawaiiene asortate, bermude și 
sandale. Aveau părul pieptănat pe spate. Primul tip 
avea o chitară. Al doilea — bongosuri. Al treilea — 
un trianglu. 

Tipul cu chitara s-a plecat în fața lui Freya. 

— La dispoziția dumneavoastră, doamnă! 

Freya mi-a zâmbit conspirativ, de parcă urma 
să-mi împărtăşească un secret minunat. 

— Magnus, ei sunt Dmitri and the DoRuns, cea 
mai bună trupă de care n-ai auzit. Au murit în 
1963, chiar înainte să dea lovitura. Ce tristeţe! Au 
intrat de bunăvoie cu mașina pe contrasens ca să 
evite un autobuz plin de elevi. În cinstea morţii lor 
altruiste, i-am adus aici, în Folkvanger. 

— ŞI vă suntem foarte recunoscători, doamnă, a 
spus Dmitri. A fost minunat să fim trupa casei 
dumneavoastră! 

— Dmitri, trebuie să plâng, a spus ea. Puteţi 
cânta piesa despre soțul meu pierdut? Iubesc piesa 
aia. 

— Detest piesa aia, a murmurat Blitzen. 

Trioul a început să fredoneze. Dmitri a început 
să zdrăngăne. 

I-am şoptit lui Blitzen: 

— De ce trebuie mama ta să plângă? 

S-a întors spre mine şi a mimat că-şi bagă 
degetele pe gât. 

— Priveşte. Vei vedea. 

Dmitri a început să cânte: 

— O, Odur! Od, Od, Odur. 

Unde e Odur; unde e dragostea mea? 

Ceilalți i s-au alăturat la refren: 

— Od rătăceşte departe, Odur al meu lipseşte. 

Ce ciudat e să nu-l pot săruta 

Pe Odur al meu! Scumpul meu Od Odur! 

Trianglu. 

Solo de bongo. 

— Soţul ei era din tribul Aesir și îl chema Odur, 
Od pe scurt, mi-a şoptit Blitzen. 

Nu eram sigur care nume era mai rău. 

— A dispărut? mi-am dat cu presupusul. 

— Acum două mii de ani, a spus Blitzen. Freya 
l-a căutat, ocazie cu care a dispărut aproape un 
secol. Nu l-a găsit, dar de asta s-a aşezat Frey pe 
tronul lui Odin, ca să-şi caute sora. 

Zeița s-a aplecat în faţă şi şi-a pus capul în 
mâini. A suspinat. Când și-a ridicat privirea, 
plângea, dar lacrimile ei erau mici granule de aur 
roşu. A continuat să plângă până când mâinile i s- 
au umplut de mici boabe strălucitoare. 

— O, Odur! a suspinat ea. De ce m-ai părăsit? 
Mi-e dor de tine! 

S-a smiorcăit și le-a făcut un semn din cap 
muzicienilor. 

— Mulţumesc, Dmitri. Ajunge. 

Dmitri şi prietenii lui au făcut o plecăciune. 
Apoi, cea mai bună trupă de care îmi doresc să nu 
fi auzit niciodată s-a retras. 

Freya şi-a ridicat mâinile făcute căuş. De 
nicăieri, a apărut o pungă de piele care îi plutea în 
poală. Freya şi-a golit lacrimile în pungă. 

— Poftim, fiule. Freya i-a înmânat punga lui 
Blitzen. Ar trebui să fie suficient dacă Eitri Junior 
e cât de cât rezonabil. 

Blitzen s-a încruntat la punga cu lacrimi. 

— Singura problemă e că el nu e rezonabil. 

— O să te descurci! a spus Freya. Soarta 
cerceilor e în mâinile tale! 

M-am scărpinat la ceafă. 

— Ăăă... Stăpână Freya... mulţumesc pentru 
lacrimi, dar n-ai putea să mergi în Nidavellir și să- 
ți alegi chiar tu cerceii? Adică, nu e distractiv să 
mergi la cumpărături? 

Blitzen mi-a aruncat o privire de avertizare. 

Ochii ei albaștri au devenit dintr-odată mai reci. 
Şi-a mângâiat colerul. 

— Nu, Magnus, nu pot să merg la cumpărături 
în Nidavellir. Stii ce s-a întâmplat când am 
cumpărat Brisingamen de la pitici. Vrei să se 
întâmple din nou? 

Habar n-aveam despre ce vorbea, dar n-a 
aşteptat să-i răspund. 

— De fiecare dată când mă duc în Nidavellir, 
am probleme, a spus. Nu e vina mea! Piticii îmi 
cunosc slăbiciunea pentru bijuterii frumoase. 
Crede-mă, e mult mai bine să vă trimit pe vol. 
Acum, vă rog să mă scuzaţi, e timpul pentru 
petrecerea de seară cu lupte libere. La revedere, 
Magnus! La revedere, dragul meu Blitzen! 

Podeaua s-a căscat sub noi şi ne-am prăbușit în 
întuneric. 

Capitolul 40 


Prietenul meu se trage din... Nu, nu pot s-o 
spun 


Nu-mi amintesc când am aterizat. 

M-am trezit pe o stradă întunecoasă. Era noapte, 
era frig și era înnorat. Pe stradă erau aliniate case 
cu două etaje acoperite cu şindrilă. La capătul 
străzii, ferestrele mohorâte ale unei taverne 
străluceau cu reclame din neon la băuturi. 

— Suntem în Southie'*, am spus. Pe lângă 
strada D. 

Blitzen a clătinat din cap. 

— Suntem în Nidavellir, puştiule. Arată ca în 
South Boston... Sau, mai bine zis, zona South 
Boston arată ca el. Ţi-am mai spus, Boston-ul e 
centrul. Cele Nouă Lumi se contopesc acolo şi se 
influenţează reciproc. Southie are în mod clar o 
atmosferă piticească. 

— Credeam că Nidavellir se află sub pământ. 
Că are tuneluri care provoacă claustrofobie şi... 

— Puştiule, ce vezi tu deasupra e plafonul unei 
peşteri. Doar că e foarte sus şi e ascuns de 
poluarea din aer. Aici nu e niciodată ziuă. E 
întuneric tot timpul. 

M-am uitat la norii tulburi. După tărâmului lui 
Freya, lumea piticilor părea apăsătoare, dar şi mai 
familiară, mai... reală. Cred că orice bostonian 
autentic ar fi privit cu suspiciune un loc care era 
însorit şi plăcut tot timpul. Așa stau lucrurile cu un 
cartier dur, mereu rece şi sumbru. Dacă mai pui şi 
câteva magazine Dunkin’ Donuts, mă simt ca 
acasă. 

Blitz şi-a împătunit casca în plasă. S-a 
transformat pe dată într-o batistuță neagră, pe care 
a băgat-o în buzunar. 

— Ar cam trebui să plecăm. 

— N-o să discutăm despre ce s-a întâmplat în 
Volkswagen? 

— Ce-ar fi de spus? 

— Păi, în primul rând, că suntem veri. 

Blitz a ridicat din umeri. 

— Mă bucur să fiu vărul tău, puștiule, dar copiii 
zeilor nu pun prea mare preţ pe genul ăsta de 
legături. Genealogia zeiască e atât de încurcată că 
îti pierzi minţile dacă te gândeşti la asta. Toată 
lumea e înrudită cu toată lumea. 

— Dar tu eşti semizeu, am spus. Aste e bine, nu- 
1 aşa? 

— Nu-mi place cuvântul semizeu. Prefer să spun 
născut cu o țintă pe spate. 

— Serios, Blitz. Freya e mama ta. E o informație 
importantă pe care ai uitat s-o pomeneşti. 

— Freya e mama mea, a încuviințat el. O 
mulțime de svartalfi descind din Freya. Aici, asta 
nu-i mare scofală. Ţi-a spus cum a ajuns în posesia 
colierului Brisingamen? Acum câteva milenii, se 
plimba prin Nidavellir — cine ştie de ce? — şi a dat 
peste patru pitici care meștereau la un colier. A 
devenit obsedată de el. Trebuia să-l aibă. Pitici 1- 
au spus că se rezolvă, cu un anumit preţ. Freya a 
trebuit să se căsătorească cu fiecare, pe rând, timp 
de o zi. 

= Ea: 

Am vrut să spun, „Groaznic, s-a căsătorit cu 
patru pitici?” Apoi mi-am amintit cu cine stăteam 
de vorbă. 

— O! 

— Da. 

Blitz părea distrus. 

— A avut patru copii pitici, câte unul din fiecare 
căsătorie. 

M-am încruntat. 

— Stai aşa. Dacă a fost căsătorită timp de o zi 
cu fiecare pitic şi o sarcină durează... ceva nu e în 
regulă aici. 

— Nici să nu începem discuţia asta. Zeiţele 
trăiesc după propriile lor reguli. Oricum, a luat 
colierul. Îi era rușine că s-a măritat cu piticii. A 
încercat să țină totul secret. Dar problema e că-i 
plăceau bijuteriile piticilor. A tot revenit în 
Nidavellir ca să facă rost de noi bijuterii şi de 
fiecare dată... 

— Uau! 

Blitzen s-a pleoştit. 

— Asta e principala diferență dintre elfu negri şi 
piticii normali. Svartalfui sunt mai înalți şi, în 
general, mai frumoşi, pentru că avem sânge de 
Vanir. Suntem urmașii zeiței Freya. Tu spui că sunt 
semizeu. Eu spun că sunt o chitanţă. Tata a creat o 
pereche de cercei pentru Freya. Ea s-a măritat cu el 
pentru o zi. Ea n-a putut rezista măiestriei lui. El n- 
a putut rezista frumuseţii ei. Acum, ea mă trimite 
să cumpăr o nouă pereche de cercei, pentru că s-a 
săturat de cei vechi şi ferească Asgard să se mai 
procopsească cu un mic Blitzen. 

Amărăciunea din vocea lui ar fi putut topi şi 
fierul. Aş fi vrut să-i spun că înţelegeam ce simte, 
dar nu eram sigur că spuneam adevărul. Chiar dacă 
nu-l cunoscusem pe tata, o avusesem pe mama. 
Asta a fost întotdeauna suficient pentru mine. 
Pentru Blitzen... nu tocmai. Nu eram sigur ce s-a 
întâmplat cu tatăl lui, dar mi-am amintit ce îmi 
spusese lângă laguna din parcul Esplanade: „Nu 
eşti singurul care și-a pierdut familia din pricina 
lupilor, puştiule”. 

— Hai, a spus. Dacă mai stăm în stradă, vom fi 
tâlhăriți şi vom rămâne fără punga de lacrimi. 
Piticii miros aurul roşu de la un kilometru. 

A arătat spre barul de pe colt. 

— O să-ți cumpăr ceva de băut la Taverna lui 
Nabbi. 

. 

Taverna lui Nabbi mi-a redat încrederea în 
pitici, pentru că era un tunel claustrofobic. Tavanul 
era periculos și scund. Pereţii erau tapetaţi cu 

vechi afişe care anunțau lupte, de genul DONNER 
DISTRUGĂTORUL VS. MINI-CRIMINALUL, 
DOAR ÎN SEARA ASTA! Pe fiecare afiș apăreau 
pitici musculoşi şi amenințători, cu măşti de 
luptători pe față. 

Mesele şi scaunele desperecheate erau ocupate 
de o duzină de pitici la fel de desperecheaţi — niște 
svartalfi ca Blitzen, care ar fi putut trece cu 
uşurinţă drept oameni, şi niște tipi mult mai scunzi, 
care ar fi putut trece cu uşurinţă drept pitici de 
grădină. Câţiva dintre obişnuiții casei ne-au 
aruncat priviri, dar nimeni n-a părut şocat că eram 
om... asta dacă şi-au dat seama. Ideea că aş putea 
fi luat drept pitic era destul de deranjantă. 

Ce mi s-a părut incredibil a fost că din boxe se 
auzea piesa lui Taylor Swift „Space Blank”. 

— Piticilor le place muzica oamenilor? l-am 
întrebat pe Blitzen. 

— Vrei să spui că oamenilor le place muzica 
noastră. 

— Dar... 

Mi le-am imaginat dintr-odată pe mama lui 
Taylor Swift şi pe Freya distrându-se noaptea în 
Nidavellir. 

— Nu contează. 

În timp ce ne îndreptam spre bar, mi-am dat 
seama că mobilierul nu era doar desperecheat. 
Toate mesele şi scaunele erau unice — meşterite 
manual din diferite metale, cu diferite modele și 
tapiserii, se pare. Una dintre mese avea forma unei 
roți de căruţă din bronz, cu un blat din sticlă. Alta 
avea gravată o tablă de şah din alamă şi cositor. 
Unele scaune aveau roţi. Altele puteau fi înălțate. 
Unele aveau butoane pentru masaj sau elice pe 
spătar. 

Lângă peretele din stânga, trei pitici jucau darts. 
Cercurile de pe panou se roteau și fumegau. Un 
pitic a aruncat săgeata, care s-a îndreptat bâzâind 
spre ţintă ca o mică dronă. În timp ce se afla încă 
în zbor, un alt pitic a aruncat și el. Săgeata lui s-a 

dus spre săgeata care semăna cu o dronă şi a 
explodat, aruncând-o în aer. 

Primul pitic a mârâit. 

— Frumoasă lovitură. 

În cele din urmă am ajuns la barul din stejar 
lustruit, unde ne aştepta Nabbi însuşi. Mi-am dat 
seama cine era grație inteligenței mele deductive 
foarte bune, dar şi pentru că pe şorțul lui galben- 
murdar scria: „Salut! Eu sunt Nabb'”. 

Am crezut că e cel mai înalt pitic pe care-l 
întâlnisem, până când mi-am dat seama că stătea 
pe un podium din spatele tejghelei. Nabbi avea de 
fapt doar șaizeci de centimetri, cu tot cu claia de 
păr negru care 1 se ridica pe cap mare cât un arici. 
Faţa lui proaspăt rasă m-a făcut să apreciez că 
piticii poartă bărbi. Fără barbă, Nabbi era 
înfiorător de urât. Nu avea bărbie, dar avea o faţă 
acră. 

S-a încruntat la noi de parcă ne-am fi tăvălit prin 
noroi. 

— Salut, Blitzen, fiu al lui Freya, a spus. Fără 
explozii în barul meu de data asta, sper? 

Blitzen s-a înclinat. 

— Salutări, Nabbi, fiu al Lorettei. Ca să fiu 
sincer, nu eu am adus grenadele. În fine, el e 
prietenul meu Magnus, fiul lui... 

— Mda. Fiul lui Natalie. 

Nabbi mi-a făcut semn cu capul. Sprâncenele lui 
groase erau fascinante. Păreau să se miște ca nişte 
omizi vii. 

Am vrut să mă aşez la bar, dar Blitzen m-a oprit. 

— Nabbi, a spus el pe un ton serios, prietenul 
meu se poate aşeza pe scaunul ăsta? Care e numele 
şi istoria lui? 

— Acest scaun e sprijinitorul-de-spate, a spus 
Nabbi. Creat de Gonda. Cândva, a găzduit 
posteriorul maestrului fierar Alviss. Foloseşte-l 
sănătos, Magnus, fiu al lui Natalie. Blitzen, tu poti 
sta pe Culcuş-pentru-Dos, celebru printre scaune, 

făcut de subsemnatul. A supravieţuit Maru Bătălii 
din Bar din 4109 D.V.! 

— Mulţumesc. 

Blitzen s-a urcat pe scaunul de bar care era făcut 
din stejar lustruit cu şezutul tapițat cu catifea. 

— Un Culcuş-pentru-Dos minunat! 

Nabbi m-a privit ca şi cum ar fi aşteptat ceva. 
Mi-am încercat scaunul care era făcut din oţel dur 
şi nu avea pernă. Nu era atât un sprijinitor-de- 
spate, ci mai degrabă un Chinuitor-de-Magnus. 
Am schițat un zâmbet. 

— Da, e un scaun foarte comod! 

Blitzen a bătut în bar. 

— Mied pentru mine, Nabbi. lar pentru 
prietenul meu... 

— Ăăă... sifon sau aşa ceva? 

Nu eram sigur că vreau să mă plimb prin 
Southie-ul piticesc mirosind a mied. 

Nabbi a umplut două căni şi ni le-a pus în faţă. 
Pocalul lui Blitzen era aurit pe interior, argintiu pe 
dinafară şi era decorat cu imagini ale unor pitice 
care dansau. 

— Asta e Cupa de Aur, a spus Nabbi. Făcută de 
tatăl meu, Darbi. lar aceasta — a pus degetul pe 
halba mea din aluminiu... este Boom Daddy, 
făcută chiar de subsemnatul. Nu uita să ceri un nou 
rând înainte s-o goleşti. Altfel, face „bum”! 

Speram că glumește, dar am hotărât să sorb cu 
înghițituri mici. 

Blitz a băut din mied. 

— Mmm. E o plăcere să sorbi din cana asta! Şi 
acum, că am trecut de formalități. Nabbi, trebuie 
să vorbim cu Junior. 

O venă a început să se zbată la tâmpla stângă a 
lui Nabbi. 

— VI s-a urât cu binele? 

Blitz a dus mâna la buzunar. A pus o lacrimă de 
aur pe tejghea. 

— Asta e pentru tine, a spus el cu o voce joasă. 
Doar ca să-l chemi. Spune-i lui Junior că mai 

avem. Tot ce vrem e o şansă să negociem. 

După experiența mea cu Ran, cuvântul 
„negociere” m-a făcut să mă simt şi mai 
inconfortabil decât mă simţeam pe sprijinitorul-de- 
spate. Nabbi se uita când la Blitzen, când la 
lacrimă, expresia lui oscilând între cumpătare şi 
lăcomie. Până la urmă, lăcomia a învins. Barmanul 
a înşfăcat picătura de aur. 

— ÎI chem. Bucuraţi-vă de băuturi. 

A coborât de pe podium şi a dispărut în 
bucătărie. 

M-am întors spre Blitz. 

— Câteva întrebări. 

A chicotit. 

— Doar câteva? 

— Ce înseamnă 4109 D.V.? E un an sau... 

— Piticul socotesc anii de la crearea speciei 
noastre, a spus Blitz. D.V. este După Viermi. 

Probabil că aveam urechile încă afectate de 
lătratul lui Ratatosk. 

— Poftim? 

— Crearea lumii... Hai, trebuie să ştii povestea. 
Zeii l-au ucis pe cel mai mare uriaş, Ymir, ŞI i-au 
folosit carnea pentru a crea Midgard-ul. Nidavellir- 
ul s-a dezvoltat sub Midgard, unde viermii au 
mâncat carnea uriașului mort şi au creat tuneluri în 
ea. Unele dintre aceste larve au evoluat, cu puţin 
ajutor din partea zeilor, şi s-au transformat în 
pitici. 

Blitzen părea mândru de picanteriile lui istorice. 
Mi-am zis că ar fi mai bine să fac tot posibilul să 
mi le şterg din memoria de lungă durată. 

— Altă întrebare, am spus. Cum se face că 
pocalul meu are un nume? 

— Piticu sunt meşteşugari, a spus Blitzen. Ne 
luăm munca în serios. Voi, oamenii, faceţi o mie 
de scaune proaste care arată toate la fel şi se strică 
într-un an. Atunci când noi facem un scaun, facem 
un scaun care să dureze o viaţă, un scaun care nu 
seamănă cu niciun altul. Cupe, mobilier, arme... 

fiecare lucru creat are un suflet şi un nume. Nu 
poți aprecia ceva dacă nu e suficient de bun cât să 
poarte un nume. 

Mi-am studiat halba pe care cineva gravase cu 
migală rune şi valuri. Mi-ar fi plăcut să aibă alt 
nume — cum ar fi „Nici vorbă să explodez” — dar 
trebuia să recunosc că era o cupă frumoasă. 

— Şi de ce i-ai spus lui Nabbi fiul Lorettei? am 
întrebat. Sau mie fiul lui Natalie? 

— Piticii sunt matriarhali. Noi ne urmărim 
descendența pe linie maternă. Are mult mai mult 
sens decât pe linie paternă. La urma urmei, te poți 
naşte numai dintr-o mamă. Asta dacă nu eşti zeul 
Heimdall. El a avut nouă mame biologice. Dar asta 
e altă poveste. 

Sinapsele din creierul meu se topeau. 

— Mai departe. Lacrimile lui Freya... aurul 
roşu? Sam mi-a spus că asta e moneda din Asgard. 

— Da. Dar lacrimile zeiţei Freya sunt sută la 
sută pure. Cel mai fin aur roşu din Cele Nouă 
Lumi. Pentru punga de lacrimi pe care o am cu 
mine, majoritatea piticilor ar renunţa la un ochi. 

— Deci tipul ăsta, Junior, va negocia cu noi? 

— Ori asta, a spus Blitz, ori ne va tăia în bucăţi. 
Vrei nişte nachos cât aşteptăm? 

Capitolul 41 
Blitz face o înţelegere nefericită 


Trebuie să recunosc. Nabbi servea nişte nachos 
mortale. 

Mâncasem jumătate din farfuria cu bunătăți 
gătite cu guacamole când a apărut Junior. La prima 
vedere, m-am întrebat dacă n-ar fi fost mai rapid să 
golesc cupa Boom Daddy şi să explodăm pentru că 
păreau slabe şansele să negociem ceva cu bătrânul 
pitic. 

Junior părea să aibă vreo două sute de ani. De 
pe ţeasta cu pete de bătrâneţe îi atârnau șuviţe 
cărunte. Să spui că avea barba încâlcită e mult prea 
puţin. Ochii lui căprui, plini de răutate, umblau în 
toate părțile de parcă s-ar fi gândit: „Asta nu-mi 
place. Asta nu-mi place. Asta chiar nu-mi place”. 
Nu era intimidant din punct de vedere fizic, 
târându-se de colo-colo cu cadrul lui placat cu aur, 
dar era flancat de doi pitici gărzi de corp, care erau 
atât de solizi că ar fi putut fi folosiți ca manechine 
la antrenamentele de fotbal. 

Ceilalți clienți s-au ridicat şi s-au retras în 
linişte, ca într-o scenă dintr-un western clasic. 
Blitzen şi cu mine ne-am ridicat în picioare. 

— Junior! 

Blitz a făcut o plecăciune. 

— Îţi mulţumesc că ai venit să te întâlneşti cu 
noi. 

— Ai ceva tupeu, a mârâit Junior. 

— Vrei să stai pe locul meu? s-a oferit Blitzen. 
E Culcuş-pentru-Dos, făcut de... 

— Nu, mulțumesc, a spus Junior. Voi rămâne în 
picioare, sprijinit în cadrul meu Bunicuţa-Mers- 
Târşâit, celebru printre produsele adresate 
vârstnicilor, şi făcut de Asistenta Bambi, asistenta 
mea personală. 

Mi-am mușcat interiorul obrazului. Mă îndoiam 
că ar fi fost politicos să râd. 

— El e Magnus, fiul lui Natalie, a spus Blitzen. 

Bătrânul pitic mi-a aruncat o căutătură urâtă. 

— Ştiu cine e. A găsit Sabia Verii. Nu puteai să 
aștepți să mor eu mai întâi? Sunt prea bătrân 
pentru prostia asta de Ragnarok. 

— Îmi cer scuze, am spus. Trebuia să te întreb 
înainte să fiu atacat de Surt şi trimis în Walhalla. 

Blitzen a tuşit. Gărzile de corp m-au măsurat din 
priviri ca şi cum tocmai le-aş fi făcut ziua mai 
interesantă. 

Junior a chicotit. 

— Îmi placi. Eşti nepoliticos. Hai să vedem 
sabia asta odată. 

I-am arătat şmecheria cu pandantivul magic. În 
lumina slabă a neoanelor din bar, runele străluceau 
portocalii şi verzi. 

Bătrânul pitic a ţâţâit admirativ. 

— Chiar e sabia lui Frey. O pacoste. 

— Atunci poate vei vrea să ne ajuţi? a întrebat 
Blitzen. 

— Să te ajut? a şuierat Junior. Tatăl tău a fost 
dușmanul meu! Mi-ai batjocorit numele. Și acum 
vrei ajutorul meu. Ai tupeu, Blitzen, n-am ce zice. 

Venele de la gâtul lui Blitz stăteau să rupă 
gulerul bine apretat din jurul lor. 

— Aici nu e vorba de războiul dintre familiile 
noastre. E vorba de frânghie. De legarea lupului 
Fenris. 

— O, dar bineînţeles. 

Junior a rânjit către gărzile lui de corp. 

— Faptul că tatăl meu, Eitri Senior, a fost 
singurul pitic suficient de talentat pentru a crea 
frânghia Gleipnir, iar tatăl tău, Bili, şi-a petrecut 
toată viața punând sub semnul întrebării calitatea 
sforii n-are nimic de-a face cu asta! 

Blitzen a strâns în pumn punguţa cu lacrimi de 
aur roşu. Mi-a fost teamă că o să-l pocnească pe 
Junior cu ea în cap. 

— Sabia Verii e aici. Peste exact şase nopți 
midgardiane, Surt are de gând să elibereze Lupul. 
Vom face tot posibilul să-l oprim, dar știi bine că 
termenul de valabilitate al sforii Gleipnir a expirat 
de mult. Avem nevoie de informaţii despre cum e 
legat Lupul. Mai mult, avem nevoie de o frânghie 
de rezervă pentru orice eventualitate. Numai tu ai 
talentul necesar s-o faci. 

Junior și-a făcut mâna căuș la ureche. 

— Mai spune o dată ultima parte. 

— Eşti talentat, bătrân ursuz... 

Blitzen s-a oprit. 

— Numai tu ai priceperea să faci o frânghie 
nouă. 

— Adevărat. 

Junior a rânjit. 

— Întâmplarea face să am o frânghie de rezervă 
gata făcută. Nu pentru că Gleipnir n-ar fi bună, sau 
din pricina acuzațiilor scandaloase aduse de cei din 
familia ta la adresa calității ei, ci doar pentru că 
îmi place să fiu prevăzător. Spre deosebire de tatăl 
tău, aş adăuga, care s-a dus singur ca un neghiob 
să-l verifice pe Lupul Fenris şi a fost omorât. 

A trebuit să mă pun în faţa lui Blitzen ca să nu-l 
atace pe bătrânul pitic. 

— Bine, bine! am spus. Băieți, nu-i momentul. 
Junior, dacă ai o frânghie nouă, e minunat. Hai să 
vorbim de preţ. ȘI... ăăă... O să avem nevoie, de 
asemenea, de o pereche frumoasă de cercei. 

— Ha! 

Junior s-a şters la gură. 

— Normal că o să aveţi nevoie. Pentru mama lui 
Blitzen, fără îndoială. Ce plată îmi oferiţi? 

— Blitzen, arată-i! 

Lui Blitz încă i se citea furia în ochi, dar a 
deschis punguța şi a vărsat câteva lacrimi de aur 
roşu în palmă. 

— Ha, a exclamat Junior. Un preț acceptabil... 
Cel puţin ar fi, dacă n-ar veni de la Blitzen. O să-ți 
vând tot ce vrei pentru punguţa aia de lacrimi, dar 


287 


înainte de asta onoarea familiei mele trebuie 
spălată. E vremea să punem punct vrajbei. Ce zici, 
fiu al lui Freya? Un concurs între noi doi. După 
regulile tradiționale, cu miza tradițională. 

Blitzen s-a sprijinit de bar. S-a contorsionat într- 
un aşa hal de mai-mai să cred că se trăgea din 
viermi. (ȘTERGE. E o amintire proastă. 
ȘTERGE!) 

— Junior, a spus el, ştii că eu nu... că n-aş 
putea... 

— Să zicem mâine, când prinde mușchiul a 
străluci? a întrebat Junior. Juriul poate fi prezidat 
de cineva neutru, poate Nabbi, care sunt sigur că 
acum nu trage cu urechea din dosul barului. 

Ceva s-a lovit de podium. De sub tejghea s-a 
auzit vocea înfundată a lui Nabbi care a spus: 

— Aş fi onorat. 

— Rămâne stabilit, deci! Junior a zâmbit. Ce 
ZICI, Blitzen? Te-am provocat după obiceiurile 
noastre antice. Vei apăra onoarea familiei tale? 

— Eu... 

Blitzen a lăsat capul în piept. 

— Unde ne întâlnim? 

— La fierărule din Kenning Square, a zis Junior. 
O, va fi distractiv. Haideţi, băieţi. Trebuie să-i 
povestesc asta și Asistentei Bambi! 

Bătrânul pitic a ieşit târşâindu-şi picioarele, cu 
gărzile de corp urmându-l de aproape. După ce au 
plecat, Blitzen s-a prăbuşit în Culcuşul-pentru-Dos 
şi a golit Cupa de Aur. 

Nabbi a apărut din spatele  tejghelei. 
Sprâncenele lui ca nişte omizi se mişcau de 
îngrijorare în timp ce umplea din nou pocalul lui 
Blitzen. 

— Ăsta e din partea casei, Blitzen. Mi-a făcut 
plăcere să te cunosc. 

S-a întors în bucătărie, lăsându-ne pe mine şi pe 
Blitz singuri cu piesa „| Know Places” a lui Taylor 
Swift. Versurile aveau un cu totul alt sens în lumea 
subterană a piticilor. 

— Ai de gând să-mi explici ce s-a întâmplat? l- 
am întrebat pe Blitz. Ce-i cu concursul ăsta când 
mușchiul prinde a străluci? Şi ce înseamnă că 
mușchiul prinde a străluci? 

— Când mușchiul prinde a străluci... 

Blitzen s-a uitat pierdut în pahar. 

— Înseamnă zori în lumea piticilor, când 
muşchiul începe să strălucească. În ceea ce 
priveşte concursul... 

Şi-a înăbuşit un suspin. 

— Nu-i nimic. Sunt sigur că vei putea continua 
misiunea și fără mine. 

Atunci uşile barului s-au izbit de perete. Sam și 
Hearthstone au năvălit înăuntru de parcă ar fi fost 
aruncaţi din mers dintr-o maşină. 

— Trăiesc! Am sărit în picioare. Blitz, uite! 

Hearthstone era atât de emoţionat că nu putea 
gesticula. S-a repezit mai să-l doboare pe Blitzen 
de pe scaun. 

— Hei, amice. 

Blitz l-a bătut absent pe spate. 

— Da, mă bucur să te văd. 

Sam nu m-a îmbrățișat, dar s-a îndurat să-mi 
zâmbească. Era plină de zgârieturi şi de frunze şi 
rămurele, dar nu părea rănită grav. 

— Magnus, mă bucur că n-ai murit încă. Vreau 
să fiu de față când o să se întâmple. 

— Mulţumesc, al-Abbas. Ce s-a întâmplat cu 
voi? 

A ridicat din umeri. 

— Ne-am ascuns sub hijab cât de mult am putut. 

Cu toate câte s-au întâmplat am şi uitat de batic. 

— Da, chiar, care-i treaba? Ai un hijab de 
invizibilitate? 

— Nu mă face invizibilă. E doar camuflaj. Toate 
walkiriile primesc pelerine de lebădă care ne ajută 
să ne ascundem când avem nevoie. Atâta că pe-a 
mea am transformat-o în hijab. 

— Dar tu nu te-ai transformat în lebădă, ci în 
muşchi de copac. 

— Poate face diverse lucruri. În orice caz, am 
aşteptat până a plecat veverița. Lătratul m-a afectat 
puternic, dar, din fericire, pe Hearth nu l-a 
deranjat. Am mai urcat o vreme în Yggdrasil... 

„Un elan a încercat să ne mănânce”, a gesticulat 
Hearth. 

— Poftim? am întrebat. Un elan? 

Hearth a gemut de exasperare. A gesticulat pe 
litere: „C-E-R-B. Semnul e acelaşi pentru ambele 
animale”. 

— A, e mult mai bine, am spus. Un cerb a 
încercat să vă mănânce. 

— Da, a încuviințat Sam. Dvalinn sau poate 
Duneyrr — unul dintre cerbii care cutreieră 
Arborele Lumii. Am scăpat, am ajuns din greşeală 
în Alfheim... 

Hearthstone s-a cutremurat, gesticulând doar 
„Urăsc”. 

— Şi iată-ne aici. 

Sam s-a uitat la Blitzen, care încă părea şocat. 

— Deci... Ce se întâmplă? 

Le-am povestit despre cum am vizitat-o pe 
Freya, apoi despre discuția cu Junior. Hearthstone 
s-a sprijinit de bar să nu cadă. A gesticulat cu o 
singură mână: „Confecţionare?” Apoi a clătinat 
puternic din cap. 

— Cum adică, confectionare? am întrebat. 

— Confecționarea, a mormăit Blitz în pocal, 
este concursul piticesc. Ne pune la încercare 
îndemânarea. 

Sam a bătut darabana pe secure. 

— Dacă ar fi să mă iau după ce față faci, pare să 
nu prea ai încredere în priceperea ta. 

— Nu mă pricep deloc la meşteşugărit, a spus 
Blitzen. 

„Nu e adevărat”, a protestat Hearth. 

— Hearthstone, a zis Blitzen, chiar dacă aș fi 
fost un excelent meşteşugar, Junior e cel mai 
priceput pitic în viaţă. O să mă distrugă. 

— Hai, am spus. O să fie bine. Şi, dacă pierzi, 
găsim noi o altă cale de-a obține frânghia. 

Blitzen m-a privit cu jale. 

— Nu-i aşa de simplu, puştiule. Dacă pierd, 
plătesc cu capul conform tradiției. 

Capitolul 42 


Inainte de decapitare, 
dăm o petrecere cu rulouri de ou 


Punctul culminat al călătoriei a fost să stăm în 
apartamentul lui Blitzen. Nu că s-ar înțelege prea 
multe din asta. 

Blitz închiriase etajul al doilea al unei case de 
vizavi de Svartalf Mart (da, există aşa ceva). Dacă 
ne gândim că a doua zi urma să fie decapitat, era o 
gazdă bună. Şi-a cerut scuze că n-a făcut curăţenie 
(deși totul părea impecabil), a băgat la cuptorul cu 
microunde niște rulouri de ou și a scos un litru de 
suc Sergeant Pepper dietetic şi şase sticle de Mied 
Spumos Fjalar: lucrate manual din sticlă de culori 
diferite. 

Avea mobilă puţină, dar elegantă: o canapea în 
formă de L şi două fotolii moderne. Probabil că 
aveau nume şi erau celebre printre piesele de 
mobilier pentru camera de zi, dar Blitzen nu ni le-a 
prezentat. Pe măsuţa de cafea erau aranjate frumos 
câteva reviste de modă masculină pentru pitici şi 
altele de design intenor. 

Cât timp Sam şi Hearth stăteau cu Blitz, 
încercând să-l consoleze, eu mă plimbam de colo- 
colo. Eram furios şi mă simţeam vinovat că-l 
băgasem pe Blitzen într-o situație imposibilă. Deja 
riscase foarte mult pentru mine. Petrecuse doi ani 
pe străzi având grijă de mine când ar fi putut fi 
aici, relaxându-se cu rulouri de ou şi mied spumos. 
Încercase să mă protejeze atacându-l pe stăpânul 
uriașilor de foc cu un indicator de jucărie. Acum 
avea să-şi piardă capul într-un concurs de măiestrie 
cu un bătrân malefic. 

În plus... filosofia meşteșugurilor piticeşti mă 
tulburase. În Midgard, majoritatea lucrurilor erau 
nişte porcării care se stricau şi puteau fi înlocuite. 
Îmi dusesem traiul cu ajutorul acelor porcării în 

ultimii doi ani — căutam prin gunoiul aruncat de 
oameni, găseam lucruri pe care le puteam folosi 
sau vinde sau pe care le foloseam ca să fac focul, 
în cel mai rău caz. 

M-am întrebat cum ar fi fost să locuiesc în 
Nidavellir, unde toate obiectele erau meşteşugite 
pentru a fi opere de artă nemuritoare, chiar şi 
cănile sau scaunele. Putea fi enervant să trebuiască 
să pomeneșşti isprăvile pantofilor înainte să-i încalți 
dimineaţa, dar măcar ştiai că sunt nişte pantofi 
extraordinari. 

M-am gândit la Sabia Verii. Freya îmi spusese 
să mă împrietenesc cu ea. Îmi sugerase chiar că 
sabia ar avea gânduri şi sentimente. 

„Fiecare obiect creat are un suflet”, mi-a spus 
Blitz. 

Poate că nu mă prezentasem aşa cum trebuie. 
Poate că trebuia să tratez sabia ca pe un prieten... 

— Blitz, trebuie să ai o specializare, a zis 
Samirah. Ce ai învăţat la şcoala de meserii? 

— Moda, s-a smiorcăit Blitzen. Eu am creat 
materia. Dar confecționarea de haine nu e un 
meșteșug recunoscut. Se așteaptă să prelucrez 
bucăți de metal cu ciocanul sau să repar maşinării! 
La astea nu sunt bun! 

„Ba eşti”, a gesticulat Hearth. 

— Nu când sunt sub presiune, a spus Blitz. 

— Nu înţeleg, am spus. De ce trebuie să moară 
cel care pierde? Cum se alege câștigătorul? 

Blitzen se uita la coperta revistei Dwarf 
Quarterly — „Noi ținute de primăvară! 100 de 
întrebuințări ale pieii de varg!” 

— Fiecare concurent face trei obiecte. Pot fi 
orice. La sfârşitul zilei, membrii Juriului dau o notă 
fiecărui obiect în funcție de utilitate, frumuseţe, 
calitate etc. Pot puncta cum vor ei. Concurentul cu 
cele mai multe puncte câştigă. Celălalt moare. 

— Înseamnă că nu se ţin prea multe concursuri, 
am spus, dacă cel care pierde este decapitat de 
fiecare dată. 

— Asta e miza tradițională, a spus Blitz. 
Majoritatea nici nu mai insistă asupra ei. Junior e 
de modă veche. În plus, mă urăşte. 

— E legat de Lupul Fenris şi de tatăl lui? 

Hearth a scuturat din cap atrăgându-mi atenția 
să tac, dar Blitzen l-a bătut cu mâna pe genunchi. 

— E în regulă, amice. Merită să ştie. 

Blitz s-a lăsat pe spate pe canapea. Dintr-odată, 
părea mai împăcat cu soarta iminentă, chestie care 
pe mine m-a îngrijorat. Mai că mi-aş fi dorit să dea 
cu pumnii în pereți. 

— V-am spus că obiectele piticeşti sunt făcute 
să țină o viață? ne-a întrebat. Păi, pentru un pitic, o 
viață poate însemna sute de ani. 

Am studiat barba lui Blitz, întrebându-mă dacă- 
şi vopsea mustăţile cenușii. 

— Câu am ai? 

— Douăzeci, a spus Blitz. Dar Junior... El se 
apropie de cinci sute. Tatăl lui, Eitri, a fost unul 
dintre cei mai cunoscuți meşteri din storia 
piticilor. A trăit peste o mie de ani, a făcut unele 
dintre cele mai importante obiecte ale zeilor. 

Samirah ciugulea dintr-un rulou de ou. 

— Până şi eu am auzit de el. Apare în poveștile 
vechi. El a făcut ciocanul lui Thor. 

Blitz a încuviinţat din cap. 

— Acum, despre frânghia Gleipnir... se poate 
spune că a fost cea mai importantă operă a lui, 
chiar mai importantă decât ciocanul lui Thor. 
Frânghia îl împiedică pe Lupul Fenris să se 
elibereze şi să declanşeze sfârşitul lumii. 

— Ascult, am spus. 

— Chestia e că frânghia a fost făcută în grabă. 
Zeii strigau după ajutor. Încercaseră deja să-l lege 
pe Fenris cu două lanţuri groase. Știau că n-o să 
mai fie altă ocazie. Lupul era tot mai puternic și 
mai sălbatic cu fiecare zi ce trecea. În scurt timp, 
avea să devină de necontrolat. Aşa că Eitri... mă 
rog, a făcut tot posibilul. Evident că frânghia a 
rezistat până acum. Dar o mie de ani e mult, chiar 

şi pentru o frânghie piticească, mai ales atunci 
când cel mai puternic lup din univers trage de ea zi 
şi noapte. Tatăl meu, Bili, era un confecționer de 
frânghie priceput. Ani de zile s-a chinuit să-l 
convingă pe Junior că Gleipnir trebuia înlocuită. 
Junior nici n-a vrut să audă. Junior a zis că merge 
din când în când pe insula unde e Lupul ca să 
verifice şi a jurat că Gleipnir era în regulă. A 
considerat că tata nu făcea altceva decât să-i 
jignească reputația familiei. Până la urmă, tata... 

Blitz a ezitat. 

Hearthstone a  gesticulat: „Nu trebuie să 
povesteşti”. 

— Sunt bine. 

Blitzen şi-a dres vocea. 

— Junior s-a folosit de toată influenţa lui pentru 
a-i întoarce pe toţi împotriva tatii. Familia noastră 
n-a mai avut de lucru. Nimeni nu mai cumpăra de 
la Bili. Până la urmă tata s-a dus pe insula Lyngvi. 
A vrut să verifice frânghia, să dovedească faptul că 
trebuia înlocuită. Nu s-a mai întors. Câteva luni 
mai târziu, o patrulă de pitici a găsit... 

A coborât privirea şi a clătinat din cap. 

Hearthstone a  gesticulat: „Îmbrăcăminte. 
Sfâşiată. Aruncată pe țărm”. 

Ori Samirah începea să învețe limbajul 
semnelor, ori se prinsese singură. Şi-a dus mâna la 
gură. 

— Blitz, îmi pare atât de rău. 

— Fi bine — a ridicat apatic din umeri — acum 
ştiţi. Junior încă îmi poartă pică. Moartea tatii n-a 
fost de ajuns. Vrea să mă facă de rușine şi să mă 
ucidă şi pe mine. 

Mi-am pus băutura pe măsuța de cafea. 

— Blitz, cred că vorbesc în numele tuturor când 
spun că Junior își poate băga Bunicuța-Mers- 
Târşit... 

— Magnus..., m-a avertizat Sam. 

— Ce e? Bătrânul pitic ar trebui să fie decapitat 
în cel mai crud mod cu putință. Ce putem face ca 

să-l ajutăm pe Blitz să câștige concursul? 

— Mulţumesc, puştiule. 

Blitz a reușit cu greu să se ridice picioare. 

— Dar n-aveţi ce face. Eu... o să vă rog să mă 
scuzaţi... 

A luat-o clătinându-se spre dormitor şi a închis 
ușa. 

Samirah şi-a ţuguiat buzele. Din buzunarul 
hainei îi ieşea o crenguţă din copacul Yggdrasil. 

— Există vreo şansă ca Junior să nu fie chiar aşa 
de priceput? E foarte bătrân, nu-i aşa? 

Hearthstone şi-a scos fularul şi l-a aruncat pe 
canapea. Nu-i pria întunericul din Nidavellir. 
Venele verzi de pe gât îi erau mai pronunţate decât 
de obicei. Părul îi era electrizat şi stătea ca nişte 
lujeri în căutarea luminii soarelui. 

„Junior e foarte bun”. A făcut un gest ca şi cum 
ar fi rupt o foaie de hârtie în două și ar fi aruncat 
bucăţile: „Nicio speranță”. 

Îmi venea să arunc pe fereastră cu sticle de 
Mied Spumos Fjalar. 

— Dar Blitz se pricepe la meşteşugărit, nu? Sau 
ai vrut doar să-l încurajezi? 

Hearth s-a ridicat. S-a îndreptat spre un bufet 
aflat de-a lungul peretelui sufrageriei. Nu-i 
acordasem prea mare atenţie, dar Hearth a apăsat 
pe ceva de pe suprafaţa acestuia — un buton ascuns, 
probabil — şi blatul s-a deschis ca o scoică. Partea 
de dedesubt a blatului era un panou luminos mare. 
S-a aprins, aruncând o lumină caldă și aurie. 

— Un aparat de bronzat. 

De îndată ce am rostit cuvintele, am înţeles. 

— Când ai venit prima dată în Nidavellir, 
Blitzen ţi-a salvat viaţa. În felul ăsta. A găsi o cale 
să ai parte de lumina soarelui. 

Hearth a încuviinţat. „Prima dată când am 
folosit runele pentru a face magie. Greşeală. Am 
căzut în Nidavellir. Era să mor. Blitzen — se 
pricepe la meşteșugărit. E bun şi inteligent. Dar nu 
rezistă la presiune. Concursuri... nici vorbă”. 

Sam şi-a adus genunchii la piept. 

— Deci ce facem? Este vreo magie care să-i 
poată fi de ajutor? 

Hearth a ezitat. „Ar fi una. O folosim înainte de 
concurs. Nu-i de-ajuns”. 

Am tradus pentru Sam şi apoi am întrebat: 

— Ce pot să fac? 

„Protejează-l”, a gesticulat Hearth. „Junior va 
încerca să-l saboteze”. 

— Să-l saboteze? m-am încruntat. Să-l înșele? 

— Am auzit de treaba asta, a spus Sam. În 
concursurile piticilor poți să-ți încurci adversarul 
atâta timp cât nu eşti prins. Dacă faci asta, trebuie 
să pară c-a fost un accident sau măcar să faci ceva 
care să nu-ți poată fi reproşat de către jurați. Dar se 
pare că Junior n-are nevoie să trişeze ca să câştige. 

„Va trişa”. Hearth a făcut un semn ca un zăvor 
care blochează o încuietoare. „Răutate”. 

— Bine, am spus. O să-l protejez pe Blitz. 

„Tot nu-i de-ajuns”. Hearth s-a uitat la Sam. 
„Singura modalitate de-a câştiga e să-l încurcăm 
pe Junior”. 

Când i-am spus şi lui Sam, ea s-a făcut la fel de 
pământie la față ca un pitic în lumina soarelui. 

— Nu. 

A făcut un semn spre Hearth. Nu, nici vorbă. Ți- 
am spus. 

„Blitz va muri”, a gesticulat Hearth. „Ai făcut-o 
şi altă dată”. 

— Despre ce vorbeşte? am întrebat. Ce-ai făcut 
şi altă dată? 

Ea s-a ridicat în picioare. Tensiunea din cameră 
a atins deodată cote maxime. 

— Hearthstone, ai spus că n-o să pomenești de 
asta. Mi-ai promis. 

S-a uitat la mine şi am înţeles de pe chipul ei că 
nu mai avea chef de întrebări. 

— Scuzaţi-mă. Am nevoie de aer. 

A ieşit valvârtej din apartament. 

M-am uitat la Hearthstone. 

— Ce-a fost asta? 

Umerii 1 s-au lăsat obosiţi în faţă. Chipul îi era 
gol, fără speranţă. A gesticulat: „O greşeală”. Apoi 
s-a urcat în aparatul de bronzat şi s-a întors spre 
lumină, corpul lui aruncând o umbră în formă de 
lup pe podea. 

Capitolul 43 


Să înceapă fabricarea 
păsării decorative din metal 


Kenning Square arăta ca un teren de baschet 
fără coşuri. Un gard de plasă înconjura o zonă de 
asfalt crăpat. Pe o latură se înşiruiau niște stâlpi de 
piatră sculptați ca niște stâlpi totemici, cu capete 
de dragon, miriapode şi chipuri de troli. Pe cealaltă 
latură erau tribune ticsite de spectatori pitici. Pe 
teren, unde ar fi trebuit să fie linia de aruncări 
libere, erau pregătite două fierării în aer liber. 
Fiecare avea câte o forjă cu foale care înteţea 
focul, mai multe nicovale, câteva mese robuste și 
rafturi cu scule care aduceau cu nişte unelte de 
tortură. 

Mulțimea părea pregătită pentru o zi lungă. S-au 
adus răcitoare, pături şi coşuri de picnic. Câţiva 
pitici întreprinzători şi-au parcat rulotele cu 
mâncare în apropiere. Sigla firmei DULCIURILE 
DE CASĂ ALE LUI IRI era un cornet cu un palat 
de îngheţată pe trei nivele. La MIC DEJUNUL CU 
BURITTO AL LUI BUMBURR era deja o coadă 
de vreo douăzeci de pitici, ceea ce m-a făcut să-mi 
pară rău că am mâncat gogoşi vechi acasă la Blitz. 

Când ne-am apropiat de teren, mulțimea l-a 
aplaudat timid pe Blitzen. Sam nu se vedea 
nicăieri. În seara dinainte nu se mai întorsese la 
apartament. Nu ştiam dacă să-mi fac griji sau să 
mă enervez. 

Junior aştepta, sprijinit de cadrul lui placat cu 
aur. Cele două gărzi de corp stăteau în spatele lui, 
îmbrăcați la fel ca şeful lor în salopete şi cu 
mănuși din piele. 

— Ce să vezi, Blitzen. 

Bătrânul pitic a rânjit. 

— Mușchiul a început să strălucească acum 
zece minute. Ţi-ai făcut somnul de frumuseţe? 

Blitzen arăta ca şi cum n-ar fi dormit deloc. 
Avea ochii roşii şi adânciţi în orbite. Îşi petrecuse 
ultima oră gândindu-se ce să îmbrace şi, până la 
urmă, a hotărât să poarte nişte pantaloni gri, o 
cămașă albă cu bretele negre, pantofi negri ascuțiți 
şi o pălărie porkpie. Poate că îndemânarea n-avea 
să-i aducă victoria, dar cu siguranță avea să fie 
votat cel mai bine îmbrăcat fierar. 

S-a uitat zăpăcit în Jur. 

— Începem? 

Publicul a aplaudat. Hearthstone l-a însoțit pe 
Blitzen la forță. După o noapte în aparatul de 
bronzat al lui Blitzen, tenul elfului era rozaliu de 
parcă ar fi fost infuzat cu boia de ardei. Înainte să 
plecăm din apartament, aruncase o rună asupra lui 
Blitz ca să-l ajute să fie odihnit şi atent, iar asta îl 
epuizase pe Hearth şi-l făcuse să fie distrat. Cu 
toate acestea, Hearth a întețit focul în forjă în timp 
ce Blitzen se foia prin fierărie, holbându-se confuz 
la rafturile cu scule şi la coşurile cu minereu. 

În timpul ăsta, Junior se mișca cu viteză sprijinit 
de mergătorul lui, strigându-i unei gărzi de corp 
să-i aducă o bucată de fier și un sac cu așchii de 
os. Cealaltă gardă de corp stătea de pază, atent la 
orice ar fi putut să-i deranjeze șeful în timpul 
lucrului. 

Am încercat să fac acelaşi lucru pentru Blitz, 
dar nu cred că arătam la fel de intimidant ca un 
pitic musculos în salopetă. (Şi, da, era deprimant.) 

După vreo oră, agitația provocată de adrenalină 
a dispărut şi am înţeles de ce spectatorii își 
aduseseră de mâncare. Meşteșugănitul nu era un 
sport alert. Din când în când publicul aplauda sau 
scotea un murmur de aprobare când lui Junior îi 
reuşea o lovitură bună de ciocan sau când scufunda 
o bucată de metal în cuva de răcire cu un sfârâit 
satisfăcător. Nabbi şi alți doi juraţi se plimbau de 
la o fierărie la alta, luând notițe. Eu mi-am petrecut 
dimineaţa cu Sabia Verii în mână, încercând să nu 
arăt ca un caraghios. 

De vreo două ori am avut de lucru. Prima dată a 
apărut o săgeată de nicăieri, îndreptându-se spre 
Blitzen. Sabia Verii a intrat în acțiune. Până să-mi 
dau seama ce se întâmplă, lama a retezat săgeata în 
aer. Mulțimea a aplaudat şi poate că m-aș fi simţit 
şi bine dacă chiar aş fi avut vreo contribuție. 

Puțin mai târziu, un pitic m-a atacat din lateral, 
cu o secure în mână strigând „SÂNGE!” L-am 
lovit în cap cu mânerul sabiei. S-a prăbuşit. Am 
fost din nou aplaudat politicos. Doi spectatori l-au 
târât pe pitic de glezne. 

Junior ciocănea de zor la o bucată cilindrică de 
fier înroșit, de mărimea unui ţevi de puşcă. 
Meşterise deja o duzină de mecanisme mai mici 
care, cred, se potriveau cu cilindrul, dar nu-mi 
dădeam seama care avea să fie produsul final. 
Cadrul nu-l încetinea deloc pe bătrânul pitic. Nu-i 
era uşor să se deplaseze, dar dacă stătea într-un loc 
era în regulă. În ciuda vârstei, muşchii braţelor îi 
erau căliți după o viață de lucru cu ciocanul și 
nicovala. 

În tot timpul, Blitzen a stat aplecat deasupra 
mesei de lucru, cu o pereche de clești, punând 
laolaltă foi subțiri de metal curbat pentru a crea o 
figurină. Hearthstone era, transpirat leoarcă de la 
cât muncea cu foalele. 

Am încercat să nu-mi fac griji cu privire la 
epuizarea lui Hearth, la dispariția lui Sam sau la 
dățile de câte ori și-a scăpat Blitzen sculele şi a 
izbucnit în plâns din cauza proiectului la care 
lucra. 

În cele din urmă, Nabbi a strigat: 

— Zece minute până la pauza de dimineaţă! 

Blitzen a suspinat. A mai adăugat o foaie de 
metal la proiectul lui, care începea să semene cu o 
rață. 

Cea mai mare parte a spectatorilor se concentrau 
pe cealaltă fierărie, unde Junior ataşa tot felul de 
mecanisme la cilindru. S-a îndreptat șontâcăind 
spre forje şi a încălzit drăcia aia până s-a înroșit. 

A aşezat cu grijă cilindrul pe nicovală, fixându-l 
cu cleştele. A ridicat ciocanul. 

Când a lovit, s-a întâmplat ceva. Junior a tipat. 
Ciocanul a luat-o strâmb, a făcut cilindrul una cu 
nicovala şi a împrăștiat piese peste tot. Junior s-a 
dat înapoi împleticindu-se, acoperindu-și fața cu 
mâinile. 

Gărzile de corp i-au sărit în ajutor: 

— Ce e? Ce s-a întâmplat? 

N-am auzit toată discuţia, dar se pare că Junior 
fusese înțepat între ochi de o insectă. 

— Aţi prins-o? a întrebat o gardă de corp. 

— Nu! A zburat ticăloasa! Repede, până nu se 
răceşte cilindrul... 

— A expirat timpul! a strigat Nabbi. 

Junior a bătut din picior și a înjurat. S-a uitat la 
proiectul distrus și a strigat la gărzile de corp. 

M-am dus să văd ce face Blitzen, care stătea 
pleoştit pe nicovală. Pălăna îi era împinsă pe 
ceafă. Breteaua stângă îi era ruptă. 

— Ce faci, campionule? l-am întrebat. 

— Oribil. 

A arătat spre proiectul lui. 

— Am făcut o rață. 

— Da... 

Am încercat să-i fac un compliment. 

— E o rață foarte frumoasă. Ăla e ciocul, nu? 
Iar alea sunt aripile? 

Hearthstone s-a așezat lângă noi pe asfalt. 

„Raţe”, a gesticulat. „Mereu rațe”. 

— Îmi pare rău, a gemut Blitz. Când sunt 
stresat, mă gândesc fără să vreau la păsări de apă. 
Nu ştiu de ce. 

— Nu-ţi face griji, am spus. Junior a avut un 
incident. Primul lui proiect e un eşec. 

Blitz a încercat să-şi scuture cenuşa de pe 
cămaşa albă. 

— Nu contează. Primul produs făcut de Junior e 
întotdeauna doar de încălzire. Mai are două ocazii 
să mă distrugă. 

— Hei, să nu te-aud! 

Am scotocit prin geanta cu provizii de unde am 
scos bidoane cu apă şi biscuiţi cu unt de arahide. 

Hearthstone a hăpăit ca un elf lihnit. Apoi s-a 
întins pe spate şi și-a pus lumina unei lanterne pe 
față, încercând să absoarbă razele. Blitzen abia 
dacă a sorbit din apă. 

— N-am vrut să se întâmple asta, a murmurat 
Blitz. Concursuri de măiestrie, obiecte magice. Tot 
ce mi-am dorit a fost să fac haine de calitate şi să 
le vând la preţuri rezonabile, în propriul meu 
magazin. 

M-am uitat la gulerul lui pătat de transpirație şi 
mi-am amintit ce spusese Freya: „Blitzen e un 
geniu când vine vorba de ţesături și modă. Ceilalți 
piticii nu-i apreciază priceperea, dar eu cred că e 
minunat”. 

— Ăsta e visul tău, mi-a picat fisa. De aia ai 
băut din fântâna lui Mimir, ca să afli cum să 
deschizi un magazin de îmbrăcăminte? 

Blitzen s-a încruntat. 

— E mai mult decât atât. Am vrut să-mi urmez 
visul. Am vrut ca ceilalți pitici să nu mai râdă de 
mine. Am vrut să răzbun moartea tatii şi să 
redobândesc onoarea familiei! Dar lucrurile astea 
nu s-au potrivit. Am apelat la Mimir pentru sfaturi. 

— ȘI... ce-a zis? 

Blitzen a ridicat neajutorat din umeri. 

— Patru ani în slujba lui, ăsta a fost preţul plătit 
pentru că am băut din fântână. A spus că preţul 
cunoașterii este, în același timp, răspunsul. 
Slujindu-l aveam să obţin ce-mi doream. Doar că 
nu s-a întâmplat aşa. Şi acum o să mor. 

„Nu”, a gesticulat Hearth. „Într-o zi visul ți se 
va îndeplini”. 

— Cum, mai exact? a întrebat Blitzen. E mai 
greu să tai şi să coşi țesături când eşti decapitat. 

— N-o să se întâmple asta, am spus. 

Câteva idei au început să se contopească în 
minte ca o pastă — asta dacă senzația nu era dată de 

biscuiții cu unt de arahide. M-am gândit la sabia 
care se putea transforma într-un pandantiv şi la 
hijab-ul lui Sam care era un echipament magic 
high-tech de camuflaj. 

— Blitz, următoarele obiectele pe care o să le 
faci vor fi minunate. 

— De unde ştii? Poate mă panichez şi mai fac 
nişte rațe! 

— Vrei să faci haine, nu? Atunci fă haine. 

— Puştiule, asta-i o fierărie, nu o galanterie. În 
plus, moda nu este un meșteșug recunoscut. 

— Ce zici de-o armură? 

Blitz a ezitat. 

— Păi, da, dar... 

— Ce zici de îmbrăcăminte la modă care să 
funcţioneze ca o armură? 

Lui Blitz i-a căzut faţa. 

— Pe gablonţurile lui Balder... S-ar putea să nu 
ZICI rău! 

A sărit în picioare şi a început să se foiască prin 
fierărie, adunând scule. 

Hearth radia — la propriu, de vreme ce încă avea 
lanterna îndreptată spre faţă. Şi-a bătut uşor capul 
cu mâna liberă, semnul pentru „genial”. 

Când Nabbi a anunţat sfârşitul pauzei, am trecut 
eu de foale pentru ca Hearth să se odihnească. A 
preluat el paza. Înteţitul focului era la fel de 
amuzant ca pedalatul pe o bicicletă staționară într- 
un cuptor. 

După un timp, Blitzen m-a luat de la foale ca să- 
l ajut cu meşteşugăritul. Nu mă pricepeam deloc, 
dar Blitz parcă se simţea mai încrezător dacă era 
nevoit să-mi dea mie instrucțiuni. 

— Nu, pune asta aici. Nu, cleştele mare! Ţine-l 
bine, puştiule! Am spus bine! 

Am pierdut noțiunea timpului. Nu prea eram 
atent la ce făcea Blitz — ceva mic, ţesut din zale. În 
schimb mă tot gândeam la Sabia Verii pe care o 
purtam ca pandantiv la gât. 

Mi-am amintit cum am mers pe jos de pe chei 
până în Copley Square, aproape delirând de foame 
şi oboseală şi cum am purtat discuția imaginară cu 
sabia. Mi-am amintit cum sabia fie murmura, fie 
nu scotea niciun sunet, cum îmi ghida mâna sau 
atârna inertă şi grea. Dacă avea suflet sau emoţii — 
atunci înseamnă că n-o tratasem cu respectul 
cuvenit. O tratasem ca pe o armă periculoasă. Ar fi 
trebuit s-o tratez ca pe un om. 

— Mulţumesc, am spus eu încet, încercând să 
nu mă simt ridicol, că ai retezat săgeata în aer, I-ai 
salvat viața prietenului meu. Ar fi trebuit să-ţi 
mulțumesc mai devreme. 

Pandantivul parcă s-a încălzit, deşi stând lângă 
forjă îmi era greu să-mi dau seama. 

— Sumarbrander, am spus. Așa îți place să ţi se 
spună? Îmi pare rău că nu te-am băgat în seamă. 

„Hmmm”, a mormăit pandantivul cu scepticism. 

— Eşti mai mult decât o sabie, am zis. Nu eşti 
bună doar să tai diverse chestii. Tu... 

Din partea cealaltă a terenului, Nabbi a strigat: 

— Zece minute până la pauza de prânz! 

— O, zei, a mormăit Blitzen. Nu pot — puştiule, 
mai repede! Dă-mi ciocanul ăla cu cap texturat. 

Mâinile îi lucrau cu repeziciune, luând diverse 
scule, făcând modificări de fineţe operei lui. Nu 
părea cine ştie ce — doar o bucată îngustă şi plată 
de împletitură din zale — dar Blitz lucra de parcă de 
asta depindea viaţa lui, ceea ce chiar așa era. 

A împăturit şi a plisat lanțul dându-i forma 
finală și apoi a lipit capetele. 

— E o cravată! mi-am dat eu seama. Blitzen, 
ştiu ce-ai creat! 

— Mulţumesc. Taci din gură. 

A ridicat pistolul de lipit şi a anunţat: „Gata 
chiar când dinspre atelierul lui Junior s-a auzit o 
bufnitură. 

— GAAHHH! a tipat bătrânul pitic. 

Mulțimea a ţâșnit în picioare. 


m? 

Junior era căzut în fund, cu faţa ascunsă în 
palme. Pe bancul de lucru zăcea o bucată 
aplatizată şi diformă de fier încins. 

Gărzile de corp s-au repezit să-l ajute. 

— Insectă blestemată! a urlat Junior. 

Din nas îi curgea sânge. S-a uitat la palme, dar 
n-a găsit nicio insectă strivită. 

— Am lovit-o de data asta, sunt sigur! Unde e? 

Nabbi şi ceilalți juraţi ne-au aruncat căutături 
amenințătoare, de parcă am fi pus la cale un atac 
cu insecte kamikaze. Cred că arătam suficient de 
nedumeriți încât să-i convingem că nu făcusem 
asta. 

— Pauză de prânz, a anunţat Nabbi. În această 
după-amiază veţi mai face câte un obiect! 

Am mâncat repede, fiindcă Blitz de-abia aştepta 
să se întoarcă la lucru. 

— Acum m-am prins cum stă treaba, a spus el. 
M-am prins. Puştiule, îți rămân dator. 

M-am uitat la atelierul lui Junior. Gărzile de 
corp se uitau urât la mine, pocnindu-şi degetele. 

— Hai să terminăm cu bine concursul, am spus. 
Mi-ar plăcea ca Sam să fie cu noi. S-ar putea să 
trebuiască să folosim forța ca să plecăm de-aici. 

Hearth s-a uitat nedumerit la mine când am 
pomenit de Sam. 

— Ce e? l-am întrebat. 

A clătinat din cap şi a mâncat mai departe din 
sandviciul lui cu năsturel. 

Sesiunea de după-amiază a trecut repede. Eram 
atât de ocupat cu paza că de-abia aveam timp să 
gândesc. Junior trebuie să fi angajat nişte sabotori 
în plus, pentru că la fiecare jumătate de oră trebuia 
să mă confrunt cu o nouă amenințare: o suliță 
aruncată din public, un măr putred care ţintea 
capul lui Blitzen, o dronă cu aburi ucigaşă şi doi 
pitici în combinezoane elastice verzi, înarmaţi cu 
bâte de baseball. (Mai bine nu intru în detalii.) De 
fiecare dată, Sabia Verii mi-a ghidat mâna şi a 

neutralizat amenințarea. De fiecare dată, mi-am 
adus aminte să-i mulțumesc. 

Acum aproape că-i puteam distinge glasul: „Da, 
bine. Fie. Mmm-hmm”. De parcă mi-ar fi devenit 
mai apropiată, depăşind resentimentele legate de 
faptul că o ignorasem. 

Hearthstone alerga prin atelier aducându-i lui 
Blitz materiale şi scule. Blitz ţesea o bucată mai 
mare şi mai complicată de metal. Nu ştiu ce era, 
dar el părea mulțumit. 

Până la urmă, a lăsat jos unealta și a strigat: 

— Victorie! 

În acelaşi moment, Junior a avut parte de cel 
mai spectaculos eşec din viața lui. Gărzile de corp 
stătuseră pe lângă el, pregătite pentru alt atac al 
insectei kamikaze, dar asta n-a contat. În timp ce 
Junior cobora mâna cu ciocanul pentru a mai da o 
lovitură de maestru, din cer a coborât o chestie 
închisă la culoare. Strechea l-a înțepat atât de tare 
pe Junior de faţă încât s-a răsucit cu tot corpul. 
Jelindu-se şi împleticindu-se, şi-a doborât gărzile 
de corp la pământ, a distrus tot ce se afla pe două 
bancuri de lucru şi şi-a aruncat cea de-a treia 
invenţie în forjă, prăbuşindu-se apoi pe asfalt. 

N-ar fi trebuit să fie amuzant — un pitic bătrân 
umilit în asemenea hal. Doar că era, într-o oarecare 
măsură. Poate pentru că bătrânul pitic era un 
răutăcios. 

În toiul agitaţiei, Nabbi a sunat dintr-un 
clopoțel. 

— Concursul s-a încheiat! a anunţat el. A sosit 
vremea să Jurizăm creațiile... şi să-l ucidem pe cel 
care a pierdut! 

Capitolul 44 
Junior câştigă o punguţă cu lacrimi 


A fost momentul ales de Sam să-și facă apariția. 

Şi-a croit drum prin mulțime, cu baticul tras 
peste faţă. Geaca îi era plină de cenușă, de parcă 
şi-ar fi petrecut noaptea într-un coş de fum. 

Am vrut să țip la ea că lipsite aşa de mult, dar 
mi-a trecut furia când am văzut că avea un ochi 
vânăt şi buza umflată. 

— Ce s-a întâmplat? am întrebat-o. Eşti bine? 

— O mică încăierare, mi-a răspuns. Nu-şi face 
griji. Să urmărim jurizarea. 

Spectatorii s-au adunat în jurul a două mese de 
pe margine, pe care erau expuse lucrările lui Junior 
şi Blitzen. Blitzen stătea cu mâinile la spate, 
încrezător, în ciuda faptului că avea ambele bretele 
rupte, cămașa pătată cu grăsime şi pălăria leoarcă 
de transpirație. 

Faţa lui Junior era un dezastru. De-abia se putea 
tine pe picioare, sprijinit de cadru. Sclipirea 
ucigașă din priviri îl făcea să arate ca un criminal 
în serie, epuizat după o zi grea de muncă. 

Nabbi şi ceilalți jurați au dat ocol meselor, 
inspectând lucrările şi luând notițe. 

În cele din urmă Nabbi s-a întors cu faţa spre 
public. A ridicat din sprâncenele lui care se mișcau 
încontinuu şi a schiţat un zâmbet. 

— Bun! a spus el. Vă mulţumesc tuturor pentru 
participarea la acest concurs, sponsorizat de 
Taverna lui Nabbi, celebră printre taverne, 
construită de Nabbi şi locul de origine al lui Nabbi 
Stout, singurul mied de care veți avea nevoie 
vreodată. Acum concurenții noştri ne vor vorbi 
despre primele lor lucrări. Blitzen, fiul lui Freya! 

Blitz a arătat spre sculptura lui din metal. 

— Este o rață. 

Nabbi şi-a mijit ochii. 

— ȘI... ce face? 

— Când o apăs pe spate... 

Blitzen a apăsat-o. Rața s-a umflat până a ajuns 
de trei ori mai mare, ca un peşte-balon speriat. 

— Se transformă într-o rață mai mare. 

Al doilea jurat s-a scărpinat în barbă. 

— Asta-i tot? 

— Fi bine, da, a spus Blitz. Eu o numesc Rața 
Expandabilă. E perfectă dacă ai nevoie de o rață de 
metal mică. Sau de o rață de metal mai mare. 

Al treilea jurat s-a întors spre colegii lui. 

— Decorațiune de grădină, poate? Operă de 
artă? Momeală? 

Nabbi a tuşit. 

— Da, îți mulțumesc, Blitzen. Acum e rândul 
tău, Fitri Junior, fiul lui Edna. Ce reprezintă prima 
ta creaţie? 

Junior şi-a şters sângele de pe ochi. A ridicat 
cilindrul de fier aplatizat din care atârnau arcuri și 
încuietori. 

— E o rachetă anti-trol cu autoghidare! Dacă ar 
fi în stare bună, ar putea distruge orice trol pe o 
distanţă de un kilometru. Şi poate fi folosită de mai 
multe ori! 

Mulțimea a murmurat admirativ. 

— Ăăă... dar funcţionează? a întrebat al doilea 
jurat. 

— Nu! a spus Junior. A fost distrusă de ultima 
lovitură de ciocan. Dar, dacă ar fi functionat... 

— Dar nu e cazul, a observat al treilea jurat. 
Deci, ce e în acest moment? 

— E un cilindru de metal inutil! a mârâit Junior. 
Şi nu din vina mea! 

Juriul s-a consultat şi a luat notițe. 

— Prin urmare, în prima rundă, a rezumat 
Nabbi, avem o rață expandabilă și un cilindru de 
metal inutil. Concurenţii se află într-o cursă 
strânsă. Blitzen, ce reprezintă cea de-a doua 
lucrare a ta? 

Blitzen a ridicat cu mândrie cravata din zale. 

— Este o cravată antiglonţ! 

Membrii juriul şi-au coborât deodată 
carneţelele. 

— Ce? a întrebat Nabbi. 

— O, să fim serioşi! 

Blitz s-a întors spre public. 

— Câţi dintre voi nu v-aţi aflat în situația 
jenantă de a purta o vestă antiglont, fără o cravată 
antiglont asortată? 

Undeva în spate un pitic a ridicat mâna. 

— Exact! a spus Blitzen. Acest accesoriu nu 
doar că e elegant, dar poate opri orice glonț până la 
calibrul 30-06. În plus, poate fi purtat şi ca eșarfă. 

Judecătorii s-au încruntat şi au luat notițe, dar 
câțiva dintre cei din public s-au arătat 
impresionați. Şi-au analizat ținuta, gândindu-se 
probabil că nu erau îmbrăcați corespunzător fără 
cravata de zale. 

— Junior? a întrebat Nabbi. Ce reprezintă cea 
de-a doua ta lucrare? 

— Pocalul Infinitului! 

Junior a arătat spre o bucată diformă de fier. 

— Conţine o cantitate nelimitată din orice lichid 
— e minunat pentru călătoriile prin ţinuturi 
deşertice. 

— Ăăă... 

Nabbi a arătat cu stiloul. 

— Pare a fi un pic zdrobit. 

— Tot din cauza nenorocitei de streche! a 
protestat Junior. M-a înţepat fix între ochi! Nu-i 
vina mea că o insectă mi-a transformat invenţia 
genială într-un morman de gunoi. 

— Morman de gunoi, a repetat Nabbi, notând 
ceva în carnet. lar tu, Blitzen, ce reprezintă ultima 
ta lucrare? 

Blitzen a ridicat o bucată strălucitoare de 
țesătură metalică. 

— Vesta de zale! Poate fi folosită ca parte a unui 
costum de zale din trei piese. Sau, dacă vă doriți 

mai puţină eleganță, poate fi purtată cu blugi și o 
cămașă frumoasă. 

„ȘI un scut”, a adăugat Hearthstone. 

— Da, şi un scut, a spus Blitzen. 

Al treilea jurat s-a aplecat în faţă, mijind ochii. 

— Bănuiesc că oferă un pic de protecție. Dacă 
eşti înjunghiat în spate la discotecă, de exemplu. 

Al doilea jurat şi-a notat ceva. 

— Are abilități magice? 

— Fi bine, nu, a spus Blitz. Dar are două feţe: 
din argint pe exterior şi din aur pe interior. În 
funcție de ce bijuterii porți sau ce culoare are 
armura... 

— Înţeleg. 

Nabbi a notat ceva în carnet şi s-a întors spre 
Junior. 

— Ultima dumneavoastră lucrare, domnule? 

Lui Junior îi tremurau pumnii de furie. 

— Nu-i corect! N-am mai pierdut niciodată un 
concurs. Îmi cunoaşteţi cu toţii abilităţile. 
Băgăciosul ăsta, îngâmfatul ăsta de Blitzen a reușit 
cumva să-mi strice... 

— Fitri Junior, fiul lui Edna, l-a întrerupt Nabbi, 
ce reprezintă cea de-a treia dumneavoastră lucrare? 

A arătat agitat cu mâna spre cuptor. 

— A treia lucrare e acolo! Nu contează ce a fost, 
pentru că acum este o mâzgă clocotindă! 

Juriul s-a reunit şi au început dezbaterile. 
Mulțimea se foia neliniştită. 

Nabbi s-a întors spre public. 

— Jurizarea a fost dificilă. Am cântărit calitățile 
mâzgii clocotinde, a mormanului de gunoi şi a 
cilindrului inutil de metal făcute de Junior, și ale 
vestei de zale, cravatei antiglont şi Raţei 
Expandabile. Lupta a fost strânsă. Cu toate astea, 
am hotărât că Blitzen, fiul lui Freya, este 
câştigătorul acestui concurs! 

Spectatorii au aplaudat. Unii au icnit nevenindu- 
le să creadă. O pitică în uniformă de asistentă 

medicală, probabil Bambi, celebră printre 
asistentele medicale pitice, a leşinat. 

Hearthstone ţopăia şi făcea valuri cu capetele 
eşarfei. M-am uitat după Sam, dar rămăsese retrasă 
la marginea mulțimii. 

Junior s-a uitat încruntat la pumnii lui, de parcă 
s-ar fi întrebat dacă să lovească sau nu. 

— În regulă, a mârâit. Luaţi-mi capul! Nu vreau 
să trăiesc într-o lume în care Blitzen câștigă 
concursuri de meșteșugărit! 

— Junior, eu nu vreau să te omor, a spus 
Blitzen. 

În ciuda faptului că era câștigător, Blitzen nu 
părea mândru şi nici nu se umfla în pene. Părea 
obosit, poate chiar trist. 

Junior a clipi. 

— Nu... nu vrei? 

— Nu. Doar dă-mi cerceii şi frânghia aşa cum ai 
promis. O, şi recunoaște public că tatăl meu a avut 
mereu dreptate în privinţa sforii Gleipnir. Ar fi 
trebuit înlocuită cu secole în urmă. 

— Niciodată! a țipat Junior. Pui sub semnul 
întrebării reputația tatălui meu! Nu pot... 

— Bine, mă duc după secure, a spus Blitzen pe 
un ton resemnat. Mă tem că lama e un pic tocită... 

Lui Junior 1 s-a pus un nod în gât. S-a uitat cu 
jind la cravata antiglont. 

— În regulă. Poate că... Poate că Bili avea 
dreptate. Frânghia trebuia înlocuită. 

— ŞI ai greşit când i-ai pătat reputația. 

Bătrânului pitic i-au tresărit muşchii feţei, dar a 
reuşit totuşi să rostească cuvintele. 

— lar eu... am greşit. Da. 

Blitzen a privi în sus, în întuneric, şoptind ceva 
în barbă. Nu mă pricepeam prea bine să citesc pe 
buze, dar sunt aproape sigur că a zis: „Te iubesc, 
tată. La revedere”. 

S-a întors din nou spre Junior. 

— Acum, în legătură cu obiectele pe care le-ai 
promis... 

Junior a pocnit din degete. O gardă de corp s-a 
apropiat împleticindu-se de el, cu capul proaspăt 
bandajat în urma recentei întâlniri cu un ciocan. I-a 
înmânat lui Blitzen o cutiuţă de catifea. 

— Cerceii pentru mama ta, a spus Junior. 

Blitz a deschis cutia. Înăuntru erau două pisici 
micuțe de aur lucrate în filigran asemenea 
colierului Brisingamen. În timp ce mă uitam la ele, 
pisicile s-au întins, clipind din ochii de smarald şi 
dând din cozile de diamant. 

Blitz a închis cutia. 

— Merge. Şi frânghia? 

Garda de corp i-a aruncat un ghem de aţă de 
mătase pentru înălțat zmeie. 

— Glumeşti, am spus. Cu asta trebuie legat 
lupul Fenris? 

Junior s-a uitat urât la mine. 

— Puştiule, ignoranţa ta îmi taie respirația. 
Gleipnir a fost la fel de subțire şi de ușoară, însă 
rezistența i-a fost dată de ingredientele ei 
paradoxale. Frânghia e la fel, doar că mai bună! 

— Ingrediente paradoxale? 

Blitz a apucat capătul sfori şi a fluierat 
admirativ. 

— Se referă la lucruri care n-ar trebui să existe. 
E foarte greu de lucrat cu ingrediente paradoxale, 
foarte periculos. Gleipnir conținea sunetul pașilor 
unei pisici, saliva unei păsări, răsuflarea unui 
peşte, barba unei femei. 

— Nu ştiu dacă ultimul element e paradoxal, am 
spus. Crazy Alice din Chinatown are o barbă pe 
cinste. 

Junior a pufnit. 

— Ideea e că această frânghie e chiar mai bună! 
Eu îi spun Andskoti, Adversarul. E împletită din 
cele mai puternice paradoxuri din cele Nouă Lumi 
— Wi-Fi fără decalaj, sinceritate de politician, o 
imprimantă care imprimă, alimente sănătoase 
prăjite în ulei și o prelegere interesantă despre 
gramatică! 


313 


— Bine, da, am recunoscut. Aşa ceva nu există. 

Blitz şi-a îndesat frânghia în rucsac. A scos 
punguta cu lacrimi și i-a întins-o bătrânului pitic. 

— Îţi mulțumesc, Junior. Consider că am 
încheiat târgul, dar vreau să te mai întreb ceva. 
Unde este insula Lupului Fenris? 

Junior a cântărit punguţa în mână. 

— "Ti-aş spune, Blitzen, dacă aş putea. Aş fi 
încântat să te văd sfâşiat de Lup aşa cum a pățit-o 
şi tatăl tău! Din păcate, nu ştiu. 

— Dar... 

— Da, ştiu că am spus că am verificat frânghia 
din când în când. Am mințit! Adevărul e că foarte 
puţini zei sau pitici ştiu unde îşi face apariția 
insula Lupului. Majoritatea au jurat să țină lucrul 
ăsta secret. Habar n-am cum a găsit tatăl tău locul 
ăla, dar dacă vrei să-l găseşti, cea mai potrivită 
persoană cu care trebuie să vorbeşti este Thor. El 
ştie și e slobod la gură. 

— Thor, am spus. Unde-l găsim pe Thor? 

— N-am nicio idee, a recunoscut Junior. 

Hearthstone a gesticulat: „Sam s-ar putea să ştie. 
Ea ştie multe despre zei”. 

— Da. M-am întors. Sam, vino aici! De ce te- 
ascunzi? 

Mulțimea s-a tras la o parte din jurul ei. 

De cum a văzut-o, Junior a scos un țipăt gâtuit. 

— Tu! Tu ai fost! 

Sam a încercat să-şi acopere buza spartă. 

— Îmi pare rău? Ne-am mai întâlnit cumva? 

— O, nu face pe nevinovata cu mine. 

Junior s-a repezit înainte cu cadrul, cu părul lui 
alb colorat într-o discretă tentă de roz pe chelia 
împurpurată. 

— Am mai văzut eu din ăştia care-şi schimbă 
înfățișarea. Eşarfa are aceeaşi culoare ca aripile 
strechei. Şi ai ochiul vânăt pentru că te-am pocnit! 
Eşti în cârdăşie cu Blitzen! Prieteni, colegi, cinstiți 
pitici — omorâţi-i pe trişori! 


314 


Am fost mândru că toți patru am reacţionat ca o 
echipă. Toţi deodată, ca o maşină de luptă bine 
unsă, ne-am întors şi am luat-o la fugă. 

Capitolul 45 
Fac cunoştinţă cu Jack 


Mă pricep să fac mai multe lucruri deodată, aşa 
că m-am gândit că pot să mă şi cert în timp ce 
alerg îngrozit. 

— O streche? am țipat la Sam. Te poți 
transforma într-o streche? 

S-a aplecat când i-a trecut pe deasupra capului o 
săgeată propulsată cu aburi. 

— Nu-i momentul! 

— O, scuză-mă! Ar trebui să aştept momentul 
potrivit pentru o discuţie despre transformatul în 
streche. 

Hearthstone şi Blitzen erau mai în faţă. În 
spatele nostru, o mulțime de treizeci de pitici se 
apropia cu repeziciune. Nu-mi plăceau expresiile 
ucigașe de pe chipurile lor, nici armele 
manufacturate pe care le purtau. 

— Pe aici! 

Blitzen a luat-o pe o alee. 

Din păcate, Hearthstone n-a fost atent. Elful s-a 
repezit drept înainte. 

— Mama...! a înjurat Blitz, sau cel puţin asta 
am crezut că a făcut până când am ajuns cu Sam la 
colț şi ne-am oprit. 

La câţiva paşi distanţă, Blitz era prins într-o 
plasă de lumină. Se zbătea şi înjura în timp ce era 
ridicat în aer în plasa strălucitoare. 

— E mama! a scheunat el. Îşi vrea nenorociţii 
de cercei. Plecaţi! Prindeţi-l din urmă pe 
Hearthstone! Ne întâlnim la... 

POC! Piticul nostru a dispărut într-o explozie de 
lumină. 

M-am uitat la Sam. 

— Chiar s-a întâmplat ce cred că s-a întâmplat? 

— Avem alte probleme. 

A scos securea. 

Gloata ne-a ajuns din urmă. S-au răspândit 
funioşi într-un semicerc de bărbi, priviri încruntate, 
bâte de baseball şi săbii. Nu eram sigur ce 
aşteptau. Apoi, de undeva din spatele lor, am auzit 
vocea lui Junior. 

— Staţii! a şuierat el. Eu... Şuierat. Ucid... 
Șuierat. Primul! 

Gloata s-a împărțit în două. Flancat de gărzile 
de corp, bătrânul pitic a înaintat spre noi 
împingându-şi cadrul. 

S-a uitat la mine, apoi la Sam. 

— Unde sunt Blitzen și elful? a mormăit Junior. 
Mă rog, nu contează. Îi găsim noi. De tine, 
puştiule, nu-mi prea pasă. la-o la fugă şi poate te 
las să trăieşti. Fata este, evident, fiica lui Loki. M- 
a înțepat şi mi-a distrus munca. Va muri! 

Mi-am smuls pandantivul. Sabia Verii a apărut 
în toată splendoarea. Mulțimea de pitici s-a retras. 
Cred că îşi dădeau seama cum arată o sabie 
periculoasă. 

— Nu plec nicăieri, am spus. Va trebui să te 
lupţi cu amândoi. 

Sabia a mormăit ca să-mi atragă atenția. 

— Pardon, am spus. Va trebui să te lupţi cu toţi 
trei. Ea e Sumarbrander, Sabia Verii, făurită de... 
de fapt, nu ştiu sigur de cine, dar cu siguranță e 
celebră printre săbii şi e pe cale să vă tăbăcească 
fundurile. 

— Mulţumesc, a spus sabia. 

Sam a scos un chiţăit. Expresiile uimite ale 
piticilor mi-au dat de înţeles că nu doar mi-am 
închipuit că am auzit vocea sabiei. 

Am ridicat sabia. 

— Poţi vorbi? Adică... bineînţeles că poţi vorbi. 
Ai multe... ăăă... abilități incredibile. 

— Ți-am tot spus asta. 

Vocea sabiei era masculină, asta era clar. leşea 
din runele de pe lamă, care vibrau şi străluceau la 
fiecare cuvânt, ca luminiţele de pe egalizatorul 
unui casetofon. 

I-am privit arogant pe pitici, ceva de genul: „Da, 
exact. Eu am o sabie disco vorbitoare şi voi nu”. 

— Sumarbrander, am spus, ce părere ai de-o 
luptă cu gloata asta? 

— Sigur, a spus sabia. Îi vrei morţi sau...? 

Grupul de pitici s-a dat înapoi îngrijorat. 

— Nu, am hotărât. Vreau doar să-i alungi. 

— N-ai niciun haz, a zis sabia. Bine, dă-mi 
drumul. 

Am ezitat. Nu voiam neapărat să ţin o sabie 
sclipitoare vorbitoare, dar nici s-o las din mână nu 
mi se părea a fi primul pas firesc spre victorie. 

Probabil că Junior mi-a simţit şovăiala. 

— Îl putem învinge! a ţipat el. E doar un băiat 
cu o sabie pe care nu ştie cum s-o folosească! 

Sam a mârâi. 

— ŞI o fostă walkirie cu o secure, care ştie al 
naibii de bine cum s-o folosească. 

— Pff! l-am auzit pe Junior. Pe ei, băieți! Cadrul 
Bunicuţa, la muncă! 

Din partea din față a cadrului au ieșit şiruri de 
lame de pumnal. Două motoare de rachetă în 
mimatură s-au pornit în partea din spate, 
propulsându-l pe Junior cu o viteză uimitoare de 
doi kilometri pe oră. Camarazii lui au răcnit şi au 
pornit atacul. 

Am dat drumul sabiei. Pentru o fracțiune de 
secundă a plutit în aer. Apoi a trecut la acţiune. Cât 
ai zice fiul lui Edna, toți piticii erau dezarmaţi. 
Armele lor erau tăiate în două, crăpate pe mijloc, 
azvârlite pe jos sau tăiate în cubuleţe de 
dimensiunile unor aperitive. Pumnalele şi rachetele 
de pe mergătorul lui Junior erau retezate. Vârfurile 
ciuntite ale treizeci de bărbi au căzut pe asfalt, 
lăsându-i pe piticu înspăimântați doar cu jumătate 
din părul de pe față. 

Sabia Veru plutea între mulțime şi mine. 

— Mai vreţi? a întrebat sabia. 

Piticu au făcut stânga-împrejur şi au luat-o la 
fugă. 

Junior a strigat peste umăr în timp ce se 
îndepărta şchiopătând, pe urmele gărzilor de corp, 
care erau deja la distanță de-o stradă: 

— Nu s-a terminat, puştiule! Mă întorc cu 
întăriri! 

Sam a lăsat jos securea. 

— Asta a fost... Uau! 

— Da, am încuviinţat. Mulţumesc, 
Sumarbrander. 

— De nada”, a răspuns sabia. Dar ştii ceva, 
Sumarbrander e un nume foarte lung şi nu mi-a 
plăcut niciodată prea mult. 

— OK... Nu ştiam unde să mă uit când 
vorbeam cu sabia — la runele strălucitoare? La 
vârful lamei? 

— Cum ai vrea să-ţi spunem? 

Sabia a mormăit gânditoare. 

— Cum te numeşti? 

— Magnus. 

— E un nume bun. Spune-mi Magnus. 

— Nu poţi să fii Magnus. Eu sunt Magnus. 

— Atunci pe ea cum o cheamă? 

— Sam. Nu poţi să fii nici Sam. Ar fi prea 
derutant. 

Sabia a şfichiuit aerul. 

— Păi, care ar fi un nume potrivit? Care să se 
potrivească cu personalitatea şi numeroasele mele 
talente. 

— Dar nu te cunosc atât de bine pe cât mi-aş 
dori. 

M-am uitat la Samirah care a clătinat din cap, ca 
şi cum mi-ar fi spus: „Hei, e sabia ta disco”. 

— Sincer, am spus, habar n-am...” 

— Jack! a strigat sabia. Perfect! 

Chestia cu săbiile vorbitoare e că-i greu de spus 
când glumesc. Nu le poți vedea expresia. Sau faţa. 

— Deci aşa... Vrei să-ţi spun Jack. 

— E un nume nobil, a zis sabia. Potrivit pentru 
regi şi instrumente ascuţite! 

— Bine, am spus. Păi, Jack, îti mulţumesc că 
ne-ai salvat. Te superi dacă...? 

Am dat s-o prind de mâner, dar Jack s-a 
îndepărtat de mine. 

— N-aş face asta încă, m-a avertizat. Preţul 
abilităților mele uimitoare e că de îndată ce mă 
bagi în teacă sau mă transformi în pandantiv, te vei 
simţi epuizat ca și cum tu ai fost cel care a făcut 
totul în locul meu. 

Mi s-a zbârlit părul pe ceafă. M-am gândit cât 
de obosit aş fi fost dacă aş fi distrus toate armele 
alea şi aş fi tăiat atâtea bărbi. 

— O! Nu mi-am dat seama de chestia asta până 
acum. 

— Pentru că încă nu m-ai folosit pentru ceva 
uimitor. 

— Corect. 

În depărtare, s-a auzit o sirenă antiaeriană. Mă 
îndoiam că erau prea multe raiduri aeriene într-o 
lume subterană, aşa că m-am gândit că alarma 
avea legătură cu noi. 

— Trebuie să mergem, ne-a zorit Sam. Trebuie 
să-l găsim pe Hearthstone. Mă îndoiesc că Junior a 
glumit când a pomenit de întăriri. 

A fost uşor să-l găsim pe Hearthstone. Am dat 
de el două străzi mai încolo, când se întorcea să ne 
caute. 

„Ce Helheim?” a gesticulat. „Unde e Blitzen?” 

I-am spus despre plasa de aur a lui Freya. 

— O să-l găsim. Acum, însă, Junior strânge 
Garda Naţională Piticească. 

„Sabia ta pluteşte”, a remarcat Hearth. 

— Elful tău e surd, a remarcat Jack. 

M-am întors spre sabie. 

— Ştiu asta. Îmi pare rău, am uitat de prezentări. 
Jack, Hearth. Hearth, Jack. 

„„Vorbeşte?” a gesticulat Hearth. „Nu pot citi pe 
buzele săbiilor”. 

— Ce spune? a întrebat Jack. Nu pricep semnele 
făcute de mâini de elf. 

— Băieți! 

Sam a arătat undeva în spatele nostru. La câteva 
străzi distanță, un vehicul placat cu fier, cu 
picioruşe de omidă şi cu turelă vira încet spre 
strada noastră. 

— E un tanc, am spus. Junior are tanc? 

— Ar trebui să plecăm, a spus Jack. Sunt 
minunat, dar dacă încerc să distrugă un tanc, 
efortul s-ar putea să te omoare. 

— Da, am  încuviințat. Cum ieşim din 
Nidavellir? 

Hearthstone a bătut din palme să-mi atragă 
atenția. „Pe aici”. 

Am luat-o la fugă după el, alergând în zigzag pe 
alei, doborând tomberoane meșteşugite cu grijă 
care probabil aveau nume şi suflete. 

De undeva din spatele nostru s-a auzit un BUM 
care a zguduit ferestrele și a declanşat o ploaie de 
pietricele. 

— Tancul zguduie cerul? am strigat. Asta nu-i 
prea bine. 

Hearthstone ne-a condus pe o altă stradă, cu 
case acoperite cu şindrilă. Piticii stăteau în pridvor, 
aclamând şi aplaudând în timp ce trecem în fugă 
pe lângă ei. Câţiva ne filmau cu telefoanele 
inteligente făurite cu măiestrie. M-am gândit că 
fuga noastră avea să devină virală pe internetul 
piticesc și celebră printre cei nefamiliarizaţi cu 
tehnologia. 

Până la urmă, am ajuns la ce-ar fi fost marginea 
de sud a zonei South Boston. În celălalt capăt al 
bulevardului, în loc de M Street Beach se căsca o 
prăpastie. 

— O, ce bine, a spus Sam. 

În spatele nostru, în întuneric, am auzit vocea lui 
Junior: 

— Voi, cei cu aruncătoarele de grenade, ocupați 
flancul drept! 

Hearthstone ne-a dus pe marginea canionului. 
Jos de tot, vuia un râu. 

A gesticulat: „Sărim în el”. 

— Vorbeşti serios? am întrebat. 

„Blitzen şi cu mine am mai făcut-o. Râul iese 
din Nidavellhr”. 

— Unde? 

„Depinde”, a gesticulat Hearthstone. 

— Asta nu mă linişteşte, a zis Sam. 

Hearthstone a arătat înapoi spre bulevard. Se 
strângea gloata de pitici, tancuri şi jeep-uri și 
aruncătoare de grenade şi o grămadă de pitici 
bătrâni furioşi cu cadre blindate. 

— Sărim, am hotărât. 

Sabia Jack plutea lângă mine. 

— Ar fi bine să mă ţu acum, şefu'. Altfel, s-ar 
putea să mă pierd din nou. 

— Dar ai spus că epuizarea... 

— S-ar putea să leşini, a încuviințat sabia. Pe de 
altă parte, pare că vei muri oricum. 

Avea o minte ascuțită. (O, scuze. Asta n-a sunat 
prea bine.) Am luat sabia şi am transformat-o 
înapoi în pandantiv. De-abia am apucat s-o agăţ de 
lănțişor că mi s-au înmuiat picioarele. 

Sam m-a prins. 

— Hearthstone! Apucă-l de celălalt braţ! 

Mi s-a întunecat privirea. Sam şi Hearth m-au 
ajutat să sar de pe stâncă. Altfel, pentru ce ar mai fi 
prietenii, nu? 


322 


Capitolul 46 
La bordul navei Unghie de la picior 


Am ştiut că sunt în încurcătură când mi-am dat 
seama că visez. 

Stăteam lângă Loki pe puntea unei corăbii 
uriașe. 

— lată-te! a zis Loki. Chiar mă întrebam. 

— Cum...? mi-a atras atenția ținuta. Cu ce eşti 
îmbrăcat? 

— Îţi place? 

Buzele lui pline de cicatrice au schiţat un rânjet. 
Haina albă de amiral schpea de atâtea medalii, dar 
Loki n-o purta regulamentar. Pe dedesubt avea un 
tricou negru cu chipul lui Jack Nicholson din 
filmul Strălucirea. Pe el scria: „Vine Loki!” 

— Unde suntem? am întrebat. 

Loki şi-a lustruit medaliile cu mâneca de la 
haină. 

— Ei bine, niciunul dintre noi nu se află de fapt 
aici, evident. Eu sunt încă legat de o lespede de 
piatră, iar pe față îmi picură otravă de şarpe. Tu 
ești pe moarte pe malul unui râu din Jotunheim. 

— Ce-ai spus? 

— Indiferent dacă supraviețuieşti sau nu, asta ar 
putea fi ultima noastră ocazie de-a sta de vorbă. 
Am vrut să vezi asta — Naglfar, Corabia Unghiilor! 
E aproape gata. 

Corabia mi-a apărut mai clar în fața ochilor — o 
corabie vikingă mai mare decât un portavion. Pe 
puntea principală s-ar fi putut desfăşura maratonul 
din Boston. Scuturi uriaşe acopereau balustradele. 

La proră şi la pupa se ridicau galioane de zece 
metri, sub forma unor capete de lup care-şi arată 
colții. Lupi, normal, ce altceva? 

M-am uitat peste margine printre două scuturi. 
Treizeci de metri mai jos, cabluri împletite de fier 

legau corabia de doc. Marea cenuşie era plină 
gheaţă. 

Mi-am trecut mâna peste balustradă. Suprafaţa 
era plină de noduri şi zone aspre — împodobită cu 
protuberanţe albe şi gri ca nişte solzi de peşte sau 
aşchi de sidef. La prima vedere, crezusem că 
puntea era făcută din oţel, dar mi-am dat seama că 
întreaga corabie era construită dintr-un material 
transparent ciudat — nu era metal, nici lemn, ci 
ceva oarecum familiar. 

— Care-i treaba? l-am întrebat pe Loki. Nu văd 
nicăieri lemn sau cuie. De ce se numeşte Corabia 
Unghiilor? 

Loki a chicotit. 

— Nu sunt cuie, Magnus. Naglfar e făcută din 
unghiile de la mâinile şi picioarele morților. 

Am simțit că-mi fuge puntea de sub picioare. 
Nu știam sigur dacă e posibil să vomiti în vis, dar 
am fost tentat s-o fac. Nu eram îngrețoşat de 
grozăvia evidentă de-a mă afla pe o corabie făcută 
din unghii tăiate — ci cantitatea enormă de 
material. Câte cadavre contribuiseră cu unghiile la 
construirea unei corăbii de asemenea dimensiuni? 

Când am reuşit să-mi reglez respirația, m-am 
uitat la Loki. 

— De ce? 

Chiar dacă avea buzele distruse și fața plină de 
cicatrice, zâmbetul lui Loki era atât de contagios, 
încât era cât pe ce să-i zâmbesc înapoi — cât pe ce. 

— Tare dezgustător, nu-i aşa? a zis el. Pe 
vremuri, strămoșii voştri ştiau că unghiile tăiate 
purtau în ele părticele ale spiritului vostru, ale 
esenței... ADN-ul, cum îi spuneţi acum. De-a 
lungul vieţii, muritorii aveau grijă să ardă toate 
unghiile tăiate. Când mureau, unghiile lor erau 
tăiate şi distruse ca să nu ajungă parte a acestei 
corăbii. Dar — Loki a ridicat din umeri — după cum 
vezi, nu s-au luat mereu toate măsurile de 
precauţie. 

— Ţi-ai construit un vas de război din unghiile 
de la picioare. 

— Mă rog, corabia se construieşte singură. De 
fapt, Naglfar aparţine lui Surt şi uriaşilor de foc, 
dar la venirea Ragnarok-ului, eu voi scoate corabia 
din port. Vom avea o armată de uriași condusă de 
căpitanul Hrym, plus sute de mii de morți 
dezonorați din Helheim — toţi aceia care au fost 
neglijenți sau au avut ghinionul să moară fără o 
sabie în mână, care n-au avut parte de o 
înmormântare şi de o manichiură-pedichiură 
decentă post-mortem. Ne vom îndrepta spre 
Asgard şi-i vom distruge pe zei. Va fi grozav! 

M-am uitat la pupa, așteptându-mă să văd cum 
se adună o armată pe țărm, dar ceața era atât de 
deasă că nu vedeam capătul docului. În ciuda 
rezistenței mele la frig, aerul umed îmi intra în 
oase şi-mi clănțăneau dinţii în gură. 

— De ce-mi arăţi asta? l-am întrebat. 

— Pentru că-mi placi, Magnus. Ai simţul 
umorului. Ai zvâc. E ceva atât de rar printre 
semizei! Chiar şi mai rar printre einherjari. Mă 
bucur că fiica mea te-a găsit. 

— Samirah... de-aia se poate transforma în 
streche. Îşi poate schimba forma ca tine. 

— O, e fata tatii cu totul. Nu-i place s-o 
recunoască, dar a moştenit o mulțime de lucruri de 
la mine: abilitățile mele, înfățișarea fermecătoare, 
inteligența mea. Şi ea poate să detecteze talentul. 
La urma urmei, te-a ales pe tine, prietene! 

Mi-am dus mâna la stomac. 

— Nu mă simt prea bine. 

— Logic! Eşti cu un picior în groapă; sper să te 
trezeşti totuşi, pentru că dacă dai colțul acum, 
moartea ta va fi lipsită de sens şi nimic din ce-ai 
făcut până acum nu va mai conta. 

— Mulţumesc pentru cuvintele de îmbărbătare. 

— Ascultă — te-am adus aici ca să-ţi ofer o altă 
perspectivă. Când va veni Ragnarok-ul, toate 
legăturile se vor rupe, nu doar sforile care-l ţin 

legat pe Fenris. Parâmele acestei corăbii vor 
plesni. Legăturile care mă ţin pe mine prizonier 
vor plesni. Chiar dacă vei reuși sau nu să ţii sabia 
departe de Surt, e doar o chestiune de timp. Va 
plesni o legătură şi celelalte o vor urma — ca atunci 
când deşiri o tapiserie imensă. 

— Încerci să mă descurajezi? Am crezut că vrei 
să întârzii venirea Ragnarok-ului. 

— O, dar vreau! 

Şi-a ridicat mâinile. Avea încheieturile mâinilor 
rănite şi însângerate, de parcă ar fi fost strâns prea 
tare. 

— Sunt de partea ta, Magnus! Uită-te la 
galioane. Boturile lupilor nu sunt terminate încă. 
Ce poate fi mai ruşinos decât să porneşti la luptă 
cu galioane neterminate? 

— Deci ce vrei? 

— Acelaşi lucru pe care l-am dorit dintotdeauna, 
a răspuns Loki. Să te ajut să-ți înfrunţi soarta. Care 
zeu s-a mai obosit să-ți vorbească precum unui 
prieten şi egal? 

Ochii lui semănau cu ai lui Sam — strălucitori și 
intenși, de culoarea focului — dar mai era ceva în 
privirea lui Loki, ceva mai dur și mai calculat, care 
nu se potrivea cu zâmbetul lui prietenos. Mi-am 
amintit descrierea lui Sam: un mincinos, un hoţ, un 
ucigaș. 

— Acum suntem prieteni? l-am întrebat. Egali? 

— Am putea fi, a spus. De fapt, am o idee. Nu te 
mai duce pe insula lui Fenris. Uită de confruntarea 
cu Surt. Ştiu un loc unde sabia va fi în siguranță. 

— La tine? 

Loki a râs. 

— Nu mă tenta, puștiule. Nu, nu la mine. Mă 
gândeam la unchiul tău Randolph. El înţelege 
valoarea sabiei. Şi-a petrecut toată viaţa căutând-o, 
gata s-o studieze. Poate nu știi, dar casa lui e 
puternic fortificată cu ajutorul magiei. Dacă i-ai 
duce lui sabia... ei bine, bătrânul n-o poate folosi. 
Dar ar putea-o adăposti. N-ar mai ajunge în 


326 


mâinile lui Surt. Asta-i tot ce contează, nu-i așa? 
Am câştiga ceva timp. 

Am vrut să-i râd în față şi să-l refuz. Mă 
gândeam că vrea să mă păcălească. Dar înțelegeam 
şi ideea lui. 

— Crezi că e capcană, a spus Loki. Am înţeles. 
Dar te-ai întrebat probabil de ce Mimir ţi-a spus să 
duci sabia pe insula Lupului — chiar în locul unde 
Surt vrea s-o folosească. Care-i logica? Dacă 
Mimir te amăgeşte? Să fim serioşi. Bătrânul cap 
retezat conduce o afacere dubioasă cu aparate 
pachinko! Dacă nu duci sabia pe insulă, Surt n-are 
cum să pună mâna pe ea. De ce să riști? 

M-am chinuit să-mi limpezesc mintea. 

— Ştii... Ştii să duci lumea cu vorba. Ai fi un 
bun vânzător de mașini la mâna a doua. 

Loki mi-a făcut cu ochiul. 

— Cred că termenul corect e mașini rulate. 
Trebuie să iei o hotărâre cât mai repede, Magnus. 
Posibil să nu mai apucăm să stăm de vorbă. Însă 
dacă vrei o dovadă de bună-credință, pot îndulci 
pastila. Eu şi cu fiica mea Hel... am stat de vorbă. 

Am simţit o înţepătură în inimă. 

— Aţi discutat despre... 

— O las pe ea să-ți spună. Dar acum... 

Şi-a înclinat capul, ascultând. 

— Da, nu mai avem mult timp la dispoziţie. S- 
ar putea să te trezești. 

— De ce-ai fost legat? 

Întrebarea mi-a ieşit pe gură înainte să-mi dau 
seama că mă interesa. 

— Îmi amintesc că ai omorât pe cineva... 

I-a împietrit zâmbetul pe buze. Ridurile de furie 
din jurul ochilor îl făceau să pară cu zece ani mai 
bătrân. 

— Te pricepi să strici o conversaţie, a spus Loki. 
L-am ucis pe Balder, zeul luminii — frumosul, 
perfectul, fiul incredibil de enervant al lui Odin şi 
al lui Frigg. 

S-a apropiat de mine şi m-a înţepat cu degetul în 
piept, accentuând fiecare cuvânt. 

— Şi... aş face-o... din nou. 

În adâncul meu, bunul simţ îmi spunea s-o las 
baltă. Dar după cum probabil v-aţi dat deja seama, 
nu prea plec urechea la ce-mi spune bunul-simţ. 

— De ce l-ai ucis? 

Loki a izbucnit în râs. Respirația lui mirosea a 
migdale, a cianură. 

— Ți-am spus că era enervant? Frigg era atât de 
îngrijorată din pricina lui. Bietul copil avusese vise 
urâte despre propria moarte. Bine ai venit în lumea 
reală, Balder! Toți visăm urât. Dar Frigg nu putea 
suporta ideea că îngerul ei prețios s-ar putea răni la 
picioruş. A smuls promisiuni tuturor creaturilor că 
NIMIC nu-i va răni minunatul fiu — nici oamenii, 
nici zeii, copacii, pietrele... Îţi dai seama cum e să 
smulgi o promisiune de la o piatră? Frigg a reușit. 
După aceea, zeii au organizat o petrecere, ca să 
sărbătorească. Au început să arunce cu lucruri în 
Balder ca să se distreze. Săgeţi, săbii, bolovani, se 
aruncau ei înşişi asupra lui... nimic nu-l atingea. 
Ca şi cum idiotul ar fi fost înconjurat de un câmp 
de forţă. Ei bine... îmi pare rău. Gândul că 
domnul Perfecţiune era în acelaşi timp și domnul 
Invulnerabilitate mi-a stârnit silă. 

Am clipit, încercând să scap de usturimea din 
ochi. Vocea lui Loki era atât de plină de ură că 
parcă încingea aerul. 

— Ai găsit o cale să-l omori. 

— Vâscul! 

Zâmbetul lui Loki a devenit mai luminos. 

— Îţi dai seama? Frigg a uitat de micuța plantă. 
Am făcut o săgeată din vâsc, i-am dat-o fratelui 
orb al lui Balder, un zeu pe nume Hod. N-am vrut 
să-l lipsesc de plăcerea de-a arunca cu obiecte 
mortale în Balder, aşa că i-am ghidat mâna lui Hod 
ŞI... mă rog, teama cea mai mare a lui Frigg s-a 
adeverit. Balder a meritat-o. 

— Pentru că era prea frumos şi popular. 

— Da! 

— Pentru că era iubit. 

— Exact! 

Loki s-a aplecat în față, până ce nasurile 
aproape că ni s-au atins. 

— Nu-mi spune că fu n-ai făcut chestii din 
astea. Mașinile pe care le-ai spart, oamenii de la 
care ai furat... ai ales oameni care nu-ți plăceau, 
nu-i așa? I-ai ales pe bogații frumoşi şi aroganți 
care te enervau. 

Dinţu îmi clănțăneau şi mai tare. 

— N-am omorât niciodată pe nimeni. 

— O, te rog. 

Loki s-a retras, măsurându-mă dezamăgit din 
priviri. 

— E o chestiune de principiu. Am omorât un 
zeu. Mare lucru! A ajuns în Niflheim și a devenit 
un oaspete de onoare în palatul fiicei mele. Iar 
pedeapsa mea? Vrei să ştii care mi-a fost 
pedeapsa? 

— Ai fost legat pe o lespede de piatră, am spus. 
Unde îți picură pe faţă venin de şarpe. Ştiu. 

— Chiar ştii? 

Loki şi-a tras cătuşele mai sus ca să-mi arate 
rănile de la încheieturi. 

— Zeii nu s-au mulțumit să mă pedepsească cu 
tortura veşnică. Şi-au revărsat mânia asupra fiilor 
mei preferați — Val şi Narvi. L-au transformat pe 
Vali într-un lup şi-au privit amuzaţi cum l-a 
spintecat pe fratele lui Narvi. Apoi l-au ucis pe lup 
şi l-au eviscerat. Zeii au luat măruntaiele fiilor mei 
nevinovaţi... 

Vocea lui Loki s-a frânt de durere. 

— EFi bine, Magnus Chase, e suficient să spun 
că n-am fost legat cu funii. 

Ceva în pieptul meu s-a chircit și a murit, 
probabil speranţa că exista dreptate în univers. 

— Zeu ăştia! 

Loki a dat din cap. 

— Da, Magnus. Zeii. Să te gândești la asta când 
te vei întâlni cu Thor. 

— O să mă întâlnesc cu Thor? 

— Mă tem că da. Zeii nici măcar n-au pretenția 
că operează cu binele şi răul, Magnus. Nu așa 
acționează tribul Aesir. Puterea ţine loc de 
dreptate. Așa că spune-mi... chiar vrei să te arunci 
în luptă de partea lor? 

Corabia s-a cutremurat sub picioarele mele. 
Puntea a fost învăluită în ceaţă. 

— E timpul să pleci, a zis Loki. Aminteşte-ţi ce 
ti-am spus. O, şi bucură-te de respirația gură la 
gură pe care ţi-o va face țapul. 

— Stai aşa... ce? 

Loki mi-a făcut cu mâna cu o voioşie 
răutăcioasă în privire. În locul corăbiei a rămas 
neantul cenuşiu. 

Capitolul 47 


Fac psihanaliză cu un tap 


Aşa cum mi-a făgăduit Loki, m-am trezit cu un 
tap în faţa ochilor. 

E vremea mărturisirilor: singura mea experiență 
cu sărutatul a fost cu Jackie Molotov în clasa a 
şaptea, în spatele tribunei de la o şcoală de dans. 
Da, ştiu că e penibil, dat fiind că am șaisprezece 
ani. Dar în ultimii ani am fi fost cam ocupat cu 
trăitul pe străzi şi chestii de genul ăsta. Oricum, cu 
scuzele de rigoare, respirația gură la gură pe care 
mi-o făcea capra mi-a amintit de Jackie. 

M-am întors pe-o parte şi am vomitat în râul 
situat, din fericire, chiar lângă mine. Mă simţeam 
de parcă aş fi avut toate oasele rupte şi lipite cu 
bandă adezivă. În gură aveam un gust de iarbă 
mestecată şi bănuţi vechi. 

— O, trăieşti, a zis țapul. Părea uşor dezamăgit. 

M-am ridicat în fund şi am gemut. Coarnele 
ţapului erau arcuite spre exterior ca partea de sus a 
unei clepsidre. Blana flocoasă îi era plină de 
scaieţi. 

Mi-au răsărit în minte o mulțime de întrebări: 
„Unde sunt? De ce vorbeşti cu un tap? De ce îți 
miroase respirația așa de urât? Ai mâncat 
mărunțiș?” 

Prima întrebare a fost: 

— Unde-mi sunt prietenii? 

— Elful şi fata? a întrebat ţapul. O, au murit. 

Mai-mai să-mi iasă inima din piept. 

— Cum? Nu! 

Tapul a arătat cu coarnele. La câțiva metri mai 
la dreapta, Hearthstone şi Sam zăceau chirciţi pe 
plaja stâncoasă. 

M-am târât spre ei. Le-am pus mâna pe gât gata 
să leşin din nou, de data asta de ușurare. 

— Nu sunt morţi, i-am spus ţapului. Au puls. 

— A! 

TȚapul a oftat. 

— În fine, peste câteva ore vor muri probabil. 

— Care-i problema ta? 

— Totul, a răspuns tapul. Toată viaţa mea este o 
mare... 

— Nu contează, am spus. Taci din gură! 

Tapul a behăit. 

— Sigur, am înţeles. Nu vrei să auzi de 
problemele mele. Nimeni nu vrea. O să stau aici, 
plângând sau ceva de genul. Ignoră-mă. 

Mi-am pus mâinile pe arterele carotide ale lui 
Hearthstone şi Sam, şi le-au transmis căldură în 
sistemul circulator prin vârful degetelor. 

Sam era uşor de vindecat. Avea o inimă 
puternică. A reacționat aproape imediat, a bătut din 
pleoape şi a deschis ochii, respirând adânc. S-a 
ghemuit pe-o parte şi a început să vomite, ceea ce 
mi s-a părut un semn bun. 

Hearthstone, însă... Ceva nu era în regulă, pe 
lângă apa din plămâni şi răceala din membre. În 
esența ființei lui, un nod dens de emoții întunecate 
îi măcina voința de-a trăi. Durerea era atât de 
puternică încât m-a întors în timp în noaptea morții 
mamei. Mi-am amintit cum îmi alunecau mâinile 
pe scara de incendiu, cum deasupra mea au 
explodat ferestrele apartamentului. 

Durerea lui Hearthstone era mai adâncă. Nu 
ştiam exact ce păţise, dar disperarea lui aproape m- 
a copleșit. Am căutat febril o amintire fericită cu 
mama — cum culegeam cu ea afine în Hancock 
Hill, iar aerul era atât de curat încât puteam vedea 
Golful Quincy sclipind la orizont. Am trimis un 
potop de căldură în pieptul lui Hearthstone. 

A deschis ochii. 

S-a uitat la mine, nedumerit. Apoi a arătat spre 
faţa mea şi slăbit a făcut semnul pentru lumină. 

— Ce vrei să spui? am întrebat. 

Sam a gemut. S-a ridicat sprijinindu-se într-o 
mână şi m-a privit printre gene. 

— Magnus... de ce strălucești? 

M-am uitat la mâinile mele. Aşa era, parcă 
fusesem scufundat în lumina din Folkvanger. Aura 
caldă şi untoasă începea să pălească, dar simţeam 
furnicături în braţe de la toată puterea pe care o 
manifestam. 

— Se pare, am zis, că dacă vindec prea mult 
dintr-odată strălucesc. 

Sam s-a strâmbat. 

— Mulţumesc că ne-ai vindecat. Dar ai grijă să 
nu te-aprinzi. Cum e Hearth? 

L-am ajutat să se ridice în fund. 

— Cum te simţi, amice? 

A făcut un cerc cu degetul mare și degetul 
mijlociu, apoi l-a ridicat, semnul pentru groaznic. 

Nici nu-i de mirare. Cu toată durerea pe care o 
simțisem în el, m-am mirat că nu a urlat 
încontinuu. 

—  Hearth..., am început eu, când te-am 
vindecat, am... 

Şi-a pus mâinile peste ale mele — ceea ce în 
limbajul semnelor înseamnă faci. 

Probabil că rămăseserăm legaţi după magia de 
vindecare, pentru că atunci când m-am uitat în 
ochii lui, am înţeles la ce se gândea. Aproape că-i 
auzeam mesajul — ca atunci când sabia Jack 
începuse să-mi vorbească. 

„Mai târziu”, mi-a spus Hearth. „Îţi 
mulțumesc... frate”. 

Am fost prea uimit să-i răspund. 

Tapul s-a apropiat anevoie de noi. 

— Ar trebui să ai mai multă grijă de elful tău. 
Au nevoie de mult soare, nu de lumina asta slabă 
din Jotunheim. Şi nu-i poţi hidrata excesiv 
înecându-i în râuri. 

Hearthstone s-a încruntat. A gesticulat: „Capra 
vorbeşte?” 

Am încercat să-mi limpezesc mintea. 

— Ăăă... da, vorbeşte. 

— Înţeleg şi limbajul semnelor, a zis ţapul 
pentru că numele meu este Tanngnjostr, care 
înseamnă Cel care scrâşnește din dinți... E un tic 
nervos de-al meu. Dar nimeni nu-mi spune 
Tanngnjostr. E un nume oribil. Spuneţi-mi Otis. 

Sam s-a ridicat cu greu în picioare. I se 
desfăcuse baticul şi-i atârna la gât ca bandana unui 
pistolar. 

— la zi, Otis, ce te aduce aici, în acest loc, care 
este... unde-om fi? 

Otis a oftat. 

— M-am pierdut. Tipic. Încercam să găsesc 
drumul înapoi spre tabără când am dat peste voi. 
Bănuiesc că acum o să mă omorâți şi-o să mă 
mâncaţi la cină. 

M-am încruntat la Sam. 

— Aveai de gând să omori țapul? 

— Nu. Tu? 

M-am uitat la Otis. 

— N-aveam de gând să te omorâm. 

— E în regulă dacă vreţi s-o faceţi, a spus Otis. 
Sunt obișnuit. Stăpânul meu mă omoară tot timpul. 

— Chiar aşa? am întrebat. 

— O, da. Practic sunt mâncare vorbitoare pe 
patru copite. Terapeutul meu spune că de aceea 
sunt atât de deprimat tot timpul, dar nu ştiu ce să 
zic. Cred că povestea e mai veche, de când eram 
copil... 

— Îmi pare rău. Stai puţin. Cine e stăpânul tău? 

Hearthstone a gesticulat pe litere: „I-H-O-R. 

LOOOGIC!” 

— Aşa e, a spus capra. Deşi numele lui de 
familie nu este LOOOGIC. Nu l-ai văzut, nu-i așa? 

— Nu... 

Mi-am amintit de visul pe care-l avusesem. Încă 
mai simțeam aroma de migdale amare din 
respirația lui Loki. „Zeii nici măcar n-au pretenția 
că operează cu binele și răul, Magnus. Să te 
gândeşti la asta când îl vei întâlni pe Thor”. 

Junior ne spusese să-l căutăm pe Thor. Râul ne 
adusese la locul potrivit. Dar acum nu mai eram 
sigur că voiam să fiu aici. 

Sam şi-a aranjat baticul. 

— Nu sunt un mare fan al lui Thor, dar dacă ne 
poate spune unde e Lyngvi, trebuie să vorbim cu 
el. 

— Doar că ţapul s-a rătăcit, am zis. Cum îl 
găsim pe Thor? 

Hearthstone a arătat spre pandantivul meu. 
„Întreabă-l pe Jack”. 

În loc să-mi arate numele pe litere, a făcut 
semnul pentru cutiuță cu clovn, care consta în 
ridicarea a două degete, ca urechile unui iepure, 
din spatele mâinii. Uneori limbajul semnelor poate 
fi un pic prea literal. 

Am scos pandantivul. Sabia a revenit la 
dimensiunile normale şi a început să murmure. 

— Hei, a spus Jack, cu runele strălucind pe 
lamă, mă bucur că ai supravieţuit! O, ăsta-i Otis? 
Mişto! Thor trebuie să fie pe-aici pe undeva. 

Otis a behăit. 

— Al o sabie vorbitoare? N-am fost omorât 
niciodată de o sabie vorbitoare. E în regulă. Dar 
dacă ați putea face doar o tăietură curată la gât... 

— Otis! a zis Jack. Nu mă cunoşti? Sunt Sabia 
lui Frey, Sumarbrander. Ne-am întâlnit la 
petrecerea aia de la Bilskirner, când ai Jucat 
odgonul cu Loki? 

— 0... 

Otis a scuturat din cap. 

— Da. A fost jenant. 

— Jack, am spus, îl căutăm pe Thor. Oare ne-ai 
putea spune încotro s-o luăm? 

— Simplu ca bună ziua. 

Sabia m-a tras de braţ. 

— Simt o concentraţie mare de aer cald şi tunete 
în direcția aia! 

Sam şi cu mine l-am ajutat pe Hearthstone să se 
ridice. Nu arăta prea bine. Avea buzele de un verde 

pal. Se clătina de parcă tocmai ar fi coborât dintr- 
un carusel. 

— Otis, a zis Sam, poate prietenul nostru să te 
călărească? Ne-am deplasa mai rapid. 

— Sigur, a răspuns capra. Călăriți-mă, omorâți- 
mă, ce vreţi voi. Dar vă avertizez că ne aflăm în 
Jotunheim. Dacă mergem în direcția greşită, o să 
dăm peste uriași. Atunci sigur o să sfârşim 
măcelăriți și băgaţi în oală. 

— Nu vom merge în direcția greșită, i-am 
promis. Nu-i așa, Jack? 

— Hmm? a zis sabia. O, nu. Probabil că nu. 
Avem şaizeci la sută şanse să rămânem în viață. 

— Jack... 

— Glumesc, a spus. Zei, eşti așa încordat. 

A arătat spre amonte şi ne-a condus prin 
dimineaţa ceţoasă, cu rafale de zăpadă şi patruzeci 
la sută risc să murim. 

Capitolul 48 


Hearthstone leşină mai des decât Jason 
Grace” 
(deși habar n-am cine e acesta) 


Jotunheim semăna foarte mult cu statul 
Vermont, doar că erau mai puţine semne de 
vânzare a siropului de arțar. Zăpada acoperea ca o 
pudră munţii întunecaţi. Nămeti înalți până la brâu 
umpleau văile. Pinu erau plini de ţurțuri. Jack 
plutea înaintea noastră, ghidându-ne de-a lungul 
râului care cotea prin canioane acoperite de umbre 
înghețate. Am urcat pe poteci care şerpuiau pe 
lângă cascadele pe jumătate îngheţate, în timp ce 
transpiraţia mi se răcea instantaneu pe piele. 

Cu alte cuvinte, era extrem de distractiv. 

Sam şi cu mine am rămas în preajma lui 
Hearthstone. Am sperat că aura reziduală de 
strălucire a lui Frey l-ar putea ajuta, dar tot arăta 
destul de slăbit. Tot ce puteam face era să-l ţinem 
să nu alunece de pe capră. 

— Rezistă, i-am spus. 

A gesticulat ceva, poate un „îmi pare rău”, dar 
fără vlagă, aşa că n-am înţeles exact. 

— Odihneşte-te, am zis. 

A gemut de frustrare. A scotocit prin punguta cu 
rune şi a scos una pe care mi-a pus-o în mâini. A 
arătat spre piatră, apoi spre el, ca şi cum mi-ar fi 
comunicat că „Asta sunt eu”. 

Nu cunoşteam runa aceea: 

Sam s-a încruntat când a văzut-o. 
— Asta-i perthro. 

— Ce înseamnă? am întrebat-o. 

S-a uitat cu atenţie la Hearth. 

— Încerci să explici ce ţi s-a întâmplat? Vrei ca 
Magnus să afle? 

Hearthstone a inspirat adânc, de parcă se 
pregătea pentru un sprint. A gesticulat: „Magnus a 
simțit durere”. 

Am strâns piatra în pumn. 

— Da... Când te-am vindecat, era ceva 
întunecat... 

Hearth a arătat din nou spre piatră. S-a uitat la 
Sam. 

— Vrei să-i spun? l-a întrebat ea. Eşti sigur? 

El a dat din cap, apoi şi-a sprijinit capul pe 
spinarea caprei şi a închis ochii. 

Am mai mers vreo douăzeci de metri înainte ca 
Sam să zică ceva. 

— Când Hearth şi cu mine eram în Alfheim, a 
început ea, mi-a spus o parte din povestea lui. Nu 
cunosc detaliile, dar... părinții lui... 

Se chinuia să-şi găsească cuvintele. 

Capra Otis a behăit. 

— Continuă. Îmi plac poveştile deprimante. 

— Taci din gură, i-a ordonat Sam. 

— O să tac atunci, a încuviinţat capra. 

Am studiat chipul lui Hearthstone. Părea să 
doarmă liniștit. 

— Blitzen mi-a spus câte ceva, am zis. Părinții 
nu l-au acceptat niciodată pe Hearth, pentru că era 
surd. 

— A fost mai rău de-atât, a spus Sam. N-au 
fost... oameni buni. 

Am simţit în vocea ei o fărâmă din tonul acid al 
lui Loki, ca şi cum i-ar fi închipuit pe părinţii lui 
Hearth drept țintă a săgeților de vâsc. 

— Hearth a avut un frate, Andiron, care a murit 
de tânăr. N-a fost vina lui Hearthstone, dar părinții 
şi-au vărsat amărăciunea pe el. I-au tot repetat că 
n-a murit fiul care trebuia. Hearth era o 

dezamăgire pentru ei, un elf handicapat, o 
pedeapsă de la zei. N-avea cum să facă ceva bine. 

Am strâns piatra inscripționată cu runa. 

— Încă mai poartă în el toată durerea aia. Pe toți 
zeii... 

Sam şi-a pus mâna pe glezna lui Hearth. 

— Nu mi-a putut da detalii despre cum i-a fost 
copilăria, dar... am avut senzația c-a fost mai rău 
decât ţi-ai putea închipui. 

M-am uitat la rună. 

— Nu-i de mirare că visul lui e să facă magie. 
Dar simbolul acesta...? 

— Perthro simbolizează o cupă goală răsturnată 
pe-o parte, a zis Sam. Ar putea fi vorba de băutură 
vărsată sau o cupă care aşteaptă să fie umplută sau 
o cupă folosită la aruncarea zarurilor, adică soarta. 

— Nu înţeleg. 

Sam a înlăturat nişte fire de păr de capră de pe 
manșeta pantalonilor lui Hearthstone. 

— Cred... cred că perthro e runa în care 
Hearthstone se regăseşte. Când s-a dus la Mimir și 
a băut din fântână, Hearthstone a avut de ales între 
două tipuri de viitor. Dacă urma prima cale, Mimir 
îi oferea darul vorbirii şi al auzului şi îl trimitea 
înapoi în Alfheim ca să ducă o viață normală, dar 
ar fi trebuit să renunţe la visul de-a face magie. 
Dacă alegea a doua cale... 

— Avea să înveţe magie, am ghicit, dar avea să 
rămână aşa cum e, surd şi mut, urât de propriii 
părinți. Ce fel de alegere mai e şi asta? L-aş fi 
călcat pe Mimir pe cap cu prima ocazie. 

Sam a clătinat din cap. 

— Mimir doar i-a prezentat opțiunile. Magia şi 
viața normală se exclud reciproc. Numai cei care 
au cunoscut cea mai adâncă dintre dureri au 
capacitatea să înveţe magie. Trebuie să fie 
asemenea unor cupe goale. Până şi Odin... a 
renunţat la un ochi ca să bea din fântâna lui Mimir, 
dar ăsta a fost doar începutul. Pentru a învăţa 

runele, Odin a făcut un laţ şi s-a spânzurat de o 
creangă a Arborelui Lumii timp de nouă zile. 

Stomacul meu a verificat dacă mai era ceva în el 
ce putea fi dat afară. S-a mulțumit să se contracte 
în gol. 

— Asta... nu-i normal. 

— Dar era necesar, a spus Sam. Odin s-a 
împuns în coaste cu propria lui suliță şi a atârnat 
acolo să sufere, fără mâncare sau apă, până când 
runele 1 s-au dezvăluit. Era gol pe dinăuntru din 
cauza durerii... Devenise un recipient pentru 
magie. 

M-am uitat la Hearthstone. Nu știam dacă să-l 
îmbrățișez sau să-l trezesc şi să-l cert. Cum putea 
cineva să aleagă de bunăvoie să țină în el atâta 
durere? Ce magie merita un asemenea preţ? 

— Am făcut şi eu magie, am spus. Am vindecat, 
am intrat în flăcări, am dezarmat oameni. Dar eu 
n-am suferit niciodată ca Hearth. 

Samirah și-a ţuguiat buzele. 

— Nu-i acelaşi lucru, Magnus. Tu te-ai născut 
cu magia — moștenire de la tatăl tău. Nu-ţi poți 
alege abilitățile şi nici nu le poți schimba. Magia 
alf seidr e înnăscută. Şi e o magie mai slabă decât 
a runelor. 

— Slabă? 

Nu voiam să mă cert cu privire la a cui magie 
era mai impresionantă, dar majoritatea celor 
văzute la Hearthstone erau cam... subtile. 

— Ti-am spus încă din Walhalla, a zis Sam, 
runele sunt limbajul secret al universului. Dacă le 
înveți, poți schimba realitatea. Singurele limite 
sunt propria-ți putere și imaginaţie. 

— Atunci de ce nu învaţă mai mulţi oameni 
runele? 

— Asta încerc să-ți spun. E nevoie de un 
sacrificiu incredibil. Majoritatea oamenilor ar muri 
înainte de-a ajunge aşa de departe ca Hearthstone. 

I-am aranjat lui Hearthstone eșarfa la gât. Am 
înțeles acum de ce fusese dispus să riște cu magia 

runelor. Pentru un tip cu un trecut atât de tulbure, 
probabil că schimbarea realității sunase bine. M- 
am gândit şi la mesajul pe care mi-l şoptise în 
minte. Îmi spusese „frate”. După toate prin câte 
trecuse Hearthstone cu moartea fratelui său... 
probabil că nu-i fusese uşor. 

— Deci Hearth s-a transformat într-o cupă 
goală, am spus. Ca perthro. 

— Încercând să se umple cu puterea magiei, a 
încuviinţat Sam. Nu cunosc toate sensurile lui 
perthro, Magnus. Dar un lucru ştiu sigur — 
Hearthstone a aruncat runa când am sărit de pe 
stâncă în râu. 

Am încercat să-mi amintesc, dar fusesem 
copleșit de oboseală de îndată ce luasem sabia în 
mână. 

— Şi ce-a făcut runa? 

— Ne-a adus aici, a spus Sam. Şi Hearthstone a 
ajuns în starea în care-l vezi. 

A arătat cu capul spre elful care sforăia. 

— Nu sunt sigură, cred că perthro este pentru 
el... cum spuneți voi creştinii? O „lovitură în 
adâncime”, A aruncat runa cum arunca zarurile 
din pahar, lăsându-ne soarta în mâna zeilor. 

Îmi rănisem palma de tare ce strânsesem piatra. 
Încă nu ştiam de ce mi-o înmânase Hearthstone, 
dar am simțit un impuls puternic s-o țin departe de 
el, măcar pentru o vreme. Nimeni n-ar trebui să 
îndure singur o astfel de soartă. Am băgat runa în 
buzunar. 

O vreme am mers prin pustietate în tăcere. La 
un moment dat, Jack ne-a condus către râu, 
traversând pe un trunchi de copac căzut. Nu m-am 
putut abține să mă uit după veverițe uriaşe înainte 
de a traversa. 

În unele locuri zăpada era atât de înaltă încât a 
trebuit să sărim din bolovan în bolovan, în timp ce 
tapul Otis specula care din noi va aluneca, va 
cădea sau va muri primul. 

— Mi-ar plăcea să taci, am mormăit. În plus, 
mi-ar plăcea să avem rachete de zăpadă. 

— Pentru asta ai nevoie de Uller, a spus capra. 

— Cine? 

— Zeul încălțămintei de iarnă, a răspuns Otis. 
El le-a inventat. Şi tir cu arcul și... Nu mai știu, 
alte chestii. 

N-am mai auzit de un zeu al încălțămintei de 
iarnă. Dar aş fi dat bani buni dacă zeul 
snowmobilelor ar fi apărut atunci din pădure să ne 
ia ŞI pe noi. 

Am mers mai departe. 

La un moment dat am zărit o casă de piatră pe 
vârful unui deal. Lumina cenușie și munţii îmi 
jucau feste. Nu-mi dădeam seama dacă aşezarea 
era mică şi aproape sau mare şi îndepărtată. Mi-am 
amintit ce-mi spuseseră prietenii despre uriași — că 
erau maeștri ai iluziilor. 

— Vezi casa aia? m-a întrebat Jack. Hai să nu 
mergem acolo. 

Nu l-am contrazis. 

Era greu cu noțiunea timpului, dar după-amiaza 
târziu râul s-a transformat într-un curent furios. 
De-a lungul malului opus se înălțau stânci. 
Departe, printre copaci, am auzit mugetul unei 
cascade. 

— O, aşa e, a spus Otis. Acum îmi amintesc. 

— Ce-ti amintești? l-am întrebat. 

— De ce am plecat. Trebuia să caut ajutor 
pentru stăpânul meu. 

Sam şi-a îndepărtat zăpada de pe umăr. 

— De ce ar avea Thor nevoie de ajutor? 

— Pragurile râului, a spus Otis. Cred că ar 
trebui să ne grăbim. Trebuia să mă întorc degrabă, 
dar am stat cu voi aproape toată ziua. 

Am tresărit. 

— Stai așa... am fost inconştient o zi întreagă? 

— Cel puţin, a răspuns Otis. 

— Are dreptate, a zis Jack. După ceasul meu 
intern, azi e duminică, data de nouăsprezece. Te- 

am avertizat când m-ai luat în mână... Ei bine, cu 
piticii ne-am luptat vineri. Sâmbătă ai dormit toată 
ziua. 

Sam s-a strâmbat. 

— Am pierdut timp prețios. Insula Lupului va 
apărea în trei zile şi noi nici măcar nu ştim unde e 
Blitzen. 

— Probabil e vina mea, a zis Otis. Ar fi trebuit 
să vă salvez mai repede, dar mi-a trebuit curaj să-i 
fac unui om respirație gură la gură. Terapeutul m-a 
învăţat nişte exerciţii de respirație... 

— Băieți, ne-a întrerupt sabia Jack, ne 
apropiem. Pe bune, de data asta. 

A luat-o plutind prin pădure. 

Am urmărit sabia plutitoare până când s-a ivit o 
spărtură între copaci. În faţa noastră se întindea o 
plajă cu pietre negre şi ascuţite şi bucăți de gheaţă. 
Stânci abrupte se înălțau spre cer pe celălalt mal. 
Râul era foarte învolburat, gradul cinci de 
dificultate — o zonă de război cu apă înspumată și 
bolovani acoperiţi pe jumătate de apă. În amonte, 
râul se îngusta și curgea printre două coloane de 
piatră cât niște zgârie-nori — că erau făcute de 
mâna omului sau naturale, nu puteam spune. 
Vârfurile lor se pierdeau în nori. Prin crăpătura 
dintre ele, râul ieşea cu viteză într-un șuvoi vertical 
— nu ca o cascadă, ci ca un baraj care se crapă pe 
mijloc. 

Deodată Jotunheim nu mai semăna cu 
Vermontul. Semăna mai degrabă cu Munții 
Himalaya — un loc ostil muritorilor. 

Mi-era greu să mă concentrez şi pe altceva decât 
pe căderea de apă care vuia, dar până la urmă am 
observat o mică tabără pe plajă — un cort, o vatră şi 
încă un tap cu blana închisă la culoare care se foia 
agitat pe mal. Când ne-a văzut, ţapul s-a apropiat 
țopăind de noi. 

Otis s-a întors spre noi şi a strigat acoperind 
vuietul râului: 

— El e Marvin! E fratele meu! De fapt, numele 
lui e Tanngrisnr-Snarler, dar... 

— Otis! a tipat Marvin. Unde-ai fost? 

— Am uitat ce-aveam de făcut, i-a răspuns Otis. 

Marvin a behăit exasperat. Buzele îi erau 
ridicate lăsându-i dinții descoperiți, poate de-aia se 
alesese cu numele de Snarler'*, zic şi eu. 

— Ăsta e ajutorul pe care l-ai adus? 

Marvin m-a fixat cu ochii lui galbeni. 

— Doi oameni sfrijiți şi un elf mort? 

— Nu e mort! am tipat. Unde e Thor? 

— În râu! 

Marvin şi-a îndreptat coarnele înspre apă. 

— Zeul tunetului e pe cale să se înece, şi dacă 
nu găsești o cale să-l ajuţi, te omor. Apropo, mă 
bucur să te cunosc. 

Capitolul 49 


Asta e problema. Ţi-a intrat o sabie pe nas 


Nu m-am putut abține. 

Numele lui Thor m-a dus cu gândul la filme şi 
benzi desenate — la un mare super-erou din spaţiul 
cosmic, care purta colanţi în culori aprinse, avea o 
pelerină roşie, părul blond şi poate o cască cu aripi 
pufoase de porumbel. 

În realitate, Thor era mai înfricoșător. Şi mai 
roşu. Şi mai jegos. 

Şi înjura ca un marinar beat şi plin de 
imaginație. 

— Mama naibii de treabă! a strigat el. (Sau ceva 
de genul ăsta. Probabil creierul meu a filtrat 
limbajul folosit cu adevărat, pentru că altfel mi-ar 
fi sângerat urechile.) Unde sunt întăririle? 

Stătea în apa până la piept, aproape de celălalt 
mal, ținându-se de un tufiş firav ieşit din stâncă. 
Piatra era aşa de netedă și de alunecoasă că nu 
avea de ce altceva să se prindă. Rădăcinile 
tufişului erau pe punctul să cedeze. Din clipă-n 
clipă, Thor avea să fie purtat în aval, unde şiruri de 
stânci ascuţite formau o serie de cataracte, numai 
bune să-l transforme pe Thor într-un piure. 

De la distanţa la care mă aflam, nu-l vedeam 
prea bine pe zeu prin vaporii de apă şi prin ceaţă: 
păr roșcat până la umeri, barbă roşcată creaţă şi 
braţe de culturist care ieşeau în evidenţă din vesta 
de piele fără mâneci. Purta mănuși de fier închise 
la culoare care îmi aminteau de nişte mâini de 
robot, şi o vestă de zale pe care Blitzen ar fi găsit-o 
foarte şic. 

— Vedea-ţi-aş barba în flăcări ție și neamului 
tău de copitate! a urlat zeul. Otis, tu eşti? Unde e 
artileria? Sprijinul aerian? Unde Helheim e 
cavaleria? 

— Sunt aici, șefu”! a strigat Otis. Am adus... 
doi copii şi un elf mort! 

— Nu e mort, i-am strigat din nou. 

— Un elf pe jumătate mort, s-a corectat Otis. 

— ŞI cu ce m-ajută asta? a mugit Thor. Uriașa 
trebuie ucisă şi trebuie ucisă ACUM! 

— Uriaşa? am întrebat. 

Marvin m-a înghiontit cu capul. 

— Aia, prostule. 

A făcut un semn spre cascadă. Ceaţa s-a risipit 
pentru o clipă de pe vârfurile stâncilor şi am văzut 
problema. 

Lângă mine, Sam a scos un icnet de parcă ar fi 
strâns-o cineva de gât. 

— Sfinte Heimdall! 

Coloanele de piatră cât nişte zgârie-nori erau de 
fapt picioare — nişte picioare imense, atât de gri și 
de pietroase încât se confundau cu stâncile din jur. 
Restul corpului femeii era atât de înalt că Godzilla 
ar fi arătat ca un pudel de jucărie pe lângă ea. 
Turnul Sears arăta ca un con de trafic prin 
comparație. Rochia ei trei sferturi era compusă din 
atâtea piei de animale încât probabil stătea 
mărturie pentru dispariția mai multor zeci de 
specii. Fața ei, ascunsă undeva sus, în stratosferă, 
era la fel de pietroasă şi sumbră precum cea a unui 
preşedinte sculptat în Muntele Rushmore, 
înconjurată de un uragan de păr negru și lung. Se 
tinea de vârfurile stâncilor aflate pe ambele maluri 
ale râului de parcă şi ei i-ar fi fost greu să țină 
piept torentului. 

S-a uitat în jos, zâmbind cu cruzime la zeul 
tunetului mic cât un punct prins în vâltoare, apoi 
şi-a strâns și mai tare picioarele. Cascada i-a țâşnit 
printre gambe într-o perdea de forță lichidă cu o 
presiune foarte mare. 

Thor a încercat să strige, dar gura i s-a umplut 
de apă, până când nu i s-a mai văzut nici capul. 
Tufişul de care se ținea s-a înclinat într-o parte și 
rădăcinile au început să se rupă una câte una. 

— O să-l înece! a spus Marvin. Faceţi ceva, 
oamenilor! 

„Ce am putea face?” m-am întrebat. 

— E zeu, am spus. Nu poate să zboare? N-o 
poate păli cu un fulger sau cu... ciocanul? N-are 
un ciocan? 

Marvin a mârâit. Se pricepea la mârâit. 

— Vai, pe noi cum de nu ne-a dus capul? Dacă 
Thor ar putea face oricare dintre aceste lucruri fără 
să se mai țină şi să fie ucis pe loc, nu crezi că ar fi 
făcut-o deja? 

Am vrut să-l întreb cum putea un zeu să fie ucis, 
de vreme ce se presupunea că sunt nemuritori. 
Apoi m-am gândit la Mimir care trăia sub forma 
unui cap retezat, și de Balder care fusese doborât 
de o săgeată de vâsc şi care avea să trăiască o 
veşnicie în Hel'. 

M-am uitat la Sam. 

A ridicat neputincioasă din umeri. 

— Nu ştiu ce să fac împotriva unui uriaş aşa de 
mare. 

Hearthstone a mormăit în somn. Îi tremurau 
pleoapele, dar n-avea cum să facă magie cu rune 
prea curând. 

Mai aveam un singur prieten la care puteam 
apela. 

— Jack. 

Sabia a venit plutind lângă mine. 

— Da? 

— O vezi pe uriașa care blochează râul? 

— Tehnic vorbind, a spus Jack, eu nu pot vedea 
nimic, pentru că nu am ochi. Dar, da, o văd pe 
uriașă. 

— Ai zbura până acolo şi, ştiu şi eu, s-o ucizi, 
poate? 

Jack a mormăit indignat. 

— Vrei să omor o uriaşă de şase sute de metri? 

— Da. 

— Păi, uite cum stă treaba. Asta ar însemna să 
mă apuci şi să mă arunci cum n-ai mai făcut-o în 

viaţa ta. Ar însemna să crezi cu adevărat că merită 
să ucizi uriașa. ȘI trebuie să te pregăteşti pentru ce 
urmează să se întâmple când voi fi din nou în 
mâna ta. Câtă energie ai consuma dacă ar fi să te 
caţeri pe uriaşa de şase sute de metri şi s-o omori? 

„Probabil că efortul m-ar distruge”, mi-am zis. 
Dar nu prea aveam de ales. 

Aveam nevoie de informații de la Thor. Sam și 
Hearthstone şi doi tapi vorbitori și mizantropi se 
bazau pe mine. 

— Hai s-o facem. 

Am luat sabia. 

Am încercat să mă concentrez. Nu-mi păsa atât 
de mult de salvarea lui Thor. Nici măcar nu-l 
cunoşteam. Și nu-mi păsa nici de ce o uriașă de o 
jumătate de kilometru credea că era amuzant să 
stea în mijlocul unui râu cu o cascadă între gambe. 

Însă îmi păsa de Sam, Blitzen şi Hearthstone. Îşi 
riscaseră viața să mă aducă până aici. Indiferent de 
promisiunile lui Loki, trebuia să găsesc o cale să-l 
opresc pe Surt şi să mă asigur că Lupul Fenris 
rămâne legat. Lupul era responsabil pentru 
moartea mamei. Mimir spusese că Fenris își 
trimisese cei doi copil... Pe mine ar fi trebuit să 
mă omoare. Mama se sacrificase pentru ca eu să 
trăiesc. Sacrificiul ei trebuia să capete un sens. 

Unaşa cenușie reprezenta toate obstacolele. 
Trebuia să dispară. 

Am aruncat sabia cu toată puterea. 

Jack a urcat spre cer ca un bumerang cu motor. 

Ce s-a întâmplat mai departe... Ei bine, nu sunt 
sigur că am văzut bine. Era departe. Dar mi s-a 
părut că Jack i-a intrat uriaşei în nara stângă. 

Unaşa şi-a arcuit spatele. S-a strâmbat de parcă 
ar fi urmat să strănute. Mâinile i-au alunecat de pe 
vârfurile stâncilor. Jack a ieşit din nara ei dreaptă 
când genunchii uriaşei s-au înmuiat şi s-a prăbuşit 
spre noi. 

— Cadeee! a țipat Jack, îndreptându-se spre 
mine. 


348 


— Fugiţi! am strigat. 

Prea târziu. Uriașa a căzut cu faţa în jos în râu 
cu o bubuitură straşnică. 

Nu-mi amintesc deloc valul care m-a proiectat 
într-un copac, împreună cu Sam, Hearthstone pe 
jumătate adormit şi cele două capre uluite. Dar, 
fără îndoială, asta trebuie să se fi întâmplat. Am 
avut noroc că n-a murit nimeni. 

Corpul uriașei a schimbat complet topografia. În 
locul unde fusese râul, ajunsese o mlaștină mare și 
îngheţată, iar apa susura și se lovea de malul 
Insulei Doamnei Moarte, încercând să-şi croiască 
drum în aval. Plaja era scufundată sub 
cincisprezece centimetri de apă. Tabăra lui Thor 
dispăruse. Zeul nu se vedea nicăieri. 

— L-ai omorât pe Thor! a behăit Otis. Ai 
aruncat o uriașă pe el! 

Braţul drept al uriaşei a zvâcnit. Mai-mai să cad 
din copac. Mi-era teamă că Jack doar o ameţise, 
dar apoi Thor s-a strecurat afară de sub subsuoara 
uriașei, înjurând şi mormăind. 

Împreună cu Sam l-am ajutat pe Hearthstone să 
coboare din copac în timp ce zeul tunetului s-a 
târât pe spatele uriașei, a sărit în mlaștină şi a 
pornit spre noi, înaintând cu greu. Ochii albaştri îi 
erau roşii de furie. Expresia de pe chip era atât de 
amenințătoare încât la vederea lui și nişte mistreți 
ar fi luat-o la fugă. 

Sabia Jack şi-a făcut apariția lângă mine, plină 
de secrețiile care se pot găsi în nările unui uriaş. 

— Deci, ce părere ai, señor? 

Runele de pe el străluceau. 

— Eşti mândru de mine? 

— O să-ţi răspund dacă voi mai fi în viaţă după 
următoarele două minute. 

Zeul cel furios s-a oprit în fața mea. Din barba 
roşie apa 1 se scurgea pe pieptul lat, acoperit de 
zale. Pumnii cât nişte tigăi erau încleştați în 
mănuşile de fier. 

— Chestia asta — a schiţat el un zâmbet — a fost 
grozavă! 

M-a bătut aşa de tare pe umăr că mi-a dislocat 
câteva articulaţii. 

— Ia cina cu mine! Îi putem omorî pe Otis şi 
Marvin! 

Capitolul 50 


Fără spoilere. 
Thor a rămas mult în urmă cu serialele. 


Da. Am ucis tapii. 

Thor mi-a promis că vor fi ca noi a doua zi 
dimineaţă, atâta timp cât nu le rupeam oasele. Otis 
m-a asigurat că morțile frecvente erau o expunere 
care-l ajutau în terapie. Marvin a mârâit la mine s- 
o fac odată şi să nu fiu un papă-lapte. 

Mi-a fost mult mai uşor să-l omor pe Marvin. 

După doi ani pe străzi, credeam că ştiu cât de 
greu e să-mi fac rost de hrană, dar să vă spun ceva: 
să omor şi să tranșez un animal pentru cină a fost o 
experiență. Credeţi că e greţos să scoţi un sandvici 
mâncat pe jumătate dintr-un tomberon? Încercaţi 
să jupuiţi o capră, s-o tăiați bucăţi, să faceți focul, 
apoi să frigeţi carnea pe o țepuşă, încercând în tot 
acest timp să ignoraţi capetele de capră care se uită 
la voi de pe grămada cu resturi. 

Poate vă gândiţi că o astfel de experienţă mă va 
transforma într-un vegetarian. Dar nu. De cum am 
simțit mirosul cărnii frpte, am fost copleșit de 
foame. Am uitat de ororile sacrificării unei capre. 
Kebab-urile din carnea lui Otis au fost cea mai 
gustoasă mâncare pe care am gustat-o vreodată. 

În timp ce mâncam, Thor vorbea despre uriași, 
Jotunheim şi mi-a spus părea lui despre emisiunile 
de televiziune din Midgard, pe care, nu ştiu de ce, 
le urmărea cu religiozitate. (Pot să spun că un zeu 
făcea ceva cu religiozitate?) 

— Uriaşii! a clătinat din cap dezgustat. După 
atâtea secole, ai crede că au băgat la cap să nu mai 
invadeze Midgardul. Dar nu! Sunt ca... cum îi 
spune? Liga Asasinilor din serialul Arrow! Se tot 
întorc! De parcă aş permite să li se întâmple ceva 
oamenilor! Voi sunteţi specia mea favorită! 

M-a mângâiat pe obraz. Din fericire îşi scosese 
mănuşile de fier, altfel mi-ar fi rupt maxilarul. Din 
nefericire nu se spălase pe mâini după ce 
eviscerase caprele. 

Hearthstone stătea lângă foc, ciugulind dintr-o 
bucată de pulpă de Marvin. Își recăpăta puterile, 
deşi mă abţineam cu greu să suspin de câte ori mă 
uitam la el. Îmi venea să-l îmbrăţişez pe amărât, 
să-l coc nişte prăjiturele şi să-i spun că-mi părea 
rău că avusese o copilărie nefericită, dar ştiam că 
n-ar fi vrut să 1 se plângă de milă. N-ar fi vrut să-l 
tratez altfel. 

Însă runa care simboliza o cupă goală îmi atârna 
greu în buzunarul hainei. 

Sam stătea lângă foc, cât mai departe de Thor. 
Vorbea puţin şi nu făcea mișcări bruște, iar asta 
însemna că atenția lui Thor era îndreptată, în cea 
mai mare parte, spre mine. 

Tot ce făcea zeul tunetului, făcea cu plăcere. Îi 
plăcea să-şi gătească ţapii. Îi plăcea să mănânce şi 
să bea mied. Îi plăcea să spună povești. Şi îi plăcea 
să tragă vânturi. Mamă, ce-i mai plăcea să tragă 
vânturi! Când se entuziasma, îi ţâșneau scântei de 
electricitate din mâini şi din urechi şi din... mă 
rog, vă las pe voi să vă imaginaţi. 

Spre deosebire de personajul de film, Thor nu 
era deloc cizelat. Era chipeș într-o manieră 
ponosită, ca şi cum şi-ar fi petrecut ani buni în 
ringul de box, şi avea zalele murdare. Vesta și 
pantalonii de piele erau uzate, de culoarea zăpezii 
murdare. Avea brațele musculoase acoperite de 
tatuaje. Pe bicepsul stâng avea o inimă în care 
scria SIF. Pe antebraţul drept i se înfăşură Şarpele 
Lumii stilizat. Pe ambii pumni avea tatuate cu 
majuscule numele MAGNI și MODI. La început, 
numele de Magni m-a făcut să mă simt 
inconfortabil, pentru că semăna prea tare cu 
Magnus — ultimul lucru pe care mi-l doream era să 
am numele inscripţionat pe pumnii zeului tunetului 

— dar Sam m-a liniștit, dându-mi de înţeles că era 
vorba de cu totul alt nume. 

Thor m-a desfătat cu teoriile lui despre un meci 
ipotetic pe viaţă şi pe moarte între Daryl din The 
Walking Dead şi Mike din Breaking Bad. Pe când 
îmi petreceam timpul pe trotuarele din Boston, mi- 
ar fi plăcut să vorbesc cu orele despre seriale doar 
ca să treacă timpul mai uşor, dar acum aveam o 
misiune. Pierduserăm o zi întreagă pentru că ne 
pierduserăm conștienţa. Nu ajuta la nimic să facem 
speculaţii despre distribuția din toamnă dacă lumea 
avea să fie pârjolită peste trei zile. 

Doar Thor se distra aşa de bine încât era greu să 
schimb subiectul. 

— Deci, ce crezi? m-a întrebat el. Care-i cel mai 
tare personaj negativ din serialele care se dau 
acum? 

— Ăăă... Uau, grea întrebare. 

Am arătat spre pumnii lui. 

— Cine sunt Magni și Modi? 

— Fiii mei! a zis Thor radiind. 

Cum avea grăsime de capră în barbă și îi tot 
zburau scântei din degete, m-am temut să nu-și dea 
foc. 

— Am o mulțime de fii, desigur, dar ei sunt 
preferați mei. 

— Da? am întrebat. Câţi ani au? 

S-a încruntat. 

— Mi-e ruşine s-o spun, dar nu sunt sigur. S-ar 
putea să nici nu se fi născut încă. 

— Cum...? 

— Magnus, m-a întrerupt Sam, cei doi fii ai 
stăpânului Thor, Magni și Modi, sunt predestinaţi 
să supraviețuiască Ragnarok-ului. Numele lor 
apare în profetiile Nornelor. 

— Aşa e! 

Thor s-a aplecat spre Sam. 

— Şi tu cine eşti? 

— Ăăă... Sam, stăpâne. 

— Ai o aură familiară, copilă. 

Zeul şi-a încruntat sprâncenele roşii. 

— Oare de ce? 

— Pentru că am fost walkirie...? 

Sam s-a dat în spate. 

— O! Poate de-asta. 

Thor a ridicat din umeri. 

— Va trebui să mă scuzaţi. Am fost trimis pe 
frontul de est de trei mii cinci sute şase ori, ca să le 
țin piept uriașilor. Câteodată sunt mai agitat. 

Hearthstone a gesticulat: „Și plin de gaze”. 

Thor a izbucnit. 

— Ce-a spus elful? Nu cunosc limbajul 
semnelor. 

— Ăăă... se întreba cum de eşti la curent cu ce 
se dă la televizor, de vreme ce eşti plecat pe teren 
aşa de mult. 

Thor a râs. 

— Trebuie să fac şi eu ceva ca să nu-mi pierd 
minţile! 

Hearthstone a gesticulat: „ȘI te-ajută?” 

— Elful e de acord cu mine! şi-a dat Thor cu 
părerea. Pot să mă uit la emisiuni oriunde sau cel 
puțin puteam. Pe lângă multe alte puteri, ciocanul 
meu Mjolnir recepționa semnalul şi are rezoluție 
HD în oricare dintre cele Nouă Lumi! 

— Recepţiona, la trecut? a întrebat Sam. 

Thor şi-a dres vocea. 

— Gata cu televiziunea! Cum e carnea de 
capră? N-ai rupt niciun os, nu-i aşa? 

Am făcut un schimb de priviri cu Sam. Când am 
făcut cunoştinţă cu Thor, mi s-a părut ciudat că 
zeul nu avea ciocanul la el. Era arma lui preferată. 
M-am gândit că poate era ascunsă, ca sabia mea. 
Acum nu mai eram sigur. Însă privirea lui 
pătrunzătoare şi ochii injectați m-au făcut să mă 
gândesc că ar fi fost periculos să întreb. 

— Nu, domnule, am spus. N-am rupt niciun os. 
Dar teoretic vorbind, ce s-ar întâmpla dacă aș fi 
rupt? 

— Caprele ar învia așa, a răspuns. Ar dura mult 
să se vindece şi ar fi foarte enervant. Caz în care ar 
trebui fie să te omor, fie să te fac sclavul meu 
pentru totdeauna. 

Hearthstone a  gesticulat: „Zeul ăsta e un 
ciudat”. 

— Ai dreptate, domnule Elf, a zis Thor. E o 
pedeapsă corectă şi dreaptă! Aşa m-am ales cu 
slujitorul meu, Thyalfi. 

Thor a clătinat din cap. 

— Sărmanul! Drumurile au început să-l 
afecteze. A trebuit să-i acord o permisie. Chiar mi- 
ar prinde bine un alt sclav... 

M-a cântărit din priviri. 

— Deci... 

Am pus deoparte carnea de capră. 

— Cum ai ajuns în râu şi de ce încerca uriaşa să 
te înece? 

— O, uriașa. 

Thor s-a uitat ameninţător la cadavrul mare cât 
un cartier din mijlocul mlaștinii îngheţate. 

— E una dintre fiicele lui Geirrod, un vechi 
dușman de-al meu. Îl urăsc. Mereu îşi trimite 
fiicele să mă omoare. 

A arătat spre stânci. 

— Mă îndreptam spre fortăreaţa lui să văd 
dacă... mă rog, n-are importanță. Mulţumesc de 
ajutor. Aia a fost sabia lui Frey, nu-i aşa? 

— Da. Jack e pe-aici pe undeva. 

Am fluierat. Jack s-a apropiat plutind. 

— Bună ziua, Thor, a spus sabia. Nu ne-am mai 
văzut de mult. 

— Ha! 

Zeul a bătut din palme de bucurie. 

— Mi s-a părut mie că te recunosc. Dar nu te 
cheamă Sumarbrander? De ce ţi-a spus omul 
Jorvik? 

— Jack, l-a corectat sabia. 

— Yak. 

— Nu, i-a spus sabia cu răbdare. Jack, cu accent 
englezesc. 

— Bine, bine. Bravo, te-ai descurcat bine cu 
uriașa. 

— Ştii ce se spune. 

Jack părea plin de aroganță. 

— Cu cât sunt mai mari, cu atât e mai uşor să le 
intri în cavitatea nazală. 

— Adevărat, a zis Thor. Dar te credeam 
pierdută. Cum te-ai întâlnit cu ciudații ăştia? 

„El ne face pe noi ciudați?” a gesticulat 
Hearthstone. 

— Stăpâne Thor, a spus Sam, de fapt noi am 
venit aici după tine. Avem nevoie de ajutorul tău, 
după cum o să-ți explice Magnus. 

S-a uitat la mine ca şi cum mi-ar fi zis: „Dacă-şi 
cunoaște interesul”. 

I-am povestit lui Thor despre profeția Nornelor 
— peste nouă zile, soarele o ia spre est, Surt aruncă 
totul în aer, Lupul Fenris, dinți mari, mănâncă 
lumea etc. 

Thor a devenit agitat. Din coate au început să-i 
iasă scântei. S-a ridicat şi a început să dea ture în 
jurul focului, trăgând din când în când câte un 
pumn în copacii din apropiere. 

— Vrei să-ţi spun unde e insula, a dedus. 

— Ar fi grozav, am spus. 

— Dar nu pot, a mormăit Thor ca pentru sine. 
Nu pot trimite nişte muritori oarecare la lup. E 
prea periculos. Dar Ragnarok-ul... Nu sunt 
pregătit. Nu. Doar dacă... 

A înlemnit, apoi s-a întors spre noi, aruncându- 
ne o privire plină de înflăcărare. 

— Poate de-asta te afli aici. 

„Nu-mi place ce se-ntâmplă”, a gesticulat 
Hearthstone. 

Thor a dat din cap. 

— Elful e de acord! Aţi venit să mă ajutaţi! 

— Exact! a zis Jack, zbârnâind emoţionat. Hai 
să facem tot ce trebuie! 

Am simtit o dorinţă neașteptată să mă ascund în 
dosul carcaselor de capră. Nu voiam să mă bag în 
niciuna dintre acţiunile puse la cale de zeul 
tunetului și de Sabia Verii. 

Sam şi-a tras securea la-ndemână, parcă 
anticipând că în curând va avea nevoie de ea. 

— Lasă-mă să ghicesc, stăpâne Thor, iar ţi-ai 
pierdut ciocanul. 

— Nu am spus asta! 

Thor a ţintuit-o cu un deget. 

— Nu ai auzit asta de la mine. Pentru că, dacă ar 
fi adevărat, ipotetic vorbind, şi s-ar afla, uriaşii ar 
invada Midgardul imediat! Voi, muritorii, nu vă 
dați seama cât de des vă protejez. De cele mai 
multe ori uriaşii se tem să vă atace lumea datorită 
reputației mele. 

— Să revenim, am spus. Ce-a vrut Sam să zică 
cu din nou? Ţi-ai mai pierdut ciocanul şi altă dată? 

— O dată, a spus Thor. Bine, de două ori. Asta e 
a treia oară, dar n-ar trebui pusă la socoteală pentru 
că nu recunosc că ciocanul lipsește. 

— Bun..., am zis. Deci, cum l-ai pierdut? 

— Nu știu! 

Thor a început din nou să umble de colo-colo, 
din părul roşu ieşindu-i scântei care pocneau. 

— Parcă s-a evaporat... Puf! Am încercat să-mi 
amintesc ce-am făcut. Am folosit aplicaţia Găseşte 
Ciocanul, dar nu merge! 

— Ciocanul tău nu e cea mai puternică armă din 
univers? am întrebat. 

— Ba da! 

— Credeam că e așa de greu încât nu-l poate 
ridica nimeni în afară de tine. 

— Aşa e. Până şi eu am nevoie de mănușşile de 
fier care-mi dau putere să-l ridic! Dar uriași sunt 
șmecheri. Sunt mari şi puternici şi se folosesc de 
magie. Multe lucruri imposibile pentru ei sunt 
posibile. 

Mi-am amintit de vulturul Big Boy şi de cât de 
uşor mă păcălise. 

— Da, ştiu ce zici. De asta te duceai la A-Rod? 

— La Geirrod, m-a corectat Thor. Da. E un 
posibil suspect. Chiar dacă nu-i la el, ar putea şti la 
cine e. În plus, fără ciocan nu pot urmări 
emisiunile. Sunt în urmă cu un sezon din Sherlock 
şi asta mă omoară! Eram dispus să merg personal 
la fortăreaţa lui Geirrod, dar mă bucur că v-aţi 
oferit voi s-o faceţi! 

„Ne-am oferit?” a întrebat Hearthstone. 

— Aşa te vreau, domnule Elf! Mă bucur că eşti 
gata să mori pentru cauza mea! 

„Chiar nu sunt”, a gesticulat Hearth. 

— Mergeţi la fortăreaţa lui Geirrod și căutați 
ciocanul. Bineînţeles că e important să nu-i dați de 
înțeles că lipsește. Dacă nu e la Geirrod, n-am vrea 
să ştie că nu e nici la mine. Dar, mă rog, dacă nu e 
la el, întrebați-l dacă nu ştie la cine e, fără să 
recunoașteți că lipseşte. 

Samirah și-a apăsat tâmplele cu degetele. 

— Mă doare capul. Stăpâne Thor, cum să-ți 
găsim ciocanul dacă nu avem voie să pomenim... 

— Găsiţi voi o cale! a zis el. Voi, oamenii, 
sunteți deştepţi. Apoi, odată ce aflați adevărul, voi 
şti că sunteți demni să-l înfruntați pe Lupul Fenris. 
O să vă spun unde se află insula pe care se află și o 
să puteți împiedica venirea Ragnarok-ului. Dacă 
m-ajutaţi, v-ajut şi eu. 

Suna mai degrabă a „Dacă mă ajutaţi acum, o să 
mă ajutaţi mai încolo şi mai mult”, dar mă îndoiam 
că l-am fi putut refuza politicos fără să mă trezesc 
cu o mănușă de fier peste gură. 

Şi Sam se gândea probabil la acelaşi lucru. Se 
făcuse verde ca hijab-ul la faţă. 

— Stăpâne Thor, a zis ea, invadarea cetății unui 
uriaş cu doar trei oameni ar fi... 

„Sinucidere curată”, a sugerat Hearthstone. „O 
prostie”. 

— Dificil, a spus Sam. 

În momentul acela, un pin din apropiere s-a 
cutremurat. Blitzen a scăzut dintre ramurile lui și 

s-a afundat până la brâu într-un morman de zăpadă 
topită. 

Hearthstone s-a repezit spre el şi l-a ajutat să se 
ridice. 

— Mulţumesc, amice, a spus Blitz. Ce porcărie 
de copac de voiaj. Unde...? 

— E prieten cu voi? 

Thor şi-a ridicat pumnul blindat. 

— Sau ar trebui să... 

— Nu! Adică, da, ne e prieten. Blitzen, Thor. 
Thor, Blitzen. 

— Acel Thor? 

Blitzen a făcut o plecăciune aşa de adâncă încât 
arăta de parcă s-ar fi ferit de un atac aerian. 

— Sunt onorat. Serios. Bună. Uau. 

— Bine, atunci! 

Zeul tunetului a rânjit. 

— Ai patru oameni să iei cu asalt citadela 
uriașului! Prietene pitic, serveşte-te din carnea mea 
de capră și stai la focul meu. După atâta timp în 
râu, eu o să mă duc mai devreme la culcare. Mâine 
dimineață puteți porni în căutarea ciocanului, care, 
bineînţeles, n-a dispărut în mod oficial! 

Thor s-a îndreptat cu un mers apăsat spre patul 
lui de blănuri, s-a culcat şi a început să sforăie cu 
aceeaşi plăcere cu care trăgea vânturi. 

Blitzen m-a privit încruntat. 

— În ce ne-ai băgat? 

— E-o poveste lungă, am spus. Uite, gustă şi tu 
din Marvin. 

Capitolul 51 


Purtăm discuţia referitoare 
la transformarea în streche 


Hearthstone a adormit primul, mai ales că era 
singurul care putea dormi când Thor sforăia. De 
vreme ce zeul s-a culcat afară, Hearthstone a 
rechiziționat cortul de două persoane. S-a târât 
înăuntru şi a adormit de îndată. 

Noi, ceilalți, am rămas treji discutând în jurul 
focului de tabără. La început mi-am făcut griji că l- 
am putea trezi pe Thor, dar în scurt timp mi-am dat 
seama că i-am fi putut dansa pe cap, am fi putut 
trage clopote, l-am fi putut striga şi am fi putut 
declanșa explozii puternice fără ca el să bage de 
seamă. 

M-am întrebat dacă așa îşi pierduse şi ciocanul. 
Uriaşii ar fi putut aştepta să adoarmă şi cu ajutorul 
câtorva macarale industriale şi-ar fi văzut liniştiți 
de treabă. 

După lăsarea întunericului, am fost recunoscător 
că avem foc. Bezna era mai adâncă decât în cele 
mai sălbatice locuri în care campasem vreodată cu 
mama. Lupii urlau în pădure, dându-mi fiori de 
groază. Vântul gemea prin canioane ca un cor de 
zombi. 

I-am spus asta și lui Blitzen, dar el m-a corectat. 

— Nu, puştiule, a spus el. Zombu scandinavi se 
numesc draugr. Ei se deplasează în tăcere. Nu-i 
auzi venind. 

— Mulţumesc, am spus. Mă simt mult mai bine. 

Blitzen și-a agitat bolul cu tocană de ţap, deşi nu 
părea interesat s-o guste. Se schimbase într-un 
costum albastru de stofă și un palton crem, 
probabil pentru a se asorta cu zăpada din 
Jotunheim în cel mai elegant mod cu putinţă. Ne 
adusese fiecăruia câte un rucsac cu haine de iarnă, 


360 


la care, desigur, nimerise mărimea perfectă. Uneori 
merită să ai un prieten care e obsedat de haine. 

Blitz ne-a povestit cum îi dusese cerceii mamei 
lui, apoi fusese reţinut în Folkvanger pentru 
diferite sarcini ca reprezentant al zeiţei Freya: 
Jurizase un concurs de plăcinte de stridii, arbitrase 
un meci de volei, fusese invitat de onoare la a 678- 
a ediție a festivalului anual de ukulele. 

— A fost oribil, a spus el. Mamei i-au plăcut 
cerceii. Nu m-a întrebat cum i-am obținut. N-a vrut 
să audă despre întrecerea cu Junior. A spus doar 
atât: „O, n-ai vrea şi tu să poţi meşteri așa ceva, 
Blitzen?” 

A scos frânghia Andskoti din buzunarul hainei. 
Ghemul de mătase arunca reflexii argintii ca o lună 
în miniatură. 

— Sper c-a meritat. 

— Hei, i-am spus, ce-ai făcut tu în concursul 
ăla? N-am mai văzut pe nimeni să se străduiască 
atâta. Te-ai dăruit cu totul meșteririi Raţei 
Expandabile. lar cravata anti-glonţ? Sau vesta de 
zale? Aşteaptă şi-o să vezi. Îl convingem pe Thor 
să te susțină şi vei lansa o nouă modă. 

— Magnus are dreptate, a spus Sam. Mă rog, 
poate nu în legătură cu susținerea lui Thor, dar ai 
talent, Blitzen. Dacă Freya şi ceilalți pitici nu-și 
dau seama, e problema lor. Fără tine, n-am fi ajuns 
niciodată atât de departe. 

— Vrei să spui că n-ai fi fost dată afară din 
rândul walkiriilor, că Magnus n-ar fi murit; că nu 
i-am fi supărat pe jumătate dintre zei, că uriașii de 
foc şi einherţarii n-ar fi pe urmele noastre să ne 
omoare şi că n-am fi aici, în pustietatea din 
Jotunheim cu un zeu care sforăie? 

— Exact, a spus Sam. Viaţa e frumoasă. 

Blitzen a pufnit, dar m-am bucurat să surprind o 
mică scânteie de amuzament în privirea lui. 

— Da, bine. Mă duc să mă culc. O să avem 
nevoie de somn dacă dimineață e să atacăm 
castelul unui uriaș. 

S-a târât în cort şi a mormăit către Hearthstone: 
„Fă loc, mâncău de cort!” Apoi l-a învelit cu haina 
lui și pe elf, ceea mi s-a părut foarte drăguţ. 

Sam stătea cu picioarele încrucişate, îmbrăcată 
cu blugi şi cu noua ei haină de iarnă, cu gluga trasă 
peste batic. Se pornise o ninsoare cu fulgi mari şi 
pufoşi care se topeau în flăcări. 

— Că veni vorba de întrecerea din [ara 
Piticilor, am spus, n-am apucat să vorbim despre 
streche... 

— 5999. 

Sam a privit temătoare spre Thor. 

— Anumite persoane nu îl prea iubesc pe tata 
sau pe copiii tatălui meu. 

— Anumite persoane sforăie ca o drujbă. 

— Chiar şi-aşa... 

Îşi studia mâna de parcă voia să se asigure că nu 
s-a schimbat. 

— Îmi promisesem că n-o să-mi schimb forma, 
iar în ultima săptămână am făcut-o de două ori. 
Prima dată... mă rog, ne fugărea cerbul prin 
Arborele Lumii. M-am transformat într-un cerb ca 
să-i distrag atenţia, pentru ca Hearthstone să scape. 
Mi s-a părut că n-am avut de ales. 

Am fost de acord. 

— lar a doua oară m-am transformat într-o 
streche pentru a-l ajuta pe Blitzen. Sunt motive 
întemeiate. În plus, e o putere minunată să-ţi poţi 
schimba forma. Cum să nu vrei s-o foloseşti? 

Lumina focului făcea ca irişii ei să fie aproape 
la fel de roşii că ai lui Surt. 

— Magnus, adevărata schimbare a formei nu e 
ca atunci când mă camuflez sub hijab. Schimbarea 
formei nu îți modifică doar înfăţişarea. Te schimbă 
pe tine. De fiecare dată când o fac, simt... simt tot 
mai mult cum natura tatălui meu încearcă să mă 
cotropească. El fluid, imprevizibil, nedemn de 
încredere — eu nu vreau să fiu aşa. 

Am arătat spre Thor. 

— Ai putea avea un tată ca el — un uriaş care 
trage vânturi, cu grăsime de capră în barbă și 
tatuaje pe degete. Atunci toţi cei din Walhalla te-ar 
iubi. 

Mi-am dat seama că încerca să nu zâmbească. 

— Eşti foarte rău. Thor e un zeu important. 

— Fără îndoială. Aşa e şi Frey, se zice, dar nu l- 
am cunoscut. Cel puţin tatăl tău e fermecător şi are 
simţul umorului. Poate că e un sociopat, dar... 

— Star. Vocea lui Sam a devenit încordată. 
Vorbeşti ca şi cum l-ai fi cunoscut. 

— Păi... M-am cam dat de gol, nu-i aşa? 
Adevărul e că a avut de-a face cu el în cele câteva 
dăți când am fost aproape de moarte. 

l-am povestit lui Sam despre vise: 
avertismentele lui Loki, promisiunile, sugestia de- 
a duce sabia la unchiul meu Randolph şi de-a 
abandona misiunea. 

Sam m-a ascultat. Nu mi-am dat seama dacă era 
supărată, şocată sau ambele. 

— Deci, a spus, nu mi-ai spus asta mai devreme 
pentru că n-aveai încredere în mine? 

— Poate la început. Mai târziu... N-am fost 
sigur ce să fac. Tatăl tău e o prezenţă incomodă. 

A aruncat o crenguţă în flăcări şi a privit-o cum 
arde. 

— Nu poți face nimic din ce sugerează tatăl 
meu, indiferent ce promite. Trebuie să-l înfruntăm 
pe Surt. Vom avea nevoie de sabie. 

Mi-am amintit de visul cu tronul în flăcări — 
chipul întunecat care plutea în fum, vocea care 
ardea ca un aruncător de flăcări. „Tu şi prietenii tăi 
veți fi iasca mea. De la voi va porni focul care va 
pârjoli cele Nouă Lumi”. 

L-am căutat pe Jack cu privirea, dar nu l-am 
văzut. Sabia se oferise să „patruleze” perimetrul — 
după cum s-a exprimat. Mi-a sugerat să aştept 
până în ultimul moment înainte să-l revendic, 
pentru că, odată ce-o făceam, aveam să leşin pe loc 

în urma efortului de-a ucide o uriașă 
străpungându-i nasului. 

Zăpada continua să scadă, sfârâind la atingerea 
pietrelor din jurul vetrei. Mi-am amintit de 
momentul în care am vrut să luăm masa în 
Clădirea Transporturilor, de cât de încordată fusese 
Sam în preajma lui Amir. Parcă trecuseră o mie de 
ani de atunci. 

— Când eram pe barca lui Harald, ai spus că 
legătura familiei tale cu tot ce ţine de zeii 
scandinavi e veche, i-am amintit eu. Cum aşa? Ai 
spus că bunicii tăi au venit din Irak... 

A mai aruncat un băț în flăcări. 

— Vikingii erau negustori, Magnus. Călătoreau 
peste tot. Au ajuns tocmai în America. N-ar trebui 
să ne mire că au ajuns și în Orientul Mijlociu. În 
Norvegia au fost găsite monede arabe. Cele mai 
bune săbii vikinge au fost create după modelul 
celor din Damasc. 

— Dar familia ta... Aveţi o legătură mai 
personală? 

A dat din cap. 

— În Evul Mediu, câţiva vikingi s-au stabilit în 
Rusia. Îşi spuneau Rus. De aici originea cuvântului 
„rus”. Oricum, Califul — marele conducător de la 
Bagdad — a trimis un ambasador în nord ca să afle 
mai multe despre vikingi, a înființat rute 
comerciale spre ei, genul ăsta de lucruri. Numele 
ambasadorului era Ahmed ibn-Fadlan Ibn-al- 
Abbas. 

— Fadlan, ca în Fadlan's Falafel. Al-Abbas 
ca... 

— Exact. Ca în numele meu. Al-Abbas 
înseamnă „al leului”. Asta e ramura mea din clan. 
În orice caz — Sam a scos din rucsac un sac de 
dormit —, tipul ăsta, Ibn Fadlan, a ţinut un jurnal 
despre timpul petrecut cu vikingii. E una dintre 
puținele mărturii scrise despre cum erau 
scandinavii la acea vreme. Încă de atunci, destinul 
familiei mele şi cel al vikingilor s-au intersectat. 

De-a lungul secolelor, rudele mele au avut o 
mulțime de întâlniri ciudate cu... fiinţe 
supranaturale. Poate de aceea mama n-a fost prea 
surprinsă când a aflat cine e în realitate tatăl meu. 

Şi-a întins sacul de dormit lângă foc. 

— ŞI de aceea destinul lui Samirah al-Abbas e 
să nu aibă o viaţă normală. Sfârşit. 

— Viaţă normală, am spus dus pe gânduri. Nici 
nu mai ştiu ce înseamnă asta. 

Parcă a vrut să spună ceva, apoi s-a răzgândit. 

— Eu o să mă culc. 

Îmi faţa ochilor mi s-a înfățișat o scenă ciudată 
cu strămoşii noştri, Chase şi al-Abbas din Evul 
Mediu, stând în jurul unui foc de tabără în Rusia în 
urmă cu o mie două sute de ani, schimbând 
impresii despre felul cum zeii scandinavi le 
dăduseră peste cap vieţile, aflându-se poate alături 
de Thor, care sforăia pe un pat de blănuri în 
apropiere. Poate că destinul familiei lui Sam se 
intersectase cu cel al zeilor, dar, acum că era 
walkiria mea, se intersecta și cu cel al familiei 
mele. 

— Ne descurcăm noi cumva, i-am promis. Nu 
ştiu ce să zic de viaţa normală, dar voi face tot ce 
pot să te ajut să obţii ce-ţi dorești — să revii printre 
walkirii, să te măriți cu Amir, să-ţi iei licenţa de 
pilot. Orice. 

M-a privit de parcă aş fi vorbit într-o limbă 
străină. 

— Ce e? am întrebat. Sper că n-am sânge de 
capră pe faţă. 

— Nu. Ba da, ai sânge de capră pe faţă. Dar nu 
e asta... Încercam să-mi amintesc când mi-a mai 
spus cineva ceva atât de frumos. 

— Dacă vrei, mâine revin la insulte, am spus. 
Deocamdată, încearcă să dormi. Vise plăcute! 

Sam s-a cuibărit lângă foc. Zăpada a început să i 
se aşeze uşor pe mâneca hainei. 

— Mulţumesc, Magnus. Dar, fără vise, te rog. 
Nu vreau să visez în Jotunheim. 

Capitolul 52 
Calul e chiar aici. ÎI cheamă Stanley 


A doua zi dimineaţă Thor încă sforăia ca o 
drujbă stricată. Între timp noi eram gata de plecare. 
Asta spune multe, având în vedere că mie mi se 
părea că dorm de-o viaţă. Jack, sabia, nu glumise 
în privinţa efectului pe care-l are uciderea femeilor 
uriașe. De cum am recuperat-o, după ce a adormit 
Sam, am leșinat instantaneu. 

Măcar nu mai pierdusem o zi întreagă. Cum 
lupul Fenris avea să apară în doar două zile, nu-mi 
permiteam să dorm pe săturate. M-am întrebat 
dacă nu cumva deveneam mai rezistent pe măsură 
ce legătura dintre mine şi sabie devenea mai 
puternică. Speram că aşa stau lucrurile, dar tot mă 
simţeam de parcă mă lovise trenul. 

Am împachetat şi am mâncat un mic dejun rece 
alcătuit din BUNĂ DIMINEAȚA, VIERME! luat 
din rucsacul cu provizii al lui Blitz (Ce bun!). Apoi 
Hearthstone a pus capetele retezate ale celor doi 
tapi morți în braţele lui Thor ca pe niște ursuleți de 
pluş. Să mai zică cineva că elfii n-au simţul 
umorului. 

M-am uitat la saliva făcută sloi în barba lui 
Thor. 

— Şi când te gândești că zeul ăsta e responsabil 
cu apărarea Celor Nouă Lumi! 

— Să mergem, a mormăit Blitzen. Nu vreau să 
fiu prin preajmă când se trezeşte cu Otis şi Marvin. 

Uriaşa moartă s-a dovedit de ajutor. Ne-am 
căţărat peste ea ca să traversăm mlaștina înghețată. 
Apoi am descoperit că puteam urca pe piciorul ei 
stâng ca să ajungem pe prima culme a stâncii. 

Odată ajunși acolo, m-am uitat în sus la cele 
cinci sute de metri de stâncă înghețată. 

— Minunat. Acum începe distracţia adevărată. 

— Mi-ar plăcea să mai pot zbura, a murmurat 
Sam. 

Mi-am zis că putea zbura dacă îşi schimba puţin 
forma, dar după conversaţia de seara trecută am zis 
că e mai bine să-mi ţin gura. 

Blitz i-a dat rucsacul lui Hearthstone, apoi şi-a 
pocnit degetele butucănoase. 

— Nu vă faceţi griji, copii! Astăzi vă cățărați 
alături de un pitic. 

M-am încruntat. 

— Eşti şi alpinist, nu doar un mare creator de 
modă? 

— Ți-am zis doar, puștiule, piticii au apărut din 
viermi care săpau tunele în carnea lui Ymir. 

— Şi tu pari mândru de asta. 

— Piatra pentru noi este... hai să zicem că nu e 
piatră. 

A tras un pumn în perete. În loc să-şi zdrobească 
pumnul, a făcut în stâncă o gaură pe care o puteai 
folosi ca punct de sprijin. 

— Nu spun că va fi rapid sau uşor. Mi-e foarte 
greu să modelez stânca. Dar vom reuși. 

M-am uitat la Sam. 

— Ştiai că piticii pot sfărâma piatra? 

— Nu. E o noutate şi pentru mine. 

Hearthstone a gesticulat: „Folosim frânghia 
magică? Ca să nu cădem şi să murim?” 

M-am cutremurat. Nu mă puteam gândi la 
frânghia Andskoti fără să mă gândesc şi la Lup, și 
nu-mi plăcea să mă gândesc la Lup. 

— Avem nevoie de frânghie ca să-l legăm pe 
Fenris, nu-i așa? Nu vreau să fac ceva care s-o 
slăbească. 

— Nu-ţi face griji, puștiule. Blitz a scos funia de 
mătase. Frânghia asta nu poate fi slăbită. Iar 
Hearthstone are dreptate. Ne putem lega unii de 
alții cu ea pentru siguranță. 

— Aşa, dacă vom cădea, a spus Sam, vom cădea 
împreună. 


367 


— Aşa facem, am spus, încercând să-mi înfrâng 
anxietatea. Îmi place să mor împreună cu prietenii. 

Ne-am cuplat (ca să spunem aşa) și l-am urmat 
pe ghidul nostru temerar, căţărător şi specialist în 
modă pe Muntele-imposibil-de-urcat. 

Auzisem de la niște veterani ajunși pe străzi că 
războiul înseamnă nouăzeci și cinci la sută 
plictiseală şi cinci la sută teroare. Căţărarea noastră 
însemna mai degrabă cinci la sută teroare și 
nouăzeci şi cinci la sută durere chinuitoare. Îmi 
tremurau braţele. Mă clătinam pe picioare. Îmi 
venea să plâng sau să vomit de fiecare dată când 
mă uitam în Jos. 

Cu toate prizele pentru mâini şi picioare făcute 
de Blitzen, mai, mai să mă doboare vântul de 
câteva ori. N-aveam de ales, aşa că am mers mai 
departe. 

Îmi era clar că doar puterile mele dobândite în 
Walhalla mă ţineau în viață. Magnus 1.0 ar fi căzut 
la datorie. Nu înțelegeam cum se descurca 
Hearthstone, care ridica de capătul sforii, dar se 
descurca. lar Sam... chiar aşa semizeu cum era, nu 
avea avantajul de-a fi einherjar. Cu toate astea, nu 
se plângea, nu şovăia, nu aluneca — ceea ce era 
bine, având în vedere că se cățăra chiar deasupra 
mea. 

În cele din urmă, când deja începuse să se 
întunece, am ajuns în vârf. Jos, în canion, de unde 
pornisem, trupul uriaşei era atât de mic, că părea 
un corp de dimensiuni normale. Râul sclipea în 
întuneric. Dacă tabăra lui Thor era încă acolo, nu 
se vedea niciun semn. 

În cealaltă direcţie, Jotunheimul arăta ca o 
imagine mărită la microscop — culmi incredibil de 
neregulate, stânci semețe, râpe pline cu nori 
ovoidali, ca nişte bacterii plutitoare. 

Partea bună era că puteam vedea fortăreața 
uriașului. De cealaltă parte a unui hău de un 
kilometru şi jumătate, pe versantul unui munte, se 
vedeau geamuri cu ferestre roşii. De pe culme se 

ridicau turnuri care păreau nu construite, ci mai 
degrabă săpate în stâncă după modelul piticilor. 

Partea proastă: am menţionat hăul de un 
kilometru şi jumătate? Vârful pe care ne aflam era 
doar un platou îngust. Panta de pe cealaltă parte 
era la fel de abruptă precum cea pe care urcaserăm. 

Având în vedere că ne trebuise o zi întreagă să 
ajungem aici, am apreciat că vom ajunge la castel 
în cel puţin şase luni. Din nefericire, era luni seara, 
iar insula Lupului urma să apară miercuri. 

— Să campăm aici în seara asta, a spus Blitzen. 
Poate că dimineață vom găsi o metodă mai bună. 

Cu toată criza de timp, n-a protestat nimeni. 
Eram cu toţii atât de obosiţi că ne-am prăbușit. 

. 

Aşa cum se întâmplă adesea, în lumina 
proaspătă a dimineţii situația arăta mult mai rău. 

Nu existau scări, tiroliană sau zboruri directe 
către fortăreaţa lui Geirrod. Eram gata să risc să 
primesc o secure în față şi să-i sugerez lui Sam să- 
şi schimbe forma — să se transforme poate într-un 
planor gigantic şi să ne transporte acolo — când 
Hearthstone a gesticulat: „Am o idee”. 


A scos o rună: 


— M”, am spus. 

A clătinat din cap, apoi a scris numele complet: 
E-H-W-A-Z. 

— Normal, am zis. Dacă i-am spune „M” ar fi 
prea simplu. 

Sam a smuls piatra din palma lui Hearth. 

— O cunosc. Simbolizează un cal, nu-i aşa? 
Forma seamănă cu o şa. 

M-am chiorât la rună. Vântul era atât de rece și 
aspru, încât mi-a fost greu să-mi pun imaginaţia la 
treabă, dar simbolul tot cu un „„M” semăna. 

— Cum ne ajută asta? 

Hearthstone a gesticulat: 

„Înseamnă cal, transport. Poate e o cale de-a 
ajunge acolo” — şi a arătat spre castel. 

Blitzen a început să se tragă de barbă. 

— Pare o vrajă puternică. Ai mai făcut asta? 

Hearthstone a clătinat din cap. 

„Nu-ţi face griji. Mă descurc”. 

— Ştiu asta, a spus Blitz. Dar deja te-ai forţat la 
limită de câteva ori. 

„O să fiu bine”, a insistat Hearth. 

— Nu prea avem de ales, am spus, din moment 
ce n-avem pe nimeni căruia să-i crească aripi. 

— Îţi dau brânci de pe munte, m-a avertizat 
Sam. 

— Bine, s-a hotărât Blitzen, să încercăm. Cu 
runa, adică, nu cu împinsul lui Magnus de pe 
munte. Poate că Hearth ar putea invoca un 
elicopter. 

— Geirrod ar auzi elicopterul, am spus. Şi 
probabil că ar arunca cu pietre în noi. Şi ne-ar 
omori. 

— EFi bine, atunci, a spus Blitzen, probabil ar 
trebui un elicopter silențios. Hearthstone, apucă-te 
de treabă! 

Sam i-a înapoiat piatra. Hearth şi-a trecut mâna 
peste ea, mișcând din buze, de parcă şi-ar fi 
imaginat cum sună silabele. 

Piatra pe care era inscripționată runa a explodat. 
Hearthstone s-a uitat la praful alb care i se scurgea 
printre degete. 

— Bănultesc că nu trebuia să se întâmple asta? 
am întrebat. 

— Băieți! 

Vocea lui Sam era atât de slabă, că a fost 
aproape acoperită de vânt. 

A arătat în sus, unde o siluetă cenușie cobora 
dintre nori. Se mișca atât de repede şi se confunda 
atât de bine cu cerul încât nu mi-am dat seama ce 
creatură era până când n-a ajuns chiar deasupra 

noastră: un armăsar de două mai mare decât un cal 
obişnuit, cu blana precum oţelul lichid, cu coama 
albă umflată și ochi strălucitori negri. 

Armăsarul nu avea aripi, dar galopa prin aer cu 
ușurința cu care ar fi făcut-o pe o pantă lină. 
Numai când a aterizat lângă noi am observat că 
avea patru, cinci, şase... opt picioare — câte o 
pereche în locul unde un cal obişnuit ar fi avut 
doar unul, ca roțile duble ale unui camion. 

M-am întors spre Hearthstone. 

— Prietene, tu când chemi un cal, nu te joci. 

Hearthstone a zâmbit. Apoi a dat ochii peste cap 
şi s-a prăbuşit. Am reuşit să-l prind şi să-l aşez cu 
grijă pe jos în timp ce Blitzen și Sam dădeau 
târcoale armăsarului cu mare precauţie. 

— Este... imposibil, s-a bâlbâit Blitzen. 

— Un descendent de-al lui Sleipnir? a întrebat 
Sam. O, zei, ce animal magnific! 

Calul şi-a frecat botul de mâna ei, mulțumit de 
compliment. 

M-am îndreptat spre el, fascinat de ochii lui 
inteligenți şi de postura elegantă. Armăsarul dădea 
un nou sens expresiei „cai putere”. Emana forță. 

— Nu mi-l prezintă cineva şi mie? am întrebat. 

Sam şi-a revenit din reverie. 

— Eu... Nu ştiu cine e. Arată ca Sleipnir, 
armăsarul lui Odin, dar nu poate fi el. Numai Odin 
îl poate invoca. Cred că e unul dintre fiu lui 
Sleipnir. 

— Oricine ar fi, e uimitor. 

Am întins mâna. Calul și-a frecat buzele de 
mâna mea. 

— E prietenos. Şi cu siguranţă e suficient de 
mare cât să ne ducă peste prăpastie. Ce zici, vrei s- 
o faci, amice? 

Calul a nechezat de parcă ar fi vrut să ne spună: 
„Ăăăă..., da, de asta sunt aici”. 

— Cele opt picioare sunt... 

Eram gata să zic „ciudate”, dar m-am răzgândit. 

— Minunate. Cum e posibil? 


371 


Blitzen s-a uitat la Sam. 

— Sleipnir a fost unul dintre copiii lui Loki. Ei 
au tendinţa să fie... interesanţi. 

Am zâmbit. 

— Deci calul ăsta e nepotul tău, Sam? 

S-a încruntat la mine. 

— Să nu începem. 

— Cum de tatăl tău are ca fiu un cal? 

Blitzen a tușit. 

— De fapt, Loki a fost mama lui Sleipnir. 

— Poftim? 

— Repet, să nu începem, m-a avertizat Sam. 

Am reținut informația ca să mă documentez mai 
târziu. 

— Bine, căluţule, pentru că nu ştim cum te 
cheamă, o să-ţi spun Stanley, pentru că arăţi ca un 
Stanley. E în regulă? 

Calul parcă a ridicat din umeri, ceea ce mi s-a 
părut suficient. 

L-am pus pe Hearthstone pe spinarea 
încăpătoare a lui Stanley, ca pe un sac de cartofi. 
Noi ceilalți ne-am urcat singuri. 

— Mergem la castelul ăla, Stanley, i-am spus 
armăsarului. Vrem să ajungem acolo pe nesimţite. 
Crezi că se poate? 

Calul a nechezat. Am fost sigur că mă 
avertizează să mă ţin bine. 

M-am întrebat de ce anume m-aş putea ţine, 
având în vedere că nu existau frâu sau şa. Apoi 
armăsarul a scurmat cu cele patru copite din față, a 
sărit de pe marginea stâncii şi s-a aruncat în gol. 

Şi am murit cu toții. 

Capitolul 53 
Cum Să ucizi uriaşii în mod politicos 


De data asta am glumit. 

Doar m-am simțit de parcă era gata să mor. 

Calul probabil că s-a bucurat de senzația dată de 
căderea liberă. Eu nu. M-am prins de grumazul lui 
şi am început să urlu îngrozit (nu foarte silențios). 
Între timp, Blitzen m-a apucat de talie, iar Sam, în 
spatele lui, reuşea cu greu să rămână călare şi să 
nu-l lase pe Hearthstone să cadă în hău. 

Mi s-a părut că am căzut câteva ore, deşi, 
probabil, a durat doar o secundă sau două. În tot 
acest timp, mi-au trecut prin cap mai multe nume 
pitoreşti pentru Stanley. În cele din urmă a început 
să-şi întoarcă cele opt picioare ca pe niște roți de 
tren. Am ajuns pe orizontală şi am început să 
urcăm. 

Stanley a trecut printr-un nor, a străbătut în 
zigzag un versant al muntelui şi a aterizat pe 
pervazul unei ferestre din apropierea vârfului 
fortăreței. Am descălecat, cu picioarele 
tremurânde, apoi i-am ajutat pe ceilalți să-l dea jos 
pe Hearthstone. 

Pervazul era atât de larg, încât noi patru, plus 
calul, stăteam într-un colț și nu păream mai mari 
decât nişte şoareci. Fereastra nu avea geam 
(probabil pentru că nu exista atâta sticlă în lume), 
dar Stanley ne lăsase în spatele unei perdele 
strânse, așa că nimeni nu ne-ar fi putut vedea 
dinăuntru, chiar dacă s-ar fi uitat din când în când 
pe fereastră după șoareci. 

— Mulţumesc, amice, i-am spus lui Stanley. A 
fost oribil. Adică, minunat. 

Stanley a nechezat. M-a ciugulit afectuos, apoi a 
dispărut într-un nor de praf. Pe pervazul ferestrei, 
în locul unde stătuse, a apărut runa ehwaz. 

— Cred că mă place, am remarcat. 

Blitzen s-a scurs lângă Hearthstone şi a spus: 
„Ha”. 

Doar Sam nu părea tulburată. De fapt, părea 
entuziasmată. Îi străluceau ochii şi nu-şi putea 
reține zâmbetul. Probabil chiar îi plăcea să zboare, 
deşi era vorba de o cădere liberă la un pas de 
moarte, pe un cal cu opt picioare. 

— Şi normal că Stanley te-a plăcut. 

A luat runa de pe jos. 

— Calul este unul dintre animalele sacre ale lui 
Frey. 

— Hmmm. 

M-am gândit la experiențele mele cu poliția 
călare din Boston care patrula prin Grădina 
Publică. Caii păreau întotdeauna prietenoși, chiar 
dacă cei care-i călăreau nu erau. La un moment 
dat, când un ofiţer călare m-a luat la întrebări, 
calul a luat-o dintr-odată la goană spre cea mai 
apropiată creangă care atârna aproape de pământ. 

— Dintotdeauna mi-au plăcut caii, am spus. 

— Templele lui Frey aveau propriile herghelii, 
mi-a spus Sam. Niciun muritor nu îi putea călăi 
fără permisiunea zeului. 

— Mi-ar fi plăcut ca Stanley să-mi ceară 
permisiunea înainte să plece, am spus. N-avem 
niciun plan de retragere, iar Hearthstone pare că nu 
va mai fi în stare de alte vrăji prea curând. 

Elful şi-a recăpătat conștienţa... într-un fel. S-a 
aplecat spre Blitz, chicotind în tăcere și făcând 
semne aleatorii precum: „Fluture. Poc. lupi”. 
Blitzen şi-a încordat abdomenul privind în gol, 
căutând parcă metode interesante de-a muri. 

Sam şi cu mine ne-am strecurat până la 
marginea perdelei. Am tras cu ochiul înăuntru și 
ne-am dat seama că ne aflăm la nivelul tavanului 
într-o încăpere de mărimea unui stadion. În vatră 
ardea un foc cât toate zilele. Singura ieşire era o 
uşă de lemn închisă, aflată pe peretele opus. În 
mijlocul încăperii, la o masă de piatră, două uriașe 

luau cina, înfruptându-se dintr-o carcasă care mi-a 
amintit de friptura din sala de mese din Walhalla. 

Unaşele nu păreau la fel de înalte precum cea 
moartă, de la râu, deşi era greu să-ţi dai seama. În 
Jotunheim, proporțiile erau diferite. Mi se părea 
mereu că trebuia să mă adaptez la diferite oglinzi 
de bâlci. 

Sam m-a înghiontit. 

— Uite. 

Mi-a arătat o cuşcă de pasăre suspendată de 
tavan, care atârna cam la nivelul ochilor noştri. 
Înăuntru, legănându-se pe un pat de paie, cu o 
înfăţişare nefericită, era o lebădă albă. 

— E o walkirie, a spus Sam. 

— De unde ştii? 

— Ştiu. Ba, mai mult... Sunt sigură că e 
Gunilla. 

M-am cutremurat. 

— Ce să caute aici? 

— Pe noi. Walkiriile sunt excelente la luat urma. 
Probabil c-a ajuns aici înaintea noastră şi... 

Sam a mimat o mână care apucă ceva din aer. 

— Așa... şi o lăsăm aici? 

— Ca s-o mănânce uriaşii? Normal că nu. 

— Te-a atras în capcană. Te-a dat afară din 
rândul walkiriilor. 

— E tot conducătoarea mea, a spus Sam. Fa... 
Cum să-ți spun, are motive întemeiate să nu aibă 
încredere în mine. Cu secole în urmă, un alt fiu al 
lui Loki a ajuns în Walhalla. 

— El şi Gunilla s-au îndrăgostit, am ghicit. Mi- 
am dat seama de asta când mi-a făcut turul 
hotelului. 

Sam a dat din cap. 

— Fiul lui Loki a trădat-o. S-a dovedit că chiar 
era un spion de-al tatălui meu. I-a frânt inima. Mă 
rog... te-ai prins tu. În orice caz, n-am de gând s-o 
las să moară. 

Am oftat. 

— Bine. 


373 


Mi-am scos pandantivul. 

Sabia Jack a prins viaţă. 

— Era şi timpul, a spus. Ce-am pierdut ieri? 

— O tură de alpinism, i-am spus. Acum avem 
alte două uriașe. Ce-ai zice să te bagi şi-n nările 
lor? 

Sabia mi-a tresărit în mână, iar lama a tras cu 
ochiul după perdea. 

— Frate, suntem pe pervazul lor. Practic, le-am 
trecut pragul. 

— Şi? 

— Şi trebuie să respecţi regulile! Ar fi 
nepoliticos să le ucizi la ele în casă fără să fii 
provocat! 

— A, da, am spus. Ultimul lucru pe care ni-l 
dorim ar fi să fim nepoliticoşi când le omorâm. 

— Hei, señor, drepturile oaspeţilor şi drepturile 
gazdelor sunt protocoale magice importante. Ele 
împiedică escaladarea anumitor situaţii. 

Blitzen a mormăit dintr-un colt. 

— Sabia are dreptate, puştiule. Și, nu, nu e o 
glumă. Trebuie să intrăm, să ne cerem drepturile 
de oaspeţi și să ne târguim pentru lucrurile de care 
avem nevoie. Dacă uriaşii încearcă să ne omoare, 
doar atunci putem ataca. 

Hearthstone a sughițat, a zâmbit şi gesticulat: 
„Maşină de spălat”. 

Sam a clătinat din cap. 

— Voi doi nu sunteţi în stare să mergeţi nicăieri. 
Blitz, stai aici și ai grijă de Hearthstone. Magnus și 
cu mine vom intra, vom găsi ciocanul lui Thor şi o 
vom elibera pe Gunilla. Dacă lucrurile nu merg 
bine, va trebui să găsiți o soluție ca să ne salvaţi. 

— Dar... 

Blitzen şi-a astupat gura cu pumnul şi şi-a 
înăbușit un râgâit. 

— Da... bine. Cum o să coborâţi acolo? 

Sam a privit dincolo de pervaz. 

— Vom folosi frânghia magică pentru coborât. 
Apoi, vom urca la uriaşe şi ne vom prezenta. 


376 


— Nu-mi place planul ăsta, am spus. Să-i dăm 
drumul. 

Capitolul 54 


De ce nu trebuie să foloseşti un cuţit 
pentru friptură pe post de trambulină 


Coborârea a fost partea uşoară. 

Când am ajuns jos, am început să am mari dubii. 
Fără îndoială uriaşele erau mai mici decât sora lor 
moartă, poate aveau vreo cincisprezece metri 
înălțime. Dacă mi s-ar fi cerut să mă lupt cu unul 
dintre degetele lor de la picioare, aș fi putut câştiga 
fără probleme. Altfel, nu-mi plăceau şansele pe 
care le aveam. 

— Mă simt ca Jack pe vrejul de fasole, am 
mormăit. 

Sam a chicotit. 

— De unde crezi că vine povestea? Este o 
amintire din vechime — o variantă subțiată a ce se 
întâmplă când oamenii fac gafe în Jotunheim. 

— Super! 

Sabia îmi bâzâna în mână. 

— În plus, nu poţi fi Jack. Eu sunt Jack. 

Nu l-am putut contrazice. 

Am traversat podeaua de piatră printr-un deşert 
de praf, resturi de mâncare şi bălți de grăsime. 

Din şemineu ieşea atâta căldură, încât mi se 
încingeau hainele. Firele de păr îmi trosneau. 
Mirosul uriaşelor — o combinaţie de lut umed și 
carne râncedă — era aproape la fel de letal ca o 
sabie care îţi intră în nas. 

Ajunsesem foarte aproape de masă, dar cele 
două uriaşe încă nu ne observaseră. Purtau 
sandale, rochii de piele mărimea 120 și coliere stil 
Flintstones făcute din bolovani polizați. Părul lor 
negru, sârmos era împletit în codițe. Feţele cenușii 
erau machiate hidos cu fard şi ruj. Nu îl aveam 
alături pe Blitzen, consultantul meu în materie de 
modă, dar mi-am dat seama că surorile uriaşe erau 

pregătite pentru o seară în oraş, chiar dacă era abia 
prânzul. 

— Gata? m-a întrebat Sam. 

Răspunsul era nu, dar am tras adânc aer în piept 
şi am strigat: 

— Bună ziua! 

Uriaşele au continuat să pălăvrăgească, să-şi 
ciocnească cupele şi să molfăie niște bucăţi de 
carne. 

Am încercat din nou. 

— HEI! 

Uriaşele au înlemnit. Au cercetat camera din 
priviri. Într-un final, cea din stânga ne-a reperat. A 
izbucnit în râs, împroşcând cu mied şi carne. 

— Alţi oameni! Nu-mi vine să cred! 

Cealaltă uriaşă s-a aplecat. 

— Să fie încă o walkirie? Și... 

A adulmecat. 

— Băiatul e un einherjar. Perfect! Chiar mă 
întrebam ce avem la desert. 

— Ne revendicăm drepturile de oaspeţi! am 
tipat. 

Uriaşa din stânga a făcut o față acră. 

— De ce a trebuit să faci una ca asta? 

— Vrem să ne târguim. 

Am arătat spre colivie, care acum era atât de 
sus, încât nu-i vedeam decât baza ruginită rotundă 
ca o lună. 

— Pentru libertatea lebedei. Şi, de asemenea... 
eventual, ştiu şi eu, pentru ceva arme furate pe 
care le aveți pe aici. Cum ar fi, să zicem, un ciocan 
sau aşa ceva. 

— Subtil, a mormăit Sam. 

Unaşele şi-au aruncat nişte privit de parcă se 
abțineau să chicotească. Era clar că nu se 
încurcaseră cu miedul. 

— Foarte bine, a spus cea din stânga. Eu sunt 
Gjalp. Ea e sora mea, Griep. Suntem de acord să 
vă găzduim cât timp ce ne târguim. Cum vă 
numiţi? 

— Eu sunt Magnus, fiul lui Natalie, am spus. lar 
ea este... 

— Samirah, fiica lui Aisha, a spus Sam. 

— Fiţi bineveniţi în casa tatălui nostru, Geirrod, 
a spus Gjalp. Dar de-abia vă aud de acolo, de jos. 
Vă deranjează dacă vă pun pe un scaun? 

— Ăăă... bine, am spus. 

Cealaltă soră, Griep, ne-a ridicat ca pe niște 
jucării. Ne-a aşezat pe un scaun gol, de mărimea 
unui living. Tot mai era vreun metru şi jumătate 
până la blatul mesei. 

— O, zei, s-a smiorcăit Griep. Tot e prea jos. 
Pot să ridic scaunul? 

Sam a început să spună: 

— Magnus... 

Am zis: 

— Sigur. 

Cu un urlet de veselie, Griep a ridicat scaunul și 
l-a aruncat în sus. Dacă n-ar fi fost spătarul, Sam și 
cu mine am fi fost zdrobiţi de tavan. Aşa, am fost 
doar doborâți de pe picioare şi acoperiți cu 
tencuială. 

Griep a pus scaunul jos. Mi-a luat ceva timp să 
nu-mi mai joace ochii în cap. Apoi am văzut fețele 
posomorâte ale  uriaşelor aplecate deasupra 
noastră. 

— N-a mers, a spus Griep, evident dezamăgită. 

— Bineînţeles că n-a mers, a mârâit Gjalp. 
Niciodată nu-ți iese șmechenia asta. Ti-am spus, 
trebuie să fie ceva fără spătar, cum ar fi un taburet. 
Şi ar fi trebuit să instalăm ţepuşele alea în tavan. 

— Aţi încercat să ne omorâţi! am spus. Asta 
sigur nu apare în ghidul gazdelor bune. 

— Să vă omorâm? Gjalp părea ofensată. E o 
acuzaţie absolut nefondată. Sora mea a făcut doar 
ce aţi cerut. V-a cerut permisiunea să ridice 
scaunul. 

— Tocmai ai spus că a fost o şmecherie. 

— Aşa am spus? 

Gjalp ne-a privit printre gene. De aproape, 
genele ei puternic rimelate arătau ca un traseu cu 
obstacole de alergare prin noroi. 

— Sunt sigură că nu-i adevărat. 

M-am uitat la Sabia Verii, care încă era la mine 
în mână. 

— Jack, şi-au încălcat obligațiile de gazde? 
Pentru că încercarea de-a ne omori pare cam la 
limită. 

— Nu, dacă nu-şi recunosc intenţia, a spus Jack. 
Şi ele spun că a fost un accident. 

Unaşele s-au ridicat. 

— O sabie vorbitoare? a spus Gjalp. Asta e chiar 
interesant. 

— Eşti sigur că nu mai pot ridica scaunul o 
dată? s-a oferit Griep. Aş putea da fuga la 
bucătărie să fac rost de un scaun. Nu-i niciun 
deranj. 

— Onorate gazde, a spus Sam, cu vocea 
tremurândă, vă rugăm să ne puneţi ușurel pe masă 
ca să putem negocia. 

Griep a scos nişte mormăituri triste, dar a făcut 
ce i-a cerut Sam. Uriaşa ne-a lăsat lângă furculiţa 
şi cuțitul ei, care erau cam cât mine de mari. Cana 
ar fi putut sluji ca turn de apă în orice sat. Speram 
doar că nu se numea Boom Daddy. 

— Deci... 

Griep s-a sprijinit de spătarul scaunului. 

— Vreţi să eliberați lebăda? Va trebui să 
așteptați ca tatăl nostru să ajungă acasă ca să 
negocieze cu voi. E prizoniera lui, nu a noastră. 

— Este o walkirie, desigur, a adăugat Gjalp. A 
intrat pe fereastră noaptea trecută. A refuzat să-și 
arate adevărata formă. A crezut că ne poate păcăli 
rămânând în costumul ăla prostesc de lebădă, dar 
tata e mai inteligent decât ea. 

— Ghinion, am spus. Măcar am încercat. 

— Magnus..., m-a dojenit Sam. Preabune 
gazde, consimțiţi cel puțin să nu omorâţi lebăda 
până nu avem ocazia să vorbim cu Geirrod? 

Gjalp a ridicat din umeri. 

— Aşa cum v-am spus, soarta ei depinde de tata. 
S-ar putea s-o lase să plece dacă vă predaţi voi 
înşivă în schimb, dar nu pot şti sigur. Ne trebuie 
ceva picant pentru tocana de diseară. 

— Puneţi-vă pofta-n cui, am spus. 

— Asta e doar un fel de-a spune, a adăugat Sam 
în grabă. În niciun caz prietenul meu nu v-a 
acordat permisiunea de-a băga un cui în ceva, mai 
ales în noi. 

— Ai cotit-o bine, i-am spus. 

Sam mi-a aruncat o privire de genul „eşti un 
mare idiot”. Începeam să mă obișnuiesc. 

Gjalp şi-a încrucişat braţele la piept. Arăta ca un 
perete de stâncă. 

— Spuneaţi că vreţi să ne târguim şi pentru o 
armă furată? 

— Da, am spus. Ceva de-al zeului tunetului, 
dacă e la voi — iar asta nu înseamnă că unui anumit 
zeu al tunetului îi lipseşte o anumită armă. 

Griep a chicotit. 

— O, avem ceva de genul ăsta... ceva ce-i 
aparține lui Thor însuși. 

Din moment ce Thor nu era acolo ca să înjure 
creativ, a făcut Sam onorurile, mormăind câteva 
remarci cu care mă îndoiesc că bunicii ei ar fi fost 
de acord. 

— Astea sunt doar nişte expresii, am adăugat în 
grabă. În niciun caz prietena mea nu v-a acordat 
permisiunea de-a face... oricare dintre lucrurile 
acelea grosolane și pitorești. Vreţi să vă târguiţi cu 
noi pentru cio... pentru arma de care spuneai? 

— Desigur! a rânjit Gjalp. De fapt, aş vrea să 
terminăm rapid negocierile astea, pentru că sora 
mea şi cu mine avem o întâlnire... 

— Cu niște uriași gemeni arătoşi, a spus Griep. 

— Aşa că o să vă fac o ofertă echitabilă, a 
continuat Gjalp. O să vă dăm arma lui Thor pentru 
acea minunată sabie vorbitoare. Şi vom elibera 
lebăda — sunt convinsă că tata nu va avea nimic 

împotrivă —, dacă vă predaţi voi în locul ei. Nu veți 
obține o ofertă mai bună decât asta. 

— Nu e tocmai o afacere, a mârâit Sam. 

— Atunci puteţi refuza, a zis Griep, şi puteți 
pleca. Pentru noi e totuna. 

Jack a zăngănit indignat, iar runele de pe el au 
început să strălucească. 

— Magnus, n-o să mă abandonezi, nu-i aşa? 
Suntem prieteni! Nu eşti ca tatăl tău, n-o să mă 
arunci de îndată ce vezi ceva ce-ţi place mai mult? 

M-am gândit la sugestia lui Loki de a-i oferi 
sabia unchiului meu, Randolph. Atunci mi se 
păruse  tentantă. Acum, ideea mi se părea 
imposibilă — şi nu doar pentru că uriaşele voiau să 
ne bage într-o cușcă şi să ne mănânce la cină. Jack 
ne salvase viața de cel puţin două ori până acum. 
Îmi plăcea de el, chiar dacă din când în când îmi 
spunea señor. 

Mi-a venit o idee. O idee proastă, da, dar mai 
bună decât oferta uriașelor. 

— Jack, am spus, ipotetic vorbind, dacă le-am 
spune acestor uriaşe cum le-am ucis sora, am 
încălca regulile de etichetă? 

— Poftim? a strigat Gjalp. 

Runele lui Jack au căpătat o nuanţă mai veselă 
de roşu. 

— N-ar fi nicio încălcare a etichetei, prietene, 
pentru că s-a întâmplat înainte să fim oaspeţi aici. 

— Bine. 

Le-am zâmbit uriașelor. 

— Am omorât-o pe sora voastră. Tipa aia mare 
şi urâtă, care încerca să blocheze râul și să-l înece 
pe Thor. Da. E moartă. 

— MINCIUNI! Gjalp a ţâşnit în picioare. 
Muritori neînsemnaţi! E imposibil ca voi s-o fi 
ucis pe sora noastră! 

— Sabia mea i-a intrat pe nas şi i-a terciuit 
creierii. 

Griep a urlat jignită. 

— Ar fi trebuit să vă zdrobesc ca pe nişte 
gândaci! Blestemată fie lipsa taburetului şi a 
țepuşelor amplasate strategic pe tavan! 

Recunosc că nu era prea confortabil să am 
deasupra mea două uriaşe care mugeau ameninţări 
cu moartea. 

Dar Sam şi-a păstrat calmul. 

Şi-a îndreptat acuzatoare securea spre Griep. 

— Deci chiar aţi încercat să ne omorâţi! 

— Desigur, neisprăvite! 

— Asta încalcă regulile de gazdă. 

— Cui îi pasă? a strigat Griep. 

— Sabiei lui Magnus, a spus Sam. Jack, ai 
auzit? 

— Desigur. Aş dori să subliniez, totuși, că 
efortul necesar uciderii aceste două uriaşe ar putea 
fi peste... 

— Fă-o! 

Am aruncat sabia. 

Jack s-a ridicat, intrând direct în nara dreapta a 
lui Griep şi ieşind prin cea stângă. Uriaşa s-a 
prăbuşit, provocând în încăpere un cutremur de 6,8 
grade pe scara Richter. 

Gjalp şi-a înăbuşit un țipăt. Şi-a acoperit nasul şi 
gura şi a început să se foiască în timp ce Jack 
încerca în zadar să-şi croiască drum printre 
degetele ci. 

— O, asta face pe deşteaptă! a țipat Jack. Mă 
ajutați puţin? 

— Magnus! 

Sam a împins cuțitul pentru friptură al uriaşei 
spre marginea mesei până când lama a devenit o 
trambulină. 

Am înţeles ce voia să fac. Era nebunie curată, 
dar n-am stat pe gânduri. Am alergat în cea mai 
mare viteză spre cuțit şi am sărit spre capătul 
lamei. 

Sam a strigat: 

— Stai! 

Eram deja în aer. Am aterizat pe cuţit, care a fost 
catapultat în sus în timp ce eu am căzut. Planul a 
funcționat, într-un fel. Am aterizat pe scaunul gol, 
nu suficient de jos ca să mor, dar destul cât să-mi 
rup piciorul. Ura! Am simțit de parcă mi-a vârât 
cineva un cui încins prin coloană. 

Gjalp a încasat-o mai rău. Cuţitul care se 
învârtea prin aer a lovit-o în piept. N-a străpuns-o. 
Nici măcar nu i-a trecut prin rochie, dar 
împunsătura a fost suficientă ca s-o facă să tipe. 
Şi-a dat mâinile deoparte, ducându-le instinctiv la 
piept, permițându-i lui Jack să-i ajungă fără 
probleme la nas. 

O secundă mai târziu, Gjalp a căzut moartă la 
podea lângă sora ei. 

— Magnus! 

Sam a coborât de pe masă şi a ajuns lângă mine, 
pe scaun. 

— Prostule! Voiam să mă ajuţi să arunc o solniţă 
pe lamă! Nu mă aşteptam să sari tu pe ea! 

— Cu plăcere, m-am strâmbat eu. 

— Şi „Au! 

— E rupt? 

— Da. Nu-ţi face griji, mă vindec rapid. Dă-mi 
o oră... 

— Nu cred că avem..., a început Sam să spună. 

Din camera alăturată, a bubuit o voce groasă: 

— Fetelor, am ajuns acasă! 

Capitolul 55 


Sunt purtat în luptă de 
Prima divizie aeriană a piticilor 


Nu există moment potrivit pentru întoarcerea 
acasă a Tăticului Uriaş. 

Dar când te afli în sufrageria lui cu piciorul rupt, 
cu cadavrele a două dintre fucele lui lângă tine... 
Ăsta e un moment deosebit de nepotrivit. Eu şi 
Sam ne uitam unul la celălalt în timp ce pașii 
uriașului răsunau tot mai tare și mai tare din 
încăperea învecinată. 

Expresia lui Sam spunea: „N-am nicio idee”. 

La fel eram şi eu. 

E exact genul de moment în care să te bucuri 
când un pitic, un elf şi o lebădă sar cu parașuta pe 
scaunul tău. Blitzen și Hearth erau fixați unul de 
celălalt în ham, iar lebăda Gunilla era în braţele lui 
Hearthstone. Blitzen a tras de fire şi a executat o 
aterizare perfectă. Paraşuta a aterizat în spatele lui 
— o bucată de mătase turcoaz care se asorta perfect 
cu costumul lui Blitz. A fost singurul aspect al 
venirii lui care nu m-a surprins. 

— Cum? am întrebat. 

Blitzen a pufnit în râs. 

— De ce te miri aşa? Le-ai distras pe uriaşe 
suficient de mult. Aş fi un pitic de doi bani dacă n- 
aş putea să montez un cârlig, să trag o coardă de la 
fereastră la colivie, să traversez, să eliberez lebăda 
şi să-mi folosesc parașuta de urgență pentru a 
ajunge aici. 

Sam s-a pişcat de nas. 

— Ai avut o parașută de urgenţă? 

— Nu fi prostuţă, a spus Blitzen. Toţi piticii au 
paraşute de urgenţă. Voi nu? 

— O să discutăm mai târziu despre asta, am 
spus. Acum... 

— Fetelor? a strigat uriașul din camera 
alăturată. 

Nu prea înţelegeam ce spunea. 

— Un... unde sunteţi? 

Am pocnit din degete. 

— Băieți, avem nevoie de idei. Sam, tu şi 
Gunilla nu ne puteţi camufla? 

— Hijab-ul meu poate acoperi doar doi oameni, 
a spus Sam. lar Gunilla... faptul că e încă lebădă 
ar putea însemna că e prea slăbită să revină la 
normal. 

Lebăda a gâgâit. 

— O să consider că eşti de acord cu mine, a 
spus Sam. Ar putea dura câteva ore. 

— Nu avem atâta. M-am uitat la Hearth. Dar 
runele? 

„N-am putere”, mi-a făcut el semn, deşi nici nu 
mai era nevoie să-mi spună. Era în picioare și 
conştient, dar încă arăta de parcă ar fi fost lovit de 
un cal cu opt picioare. 

— Jack! am strigat sabia. Unde e Jack? 

De pe masa de deasupra noastră, Sabia a strigat: 

— Da, ce doreşti? Mă spăl într-o cupă. Am 
nevoie de puţină intimitate, bine? 

— Magnus, a spus Sam, nu-i poţi cere să ucidă 
trei uriaşi la rând. Atâta efort chiar te poate ucide. 

În camera alăturată, paşii au răsunat mai 
puternic. Uriașul părea să se împleticească. 

— Gjalp? Griep? Jur că dacă vă prind iar că le 
trimiteţi mesaje uriașilor de gheaţă, vă sucesc 
gâturile! 

— Pe podea, am decis. Lasă-mă pe podea! 

Blitzen m-a ridicat, și aproape am leşinat de 
durere. A strigat: „Rezistă!” şi a sărit de pe scaun, 
reuşind, nu ştiu cum, să mă parașuteze jos teafăr. 
Până mi-am revenit în simţiri, Sam, Hearth şi noul 
lui animal de companie, lebăda, erau lângă noi, 
după ce se pare că s-au folosit de piciorul 
scaunului ca de o bară a pompierilor. 

Tremuram şi îmi era greață. Sudoarea îmi şiroia 
pe față și îmi simţeam piciorul rupt ca pe o enormă 
băşică spartă, dar n-aveam timp de pierdut cu 
probleme minore, cum ar fi durerea insuportabilă. 
Dincolo de pragul uşii sufrageriei, umbrele 
picioarelor uriașului erau tot mai aproape și mai 
întunecate, deşi păreau că se deplasează ba înainte, 
ba înapoi. 

— Blitzen, du-mă sub uşa aia! am spus. Trebuie 
să-l interceptăm pe Geirrod. 

— Poftim? a întrebat piticul. 

— Eşti puternic! Mă poţi ține în braţe. Repede! 

A mormăit ceva, dar a alergat spre ușă. 
Resimţeam fiecare pas ca pe o lovitură de cuţit la 
baza craniului. Târam parașuta după noi. Sam şi 
Hearth erau și ei în spate, lebăda gâgâia nefericită 
în braţele la Hearthstone. 

Clanţa s-a mişcat. Ne-am adăpostit sub prag şi 
ne-am năpustit dincolo, chiar printre picioarele 
uriașului. 

Am strigat: 

— Salut, ce mai faci! 

Geirrod s-a tras un pas înapoi. Cred că nu se 
aştepta să vadă un pitic paraşutist care căra un om, 
urmat de încă un om şi de un elf cu o lebădă. 

Nici eu nu eram pregătit să văd ce-am văzut. 

În primul rând, încăperea în care intrasem era 
cam jumătate faţă de cea din care ieşiserăm. După 
orice standarde, încăperea ar fi fost considerată 
uriașă. Podeaua de marmură neagră strălucea. 
Printre şirurile de coloane de piatră se aflau vase 
de fier pline cu cărbuni încinși ca nişte grătare. Dar 
tavanul avea doar șapte metri și ceva înălțime. 
Chiar și uşa pe care intraserăm era mai mică pe 
partea asta, deși era absurd. 

Ar fi fost imposibil să ne strecurăm în spatele 
pragului. De fapt, nu-mi dădeam seama cum Gjalp 
sau Griep ar fi putut încăpea pe uşă, cu excepția 
cazului în care şi-ar fi schimbat dimensiunile 
trecând dintr-o cameră în alta. 

Poate că asta şi făceau. Uriaşii își puteau 
modifica forma cu ajutorul magiei şi a iluziilor. 
Dacă ar fi trebuit să petrec mai mult timp aici, aş fi 
avut nevoie de o rezervă serioasă de medicamente 
contra răului şi de niște ochelari 3-D. 

În faţa noastră, Geirrod continua să se 
împleticească, sorbind mied dintr-un corn. 

— Cine sunteți? a bolborosit el. 

— Oaspeți! am strigat. Ne-am revendicat 
drepturile de oaspeţi! 

Mă îndoiam că se mai aplicau, din moment ce 
ne omorâserăm gazdele, dar având în vedere că 
sabia cu sensibilități legate de etichetă era încă în 
camera alăturată, ștergându-şi mucii de pe lamă, n- 
a avut cine să mă contrazică. 

Geirrod s-a încruntat. Parcă tocmai aterizase de 
la o petrecere sălbatică, lucru ciudat, având în 
vedere ora matinală. Pare-se că uriaşii chefuiau 
nonstop. 

Avea pe el o haină mov şifonată, un tricou negru 
scos din pantalonii cu dungi şi pantofi pentru 
confecționarea cărora trebuiseră să moară mai 
multe animale. Avea părul negru şi unsuros, dar 
care se ridica în cârlionți rebeli. Avea o barbă de 
trei zile. Mirosea a miere fermentată. Impresia pe 
care o lăsa nu era de petrecăreţ în ton cu moda, ci 
mai degrabă de beţivan bine îmbrăcat. 

Cel mai ciudat lucru era statura lui. N-o să spun 
că era scund. Să ai şase metri e totuşi OK, dacă 
vrei să bagi coșuri în NBA sau să schimbi becuri în 
locuri greu accesibile. Dar tipul era minuscul în 
comparaţie cu fiicele lui, care erau, după cum ştim, 
moarte. 

Geirrod a râgâit. Judecând după expresia lui, 
făcea mari eforturi să se concentreze. 

— Dacă sunteți oaspeţi... ce faceţi cu lebăda 
mea? Şi unde sunt fiicele mele? 

Sam a încercat să râdă. 

— O, nebunaticele alea două? Ne-am târguit cu 
ele pentru lebăda ta. 

— Da, am spus. Sunt dincolo, pe podea, şi nu 
arată prea bine. 

Am mimat că beau dintr-o sticlă, ceea ce, 
probabil, l-a zăpăcit pe Hearthstone, pentru că 
gestul era asemănător cu cel pentru „te iubesc”. 

Geirrod a părut să înțeleagă la ce mă refer. S-a 
relaxat, ca şi cum ideea că fiicele lui zăceau bete 
pe podea nu era o problemă. 

— Păi e bine, a spus, atâta vreme cât nu-și pierd 
iar vremea cu — HÂC! — uriaşii ăia gemeni. 

— Nu, doar cu noi, l-am asigurat. 

Blitzen a gemut și m-a mutat de pe un braţ pe 
celălalt. 

— Greu mai ești! 

Hearthstone, care încerca să ţină pasul cu 
conversaţia, i-a arătat uriaşului semnul pentru „te 
iubesc”. 

— O, Măreţe Geirrod! a zis Sam. Adevărul e că 
am venit aici ca să ne târguim pentru arma lui 
Thor. Fiicele tale ne-au spus că e la tine. 

Geirrod a privit spre dreapta. Pe peretele din 
celălalt capăt, aproape ascunsă în spatele unei 
coloane, era o ușă de fier de mărime normală. 

— Arma e în spatele acelei uși, am ghicit. 

Geirrod a căscat ochii. 

— Ce vrăjitorie mai e şi asta? De unde ai ştiut? 

— Vrem să ne târguim pentru armă, am repetat. 

În braţele lui Hearthstone, Gunilla a gâgâit 
iritată. 

— Şi pentru libertatea lebedei, a adăugat Sam. 

— Ha! 

Geirrod a mai sorbit niște mied din corn. 

— N-am nevoie — HÂC! de nimic din ce-mi 
puteți oferi. Dar ați putea — a râgâit — câştiga şi 
arma şi gâsca de aur. 

— Lebăda, l-am corectat. 

— N-are importanţă, a spus uriașul. 

Blitzen a murmurat: 

— Greu. Foarte greu. 

Durerea din picior mă împiedica să gândesc 
limpede. De fiecare dată când Blitzen se mișca îmi 
venea să urlu, dar am încercat să-mi păstrez mintea 
limpede. 

— La ce te-ai gândit? l-am întrebat pe uriaș. 

— Distraţi-mă! Să jucăm un joc! 

— Cum ar fi... fazan? 

— Poftim? Nu! Cum ar fi prinde mingea! 

A făcut un semn dispreţuitor spre sufragerie. 

— Am doar fiice. Ele nu joacă prinde mingea cu 
mine. lar mie îmi place să mă joc cu mingea! 
Jucaţi-vă prinde mingea cu mine. 

M-am uitat la Sam. 

— Cred că vrea să ne jucăm prinde mingea. 

— Nu-i o idee bună, a murmurat ea. 

— Supravieţuiți zece minute! a spus Geirrod. E 
tot ce vă cer! Apoi voi fi — HÂC! — fericit. 

— Să  supravieţuim? am întrebat. Prinde 
mingea? 

— Bun, deci sunteţi de acord! 

S-a îndreptat împleticindu-se spre cel mai 
apropiat vas din care a scos un cărbune încins de 
mărimea unui şezlong. 

— Pasă în adâncime! 

Capitolul 56 


Să nu-i ceri niciodată unui pitic 
să prindă o pasă în adâncime 


— FUGI! i-am strigat lui Blitzen. FUGI, FUGI, 
FUGI! 

Blitzen, care încă trăgea după el parașuta, a 
reuşit doar să facă un pas şovăielnic. 

— Greu, foarte greu, a şuierat el din nou. 

N-a apucat să facă nici zece metri, când Geirrod 
a țipat: 

— PRINDEŢI! 

Ne-am adăpostit în spatele celei mai apropiate 
coloane când o ghiulea de cărbune încins s-a izbit 
de ea, a făcut o gaură în piatră, pulverizând cenușă 
şi scântei pe deasupra capetelor noastre. Coloana a 
gemut şi în ea au apărut crăpături care s-au întins 
direct până în tavan. 

— Să fugim! a scâncit Sam. 

Am continuat să ne târâm prin încăpere în timp 
ce Geirrod lua cărbuni şi-i arunca cu o precizie 
înspăimântătoare. Dacă n-ar fi fost beat, am fi avut 
probleme serioase. 

Următoarea salvă a aprins parașuta lui Blitzen. 
Sam a reuşit s-o taie cu securea, dar am pierdut 
timp preţios. O altă bucată de foc din iad a săpat 
un crater în podea, chiar lângă noi, pârlind aripile 
Gumillei şi eşarfa lui Hearthstone. Lui Blitzen i-au 
intrat scântei în ochii. 

— Am orbit! s-a văietat el. 

— Te ajut eu! am strigat. Stânga! Stânga! 
Cealaltă stânga! 

Între timp, în cealaltă parte a încăperii, Geirrod 
se distra de minune cântând în jotuneză, târându-se 
de la un vas cu cărbuni la altul, fără să uite să se 
înfrupte din mied. 

— Serios, micuţii mei oaspeţi! Nu aşa se joacă. 
Ar trebui să prindeți cărbunii şi să-i aruncaţi 

înapoi! 

M-am uitat în jur căutând cu disperare ieşirea. 
Mai era o ușă, pe peretele de vizavi de sufragerie, 
dar era prea mică pentru a ne strecura pe sub ea și 
prea mare ca s-o putem forța. În plus, era blocată 
cu un trunchi de copac prins în suporţi metalici. 

Pentru prima oară de când devenisem einherjar, 
m-am enervat că puterea de-a mă vindeca super- 
rapid nu era suficient de super-rapidă. Dacă tot 
urma să murim, voiam cel puţin să mor în picioare. 

M-am uitat la tavan. Deasupra ultimei coloane 
pe care o lovise Geirrod, fisurile se întindeau până 
la acoperiş. Coloana se înclinase, gata să cedeze. 
Mi-am amintit de prima dată când mă pusese 
mama să montez cortul de unul singur. Beţele 
fuseseră un adevărat coşmar. Ca să poată susține 
plafonul, aveau nevoie de o anumită tensiune. Să 
le fac să cadă, în schimb... floare la ureche. 

— Am o idee, am spus. Blitzen, va trebui să mă 
mai cari puţin, doar dacă nu vrea Sam... 

— Ăăă... nu, a spus Sam. 

— Sunt în regulă, a scâncit Blitzen. Sunt în stare 
perfectă. Aproape că văd din nou. 

— În regulă, oameni buni, am spus. Vom alerga 
spre uriaş. 

N-aveam nevoie să cunosc limbajul semnelor ca 
să pricep expresia lui Hearth: „Ai înnebunit?” 
Lebăda mi-a aruncat o privire asemănătoare. 

— Trebuie doar să mă urmaţi, am spus. O să fie 
distractiv. 

— Te rog, m-a implorat Sam, n-aş vrea ca aceste 
cuvinte să fie gravate pe piatra mea de mormânt. 

Am tipat la uriaș: 

— Hei, Geirrod, arunci ca unul din Folkvanger! 

— Poftim? AAA! 

Geirrod a dat să mai apuce un cărbune. 

— Drept spre el, le-am spus prietenilor mei. 
Acum! 

În timp ce uriașul se pregătea să arunce, i-am 
spus lui Blitzen: 

— La dreapta, du-te spre dreapta! 

Ne-am adăpostit cu toţii în spatele celei mai 
apropiate coloane. Cărbunele lui Geirrod a trecut 
chiar prin ea, scuipând tăciuni, şi noi fisuri au 
înaintat spre tavan. 

— Acum la stânga, le-am spus prietenilor mei. 
Spre el şi apoi spre rândul următor. 

— Ce încerci să... 

Sam a căscat ochii mari când s-a prins. 

— O, zei, chiar că eşti nebun. 

— Ai o idee mai bună? 

— Din păcate, nu. 

Am alergat într-un loc unde Geirrod ne putea 
vedea. 

— Fiicele tale nu sunt bete! am strigat. Sunt 
moarte! 

— POFTIM? NU! 

Încă o ghiulea de cărbune s-a îndreptat spre noi, 
izbind cea mai apropiată coloană cu atâta forță, 
încât s-a prăbuşit într-o grămadă de moloz care 
arăta ca un morman de bomboane imense. 

Tavanul a gemut. Crăpăturile s-au răspândit şi 
mai tare. Am luat-o la fugă pe culoarul din mijloc 
strigând: 

— NU NE-AI ATINS! 

Geirrod a urlat furios. A aruncat cornul cu mied, 
ca să poată azvârli cărbuni cu amândouă mâinile. 
Din fericire pentru noi, faptul că era mânios și 
faptul că nu tintea cu o singură mână îl făcea să fie 
un aruncător groaznic. Alergam în jurul lui, 
trecând de la o coloană la alta, în timp ce el arunca 
peste tot cărbuni, răsturna vase, dărâma coloane. 

L-am insultat pe Geirrod vorbind despre hainele 
lui, despre frizură şi despre pantofii lui de piele. 
Până la urmă, uriaşul a aruncat în noi cu un vas 
plin cu cărbuni, distrugând şi ultima coloană din 
partea de încăpere în care se afla. 

— Retragerea! i-am spus lui Blitzen. Du-te! 
ACUM! 

Bietul Blitzen pufnea şi şuiera întruna. Am luat- 
o la fugă spre celălalt perete în timp ce Geirrod 
striga: 

— Laşilor! O să vă omor! 

Ne-ar fi putut alerga şi prinde cu uşurinţă, dar 
mintea lui de uriaş beat era încă setată pe 
aruncarea de proiectile. Căuta cărbuni în Jur în 
timp ce tavanul se prăbușea peste el. 

Când şi-a dat seama ce se petrecea, era prea 
târziu. S-a uitat în sus urlând, în timp ce jumătate 
din încăpere se prăbuşea peste el, îngropându-l sub 
o mie de tone de rocă. 

Următorul lucru pe care mi-l amintesc e că eram 
pe podea, într-o grămadă de praf şi moloz, 
scuipându-mi plămânii. Treptat, aerul s-a limpezit. 
La câţiva paşi, Sam stătea cu picioarele 
încrucişate, tuşind și gâfâind, arătând de parcă ar fi 
fost tăvălită prin făină. 

— Blitzen? am strigat. Hearth? 

Eram atât de îngrijorat în privința lor, încât am 
uitat de piciorul rupt. Am încercat să mă ridic şi, 
spre surprinderea mea, am constat că pot face asta. 
Piciorul încă îmi pulsa de durere, dar mă puteam 
sprijini pe el. 

Blitzen a apărut poticnindu-se dintr-un nor de 
praf. 

— Prezent, a chițăit el. 

Avea costumul distrus. Părul şi barba 
încăruntiseră prematur din pricina tencuielii. 

L-am îmbrățișat strâns. 

— Tu, am spus, eşti cel mai puternic şi mai 
uimitor pitic pe care l-am cunoscut. 

— Bine, puştiule, bine. M-a mângâiat pe braţ. 
Unde-i Hearthstone? Hearth! 

În momente din astea, uitam că nu are niciun 
sens să-l strigi pe Hearthstone. 

— Aici e, a strigat Sam, curățându-l de moloz 
pe elful căzut. Cred că e în regulă. 

— Slavă lui Odin! 

Blitz a dat să facă un pas, dar a fost gata să se 
prăbuşească. 

— Stai aşa. 

L-am sprijinit de una dintre coloanele rămase în 
picioare. 

— Odihneşte-te un moment. Mă întorc imediat. 

Am alergat spre Sam şi am ajutat-o să-l extragă 
pe Hearthstone de sub dărâmături. 

Îi ieşea fum din păr, dar altfel părea în regulă. L- 
am ridicat în picioare. Imediat a început să mă 
mustre în limbajul semnelor: „Eşti prost? Încerci 
să ne omori?” 

Mi-a trebuit o secundă să-mi dau seama că nu 
mai avea lebăda. 

— Stai, am spus. Unde-i Gunilla? 

În spatele meu, l-am auzit pe Blitzen icnind. M- 
am întors şi m-am trezit martorul unei luări de 
ostatici. 

— Sunt chiar aici, a mârâit Gunilla. 

Îşi recăpătase forma umană, stătea în spatele lui 
Blitzen, ameninţându-l cu sulița. Iar voi patru o să 
veniți înapoi în Walhalla. Sunteţi prizonierii mei. 

Capitolul 57 
Sam apasă pe butonul EJECT 


Gunilla ținea sulița la jugulara lui Blitz. 

— Nu vă apropiaţi, ne-a avertizat. Nişte pungaşi 
şi nişte mincinoşi, asta sunteți. Aţi pus în pericol 
Midgardul şi Asgardul, i-ați stârnit pe uriaşi, ați 
provocat haos pe toate tărâmurile... 

— Şi te-am salvat dintr-o colivie, am adăugat. 

— După ce m-aţi ademenit aici! 

— Nu te-a ademenit nimeni, am spus. Nu ţi-a 
cerut nimeni să ne vânezi. 

— Gunilla! 

Samirah și-a pus securea pe podea. 

— Ehberează piticul, te rog. 

— Aha, a încuviinţat Blitzen. 

Conducătoarea walkiriilor şi-a mutat privirea 
spre Hearthstone. 

— Elfule, nici să nu-ţi treacă prin cap. Pune jos 
punga cu rune sau te fac scrum. 

Nu-mi dădusem seama că Hearthstone era pe 
cale să facă ceva. A respectat ordinului Gunillei, 
deşi îi jucau ochii în cap. Părea dornic să-i facă 
ceva mult mai rău Gunillei decât s-o pună la lucru 
într-o roată magică pentru hamsteri. 

Sam şi-a ridicat mâinile. 

— N-o să ne opunem. Te rog, eliberează piticul. 
Ştim cu toții ce poate face o suliță de walkirie. 

Eu nu ştiam, dar am încercat să par cât mai 
blând şi mai inofensiv. La cât eram de obosit, nu 
mi-a fost greu. 

Gunilla s-a uitat la mine. 

— Unde ţi-e sabia, Magnus? 

Am făcut semn spre capătul distrus al încăperii. 

— Ultima dată, făcea baie într-o cupă. 

Gunilla a căzut pe gânduri. Era genul de 
afirmație care avea sens doar în lumea fantastică a 
vikingilor. 

— Foarte bine. 

L-a împins pe Blitzen spre mine. 

A îndreptat sulița spre noi, ţinându-ne la 
distanţă. Lumina pe care o emana arma era atât de 
puternică, încât am simțit o arsură. 

— Vom reveni în Asgard de îndată ce-mi 
recapăt pe deplin puterile, a spus Gunilla. Între 
timp, explicaţi-mi de ce îi întrebaţi pe uriași despre 
arma lui Thor. 

— A... 

Mi-am amintit că Thor fusese destul de clar cum 
că nu putem spune nimănui despre lipsa 
ciocanului. 

— Păi... 

— A fost un truc, m-a întrerupt Sam. Ca să-i 
încurcăm pe uriași. 

Gunilla s-a uitat la noi printre gene. 

— Un truc periculos. Dacă uriaşii ar crede că 
Thor şi-a pierdut ciocanul... consecinţele ar fi 
inimaginabile. 

— Că tot vorbim de lucruri inimaginabile, am 
spus, Surt îl va elibera pe Lupul Fenris mâine 
seară. 

— În seara asta, m-a corectat Sam. 

Mi-a picat faţa. 

— Nu e marţi? Freya a spus că luna plină va fi 
miercuri... 

— Care începe, teoretic, la apusul soarelui, în 
ziua de marți, a spus Sam. Luna plină e în seara 
asta. 

— Fi bine, asta-i pur şi simplu minunat, am zis. 
De ce n-ai spus de la început? 

— Am crezut că ai înţeles. 

— Linişte, amândoi! ne-a ordonat Gunilla. 
Magnus Chase, ai căzut pradă minciunilor fiicei lui 
Loki. 

— Adică luna plină nu e în seara asta? 

— Ba nu, e în seara asta. Ce am vrut să spun... 

Gunilla s-a încruntat. 

— Nu mă mai zăpăci! 

Blitzen a gemut când Gunilla l-a apăsat cu sulița 
ei luminoasă. Hearthstone trepida lângă mine, cu 
pumnii strânși. 

Am ridicat mâinile. 

— Gunilla, ce vreau să spun e că, dacă nu ne 
lași să plecăm, ca să-l putem opri pe Surt... 

— Te-am avertizat că dacă o asculți pe Samirah 
vei grăbi venirea Ragnarok-ului, a spus Gunilla. 
Bucură-te că te-am găsit eu şi nu celelalte walkirii 
care te vânează sau foștii tăi colegi einherjari. Sunt 
nerăbdători să-și dovedească loialitatea faţă de 
Walhalla și să te omoare. Eu măcar o să mă asigur 
că vei avea parte de un proces corect înainte ca 
şefii de clan să-ţi arunce sufletul în Ginnungagap! 

Am schimbat priviri cu Samirah. N-aveam timp 
să fim capturați și trimiși înapoi în Asgard. Eu cu 
siguranță nu aveam timp să-mi las sufletul să 
ajungă într-un loc al cărui nume nici măcar nu-l 
puteam pronunţa. 

Ne-a salvat Hearthstone. Era transfigurat de 
groază. A arătat în spatele Gunillei, de parcă 
Geirrod s-ar fi ridicat de sub dărâmături. Era cel 
mai vechi truc din cele Nouă Lumi — şi a 
funcţionat. 

Gunilla s-a uitat. Sam s-a repezit la ea cu viteză 
maximă. În loc să încerce s-o placheze pe 
conducătoarea  walkiriilor, i-a atins doar 
apărătoarea de aur de pe braţ. 

S-a auzit un zumzet de parcă cineva ar fi pornit 
un aspirator industrial. 

Gunilla a scos un țipăt şi a privit-o speriată pe 
Sam. 

— Ce ai... 

Walkiria a făcut implozie. S-a prăbuşit cu o 
explozie luminoasă şi a dispărut. 

— Sam? 

Nu-mi venea să cred ce se întâmplase. 

— Ai omorât-o? 

— Normal că nu! Sam mi-a atins brațul. (Din 
fericire, n-am făcut implozie.) Am trimis-o înapoi 

în Walhalla. 

— Apărătoarea? a întrebat Blitzen. 

Sam a zâmbit modestă. 

— N-am fost sigură că va funcționa. Amprentele 
mele probabil că n-au fost încă şterse din baza de 
date a walkiriilor. 

Hearthstone a gesticulat. „Explică-ne”. 

— Apărătoarele walkiriilor au o funcție de 
evacuare de urgență, a spus Sam. Dacă o walkirie e 
rănită în luptă şi are nevoie de îngrijire imediată, o 
altă walkirie o poate trimite înapoi în Sălile de 
vindecare prin simpla atingere a apărătorii. E 
transportată instantaneu, dar e o vrajă puternică. O 
singură folosire şi apărătoare se topeşte. 

Am privit-o printre gene. 

— Deci, Gunilla a fost trimisă în Walhalla. 

— Da. Dar n-avem mult timp la dispoziție. Se 
va întoarce imediat ce îşi va recăpăta puterea. 
Bănuiesc că va aduce şi întăriri. 

— Ciocanul lui Thor, am spus. Depozitul. 

Am alergat spre uşiţa de fier. Mi-ar plăcea să 
spun că planificasem cu atenție prăbuşirea 
tavanului asigurându-mă că uşa nu va fi îngropată 
sub dărâmături. Adevărul e că am avut un noroc 
chior. 

Sam a tăiat lacătul cu securea dintr-o singură 
lovitură. Hearthstone abia a deschis uşa. Era o 
debara în care se afla doar un băț metalic cât o 
coadă de mătură, rezemat într-un colţ. 

— Fi bine, am spus. Nu-i tocmai spectaculos. 

Blitzen a studiat băţul metalic. 

— Nu ştiu ce să zic, puştiule. Vezi runele astea? 
Nu e Mjolnir, dar toiagul a fost creat cu ajutorul 
unei magii puternice. 

Lui Sam i-a căzut faţa. 

— Ah... arma lui Thor. Doar că nu e acea armă. 

— Mmm. 

Blitzen a dat încetişor din cap. 

— Mmm, am făcut şi eu. Îmi spune şi mie 
cineva despre ce e vorba? 

— Puştiule, asta e arma de rezervă a lui Thor, 
mi-a explicat Blitz. Toiagul i-a fost dăruit de un 
prieten — de uriașa Grid. 

— Am trei întrebări. În primul rând: Thor e 
prieten cu o uriașă? 

— Da, a răspuns Blitz. Nu toți uriaşii sunt răi. 

— A doua: toate numele de uriaşe încep cu litera 
G? 

— Nu. 

— Ultima întrebare: Thor e specialist în arte 
marțiale? Are şi nunceakuri de rezervă? 

— Hei, puştiule, nu lua toiagul ăsta în râs. N-o 
fi el opera piticilor, ca ciocanul, dar fierul lucrat de 
uriași e foarte puternic. Sper să-l putem ridica şi să 
i-l înapoiem lui Thor. Sigur e greu şi protejat de 
vrăji. 

— Nu vă faceți griji în privința asta! a răcnit 
cineva de sus. 

Zeul tunetului a intrat în încăpere pe una dintre 
ferestrele de sus, într-un car tras de Otis şi Marvin. 
Sabia mea, Jack, îi însoțea în zbor. 

Thor a aterizat în faţa noastră în toată gloria lui 
slinoasă. 

— Bravo, muritorilor! a rânjit. Mi-aţi găsit 
toiagul. E mai bine decât nimic! 

— ŞI, apropo, prietene, a spus Jack. O baie 
scurtă am vrut şi eu. Când mă uit, nu doar că ați 
ieşit din cameră, dar ați astupat şi ieşirea. Ce să și 
creadă o sabie ca mine? 

M-am abținut cu greu să comentez. 

— Da. Îmi pare rău, Jack. 

Thor a întins mâna spre debara. Bara de fier a 
zburat în mâna lui. Thor a făcut câteva fandări, a 
lovit cu toiagul în gol şi l-a învârtit pe degete. 

— Da, o să mă descurc şi cu ăsta până când 
găsesc cioca... ăăă... cealaltă armă care nu 
lipseşte în mod oficial. Mulţumesc! 

Am încercat să rezist impulsului de a-l pocni. 

— Ai un car zburător? 

— Desigur! a izbucnit în râs. Fără carul lui 
zburător Thor, ar fi ca un pitic fără paraşută de 
urgenţă! 

— Mulţumesc, a spus Blitz. 

— Ne-ai fi putut aduce tu aici, am observat. Am 
fi câştigat o zi şi jumătate şi n-am fi trecut de 
atâtea ori pe lângă moarte. Dar ne-ai lăsat să ne 
căţărăm pe stâncă, să traversăm prăpastia... 

— N-aş putea să vă privez de şansa de-a vă 
dovedi eroismul! a spus zeul tunetului. 

Blitzen a scâncit. 

Hearthstone a gesticulat: „Îl urăsc pe zeul ăsta”. 

— Exact, domnule elf! a spus Thor. V-am oferit 
posibilitatea de a dovedi de ce sunteți în stare. Cu 
plăcere! 

Otis a behăit și a lovit cu copita. 

— În plus, şeful nu putea apărea aici fără 
ciocan, mai ales că fiica lui era închisă în cușcă. 

Sam a tresărit. 

— Stiai despre asta? 

Thor s-a încruntat la capră. 

— Otis, trebuie să mai avem o discuţie despre 
când să-ți ţii gura. 

— Îmi pare rău. 

Otis şi-a lăsat coarnele în pământ. 

— Hai, omoară-mă! 

Marvin l-a ciupit. 

— Ce-ar fi să-ţi ţii gura? De fiecare dată când 
eşti omorât, mor și eu! 

Thor şi-a dat ochii peste cap. 

— Ce fel de animale ţi-ar plăcea să-ți tragă la 
car, Thor? m-a întrebat tata. Tapi”, am spus. 
„Nişte ţapi regenerabili ar fi grozavi”. Aş fi putut 
alege dragoni sau lei, dar nuuuuu. 

S-a întors spre Sam. 

— Ca să-ţi răspund la întrebare, da, am simţit că 
Gunilla era aici. De obicei, îmi dau seama când 
copiii mei sunt prin apropiere. M-am gândit că ar 
fi un plus s-o puteți salva. Dar, în același timp, nu 
voiam să afle despre lipsa ciocanului. Informaţia 

asta e cam problematică. Ar trebui să fii onorată că 
ti-am dezvăluit-o fie, fiică a lui Loki. 

Sam s-a îndepărtat de el. 

— Ştiai? Ascultă, stăpâne Thor... 

— Fetiţo, nu-mi mai spune stăpâne. Sunt un zeu 
al oamenilor de rând, nu un stăpân! Şi nu-ți face 
griji, nu te voi omorî. Nu toate progeniturile lui 
Loki sunt rele. Nici măcar Loki însuşi... 

A oftat. 

— Într-un fel, îmi lipseşte. 

Sam l-a privit chiorâş. 

— Serios? 

— Foarte serios. 

Thor s-a scărpinat în barba lui roșie. 

— În cea mai mare parte a timpului aş fi vrut să- 
l omor, ca atunci când i-a tăiat soției mele părul 
sau când m-a convins să port rochie de mireasă. 

— Poftim? am întrebat. 

— Dar Loki dădea farmec vieţii, a continuat 
Thor. Oamenii credeau că suntem fraţi, ceea ce nu 
e adevărat. E fratele lui Odin. Cu toate astea, 
înțeleg cum a apărut zvonul. Nu-mi place să 
recunosc, dar Loki și cu mine făceam o echipă pe 
cinste. 

— La fel ca mine și cu Marvin, a sugerat Otis. 
Terapeutul meu spune... 

— Taci din gură, neisprăvitule! a spus Marvin. 

Thor şi-a învârtit toiagul de fier. 

— În orice caz, vă mulţumesc pentru ăsta. Îmi 
va fi de ajutor până găsesc celălalt obiect. Şi vă 
rog să NU spuneţi nimănui de pierderea lui. Nici 
măcar copiilor mei. Mai ales lor. Altfel ar trebui să 
vă ucid şi s-ar putea să-mi pară rău. 

— Dar cum te vei descurca fără Mjolnir? a 
întrebat Sam. Cum o să... 

— ... mă uit la televizor? Thor a ridicat din 
umeri. Mda, ştiu... dimensiunea ecranului şi 
rezoluția de la capătul acestui toiag sunt foarte 
proaste, dar ar trebui să mă descurc. În ce vă 
priveşte pe voi, insula Lyngvi se va ridica din 

valuri diseară. Trebuie să vă grăbiţi! La revedere, 
muritori, ŞI... 

— Stai aşa, am spus. Avem nevoie de locaţia 
insulei. 

Thor s-a încruntat. 

— O, corect. Trebuia să vă ofer informaţia asta. 
Ei bine, tot ce trebuie să faceţi e să-i căutați pe 
frații pitici la Long Wharf'“, în Boston. Vă vor 
duce ei pe insulă. Barca lor pleacă, de obicei, la 
apus. 

— A, pitici, a încuviinţat Blitz. Așadar, putem 
avea încredere în e1? 

— O, nu, a spus Thor. Vor încerca să vă omoare 
cu prima ocazie, dar ei ştiu drumul spre insulă. 

— Stăpâne Th... Adică, Thor, a zis Sam. N-ai 
vrea să vii cu noi? E o bătălie importantă — 
stăpânul focului Surt, Lupul Fenris. Cu siguranță 
că e ceva demn de atenţie. 

Lui Thor i s-a zbătut ochiul drept. 

— E o ofertă pe cinste. Serios. Mi-ar plăcea, dar 
am o altă întâlnire urgentă... 

— Urzeala tronurilor, ne-a explicat Marvin. 

— Taci! 

Thor a ridicat toiagul deasupra capetelor 
noastre. 

— Folosiţi-vă timpul bine, eroi. Pregătiţi-vă 
pentru luptă şi să fiți la Long Wharf până la apus! 

Camera a început să se rotească. Sabia Jack s-a 
întors în mâna mea, epuizându-mă instantaneu. 

M-am prins de cea mai apropiată coloană. 

— Thor, unde ne trimiţi? 

Zeul tunetului a chicotit. 

— Acolo unde trebuie să mergeţi. 

Jotunheim s-a prăbuşit în jurul meu ca un cort 
care îţi cade în cap. 

Capitolul 58 


Cine e Hel? 


Eram singur pe Bunker Hill în mijlocul unei 
furtuni de zăpadă. 

Oboseala dispăruse. Jack revenise la forma de 
pandantiv şi se afla la gâtul meu. Nu înţelegeam 
NIMIC, dar nu părea să visez. 

Am avut impresia că sunt în Charlestown, chiar 
peste râu de Boston, în același loc unde ne lăsase 
într-a patra autobuzul şcolar când ne întorseserăm 
dintr-o excursie cu clasa. Perdele străvezii de 
zăpadă biciuiau clădirile. Parcul era doar un câmp 
alb presărat cu arbori fără frunze. În mijlocul lui, 
un obelisc cenușiu se înălța spre cer. După ce 
fusesem în castelul lui Geirrod, monumentul părea 
mic şi trist. 

Thor îmi spusese că voi fi trimis acolo unde 
trebuie să ajung. De ce trebuia să fiu aici şi unde 
erau prietenii mei? 

Am auzit o voce de foarte aproape: 

— O tragedie, nu-i aşa? 

Nici n-am tresărit. Probabil că mă obişnuisem 
cu entitățile scandinave ciudate care-mi invadau 
spațiul personal. 

Lângă mine, uitându-se la monument, era o 
femeie cu piele deschisă la culoare, de elf, şi cu 
părul lung şi negru. Din profil părea dureros de 
frumoasă. Avea în jur de douăzeci şi cinci de ani, 
iar haina ei de hermină sclipea ca un morman de 
zăpadă răscolită de vânt. 

S-a întors spre mine şi plămânii mi s-au lipit de 
pereţii cutiei toracice. 

Partea dreaptă a feţei femeii era un coşmar — 
piele uscată, bucăți de gheaţă albastră care 
acopereau carnea putrezită, buze subțiri ca o 
membrană care acopereau dinți cariați, un ochi alb 

lăptos şi smocuri de păr negru sârmos ca o pânză 
neagră de păianjen. 

Am încercat să-mi spun că nu era chiar așa de 
rău, că semăna cu tipul cu două feţe din Batman. 
Dar tipul cu două feţe mi se păruse mereu comic: 
adică nimeni cu o față atât de distrusă nu putea să 
fie în viaţă. 

Femeia din faţa mea era foarte reală. Semăna cu 
cineva care rămăsese blocat pe jumătate într-o ușă 
la declanșarea unui viscol devastator. Sau, şi mai 
rău ca un vârcolac hidos care încercase să se 
transforme în om şi fusese întrerupt la jumătatea 
procesului. 

— Tu eşti Hel. 

Vocea mea suna de parcă aş fi avut din nou cinci 
ani. 

Şi-a ridicat mâna scheletică, cea stângă, dându- 
şi un smoc de păr după ureche... sau după bucăţile 
de carne degerată care alcătuiseră cândva o ureche. 

— Sunt Hel, a încuviinţat ea. Mi se mai spune şi 
Hela, deşi majoritatea muritorilor nu îndrăznesc 
să-mi pronunțe numele. Cum, nicio glumă, 
Magnus Chase? „Cine eşti tu, Hel? Ce vrei, Hel? 
Arăți rău, Hela.” Mă aşteptam la mai multă 
cutezanţă din partea ta. 

Tocmai mi se terminase cutezanţa. Tot ce 
puteam face era să n-o iau la fugă urlând. Vântul 
şuiera în jurul lui Hel, luând câteva bucăţi de piele 
înnegrită de pe antebraţul ei de zombi și 
amestecându-le cu zăpada. 

— Ce... ce vrei? am întrebat. Sunt deja mort. 
Sunt un einherj. 

— Ştiu asta, tinere erou. Nu-ţi vreau sufletul. 
Am suficiente suflete. Te-am chemat aici ca să 
stăm de vorbă. 

— M-ai chemat? Am crezut că Thor... 

— Thor. 

Zeiţa a izbucnit în râs. 

— Dacă vrei pe cineva care poate naviga printre 
o sută şaptezeci de canale HD, apelează la Thor. 

Dacă vrei pe cineva care poate trimite la fix 
oameni prin cele Nouă Lumi, nu e cea mai 
potrivită persoană. 

— Aşadar... 

— Aşadar, am zis că e timpul să discutăm. Ţi-a 
spus tata c-o să te caut, nu-i așa? Ţi-a oferit o cale 
de ieşire, Magnus: Predă-i sabia unchiului tău. 
Scoate-o din joc. Asta e ultima ta şansă. Poate că 
vei învăţa ceva în acest loc. 

— Bunker Hill? 

S-a întors spre monument, astfel că numai 
partea ei muritoare era vizibilă. 

— Trist şi lipsit de sens. O altă bătălie inutilă, la 
fel precum cea în care eşti pe cale să te implici... 

Cunoştinţele mele de istorie americană sunt cam 
vagi, dar eram convins că nu se construiau 
monumente pe locul unor evenimente triste şi 
lipsite de sens. 

— Bătălia de la Bunker Hill nu s-a încheiat c-o 
victorie? Americanii care țin piept britanicilor în 
vârful dealului? Nu trageţi până nu le vedeţi... 

M-a fixat cu privirea ei lăptoasă de zombi şi nu- 
mi venea nicicum să zic „albul ochilor”. 

— Pentru fiecare erou, există o mie de laşi, a 
spus Hel. Pentru fiecare moarte curajoasă, o mie 
de morți lipsite de însemnătate. Pentru fiecare 
einherjar... o mie de suflete care intră pe tărâmul 
meu. 

Şi-a ridicat mâna uscată. 

— Chiar în locul ăla, un englez de vârsta ta a 
murit în spatele unui balot de fân, plângând după 
mama lui. Era cel mai tânăr membru al 
regimentului. Comandantul lui l-a împuşcat pentru 
lașitate. Crezi că el apreciază acest minunat 
monument? lar acolo, în vârful dealului, după ce 
au rămas fără muniție, strămoşii tăi au aruncat cu 
pietre în britanici, luptând ca în epoca de piatră. 
Unii au fugit. Alţii au rămas şi au fost măcelăriți 
cu baionetele. Care au fost mai inteligenți? 

A zâmbit. Nu mi-am dat seama care parte a gurii 
ei era mai sinistră — cea de zombi sau cea a femeii 
frumoase care se amuza de masacre. 

— Nimeni n-a spus vreodată chestia cu „albul 
ochilor”, a continuat ea. E un mit care a apărut 
după ani şi ani. Acesta nici măcar nu e Bunker 
Hill. Este Breed's Hill. Şi, deşi bătălia a fost 
costisitoare pentru britanici, pentru americani a 
fost o înfrângere, nu o victorie. Aşa e memoria 
oamenilor... Uiţi adevărul crezând că o să te simți 
mai bine. 

Zăpada mi se topea pe ceafă, umezindu-mi 
gulerul. 

— Ce vrei să spui? Că n-ar trebui să lupt? Că ar 
trebui pur şi simplu să-l las pe Surt să-l elibereze 
pe fratele tău, Lupul mare şi rău? 

— Eu doar îţi arăt ce opţiuni ai, a spus Hel. 
Oare chiar a afectat Bunker Hill rezultatul 
revoluţiei voastre? Dacă îl vei înfrunta pe Surt 
diseară, vei întârzia sau vei grăbi venirea 
Ragnarok-ului? Un erou asta ar face, s-ar arunca în 
luptă — genul de oameni care ajung în Walhalla. 
Dar milioanele de suflete care au trăit mai 
cumpătat şi au murit liniștite în paturile lor, de 
bătrâneţe? Ele au ajuns în regatul meu. N-au fost 
ele mai înțelepte? Eşti sigur că locul tău e în 
Walhalla, Magnus? 

Cuvintele Nornelor mă bântuiau în aerul rece. 
Ales din greșeală, ucis neonest, Erou ce nu-și are 
locu-n Walhalla. 

M-am gândit la colegul meu T.J. care încă purta 
pușca şi haina din Războiul Civil, atacând 
dealurile zi de zi în lupte interminabile, 
așteptându-şi moartea finală de Ragnarok. M-am 
gândit la Gunderson Tare ca Piatra, care se străduia 
să nu-şi piardă mințile făcând doctorate în 
literatură — asta când nu îşi ieşea din minți și 
zdrobea cranii. Era locul meu alături de e1? 

— Du-i sabia unchiului tău, m-a sfătuit Hel. 
Lasă evenimentele să-şi urmeze cursul fără tine. 

Asta e calea cea mai sigură. Dacă faci asta, tatăl 
meu, Loki, mi-a cerut să te recompensez. 

Îmi simţeam obrajii arzând. Mă chinuia teama 
iraţională că m-aş putea descompune de la 
degerături şi să ajung ca Hel. 

— Să mă recompensezi? 

— Helheimul nu e un atât de groaznic, a spus 
zeiţa. Conacul meu are multe încăperi deosebite 
pentru oaspeții mei preferaţi. S-ar putea aranja o 
întâlnire. 

— O întâlnire... 

De-abia puteam vorbi. 

— Cu mama? E la tine? 

Zeița a părut să se gândească la asta, înclinând 
capul dinspre partea vie spre cea moartă. 

— AȘ putea s-o am. Statutul sufletului ei, a tot 
ceea ce a fost, e încă incert. 

— Poftim...? Eu nu... 

— De multe ori, rugăciunile și dorințele celor 
vii îi afectează pe morți, Magnus. Muritorii au ştiut 
asta întotdeauna. 

Şi-a dezvelit dinții — cariaţi într-o parte, de un 
alb strălucitor în cealaltă. 

— N-o pot reînvia pe Natalie Chase, dar dacă 
vrei pot aranja să vă întâlniți în Helheim. Vă pot 
uni sufletele în aşa fel încât să nu mai fiți despărțiți 
niciodată. Aţi putea fi din nou o familie. 

Am încercat să-mi imaginez cum ar fi. Mi-a 
îngheţat limba în gură. 

— Nu trebuie să vorbeşti, a spus Hel. E 
suficient să-mi dai un semn. Plângi după mama ta. 
Lasă-ţi lacrimile să cadă şi voi şti că eşti de acord. 
Dar trebuie să te hotărăşti acum. Dacă îmi respingi 
oferta, dacă insişti să-ți duci propria bătălie 
diseară, propriul Bunker Hill, îţi promit că n-o să-ți 
revezi niciodată mama, nici în această viaţă, nici în 
alta. 

Mi-am amintit cum aruncam pietre cu mama la 
Lacul Houghton şi cum ochii ei verzi străluceau 
fericiţi. Îşi întinsese braţele în lumina soarelui, 

încercând să-mi spună cum era tata. „De asta te 
aduc aici, Magnus. Nu simţi? E peste tot”. 

Apoi mi-am imaginat-o pe mama într-un palat 
întunecos şi rece, prizonieră pentru totdeauna. Mi- 
am amintit de propriul meu cadavru în casa de 
servicii funerare — o relicvă îmbălsămată, 
ferchezuită ca să arate bine. M-am gândit la 
sufletele celor înecaţi, prinşi în plasa lui Ran. 

— Plângi, a spus Hel cu satisfacție. Atunci ne- 
am înţeles? 

— N-ai înţeles nimic. 

Am privit-o pe zeiţă în ochi. 

— Plâng pentru că ştiu ce ar vrea mama. Ar vrea 
să-mi amintesc de ea așa cum era. Ăsta e singurul 
monument de care are nevoie. Nu şi-ar dori să fie 
prinsă, păstrată, silită să trăiască precum o fantomă 
într-un depozit frigorific din Lumea 
Subpământeană. 

Hel s-a încruntat, iar partea dreaptă a feţei s-a 
ridat şi a crăpat. 

— Cum îndrăzneşti? 

— Vrei cutezanță? 

Mi-am scos pandantivul de pe lanţ. Sabia s-a 
alungit complet. Din lamă ieşea abur din cauza 
frigului. 

— Lasă-mă în pace! Spune-i lui Loki că nu 
avem nicio învoială. Dacă te mai văd vreodată, te 
tai fix pe din două. 

Am ridicat sabia. 

Zeița s-a dizolvat în zăpadă. Peisajul din jur s-a 
estompat. Dintr-odată, m-am trezit atârnat de 
marginea unui acoperiş, la cinci etaje deasupra 
asfaltului. 


410 


Capitolul 59 


Grozăvia care se numeşte şcoală generală 


Înainte să mă prăbuşesc şi să mor, cineva m-a 
prins şi m-a tras înapoi. 

— 'Ține-te bine, amice, a spus Sam. 

Era îmbrăcată într-o haină nouă — albastră de 
data asta, cu blugi negri şi cizme. Albastrul nu era 
culoarea mea preferată, dar pe ca o făcea să pară 
mândră și serioasă, ca un ofiţer al forțelor aeriene. 
Baticul îi era acoperit cu zăpadă. Securea nu era la 
vedere; probabil era ascunsă în rucsac. 

N-a părut surprinsă să mă vadă. Pe de altă parte, 
avea o expresie preocupată, privind undeva, în 
depărtare. 

Încet-încet am început să-mi revin. Jack era tot 
la mine în mână. Dintr-un motiv sau altul, nu mă 
simţeam epuizat după căsăpirea surorilor uriaşe. 

Asfaltul de dedesubt nu era un teren de joacă, ci 
mai degrabă o zonă dintre clădirile școlii. În 
spatele gardului din sârmă, zeci de elevi erau 
adunaţi în găşti, stând de vorbă în pragul ușilor sau 
împingându-se pe trotuarul îngheţat. Păreau să fie 
în clasa a șaptea, deşi, din cauza hainelor groase și 
închise la culoare, era greu să-ţi dai seama. 

l-am poruncit sabiei să revină la forma de 
pandantiv şi am pus-o la loc pe lanţ. Nu cred că era 
cazul să mă plimb pe acoperișul unei școli cu 
ditamai paloșul. 

— Unde suntem? am întrebat-o pe Sam. 

— În fostul meu cartier. 

După voce, părea tristă. 

— Şcoala Generală Malcolm X. 

Am încercat să mi-o imaginez pe Sam în curte, 
amestecându-se printre fete, ieșind în evidență cu 
baticului ei colorat. 

— De ce te-a trimis Thor înapoi în generală? am 
întrebat-o. Ce cruzime din partea lui! 

A rânjit. 

— De fapt, m-a trimis acasă. Am apărut brusc în 
dormitorul meu, tocmai când Jid și Bibi s-au 
năpustit înăuntru şi m-au întrebat unde am fost. 
Conversaţia aia a fost mai neplăcută decât şcoala 
generală. 

M-am încordat. Fusesem atât de concentrat pe 
problemele mele încât uitasem că Sam încerca să 
ducă şi o viață normală. 

— Ce le-ai spus? 

— Că am stat la nişte prieteni. Se vor gândi că e 
vorba de Marianne Shaw. 

— E mai bine decât să le spui că ai stat cu trei 
tipi ciudați ca noi. 

Şi-a încrucişat braţele. 

— l-am spus lui Bibi că am încercat să-i trimit 
un mesaj, ceea ce e adevărat. Se va gândi c-a fost 
vina ei. Bibi nu se descurcă deloc cu telefoanele. 
De fapt, în Jotunheim nu e semnal. Încerc să nu 
mint efectiv, dar nu-mi place că trebuie să-i 
păcălesc. După tot ce au făcut pentru mine, îşi fac 
griji că voi avea probleme, că voi semăna cu 
mama. 

— Adică să fii un doctor de succes, căruia îi 
place să ajute oamenii? Vai, ar fi îngrozitor. 

Şi-a dat ochii peste cap. 

— Ştii ce vreau să spun — o rebelă, care să-i facă 
de râs. M-au închis în camera mea şi mi-au spus că 
sunt pedepsită până la sfârşitul lumii. N-am avut 
inimă să le spun că ar putea veni în seara asta. 

Vântul a început să sufle cu putere, învârtind 
ventilatoarele de pe acoperiș ca pe nişte morişti. 

— Cum ai reușit să scapi? am întrebat. 

— N-am reușit. M-am trezit aici. 

A privit în jos, spre curte. 

— Poate că trebuie să-mi reamintesc cum a 
început totul. 

Creierul meu era la fel de ruginit ca 
ventilatoarele de pe acoperiş, dar o rotiţă a reuşit 
să se pună în mişcare. 

— Aici ai devenit walkirie. 

Sam a dat din cap. 

— Un uriaş de gheaţă a reuşit să intre în şcoală. 
Poate mă căuta pe mine, poate vâna un alt 
semizeu. A distrus câteva săli de clasă şi a stârnit 
panică. Nu părea să-i pese de eventuale victime. 
Școala a fost închisă. Nu ştiau cu cine au de-a face. 
Credeau că e un nebun care își face de cap. Au 
chemat poliția, dar nu mai era timp... 

Şi-a băgat mâinile în buzunare. 

— Am început să-l înjur pe uriaş — să-i strig tot 
felul de insulte, chestii de genul ăsta. L-am 
ademenit aici pe acoperiş şi... 

S-a uitat în jos. 

— Uriaşul nu ştia să zboare. A aterizat chiar 
acolo, pe asfalt, şi s-a spart într-un milion de 
cioburi de gheaţă. 

Părea ciudat de jenată. 

— Te-ai luptat cu un uriaş de una singură, am 
spus. Ai salvat şcoala. 

— Cam aşa, a spus. Personalul, poliția — nu şi- 
au dat seama ce s-a întâmplat. Şi-au spus că tipul a 
fugit de la locul faptei. În confuzia de atunci, 
nimeni n-a observat ce am făcut. Cu excepţia lui 
Odin. După ce uriașul a murit, Tatăl Suprem mi s-a 
arătat, chiar unde stai tu acum. Mi-a oferit o slujbă 
ca walkirie. Am acceptat. 

După conversaţia cu Hel, n-aş fi crezut că e 
posibil să mă simt mai rău. Pierderea mamei era la 
fel de dureroasă ca în noaptea în care murise. Dar 
povestea lui Sam m-a făcut să mă simt prost într- 
un mod diferit. Sam mă dusese în Walhalla. Își 
pierduse locul printre walkirii crezând că eram un 
erou — un erou ca ea. Şi în ciuda tuturor lucrurilor 
care se petrecuseră ulterior, nu părea să mă 
învinovăţească. 

— Nu regreţi? am întrebat-o. Că mi-ai luat 
sufletul când am căzut? 

A râs încetişor. 

— Nu înţelegi, Magnus. Mi s-a spus să te aduc 
în Walhalla. Și nu de către Loki. Ci de către Odin 
însuşi. 

Am simțit cum pandantivul mi se încălzeşte pe 
claviculă. Pentru o clipă, am simțit miros de 
trandafiri şi căpşuni, de parcă aş fi pătruns într-o 
zonă cu vară. 

— Odin, am spus. Credeam c-a dispărut. N-a 
mai apărut de când ai devenit walkirie. 

— Mi-a zis să nu spun nimic. 

Sam s-a cutremurat. 

— Cred că şi aici am dat greş. Cu o noapte 
înainte să lupți cu Surt, m-am întâlnit cu Odin în 
fața casei bunicilor mei. Era deghizat ca un 
boschetar — barbă neîngrijită, o haină veche 
albastră, pălărie cu boruri largi. Dar ştiam cine era. 
Petecul de pe ochi, vocea... Mi-a spus să stau cu 
ochii pe tine şi, dacă aveai să lupti plin de curaj, să 
te duc în Walhalla. 

În curte, s-a sunat de intrare. Elevii s-au 
îndreptat spre clase, împingându-se şi râzând. 
Pentru ei, era o zi de şcoală normală — genul de zi 
despre care eu nu mai știam ce înseamnă. 

— Am fost ales din greşeală, am spus. Nornele 
mi-au spus că n-ar fi trebuit să ajung în Walhalla. 

— Cu toate acestea, ai ajuns, a spus Sam. Odin 
a anticipat asta. Nu ştiu de unde vine nepotrivirea 
asta, dar trebuie să ducem misiunea la bun-sfârşit. 
Trebuie să ajungem pe insulă în seara asta. 

M-am uitat cum zăpada şterge urmele de paşi 
din curtea goală. În scurt timp, n-avea să mai 
rămână nicio urmă că au fost elevi acolo, aşa cum 
nu mai rămăsese nici după căzătura uriașului de 
gheaţă cu doi ani în urmă. 

Nu ştiam ce să cred despre faptul că Odin mă 
alesese să ajung în Walhalla. Cred că ar fi trebuit 
să mă simt onorat. Tatăl Suprem însuşi mă 
considera important. El mă alesese, în ciuda părerii 
Nornelor. Dar dacă așa stăteau lucrurile, de ce nu 
se deranjase Odin să mă întâlnească în persoană? 


414 


Loki era legat pe vecie pe o lespede de piatră. 
Totuşi, a găsit o cale să stea de vorbă cu mine. 
Mimir era un cap retezat. Şi a venit. Dar Tatăl 
Suprem, marele vrăjitor care putea, chipurile, 
modifica realitatea rostind pur şi simplu o rună, 
cum de nu-și găsise timp pentru o întâlnire rapidă? 

Am auzit vocea lui Hel: „Eşti sigur că locul tău 
e în Walhalla, Magnus?” 

— Tocmai vin de la Bunker Hill, i-am spus lui 
Sam. Hel mi-a oferit şansa unei întâlniri cu mama. 

Cu greu, i-am spus şi ei povestea. 

Samirah a întins mâna ca şi cum ar fi vrut să mă 
atingă, apoi s-a răzgândit. 

— Îmi pare foarte rău, Magnus. Dar Hel minte. 
Nu poti avea încredere în ea. E la fel ca tatăl meu, 
doar că mai rece. Ai făcut alegerea potrivită. 

— Da, totuşi... Ţie nu ţi se întâmplă să faci ce 
trebuie, să știi că e ceea ce trebuie, dar să te simți 
oribil? 

— Tocmai ai descris o zi din viața mea. 

Sam şi-a pus gluga. 

— Când am devenit walkirie... Încă nu-s sigură 
de ce m-am luptat cu uriaşul acela. Puştii de la 
Malcolm X se purtau groaznic cu mine. Prostiule 
obişnuite: mă întrebau dacă eram teroristă. Îmi 
smulgeau hijab-ul. Îmi puneau în dulăpior bilețele 
şi imagini dezgustătoare. Când uriașul a atacat... 
Aş fi putut să mă prefac că sunt un muritor de rând 
şi să mă pun la adăpost. Dar nu m-am gândit nicio 
secundă să fug. De ce mi-am riscat viaţa pentru 
puștii ăia? 

Am zâmbit. 

— Ce e? m-a întrebat. 

— Cineva mi-a spus că la un erou curajul nu e 
ceva planificat — e o reacție autentică într-un 
moment de criză. Trebuie să vină din inimă, fără 
gândul de recompensă. 

Sam a pufnit. 

— Acel cineva pare cam înfumurat. 

— Poate că nu tu trebuia să vii aici, am zis. Ci 
eu. Ca să înţeleg de ce facem o echipă bună. 

— Serios? a ridicat dintr-o sprânceană. Acum 
facem echipă bună? 

— Rămâne de văzut. 

M-am uitat spre nord, prin furtuna de zăpadă. 
Undeva, în acea direcție, era centrul orașului 
Boston şi cheiul Long Wharf. 

— Hai să-i găsim pe Blitzen şi pe Hearthstone. 
Trebuie să nimicim un uriaş de foc. 

Capitolul 60 


O minunată croazieră ucigaşă la apus de 
soare 


Blitz şi Hearth ne așteptau în faţa Acvariului 
New England. 

Blitz purta, desigur, un costum nou: haine de 
camuflaj măslini, cravată galbenă și o cască de 
explorator galbenă cu plasă galbenă. 

— Hainele mele pentru vânătoarea de lupi! ne-a 
spus pe un ton vesel. 

Ne-a explicat cum magia lui Thor îl transportase 
în locul unde trebuia neapărat să ajungă: în cel mai 
bun magazin universal din Nidavellir. Îşi folosise 
Cardul Svartalf Express pentru a cumpăra provizii 
pentru expediție, inclusiv câteva costume de 
rezervă și un harpon retractabil din oţel de os. 

— În plus, a spus Blitz, tot scandalul legat de 
întrecerea cu Junior s-a întors împotriva bătrânului 
vierme! S-a aflat cât de rău a dat-o în bară. Nimeni 
nu mă mai învinuieşte pe mine, strechea sau orice 
altceva! Oamenii au început să vorbească despre 
modelele mele de armuri elegante, iar acum 
cererile curg gârlă. Dacă diseară scap cu viaţă, 
chiar aş putea să-mi lansez propria linie de 
îmbrăcăminte! 

Sam şi cu mine l-am felicitat, deşi exista un 
mare dar legat de supraviețuirea noastră. Dar Blitz 
era atât de fericit, încât n-am vrut să-l supăr. A 
început să bată din picior, cântând încetişor 
„Piticul cel elegant”. 

Hearth, în schimb, făcuse cu totul alt fel de 
cumpărături. Acum avea la el un toiag lucios din 
stejar alb. În vârf, toiagul se bifurca, asemenea 
unei praştii. Am avut senzaţia — nu ştiu de ce — că 
dintre cele două capete lipsea o piesă. 

Cu toiagul în mână, Hearth semăna cu un 
adevărat vrăjitor elf războinic, cu excepția faptului 

că purta blugi negri, o jachetă de piele peste un 
tricou pe care scria HOUSE OF BLUES şi o eșarfă 
colorată cu dungi. 

Hearth şi-a sprijinit toiagul de braţ şi ne-a 
explicat în semne cum ajunsese la fântâna lui 
Mimir. Capo îl numise maestru în magie alf seidr 
şi era pregătit să folosească toiagul de vrăjitor. 

— Nu-i aşa că e minunat? 

Blitzen l-a bătut pe spate. 

— Ştiam eu că se va descurca! 

Hearthstone şi-a ţuguiat buzele. „Nu mă simt ca 
un maestru”. 

— Am ceva care te-ar putea ajuta. 

Am băgat mâna în buzunar şi am scos runa 
perthro. 

— Acum câteva ore, am avut o conversaţie cu 
Hel. Mi-a amintit de tot ce am pierdut. 

Le-am spus ce îmi oferise zeiţa pe jumătate 
zombi. 

— A, puştiule... Blitzen a clătinat din cap. Eu îi 
dau înainte cu noua mea linie de îmbrăcăminte și 
tu a trebuit să treci prin una ca asta. 

— E în regulă, l-am asigurat. 

În mod ciudat, chiar eram în regulă. 

— Chestia e că, atunci când mi-am făcut 
apariția pe Bunker Hill, tocmai îmi folosisem sabia 
ca să ucid două uriașe. Ar fi trebuit să leşin sau să 
mor de epuizare. Nu s-a întâmplat asta. Cred că 
ştiu de ce. 

Am răsucit între degete piatra inscripționată cu 
runa. 

— Cu cât îmi petrec mai mult timp cu voi, cu 
atât mi-e mai uşor să folosesc sabia, să mă vindec 
sau să fac orice. Nu sunt expert în magie, dar într- 
un fel cred că... efortul este dus de toată lumea. 

I-am întins runa lui Hearthstone. 

— Ştiu cum e să te simți ca o cupă goală, să-ți 
fie luat totul. Dar nu ești singur. Foloseşte câtă 
magie vrei. Noi îţi suntem alături. Suntem familia 
ta. 

Ochii 1 s-au umplut de lacrimi verzi. Ne-a vorbit 
prin semne şi de data asta cred că chiar a vrut să 
spună „vă iubesc”, nu „uriașele sunt bete”. 

A luat runa şi a aşezat-o între capetele noului 
toiag. Piatra s-a lipit întocmai ca pandantivul meu 
de lanţ. Din simbolul perthro a ieșit o lumină aurie 
liniştitoare. 

„Semnul meu”, ne-a spus. „Semnul familiei 
mele”. 

Blitzen s-a smiorcăit. 

— Îmi place. O familie compusă din patru cupe 
goale! 

Sam s-a şters la ochi. 

— Dintr-odată, mi-e sete. 

— Al-Abbas, am spus, te nominalizez la funcția 
de soră enervantă. 

— Taci din gură, Magnus. 

Şi-a îndreptat haina, şi-a pus rucsacul pe umeri 
şi a tras adânc aer în piept. 

— În regulă. Dacă am terminat cu reuniunile de 
familie, bănuiesc că nu ştie nimeni unde putem 
găsi doi pitici cu o barcă? 

— Ştiu eu. 

Blitzen şi-a aranjat lavaliera. 

— Hearth şi cu mine i-am găsit înainte să 
ajungeţi voi. Haideţi! 

A luat-o înainte spre dig. Cred că voia pur şi 
simplu să vedem cât de bine îi stătea cu noua cască 
galbenă. 

La capătul cheiului Long Wharf, vizavi de 
chioșcul destinat excursiilor pentru observarea 
balenelor care e închis peste iarnă, fusese încropit 
un alt chioșc din resturi de placaj și cutii din 
carton. Deasupra ferestrei ghişeului, pe o pancartă, 
apărea scrijelit cu un scris neglijent: EXPEDIȚIE 
DE OBSERVARE A LUPILOR. NUMAI ÎN 
ACEASTĂ SEARĂ! O MONEDĂ DE AUR 
ROȘU DE PERSOANĂ! GRATUIT PENTRU 
COPIII SUB CINCI ANI! 

În cabină era un pitic care era cu siguranță mai 
puțin svartalf şi mai mult vierme. Avea cam 60 de 
centimetri şi atâta păr pe faţă încât era imposibil 
să-ți dai seama dacă avea ochi sau gură. Purta un 
impermeabil galben şi o șapcă de căpitan, care, 
fără îndoială, îl proteja de lumina slabă a zilei şi, în 
acelaşi timp, îl făcea să arate ca mascota unui 
restaurant piticesc unde se servesc homari. 

— Salutare! a spus piticul. Sunt Fjalar, la 
dispoziția dumneavoastră. Doriţi să vă înscrieţi 
pentru croazieră? E o vreme minunată pentru 
observarea lupilor! 

— Fjalar? 

Blitzen a făcut o față lungă. 

— Ai cumva un frate pe nume Gjalar? 

— E chiar acolo. 

Nu ştiu cum de n-o observasem, dar la câțiva 
paşi era ancorată o corabie vikingă echipată cu un 
motor exterior. La pupa, mestecând o bucată de 
carne uscată, stătea un alt pitic, care arăta exact ca 
Fjalar, doar că purta o salopetă unsuroasă şi o 
pălărie de fetru cu boruri lăsate. 

— Văd că ați auzit despre serviciile noastre de 
excepție, a continuat Fjalar. Vă tai patru bilete? 
Doar o dată pe an ai ocazia asta! 

— Scuzaţi-ne un moment. 

Blitzen ne-a tras deoparte. 

— EFi sunt Fjalar și Gjalar, ne-a șoptit. Sunt 
celebri. 

— Thor ne-a avertizat, a spus Sam. N-avem de 
ales. 

— Ştiu, dar... Blitzen şi-a frânt mâinile — Fjalar 
şi Gjalar? Jefuiesc şi ucid de peste o mie de ani! 
Vor încerca să ne omoare, dacă le dăm ocazia. 

— Deci, practic, am rezumat eu situația, sunt la 
fel ca toți ceilalți pe care i-am întâlnit. 

— O să ne lovească pe la spate, s-a agitat Blitz 
sau o să ne părăsească pe o insulă pustie sau o să 
ne împingă peste bord în gura unui rechin. 

Hearth a arătat spre el apoi a bătut cu un deget 
în palmă. „Mă bag”. 

Ne-am întors la chioșc. 

I-am zâmbit mascotei criminale. 

— Patru bilete, vă rog. 

Capitolul 61 


Iarba-neagră e în mod oficial floarea 
care-mi place cel mai puțin 


Nu mi-am închipuit că putea exista ceva mai rău 
decât expediţia noastră de pescuit cu Harald. M- 
am înşelat. 

De cum am ieșit din port, cerul s-a întunecat. 
Apa s-a făcut neagră ca cerneala de calmar. 
Dincolo de vălul de zăpadă, ţărmul Boston-ului s-a 
transformat în ceva primitiv — probabil că așa 
arătase când urmașul lui Skirnir ajunsese pentru 
prima oară pe râul Charles. 

Centrul orașului era doar o adunătură de dealuri 
gri. Pistele de pe Aeroportul Logan s-au 
transformat în fâşii de gheaţă care pluteau pe apă. 
Diverse insule se scufundau și se ridicau în jur ca 
într-un clip filmat secvențial în ultimele două 
milenii. 

M-am gândit că poate mă uitam la viitor, mai 
degrabă decât la trecut — cum avea să arate 
Boston-ul după Ragnarok. Am hotărât să nu mai 
spun nimănui lucrul ăsta. 

În liniştea care domnea în golf, motorul exterior 
al lui Gjalar făcea o gălăgie infernală — zăngănea, 
huruia şi scuipa fum în timp ce barca înainta prin 
apă. Orice monstru de pe o rază de opt kilometri ar 
fi ştiut unde să ne găsească. 

Fjalar stătea de veghe la proră, avertizându-l din 
când în când pe fratele lui: 

—  Stânci la babord! Iceberg la tribord! 
Kraken'” la ora două! 

Asta nu mă liniștea. Surt îmi promisese că urma 
să ne întâlnim din nou în acea seară. Plănuia să ne 
ardă de vii pe mine şi pe prietenii mei şi să 
distrugă cele Nouă Lumi. Dar în adâncul sufletului 
aveam o teamă şi mai mare. În sfârşit aveam să-l 
întâlnesc pe Lup. Conştientizarea acestui lucru mi- 

a activat toate coşmarurile pe care le avusesem cu 
ochi albaștri strălucitori, colți albi, mârâituri 
sălbatice în întuneric. 

Sam, care stătea lângă mine, își ținea securea în 
poală, ca s-o vadă piticii. Blitzen se tot agita cu 
lavaliera lui galbenă de parcă ar fi putut intimida 
gazdele cu garderoba. Hearthstone exersa 
dispariția şi apariția noului toiag. Când reușea, 
toiagul apărea de nicăieri şi-i zbura direct în mână, 
ca un buchet de flori cu arc din mâneca unui 
magician. Dacă greşea, îl înghiontea pe Blitzen sau 
mă lovea pe mine peste ceafă. 

După câteva ore şi o duzină de lovituri de toiag, 
barca s-a cutremurat ca și cum am fi dat de un 
curent transversal. De la proră, Fjalar ne-a anunţat: 

— Nu mai e mult. Am intrat în Amsvartnir — 
Golful Negru ca Smoala. 

— Măi să fie — am zis eu uitându-mă la apa 
neagră — oare de ce i se spune așa? 

Norii s-au risipit. Luna plină, palidă şi de argint, 
ne privea din neantul fără stele. În faţa noastră, 
ceața şi lumina lunii se îngemănau, formând o 
zonă de coastă. Niciodată n-am urât luna plină mai 
tare. 

— Lyngvi, a zis Fjalar. Insula lerbu-Negre, 
închisoarea Lupului. 

Insula arăta precum craterului unui vulcan antic 
— un con aplatizat care se ridica la aproximativ 
cincisprezece metri deasupra nivelului mării. Eu 
ştiam că iarba-neagră era violet, dar pantele 
stâncoase erau acoperite cu flori albe fantomatice. 

— Dacă asta-i iarbă-neagră, am spus, apoi aici e 
din belşug. 

Fjalar a chicotit. 

— E o plantă magică, prietene, folosită pentru 
alungarea răului şi pentru a ţine fantomele la 
distanță. Ce închisoare mai bună pentru Lupul 
Fenris decât o insulă înconjurată de așa ceva? 

Sam s-a ridicat. 

— Dacă Fenris e aşa mare cum am auzit, n-ar 
trebui să-l vedem deja? 

— O, nu, a spus Fjalar. Pentru asta trebuie să 
cobori pe țărm. Fenris e legat în mijlocul insulei, 
ca o piatră inscripționată cu rune într-un castron. 

M-am uitat la Hearthstone. Mă îndoiam că putea 
citi pe buzele lui Fjalar, ascunse de barba stufoasă, 
dar nu mi-a plăcut referirea la piatra inscripționată 
cu rune din castron. Mi-am amintit celălalt sens al 
runei perthro: pahar de aruncat zaruri. Nu voiam 
să merg orbește în depresiunea vulcanică, în 
speranţa c-o să dau de Yams. 

Când mai erau aproximativ trei metri până la 
plajă, carena bărcii s-a înfipt într-un banc de nisip. 
Sunetul mi-a amintit cu neplăcere de noaptea în 
care a murit mama — cum a scârțâit uşa de la 
apartament înainte să fie spartă. 

— Hai, jos cu voi! a zis Fjalar vesel. Să vă 
bucurați de tur. Luaţi-o peste creasta de colo. Cred 
că întâlnirea cu Lupul va merita toți banii! 

Poate că doar mi se părea, dar nările mi s-au 
umplut cu miros de fum şi de blană umedă de 
animal. Noua mea inimă de einherji își testa 
limitele, bătând cât putea de repede. 

Dacă n-ar fi fost prietenii mei, nu sunt sigur că 
aş fi avut curajul să debarc. Hearthstone a fost 
primul care a sărit din barcă. Au urmat Sam şi 
Blitzen. Pentru că nu voiam să rămân pe barcă cu 
piticul homar şi cu fratele lui care mânca 
compulsiv, mi-am aruncat picioarele peste 
margine. Apa adâncă până la brâu era atât de rece 
încât sigur urma să am vocea pițigăiată toată 
săptămâna. 

Înaintam cu greu spre plajă când urletul unui lup 
mi-a spart timpanele. 

Da, e adevărat, mă aşteptasem la una ca asta. 
Îmi era teamă de lupi încă din copilărie, aşa că m- 
am străduit din răsputeri să-mi fac curaj. Dar 
urletul lui Fenris nu semăna cu nimic din ce 
auzisem până atunci — furia lui era atât de mare 

încât parcă mă rupea în bucăţi, îmi dezintegra 
moleculele în aminoacizi şi apă înghețată din 
Ginnungagap. 

La adăpost, pe barcă, cei doi pitici chicoteau 
veseli. 

— Ar fi trebuit să vă spun, ne-a strigat Fjalar, 
călătoria înapoi va fi un pic mai scumpă. Obiectele 
de valoare, vă rog. Strângeţi-le într-o geantă. 
Aruncaţi-mi-o. Altfel vă lăsăm aici. 

Blitzen a înjurat. 

— Oricum o să ne lase aici. Așa procedează ei. 

Deocamdată nu-mi surâdea deloc ideea de a 
porni pe uscat în căutarea Lupului Fenris. Ce-mi 
doream cu disperare era să mă pun pe plâns şi să-i 
implor pe trădătorii de pitici să mă ducă înapoi în 
Boston. 

Îmi tremura vocea, dar m-am străduit să par mai 
curajos decât mă simţeam. 

— Dispăreţi, le-am spus piticilor. Nu mai avem 
nevoie de voi. 

Fjalar şi Gjalar au făcut schimb de priviri. Barca 
lor se îndepărta deja. 

— Nu l-ai auzit pe Lup? 

Fjalar a vorbit mai rar de parcă m-ar fi crezut 
tâmpit. 

— Sunteţi blocați pe insulă. Cu Fenris. E de rău. 

— Da, ştim, am spus. 

— O să vă mănânce Lupul! a strigat Fjalar. Așa 
legat cum e, tot o să vă mănânce. În zori, insula o 
să dispară şi voi odată cu ea! 

— Mulţumim că ne-aţi adus, am spus. S-aveţi o 
călătorie plăcută înapoi. 

Fjalar şi-a ridicat mâinile în aer, disperat. 

— Idioţilor! Cum vreţi. O să vă luăm obiectele 
de valoare la anul, când o să vă găsim ciolanele! 
Hai, Gjalar, să ne întoarcem la docuri. Poate avem 
vreme să mai luăm un grup de turiști. 

Gjalar a turat motorul. Barca s-a întors şi a 
dispărut în întuneric. 

M-am uitat la prietenii mei. Am avut senzația că 
nu i-ar fi deranjat să mai țin un discurs 
motivațional ca atunci când am zis că suntem o 
familie alcătuită din cupe goale şi vom învinge. 

— Aşa, am spus, după ce am scăpat de o armată 
de pitici, am înfruntat o veveriță monstruoasă, am 
omorât trei surori uriaşe şi am sacrificat doi ţapi 
vorbitori — cât de rău poate fi Lupul Fenris? 

— Foarte rău, au răspuns Sam şi Blitz deodată. 

Hearthstone a făcut două semne de OK, şi-a 
încrucişat încheieturile şi le-a îndepărtat — semnul 
pentru „groaznic”. 

— Bun. 

Am transformat pandantivul în sabie. Strălucirea 
lamei făcea florile de iarba-neagră să pară şi mai 
spălăcite și fantomatice. 

— Jack, eşti gata? 

— Frate, mi-a răspuns sabia, sunt gata de când 
am fost făurit. Dar am sentimentul că ni se întinde 
o cursă. 

— Să ridice mâna, le-am spus prietenilor mei, 
cine-l surprins de chestia asta? 

Nimeni n-a ridicat mâna. 

— Bine, în regulă, a spus Jack. Atâta timp cât 
sunteți conștienți că probabil veţi muri în chinuri şi 
veți declanșa Ragnarok-ul, eu mă bag. Să-i dăm 
drumul! 

Capitolul 62 
Lupul mic şi rău 


Îmi amintesc când am fost prima oară la 
Plymouth Rock. 

Reacţia mea a fost: „Asta-i tot?” 

La fel mi s-a întâmplat şi cu Liberty Bell din 
Philadelphia şi cu Empire State Building din New 
York — de aproape păreau mai mici decât îmi 
imaginasem, nedemne de atâta faimă. 

Asta am simțit și când l-am văzut pe Lupul 
Fenris. 

Auzisem atâtea poveşti îngrozitoare despre el: 
zeilor le era prea frică să-l hrănească; putea rupe 
cele mai rezistente lanţuri; îi mâncase mâna lui 
Tyr; avea să înghită soarele la sfârşitul lumii; avea 
să-l mănânce pe Odin într-o singură înghițitură. 
Mă aşteptam la un lup mai mare decât King Kong; 
care scotea flăcări pe gură, avea o privire 
ucigătoare şi trăgea cu laser pe nări. 

M-am trezit însă cu un lup de mărimea unui lup. 

Ajunsesem în vârful versantului și priveam în 
vale, unde Fenris stătea liniştit în fund. Era mai 
mare decât un Labrador, dar cu siguranţă nu era 
mai mare decât mine. Avea picioarele lungi şi 
musculoase, făcute pentru alergat. În blana cenușie 
şi aspră avea smocuri negre. Nimeni n-ar fi putut 
zice că e simpatic — mai ales dacă i-ar fi văzut 
colții de un alb strălucitor și mulțimea de oase 
împrăștiate în jurul labelor sale dar era un animal 
frumos. 

Sperasem să-l găsesc pe Lup pe o parte, legat de 
picioare şi priponit cu cuie, capse, bandă adezivă şi 
Super Glue. În schimb, era legat cu frânghia 
Gleipnir aşa cum sunt legați criminalii cu lanţuri 
de picioare când sunt transportați undeva. Frânghia 
strălucitoare era înfăşurată în jurul labelor, 
lăsându-i ceva libertate de mișcare. Probabil că 

odinioară avusese botul legat cu o bucată de 
frânghie, ca o botniță. Bucata aia îi atârna acum la 
gât. Frânghia nu părea prinsă în pământ. Nu eram 
sigur ce-l împiedica pe Lup să părăsească insula, 
doar dacă nu existau cumva garduri din acelea 
invizibile pentru câini. 

Una peste alta, dacă aş fi fost în locul zeului Tyr 
şi mi-ar fi fost smulsă mâna pentru ca ceilalți zei 
să aibă suficient timp să lege Lupul, m-ar cam fi 
înfuriat treaba de mântuială pe care o făcuseră. În 
tot tribul Aesir nu era niciun zeu care să se 
priceapă la noduri? 

M-am uitat la prietenii mei. 

— Unde e adevăratul Fenris? Asta e doar o 
momeală, nu? 

— Nu. 

Sam a strâns mânerul securii până i s-au albit 
degetele. 

— Ele. O simt. 

Lupul s-a întors în direcția de unde ni se auzeau 
vocile. Avea o sclipire albastră familiară în ochi 
care mi-a dat fiori pe şira spinării. 

— Ca să vezi! 

Avea vocea gravă şi puternică. Buzele lui negre 
s-au întins într-un rânjet foarte uman. 

— Ce-avem noi aici? Zeii mi-au trimis o 
gustare? 

Mi-am schimbat părerea despre Lup. Poate că 
mărimea lui era una obișnuită. Poate că nu arunca 
cu raze laser pe nări. Dar avea ochii mai reci şi mai 
inteligenți decât ai oricărui prădător pe care l-am 
văzut vreodată — fie el om sau animal. Mişca din 
bot ca şi cum ar fi simțit frica din respirația mea. 
lar vocea... Vocea lui mă învăluia ca melasa, 
periculos de fină şi dulce. 

Mi-am amintit de prima cină din Walhalla, când 
şefii de clan nu o lăsaseră pe Sam să se justifice 
pentru că se temeau de limba iscusită a copiilor lui 
Loki. Acum înțelegeam de ce. 

Ultimul lucru pe care mi-l doream era să mă 
apropii de Lup. Însă prin tonul vocii parcă ne-ar fi 
spus: „Haideţi Jos. Suntem între prieteni”. 

Depresiunea vulcanică avea un diametru de 
aproximativ o sută de metri, aşa că Lupul era mai 
aproape decât mi-aş fi dorit. Panta era blândă, dar 
îmi alunecau picioarele pe iarba-neagră. Mi-era 
groază să nu alunec şi să ajung direct în labele lui. 

— Sunt Magnus Chase. 

Vocea mea nu era dulce ca melasa. M-am forţat 
să-l privesc pe Fenris în ochi. 

— Avem o întâlnire. 

Lupul şi-a dezgoli dinţii. 

— Într-adevăr, fiu al lui Frey. Cei din tribul 
Vanir au un miros așa de interesant. De obicei apuc 
să devorez doar copii de-ai lui Thor sau Odin sau 
de-ai vechiul meu prieten, Tyr. 

— Îmi pare rău să te dezamăgesc. 

— O, nu-i nicio problemă. 

Lupul se mișca de colo-acolo iar frânghia îi 
lucea printre labe, abia încetinindu-i mersul. 

— Eu sunt mulțumit. Aştept de mult clipa asta. 

În stânga mea, Hearthstone a lovit cu toiagul din 
stejar alb în stânci. larba-neagră a început să 
strălucească mai tare şi din covorul de plante s-a 
ridicat o ceaţă fină, argintie, ca dintr-un aspersor 
care udă gazonul. Cu mâna liberă, Hearth a 
gesticulat: „Florile sunt o închisoare. Rămâi 
printre ele”. 

Lupul Fenris a chicotit. 

— Elful e înţelept. Nu e destul de puternic — nici 
pe departe suficient de puternic ca să se pună cu 
mine —, dar are dreptate în privinţa ierbii-negre. N- 
o suport. Ciudat însă cum o grămadă de muritori 
curajoşi aleg să părăsească zona de siguranţă şi să 
se apropie de mine. Vor să-şi pună la încercare 
puterile sau doar să se asigure că mai sunt legat. 

Lupul s-a uitat lacom la Blitzen. 

— Tatăl tău a fost unul dintre ei. Un pitic nobil 
mânat de cele mai bune intenţii. S-a apropiat de 

mine. A murit. Oasele lui sunt pe-aici pe undeva. 

Blitzen a scos un strigăt gutural. Sam şi cu mine 
a trebuit să-l ţinem ca să nu se năpustească asupra 
Lupului cu noul lui harpon. 

— Destul de trist, într-adevăr, a spus Lupul 
meditativ. Cum îl chema, Bili? A avut dreptate, 
desigur. Frânghia asta ridicolă slăbise de-a lungul 
timpului. A fost o vreme când nu mă puteam mișca 
deloc. După câteva secole, am reuşit să merg 
şontâc-şontâc. Încă nu reuşesc să trec de iarba- 
neagră. Cu cât mă îndepărtez mai mult de mijlocul 
insulei, cu atât se strânge frânghia mai tare și 
durerea sporeşte. Dar un progres există! Marea 
realizare s-a produs însă cam acum doi ani, când 
am reuşit să-mi dau jos botniţa asta blestemată! 

Sam a bolborosit: 

— Acum doi ani... 

Lupul şi-a înclinat capul într-o parte. 

— Da, surioaro. Cu siguranță ai aflat. Am 
început să-i şoptesc lui Odin în vise că ar fi 
minunat să te facă pe tine, fiica lui Loki walkirie! 
Ce poate fi mai grozav decât să transformi un 
potențial inamic într-un prieten valoros. 

— Nu, a spus Sam. Odin n-ar asculta niciodată 
de tine. 

— Crezi? 

Lupul a mârâit încântat. 

— Asta-i minunat la voi, aşa-zisele fiinţe 
magice. Auziţi doar ce vreți să credeți. Credeţi că 
propria conştiinţă e cea care vă vorbeşte, când, de 
fapt, e Lupul. O, ai făcut bine, surioaro, că mi l-ai 
adus pe Magnus... 

— Nu ţi l-am adus! a strigat Sam. Şi nu sunt 
surioara ta! 

— Nu? Simt mirosul sângelui magic ce-ţi curge 
prin vene. Ai putea fi puternică. L-ai putea face 
mândru pe tatăl nostru. De ce te împotriveşti? 

Dinţii Lupului erau ascuțiți ca-ntotdeauna, 
privirea  malefică, dar în voce se simțea 

compasiune, dezamăgire, melancolie. Parc-ar fi 
vrut să spună: „Pot să te ajut. Sunt fratele tău”. 

Sam a făcut un pas înainte. Am apucat-o de braţ. 

— Fenris, am spus, tu i-ai trimis pe lupii ăia... 
în seara în care a murit mama. 

— Desigur. 

— Ai vrut să mă ucizi... 

— De ce-aş vrea asta? 

Ochii lui albaștri erau mai răi decât nişte 
oglinzi. În ei mi se reflectau toate eșecurile — 
lașitatea, slăbiciunea, egoismul de care dădusem 
dovadă fugind când mama avea cea mai mare 
nevoie de mine. 

— Pentru mine erai important. Dar mai aveai 
nevoie... de ceva. Greutățile te fac puternic. Şi 
uite! Ai reuşit — eşti primul copil al lui Frey 
suficient de puternic să găsească Sabia Verii. Mi-ai 
adus unealta cu care pot scăpa în sfârşit de aceste 
legături. 

Se învârtea lumea cu mine. Aveam senzația că 
mă aflu din nou pe calul Stanley — în cădere liberă, 
fără şa, hăţuri, fără niciun control. În tot acest 
timp, îmi închipuisem că Fenris mă voia mort. De 
aceea atacaseră lupii apartamentul. Dar ţinta lui 
fusese mama. O omorâse ca să mă afecteze pe 
mine. Era chiar mai rău decât faptul că mama 
murise ca să mă protejeze. Murise pentru ca 
monstrul ăsta să mă transforme în vestitorul lui — 
un semizeu capabil să pună mâna pe Sabia Verii. 

Nici nu mă puteam concentra de atâta furie. 

Sabia a început să-mi murmure în mână. Mi-am 
dat seama că Jack nu scosese niciun sunet de multă 
vreme. M-a tras de mână, smucindu-mă în faţă. 

— Jack, am mormăit. Jack, ce vrei să...? 

Lupul a râs. 

— Vezi? Memrea Sabiei Verii e să taie aceste 
legături. N-o poţi opri. Copiii lui Frey n-au fost 
niciodată niște luptători, Magnus Chase. Nu poți 
spera să ai vreun control asupra sabiei, cu atât mai 
puţin s-o foloseşti ca să te lupţi cu mine. Nu-mi 

mai eşti de folos. Surt va sosi în curând. Sabia va 
zbura în mâinile lui. 

— Te înşeli..., a murmurat Jack, smucindu-se să 
scape din strânsoarea mea. A fost o greşeală să mă 
aduci aici. 

— Da, a tors Lupul. Așa e, minunată sabie. Ştii, 
Surt crede că ideea asta a fost a lui. E o unealtă 
imperfectă. Ca majoritatea uriaşilor de foc, e plin 
de el, face pe grozavul, dar nu prea îl duce capul. 
Însă îşi va juca rolul bine. Va fi încântat să te aibă. 

— Jack, acum eşti sabia mea, am spus, deşi de- 
abia îl puteam ţine cu amândouă mâinile. 

— Taie frânghia..., a murmurat Jack. Taie 
frânghia. 

— Fă-o, Magnus Chase, a spus Fenris. De ce să- 
l aștepți pe Surt? Ehberează-mă de bunăvoie şi-ţi 
vol fi recunoscător. Poate chiar o să vă cruţ pe tine 
şi pe prietenii tăi. 

Blitzen a mârâit chiar mai tare decât Lupul. A 
scos din rucsac frânghia nouă, Andskoti. 

— Mă pregătisem să leg potaia. Acum mă 
gândesc s-o strâng de gât şi gata. 

— Sunt de acord, a spus Samirah. Să moară! 

Îmi doream mai mult decât orice să fac ce spun 
ei. Îmi doream să atac bestia şi s-o străpung. Se 
spunea că Sabia Verii are cea mai ascuțită lamă din 
toate cele Nouă Lumi. Cu siguranță putea să-i 
tăbăcească Lupului fundul. 

Cred că am fi trecut la fapte, dar Hearthstone şi- 
a fluturat toiagul prin faţa noastră. Runa perthro s- 
a aprins, răspândind o lumină aurie. 

„Priviţi!” Ordinul a fost mai mult un tremur 
decât un sunet. M-am întors şi l-am privit uimit pe 
Hearthstone. 

„Oasele”. Nu folosea limbajul semnelor. Nu 
vorbea. Gândul lui era pur şi simplu prezent, 
limpezindu-mi mintea aşa cum alungă vântul 
ceața. 

M-am uitat din nou la scheletele împrăștiate pe 
Jos. Erau oasele eroilor — copiii lui Odin, Thor sau 

Tyr. Pitici, oameni, elfi. Toţi fuseseră păcăliți, 
înfuriați, vrăjiți de Fenris. Şi cu toții muriseră. 

Hearthstone era singurul dintre noi care nu 
putea auzi vocea Lupului. Era singurul cu mintea 
limpede. 

Dintr-odată, sabia a devenit mai uşor de 
controlat. Încă mi se împotrivea, dar am simţit că 
balanţa înclina mai mult spre mine acum. 

— Nu te eliberez, i-am spus Lupului. Şi nu 
trebuie să mă lup cu tine. Îl așteptăm pe Surt. Şi-o 
să-l oprim. 

Lupul a adulmecat aerul. 

— O... e prea târziu acum. Nu trebuie să lupți 
cu mine? Sărmane muritor... Nici eu nu trebuie să 
mă lupt cu tine. Sunt alţii care să facă asta în locul 
meu. Cum spuneam, ființele magice sunt uşor de 
manipulat, dispuse să facă treaba în locul meu. 
Uite că au sosit! 

Pe insulă s-a auzit o voce: 

— STOP! 

În celălalt capăt al craterului se afla vechea 
noastră prietenă Gunilla, flancată de câte o 
walkirie. În stânga şi-n dreapta ei erau foștii mei 
colegi de la etaj: T.J., Tare ca Piatra, Mallory şi X, 
omul-trol. 

— Aţi fost prinşi în fapt, în timp ce-l ajutați pe 
inamic, a zis Gunilla. Tocmai v-aţi semnat 
condamnarea la moarte! 

Capitolul 63 


Urăsc Să-mi semnez Singur 
condamnarea la moarte 


— Ca să vezi, a zis Lupul. N-am mai avut atâția 
musafiri de când am fost legat. 

Gunilla şi-a apucat sulița. Nu s-a uitat la Lup, de 
parcă ar fi dispărut dacă nu se uita la el. 

— Thomas Jefferson Jr., a spus ea, tu şi colegii 
tăi luaţi prizonierii. Luaţi-o pe culme, bineînţeles. 
Încet şi cu grijă. 

T.J. nu părea prea încântat, dar a dat din cap. 
Avea haina din război încheiată până la gât. 
Baioneta îi sclipea în lumina lunii. Mallory Keen 
m-a privit cu neîncredere, dar poate asta era 
modalitatea ei de a mă saluta bucuroasă. Cei doi au 
luat-o la stânga, înaintând pe marginea craterului, 
în timp ce toate cele trei walkirii își țineau sulițele 
îndreptate spre Fenris. 

X a pornit greoi spre dreapta, urmat de Tare ca 
Piatra, care îşi rotea securile şi fluiera încetişor de 
parcă ar fi făcut o plimbare uşoară pe un câmp plin 
cu dușmani căzuţi în luptă. 

— Sam, am mormăit, dacă suntem prinși... 

— ştiu. 

— Nu va mai avea cine să-l oprească pe Surt. 

— ştiu. 

— Îi putem învinge, a spus Blitz. Nu poartă 
armură, cu atât mai puţin o armură elegantă. 

— Nu, am spus. Sunt frații mel... tovarăşi mei 
de arme. Lasă-mă să încerc să vorbesc cu ei. 

Hearth a gesticulat: „Nebun. Tu?” 

Ăsta-i farmecul vorbitului prin semne. Poate a 
vrut să spună: „Eşti nebun?” sau „Sunt nebun. Ca 
tine!” Am decis să interpretez gestul ca pe o 
dovadă sprijin. 

Lupul Fenris s-a așezat pe picioarele din spate şi 
a încercat să se scarpine la ureche, dar era 

imposibil din cauza sforii cu care-i erau legate 
labele. 

A adulmecat aerul şi mi-a rânjit. 

— Interesantă companie ţi-ai ales, Magnus 
Chase. Cineva se ascunde, dar îi simt mirosul. 
Oare cine-i? Poată că totuşi o să am parte de-un 
ospăț azi! 

M-am uitat la Sam. Părea la fel de nedumerită 
ca mine. 

— Îmi pare rău, pufosule, i-am spus. Habar n- 
am despre ce vorbeşti. 

Fenris a râs. 

— Vom vedea. Mă întreb dacă va îndrăzni să-şi 
arate adevărata faţă. 

— Chase! 

Gunilla a scos un ciocan din bandulieră. 

— Nu mai vorbi cu Lupul că-ţi zdrobesc ţeasta. 

— Gunilla, am răspuns, şi eu mă bucur să te 
văd. Surt e pe drum chiar acum. N-avem vreme de 
aşa ceva. 

— O! Te-ai înhăitat cu stăpânul focului care te-a 
ucis? Sau poate că asta a fost parte din plan de la 
început — să ajungi în Walhalla. 

Sam a oftat. 

— Gândeşti prea mult pentru un copil al lui 
Thor. 

— lar tu, fiică a lui Loki, asculți prea puţin. 
Jefferson, mai repede! 

Colegii mei de etaj ne-au încercuit. 

Mallory a ţâţâit. 

— Ne-ai cam fugărit, Chase”. 

— Ce inteligent, am spus. De când aştepţi să 
foloseşti replica asta? 

Mallory a rânjit. 

Lângă ea, X şi-a şters broboanele verzi de 
sudoare de pe frunte. 

— Frânghia cu care e legat Lupul e slăbită. Asta 
nu-i bine. 

Din partea cealaltă a văii, Gunilla strigat: 

— Nu fraternizaţi cu ei! Îi vreau legaţi! 

T.J. avea atârnate pe deget patru perechi de 
cătușe. 

— Uite care-i treaba, Magnus: Gunilla ne-a spus 
clar că dacă nu ne dovedim loialitatea față de 
Walhalla  capturându-te, ne vom petrece 
următoarele sute de ani în camera cazanelor, dând 
cărbune la lopată. Așa că eşti arestat, bla, bla, bla. 

Tare ca Piatra a zâmbit. 

— Dar mai e ceva: suntem vikingi. Nu prea 
respectăm ordinele. Așa că eşti liber din nou. 

T.J. a lăsat cătuşele să-i alunece de pe deget. 

— Hopa! 

M-am înveselit. 

— Vrei să spui că... 

— Ce vrea să spună, idiotule, mi-a zis Mallory, 
e că suntem aici să te ajutăm. 

— Vă iubesc, prieteni! 

— Ce vrei să facem? m-a întrebat T.J. 

Sam a arătat cu capul spre Blitzen. 

— Piticul nostru are o frânghie cu care să legăm 
din nou Lupul. Dacă putem... 

— Destul! a strigat Gunilla. 

Walkirule aflate de-o parte şi de alta a ei şi-au 
ridicat suliţele. 

— Vă leg singură pe toți dacă trebuie! 

Fenris a urlat de plăcere. 

— Asta ar fi o privelişte minunată. Din păcate, 
walkirie, ești prea lentă. Au sosit ceilalți prieteni ai 
mei, iar ei nu iau prizonieri. 

X s-a uitat spre sud, iar mușchii de pe gât i se 
unduiau ca cimentul proaspăt turnat. 

— Acolo. 

În același moment, Hearthstone a făcut un semn 
cu toiagul din stejar alb care, cât era el de lung, a 
fost cuprins de flăcări aurii. 

Pe creasta din dreapta, între noi și walkirii, şi-au 
făcut apariția o duzină de uriași de foc. Aveau cam 
trei metri în înălțime, purtau armuri din piele, săbii 
mari cât lamele de plug, iar la brâu le atârnau tot 
felul de securi şi cuțite. Aveau pielea de diferite 

culori vulcanice — cenușă, lavă, piatră ponce, 
obsidian. Poate că iarba-neagră era nocivă pentru 
Lup, dar pe uniaşii de foc nu părea să-i deranjeze. 
În urma lor, plantele se aprindeau şi luau foc. 

În mijlocul lor se afla însuşi consultantul în 
materie de modă al Satanei, stăpânul focului, Surt, 
îmbrăcat într-un costum de zale din trei piese, croit 
pe corp, şi o cămaşă parcă ţesută din flăcări — 
asortată elegant cu iataganul incandescent din 
mână. Arăta destul de bine, în ciuda faptului că 
nasul îi era tot tăiat. Măcar asta mă făcea fericit. 

Blitzen şi-a încleştat dinții. 

— Ăsta e designul meu. Mi-a furat designul. 

— Magnus Chase! a bubuit vocea lui Surt. Văd 
că mi-ai adus noua sabie. Excelent! 

Jack aproape că mi-a sărit din mâini. Probabil că 
arătam ridicol cum mă chinuiam să-l controlez, ca 
un pompier care se lupta cu furtunul cu apă sub 
presiune. 

— Stăpânul meu, a zis Jack. El va fi stăpânul 
meu. 

Surt a izbucnit în râs. 

— Dă-mi sabia şi te voi ucide repede. 

A mârâit spre Gunilla şi cele două ajutoare ale 
el. 

— Cât despre fetişcanele lui Odin, nu promit 
NIMIC. 

Lupul Fenris s-a ridicat şi s-a întins. 

— Stăpâne Surt, oricât de mult mi-ar plăcea 
teatralitatea şi amenințările, putem să-i dăm 
drumul? Lumina lunii nu va dura o veșnicie. 

— T.J., am spus. 

— Da? 

— Ai întrebat cum poţi fi de ajutor. Eu şi 
prietenii mei trebuie să refacem legăturile Lupului 
Fenris. Îi ţii tu ocupati pe uriaşii de foc? 

T.J. a zâmbit. 

— Am luat cu asalt un deal împotriva a o mie 
şapte sute de confederați. Cred că mă descurc cu o 
duzină de uriași de foc. 

A strigat peste vale: 

— Căpitane Gunilla, eşti de partea noastră? Aş 
prefera să nu mai lupt într-un alt Război Civil. 

Gunilla a cercetat din priviri armata de giganți 
de foc. Pe chip i-a apărut o expresie acră, de parcă 
i-ar fi găsit chiar mai respingători decât mă găsea 
pe mine. Şi-a ridicat sulița. 

— Moarte lui Surt! Moarte dușmanilor 
Asgardului! 

A pornit la atac împreună cu ajutoarele ei. 

— Se pare că trecem la treabă, a spus T.J. 
Pregătiți baionetele! 

Capitolul 64 


A cui a fost ideea de a-l face 
pe Lup imposibil de ucis? 


În sfârşit, începeau să capete sens luptele zilnice 
din Walhalla. După groaza și haosul bătăliilor din 
curtea hotelului, eram mai pregătit să-i înfrunt pe 
Lupul Fenris şi pe giganți de foc, chiar dacă n- 
aveau arme AkK-47 şi nici nu le scria pe piept 
„Atacă-mă, frate!” 

Dar încă îmi era greu să controlez sabia. Mă 
ajuta însă faptul că Jack oscila între dorința de a 
zbura în mâinile lui Surt şi aceea de-a zbura spre 
Lup. Din fericire pentru mine, trebuia să mă 
apropii de Lup. 

Sam a doborât la pământ securea aruncată de 
unul dintre uriași. 

— Ai idee cum trebuie să-l legăm pe Fenris? 

— Da, am spus. Poate. Nu chiar. 

Ne-a atacat un uriaş de foc. Blitzen era atât de 
supărat — pentru că Lupul se bucurase de moartea 
tatălui său şi Surt îi furase ideile legate de 
îmbrăcăminte — încât a început să urle precum 
Crazy Alice din Chinatown şi şi-a înfipt harponul 
în maţele uriaşului. Uriaşul de foc s-a îndepărtat 
clătinându-se, scuipând flăcări şi luând cu el 
harponul. 

Hearthstone a făcut semn spre lup. „Idee”, a 
gesticulat. „Urmaţi-mă”. 

— Parcă trebuia să rămânem pe iarbă-neagră, 
mi-am amintit. 

Hearthstone şi-a ridicat toiagul. La picioarele 
lui, o rună s-a desfăşurat ca o umbră: 

În jurul ei iarba-neagră a reînflorit şi au apărut 
lujeri noi. 

— Algiz, s-a minunat Sam. Runa de protecție. 
N-am mai văzut pe nimeni s-o folosească. 

Parcă îl vedeam pe Hearthstone pentru prima 
oară. Nu s-a poticmit. N-a leşinat. A înaintat 
încrezător, iar florile se răspândeau înaintea lui ca 
un covor. Nu doar că era imun la vocea Lupului, 
dar magia lui practic retrasa limitele închisorii lui 
Fenris. 

Am coborât în vale, urmându-l pe Hearthstone. 
În partea dreaptă a insulei, prietenii mei einherjari 
se luptau cu armata lui Surt. Gunderson Tare ca 
Piatra şi-a înfipt securea în pieptarul unui uriaș. X 
a apucat un alt aruncător de flăcări şi l-a aruncat de 
pe creastă. Mallory şi T.J. luptau spate în spate, 
înțepând și tăind și ferindu-se de flăcări. 

Gunilla şi cele două walkirii se luptau cu însuși 
Surt. Sclpirea suliţelor albe şi sabia incandescentă 
făceau ca lupta să fie aproape prea strălucitoare ca 
să te poți uita la ea. 

Prietenii mei luptau cu vitejie, dar erau depășiți 
numeric — doi la unu. Uriaşii de foc nu se lăsau 
uciși. Chiar şi cel în care înfipsese Blitzen 
harponul se fâţâia clătinându-se de colo-colo, 
încercând să le dea foc einherjarilor cu respirația 
lui grea. 

— Trebuie să ne grăbim, am spus. 

— Sunt deschis la sugestii, puştiule, a spus 
Blitzen. 

Fenris se plimba, așteptând răbdător. Nu părea 
îngrijorat că ne îndreptam spre el pe un covor de 
iarbă neagră, înarmaţi cu o secure, un toiag alb 
strălucitor, o sabie necooperantă și un ghem de 
frânghie. 

— Dar vă rog, coborâţi, a spus el. Aduceţi sabia 
aia mai aproape. 

Blitzen a pufnit. 

— ÎI leg eu. Hearth mă poate însoţi. Magnus și 
Sam — voi aveţi grijă să nu-mi smulgă capul câteva 

minute. 

— E o idee groaznică, a spus Sam. 

— Ai una mai bună? a întrebat Blitz. 

— Am eu! 

Fenris a făcut un salt înainte. Ar fi putut să-mi 
sfâşie gâtul, dar nu asta era intenţia lui. Labele din 
față i-au trecut de-o parte și de alta a sabiei. Jack a 
cooperat cu veselie, tăind frânghia în două. 

Sam a coborât securea, vrând să-l lovească pe 
Lup în cap, dar lighioana s-a ferit. Labele din spate 
îi erau încă legate, dar cele din faţă erau libere. 
Blana Lupului fumega din cauza ierbii-negre. Pe 
labe i-au apărut băşici, dar era prea încântat ca să-i 
pese. 

— O, e minunat, a zis el jubilând. Mai sunt 
labele din spate, vă rog. Apoi poate să înceapă 
Ragnarok-ul! 

Toată furia care se acumulase în mine a ieşit la 
suprafață. 

— Blitz, am spus, fă ce trebuie să faci. Îi dau 
una potăii de-i zboară toţi dinții. 

L-am atacat pe Lup — probabil c-a fost cea mai 
proastă idee pe care-am avut-o vreodată. Sam a 
atacat odată cu mine. 

Poate că Fenris era de mărimea unui lup normal, 
dar chiar şi cu labele din spate legate, avea o viteză 
şi o forţă imposibil de egalat. 

De îndată ce am pășit dincolo de covorul de 
iarbă neagră, Lupul a devenit doar o amestecătură 
neclară de gheare şi dinți. M-am clătinat şi am 
căzut, cu nişte zgârieturi adânci pe piept. Fenris m- 
ar fi rupt dacă Sam nu l-ar fi doborât cu securea. 

Lupul a mârâit. 

— Nu mă poţi răni. Nici zeii nu m-au putut răni. 
Crezi că nu mi-ar fi luat gâtul dacă ar fi putut? 
Destinul meu e clar. Până la venirea Ragnarok- 
ului, sunt imposibil de ucis! 

— Probabil că e tare plăcut. 

M-am ridicat cu greu în picioare. 

— Dar asta nu mă va împiedica să încerc. 


441 


Din păcate, Jack nu mă ajuta. De fiecare dată 
când încercam să atac, sabia se întorcea şi o lua 
într-o parte, făcând tot ce-i stătea în puteri să taie 
frânghia din jurul picioarelor din spate ale lupului. 
Lupta mea cu lupul semăna mai degrabă cu jocul 
de-a v-aţi ascunselea. 

Blitzen s-a repezit înainte, pregătit cu un laţ 
făcut din frânghia Andskoti. A încercat să-l prindă 
pe Lup de picioarele din spate, dar părea că se 
mișcă în reluare. Fenris s-a dat într-o parte, 
ferindu-se de o altă lovitură dată de Sam cu 
securea. Lupul l-a tăiat pe Blitzen la gât şi piticul a 
căzut cu fața în jos. Ghemul de frânghie s-a 
rostogolit. 

— Nu! am tipat. 

M-am îndreptat spre Blitzen, dar Hearthstone a 
fost mai rapid decât mine. 

L-a lovit pe Fenris cu toiagul în cap. A izbucnit 
un foc auriu. Lupul s-a îndepărtat scheunând de 
durere. Pe frunte avea o rună din care ieșea fum — 
o simplă săgeată imprimată în blana cenușie: 

— Tiwaz? a mârâit Lupul. Îndrăzneşti să mă 
ataci cu runa lui Tyr? 

Lupul s-a repezit la Hearthstone, dar parcă s-a 
izbit de o barieră invizibilă. S-a clătinat şi a urlat. 

Sam a apărut lângă mine. Rămăsese fără secure. 
Ochiul stâng îi era închis de umflat ce era, şi hijab- 
ul i se făcuse ferfeniță. 

— Hearth a folosit runa sacrificiului, a spus ea, 
cu vocea tremurândă. Ca să-l salveze pe Blitz. 

— Ce înseamnă asta? am întrebat. 

Hearth s-a prăbuşit în genunchi, sprijinindu-se 
în toiag. S-a pus între pitic şi lup. 

— Îţi sacrifici puterea ca să-ți protejezi 
prietenul? 

Lupul a râs. 

— Foarte bine. N-ai decât să te bucuri de vrajă. 
Piticul e deja mort. Propria-ți magie te-a 
condamnat. Poţi să te uiţi cum mă desfăt cu prada. 

Şi-a dezgolit colții în faţa noastră. 

Pe câmpul de luptă lucrurile nu mergeau prea 
bine. 

Una dintre walkiriile Gunillei zăcea întinsă fără 
viaţă pe stânci. Cealaltă căzuse şi ea, cu armura în 
flăcări de la sabia lui Surt. Gunilla lupta singură cu 
Stăpânul Focului, rotindu-şi sulița ca pe un bici de 
lumină, dar n-avea cum să reziste. Îi ieşea fum din 
haine. Scutul îi era ars şi crăpat. 

Einherjarii erau înconjurați. Tare ca Piatra îşi 
pierduse o secure. Avea atâtea arsuri şi tăieturi pe 
corp încât era o minune că mai era în viață, dar 
continua să lupte, râzând, în timp ce se repezea la 
uriași. Mallory stătea într-un genunchi, blestemând 
în timp ce para loviturile simultane a trei uriași. 
T.J. îşi învârtea cu sălbăticie pușca. Chiar şi X 
părea minuscul în comparaţie cu dușmanii care-l 
copleșeau. 

Îmi bubuia capul. Simţeam cum acţionează 
puterile mele de einherj, încercând să-mi vindece 
tăieturile de pe piept, dar ştiam că Fenris mă putea 
omori mai repede decât mă puteam eu vindeca. 

Lupul a adulmecat, simţindu-mi fără îndoială 
slăbiciunea. 

— Ce să zic? a chicotit el. Te-ai străduit, 
Magnus, dar copiii lui Frey n-au fost niciodată 
buni luptători. Acum nu-mi rămâne decât să-mi 
devorez dușmanii. Îmi place partea asta! 

Capitolul 65 


Urăsc partea asta 


Viaţa îți poate fi salvată de cele mai ciudate 
lucruri. Cum ar fi de miște lei. Sau de nişte 
lavaliere antiglont. 

Fenris s-a repezit la faţa mea. Am scăpat cu 
inteligență, căzând în fund. O siluetă neclară l-a 
atacat pe Lup și l-a doborât. 

Cele două animale s-au rostogolit pe pământul 
plin de oase, într-un vârtej de colti şi gheare. Când 
s-au despărțit, mi-am dat seama că Fenris se 
confrunta cu o leoaică cu un ochi umflat. 

— Sam? am tipat eu. 

— Adu frânghia. 

Nu şi-a scăpat inamicul din ochi. 

— Trebuie să am o discuţie cu fratele meu. 

Faptul că putea vorbi, deşi era leoaică, m-a 
speriat chiar mai mult decât faptul că era leoaică. 
Buzele i se mișcau într-un mod foarte uman. Ochii 
îi rămăseseră aceeaşi culoare. Vocea ei era tot 
vocea lui Sam. 

Lui Fenris 1 s-a ridicat blana pe ceafă. 

— Deci îți accepti moştenirea acum că ești pe 
punctul de-a muri, surioară? 

— Accept că sunt cine sunt, a spus Sam. Dar nu 
aşa cum îți închipui tu. Sunt Samirah al-Abbas. 
Samirah Leoaica. 

S-a repezit la Lup. S-au zgâriat, s-au mușcat, s- 
au lovit şi au urlat. Auzisem expresia „a te bate 
până îți sar fulgii”, dar nu mi-am dat seama ce 
îngrozitor poate fi. Cele două fiare încercau 
literalmente să se sfâşie în bucăţi. lar una dintre 
fiare îmi era prietenă. 

Prima reacție a fost să intervin în luptă. Dar n-ar 
fi mers. 

Freya îmi spusese că ucisul se număra printre 
cele mai neînsemnate puteri ale sabiei. 

„Copui lui Frey n-au fost niciodată buni 
luptători”, spusese Lupul. 

Aşadar ce anume eram? 

Blitzen se tăvălea pe jos, gemând. Hearthstone 
privea îngrozit gâtul piticului. 

Lavalera a sclpit. Nu știu cum, se transformase 
din mătase galbenă în zale de metal, protejându-i 
lui Blitzen gâtul. Era o adevărată cravată antiglont. 

Nu mi-am putut reține zâmbetul. Blitz era în 
viaţă. Se folosise cu succes de propriile abilități. 

Nu era un luptător. Şi nici eu, dar o luptă se 
putea câștiga și altfel. 

Am apucat ghemul de frânghie. Parcă era 
zăpadă ţesută — incredibil de moale şi rece. Sabia a 
încetat să se mai miște în mâna cealaltă. 

— Ce facem? m-a întrebat Jack. 

— Ne gândim. 

— O, ce bine! 

Sabia a vibrat ca şi cum s-ar fi întins înaintea 
unui pui de somn. 

— Şi cum merge? 

— Mai bine. 

Am înfipt vârful sabiei în pământ. Jack n-a 
încercat s-o şteargă. 

— S-ar putea să ajungi în mâinile lui Surt într-o 
bună zi, am spus, dar el nu-ţi înțelege puterea. Eu 
o înţeleg acum. Suntem o echipă. 

Am băgat bucla de la un capăt al sfori pe 
mânerul lui Jack şi am strâns-o bine. Lupta parcă 
se îndepărta de mine. Am încetat să mă mai 
gândesc cum să mă lupt cu Lupul. Nu putea fi ucis, 
cel puţin nu acum, nu de mine. 

În schimb, m-am concentrat pe căldura pe care o 
simţeam de fiecare dată când vindecam pe cineva: 
puterea creșterii şi a vieții, puterea lui Frey. 
Nornele îmi spuseseră cu nouă zile în urmă: 
Soarele trebuie să meargă spre est. 

În locul acesta era noapte, iarnă şi sclipea 
lumina lunii. Eu aveam nevoie de soarele verii. 

Lupul Fenris a observat schimbarea din aer. A 
pocnit-o pe Sam şi a trimis-o de-a rostogolul peste 
câmpul cu oase. Avea botul plin de zgârieturi. 
Runa lui Tyr îi strălucea în frunte urâtă şi neagră. 

— Ce pui la cale Magnus? Nici să nu-ţi treacă 
prin minte! 

S-a repezit, dar până să ajungă la mine, a căzut 
din zbor, chircindu-se şi urlând de durere. 

Eram înconjurat de lumină — aceeași aură aurie 
ca atunci când îi vindecasem pe Sam și 
Hearthstone în Jotunheim. Nu era fierbinte ca 
focul din Muspelheim. Nu era nici deosebit de 
luminoasă, dar era evident că-i provoca durere 
Lupului. Mârâia și se foia, uitându-se la mine cu 
ochii mijiți de parcă aş fi fost un reflector. 

— Opreşte-te! a urlat. Vrei să explodez de 
nervi? 

Leoaica Sam s-a ridicat cu chiu cu vai în 
picioare. Avea o tăietură urâtă pe-o parte. Arăta de 
parcă s-ar fi ciocnit cu un camion. 

— Magnus, ce faci? 

— Aduc vara. 

Tăietunile de pe piept dispăruseră. Mă simţeam 
din nou puternic. Tatăl meu era zeul luminii și al 
căldurii. Lupu erau creaturi ale întunericului. 
Puterea lui Frey îl putea constrânge pe Fenris așa 
cum controla şi extremele de foc şi gheaţă. 

Înfipt în pământ, Jack murmura mulţumit. 

— Vară. Da, îmi aduc aminte de vară. 

Am desfăşurat ghemul de frânghie Andskoti 
care atârna în spatele lui Jack. 

M-am întors spre Lup. 

— Un pitic bătrân mi-a spus odată că cele mai 
puternice materiale folosite la meșteșugit sunt 
paradoxurile. Frânghia e făcută din paradoxuri. 
Dar mai am unul — paradoxul final care te va lega 
strâns: Sabia Verii, o armă care n-a fost făcută 
pentru a fi o armă, o sabie care e folosită la 
capacitate maximă atunci când o laşi liberă. 

I-am poruncit lui Jack să zboare, încrezător că 
va face ce trebuie. 

Ar fi putut să taie şi ultimele legături care-l 
tineau pe Lup. Ar fi putut zbura în celălalt capăt al 
câmpului de luptă, direct în mâinile lui Surt, dar n- 
a făcut-o. S-a repezit sub burta Lupului, înfășurând 
frânghia Andskoti în jurul labelor acestuia atât de 
repede că Fenris n-a apucat să reacționeze, 
legându-l şi răsturnându-l pe-o parte. 

Urletul lui Fenris a zguduit insula. 

— Nu! Nu vol...! 

Sabia a zburat cu viteză în jurul botului Lupului. 
Jack a făcut nod executând o piruetă în aer, apoi a 
plutit înapoi spre mine, cu lama strălucind de 
mândrie. 

— Cum m-am descurcat, şefu'? 

— Jack, am spus, eşti cea mai minunată sabie. 

— Păi, asta ştiu, a spus el. Dar ce zici cum am 
lucrat cu frânghia? Am făcut un nod al docherului 
perfect şi nici măcar n-am mâini. 

Sam a venit împleticindu-se spre noi. 

— Ai reuşit! Ai... uf! 

Se transforma din leoaică în Sam — rănită grav, 
cu fața zdrobită, plină de sânge într-o parte. Înainte 
să cadă, am prins-o şi am tras-o de lângă Lup. Aşa 
legat cum era, se zbătea cu spume la gură. Nu 
voiam să stau mai aproape de el decât era necesar. 

Hearthstone m-a urmat clătinându-se, 
sprijinindu-l pe Blitzen. Am căzut toți patru pe 
covorul de iarbă neagră. 

— Suntem în viață, am spus. Nu mă aşteptam la 
asta. 

Momentul nostru de glorie a durat... cam o 
clipă. 

Apoi sunetele luptei au devenit mai puternice şi 
mai clare în jur, de parcă ar fi fost smulsă o perdea. 
Magia de protecție a lui Hearthstone nu doar că ne 
pusese la adăpost de Lup, dar ne izolase şi de lupta 
cu uriașii de foc... iar prietenii mei einherjari nu se 
descurcau deloc bine. 

— La walkirie! a strigat T.J. Repede! 

A pornit poticnindu-se pe creastă, înfigându-şi 
baioneta într-un uriaş şi străduindu-se să ajungă la 
Gunilla. Cât avusesem treabă cu Lupul, căpitanul 
walkiriilor îi ținuse piept lui Surt. Acum era la 
pământ şi îşi ţinea cu ultimele puteri sulița 
deasupra capului, iar Surt ridica iataganul. 

Mallory mergea fără ţintă clătinându-se, 
neînarmată, prea departe şi prea plină de sânge să 
poată da o mână de ajutor. X încerca să iasă de sub 
o grămadă de cadavre de uriași. Gunderson Tare ca 
Piatra stătea nemișcat şi plin de sânge, cu spatele 
sprijinit de o stâncă. 

Mi-am dat seama într-o fracțiune de secundă de 
tot ce e în jur. La fel de repede am înţeles că nici 
eu, nici Hearth, Blitz sau Sam n-aveam cum să 
ajungem la ea în timp util. 

Însă am apucat sabia şi m-am ridicat. M-am 
îndreptat clătinându-mă spre Gunilla. Privirile 
noastre s-au întâlnit, iar ultima expresie de pe 
chipul ei a fost una de resemnare și furie: „Să nu 
fie degeaba”. 

Stăpânul Focului a lovit cu iataganul. 

Capitolul 66 
Sacrificii 


Nu ştiu de ce m-a afectat atât de tare. 

Nici măcar nu-mi plăcea Gunilla. 

Dar când l-am văzut pe Surt stând deasupra 
trupului ei lipsit de viață, când i-am citit triumful 
în privire, mi-a venit să mă prăbuşesc acolo și să 
zac până la venirea Ragnarok-ului. 

Gunilla era moartă. Tovarăşele ei erau moarte. 
Nici măcar nu ştiam cum le cheamă, dar se 
sacrificaseră pentru ca eu să am mai mult timp la 
dispoziție. Tare ca Piatra era mort sau pe moarte. 
Nici ceilalți einherjari nu se descurcau mai bine. 
Sam şi Blitz și Hearth nu erau în stare să lupte. 

lar Surt încă se ţinea pe picioare, puternic ca 
întotdeauna, cu sabia lui incandescentă pregătită. 
Trei dintre uriaşii de foc erau de asemenea vii Și 
înarmați. 

După toate prin câte trecuserăm, stăpânul 
focului putea să mă ucidă, să-mi ia sabia şi să 
elibereze Lupul. 

Judecând după zâmbetul de pe chipul lui, exact 
asta se aștepta să facă. 

— Sunt impresionat, a recunoscut el. Lupul mi- 
a spus că ai potenţial. Cred că nici Fenris nu se 
aștepta să te descurci aşa bine. 

Lupul se zbătea în noile lui legături magice. 

T.J., care era în preajma stăpânul focului, s-a 
ghemuit, cu baioneta pregătită. S-a uitat la mine, 
așteptând un semn. Am ştiut că era pregătit să 
atace pentru o ultimă dată, să le distragă atenția 
uriașilor dacă asta putea să-mi fie de ajutor, dar nu 
mai puteam permite moartea încă unui om. 

— Pleacă acum, i-am spus lui Surt. Întoarce-te 
înapoi în Muspelheim. 

Stăpânul focului şi-a lăsat capul pe spate şi a 
hohotut. 

— Viteaz până la capăt! Nu cred, Magnus 
Chase. Cred că vei fi mistuit de foc. 

A întins mâna în față. O coloană de foc s-a 
repezit spre mine. 

Am rămas pe poziţie. 

Mi-am imaginat că eram cu mama în Blue Hills 
în prima zi de primăvară, iar lumina soarelui îmi 
încălzea pielea, alungând din corpul meu cele trei 
luni de frig şi întuneric. 

Mama s-a întors spre mine, cu un zâmbet 
luminos: „Aici sunt, Magnus. În acest moment. Cu 
tine”. 

M-a cuprins liniştea. Mi-am amintit că mama 
îmi spusese odată că toate casele din Back Bay, 
inclusiv vechea casă a familiei noastre, fuseseră 
construite pe o groapă de gunoi. Din când în când, 
inginerii trebuiau să introducă noi stâlpi sub 
fundaţii ca să nu se prăbușească clădirile. Aveam 
impresia că stâlpii mei fuseseră consolidați. Eram 
rezistent. 

Flăcările lui Surt au trecut peste mine. Şi-au 
pierdut din intensitate. Nu erau decât nişte scântei 
fantomatice portocalii şi calde, inofensive ca nişte 
fluturi. 

Iarba-neagră de pe jos a început să înflorească — 
flori albe care se întindeau pe pământ, luând în 
stăpânire zonele călcate în picioare şi arse pe unde 
trecuseră războinicii lui Surt, absorbeau sângele și 
acopereau cadavrele uriașilor căzuţi. 

— Lupta s-a încheiat, am zis. Revendic acest 
pământ în numele lui Frey. 

Cuvintele au provocat o undă de şoc care s-a 
întins în toate direcțiile. Săbiile, pumnalele şi 
securile au zburat din mâinile uriaşilor de foc. Lui 
T.J. i-a picat pușca din mână. Până şi armele aflate 
pe jos au fost îndepărtate de pe insulă, împrăștiate 
în beznă ca nişte şrapnele. 

Singurul care mai avea o armă în mână eram eu. 

Fără iatagan Surt nu mai arăta așa sigur pe el. 


450 


— Trucuri şi magie copilărească, a mârâit el. Nu 
mă poți învinge, Magnus Chase. Sabia va fi a mea! 

— Nu astăzi. 

Am aruncat sabia. S-a repezit învârtindu-se spre 
Surt, trecându-i pe deasupra capului. Surt a vrut s- 
o prindă, dar n-a reuşit. 

— Ce-a fost asta? a hohotit uriașul. Un atac? 

— Nu, am spus. Acesta este sfârşitul tău. 

În spatele lui Surt, Jack a tăiat aerul, sfâşiind 
materia care despărțea lumile. Pe creastă a apărut o 
urmă de foc în zigzag. Mi-au pocnit urechile. Ca şi 
cum cineva ar fi spart un geam în cabina 
presurizată a unui avion, Surt şi ceilalți uriaşi de 
foc au fost aspirați prin fisura, care s-a închis în 
urma lor. 

— La revedere! a strigat Jack. Mai vorbim! 

În afară de mârâitul de nemulțumire al Lupului, 
pe insulă era liniște. 

Am pornit-o peste câmp. Am căzut în genunchi 
lângă Gunilla. Mi-am dat seama că era moartă. 
Ochii ei albaştri erau ficşi și goi. Nu mai avea 
niciun ciocan în bandulieră. Suliţa albă zăcea ruptă 
pe pieptul ei. 

Mă usturau ochii. 

— Îmi pare rău. 

Trăise cinci sute de ani în Walhalla, adunând 
sufletele morților, pregătindu-se pentru bătălia 
finală. Mi-am amintit cum mă certase: „Nici acum, 
că ai Asgardul în faţa ochilor, n-ai niciun pic de 
respect”. 

Acum că murise, 1 se citea uimirea şi venerația 
pe chip. Speram că vede Asgardul aşa cum şi-l 
dorea, plin de zei din tribul Aesir şi cu toate 
luminile aprinse în conacul tatălui ei. 

— Magnus, a strigat T.J., trebuie să plecăm. 

El şi Mallory se chinuiau să-l care pe Gunderson 
Tare ca Piatra. X a reuşit să iasă de sub grămada de 
cadavre de uriaşi de foc şi căra în braţe trupurile 
celorlalte două  walkirii căzute. Blitz şi 

Hearthstone mergeau cot la cot împleticindu-se, iar 
Sam îi urma îndeaproape. 

Am luat în braţe trupul căpitanului walkiriilor. 
Nu era uşor şi pe mine mă lăsau din nou puterile. 

— Trebuie să ne grăbim. 

T.J. mi-a vorbit cât de blând a putut, dar din 
tonul lui mi-am dat seama că era urgent. 

Pământul mi se mişca sub picioare. Mi-am dat 
seama că aura mea strălucitoare nu se limitase doar 
la a-l orbi pe Lup. Lumina soarelui afectase 
structura insulei. Insula trebuia să dispară în zori. 
Magia pe care o folosisem grăbise procesul, iar 
pământul se transforma într-o ceaţă spongioasă. 

— Mai sunt doar câteva secunde, a icnit Sam. 
Tai-o. 

Un sprint era ultimul lucru de care mă simțeam 
în stare, dar am reuşit cumva, cu Gunilla în braţe, 
să mă țin după T.J. care se îndrepta spre țărm. 


452 


Capitolul 67 
Încă o dată, pentru un prieten 


— Avem o corabie de-a lui Frey! a strigat T.J. 

Habar n-aveam ce fel de corabie era aia. N-am 
văzut nicio corabie pe plajă, dar eram prea buimac 
şi epuizat ca să întreb. Aveam senzația că frigul și 
căldura extremă pe care le suportasem toată viaţa 
îşi luau acum revanșa. Îmi ardea fruntea din cauza 
febrei. Parcă-mi fierbeau ochii în cap. Îmi simţeam 
pieptul ca o bucată de gheaţă. 

Am înaintat cu greu. Pământul a devenit mai 
moale. Plaja se scufunda. Valurile dădeau năvală. 
Îmi ardeau muşchii mâinilor de la greutatea 
căpitanului walkiriilor. 

Am început s-o iau într-o parte. Sam m-a apucat 
de braţ. 

— Mai e puţin, Magnus. Hai cu mine. 

Am ajuns la plajă. T.J. a scos o bucată de pânză 
ca o batistă și a aruncat-o în valuri. Pânza s-a mărit 
imediat, întinzându-se. Cât ai zice peşte, pe apă a 
început să se legene o corabie vikingă în mărime 
naturală, cu două vâsle uriașe, un galion în formă 
de mistreţ şi o pânză verde inscripționată cu logo- 
ul Hotelului Walhalla. De-a lungul corăbiei scria 
cu litere albe: AMBARCAŢIUNE PUSĂ LA 
DISPOZIȚIE DE HOTELUL WALHALLA. 

— Sus! T.J. a urcat primul la bord şi s-a întins să 
mi-o ia pe Gunilla din braţe. 

Nisipul ud mă trăgea de picioare, dar am reuşit 
să trec peste balustradă. Sam s-a asigurat că toată 
lumea a urcat în siguranță. Apoi a urcat şi ea. 

Un murmur profund a reverberat în întreaga 
insulă, ca un amplificator de bas dat la maximum. 
Insula lerbii-Negre s-a scufundat sub valurile 
negre. Pânzele s-au ridicat singure. Vâslele au 
început să alunece, iar corabia s-a îndreptat spre 
vest. 

Blitzen şi Hearthstone s-au prăbușit la prora. Au 
început să se certe care riscase cel mai mult, dar 
erau aşa de obosiţi încât discuția s-a transformat 
într-un concurs de ghionturi fără tragere de inimă, 
ca în clasa a doua. 

Sam a îngenuncheat lângă Gunilla. I-a 
împreunat căpitanului walkiriilor mâinile pe piept 
şi i-a închis cu blândeţe ochii albaştri. 

— Ceilalți? am întrebat. 

X şi-a lăsat capul în pământ. 

Le lăsase pe cele două walkirii la pupa, dar era 
evident că erau moarte. Le-a împreunat mâinile ca 
Gunillei. 

— Luptătoare curajoase. 

Le-a atins fruntea cu tandrete. 

— Nu le-am cunoscut, am spus. 

— Margaret şi Irene. 

Lui Sam îi tremura vocea. 

— Ele... nu m-au plăcut niciodată, dar... au fost 
walkirii de nădejde. 

— Magnus, m-a strigat T.J. de la mijlocul navei, 
avem nevoie de tine. 

El şi Mallory stăteau în genunchi lângă 
Gunderson Tare ca Piatra pe care, în cele din urmă, 
îl lăsaseră puterile de berserker. Avea pieptul plin 
de tăieturi şi arsuri. Era o imagine de coşmar. 
Braţul stâng îi atârna într-un unghi nefiresc. Barba 
şi părul îi erau stropite cu sânge şi presărate cu 
bucățele de iarbă neagră. 

— O luptă... pe cinste, a şuierat el. 

— Nu vorbi, idiotule! Mallory a început să 
plângă. Cum îţi permiți să te laşi rănit în halul 
ăsta? 

El a zâmbit somnoros. 

— Îmi pare rău... Mamă. 

— Rezistă, a spus T.J. Te ducem înapoi în 
Wahalla. Aşa că... dacă se întâmplă ceva, poți 
renaşte. 

I-am pus lui Tare ca Piatra mâna pe umăr. Am 
simțit nişte răni atât de grave, că mi-a venit să-mi 

retrag mâna. Aveam senzația că umblu într-un vas 
cu cioburi de sticlă. 

— N-avem vreme, am spus. Îl pierdem. 

Mallory s-a înecat cu lacrimi. 

— Nu se poate. Nu. Gunderson Tare ca Piatra, 
te urăsc atât de mult. 

A tușit. Pe buze i-au apărut stropi de sânge. 

— Te urăsc, Mallory Keen. 

— Țineţi-l bine, am spus. Voi face tot ce pot. 

— Puştiule, gândeşte-te ce faci, mi-a zis Blitz. 
Eşti deja slăbit. 

— Trebuie s-o fac. 

Mi-am extins simţurile şi am perceput toate 
oasele rupte ale lui Tare ca Piatra, hemoragia 
internă, organele zdrobite. M-a cuprins frica. Era 
prea mult, eram prea aproape de moarte. Aveam 
nevoie de ajutor. 

— Jack, am strigat. 

Sabia a venit plutind lângă mine. 

— Şefu'? 

— Tare ca Piatra e pe moarte. Aş avea nevoie de 
puterea ta pentru a-l vindeca. Poţi s-o faci? 

Sabia a murmurat nervoasă. 

— Da. Dar, şefu”, în clipa în care mă vei lua în 
mână... 

— Ştiu. Voi fi şi mai epuizat ca acum. 

— Nu-i vorba doar că l-am legat pe Lup, m-a 
avertizat Jack. Te-am ajutat şi cu aura de lumină 
aurie, o chestie foarte ca lumea dacă mă-ntrebi pe 
mine. Apoi a mai fost şi Pacea lui Frey. 

— Pacea... 

Mi-am dat seama că se referea l-a unda de şoc 
care-i dezarmase pe toți, dar n-aveam vreme să-mi 
fac griji în privința asta. 

— Bine. Am înţeles. Trebuie să acționăm acum. 

Am luat sabia. N-am mai văzut bine. Aş fi căzut 
dacă nu aş fi fost deja aşezat. M-am luptat cu 
greața şi amețeala şi am așezat sabia pe pieptul lui 
Tare ca Piatra. 

Am fost străbătut de un val de căldură. Barba lui 
Tare ca Piatra s-a făcut arămie din cauza luminii. 
Și ultimele mele puteri i-au ajuns în vene, 
vindecându-i rănile şi reparând ce era de reparat. 

Când mi-am venit în fire, eram întins pe punte 
cu faţa în sus, uitându-mă la pânza verde care se 
înfoia în bătaia vântului, în timp ce prietenii mă 
scuturau şi mă strigau pe nume. 

Apoi stăteam pe o pajiște însorită, pe malul unui 
lac, sub un cer albastru. O adiere caldă mi-a răvășit 
părul. De undeva din spate am auzit vocea unui 
bărbat: 

— Bine ai venit! 

Capitolul 68 


Nu fi scârbos, frate 


Arăta ca un viking de la Hollywood. Semăna cu 
Thor din filme mai mult decât Thor însuși. 

Părul blond îi ajungea până la umeri. Faţa 
bronzată, ochii albaştri, nasul acvilin şi barba aspră 
s-ar fi potrivit perfect pe covorul roşu sau pe 
plajele din Malibu. 

Stătea pe un tron făcut din ramuri de copac, cu 
şezutul din piele de căprioară. În poală avea un fel 
de sceptru — un corn de cerb cu mâner din piele. 

Când a zâmbit, mi-am recunoscut propriul 
zâmbet timid şi bărbia strâmbă. Avea până și 
vârtecuşul pe care îl am deasupra urechi drepte. 

Am înţeles de ce se îndrăgostise mama de el. Nu 
doar pentru că era frumos sau pentru că blugii 
decoloraţi, cămașa de flanel şi bocancii erau exact 
stilul ei. Pe lângă asta, radia căldură şi linişte. De 
fiecare dată când vindecasem pe cineva, de fiecare 
dată când invocasem puterea lui Frey, folosisem o 
bucăţică din aura lui. 

— Tată, am spus. 

— Magnus. 

Frey s-a ridicat. 

Ochii îi sclipeau, dar parcă nu știa ce să facă cu 
braţele. 

— Mă bucur să te văd, în sfârșit. Te-aş 
îmbrăţişa, dar bănuiesc că n-ar fi potrivit. Înţeleg 
că ai nevoie de mai mult timp... 

M-am năpustit spre el şi l-am îmbrățișat cât am 
putut de tare. 

Nu era stilul meu. Nu obişnuiesc să îmbrățişez 
lumea, mai ales necunoscuțţii. 

Dar el nu era un străin. ÎI ştiam la fel de bine ca 
pe mama. Pentru prima dată am înţeles de ce 
insistase mama să mă ducă în drumeţii și la 
camping. De fiecare dată când eram în pădure în 

zilele de vară, de fiecare dată când soarele ieşea 
din spatele norilor, Frey era acolo. 

Poate că ar fi trebuit să-l resping, dar n-am 
făcut-o. După ce o pierdusem pe mama, nu îmi 
mai permiteam să fiu ranchiunos. Anii petrecuți pe 
stradă mă învăţaseră că era inutil să te vaieți și să 
te plângi de ce ai fi putut avea, ce meritai sau era 
corect. Am preferat să mă bucur de moment. 

M-a cuprins iubitor. Mirosea a foc de tabără, a 
ace de brad şi a bezele prăjite. Aveau bezele în 
Vanaheim? 

Mi-am dat seama de ce trebuia să fiu aici. Eram 
mort. Sau, cel puţin, eram din nou pe moarte. 

M-am desprins din îmbrățişare. 

— Prietenii mei... 

— Sunt teferi, m-a asigurat Frey. Ai ajuns în 
pragul morţii când l-ai vindecat pe berserker, dar 
va supraviețui. La fel şi tu. Te-ai descurcat bine, 
Magnus. 

Lauda lui m-a intimidat. 

— Trei walkirii au murit. Mi-am pierdut 
aproape toți prietenii. N-am făcut decât să leg 
lupul cu o nouă frânghie și să-l trimit pe Surt 
înapoi în Muspelheim — şi Jack a făcut toată 
treaba. Asta nu schimbă, de fapt, nimic. 

Frey a izbucnit în râs. 

— Magnus, ai schimbat totul. Tu, mânuitorul 
sabiei, modelezi destinul celor Nouă Lumi. Cât 
despre walkirii — sacrificiul lor a fost unul de 
bunăvoie. Nu le dezonora simţindu-te vinovat. Nu 
poți împiedica moartea tuturor, aşa cum nici eu nu 
pot împiedica fiecare vară să devină toamnă... Şi 
aşa cum nu pot împiedica împlinirea propriului 
meu destin la Ragnarok. 

— Destinul tău... 

Am strâns în palmă piatra inscripționată cu runa, 
care revenise pe lanţ. 

— Sabia ta e la mine. N-ai putea să...? 

Frey a clătinat din cap. 

— Nu, fiule. Aşa cum ţi-a spus şi mătușa ta 
Freya, eu nu mai pot mânui Sabia Verii. Întreabă 
sabia, dacă vrei să fii sigur. 

Mi-am scos pandantivul. Jack a prins viață, 
scuipând o tiradă de înjurături pe care nu le pot 
reproduce. 

— Şi încă ceva! a țipat sabia. Ai renunţat la 
mine ca să te poţi căsători cu o uriaşă? Prietene, ce 
a fost în capul tău? Săbii, nu gagici, înţelegi cum 
stă treaba? 

Frey a zâmbit cu tristeţe. 

— Salutare, vechi prieten! 

— A, acum suntem prieteni? a întrebat sabia. 
Nu. Nu, nu. Totul s-a terminat între noi. 

Jack a făcut o pauză. 

— Noroc că fiul tău e în regulă. Îmi place de el. 
Atâta timp cât nu intenționează să mă dea la 
schimb pentru mâna vreunei uriaşe. 

— Nu e pe lista mea, i-am promis. 

— Atunci suntem prieteni. Dar tatăl tău, acest 
scârbos, perfid... 

I-am ordonat sabiei să se transforme din nou în 
pandantiv. 

— Scârbos? 

Frey a ridicat din umeri. 

— Am făcut o alegere cu mult timp în urmă. Am 
renunţat la sabie de dragul iubirii. 

— Dar la Ragnarok, vei muri dacă n-o ai. 

A ridicat cornul de cerb. 

— Voi lupta cu asta. 

— Cu un corn de animal? 

— E una să-ți cunoşti soarta, şi alta s-o accepți. 
Îmi voi face datoria. Cu acest corn, voi ucide mulţi 
uriași, chiar şi pe Beli, unul dintre marii lor 
generali. Dar ai dreptate. Nu va fi suficient ca să-l 
înving pe Surt. Până la urmă, voi muri. 

— Cum poți fi atât de liniştit? 

— Magnus... nici măcar zeii nu trăiesc o 
veșnicie. Nu-mi consum energia încercând să mă 
opun schimbării anotimpurilor. Încerc să mă asigur 

că zilele mele şi anotimpul de care mă ocup sunt 
cât mai vesele, bogate şi îmbelşugate. 

M-a mângâiat pe faţă. 

— Dar tu ai înţeles deja asta. Niciun copil de-al 
lui Thor sau de-al lui Odin sau chiar de-al 
nobilului Tyr n-ar fi rezistat promisiunilor lui Hel, 
vorbelor meşteșugite ale lui Loki. Tu ai reuşit asta. 
Numai un fiu de-al lui Frey, cu Sabia Verii, ar fi 
putut renunţa aşa cum ai făcut-o tu. 

— Să renunţ... la mama? 

— Da. 

Frey a scos ceva de sub tron — un vas ceramic 
sigilat cam de mărimea unei inimi. Mi l-a pus în 
mâini. 

— Ştii ce şi-ar dori? 

N-am putut scoate niciun cuvânt. Am dat din 
cap și am sperat că Frey își va da seama cât de 
recunoscător îi eram. 

— Tu, fiule, vei aduce speranţă în cele Nouă 
Lumi. A1 auzit de expresia vară indiană? Vei face 
posibilă existenta unei ultime astfel de veri — o 
ocazie de-a avea căldură, lumină şi creștere înainte 
de lunga iarna a Ragnarok-ului. 

— Dar... 

Mi-am dres vocea. 

— Da, nu-i niciun stres. 

Frey şi-a arătat dinţii albi şi strălucitori. 

— Exact. Sunt multe de făcut. Cei din triburile 
Aesir și Vanir sunt împrăștiați. Loki e tot mai 
puternic. Chiar şi prizonier, ne-a ațâțat unul 
împotriva celuilalt, ne-a distras atenția, ne-a făcut 
să ne pierdem concentrarea. Recunosc că şi eu am 
fost distras. De prea mult timp nu mai fac parte din 
lumea oamenilor. Doar mama ta a reușit să... 

A rămas cu privirea pe vasul din mâinile mele. 

— Asta după discursul meu sforăitor despre 
desprinderea de trecut... 

A zâmbit cu tristeţe. 

— A fost o prezenţă plină de viață. Ar fi mândră 
de tine. 

— Tată... 

Nu ştiam ce să mai spun. Poate voiam doar să 
folosesc cuvântul acesta. Nu prea avusesem 
ocazia. 

— Nu ştiu dacă mă voi ridica la înălțimea 


așteptărilor. 
Tata a scos o bucată de hârtie zdrenţuită din 
buzunarul cămăși de flanel — fluturașul cu 


DISPĂRUT pe care Annabeth şi tatăl ei îl 
distribuiseră în ziua în care murisem. Frey mi l-a 
întins. 

— Nu vei fi singur. Pentru moment, odihneşte- 
te, fiule. Îți promit că nu vor trece alţi şaisprezece 
ani până ne vom reîntâlni. Între timp, ar trebui s-o 
suni pe vara ta. Ar trebui să staţi de vorbă. Vei 
avea nevoie de ajutorul ei până la urmă. 

Asta a sunat cam amenințător, dar n-am apucat 
să-l întreb cum stă treaba. Frey a dispărut într-o 
clhpită. Eram din nou pe corabia vikingă, cu 
fluturaşul şi vasul ceramic în mână. Lângă mine 
stătea Gunderson Tare ca Piatra, sorbind dintr-o 
cupă de mied. 

— Salut. 

Mi-a zâmbit cu gura însângerată. Majoritatea 
rănilor 1 se cicatrizaseră deja. 

— Îţi datorez viaţa. Ce-ai zice să-ţi fac cinste cu 
o cină? 

Am clpit şi am privit în jur. Corabia acostase în 
Walhalla, pe unul dintre râurile care treceau prin 
hol. Habar n-aveam cum ajunseserăm acolo. 
Prietenii mei erau pe debarcader, discutând cu 
Helgi, managerul hotelului. Aveau nişte feţe 
sumbre şi se uitau la corpurile celor trei walkirii 
moarte. 

— Ce se întâmplă? am întrebat. 

Tare ca Piatra şi-a golit paharul. 

— Am fost convocați în sala de ospeţe ca să 
dăm explicații în faţa șefilor de clan şi a armatei de 
einherjari. Sper c-o să ne lase să mâncăm înainte 
să ne ucidă din nou. Mor de foame. 

Capitolul 69 


0... Deci pe ăsta îl mirosea Fenris 
în capitolul şaizeci şi trei 


Probabil că am pierdut o zi întreagă pe drumul 
spre Walhalla, pentru că cina era în toi în Sala de 
ospeţe. Walkiriile zburau cu carafe de mied. 
Einherjarii aruncau unii în alții cu pâine și 
Saehrimnir prăjit. Peste tot erau grupuri de 
muzicieni care cântau. 

Petrecerea se înmuia pe măsură ce grupul nostru 
se apropia de masa șefilor de clan. O gardă de 
onoare a walkiriilor ducea pe tărgi corpurile 
Gunillei, a lui Irene şi Margaret, acoperite cu 
pânză albă. Sperasem că cei ucişi vor reveni la 
viaţă în Walhalla. Oare walkiriile nu puteau deveni 
einherjari? Dar nu s-a întâmplat nimic. 

Mallory, X, T.J. şi Tare ca Piatra mergeau în 
urma tărgilor. Sam, Blitzen, Herth şi cu mine eram 
ultimii. 

Războinicii ne aruncau priviri încruntate când 
treceam prin dreptul lor. Expresiile walkiriilor erau 
şi mai aprige. Am fost surprins că n-am fost ucişi 
înainte să ajungem la şefii de clan. Presupun că 
mulțimea voia să ne vadă umiliți în public. Ei nu 
ştiau ce am făcut. Ştiau doar că eram niște pungaşi 
evadați aduşi înapoi, în urma cadavrelor celor trei 
walkirii, ca să fim judecaţi. Nu eram încătuşat, dar 
mă târam cu greutate, de parcă frânghia Andskoti 
mi-ar fi fost înfășurată în jurul gleznelor. Am 
adăpostit vasul ceramic în îndoitura braţului. 
Indiferent ce s-ar fi întâmplat, nu îl puteam pierde. 

Ne-am oprit în faţa mesei şefilor de clan. Erik, 
Helgi, Leif şi toți tipii ăia pe nume Erik aveau o 
înfățișare sumbră. Chiar şi vechiul meu amic 
Hunding, bagajistul, mă privea şocat şi dezamăgit, 
de parcă i-aş fi luat ciocolata înapoi. 

În cele din urmă, Helgi a spus: 

— Explicaţi. 

N-am avut niciun motiv să omit ceva. N-am 
vorbit tare, dar cuvintele mele se auzeau în sală. 
Când am ajuns la lupta cu Fenris, m-a lăsat vocea. 
Sam a trebuit să continue povestea. 

La final, şefii de clan au rămas tăcuţi. Nu mi-am 
dat seama în ce dispoziție erau. Poate că acum erau 
mai degrabă nesiguri decât supăraţi, dar nu conta. 
În ciuda discuţiei cu tata, nu mă simţeam mândru 
de faptele mele. Supravieţuisem doar pentru că 
cele trei walkirii din faţa mea le ţinuseră piept 
uriașilor de foc în timp ce noi înlănțuiam lupul. 
Nicio pedeapsă dată de şefii de clan nu mă putea 
face să mă simt mai rău de-atât. 

Apoi Helgi s-a ridicat. 

— Aceasta e cea mai gravă chestiune care a 
ajuns în atenția noastră în ultimii ani. Dacă ați spus 
adevărul, faptele voastre sunt demne de niște 
adevărați războinici. L-ai împiedicat pe Lupul 
Fenris să se elibereze. L-ai trimis pe Surt înapoi în 
Muspelheim. Dar aţi acţionat ca nişte pungaşi — 
fără acordul şefilor de clan și într-o companie... 
discutabilă. 

I-a privit cu dispreţ pe Hearth, Blitz și Sam. 

— Loialitatea, Magnus Chase... Loialitatea față 
de Walhalla e totul. Şefii de clan trebuie să discute 
despre toate lucrurile astea în particular înainte să 
dea un verdict, cu excepția cazului în care Odin 
doreşte să intervină. 

S-a uitat la tronul de lemn gol, care, desigur, a 
rămas gol. Cocoţaţi pe spătarul scaunului, corbii 
mă fixau cu ochii lor negri strălucitori. 

— Prea bine, a oftat Helgi. Noi... 

Din stânga mea a bubuit o voce: 

— Odin doreşte să intervină. 

Un murmur de neliniște a străbătut sala. X şi-a 
ridicat faţa cenușie spre şefii de clan. 

— X, a şoptit T.J., nu-i momentul pentru glume. 

— Odin doreşte să intervină, a spus omul-trol cu 
încăpățânare. 

Înfăţişarea i s-a schimbat. Aspectul de trol uriaș 
a dispărut, ca un costum de camuflaj. În locul lui X 
a apărut un bărbat care semăna cu un sergent 
pensionat. Avea pieptul bombat, braţe groase şi 
purta un tricou polo pe care scria Hotel Walhalla. 
Părul lui cărunt era tuns scurt, iar barba pătrată îi 
accentua trăsăturile feţei înăsprite de trecerea 
timpului. Peste ochiul stâng avea un petic negru de 
piele. Ochiul drept era albastru închis, de culoarea 
venelor. La brâu avea atârnată o sabie atât de mare, 
că l-a făcut pe Jack să tremure pe lanţul lui. 

Pe ecusonul de pe piept avea scris: ODIN, 
TATĂL SUPREM, PROPRIETAR ȘI 
FONDATOR. 

— Odin. 

Sam s-a pus într-un genunchi. 

Zeul i-a zâmbit. Apoi probabil că mi-a făcut 
conspirativ cu ochiul, deşi era greu de spus, din 
moment ce n-avea decât un singur ochi. 

Numele lui a apărut pe buzele tuturor celor 
prezenți. Finheijarii s-au ridicat. Şefii de clan s-au 
ridicat şi s-au închinat cu respect. 

Odin, fostul om-trol cunoscut sub numele de X, 
a ocolit masa şi s-a aşezat pe tron. Cei doi corbi 1- 
au aterizat pe umeri şi l-au ciupit cu afecțiune de 
urechi. 

— Fi bine! a tunat vocea lui Odin. Ce trebuie să 
facă un zeu ca să primească o cupă de mied? 

Capitolul 70 
Suntem puşi în fața PowerPoint-ului sorții 


Odin şi-a primit băutura, a ținut câteva toasturi, 
apoi a început să se plimbe prin faţa tronului, 
povestind pe unde fusese și ce făcuse în ultimele 
decenii. Eram prea şocat ca să aud cu adevărat 
discursul lui. Cred că majoritatea einherjarilor erau 
în aceeași situație. 

Lumea s-a dezmeticit doar când Odin a poruncit 
să se pornească ecranele strălucitoare „Prin ochii 
walkiriilor”. Einherjarui au început să clipească şi 
să se agite de parcă ar fi ieşit dintr-o hipnoză în 
masă. 

— Sunt un căutător de cunoaştere! a proclamat 
Odin. Dintotdeauna am fost. Am atârnat de 
Arborele Lumii timp de nouă zile şi nouă nopți, 
chinuit de durere, pentru a descifra secretul 
runelor. Am stat şase zile la coadă, pe viscol, ca să 
descopăr vrăjitoria smartphone-ului. 

— Poftim? am murmurat. 

Blitzen a tușit. 

— Nu insista. 

— Iar mai recent, a anunţat Odin, am suportat 
şapte săptămâni de formare ca vorbitor 
motivațional la un hotel din Peoria ca să 
descopăr... asta! 

În mână i-a apărut o telecomandă. Pe ecranele 
magice a apărut titlul unui document PowerPoint, 
cu o imagine care se rotea şi pe care se putea citi: 
PLANUL LUI ODIN: CUM SĂ AI SUCCES ÎN 
VIAŢA DE APOI! 

— Ce se întâmplă? i-am şoptit lui Sam. 

— Odin încearcă întruna tot felul de lucruri, a 
spus ea. Caută cunoaşterea în locuri noi. E foarte 
înțelept, dar... 

Hearthstone a gesticulat cât a putut el de discret: 
„De asta lucrez pentru Mimir”. 

— Vedeţi voi, a continuat Odin, plimbându-se 
de colo, colo, cu corbii care dădeau din aripi ca să- 
şi ţină echilibrul, tot ce au făcut aceşti eroi, au 
făcut cu ştiinţa și încuviințarea mea. Am fost cu ei 
tot timpul, fie în persoană, fie cu spiritul. 

Imaginea de pe ecran s-a schimbat. Odin a 
început să citească nişte propoziţii scrise cu liniuţă. 
Am trecut cu privirea peste ele, dar el vorbea 
despre motivul pentru care se ascunsese în 
Walhalla dându-se drept X, omul-trol: 

— Ca să văd cum veţi primi un asemenea 
războinic şi cum vă îndepliniți îndatoririle când 
credeți că nu sunt prezent. Mai trebuie să lucraţi la 
puterea de validare şi automotivare. 

A explicat de ce a ales-o pe Samirah al-Abbas să 
facă parte dintre walkirii: 

— Dacă fiica lui Loki poate da dovadă de un 
asemenea curaj, noi de ce nu putem? Samirah 
posedă cele șapte calități eroice despre care voi 
vorbi în viitoarea mea carte, Sapte calități eroice, 
care va fi dispombilă în magazinul de cadouri din 
Walhalla. 

Apoi a explicat de ce profeția Nornelor nu 
însemna ceea ce crezuserăm că înseamnă: 

— Ales din greșeală, ucis neonest, a recitat el. 
Magnus Chase a fost ales din greşeală de Loki — 
care a crezut că băiatul poate fi uşor influenţat. În 
schimb, Magnus Chase s-a dovedit un adevărat 
erou! 

În ciuda complimentului, îl preferam pe Odin, 
omul trol taciturn, vorbitorului motivațional. Nici 
cei prezenţi la cină nu ştiau ce să creadă, deși unii 
dintre şefii de clan luau notițe conştiincioși. 

— Astfel ajungem la partea pozitivă a 
prezentării. 

Odin a mers mai departe cu slide-show-ul. A 
apărut o fotografie cu Blitzen, făcută în mod 
evident în timpul concursului de măiestrie cu 
Junior. Sudoarea curgea pe fața lui Blitzen şi se 

vedea că suferă, de parcă cineva tocmai i-ar fi 
scăpat un ciocan pe picior. 

— Blitzen, fiu al lui Freya! a spus Odin. Acest 
pitic nobil a câştigat frânghia Andskoti, care l-a 
înlănțuit pe Lupul Fenris. Şi-a ascultat inima, şi-a 
stăpânit temerile şi l-a slujit pe vechiul meu prieten 
Mimir cu credinţă. Pentru eroismul tău, Blitzen, 
vei fi eliberat din serviciul lui Mimir și vei primi 
fonduri pentru a deschide magazinul pe care ți l-ai 
dorit dintotdeauna. Şi trebuie să spun... 

Odin şi-a fluturat mâna peste tricou. Brusc, 
acesta s-a transformat într-o vestă de zale. 

— Am luat prototipul tău după concurs şi e un 
produs admirabil. Orice războinic înţelept ar trebui 
să-şi facă rost de așa ceva! 

Einheijarii au scos murmure de aprobare. S-au 
auzit chiar câteva „Oooo”-uri şi „Aaaa”-uri. 

Blitzen a făcut o plecăciune adâncă. 

— Vă mulțumesc, stăpâne Odin. Sunt... Nici nu 
ştiu ce să... Aş putea folosi această frază pentru a- 
mi promova linia de produse? 

Odin a zâmbit cu bunăvoință. 

— Desigur. lar aici îl avem pe elful 
Hearthstone! 

O fotografie cu Hearth a apărut pe ecrane. Era 
prăbuşit în cadrul ferestrei, la palatul lui Geirrod. 
Avea un zâmbet prostesc şi făcea semnul pentru 
„maşină de spălat”. 

— Această nobilă creatură a riscat totul pentru a 
redescoperi magia runelor. E primul vrăjitor 
adevărat care apare printre muritori în ultimele 
secole. Fără el, încercarea de a-l înlănțui pe Lup ar 
fi eşuat de mai multe ori. 

Odin i-a zâmbit elfului. 

— Prietene, şi tu vei fi eliberat din serviciul lui 
Mimir. Te voi aduce personal în Asgard, unde te 
voi învăţa runele într-o sesiune gratuită de 
nouăzeci de minute, însoțită de un DVD şi de un 
exemplar cu autograf al cărții mele Magia runelor 
cu Tatăl Suprem. 

Aplauze politicoase. 

Hearthstone m-a privit uimit. A reuşit să facă 
semnul de „mulțumesc”. 

Imaginea s-a schimbat. În fotografie era Sam, 
care stătea agitată lângă tejgheaua de la Fadlan's 
Falafel, privind într-o parte, roşie ca racul, în timp 
ce Amir se apleca spre ea zâmbind. 

— Oooooo, a exclamat mulțimea de einherjari, 
urmate de chicoteli. 

— Omoară-mă acum, a mormăit Sam. Te rog! 

— Samirah al-Abbas! a spus Odin. Eu te-am 
ales să fii walkirie grație curajului, îndârjirii şi 
potențialei tale măreții. Mulţi dintre cei prezenți n- 
au încredere în tine, dar te-ai ridicat la înălțimea 
provocării. Mi-ai urmat poruncile. Ţi-ai făcut 
datoria chiar şi când ai fost insultată și exilată. Pe 
tine te voi lăsa să alegi. 

Odin le-a privit pe walkiriile ucise care erau în 
faţa mesei șefilor de clan. O tăcere respectuoasă s- 
a lăsat în întreaga încăpere. 

— (Gunilla, Margaret, Irene ştiau ce riscuri 
presupune să fu walkirie. Şi-au dat viața pentru a 
face posibilă victoria de astăzi. În cele din urmă, 
au văzut care e adevărata ta valoare şi au luptat de 
partea ta. Cred că ar fi de acord să fii repusă în 
drepturi ca walkirie. 

Lui Sam 1 s-au înmuiat picioarele. A trebuit să se 
sprijine pe Mallory Keen. 

— Îţi ofer posibilitatea să alegi un loc de muncă, 
a continuat Odin. Am nevoie de o conducătoare a 
walkiriilor mele. Nu-mi trece prin cap cineva mai 
bun decât tine. Asta ți-ar permite să-ți petreci mai 
mult timp în lumea muritorilor, poate şi şansa să te 
odihnești după misiunea asta chinuitoare. Sau... — 
în ochiul albastru i-a apărut un licăr — ai putea 
alege o misiune mult mai periculoasă şi să lucrezi 
direct pentru mine, plecând în alte misiuni... cum 
să spun... cu risc ridicat şi recompense pe măsură. 

Sam s-a înclinat. 

— Tată suprem, mă simt onorată. N-aş putea-o 
înlocui niciodată pe Gunilla. Tot ce cer e șansa să 
dovedesc cine sunt, ori de câte ori va fi necesar, 
până când nimeni de aici nu se va mai îndoi de 
loialitatea mea faţă de Walhalla. Voi alege sarcina 
cea mai periculoasă. Porunceşte-mi şi nu te voi 
dezamăgi. 

Asta i-a uns la inimă pe cei din public. 
Einherjarii au aplaudat. Unii au scos strigăte de 
încurajare. Până și celelalte walkirii o priveau pe 
Sam cu expresii mai puţin ostile. 

— Foarte bine, a spus Odin. Încă o dată, 
Samirah, ţi-ai dovedit înţelepciunea. Vom discuta 
mai târziu despre îndatoririle tale. lar acum... 
Magnus Chase. 

Imaginea de pe ecrane s-a schimbat şi am apărut 
eu: țipam în timp ce cădeam de pe Podul 
Longfellow. 

— Fiu al lui Frey, ai recuperat Sabia Verii. Ai 
tinut-o departe de Surt. Te-ai dovedit... mă rog, 
poate nu chiar un mare războinic... 

— Mulţumesc, am mormăit. 

— ... dar cu siguranță un mare einherjar. Cred 
că suntem cu toții de acord — noi cei de la masa 
şefilor de clan — că şi tu meriți o recompensă. 

Odin a privit în stânga și în dreapta. Şefii de 
clan s-au foit mormăind în silă: 

— Ăăă... da, absolut. 

— Nu ofer lucruri cu uşurinţă, a spus Odin. Dar 
dacă consideri în continuare că Walhalla nu e locul 
potrivit pentru tine, te voi trimite în Folkvanger, 
unde stăpâneşte mătuşa ta. Fiind membru al 
tribului Vanir, poate că îți va plăcea mai mult. Sau 
— şi m-a fixat cu ochiul lui albastru — dacă doreşti, 
în voi permite chiar să te întorci în lumea 
muritorilor şi te voi elibera de îndatoririle tale de 
einherjar. 

În încăpere s-au auzit murmure și atmosfera s-a 
tensionat. După feţe, mi-am dat seama era o ofertă 
neobișnuită. Odin risca. Dacă stabilea un precedent 

şi lăsa un einherjar să se întoarcă în lume, n-ar fi 
vrut şi ceilalți să plece? 

M-am uitat la Sam, la Blitzen și la Hearthstone. 
M-am uitat la colegii mei de la etajul al 
nouăsprezecea — T.J., Tare ca Piatra, Mallory. 
Pentru prima dată în ultimii ani, nu m-am mai 
simțit fără adăpost. 

M-am plecat în faţa lui Odin. 

— Mulţumesc, Tată Suprem. Dar casa mea e 
acolo unde-mi sunt prietenii. Sunt un einherjar. 
Sunt un războinic. Îmi e suficient. 

Toată sala de mese a izbucnit în aplauze. Lumea 
a început să lovească cu pocalele în mese şi să-și 
lovească săbiile de scuturi. Prietenii mei m-au 
înconjurat, m-au îmbrățișat şi m-au bătut pe umeri. 
Mallory m-a sărutat pe obraz și mi-a spus: 

— Eşti un imbecil. 

Apoi, mi-a şoptit la ureche: 

— Mulţumesc. 

Tare ca Piatra mi-a ciufulit părul. 

— Facem noi războinic din tine, fiu al lui Frey. 

Când aplauzele au încetat, Odin a ridicat mâna. 
Telecomanda s-a transformat într-o suliță albă 
strălucitoare. 

— În numele lui Gungir, arma sfântă a Tatălui 
Suprem, declar că aceşti şapte eroi vor avea liberă 
trecere printre cele Nouă Lumi, inclusiv Walhalla. 
Oriunde vor merge, vor merge în numele meu, în 
slujba Asgardului. Cine se opune va plăti cu viaţa! 

Şi-a coborât sulița. 

— În această seară, vom sărbători în cinstea lor. 
Mâine, tovarășii noştri căzuţi la datorie vor fi 
încredinţaţi apei și focului! 

Capitolul 71 


Incendiem o barcă în formă de lebădă, 
ceea ce probabil e ilegal 


Funeraliile au avut loc pe iazul din Grădina 
Publică. Nu se ştie cum, einherjarii ajunseseră în 
posesia unei bărci în formă de lebădă — în genul 
celor care în mod normal nu navighează iarna. 
Modificaseră barca, transformând-o într-un rug 
funerar plutitor pentru cele trei walkirii. Corpurile 
erau învelite în pânză albă şi aşezate pe un pat de 
lemn, înconjurate de arme, armuri Şi aur. 

Iazul era îngheţat. Teoretic, n-ai fi avut cum să 
lansezi la apă barca, dar einherjarii aduseseră 
ceruseră ajutorul unui prieten — o uriașă înaltă de 
patru metri şi jumătate pe nume Hyrokkin. 

În ciuda vremii, Hyrokkin era îmbrăcată în 
pantaloni scurți şi un tricou XXXXL cu însemnele 
Clubului de canotaj din Boston. Înainte de 
ceremonie, a călcat cu picioarele goale întreaga 
suprafață a iazului, spărgând gheaţa şi speriind 
rațele. Apoi s-a întors şi a aşteptat respectuoasă pe 
mal, cu gambele în apa îngheţată, în timp ce 
einherjarii veneau să-şi ia rămas-bun de la cele 
căzute în luptă. Mulţi au lăsat arme, monede sau 
alte bunuri pe rugul funerar. Unii au vorbit despre 
felul în care Gunilla, Margaret sau Irene îi 
ajutaseră să ajungă în Walhalla. 

În cele din urmă, Helgi a aprins focul. Hyrokkin 
a împins barca în apă. 

Nu erau oameni în Grădina Publică. Poate că 
magia îi ținea la distanță. Dacă ar fi fost totuşi pe 
acolo, probabil că vreo vrajă i-ar fi împiedicat să 
vadă mulțimea de războinici strigoi care priveau 
cum arde o barcă. 

Ochii mi-au căzut pe locul de sub pod unde în 
urmă cu două săptămâni fusesem în viaţă, fără 
adăpost şi într-o stare groaznică. Abia acum 

puteam recunoaşte cât de îngrozit mă simţisem în 
tot acest timp. 

O coloană de foc a cuprins barca, ascunzând 
privirii corpurile walkiriilor. Apoi flăcările au 
dispărut, de parcă cineva ar fi oprit gazul, iar din 
barcă n-a mai rămas nicio urmă, doar un cerc din 
care ieşeau aburi. 

Participanţii s-au întors şi s-au împrăștiat prin 
parc, îndreptându-se spre Hotelul Walhalla de pe 
Strada Beacon. 

T.J. m-a prins de umăr. 

— Vii, Magnus? 

— Imediat. 

În timp ce colegii mei se îndreptau spre casă, m- 
am bucurat să văd că Gunderson Tare ca Piatra i-a 
cuprins talia lui Mallory Keen, iar ea nu i-a tăiat 
mâna. 

Blitzen, Hearth, Sam şi cu mine am rămas în 
urmă, uitându-ne cum se risipește aburul de pe 
suprafața iazului. 

În cele din urmă, Hearth a gesticulat: „Mă duc la 
Asgard. Mulţumesc, Magnus”. 

Văzusem invidia de pe chipul unor einherjari. 
Timp de decenii, poate secole, niciunui muritor nu 
1 se permisese să viziteze oraşul zeilor. Acum Odin 
se învoise să fie profesorul unui elf. 

— E minunat, prietene, am spus. Dar nu uita să 
vii în vizită, bine? Acum ai o familie. 

Hearthstone a zâmbit şi a gesticulat: „Am 
înțeles”. 

— O, ne va vizita, n-are de ales, a spus Blitzen. 
Mi-a promis că mă ajută să mă mut în noul meu 
magazin. Eu nu car toate cutiile alea fără ajutorul 
magiei! 

M-am bucurat pentru Blitz, deşi îmi era greu să 
mă gândesc că încă un prieten pleacă. 

— Sunt sigur că vei avea cel mai bun magazin 
din Nidavellir. 

Blitzen a pufnit. 

— Din Nidavellir? Ha! Piticii nu merită să aibă 
parte de geniul meu. Cu aurul roșu de la Odin îmi 
voi permite un magazin frumos pe strada 
Newbury. Blifzens Best se va deschide la 
primăvară, deci n-ai absolut nicio scuză să nu vii 
să-ți iau măsură pentru una din asta. Şi-a dat la o 
parte pardesiul, lăsând să se vadă o vestă anti-glonţ 
strălucitoare, elegantă. 

Nu m-am putut abține şi l-am îmbrățișat pe 
Blitzen. 

— Bine, bine, puştiule. 

M-a bătut pe spate. 

— Să nu şifonăm materialul. 

Sam a zâmbit. 

— Ai putea să-mi croieşti un nou hijab. Cel 
vechi e ferfeniță. 

— O să ţi-l fac la preţ de producător, cu mai 
multe proprietăți magice! a promis Blitzen. Şi am 
câteva idei pentru culori. 

— Tu ești expertul, a spus Sam. Eu una trebuie 
să ajung acasă. Sunt pedepsită. Am o grămadă de 
teme pentru şcoală. 

— Şi ai un prieten de care trebuie să te ocupi, 
am spus. 

A roşit, iar asta o făcea să pară şi mai drăguță. 

— Nu este... Bine, bine. Da, ar trebui, probabil, 
să mă ocup de el, ce-o fi însemnând şi asta. 

M-a lovit în piept. 

— Datorită ţie, pot zbura din nou. Ăsta e cel mai 
important lucru. Încearcă să nu mori prea des până 
data viitoare. 

— Când va fi asta? 

— În curând, a promis Sam. Odin n-a glumit 
când a pomenit de misiunile cu risc ridicat. Vestea 
bună e că — şi-a dus degetul la gură — pot să-mi 
aleg propria echipă de luptători. Aşa că... să nu 
spuneţi că nu v-am avertizat. 

Îmi venea s-o îmbrăţişez, să-i spun ce mult 
apreciez tot ce făcuse, dar ştiam că Sam s-ar fi 
simțit stânjenită. M-am mulțumit să-i zâmbesc. 

— Oricând, al-Abbas. Acum că Odin ne-a dat 
permisiunea să călătorim în toate lumile, poate voi 
veni să te vizitez în Dorchester. 

— Asta, a spus ea, e o idee cu adevărat 
înspăimântătoare. Bunicii mei m-ar ucide. Amir 
ar... 

— Bine, fie, am zis. Dar nu uita: nu ești singură 
în povestea asta. 

— Am reţinut. 

M-a lovit cu cotul. 

— Iar tu, Magnus, te întorci în Walhalla să 
sărbătoreşti? Colegii te-au ridicat în slăvi. Am 
auzit chiar câteva walkirii speculând că ai putea 
ajunge şef de clan în câteva secole. 

Am zâmbit, dar nu eram pregătit să gândesc în 
termeni de secole. Am aruncat o privire prin 
Grădina Publică. Un taxi tocmai oprea în fața 
barului Cheers, la intersecția dintre străzile Beacon 
şi Brimmer. Vasul ceramic atârna greu în haina 
mea de iarnă. 

— Deocamdată am o întâlnire, am spus. Trebuie 
să îmi ţin o promisiune. 

Mi-am luat rămas-bun de la prieteni. Apoi m-am 
dus să mă întâlnesc cu verișoara mea. 


474 


Capitolul 72 
Pierd un pariu 


— E mult mai bine decât la ultima slujbă la care 
am participat, a spus Annabeth. A ta. 

Stăteam pe o creastă din Blue Hills, privind cum 
cenuşa mamei pluteşte pe deasupra copacilor 
acoperiți cu zăpadă. Dedesubt, soarele sclpea pe 
lacul Houghton. Era rece, dar nu mă simțeam 
inconfortabil. Îmi era cald şi bine — mai bine decât 
îmi fusese de ani de zile. 

Mi-am băgat vasul ceramic gol sub braţ. 

— Mulţumesc că ai venit cu mine, am spus. 

Annabeth m-a studiat cu ochii ei cenușii, așa 
cum părea să studieze totul — luând în considerare 
nu doar aspectul, ci şi felul de a fi, punctele slabe, 
potențialul de recuperare. La urma urmei, era o 
fată care construise replici ale Partenonului din 
rune la doar şase ani. 

— Cu plăcere, mi-a răspuns. Mama ta... din 
câte îmi amintesc, a fost super. 

— l-ar fi plăcut să ştie că ai fost aici. 

Annabeth a privit pe deasupra copacilor. Faţa ei 
părea arsă de vânt. 

— Te-au incinerat şi pe tine, să ştii. Mă refer la 
celălalt corp... sau ce-o fi fost. Cenușa a fost pusă 
în mausoleul familiei. Nici nu știam că avem un 
mausoleu al familiei. 

M-am cutremurat, imaginându-mi cenușa într- 
un vas de porțelan într-o nișă din piatră rece. Era 
mult mai bine aici, la aer şi în lumina rece a 
soarelui. 

— Nu cred că ţi-a fost uşor să te prefaci că am 
murit, am spus. 

Şi-a îndepărtat un fir de păr de pe faţă. 

— Cred că pentru Randolph slujba a fost mai 
greu de suportat. Părea cam zdruncinat, având în 
vedere, ştii tu... 

— Că nu i-a păsat niciodată de mine? 

— Sau de vreunul dintre noi. Tata însă... 
Magnus, a fost greu. El şi cu mine avem o relație 
problematică, dar încerc să fiu sinceră cu el acum. 
Nu-mi place să mă ascund. 

— Îmi pare rău. 

Mi-am întins mâinile. 

— M-am gândit că e mai bine să nu te implic în 
problemele mele. În ultimele câteva zile, n-am 
ştiut dacă o să supraviețuiesc. S-au întâmplat niște 
chestii periculoase, care au avut legătură cu familia 
din partea tatii. 

— Magnus, s-ar putea să înţeleg mai multe 
decât crezi. 

Am căzut pe gânduri. Annabeth părea mai bine 
ancorată în realitate, mai cu picioarele pe pământ 
decât majoritatea oamenilor cu care discutasem — 
chiar şi decât cei din Walhalla. Pe de altă parte, nu 
voiam s-o pun în pericol sau să ameninţ relația 
șubredă pe care începeam s-o reclădim. 

— Sunt bine acum, am asigurat-o. Stau cu nişte 
prieteni. E un loc bun, dar nu e genul de 
aranjament pe care l-ar înţelege oricine. Unchiul 
Randolph nu trebuie să ştie nimic. Aş aprecia dacă 
n-ai spune nimănui, nici măcar tatălui tău. 

— Hmm, a spus ea. Bănuiesc că n-o să aflu 
detalii? 

Mi-am amintit ce-mi spusese Frey: „Ar trebui să 
vorbiți. Vei avea nevoie de ajutorul ei până la 
urmă”. Mi-am amintit ce-mi spusese Sam despre 
familia ei — cum fuseseră în atenția zeilor timp de 
generații. Randolph mă lăsase să înțeleg că 
lucrurile stăteau la fel cu familia noastră. 

— Pur şi simplu nu vreau să te pun în pericol, 
am spus. Speram că ai putea fi singura mea 
legătură cu lumea obişnuită. 

Annabeth m-a privit. A pufnit şi a început să 
râdă. 

— Uau. N-ai idee cât e de amuzant. 

A tras adânc aer în piept. 


476 


— Magnus, dacă ai şti ce viaţă ciudată am... 

— Bine, dar faptul că suntem aici împreună... 
am spus. Nu m-am mai simţit atât de norma! de 
ani de zile. După toate certurile prostești dintre 
părinții noştri, după ranchiuna idioată și după ani 
în care n-am vorbit unii cu alții, speram că 
generația noastră nu va fi la fel de aiurea. 

Annabeth a devenit serioasă. 

— Genul ăsta de normalitate îmi place. 

Mi-a întins mâna. 

— Pentru noi, verii Chase. Să sperăm că nu vom 
fi la fel de aiurea. 

Ne-am strâns mâinile. 

— Acum, scuipă tot, mi-a poruncit. Spune-mi ce 
se întâmplă. Îţi promit că nu voi spune nimănui. E 
posibil chiar să te pot ajuta. De asemenea, îți 
promit că indiferent ce ţi se întâmplă, viaţa mea e 
şi mai ciudată. Prin comparaţie, a ta ar părea 
liniştită ca viața în suburbii. 

M-am gândit la lucrurile prin câte trecusem — la 
moarte și la înviere, la pescuitul Şarpelui Lumii, la 
lupta cu uriaşii, la fuga de veveriţele monstruoase, 
la cum înlănţuisem un lup pe o insulă care urma să 
dispară. 

— Pe ce vrei să pariezi? am spus. 

— Hai s-auzim, vere. 

— Luăm prânzul? i-am sugerat. Știu un loc 
unde se mănâncă un falafel grozav. 

— Perfect, a spus ea. Să auzim ce ai făcut. 

— O, nu, am spus. Zici că povestea ta e 
uimitoare? Atunci tu începi prima. 

EPILOG 


Randolph nu mai dormise de la slujba funerară a 
nepotului său. 

În fiecare zi vizita mausoleul, în speranţa unui 
semn, a unui miracol. Vărsa lacrimi amare, dar nu 
pentru tânărul Magnus, ci pentru tot ce pierduse, 
pentru tot ce nu mai putea fi readus înapoi. 

A intrat pe uşa din spate a casei lui din oraș, iar 
mâinile îi tremurau atât de tare, că de-abia a putut 
deschide. Şi-a scos cizmele de iarnă şi haina grea, 
apoi s-a târât la etaj, gândindu-se pentru a mia oară 
la ce îi spusese lui Magnus pe pod, întrebându-se 
ce ar fi putut face altfel. 

Ajuns în uşa biroului a înlemnit. Pe birou stătea 
un bărbat în sutană de preot, care-și bălăngănea 
picioarele. 

— lar ai fost în vizită la cimitir? a rânjit Loki. 
Sincer, pentru mine slujba a fost un prilej minunat 
de a pune punct poveștii ăsteia. 

— Tu ai fost preotul? 

Randolph a oftat. 

— Normal că tu ai fost preotul. 

Loki a chicotit. 

— „Viaţa unui tânăr a fost curmată înainte de 
vreme, dar să ne bucurăm de numeroasele lui 
talente şi de impactul lui asupra noastră...” Am 
improvizat, desigur. La asta mă pricep cel mai 
bine. 

Randolph îl mai întâlnise de zeci de ori pe zeul 
minciunilor — atunci când Loki alesese să-și trimită 
esenţa în Midgard — dar tot era un şoc pentru el — 
ochii aceia strălucitori, părul care părea în flăcări, 
buzele distruse şi cicatricile de pe nas. Era 
deopotrivă neobişnuit de chipeș şi de 
înspăimântător. 

— Ai venit să mă omori, înţeleg. 

Randolph a încercat să rămână calm, dar își 
auzea bătăile inimii pulsându-i în urechi. 

— De ce ai aşteptat atâta? 

Loki şi-a desfăcut mâinile într-un gest de 
mărinimie. 

— N-am vrut să mă grăbesc. Trebuia să văd 
cum ies lucrurile. E adevărat că ai dat greş. Aş 
putea să te omor, dar mi-ai putea fi de folos în 
continuare. La urma urmei, încă mai am ceva ce-ţi 
doreşti. 

Zeul s-a ridicat de pe birou și a deschis mâna. În 
palma lui au apărut flăcări, care au luat forma unei 
femei şi a doua fete în miniatură. Acestea se 
zvârcoleau în foc, întinzând mâinile spre 
Randolph, implorându-l în tăcere. 

Dacă n-ar fi avut bastonul, Randolph s-ar fi 
prăbuşit. 

— Te rog. Am încercat. N-am... n-am anticipat 
prezenţa piticului şi a elfului. Sau a blestematei de 
walkirii. Nu mi-ai spus... 

— Randolph, dragul meu prieten... 

Loki și-a strâns pumnul şi a stins focul. 

— Sper că nu cauţi scuze? 

— Nu, dar... 

— Eu sunt maestrul scuzelor. Ar trebui să te 
străduieşti din răsputeri ca să mă impresionezi. 
Spune-mi, îți mai doreşti familia înapoi? 

— De... Desigur. 

— A, bine. Ce frumos. Pentru că n-am terminat 
cu tine. Şi nici cu băieţelul acela, Magnus. 

— Dar sabia e la el. Ţi-a zădărnicit planul. 

— A zădărnicit un aspect al planului. Da, a fost 
foarte instructiv. 

Loki a făcut un pas înainte. L-a prins pe 
Randolph de obraz cu un gest aproape tandru. 

— Trebuie să recunosc, nepotul tău m-a 
impresionat. Nu seamănă deloc cu restul familiei. 

Randolph a mirosit otrava înainte s-o simtă. 
Aburul usturător i-a ajuns în nări. Obrazul i-a fost 
cuprins de o durere înnebunitoare. A căzut în 
genunchi şi a rămas fără aer, în stare de şoc. A 

încercat să se ferească, dar mâna lui Loki a rămas 
neclintită. 

— Cuminte, cuminte, a spus Loki împăciuitor. 
Asta e doar așa ca să vezi cum e viaţa mea — cu 
veninul de şarpe care îmi este azvârlit în faţă în 
fiecare zi. Poate vei înţelege de ce mă face asta să 
fiu mai morocănos. 

Randolph a urlat până când 1 s-a uscat gâtul. 

— Nu te voi omorî, vechi prieten, a spus Loki. 
Dar pedepsesc eşecul. Absolut! 

Și-a retras mâna. Randolph s-a chircit, 
plângând, simțind în nări mirosul de carne arsă. 

— De ce..., a murmurat. De ce...? 

Loki a ridicat din sprâncene mimând surpriza. 

— Ce de ce? De ce te torturez? De ce mă 
folosesc de tine în continuare? De ce lupt 
împotriva zeilor? Aşa sunt eu, Randolph! Nu te 
mai necăji. Sunt sigur că vei găsi o explicație 
pentru cicatricea sinistră în formă de mână de pe 
fața ta. Cred că îţi dă o anumită... solemnitate. 
Vikingii vor fi foarte impresionați. 

Loki s-a îndreptat spre vitrinele lui Randolph. 
Şi-a trecut degetele peste colecția de ornamente şi 
talismane. 

— Ragnarok-ul poate fi declanşat de multe 
lucruri, prietene. Sabia Verii nu e singura armă 
pusă în joc. 

A smuls un colier din vitrină. I-au sclipit ochii 
când micul pandantiv de argint în formă de ciocan 
a început să penduleze între degetele lui. 

— O, da, Randolph. 

Loki a zâmbit. 

— Noi doi o să ne distrăm de minune. 

GLOSAR 


AEGIR - stăpânul valurilor; 

AESIR — zei ai războiului, apropiaţi de oameni; 

ALF SEIDR — magie elfă; 

ANDSKOTI — Adversarul, frânghia nouă, 
magică ce-l ține înlănţuit pe Lupul Fenris; 

BALDER -— zeul luminii; al doilea fiu al lui 
Odin şi Frigg şi fratele geamăn al lui Hod. Frigg a 
obligat toate lucrurile pământești să jure că nu-i 
vor face niciodată rău fiului ei, dar a uitat de vâsc. 
Loki l-a păcălit pe Hod să-l ucidă pe Balder cu o 
săgeată făcută din vâsc; 

BIFROST — podul-curcubeu care face legătura 
între Asgard şi Midgard; 

DRAUGR -strigoi scandinav; 

EIKTHRY MIR — un cerb din Arborele Laeradr 
din ale cărui coarne curge neîncetat apă, 
alimentând toate râurile din toate lumile; 

Einherjari — mari eroi care au murit prin curaj pe 
Pământ, soldați în armata veșnică lui Odin; se 
antrenează în Walhalla pentru Ragnarok, atunci 
când cei mai viteji dintre ei 1 se vor alătura lui 
Odin împotriva lui Loki şi a uriașilor în bătălia 
sfârşitului lumii; 

LUPUL FENRIS -— un lup invincibil născut din 
relatia lui Loki cu o uriașă; puterea lui 
extraordinară îi sperie chiar şi pe zei, care-l ţin 
legat de o stâncă pe o insulă. De Ragnarok, se va 
elibera; 

FOLKVANGER — viața de apoi pentru eroii 
ucişi şi care fac parte din tribul Vanir, peste care 
domneşte zeița Freya; 

FREY — zeul primăverii şi ale verii; al soarelui, 
ploii şi recoltei; al abundenței și fertilității, al 
creşterii și vitalității. Frey este fratele geamăn al 
lui Freya şi, asemenea surorii lui, este asociat cu 
frumuseţea supremă. Domneşte în Alfheim; 

FREYA -— zeiţa dragostei; sora geamănă a lui 
Frey; domneşte peste Folkvanger; 

FRIGG -— zeița căsătoriei şi a maternității; soția 
lui Odin şi regina Asgardului; mama lui Balder și a 
lui Hod; 

GINNUNGAGAP -— vidul primordial; o ceață 
care ascunde aparențele; 

GLEIPNIR -— frânghia făcută de pitici pentru a-l 
lega cu ea pe Lupul Fenris; 

HEIDRUN -— capra din Arborele Laeradr din al 
cărui lapte se prepară miedul magic din Walhalla; 

HEIMDALL — zeul vigilenței şi paznicul 
podului Bifrost, calea de acces spre Asgard; 

HEL -— zeiţa celor care au avut parte de o moarte 
dezonorantă; născută din relația lui Loki cu o 
uriașă; 

HELHEIM -— lumea subpământeană, unde 
domneşte Hel şi care este locuită de cei care au 
murit de slăbiciune, de bătrâneţe sau boală; 

HLIDSKIJALEF — Tronul lui Odin; 

HOD - fratele orb al lui Balder; 

HONIR -— zeu din tribul Aesir, care, împreună cu 
Mimir, au făcut schimb de lumi cu zeii Frey şi 
Njord din tribul Vanir, la sfârşitul războiului dintre 
Aesir şi Vanir; 

IDUN - cea care împarte merele nemuririi care 
îi țin pe zei tineri şi sprinteni; 

JORMUNGAND - Şarpele Lumii, născut din 
relația lui Loki cu o uriaşă; corpul său este atât de 
lung încât înfăşoară întreg Pământul; 

JOTUN - uriaș; 

LOKI — zeul intrigilor, al magiei şi vicleniei; 
fiul a doi uriași; expert în magie şi în schimbarea 
înfățişării. În raport cu zeii din Asgard și cu 
oamenii este când rău intenționat, când eroic. Din 
pricina rolului jucat în moartea lui Balder, Loki a 
fost legat cu lanţuri de Odin de trei bolovani uriași, 
cu un şarpe veninos încolăcit deasupra capului. 
Din când în când, veninul şarpelui îi rănește lui 

Loki faţa, iar zvârcolirile lui sunt cauza 
cutremurelor; 

LYNGVI -— Insula lerbii-Negre, pe care este 
legat Lupul Fenris; poziția insulei se schimbă în 
fiecare an după cum se mișcă ramurile Arborelui 
Yggdrasil în bătaia vânturilor din vid. Iese la 
suprafața numai la răsăritul primei luni pline din 
an; 

MAGNI ȘI MODI - fiu preferaţi ai lui Thor, 
predestinaţi să supravieţuiască Ragnarok-ului; 

MIMIR -— zeu din tribul Aesir, care, împreună cu 
Honir, au făcut schimb de lumi cu zeii Frey şi 
Njord din tribul Vanir, la sfârşitul războiului dintre 
Aesir şi Vanir. Când cei din tribul Vanir au fost 
nemulțumiți de sfaturile lui, i-au tăiat capul și i l- 
au trimis lui Odin. Odin 1-a pus capul într-o 
fântână magică, unde apa l-a adus din nou la viaţă, 
şi Mimir a absorbit toată cunoaşterea din Arborele 
Lumii; 

MJOLNIR — ciocanul lui Thor; 

MUSPELL - foc; 

NAGLFAR — Corabia Unghiilor; 

NARVI — unul dintre fiii lui Loki, spintecat de 
fratele său Vali, care a fost transformat într-un lup 
după ce Loki l-a ucis pe Balder; 

NIDHOGG — dragonul care trăieşte la poalele 
Arborelui Lumii și îi roade rădăcinile; 

NJORD -— zeul corăbiilor, al marinarilor şi 
pescarilor; tatăl lui Frey şi al lui Freya; 

NORNE - trei surori care controlează destinele 
zeilor şi oamenilor; 

NORUMBEGA -— aşezare scandinavă dispărută, 
aflată în cel mai îndepărtat punct în care au ajuns 
exploratorii; 

ODIN — Tatăl Suprem şi rege al zeilor; zeul 
războiului şi al morții, dar şi al poeziei și 
înțelepciunii. Şi-a dat un ochi pentru o gură de apă 
din Fântâna înțelepciunii şi astfel a devenit 
posesorul unei cunoașteri fără pereche. Din tronul 
său din Asgard poate vedea toate cele Nouă Lumi; 


483 


când nu stă în sala tronului, locuieşte în Walhalla, 
alături de cei mai curajoşi dintre cei ucişi în luptă; 

RAGNAROK — Sfârşitul lumii, când cei mai 
viteji dintre einherjari 1 se vor alătura lui Odin 
împotriva lui Loki şi a uriașilor în bătălia de la 
sfârşitul lumii; 

RAN — zeiţa mării; soția lui Aegir; 

RATATOSK -— veverița invulnerabilă care 
aleargă mereu în sus şi-n jos prin Arborele Lumii, 
transmițând insultele pe care şi le adresează 
vulturul care trăiește în vârful arborelui și 
Nidhogg, dragonul care trăieşte la rădăcina 
acestuia; 

AUR ROȘU — moneda din Asgard şi Walhalla; 

SAEHRIMNIR - fiara magică din Walhalla; în 
fiecare zi, este ucisă şi gătită pentru cină şi învie 
mereu a doua zi dimineaţa; îşi schimbă gustul în 
funcție de dorinţele celui care ia masa; 

SESSRUMNIR -— Sala tronurilor, conacul lui 
Freya din Folkvanger; 

SCHIRNIR -— zeu; slujitorul şi mesagerul lui 
Frey; 

SLEIPNIR — armăsarul cu opt picioare al lui 
Odin; numai Odin îl poate chema; este unul dintre 
copiii lui Loki; 

SUMARBRANDER - Sabia Veru; 

SURT — domneşte în ținutul Muspelheim; 

SVARTALF -— elfi negri, un neam de pitici; 

THOR — zeul tunetului; fiul lui Odin. Furtunile 
cu tunete sunt efectele pământeşti ale plimbărilor 
lui Thor pe cer în puternicele sale care, iar 
fulgerele apar când își aruncă ciocanul, Mjolnir; 

COPACUL LAERADR - copacul din mijlocul 
Sălii de ospeţe a celor ucişi din Walhalla, unde 
trăiesc animale nemuritoare care au îndatoriri 
specifice; 

TYR -— zeul curajului, al legii și al duelului; 
Lupul Fenris i-a smuls o mână când a fost legat de 
către zel; 

ULLER - zeul încălțămintei de iarnă și al tirului 
cu arcul; 

UTGARD-LOKI — cel mai puternic vrăjitor din 
Jotunheim; regele uriaşilor de munte; 

VALA — clarvăzător; 

VALI — fiul lui Loki, care a fost transformat 
într-un lup după ce Loki l-a ucis pe Balder; lupul 
şi-a spintecat fratele, pe Narvi, apoi a fost spintecat 
la rândul său; 

WALHALLA -— paradisul războinicilor aflați în 
slujba lui Odin; 

WALKIRIILE — s/wjitoarele lui Odin, care decid 
care dintre eroii uciși ajung în Walhalla; 

VANIR -— zei ai naturii; apropiaţi de elfi; 

YGGDRASIL — Arborele Lumii; 

YMIR — cel mai mare dintre uriași; tatăl 
uriașilor şi al zeilor. A fost ucis de Odin şi frații 
acestuia, care i-au folosit trupul pentru a crea 
ținutul Midgard. Acest act a stat la baza urii de 
dimensiuni cosmice dintre zei și uriaşi. 

CELE NOUĂ LUMI 
ASGARD - ținutul tribului Aesir 
VANAHEIM - ţinutul tribului Vanir 
ALFHEIM - ținutul elfilor luminii 
MIDGARD - ținutul oamenilor 
JOTUNHEIM - ținutul uriaşilor 
NIDAVELLIR - ținutul piticilor 
NIFLHEIM - ţinutul gheții, al ceții şi al negurii 


MUSPELHEIM - ținutul uriaşilor de foc și al 
demonilor 


HELHEIM - ţinutul lui Hel şi al mortilor care 
au avut o moarte dezonorantă 

Rune (în ordinea apariţiei) 


DAGAZ - noi începuturi, transformări 


K 


THURISAZ - runa lui Thor 


P 


FEHU - runa lui Frey 


F 


RAIDHO - roata, călătoria 


R 


PERTHRO — cupa goală 


EHWAZ - cal, transport 


8 


ALGIZ - protecție 


TIWAZ - runa lui Tyr 


—> 

" Leif Eriksson (970-1020) — Explorator scandinav, considerat în 
prezent drept primul european care a debarcat în America de Nord, 
cu 492 de ani înaintea lui Cristofor Columb. 

12. Joc de cuvinte, în original Gap, companie de articole de 
îmbrăcăminte din Statele Unite. (N.r.). 


2! Beantown este una dintre poreclele oraşului Boston. 

'%. Războinici scandinavi renumiți pentru sălbăticia și nesăbuinţa cu 
care luptau. 

“5. Model de imprimeu sub formă de frunză sau de lacrimă, cu 
origini iraniene. 

S Snur din piele trecut printr-o bucată de metal ornată, specifică 
regiunilor vestice din S.U.A. 

1. Vintre” în islandeză. 

1%. Joc mecanic originar din Japonia. 

”! Lipie arăbească. 

1% Paul Revere a fost un argintar, gravor şi industriaș american care 
a luptat în Războiul de Independenţă al SUA, rămas celebru pentru 
felul cum le semnala coloniştilor mişcările trupelor britanice din 
Boston. Un felinar aprins în turlă însemna că armata britanică a 
plecat pe uscat, iar două felinare că armata a plecat pe apă, 


traversând râul Charles. 


113 . . w . w re . A . ren . w 
— Figurină viu colorată făcută din hârtie creponată, ceramică sau 
material textil şi umplută cu dulciuri sau jucărioare, care este spartă 
în timpul unor sărbători, petreceri etc. Este de origine mexicană. 
l 

În original, low-key, „discret”, se pronunţă exact la „Loki”. 


113} 
413), 


"=" Carte pentru copii scrisă şi ilustrată de Robert McCloskey. 
"=. Woden este corespondentul lui Odin în păgânismul anglo-saxon. 
În engleză, Woden’ day se pronunţă asemănător cu Wednesday, care 


înseamnă „miercuri”. 

"5! Southie sau South Boston este un cartier al Bostonului. 

“8. Fjalar şi Galar sunt doi fraţi pitici din mitologia scandinavă, care 
l-au ucis pe zeul Kvasir şi i-au transformat sângele în miedul 
poeziei, care-i inspiră pe poeți. 

iD. În mitologia scandinavă, vargr sau varg înseamnă lup. 

"5! Pentru puţin, în spaniolă. 

of 


“În original, Z don t know jack, adică „habar n-am”. 


2% Personaj din seria The Lost Hero scrisă de Rick Riordan. 

forma omonimă sub care se identifică o lovitură din fotbalul 
American. 

22. To snarl înseamnă „a mârâi”, „a-şi arăta colții”. 

£2% În mitologia scandinavă, Hel e lumea morţilor care nu au căzut 
în luptă. 


121. Chei istoric din Boston, construit în perioada 1710-1721. 


(25) Fi . . . . 
“= Jocuri de cuvinte care pornesc de la numele zeiței Hei, pronunțat 
ca hell , care s-ar traduce prin „drace”, „la naiba”, „fir-ar să fie”. 


|» 


'%1 Nu trăgeţi până nu le vedeţi albul ochilor!” e ordinul care li s-ar 


fi dat soldaţilor americani în timpul asediului Boston-ului. 
(27) : ; : : $ n 
"= Monstru marin uriaş din mitologia norvegiană. 


{28} ` n 3 Gn 
“= Joc de cuvinte: to chase înseamnă „a fugări”. 

